(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΕ΄

Τετάρτη, 14 Δεκεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Π. Καππάτου, σελ.
2. Ανακοινώνεται ότι τη συνεδρίαση παρακολουθούν από το 57ο Δημοτικό Σχολείο Αθηνών, το 1ο Γυμνάσιο Ραφήνας, το 2ο Γυμνάσιο Αιγίου, το 1ο Γυμνάσιο Τρίπολης, το 17ο Γυμνάσιο Πατρών και από το Δημοτικό Σχολείο Αρχαίας Ολυμπίας, σελ.
3. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Συνέχιση της συζήτησης του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2023», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.
 ΒΙΤΣΑΣ Δ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΒΙΤΣΑΣ Δ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΚΑΚΛΑΜΑΝΗΣ Ν. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΕΛΑΣ Ι. , σελ.
 ΜΠΟΥΚΩΡΟΣ Χ. , σελ.
 ΣΑΚΟΡΑΦΑ Σ. , σελ.
 ΤΣΑΚΑΛΩΤΟΣ Ε. , σελ.

Β. Επί του σχεδίου νόμου του Υπουργείου Οικονομικών:
 ΑΔΑΜΟΠΟΥΛΟΥ Α. , σελ.
 ΑΘΑΝΑΣΙΟΥ Μ. , σελ.
 ΑΚΤΥΠΗΣ Δ. , σελ.
 ΑΛΕΞΟΠΟΥΛΟΥ Α. , σελ.
 ΑΝΔΡΙΑΝΟΣ Ι. , σελ.
 ΑΝΤΩΝΙΑΔΗΣ Ι. , σελ.
 ΑΠΑΤΖΙΔΗ Μ. , σελ.
 ΑΠΟΣΤΟΛΟΥ Ε. , σελ.
 ΑΡΑΧΩΒΙΤΗΣ Σ. , σελ.
 ΑΣΗΜΑΚΟΠΟΥΛΟΥ Σ. , σελ.
 ΑΥΓΕΝΑΚΗΣ Ε. , σελ.
 ΑΥΓΕΡΙΝΟΠΟΥΛΟΥ Δ. , σελ.
 ΑΥΛΩΝΙΤΗΣ Α. , σελ.
 ΑΧΜΕΤ Ι. , σελ.
 ΒΕΣΥΡΟΠΟΥΛΟΣ Α. , σελ.
 ΒΕΤΤΑ Κ. , σελ.
 ΒΛΑΣΗΣ Κ. , σελ.
 ΒΛΑΧΟΣ Γ. , σελ.
 ΒΡΟΥΤΣΗΣ Ι. , σελ.
 ΒΡΥΖΙΔΟΥ Π. , σελ.
 ΓΙΑΝΝΑΚΗΣ Σ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΙΑΝΝΟΥΛΗΣ Χ. , σελ.
 ΓΙΟΓΙΑΚΑΣ Β. , σελ.
 ΓΚΑΓΚΑ Α. , σελ.
 ΓΚΑΡΑ Α. , σελ.
 ΓΚΙΚΑΣ Σ. , σελ.
 ΓΡΗΓΟΡΙΑΔΗΣ Κ. , σελ.
 ΔΑΒΑΚΗΣ Α. , σελ.
 ΔΕΛΗΣ Ι. , σελ.
 ΔΟΥΝΙΑ Π. , σελ.
 ΖΕΪΜΠΕΚ Χ. , σελ.
 ΗΓΟΥΜΕΝΙΔΗΣ Ν. , σελ.
 ΘΡΑΨΑΝΙΩΤΗΣ Ε. , σελ.
 ΚΑΒΒΑΔΑΣ Α. , σελ.
 ΚΑΙΡΙΔΗΣ Δ. , σελ.
 ΚΑΛΟΓΙΑΝΝΗΣ Σ. , σελ.
 ΚΑΠΠΑΤΟΣ Π. , σελ.
 ΚΑΤΣΗΣ Μ. , σελ.
 ΚΑΤΣΩΤΗΣ Χ. , σελ.
 ΚΕΦΑΛΑ Μ. , σελ.
 ΚΕΦΑΛΟΓΙΑΝΝΗ Ό. , σελ.
 ΚΟΜΝΗΝΑΚΑ Μ. , σελ.
 ΚΟΝΣΟΛΑΣ Ε. , σελ.
 ΚΟΝΤΟΓΕΩΡΓΟΣ Κ. , σελ.
 ΚΟΤΡΩΝΙΑΣ Γ. , σελ.
 ΚΟΥΒΕΛΑΣ Δ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΚΩΤΣΟΣ Γ. , σελ.
 ΛΑΜΠΡΟΠΟΥΛΟΣ Ι. , σελ.
 ΛΙΑΚΟΥΛΗ Ε. , σελ.
 ΛΙΟΥΠΗΣ Α. , σελ.
 ΛΟΒΕΡΔΟΣ Ι. , σελ.
 ΜΑΛΑΜΑ Κ. , σελ.
 ΜΑΜΟΥΛΑΚΗΣ Χ. , σελ.
 ΜΑΝΤΑΣ Π. , σελ.
 ΜΑΡΙΝΟΣ Γ. , σελ.
 ΜΕΛΑΣ Ι. , σελ.
 ΜΗΤΑΡΑΚΗΣ Π. , σελ.
 ΜΙΧΑΗΛΙΔΟΥ Δ. , σελ.
 ΜΠΑΡΤΖΩΚΑΣ Α. , σελ.
 ΜΠΙΑΓΚΗΣ Δ. , σελ.
 ΜΠΟΥΚΩΡΟΣ Χ. , σελ.
 ΜΠΟΥΜΠΑΣ Κ. , σελ.
 ΠΑΠΑΝΑΤΣΙΟΥ Α. , σελ.
 ΠΑΠΠΑΣ Ν. , σελ.
 ΠΙΚΡΑΜΜΕΝΟΣ Π. , σελ.
 ΠΛΑΚΙΩΤΑΚΗΣ Ι. , σελ.
 ΠΟΥΛΑΣ Α. , σελ.
 ΡΑΓΚΟΥΣΗΣ Ι. , σελ.
 ΣΑΚΟΡΑΦΑ Σ. , σελ.
 ΣΕΝΕΤΑΚΗΣ Μ. , σελ.
 ΣΚΟΝΔΡΑ Α. , σελ.
 ΣΚΥΛΑΚΑΚΗΣ Θ. , σελ.
 ΣΤΑΪΚΟΥΡΑΣ Χ. , σελ.
 ΣΤΑΜΕΝΙΤΗΣ Δ. , σελ.
 ΣΤΥΛΙΑΝΙΔΗΣ Χ. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΡΙΑΝΤΑΦΥΛΛΙΔΗΣ Α. , σελ.
 ΤΣΑΚΑΛΩΤΟΣ Ε. , σελ.
 ΤΣΑΚΙΡΗΣ Ι. , σελ.
 ΦΡΑΓΓΙΔΗΣ Γ. , σελ.
 ΦΩΤΙΟΥ Θ. , σελ.
 ΧΑΡΑΚΟΠΟΥΛΟΣ Μ. , σελ.
 ΧΡΗΣΤΙΔΟΥ Ρ. , σελ.

Γ. ΠΑΡΕΜΒΑΣΕΙΣ:
 ΚΟΥΡΟΥΜΠΛΗΣ Π. , σελ.
 ΜΕΛΑΣ Ι. , σελ.
 ΠΕΡΚΑ Θ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΕ΄

Τετάρτη 14 Δεκεμβρίου 2022

Αθήνα, σήμερα στις 14 Δεκεμβρίου 2022, ημέρα Τετάρτη και ώρα 9.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2023».

Πριν ξεκινήσουμε, θα μου επιτρέψετε πρώτα να κάνω μία ανακοίνωση.

Ο Βουλευτής κ. Καππάτος ζητεί άδεια ολιγοήμερης απουσίας στο εξωτερικό κατά το διάστημα από 7 Ιανουαρίου έως 10 Ιανουαρίου του 2023. Το ταξίδι πρόκειται να πραγματοποιηθεί για προσωπικούς-οικογενειακούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τη ζητηθείσα άδεια.

Προχωρούμε, λοιπόν, επί του σχεδίου νόμου.

Ο κ. Καλογιάννης έχει τον λόγο και ακολουθεί μετά η κ. Παπανάτσιου.

**ΣΤΑΥΡΟΣ ΚΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο προϋπολογισμός του 2023 είναι ο τέταρτος που καταθέτει η σημερινή Κυβέρνηση της Νέας Δημοκρατίας και επισφραγίζει μια πυκνή σε εξελίξεις, αλλά και σε επιτεύγματα θητεία.

Η Κυβέρνηση σε τρία μόλις χρόνια αντιμετώπισε πρωτοφανείς κρίσεις, οι οποίες αλλάζουν τον ρου της ιστορίας, όπως η πανδημία του κορωνοϊού, ο πόλεμος στην Ουκρανία, η ενεργειακή κρίση, που πλήττει ιδιαίτερα την ευάλωτη ενεργειακά χώρα μας, δεδομένου ότι εισάγουμε σχεδόν το 100% του πετρελαίου και του αερίου. Παράλληλα, έπρεπε να αντιμετωπίσουμε την κλιμακούμενη επιθετικότητα της Τουρκίας, που μας οδηγεί σε μεγάλες εξοπλιστικές δαπάνες.

Σε αυτό το δυσμενές πλαίσιο, η ελληνική οικονομία και η κοινωνία δείχνουν αντοχές και δείχνουν εμπιστοσύνη στην Κυβέρνηση της Νέας Δημοκρατίας και στον Πρωθυπουργό Κυριάκο Μητσοτάκη. Οι προοπτικές είναι θετικές. Μόλις την περασμένη εβδομάδα, το Eurogroup ενέκρινε την επιστροφή στην Ελλάδα ποσού 6 δισεκατομμυρίων ευρώ, παρακρατηθέντων στην αρχή των μνημονίων ως εγγύηση.

Όπως προκύπτει από τον προϋπολογισμό του 2023, πρώτον, η ελληνική οικονομία αναπτύσσεται με ισχυρό ρυθμό. Για το 2022 προβλέπεται ανάπτυξη 5,6% και για το 2023 ανάπτυξη 1,8%, δηλαδή ρυθμός διπλάσιος έναντι του ευρωπαϊκού μέσου όρου το 2022 και τριπλάσιος το 2023.Δεύτερον, οι ξένες άμεσες επενδύσεις και οι εξαγωγές ενισχύονται ουσιαστικά. Τρίτον, η ανεργία συρρικνώνεται σημαντικά. Τέταρτον, το χρέος της γενικής κυβέρνησης, ως ποσοστό του ΑΕΠ, υποχωρεί εντυπωσιακά. Αναμένεται να πέσει κάτω από το 160% το 2023.

Παρά τις αλλεπάλληλες κρίσεις, έχουμε πολύ χαμηλότερη φορολογία. Ενδεικτικές είναι οι μειώσεις σε ΕΝΦΙΑ, ασφαλιστικές εισφορές, εισφορά αλληλεγγύης σε ιδιωτικό και δημόσιο τομέα. Συνεχίζουμε να πολιτευόμαστε με σοβαρότητα, για να διαφυλάξουμε όσα με κόπο πετύχαμε. Γι’ αυτό και ο προϋπολογισμός του 2023 έχει ως βασικούς άξονες τη συνέχιση των μέτρων στήριξης της κοινωνίας και τη διατήρηση της αναπτυξιακής πορείας της χώρας μας.

Αναφέρω ορισμένα μέτρα που έχουν ληφθεί για ενίσχυση ιδίως των πλέον ευάλωτων:

Πρώτον, για την αντιμετώπιση του υψηλού κόστους ηλεκτρικού ρεύματος και φυσικού αερίου για νοικοκυριά και επιχειρήσεις, λήφθηκαν μέτρα 8,3 δισεκατομμυρίων ευρώ. Για το 2023 έχουν προβλεφθεί επιπλέον πιστώσεις ύψους 1 δισεκατομμυρίου ευρώ.

Δεύτερον, επιδότηση διακοσίων πενήντα χιλιάδων αγροτών για το αυξημένο κόστος λιπασμάτων, ενίσχυση πενήντα χιλιάδων κτηνοτρόφων για τις αυξημένες τιμές ζωοτροφών, μείωση του ΦΠΑ, επιστροφή ειδικού φόρου κατανάλωσης πετρελαίου κίνησης στους αγρότες.

Τρίτον, ουσιαστικές παρεμβάσεις για τους συνταξιούχους: Αύξηση 7,7% των κύριων συντάξεων το 2023, για πρώτη φορά μετά από δώδεκα χρόνια, κατάργηση της εισφοράς αλληλεγγύης.

Τέταρτον, δέσμη μέτρων για την κοινωνική στέγη και κατοικία, όπως η χορήγηση χαμηλότοκων στεγαστικών δανείων σε νέα ζευγάρια και η «Κοινωνική Αντιπαροχή», με στόχο τη στήριξη της οικοδομής και της ιδιοκτησίας, την αντιμετώπιση του δημογραφικού προβλήματος.

Πέμπτον, κοινωνικές παροχές αυξημένες κατά 2 δισεκατομμύρια ευρώ τη διετία 2022-2023.

Έκτον, ενίσχυση των δημοσίων επενδύσεων. Οι δαπάνες θα ανέλθουν σε επίπεδα ρεκόρ, 12 δισεκατομμύρια ευρώ το 2023, εκ των οποίων 3,6 δισεκατομμύρια ευρώ αφορούν επιχορηγήσεις του Ταμείου Ανάκαμψης.

Έβδομον, ενίσχυση της εθνικής άμυνας, με δαπάνες 5,8 δισεκατομμυρίων ευρώ το 2022-2023, έναντι ετήσιων δαπανών μόλις 500 εκατομμυρίων ευρώ στο πρόσφατο παρελθόν.

Κυρίες και κύριοι συνάδελφοι, πολλά είναι τα επιτεύγματα της περασμένης τριετίας, επιτεύγματα συλλογικά της κοινωνίας και της πολιτείας, που έχουν θετικό αντίκτυπο στο βιοτικό επίπεδο των συμπολιτών μας. Αφήσαμε οριστικά πίσω τις πολιτικές της περιόδου 2015-2019, με τις υπέρογκες αυξήσεις δεκάδων φόρων, που έπληξαν ιδιαίτερα τη μεσαία τάξη.

Όμως, η κατάσταση παραμένει δύσκολη. Προφανώς, δεν έχουν λυθεί όλα τα προβλήματα. Το δημόσιο χρέος μειώνεται, αλλά παραμένει υψηλό. Το κύμα ακρίβειας σε διεθνές επίπεδο πλήττει τα νοικοκυριά, αυξάνει το κόστος των επιχειρήσεων και απειλεί να διογκώσει το ιδιωτικό χρέος μας.

Επισημαίνω ορισμένες ενέργειες που πρέπει να επιταχυνθούν: Πρώτον, οι τράπεζες πρέπει να προσαρμοστούν αμέσως στους όρους που θέτει η Κυβέρνηση και να στηρίξουν τους ευάλωτους δανειολήπτες. Δεν είναι αποδεκτό οι τράπεζες να εμφανίζουν έσοδα 1,2 δισεκατομμύρια ευρώ ετησίως από προμήθειες, ενώ διατηρούν τα επιτόκια καταθέσεων σχεδόν μηδενικά και ταυτόχρονα διαφημίζουν προσωπικά δάνεια με επιτόκιο 16,8%. Δεύτερον, πρέπει να ολοκληρωθεί ο χωροταξικός και ο πολεοδομικός σχεδιασμός στη χώρα, καθώς τα χρονικά περιθώρια είναι ασφυκτικά. Επαναφέρω την πρότασή μου για εκπόνηση και θεσμοθέτηση τοπικών πολεοδομικών σχεδίων στις πρωτεύουσες των περιφερειακών ενοτήτων κατά προτεραιότητα. Τρίτον, να ολοκληρωθεί το διευρωπαϊκό δίκτυο μεταφορών και να εφαρμοστεί στους αυτοκινητόδρομους το ηλεκτρονικό σύστημα διοδίων, το οποίο λειτουργεί υπέρ των χρηστών. Θυμίζω ότι σχετική πρωτοβουλία του 2018 απέτυχε παταγωδώς, όπως ακριβώς είχαμε προβλέψει. Τέταρτον, να προωθηθούν ενέργειες αντιμετώπισης της γραφειοκρατίας, ιδίως σε θέματα αδειοδοτήσεων.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Πριν κλείσω, επιτρέψτε μου μία αναφορά στη Διαρκή Επιτροπή Οικονομικών, όπου από το 2019 συζητάμε για τους τέσσερις τελευταίους προϋπολογισμούς, πάντα με την ενεργό συμμετοχή της πολιτικής ηγεσίας του Υπουργείου Οικονομικών. Οι συζητήσεις ήταν υψηλού επιπέδου. Είχαμε ενδιαφέρουσες ανταλλαγές ιδεών και απόψεων και κατάθεση συγκεκριμένων προτάσεων. Ως πρόεδρος της επιτροπής ευχαριστώ θερμά τους συναδέλφους όλων των παρατάξεων για τη συνεργασία μας και την εμπιστοσύνη τους.

Κυρίες και κύριοι συνάδελφοι, με συγκρατημένη αισιοδοξία, και ελπίζοντας ότι ο πόλεμος στην Ουκρανία και η ενεργειακή κρίση θα τελειώσουν σύντομα, συνοψίζω επισημαίνοντας ότι σε μια περίοδο αυξημένων διεθνών προκλήσεων, έντονης μεταβλητότητας και υψηλής αβεβαιότητας, ο Προϋπολογισμός του 2023 εγγυάται τη συνέχεια, τη σταθερότητα και την κοινωνική συνοχή, για αυτό και τον υπερψηφίζω.

Σας ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πρώτα από όλα θέλω να ευχαριστήσω τον συνάδελφο γιατί ήταν εντός του χρόνου.

Συνεχίζουμε με την κ. Αικατερίνη Παπαναστασίου από τον ΣΥΡΙΖΑ. Θέλω να πιστεύω ότι και εκείνη θα είναι εντός του χρόνου, για να κάνουμε μία καλή αρχή.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, συζητούμε τον προϋπολογισμό του 2023 εν μέσω μιας πρωτοφανούς συγκυρίας που αφήνει βαρύ σημάδι στη δημοκρατία μας. Το σκάνδαλο των επισυνδέσεων, η προσαγωγή Ελληνίδας Ευρωβουλευτού για χρηματισμό και η εδώ αφόρητη καθημερινότητα, εν μέσω πληθωριστικών πιέσεων και ενεργειακής κρίσης, σχηματίζουν μια ζοφερή εικόνα για το μέλλον.

Η Κυβέρνηση προσπαθεί επικοινωνιακά να πείσει ότι η χώρα έχει γίνει παράδειγμα για τα ευρωπαϊκά δεδομένα και ότι η χώρα έχει γίνει παράδειγμα στα ευρωπαϊκά δρώμενα, εξαιτίας κυρίως της ανάπτυξης εν μέσω κρίσεων. Δεν αναφέρει όμως το συγκυριακό χαρακτήρα των, δήθεν, επιτυχιών. Η ανάκαμψη της ιδιωτικής κατανάλωσης εκδηλώθηκε μετά την άρση των περιορισμών της πανδημίας και κατευθύνθηκε προφανώς προς την αναψυχή.

Ο προϋπολογισμός προβλέπει χαμηλή αύξηση της ιδιωτικής κατανάλωσης 1% και του ΑΕΠ σε 5,6% το 2022 και ανάπτυξη 1,8%. Πρόκειται για προβλέψεις που δεν προσλαμβάνουν πανηγυρικό χαρακτήρα εν όψει και της συνεχιζόμενης ακρίβειας και της μειωμένης αγοραστικής δύναμης μισθωτών και συνταξιούχων. Αντίστοιχα και η αύξηση των εξαγωγών υπερκαλύφθηκε από την αύξηση των εισαγωγών. Ενώ το έλλειμμα των τρεχουσών συναλλαγών, με στοιχεία και της Τράπεζας της Ελλάδος, άγγιξε τα 10 δισεκατομμύρια ευρώ το οκτάμηνο του τρέχοντος έτους. Αυτός ο δείκτης δείχνει και το μεγάλο πρόβλημα στο παραγωγικό μοντέλο της χώρας, το οποίο επιδεινώνεται συνεχώς από τις πολιτικές που ακολουθούνται από το 2019.

Το σχέδιο της Νέας Δημοκρατίας βασίζεται κυρίως στη μείωση της φορολογίας του μεγάλου πλούτου, στην πριμοδότηση συγκεκριμένων επιχειρηματιών, με παράλληλη επαναφορά των όρων της εσωτερικής υποτίμησης, σ' ό,τι αφορά την εργασία. Αυτό είναι το όραμά σας για την ανάπτυξη. Τι συμβαίνει όμως στην πραγματική οικονομία; Οργανισμοί, όπως το Ινστιτούτο της ΓΣΕΕ και η ΕΛΣΤΑΤ, μας λένε πως ο κατώτατος μισθός έχει χάσει το 19% της αγοραστικής του δύναμης, ενώ το 28% των συμπολιτών μας βρίσκονται αντιμέτωποι με τον κίνδυνο της φτώχειας. Για εσάς η μόνη λύση για την ελληνική οικονομία παραμένει ο εξωτερικός δανεισμός και η εισροή κεφαλαίων από την Ευρωπαϊκή Ένωση.

Την προηγούμενη εβδομάδα πανηγυρικά και πάλι ανακοινώσατε τις εκταμιεύσεις των ANFAs και τον SMPs. Πανηγυρίζετε γιατί υλοποιείται ομαλά ό,τι ακριβώς συμφώνησε η κυβέρνηση του ΣΥΡΙΖΑ το 2018, όταν εσείς φωνάζατε για τέταρτο μνημόνιο που, δήθεν, φέρναμε και πιέζατε για τη δημιουργία μιας πιστοληπτικής γραμμής. Αυτά τα μέτρα, η συνολική λύση για το χρέος και ο cash buffer, επιτρέπουν στη χώρα να περνάει τις διεθνείς αναταράξεις από την κρίση χωρίς προβλήματα. Δεν θα έπρεπε να πανηγυρίζετε όμως, γιατί όταν η Κομισιόν σημειώνει πως χαιρετίζει τις μεταρρυθμίσεις που συνδέονται με τις επιστροφές των κερδών των ελληνικών ομολόγων, αυτό που στην ουσία σάς αναλογεί είναι η βίαιη ανακατανομή των εισοδημάτων, η κατάργηση της πρώτης κατοικίας, ο νέος πτωχευτικός κώδικας και η απορρύθμιση της αγοράς εργασίας. Αυτά δεν βρίσκονταν στις δεσμεύσεις της χώρας από τον ΣΥΡΙΖΑ, δικά σας είναι!

Ο προϋπολογισμός του 2023 έρχεται σε μια περίοδο που η κοινωνία πιέζεται από την αβεβαιότητα των κραδασμών της ενεργειακής κρίσης, του υψηλού πληθωρισμού και των αυξήσεων στα επιτόκια, που διατηρούν σταθερή τη διάβρωση στα εισοδήματα. Εν τέλει, όμως, η Κυβέρνηση θεωρεί ότι θα επιστρέψουμε σε πρωτογενή πλεονάσματα το 2023, μέσω της αύξησης των εσόδων και του περιορισμού των δαπανών. Ποιες δαπάνες επιλέγετε να περιορίσετε; Πώς και με ποιους περιμένετε να έχετε έσοδα; Η μείωση της δημόσιας κατανάλωσης στο μείον 1,5% δείχνει τη σπουδή της Κυβέρνησης για την περιστολή των όποιων δαπανών για ενισχύσεις. Οι επιδόσεις των εξαγωγών, αγαθών και υπηρεσιών, συμπεριλαμβανομένου και του τουρισμού, θα σημειώσουν τεράστια επιβράδυνση από 24,1% το 2021, σε 9,7% το 2022, σε 1% το 2023. Ο προϋπολογισμός όμως προβλέπει ότι το φετινό δημοσιονομικό έλλειμμα της τάξης του 1,6% θα μετατραπεί σε πλεόνασμα της τάξης του 0,7% το 2023.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Για να πετύχετε το πλεόνασμα, χρειάζεστε και ένα ακόμη μέγεθος, που το βλέπουμε στον προϋπολογισμό. Και εδώ έρχεται το μαγικό νούμερο των 62 δισεκατομμυρίων ευρώ, με 56 δισεκατομμύρια ευρώ από αυτά να προέρχονται από φόρους. Τα έσοδα από τον ΦΠΑ θα φτάσουν τα 22 δισεκατομμύρια ευρώ και θα είναι αυξημένα κατά 24%, σε σχέση με το 2019. Δηλαδή ο πληθωρισμός πριμοδοτεί τον προϋπολογισμό και τα φορολογικά έσοδα, διαβρώνοντας όμως το εισόδημα των πολιτών. Με απλά λόγια, με τον πληθωρισμό οι πολίτες μπορούν να αγοράσουν λιγότερα προϊόντα και υπηρεσίες, πληρώνοντας όμως ακριβότερες τιμές και περισσότερους φόρους. Η κατάσταση αποτυπώνεται και από ένα άλλο μέγεθος, την αύξηση των χρεών των πολιτών προς τη φορολογική διοίκηση κατά 10 δισεκατομμύρια ευρώ, σε σχέση με το 2019, και φτάνουμε στα 113 δισεκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα τελευταίο σημείο που θέλω να αναφέρω είναι ότι τα ληξιπρόθεσμα χρέη του δημοσίου εμφανίζονται ακόμη υψηλότερα από τη συζήτηση που κάναμε στο προσχέδιο, και ξεπερνούν τα 2 δισεκατομμύρια ευρώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε, ολοκληρώστε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ολοκληρώνω, κύριε Πρόεδρε, με την ανοχή σας.

Αυτά θα τα μηδενίζατε απευθείας, είχατε πει. Το συμπέρασμα είναι απλό. Η Κυβέρνηση δεν μπορεί, και δεν θέλει κιόλας, να εγγυηθεί την ευημερία της κοινωνίας. Επιχειρείτε μια βίαιη αναδιάρθρωση της οικονομίας και της κοινωνίας.

Το μεγαλύτερο κομμάτι της πίτας θα το έχουν στοχευμένα συγκεκριμένοι όμιλοι. Η μικρομεσαία επιχειρηματικότητα, η μισθωτή εργασία, δεν θα μπορεί να βγάλει το μήνα. Δεν θα έχει κατοικία, θα έχει χρέη και δεν θα πληρώνεται υπερωρίες. Δεν θα μπορεί η λαϊκή οικογένεια να έχει πρόσβαση σε βασικούς τομείς του κοινωνικού κράτους, στην παιδεία και στην υγεία.

Είστε μια Κυβέρνηση που πορευτήκατε με δεδομένο ότι είστε στο απυρόβλητο της κριτικής. Οι μέρες της αυτοδυναμίας σας, όμως, είναι μετρημένες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε, ολοκληρώστε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Και αυτό γιατί η κοινωνική πραγματικότητα έρχεται σε αντίθεση με αυτό. Το μήνυμα, βέβαια, είναι ένα: Η κοινωνία θα πρέπει να τα βγάλει πέρα μόνη της.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριοι συνάδελφοι, παρακάλεσα, όπως ο πρώτος ομιλητής, να είμαστε εντός του πλαισίου -και σας καλώ κι εσάς, κύριε Φραγγίδη, να είστε εντός του χρόνου- για να μπορέσουν όλοι οι συνάδελφοι να μιλήσουν και να μη χρειαστεί να μειώσουμε το χρόνο. Γιατί αυτό συνήθως συμβαίνει, οι πρώτοι μιλάνε άνετα και οι τελευταίοι πιεσμένοι.

Ορίστε, κύριε Φραγγίδη, έχετε τον λόγο.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κύριοι Υπουργοί, τα χαρακτηριστικά της συγκυρίας μέσα στην οποία έρχεται ο τέταρτος, τελευταίος, προϋπολογισμός της Κυβέρνησης Μητσοτάκη είναι η γεωπολιτική αστάθεια και η ενεργειακή κρίση, που η Ευρώπη δεν τολμά να αντιμετωπίσει συλλογικά, ο αυξανόμενος πληθωρισμός, τον οποίο η Κυβέρνηση υποτίμησε στον περσινό σχεδιασμό της, η αύξηση των επιτοκίων και η απειλή ύφεσης στην Ευρώπη.

Φυσικά η πανδημία ακόμα δεν έχει ολοκληρώσει τον κύκλο της, ενώ στην Ελλάδα έχουμε επιπλέον μια εκλογική χρονιά. Όλα τα παραπάνω καθιστούν αβέβαιες τις όποιες μακροοικονομικές προβλέψεις.

Η Κυβέρνηση, ωστόσο, παρουσιάζει έναν προϋπολογισμό που δεν διαφέρει από τους προηγούμενους. Εμφανίζει το νέο success story με ευημερούντες αριθμούς. Δεν αντιμετωπίζει τα θέματα της ανάπτυξης και της κοινωνικής δικαιοσύνης ούτε τα διαρθρωτικά ζητήματα της οικονομίας και της ανάγκης αλλαγής του παραγωγικού μοντέλου. Παρουσιάζει πλεονάσματα από φόρους και μείωση δαπανών που θα στήριζαν την κοινωνία. Η ανάπτυξη στηρίζεται στην κατανάλωση και το έλλειμμα του εμπορικού ισοζυγίου αποκαλύπτει τα σαθρά θεμέλια. Οι επενδύσεις αφορούν, κυρίως, εξαγορές έτοιμων ελληνικών επιχειρήσεων από ξένους και όχι δημιουργία νέων.

Κυρίως, δεν φροντίζει για την εξάλειψη των κοινωνικών ανισοτήτων, συνεχίζει την αφαίμαξη των μεσαίων και χαμηλών κοινωνικών στρωμάτων με υψηλούς έμμεσους φόρους, για να μπορεί να ασκεί την οριζόντια επιδοματική της πολιτική, που δεν έχει αντίκρισμα στην πραγματική οικονομία. Παραβλέπει τη βραδυφλεγή βόμβα του δημογραφικού, που τροφοδοτείται από το αρνητικό ισοζύγιο γεννήσεων - θανάτων και το τρίτο κύμα μαζικής μετανάστευσης.

Για την υγεία, ο προϋπολογισμός του 2023 προβλέπει σημαντική μείωση στη χρηματοδότηση των νοσοκομείων και κέντρων υγείας κατά 414 εκατομμύρια ευρώ, από 5,616 δισεκατομμύρια, πάει στα 5,202 δισεκατομμύρια ευρώ. Η μείωση αυτή αποδίδεται στην αποκλιμάκωση της πανδημίας, η οποία όμως δεν έχει πει την τελευταία της λέξη και είναι λάθος να το συλλογιζόμαστε έτσι.

Είναι αξιοσημείωτο να αναφερθεί ότι σύμφωνα με τα στοιχεία του μητρώου ανθρώπινου δυναμικού του ελληνικού δημοσίου τον Ιούλιο του 2019 η Νέα Δημοκρατία παραλαμβάνει τακτικό προσωπικό στο Υπουργείου Υγείας, εκτός ΝΠΙΔ, εβδομήντα εννέα χιλιάδες εκατόν εβδομήντα επτά εργαζομένους και στα ΝΠΙΔ τρεις χιλιάδες εξακόσιους πενήντα τέσσερις εργαζομένους. Τρία χρόνια μετά, τον Ιούλιο του 2022, ο αριθμός του τακτικού προσωπικού, εκτός τα ΝΠΙΔ, ήταν εβδομήντα τρείς χιλιάδες εξακόσια εβδομήντα έξι -δηλαδή μια μείωση 7%- και στα ΝΠΙΔ ήταν τρείς χιλιάδες εννιακόσια σαράντα δύο, δηλαδή μία αύξηση 7%. Η συνολική, όμως, μείωση του συνολικού τακτικού προσωπικού ήταν πέντε χιλιάδες διακόσια δεκατρία άτομα ή 6,3% μέσα στη μεγαλύτερη πανδημία στην ιστορία των τελευταίων εκατό χρόνων και είναι απολύτως ενδεικτική των πολιτικών επιλογών της για τη δημόσια υγεία.

Επέλεξε να μην ανασχέσει τη συρρίκνωση του ανθρώπινου δυναμικού του Εθνικού Συστήματος Υγείας και της Πρωτοβάθμιας Φροντίδας Υγείας και απέφυγε να τηρήσει ακόμα και τον κανόνα της, δηλαδή, μία πρόσληψη με μία αποχώρηση, στον χώρο της υγείας.

Σε συνδυασμό, δε, με μια σειρά από άλλες στρατηγικές αποφάσεις, όπως, πρόσφατα η περιπαικτική αύξηση 10% στους μισθούς των γιατρών του ΕΣΥ και η ενθάρρυνση τηςιδιώτευσής τους, καταδεικνύει τη στρατηγική επιλογή για την πλήρη αποδυνάμωση του συστήματος και απώτερο στόχο την ιδιωτικοποίηση της υγείας.

Αυτό, ήδη, αποτυπώνεται αφού η Ελλάδα έχει τη μεγαλύτερη ιδιωτική δαπάνη για την υγεία ξεπερνώντας κατά πολύ, πλέον, χώρες με τις οποίες τα προηγούμενα έτη συναγωνιζόταν για τη θλιβερή αυτή πρωτιά.

Όπως φαίνεται από το τελευταίο δελτίο της ΕΛΣΤΑΤ για την έρευνα οικογενειακών προϋπολογισμών του 2021, οι δαπάνες για υγεία αφορούν 8,1% της κατανομής των νοικοκυριών, σημειώνοντας σημαντική αύξηση σε σχέση με τα προηγούμενα έτη. Εξάλλου, η Κυβέρνηση επέλεξε να διαθέσει μόνο το 4.8% των πόρων του Ταμείου Ανάκαμψης για την υγεία, όταν η γειτονική Ιταλία διαθέτει 10%, ενώ παρουσιάζει και χαμηλές επιδόσεις στην απορροφητικότητα των κονδυλίων.

Το κόμμα μας, πρόσφατα και με τον Πρόεδρό του, έχει διατυπώσει συγκεκριμένες προτάσεις για την αναδιάρθρωση του ΕΣΥ με στόχο την εξασφάλιση ισότιμης και δωρεάν πρόσβασης στις ποιοτικές υπηρεσίες παροχών υγείας για όλους τους ασθενείς, ανεξαιρέτως και καλών συνθηκών εργασίας για τους εργαζόμενους. Δημόσια υγεία με ισχυρές δομές, ενιαίο σύστημα πρωτοβάθμιας φροντίδας υγείας, αναβάθμιση ανθρώπινου δυναμικού, υγεία στα νησιά, λειτουργία ανεξάρτητου μηχανισμού αξιολόγησης, ψηφιακό μετασχηματισμό της υγείας.

Κοινή συνισταμένη των προτάσεών μας είναι η ουσιαστική αναβάθμιση του ΕΣΥ για να μπορεί να υπηρετεί τους πολίτες. Αυτό περνάει πρώτα μέσα από τη χαρτογράφηση των υγειονομικών αναγκών και την εξασφάλιση ενός βιώσιμου και ανθεκτικού συστήματος υγείας με επαρκή στελέχωση και χρηματοδότηση.

Τέλος, θα ήθελα να τονίσω ότι η ελληνική επαρχία χρειάζεται στήριξη. Ο προϋπολογισμός οφείλει να ευνοεί την αποκέντρωση της οικονομικής δραστηριότητας και την ελαχιστοποίηση των ανισοτήτων μέσα στα μεγάλα αστικά κέντρα και στην περιφέρεια.

Δώστε κίνητρα ώστε οι νέοι να παραμείνουν και να εργαστούν στον τόπο τους.

Οργανώστε τα περιφερειακά νοσοκομεία ώστε οι πολίτες της επαρχίας όλων των ηλικιών να αισθάνονται ασφαλείς.

Για άλλη μια χρονιά επισημαίνω ότι το νοσοκομείο της περιφέρειάς μου στο Κιλκίς είναι το μοναδικό νοσοκομείο της 4ης ΥΠΕ που δεν διαθέτει ΜΕΘ. Το ζητάμε από το 2019. Το έχετε υποσχεθεί, αλλά μέχρι τώρα τίποτα.

Ο κατ’ εξοχήν αγροτοκτηνοτροφικός πληθυσμός του Νομού Κιλκίς παλεύει με το υψηλό κόστος της παραγωγής των πρώτων υλών, λιπασμάτων, ζωοτροφών, του ηλεκτρικού ρεύματος και του πετρελαίου. Πολλοί αγρότες εγκαταλείπουν τις καλλιέργειές τους, οι μεγάλες κτηνοτροφικές μονάδες κλείνουν.

Χρειάζεται να λυθεί το πρόβλημα της έλλειψης των εργατών γης, να δοθούν κίνητρα και να επιταχυνθούν οι γραφειοκρατικές διαδικασίες πρόσληψής τους. Μεγάλες εκτάσεις γης δεσμεύονται από ξένες εταιρείες μέσω αγοράς ή ενοικίασης για εγκατάσταση φωτοβολταϊκών. Χρειάζεται έλεγχος. Επίσης, είναι αναγκαίο να αναπτυχθούν ενεργειακές κοινότητες, να δοθεί η δυνατότητα για φωτοβολταϊκά στους αγρότες και κτηνοτρόφους.

Τέλος, ζητάμε να επιταχυνθούν οι διαδικασίες αποζημίωσης των παραγωγών από τις καταστροφές που προκάλεσαν τα ακραία καιρικά φαινόμενα στις 23 Ιουνίου του 2022 στο Δήμο Παιονίας, θέμα για το οποίο έκανα και σχετική επίκαιρη ερώτηση και ενεργοποιήθηκε ο μηχανισμός κρατικής αρωγής, πλέον, του ΕΛΓΑ. Ελάχιστα έχουν δοθεί στους παραγωγούς μέχρι τώρα και όχι σε όλα τα είδη παραγωγής τους.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, παρακάλεσα να είμαστε εντός του χρόνου για τους επόμενους συναδέλφους.

**ΧΡΗΣΤΟΣ ΜΠΟΥΚΩΡΟΣ:** Στους συναδέλφους του ΠΑΣΟΚ, πάντως, είστε extra large στο χρόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βέβαια, γιατί θέλουμε να ακούτε τις προτάσεις μας καθώς έχετε ενδιαφέρον να συνεργαστείτε μαζί μας και εσείς!

Παρακαλώ, στο Βήμα να έρθει ο κ. Γεώργιος Μαρίνος από το Κομμουνιστικό Κόμμα Ελλάδας.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε.

Κύριοι της Κυβέρνησης, ό,τι και να κάνετε δεν μπορείτε να κρύψετε τον ταξικό χαρακτήρα του κρατικού προϋπολογισμού, που χαρατσώνει με αβάσταχτους φόρους τον λαό και χειροτερεύει την κατάστασή του, για να δώσετε κι άλλα δισεκατομμύρια και κέρδη στο μεγάλο κεφάλαιο.

Τα προβλήματα της εργατικής τάξης, των βιοπαλαιστών αγροτών και επαγγελματιών, της νεολαίας έχουν πάρει τραγικές διαστάσεις και εσείς τους κοροϊδεύετε. Η αβάσταχτη ακρίβεια, οι άθλιοι μισθοί και συντάξεις, το μειωμένο συνολικά εισόδημα, οι πλειστηριασμοί, η σκληρή φορολογία, η εμπορευματοποιημένη υγεία, πρόνοια, παιδεία, οξύνονται διαχρονικά με ευθύνη των κυβερνήσεων της Νέας Δημοκρατίας, του ΠΑΣΟΚ και του ΣΥΡΙΖΑ.

Η Κυβέρνηση διαφημίζει το καλάθι της φτώχειας, «μπαλώματα» και ελάχιστες αυξήσεις, που εξανεμίζονται από τον υψηλό πληθωρισμό. Και όλοι σας απορρίψατε τις τροπολογίες του ΚΚΕ για την κατάργηση του ΦΠΑ και του ειδικού φόρου κατανάλωσης για την ενέργεια και τα καύσιμα, την καταβολή της δέκατης τρίτης και δέκατης τέταρτης σύνταξης και μισθού για όλους, την προστασία από τα «κοράκια» των κόκκινων δανείων, την κατάργηση του ΕΝΦΙΑ, που είναι όλα τους καθολικά αιτήματα του λαού μας.

Διαχειρίζεστε το σάπιο εκμεταλλευτικό σύστημα που γεννά υποκλοπές και παρακολουθήσεις, Πάτσηδες και Καϊλή, κακοποίηση παιδιών και γυναικών, σκληρή καταστολή. Είστε συνένοχοι. Όλοι σας υπηρετείτε τη στρατηγική τού κεφαλαίου, της Ευρωπαϊκής Ένωσης και του ΝΑΤΟ, την ανάπτυξη με κριτήριο το καπιταλιστικό κέρδος, που προετοιμάζει νέα οικονομική κρίση. Υπηρετείτε την «πράσινη» μετάβαση της ενεργειακής φτώχειας και το «υπερμνημόνιο» του Ταμείου Ανάκαμψης που δίνει δισεκατομμύρια στα μονοπώλια.

Αυτές είναι οι προγραμματικές δεσμεύσεις όλων των αστικών κυβερνήσεων και κομμάτων, που κάνουν τι; Πουλάνε φύκια για μεταξωτές κορδέλες, για να εγκλωβίζουν λαϊκές δυνάμεις. Καμμία αναμονή σε σωτήρες. Ο λαός να πει «φτάνει πια!», να γίνει πρωταγωνιστής των εξελίξεων, με πανίσχυρο ΚΚΕ παντού, για να ανοίξει ο δρόμος για την ανατροπή της καπιταλιστικής βαρβαρότητας, για μια καλύτερη ζωή.

Αυτή η αναγκαιότητα αναδεικνύεται και από τη διεθνή κατάσταση. Η εξωτερική πολιτική υπηρετεί διαχρονικά τα συμφέροντα και την αναβάθμιση της θέσης των μεγάλων οικονομικών ομίλων σε συνθήκες πολύ επικίνδυνων ιμπεριαλιστικών ανταγωνισμών, που προκάλεσαν τον πόλεμο στην Ουκρανία ανάμεσα στις Ηνωμένες Πολιτείες, το ΝΑΤΟ και την Ευρωπαϊκή Ένωση με την καπιταλιστική Ρωσία, στο πλαίσιο μιας σκληρής σύγκρουσης του ευρωατλαντικού στρατοπέδου με την Κίνα και τη Ρωσία.

Εννέα μήνες ιμπεριαλιστικός πόλεμος, που φέρνει πιο κοντά τη γενίκευση, ακόμα και τη χρήση πυρηνικών όπλων! Σε αυτόν τον πόλεμο έχει εμπλέξει τη χώρα η Κυβέρνηση της Νέας Δημοκρατίας με τη στήριξη του ΣΥΡΙΖΑ και του ΠΑΣΟΚ, στο όνομα της τήρησης των νατοϊκών υποχρεώσεων.

Στέλνετε στην Ουκρανία στρατιωτικό υλικό και ετοιμάζεστε να στείλετε το πυραυλικό σύστημα S-300, ακόμα και στρατιωτικές δυνάμεις στην Ανατολική Ευρώπη. Με κοινή γραμμή Νέα Δημοκρατία, ΠΑΣΟΚ και ΣΥΡΙΖΑ γεμίσατε την Ελλάδα με στρατιωτικές βάσεις στη Σούδα, τη Λάρισα, το Στεφανοβίκειο και την Αλεξανδρούπολη. Μετατρέψετε τη χώρα σε αμερικανονατοϊκό ορμητήριο.

Η πολιτική σας είναι κίνδυνος - θάνατος για τον λαό και τα παιδιά του. Τους οδηγείτε στο πολεμικό σφαγείο. Αυτό ακριβώς σημαίνει η εμπλοκή στα ευρωνατοϊκά σχέδια. Αυτό δείχνει η αντιπαράθεση των αστικών τάξεων δύο νατοϊκών κρατών, της Ελλάδας και της Τουρκίας, για τη γεωστρατηγική τους αναβάθμιση.

Το τουρκικό κράτος αξιοποιεί τις στρατηγικές σχέσεις με τις Ηνωμένες Πολιτείες και την Ευρωπαϊκή Ένωση και την ισχυρή θέση που κατέχει στο ΝΑΤΟ, χρησιμοποιώντας προκλητικές απειλές και διεκδικήσεις σε βάρος των κυριαρχικών δικαιωμάτων και της κυριαρχίας των νησιών.

Τι κάνουν οι σύμμαχοί σας; Προσπαθούν να τραβήξουν την Τουρκία από τη ρωσική επιρροή, να ενισχύσουν την νοτιοανατολική πτέρυγα του ΝΑΤΟ. Και με δική σας ευθύνη ανοίγει ο δρόμος για έναν πολύ οδυνηρό συμβιβασμό για τη συνεκμετάλλευση του φυσικού πλούτου στο Αιγαίο και την Ανατολική Μεσόγειο, ανακυκλώνοντας αντιθέσεις και εντάσεις.

Δίνετε όρκους πίστης στις Ηνωμένες Πολιτείες, αλλά με απόφαση της κυβέρνησης Μπάιντεν τα μαχητικά F-16 θα προστεθούν στο τουρκικό οπλοστάσιο. Καλλιεργείτε προσδοκίες για τον ρόλο της Ευρωπαϊκής Ένωσης, άλλα ισχυρά κράτη-μέλη της, η Γερμανία, η Ιταλία, η Ισπανία, τροφοδοτούν τη γειτονική χώρα με σύγχρονο στρατιωτικό εξοπλισμό, ενισχύουν τις οικονομικές σχέσεις.

Καμμία εμπιστοσύνη στην Κυβέρνηση και τα κόμματα του νατοϊκού τόξου, στις ιμπεριαλιστικές σας συμμαχίες! Έχει αποδειχθεί ότι όσο βαθαίνει η εμπλοκή της Ελλάδας στους ιμπεριαλιστικούς ανταγωνισμούς τόσο θα επιδεινώνονται οι σχέσεις με την Τουρκία και θα μεγαλώνει ο κίνδυνος θερμών επεισοδίων. Το τονίζουμε.

Η στάση του κάθε κόμματος απέναντι στην εμπλοκή της χώρας στα επιθετικά σχέδια των Αμερικανών, του ΝΑΤΟ και της Ευρωπαϊκής Ένωσης είναι βασικό λαϊκό κριτήριο για τις επερχόμενες εκλογές και κάθε πολιτική μάχη.

Το ΚΚΕ αγωνίζεται για την απεμπλοκή της χώρας από τον πόλεμο και τους ιμπεριαλιστικούς σχεδιασμούς, το κλείσιμο των αμερικανικών βάσεων. Να σταματήσει η αποστολή οπλισμού στην Ουκρανία. Κανένας στρατιώτης και αξιωματικός έξω από τα σύνορα. Να δυναμώσει η κοινή πάλη των λαών σε αυτόν τον δρόμο, στον καθημερινό αγώνα για όλα τα προβλήματα.

Καλούμε τις λαϊκές δυνάμεις να συμπορευτούν με το Κομμουνιστικό Κόμμα της Ελλάδας, να του δώσουν μεγάλη δύναμη στις εκλογές που έρχονται, γιατί μόνο αυτή η επιλογή αντιστοιχεί στα εργατικά λαϊκά συμφέροντα. Ο λαός να δώσει το αγωνιστικό του παρών στο μεγάλο συλλαλητήριο το Σάββατο στο Σύνταγμα στις 12.30΄.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Είμαστε λίγο παραπάνω στον χρόνο. Θέλει μια προσοχή.

Καλείται στο Βήμα η κ. Μαρία Αθανασίου από την Ελληνική Λύση. Ελπίζω η κ. Αθανασίου να είναι εντός του χρόνου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η τεράστια υποστελέχωση των νοσοκομείων, αλλά και των κέντρων υγείας, η υπερεντατικοποίηση της δουλειάς, οι χιλιάδες χρωστούμενες ημέρες ανάπαυσης και κανονικής άδειας στο εξουθενωμένο προσωπικό, οι χαμηλοί μισθοί, τα «εντέλλεσθε», οι πειθαρχικές τιμωρίες και γενικότερα ο αυταρχικός τρόπος διοίκησης είναι μερικά μόνο προβλήματα του τομέα της υγείας.

Την «ταφόπλακα», όμως, στο δημόσιο σύστημα υγείας της χώρας μας βάζει οριστικά η Κυβέρνηση με τον νόμο για τη δημόσια νοσοκομειακή περίθαλψη. Πρόκειται για έναν νόμο που δικαίως χαρακτηρίστηκε «λαιμητόμος» για τη δημόσια περίθαλψη και που βρήκε καθολικά αντίθετους όλους τους φορείς των υγειονομικών φορέων.

Εξυπηρετώντας την κερδοφορία των μεγάλων επιχειρηματικών ομίλων που δραστηριοποιούνται στον χώρο, καταργεί την πλήρη και αποκλειστική απασχόληση των γιατρών του ΕΣΥ. Επίσημα πλέον οι ασθενείς θα γίνονται βορά στους μεγάλους ιδιωτικούς ομίλους.

Επίσης, διευρύνει τις ελαστικές σχέσεις απασχόλησης. Σπρώχνει τους νοσοκομειακούς γιατρούς να αναζητήσουν εισοδήματα στον ιδιωτικό τομέα και τους ασθενείς να γίνονται πελάτες για να μπορέσουν να εξυπηρετηθούν.

Οι υπόλοιποι θα περιμένουν πολλούς μήνες στις λίστες αναμονής για να έρθει η σειρά τους και, αν είναι τυχεροί και ζουν ακόμη, μπορεί να λύσουν μέσω ΕΣΥ το πρόβλημα υγείας που αντιμετωπίζουν.

Η Κυβέρνηση, αφού πρώτα υπερψήφισε την άνοιξη του 2022 τη διάλυση της δημόσιας πρωτοβάθμιας φροντίδας υγείας με τον λεγόμενο «προσωπικό γιατρό», τώρα ασχολείται με τη δευτεροβάθμια νοσοκομειακή φροντίδα υγείας. Στην ουσία επιστρέφει σε ένα δημόσιο σύστημα υγείας της δεκαετίας του 1970 πριν τη δημιουργία του ΕΣΥ. Μας πάει δηλαδή πίσω.

Εν προκειμένω στον παρόντα προϋπολογισμό, η Κυβέρνηση έχει περικόψει τις δαπάνες υγείας και τις δαπάνες δωρεάν περίθαλψης, όπως και άλλες κοινωνικές δαπάνες, στην παιδεία, στην πρόνοια υποβαθμίζοντας με αυτόν τον τρόπο την ποιότητα ζωής των πολιτών αλλά και την ανταποδοτικότητα της φορολόγησής τους, με αποκλειστικό σκοπό την εξασφάλιση πρωτογενών πλεονασμάτων.

Αν κάτι έδειξε η πανδημία ήταν οι σοβαρότατες ελλείψεις του ΕΣΥ σε στελέχωση, τόσο ιατρικού, όσο και νοσηλευτικού προσωπικού, ελλείψεις σε εντατικολόγους, με συνέπεια όσες κλίνες ΜΕΘ και αν υπάρξουν να μην μπορούν να λειτουργούν, γιατί χωρίς γιατρούς δεν λειτουργεί τίποτα.

Έδειξε επίσης ελλείψεις σε βοηθητικό και υποστηρικτικό εξοπλισμό, με αποτέλεσμα την υπολειτουργία πολλών δημόσιων μονάδων υγείας, ακόμα και ζωτικής σημασίας.

Αυτές οι συνθήκες κατέστησαν σαφή την επιτακτική ανάγκη ενίσχυσης του ΕΣΥ, που σήκωσε αποκλειστικά σχεδόν το βάρος στήριξης των πολιτών κατά την περίοδο της πανδημίας.

Οι πολίτες έδειξαν την αμέριστη εμπιστοσύνη τους στο ΕΣΥ κατά τη διάρκεια του πανικού που επικράτησε στην περίοδο της πανδημίας, παρ’ ότι εξαρχής διεφάνη η δυσλειτουργία του δημόσιου συστήματος υγείας. Ωστόσο οι προσδοκίες των πολιτών, τόσο για την αντιμετώπιση του κορωνοϊού, όσο και για την ψυχολογική τους ενίσχυση από τους δημόσιους λειτουργούς του ΕΣΥ ανέδειξε το πόσο πολλή εμπιστοσύνη αλλά και ελπίδα δείχνουν οι πολίτες στην πολιτεία.

Κατά συνέπεια, θα περίμενε κανείς μια στοιχειώδη ανταπόκριση εκ μέρους της Κυβέρνησης η οποία να μεταφράζεται σε αποτελεσματική ενίσχυση του ΕΣΥ σε υγειονομικό προσωπικό και κατάλληλες υποδομές για εξασφάλιση παροχής αναγκαίων υπηρεσιών σε όλους τους πολίτες. Ήδη το ΕΣΥ λόγω των μνημονιακών περικοπών έχει σήμερα πάνω από σαράντα πέντε χιλιάδες κενές οργανικές θέσεις, ενώ τριάντα χιλιάδες εργαζόμενοι είναι εγκλωβισμένοι σε ελαστικές σχέσεις εργασίας, συμβασιούχοι επικουρικοί κ.λπ.. Αποτέλεσμα των δυσλειτουργιών του ΕΣΥ είναι και οι λίστες αναμονής για επισκέψεις σε θεράποντες γιατρούς και χειρουργεία.

Ας κάνω μία σύντομη αναφορά στο ζήτημα των λεγόμενων ανεμβολίαστων υγειονομικών, στο οποίο έχω επανειλημμένα εκτενώς αναφερθεί. Ποιος ο λόγος αποκλεισμού τους τη στιγμή κατά την οποία έχει επιστημονικώς αποδειχτεί ότι οι εμβολιασμένοι και νοσούν και μεταδίδουν εξίσου με τους ανεμβολίαστους; Εκείνο το οποίο ενδιαφέρει εν προκειμένω είναι το εάν οι ανεμβολίαστοι μεταδίδουν σε μεγαλύτερο βαθμό από τους εμβολιασμένους; Θα μπορούσε η Κυβέρνηση να τους αξιοποιήσει τηρώντας συγκεκριμένα υγειονομικά πρωτόκολλα.

Οι δημόσιες δαπάνες βαίνουν συνεχώς μειούμενες. Στον νέο προϋπολογισμό από 5,6 δισεκατομμύρια το 2022, προβλέπονται 5,2 δισεκατομμύρια το 2023. Οι δαπάνες για τα νοσοκομεία προβλέπονται για το 2023 στα 3,29 δισεκατομμύρια από 3,5 δισεκατομμύρια το 2022, δηλαδή μειωμένες κατά 450 εκατομμύρια ευρώ.

Η Κυβέρνηση, στο όνομα των πρωτογενών πλεονασμάτων και της ευρωπαϊκής στρατηγικής της ιδιωτικοποίησης των υπηρεσιών υγείας, ανοίγει τον δρόμο στην εμπορευματοποίησή του σε όφελος του ιδιωτικού τομέα υγείας. Οι νοσοκομειακοί γιατροί και το νοσηλευτικό προσωπικό στα δημόσια νοσοκομεία, εκτός από τους χαμηλούς μισθούς, θα έχουν αυξημένο φόρτο δουλειάς, εξάντληση ψυχικού αποθέματος φροντίδας, που μοιραία θα λειτουργεί σε βάρος της εξυπηρέτησης των ασθενών, οι οποίοι παράλληλα θα ταλαιπωρούνται και από τις λίστες αναμονής. Έτσι, η δημόσια υγεία υποβαθμίζεται, το ΕΣΥ ουσιαστικά απαξιώνεται και αυξάνονται οι ανισότητες στην παροχή υπηρεσιών υγείας σε βάρος κυρίως των λαϊκών στρωμάτων.

Οι αμοιβές σήμερα προσδιορίζονται με βάση τον ν.4472/2017, ο οποίος όμως κρίθηκε αντισυνταγματικός από το Σ.τ.Ε. και τον Άρειο Πάγο, που υποχρεώνει την Κυβέρνηση να επαναφέρει στους γιατρούς μας τους μισθούς στα επίπεδα του 2009, χωρίς όμως και πάλι να αναπληρώνονται οι απώλειες εισοδήματος της τελευταίας δεκαετίας.

Στρατηγικός στόχος μιας πραγματικά φιλολαϊκής πολιτικής στην υγεία πρέπει να είναι ένα δημόσιο και δωρεάν σύστημα υγείας, με ελεύθερη πρόσβαση όλων των πολιτών σε αυτό.

Ερχόμαστε στο φλέγον ζήτημα του προσωπικού γιατρού. Ορθή ιδέα στη σύλληψη, λανθασμένη και ελλιπής στην εφαρμογή. Ο προσωπικός γιατρός κατά πρώτον -και αυτό ισχύει και στη συλλογική συνείδηση των πολιτών περί της έννοιας του προσωπικού γιατρού- αναπτύσσει προσωπική επαφή με τον ασθενή του. Η σχέση δεν είναι υπηρεσιακή, δεν διαμορφώνεται μέσα από διαδικασίες, αλλά μέσα από διαπροσωπικές σχέσεις. Κατά συνέπεια το ζήτημα της επιλογής του από τον εν δυνάμει ασθενή είναι θεμελιώδες. Ο ασθενής θα πρέπει να επιλέξει τον προσωπικό του γιατρό με βάση προσωπικά του κριτήρια και όχι τοπικά κριτήρια είτε το κριτήριο της διαθεσιμότητας.

Πώς μπορείτε να δέχεστε να εξαναγκάζετε τον ασθενή σε επιλογή προσωπικού γιατρού με μόνο το κριτήριο της διαθεσιμότητας, ακόμη κι αν ο γιατρός είναι άγνωστος ή αντιπαθής στον ασθενή; Επιπροσθέτως ο προσωπικός γιατρός στη σκέψη των πολιτών είναι και θα πρέπει να είναι μόνιμα διαθέσιμος για την αντιμετώπιση των προβλημάτων και των έκτακτων περιστατικών. Εν προκειμένω, διαθέσατε χρήματα δημοσίων πόρων ως δέλεαρ για να ενταχθούν ιδιώτες στην υπηρεσία ενός θεσμού, ο οποίος δεν ανταποκρίνεται στις ανάγκες τις οποίες καλείται να υπηρετήσει. Δεν υπηρετείται ο σκοπός με τήρηση ωραρίου δημόσιου τομέα ούτε με προϋποθέσεις περιορισμένης διαθεσιμότητας των γιατρών. Από την άλλη κρατάτε χαμηλά αμειβόμενους τους γιατρούς του δημοσίου τομέα σε επίπεδα αναξιοπρεπή και υποτιμητικά, τόσο για τους ίδιους, όσο και για τους πολίτες, οι οποίοι δεν απολαμβάνουν υπηρεσίες υγείας τέτοιες που να τους αξίζουν, ενώ η αύξηση των αποδοχών τους σε ποσοστό 10% μεσοσταθμικά, που εξαγγείλατε, είναι πενιχρή σε σχέση με τις απομειώσεις των αποδοχών τους κατά την περίοδο των ετών της οικονομικής κρίσης. Χαμηλές, λοιπόν, αποδοχές και έχουμε ως αποτέλεσμα προϋπόθεσης εκπατρισμού ακόμα περισσότερων γιατρών.

Κύριοι, αυτός ο προϋπολογισμός ως προς τον κλάδο υγείας εντάσσεται στο γενικό πνεύμα απαξίωσης της δημόσιας υγείας και δημιουργίας τεχνητών δαπανών και εσόδων, οι οποίες δεν ανταποκρίνονται στις πραγματικές ανάγκες αξιοπρεπούς και επαρκούς λειτουργίας του συστήματος δημόσιας υγείας, αλλά αντιθέτως καταδεικνύουν τις επιδιώξεις της νεοφιλελεύθερης πολιτικής σας για ιδιωτικοποίηση της δημόσιας υγείας.

Η Ελληνική Λύση προτείνει: Πρώτον, αύξηση 10% των κονδυλίων για την υγεία και για τα νοσοκομεία και σε καμμιά περίπτωση μείωση που διαπιστώθηκε στον προϋπολογισμό του 2023 σε σχέση με του 2022. Δεύτερον, κίνητρα για τη στελέχωση του ΕΣΥ με ειδικότητες και νοσηλευτές σε όποιο σημείο της ελληνικής επικράτειας χρειάζονται.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Συνεχίζουμε τώρα με την Αντιπρόεδρο, την κ. Σοφία Σακοράφα.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ κύριε Πρόεδρε.

Κυρίες και κύριοι συνάδελφοι, ο ελληνικός λαός βρίσκεται αντιμέτωπος με τον τελευταίο προϋπολογισμό της Κυβέρνησης Μητσοτάκη, που αποτυπώνει και αυτός τη συνέχεια της γνωστής πολιτικής. Δεν μας προκαλεί, λοιπόν, καμμία έκπληξη.

Η Κυβέρνηση δείχνει ευχαριστημένη με την πορεία των πραγμάτων και συνεχίζει τις ίδιες γραμμές και αυτό ήταν αναμενόμενο. Υπάρχει βέβαια και η άλλη παράμετρος, η κρίσιμη: Υπάρχει καμμία πιθανότητα να είναι εξίσου ευχαριστημένος ο λαός που υφίσταται και θα υποστεί αυτή την πολιτική; Εκτός και αν πρέπει να θεωρήσουμε ότι ο λαός για κάποιον λόγο έχει την υποχρέωση να είναι ευχαριστημένος.

Μέρος της κυβερνητικής πολιτικής, ως άμεσο, βέβαιο αποτέλεσμά της, είναι και η επίθεση ακρίβειας κατά της ελληνικής κοινωνίας: εκτίναξη του πληθωρισμού, διαρκώς κλιμακούμενες ανατιμήσεις, ακόμα και στα είδη πρώτης ανάγκης, πάρτι απροκάλυπτης κερδοσκοπίας και από τα καρτέλ των σουπερμάρκετ και από τους διαβόητους επενδυτές σε ενέργεια και καύσιμα.

Το όλο σκηνικό επιδεινώνεται δραστικά και από τη λειτουργία των ελληνικών τραπεζών που διαχειρίζονται τη ρευστότητα με τρόπο προκλητικό. Αρκεί να συγκρίνει κάποιος τα επιτόκια δανεισμού με τα σχεδόν μηδενικά της λαϊκής αποταμίευσης.

Θυμίζω: Είναι οι ίδιες οι τράπεζες που υπάρχουν χάρη στις αλλεπάλληλες ανακεφαλαιοποιήσεις από το πραγματικό υστέρημα του ελληνικού λαού και είναι οι ίδιες οι τράπεζες, που με το παράπλευρο σύστημα των funds θέλουν τώρα χωρίς έλεος να παίρνουν τα σπίτια των κόκκινων δανείων με τους πλειστηριασμούς, με συνεργούς το κράτος, τους νόμους και τους αεριτζήδες.

Η πλειοψηφία των Ελλήνων πολιτών ήδη αντιμετωπίζει τη δραματική επιδείνωση της δυνατότητας και για αξιοπρεπή διαβίωση, αλλά και οι πιο αδύναμοι ακόμα και για την επιβίωση. Τα στοιχεία του Ινστιτούτου Εργασίας της ΓΣΕΕ, τον Νοέμβριο του 2022, δείχνουν ότι τα νοικοκυριά των χαμηλών εισοδημάτων έχουν απώλεια αγοραστικής δύναμης που φτάνει στο 40%.

Το παραμύθι ότι για όλα φταίει ο πόλεμος στην Ουκρανία δεν το πιστεύει πια κανείς. Εξάλλου όλος ο κόσμος ξέρει ότι οι ανατιμήσεις δεν άρχισαν μετά τον Φεβρουάριο. Υπάρχει μόνο για να επιβεβαιώσει ότι η κυρίαρχη πολιτική αρνείται να λάβει μέτρα για τον έλεγχο της κατάστασης και πολύ περισσότερο για την αναστροφή της.

Η έκθεση της Διάσκεψης των Ηνωμένων Εθνών για το εμπόριο και την ανάπτυξη είναι σαφής και αδιάψευστη. Λέει ότι η πληθωριστική έκρηξη των δύο τελευταίων ετών, 2020-2022, οφείλεται κατά 54% στην αύξηση της κερδοφορίας των μεγάλων εταιρειών. Πιστός υπηρέτης, λοιπόν, αυτής της μεθοδευμένης αντικοινωνικής πραγματικότητας παραμένει η ελληνική κυβέρνηση. Κανένα ουσιαστικό μέτρο για τον έλεγχο της αγοράς. Η κερδοσκοπία διατηρείται αλώβητη και ενισχύεται με τη μέθοδο των επιδοτήσεων, μια απροκάλυπτη μεθόδευση αναδιανομής του εθνικού πλούτου. Οι δείκτες κερδοφορίας των μεγάλων επιχειρήσεων, των σουπερμάρκετ, καύσιμα, ενέργεια, είναι πραγματικά τρομακτικοί. Τρομακτικοί με την ουσιαστική έννοια της λέξης, πραγματικά τρομάζουν. Τρομάζουν όλους τους άλλους εκτός από τους συγκεκριμένους επιχειρηματίες.

Είναι χαρακτηριστικό το παράδειγμα του ληστρικού χρηματιστηρίου ενέργειας. Η ελληνική Κυβέρνηση αρνήθηκε αδικαιολόγητα να εξαιρεθούμε, όπως έκαναν η Ισπανία και η Πορτογαλία, αλλά επίσης αρνήθηκε και να το τροποποιήσει, όπως παραδείγματος χάριν η Γερμανία. Έτσι ο κάθε Έλληνας, είτε στο σπίτι του είτε στην επιχείρησή του, πληρώνει εξωφρενικά υπερτιμημένο το ηλεκτρικό ρεύμα ανεξάρτητα από το κόστος παραγωγής του. Η τιμολόγηση βασίζεται στην ακριβότερη τιμή παραγωγής, εκείνη του φυσικού αερίου, ενώ το κόστος για τους παρόχους είναι δραματικά μικρότερο για το μεγαλύτερο μέρος του ρεύματος. Παραδείγματος χάριν, από υδροηλεκτρικά, ανεμογεννήτριες, φωτοβολταϊκά, ακόμα και από τον λιγνίτη.

Αναρωτιέμαι, λοιπόν, αν υπάρχει πιο αισχρό παράδειγμα πολιτικής για την αφαίμαξη των λαϊκών εισοδημάτων προς όφελος των μεγάλων συμφερόντων. Και κοροϊδεύετε αναίσχυντα τον κόσμο πουλώντας του το ψευδοαφήγημα της πολιτικής που δήθεν τον ανακουφίζει με τις επιδοτήσεις. Αυτό το προβάλλετε συνειδητά και για έναν ακόμα λόγο, για να βγάλετε έξω από τη δημόσια συζήτηση κάθε πιθανότητα κυβερνητικής παρέμβασης στο σύστημα και στο ύψος της κερδοφορίας. Εν τω μεταξύ με τις επιδοτήσεις χρηματοδοτείτε με δημόσιο χρήμα, δηλαδή πάλι με χρήματα των φορολογουμένων, την επιθετική κερδοσκοπία των ιδιωτών μεγαλοεπιχειρηματιών, παραγωγών και παρόχων.

Κεντρικό ψευδοαφήγημα της Κυβέρνησης Μητσοτάκη είναι και η περίφημη μείωση των φόρων. Όμως στην πραγματικότητα το πρόβλημα της χώρας δεν ήταν ποτέ η υψηλή φορολόγηση, ακόμα και ιστορικά ή σε σύγκριση παραδείγματος χάριν με τις ευρωπαϊκές ή τις σκανδιναβικές χώρες. Το πρόβλημα ήταν πάντα η μη ανταποδοτικότητα στη φορολόγηση. Γενιές και γενιές Ελλήνων πλήρωναν φόρους χωρίς την ανάλογη ανταπόδοση σε υποδομές και παροχές. Αυτό το σύστημα, λοιπόν, τη μη ανταπόδοση, έρχεται ο φιλελευθερισμός του κ. Μητσοτάκη να το κάνει και ιδεολογία και πρακτική: κατεδαφίζουμε τη δημόσια υγεία, τη δημόσια παιδεία, την κοινωνική πρόνοια και ούτω καθεξής και ελαχιστοποιούμε γενικά τις υποχρεώσεις του κράτους. Έτσι, οι πόροι των φόρων καταναλώνονται όλο και περισσότερο στη λειτουργία του στενού κράτους. Σε αυτό, βέβαια, περιλαμβάνονται και οι απευθείας αναθέσεις, το πλήθος των μετακλητών και των καλοπληρωμένων μάνατζερ στο δημόσιο και όλες γενικά οι δαπάνες του ιδιοτελούς πελατειακού συστήματος.

Σε αυτόν το προϋπολογισμό πάντως οι φόροι είναι φανερό ότι δεν μειώνονται. Τα προβλεπόμενα έσοδα είναι αυξημένα κατά 2 δισεκατομμύρια περίπου, με κύριο βάρος πάντα στους έμμεσους φόρους που από μόνοι τους σηματοδοτούν μια αντιλαϊκή πολιτική.

Αύξηση των δημοσίων εσόδων προβλέπεται και από την εκποίηση της τέως δημόσιας περιουσίας. Τα έσοδα του ΤΑΙΠΕΔ για το 2022 εκτιμώνται σε 595 εκατομμύρια και για το 2023 υπερτριπλασιάζονται υπολογιζόμενα σε περίπου 2 δισεκατομμύρια. Εν τω μεταξύ οι κοινωνικές δαπάνες παραμένουν στα ίδια ποσοτικά επίπεδα, κοντά στα 3 δισεκατομμύρια, που σημαίνει ότι λόγω πληθωρισμού ουσιαστικά μειώνονται. Αυτά ισχύουν και ανά ειδικότερο τομέα. Παραδείγματος χάριν, στα νοσοκομεία, στους οργανισμούς κοινωνικής ασφάλισης, στην Τοπική Αυτοδιοίκηση κ.λπ..

Σε πολλούς αρέσει να λένε ότι έχουμε πια φύγει από τα μνημόνια και τις εποπτείες. Κι όμως, ο προϋπολογισμός εξακολουθεί να υπηρετεί την προτεραιότητα του περίφημου πρωτογενούς πλεονάσματος. Παραμένει κυρίαρχη η πολιτική των πλεονασμάτων φτώχειας, όπως και η αντίστοιχη πολιτική της συνειδητής υποβάθμισης των κοινωνικών αναγκών. Είναι απλό και πολύ ειλικρινές το όλο πολιτικό σχήμα: Το κράτος δεν υπάρχει για να υπηρετεί τους πολίτες, έχει άλλες προτεραιότητες.

Και κλείνω, κύριε Πρόεδρε, με το περίφημο μέγεθος του δημοσίου χρέους. Ακόμα κι αν ο προϋπολογισμός δεν πέσει έξω, προβλέπει ότι το συνολικό χρέος της γενικής κυβέρνησης θα αυξηθεί στα 357 δισεκατομμύρια, σε ποσοστό περίπου 160% του ΑΕΠ. Θυμίζω ότι μπήκαμε στα μνημόνια το 2010 με δημόσιο χρέος 330 δισεκατομμύρια, περίπου 142% του ΑΕΠ. Μετά από δώδεκα χρόνια θυσιών της ελληνικής κοινωνίας και με ξεπούλημα της δημόσιας περιουσίας είμαστε, συνάδελφοι, σε χειρότερη θέση.

Εμείς, λοιπόν, το ΜέΡΑ25, λέμε ότι αυτή η κατάσταση δεν πάει άλλο. Αυτή η πολιτική δεν είναι μονόδρομος, όπως θέλετε να παρουσιάζετε τρέμοντας μην ανοίξει ο δρόμος για άλλες εναλλακτικές. Και πρέπει, λοιπόν, και μπορούμε να την ανατρέψουμε και ο ελληνικός λαός θα το καταφέρει, γιατί δεν του αξίζει να είναι πάντα θύμα τέτοιων πολιτικών.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε την κ. Σακοράφα που ήταν εντός χρόνου.

Συνεχίζουμε τώρα με τον κ. Αθανάσιο Λιούπη από τη Νέα Δημοκρατία.

**ΑΘΑΝΑΣΙΟΣ ΛΙΟΥΠΗΣ:** Καλημέρα σας! Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, αυτός ο προϋπολογισμός θέτει, κατά τη γνώμη μου, τις βάσεις για την επόμενη δεκαετία στη χώρα μας. Είναι η στιγμή που με τις στερήσεις και τις θυσίες του ελληνικού λαού φτάσαμε στον πρώτο προϋπολογισμό χωρίς μνημόνια ή ενισχυμένη εποπτεία, μετά από δώδεκα χρόνια. Δεν ήταν εύκολη η διαδρομή, δεν ήταν αναίμακτη, ήταν όμως ένα μεγάλο μάθημα για όλους μας και τώρα μας δίνεται η ευκαιρία να κοιτάξουμε το μέλλον με αισιοδοξία και να εκμεταλλευτούμε όλες τις ευκαιρίες που δίνονται στη χώρα μας.

Ο Πρωθυπουργός και σύσσωμο το κυβερνητικό επιτελείο αντιμετώπισαν πολλές προκλήσεις σε αυτά τα τριάμισι χρόνια. Όμως, σε όλες τις προκλήσεις απάντησαν με προτάσεις και με ουσιαστική και αποτελεσματική πολιτική.

Ήταν αναμφίβολα μια από τις πιο δύσκολες θητείες στη μεταπολιτευτική ιστορία της χώρας μας: Η πανδημία είχε σαρωτικές συνέπειες στο Εθνικό Σύστημα Υγείας, στην οικονομία, αλλά και συνολικά στην κοινωνική ισορροπία. Ξεπεράσαμε τις δυσκολίες και προστατεύσαμε τον πληθυσμό. Περίπου 45 δισεκατομμύρια ευρώ δόθηκαν για να αντιμετωπίσουμε τις συνέπειες της υγειονομικής κρίσης.

Βιώσαμε και βιώνουμε ακόμα έναν αδιανόητο πόλεμο στα σύνορα της Ευρώπης, έναν πόλεμο που έφερε ντόμινο εξελίξεων στην ενέργεια, στα καύσιμα, στην ακρίβεια. Αντιμετωπίζουμε τη μεγαλύτερη πληθωριστική πίεση τα τελευταία πενήντα χρόνια. Και εδώ η Κυβέρνηση βρέθηκε δίπλα στους πολίτες, στους εργαζόμενους, στις επιχειρήσεις, στους αγρότες, στους ευάλωτους, με επιδότηση στην τιμή του ρεύματος και των καυσίμων και με επιτυχημένες πρωτοβουλίες, όπως παραδείγματος χάριν, το «καλάθι του νοικοκυριού».

Ο Κυριάκος Μητσοτάκης ολοκληρώνει την πρώτη θητεία του ως Πρωθυπουργός και δεν υπάρχει κανενός είδους κρίση που να μην έχει αντιμετωπίσει αυτό το διάστημα με τρόπο αναγνωρισμένο και από την Ευρώπη για την επιτυχία του.

Αν μπορούμε να συνοψίσουμε αυτά που πετύχαμε αυτό το διάστημα, θα ήταν: μεταρρυθμίσεις παντού, ψηφιακή επανάσταση στον δημόσιο τομέα, διευκόλυνση του πολίτη, στήριξη των κοινωνικά αδύναμων, στήριξη της δημόσιας υγείας, ένα σταθερό οικονομικό και επενδυτικό περιβάλλον. Σε λιγότερο από τέσσερα χρόνια έχουν γίνει περισσότερα από όσα έχουμε δει την τελευταία εικοσαετία.

Τα αυξημένα φορολογικά έσοδα μας έδωσαν τη δυνατότητα να στηρίξουμε τους πολίτες για την ενεργειακή κρίση, τη μόνιμη μείωση του ΕΝΦΙΑ, τη μείωση ασφαλιστικών εισφορών, τη διπλή αύξηση κατώτατου μισθού, την αναμόρφωση μισθολογίου για τους γιατρούς του ΕΣΥ, την αύξηση του φοιτητικού στεγαστικού επιδόματος, την επιπλέον έκτακτη ενίσχυση για ευάλωτους συμπολίτες μας, τη στήριξη του αγροτικού κόσμου με μείωση του ΦΠΑ και επιδοτήσεις στα λιπάσματα και τις ζωοτροφές, την επιστροφή του ειδικού φόρου κατανάλωσης στο πετρέλαιο.

Σήμερα εξακολουθούμε να λειτουργούμε υπό καθεστώς κρίσης, κρίσης ενεργειακής και οικονομικής, με την εκτόξευση του πληθωρισμού παγκοσμίως που πιέζει νοικοκυριά και επιχειρήσεις. Μάλιστα υπάρχουν ήδη προβλέψεις για ύφεση σε μεγάλες οικονομίες το 2023. Υπό το βάρος αυτό συζητάμε σήμερα για τον προϋπολογισμό της επόμενης χρονιάς για την Ελλάδα, η οποία όμως μεμονωμένα έχει καταγράψει τεράστια πρόοδο. Μάλιστα, με βάση τα πιο πρόσφατα στοιχεία για τον Νοέμβριο, έχουμε έτι περαιτέρω μείωση του πληθωρισμού στο 8,5% όταν ο μέσος όρος της Ευρωζώνης είναι στο 10%.

Τι προβλέπει ο νέος προϋπολογισμός; Διπλάσιο ρυθμό ανάπτυξης για την Ελλάδα, σε σχέση με τον ευρωπαϊκό μέσο όρο, γεγονός που μας κατατάσσει στις πιο ανθεκτικές οικονομίες σε παγκόσμια κλίμακα. Το ΑΕΠ μας αναμένεται να αυξηθεί κατά 1,8%. Μείωση της ανεργίας στο 12,7%. Αύξηση επενδύσεων και εξαγωγών. Οι επενδύσεις αναμένεται να σημειώσουν εκρηκτική αύξηση 16%, με έργα συνολικού ύψους 11,9 δισεκατομμυρίων ευρώ, που προέρχονται από ιδιωτικές επενδύσεις, από εθνικούς και ενωσιακούς πόρους, αλλά και από το Ταμείο Ανάκαμψης και Ανθεκτικότητας. Και φυσικά, πολλές πρωτοβουλίες με καθαρά κοινωνικό πρόσημο που ενισχύουν το εισόδημα των πολιτών, όπως η αύξηση των συντάξεων από 1-1-2023, νέα αύξηση του κατώτατου μισθού από τον Μάιο, ένα ολόκληρο σχέδιο για το στεγαστικό ζήτημα των νέων, παράταση της αναστολής του ΦΠΑ σε νέες οικοδομές, όπως και παράταση του μειωμένου ΦΠΑ σε πολλές υπηρεσίες.

Πολύ σημαντική και η επιδότηση για την εγκατάσταση φωτοβολταϊκών σε νοικοκυριά, επιχειρήσεις και αγροτικές εκμεταλλεύσεις.

Η υγεία συνεχίζει να είναι στο προσκήνιο και φέτος η Κυβέρνηση επενδύει στο εθνικό σύστημα υγείας με προσλήψεις, παράταση για το επικουρικό προσωπικό για έναν χρόνο και παράταση έξι μηνών για τους υγειονομικούς που αντικαθιστούσαν αυτούς που έφυγαν από τον COVID, με την πρωτοβάθμια φροντίδα υγείας και τον προσωπικό γιατρό, με την ενίσχυση των νοσοκομείων σε υλικοτεχνικές υποδομές και με το νέο νομοσχέδιο για την κάλυψη των κενών σε προσωπικό, ώστε όλοι οι ασθενείς να έχουν δωρεάν πρόσβαση στον γιατρό που έχουν ανάγκη στο νοσοκομείο και φυσικά, με το νομοσχέδιο που κατατίθεται σήμερα για την ανακουφιστική φροντίδα για να καλύψει επιτέλους ένα μεγάλο κενό για τους συνανθρώπους μας που υποφέρουν.

Το 2023 σηματοδοτεί την επιστροφή μας σε πρωτογενή πλεονάσματα, τη μείωση του δημόσιου χρέους κατά 9,6 μονάδες στο χαμηλότερο επίπεδο από το 2010.

Τέλος, θα ήθελα να κάνω μια σύντομη αναφορά στον τόπο μου, τη Μαγνησία. Όλα τα εκκρεμή από δεκαετίες μεγάλα έργα του νομού υλοποιούνται ή δρομολογήθηκε η υλοποίησή τους με εξασφαλισμένη χρηματοδότηση. Το λιμάνι, η ηλεκτροκίνηση του σιδηροδρόμου, οι συνδυασμένες μεταφορές λιμάνι-ΒΙΠΕ-αεροδρόμιο, εναλλακτικός τουρισμός, υποβρύχια μουσεία, χιονοδρομικό κέντρο, Μουσείο «Αργούς» και δικαστικό μέγαρο και φυσικά, ένας διαρκής αγώνας για την καλύτερη στελέχωση, εξοπλισμό και νέα τμήματα στο Νοσοκομείο Βόλου.

Επιτρέψτε μου να κλείσω με το βλέμμα στο μέλλον. Το έργο της Κυβέρνησης είναι δύσκολο, είναι πολυδιάστατο και απαιτεί διαρκή επαγρύπνηση, είναι η ισορροπία ανάμεσα στη συγκράτηση των δημοσιονομικών μεγεθών και την κοινωνική στήριξη, είναι η αμυντική θωράκιση και η σοβαρή εξωτερική πολιτική που εφαρμόζουμε με επιτυχία εν μέσω του τεταμένου κλίματος με την γείτονα Τουρκία.

Όμως αν κάτι έχει πετύχει αυτή η Κυβέρνηση, είναι να εργάζεται με σταθερότητα, με σοβαρότητα και να έχει κερδίσει την εμπιστοσύνη όλων εντός και εκτός των τειχών. Γι’ αυτό η επόμενη τετραετία πιστεύω θα είναι ακόμα πιο δημιουργική και θα δώσει την ευκαιρία στον Πρωθυπουργό μας να ολοκληρώσει το όραμά του για μια σύγχρονη ανεπτυγμένη Ελλάδα με ενεργό και πρωταγωνιστικό ρόλο και στην Ευρώπη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ πολύ για τον χρόνο. Κι ελπίζω ο κ. Τριανταφυλλίδης που είναι ο επόμενος ομιλητής να βαδίσει στον ίδιο δρόμο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, αν κλέβεις σπίτια μέσω των τραπεζών και των funds, μπορεί να γίνεις Βουλευτής του κυβερνώντος κόμματος. Αν κλέψεις 20 ευρώ βενζίνη, μπορεί να βρεθείς με μια σφαίρα στο κεφάλι. Αυτή είναι η Ελλάδα της αδικίας και αυτή η Ελλάδα της αδικίας, της κοινωνικής αναλγησίας και των ανισοτήτων δεν μας αξίζει, είπε ο Πρόεδρος του ΣΥΡΙΖΑ - Προοδευτική Συμμαχία και αυριανός Πρωθυπουργός, ο Αλέξης Τσίπρας.

Ενοχληθήκατε, κύριοι της Νέας Δημοκρατίας, γιατί συνόψισε σε μία του φράση αυτό που είστε. Έβαλε ένα τεράστιο καθρέφτη απέναντί σας, είδατε το είδωλό σας και τρομάξατε, ως εκπρόσωποι του κόμματος των Πάτσηδων, του υπουργικού συμβουλίου που χρωστά πάνω από 12 εκατομμύρια ευρώ, του κόμματος της Νέας Δημοκρατίας που χρωστά 390 εκατομμύρια στις τράπεζες.

Τολμάτε εσείς, το κόμμα των μπαταχτσήδων, να κάνετε υποδείξεις στους δοκιμαζόμενους πολίτες, εσείς που νομοθετήσατε με τον πτωχευτικό σας νόμο την εκποίηση και ρευστοποίηση της πρώτης τους κατοικίας, υλοποιώντας το δόγμα της Κυβέρνησης Μητσοτάκη «όποιος δεν προσαρμόζεται πεθαίνει».

Η συζήτηση επί του κρατικού προϋπολογισμού διεξάγεται υπό τη βαριά σκιά του σκανδάλου της συνταγματικής εκτροπής των παρακολουθήσεων και Υπουργών από την ΕΥΠ, όπως του 5046C, του κωδικού της ΕΥΠ που αντιστοιχεί στο όνομα του παρακολουθούμενου κ. Χατζηδάκη.

Ο βασιλιάς είναι γυμνός. Φως στο καθεστώς. Γιατί μιλάμε για καθεστώς και παρουσία πολιτικού υποκόσμου; Η ΑΔΑΕ ενημερώθηκε από την ΕΥΠ πως τα ηλεκτρονικά αρχεία με τα δεδομένα της παρακολούθησης Ανδρουλάκη-Κουκάκη που αποδεχθήκατε έχουν καταστραφεί. Πώς λέγεται αυτό, αν δεν λέγεται καθεστώς, εάν δεν λέγεται πρακτικές πολιτικού υποκόσμου;

Μπράβο σας! Τα καταφέρατε. Ρίξατε παντού το «άπλυτο» φως. «Άπλυτο» φως, απόρρητο και μαύρο παντού έγιναν ένα, ολοκληρώνοντας το δίδυμο έγκλημα παρακολουθήσεις και συγκάλυψη. Αφήνετε τον τόπο με βαριά θεσμικά «κατάγματα» σε βάρος του Συντάγματος, της δημοκρατίας και του κοινοβουλευτισμού.

Και μπορεί στο Βέλγιο οι έρευνες για σκάνδαλα να γίνονται υπό άκρα μυστικότητα, με αστραπιαίες επιχειρήσεις σφραγίσματος γραφείων, οικιών, υπολογιστών, στη χώρα ωστόσο της φαιδράς «γαλάζιας» πορτοκαλέας πήρε μόνο πέντε μήνες οι διωκτικές αρχές να ερευνήσουν την INTELLEXA, η οποία εμπορεύεται το αμαρτωλό λογισμικό «Predator», αλλά και την «KRIKEL». Η σαπίλα, η ξεφτίλα, η απάτη και η ρεμούλα δεν έχουν τελειωμό, όπως έγραψαν οι «NEW YORK TIMES». Μας κυβερνά το παρακράτος με τη σιωπή των 157.

Αν όμως αυτοί σιωπούν, ήρθε η ώρα να μιλήσουν οι πολίτες. Ο κυρίαρχος ελληνικός λαός να βάλει τη σφραγίδα του στις εξελίξεις. Ήρθε η ώρα της πολιτικής αλλαγής.

Ο παρών προϋπολογισμός αποτελεί τον θανατηφόρο ρόγχο της Κυβέρνησης Μητσοτάκη. Δεν είναι προϋπολογισμός, είναι αποχαιρετισμός από την αγαπημένη σας καρέκλα της εξουσίας που την έχετε σφιχταγκαλιάσει και τη νανουρίζετε με μπίζνες και ρουσφέτια. Οι πολίτες κατάλαβαν πλέον ποιοι είστε, τι τους κάνατε και τι πράξατε. Σας κουνούν το μαντίλι που τολμήσατε να τους απειλήσετε πως όποιος δεν προσαρμόζεται, πεθαίνει.

Κέρδισε τη μάχη της υγείας, έλεγε ο Πρωθυπουργός σας το 2020 και το 2022 κατήργησε το ΕΣΥ. Από τη μαύρη σελίδα που γράψατε με την τραγική διαχείριση της πανδημίας των τριάντα πέντε χιλιάδων νεκρών, παρά την αυτοθυσία και την αυταπάρνηση γιατρών και νοσηλευτών του ΕΣΥ, συνεχίζετε να γράφετε μια ακόμη μαύρη σελίδα, αυτή της εξαθλίωσης της μεσαίας τάξης και των ευάλωτων νοικοκυριών που ασφυκτιούν από την ακρίβεια και την αισχροκέρδεια made in Greece, τον πληθωρισμό και τα «κόκκινα» δάνεια.

Τα λεφτά τελειώνουν μέσα στις πρώτες δεκαπέντε μέρες, την ίδια ώρα που ολιγάρχες, τραπεζίτες, σουπερμαρκετάδες και κερδοσκόποι βουλιάζουν στα υπερκέρδη. Έχετε «λεφτόδεντρα» για τα «γαλάζια golden boys», αλλά στον λαό μοιράζετε απλόχερα δημοσιονομική πειθαρχία. Λέτε με περίσσιο θράσος ότι ρίξατε τις τιμές με την πρόταση Μητσοτάκη στην Ευρώπη για πλαφόν στα καύσιμα. Τη ρίξατε παντού εκτός από την Ελλάδα. Για τον ελληνικό λαό έχει φούμαρα και παραμύθια άνευ αντικρίσματος.

Μητσοτάκης, εγγυητής της αισχροκέρδειας και της κερδοσκοπίας, τοποτηρητής και τροχονόμος των συμφερόντων που απομυζούν τον ελληνικό λαό. Αυτή τη σταθερότητα σας τάζει και δεσμεύεται απέναντί σας, ελληνικέ λαέ. Με βάση την ΕΛΣΤΑΤ τρία εκατομμύρια πολίτες έχουν φτωχοποιηθεί μόνο το 2021. Φανταστείτε όταν βγουν και τα στοιχεία για το 2022.

Εσύ αποφασίζεις, Έλληνα πολίτη, στο δίλημμα με τον λαό ή με τους ολιγάρχες νταβατζήδες. Ο Μητσοτάκης επέλεξε εδώ και τριάμισι χρόνια με την αισχροκέρδειά του να αφαιρεί εισόδημα από τη δική σου τσέπη. Φτωχοποιεί τη μεσαία τάξη για να φουλάρει τα υπερκέρδη των νταβατζήδων.

Ποιος είπε άραγε τη λέξη νταβατζήδες; Οι μεσαίοι γίνονται φτωχοί και οι φτωχοί εξαθλιωμένοι. Αυτή τη σταθερότητα σου χαρίζει απλόχερα ο Μητσοτάκης.

Ο Μητσοτάκης βλάπτει σοβαρά τη Θεσσαλονίκη. Το καθεστώς Μητσοτάκη εγκατέλειψε την πόλη μου στον αυτόματο πιλότο των προβλημάτων της και των κάθε λογής «γαλάζιων» πολιτευτάδων διά τας εορτάς και τας παρελάσεις.

Οι Θεσσαλονικείς βιώνουμε εδώ και τριάμισι χρόνια την εγκατάλειψη της πόλης από τον Μητσοτάκη και την κουστωδία του. Αυτή είναι η εικόνα της εγκατάλειψης της Θεσσαλονίκης από το μετρό μέχρι τον ΟΑΣΘ και από τα αντιπλημμυρικά μέχρι τα νοσοκομεία έχουν χτυπήσει πίσω και η Θεσσαλονίκη εκτός του Ταμείου Ανάκαμψης.

Έχουν περάσει εννέα μήνες από τη φωτιά στο «Παπανικολάου» στην πνευμονολογική κλινική όπου δύο άνθρωποι έχασαν τη ζωή τους. Στις δηλώσεις του, τότε, ο Πλεύρης σάς υπογράμμισε τον Απρίλιο: «Στον συγκεκριμένο όροφο θα γίνουν όλες οι εργασίες, ώστε να είναι άμεσα λειτουργικός». Το «άμεσα» και εν όψει του χειμώνα για την Κυβέρνηση της πολιτικής απάτης Μητσοτάκη δεν περιλαμβάνεται το εννεάμηνο.

Είναι χαρακτηριστικό ότι προχθές το Νοσοκομείο «Παπανικολάου» δεν είχε ηλεκτρικό ρεύμα, βάλατε γεννήτρια. Και όχι μόνο βάλατε γεννήτρια, είστε τόσο τι να πω- ανεπίδεκτοι, άχρηστοι, που φθάσατε στο σημείο να βάλετε το «Παπανικολάου», που λειτουργούσε με γεννήτρια, εφημερία. Το βάλατε εφημερία η Κυβέρνηση της οργάνωσης και του προγραμματισμού. Το Νοσοκομείο «Παπανικολάου» δεν είχε ρεύμα και το βάλατε εφημερία να τρέχει ο κόσμος. Καταλαβαίνετε ότι δεν μπορείτε τα στοιχειώδη να λειτουργήσετε;

Δεν θέλω να μιλήσω για το μετρό, θα σας τα πουν κι οι συνάδελφοι αργότερα, «business as usual» η Νέα Δημοκρατία. Όσο τρέχουν τα προεκλογικά «deals» μετρό δεν τελειώνει. Κατέστρεψαν διά της αποσπάσεως τα αρχαία για να καθυστερήσουν την ολοκλήρωση του έργου. Καθυστερήσεις σήμαινε ξεκούραστες αποζημιώσεις για τον ανάδοχο με τα χρήματα του ελληνικού λαού. Τι δεν καταλαβαίνετε; Σαν τον παλιό καλό καιρό της υποθαλάσσιας αρτηρίας, για την οποία δεν έπεσε ούτε ένα τούβλο και ο ανάδοχος πήρε 160 εκατομμύρια ευρώ. Τόσα κι άλλα τόσα σας κοστίζει η Νέα Δημοκρατία του Μητσοτάκη!

Προϋπολογισμός «γαλάζιος αποχαιρετισμός». Οι πολίτες σάς κουνούν το μαντήλι.

Δικαιοσύνη παντού, με σταθερότητα για την επόμενη μέρα, με προοδευτική φιλολαϊκή κυβέρνηση και Πρωθυπουργό τον Αλέξη Τσίπρα, σε πείσμα και κόντρα στους ολιγάρχες, τους τραπεζίτες και τους κερδοσκόπους. Εσύ αποφασίζεις!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Γιόγιακα Βασίλειο από τη Νέα Δημοκρατία. Παρακαλώ να τηρείται ο χρόνος. Θα ακολουθήσει η κ. Λιακούλη από το ΠΑΣΟΚ.

Κύριε Γιόγιακα, έχετε τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Κύριοι Υπουργοί, κυρίες και κύριοι συνάδελφοι, δεν θα ακολουθήσω την κατάσταση που περιέγραψε ο εκλεκτός συνάδελφος από τον ΣΥΡΙΖΑ κ. Τριανταφυλλίδης, γιατί ζει σε άλλη πραγματικότητα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Για τις εφημερίες στο «Παπανικολάου» να μας πεις!

**ΒΑΣΙΛΕΙΟΣ ΓΙΟΓΙΑΚΑΣ:** Η συζήτηση για τον προϋπολογισμό του 2023, τον προϋπολογισμό μιας χρονιάς στην οποία συμπληρώνεται ένας εκλογικός κύκλος, έχει κι έναν χαρακτήρα απολογισμού της οικονομικής πολιτικής, που δεν μπορεί να γίνεται στον αέρα. Πρέπει να γίνεται με στοιχεία, κύριε Τριανταφυλλίδη, όσο κι αν κάποιοι προσπαθούν να προσαρμόσουν τους αριθμούς στις ανάγκες μιας κομματικής προπαγάνδας, οι αριθμοί είναι ξεροκέφαλοι, γιατί δείχνουν αλήθειες, που δεν βολεύουν αυτά που κάποιοι πιστεύουν ή θα θέλανε.

Ανατρέχοντας, λοιπόν, στα τρία με τριάμισι τελευταία χρόνια μπορούμε να πούμε με βεβαιότητα ένα πράγμα: Παρά τις πρωτοφανείς, διαδοχικές μεγάλες κρίσεις η δυναμική της οικονομίας είναι πολύ καλύτερη από ότι ήταν το 2019. Και δεν είναι επειδή το λέμε εμείς ή η Κυβέρνησή μας. Είναι επειδή το λένε όλα τα βασικά μακροοικονομικά μεγέθη.

Ο εθνικός πλούτος, το ΑΕΠ: 220 και πλέον δισεκατομμύρια ευρώ εκτιμάται για το 2023, δηλαδή 45 δισεκατομμύρια ευρώ ή 25% πάνω από το 2019.

Η ανεργία: πέντε ποσοστιαίες μονάδες κάτω σε σχέση με το 2019. Ακόμα μεγαλύτερη η μείωση στους νέους και στις γυναίκες.

Το δημόσιο χρέος προβλέπεται να διαμορφωθεί στο 159%, περίπου είκοσι δύο μονάδες κάτω από το 2019. Είναι η μεγαλύτερη μείωση δημόσιου χρέους σε ολόκληρη την Ευρώπη.

Οι ξένες επενδύσεις: συν 13% το 2021 σε σχέση με το 2019, ενώ το 2022 έχουμε σχεδόν φτάσει την επίδοση της περασμένης χρονιάς, ήδη από το πρώτο εννιάμηνο.

Τα κόκκινα δάνεια έχουν μειωθεί κατά 60 δισεκατομμύρια ευρώ από τον Ιούνιο του 2019 και πλέον είναι κάτω από το 10% των συνολικών δανείων από το περίπου 45% τον Ιούνιο του 2019.

Το διαθέσιμο κατά κεφαλήν εισόδημα, σε πραγματικούς όρους και αφού αφαιρεθεί ο πληθωρισμός, αυξήθηκε κατά 800 ευρώ από το 2018 και αυξήθηκε για όλους και για τα πιο χαμηλά εισοδήματα.

Η πραγματική ιδιωτική κατανάλωση: αύξηση κι εδώ, σε εύρος τριετίας και πιο πάνω από το επίπεδο πριν από την πανδημία.

Με λίγα λόγια, κυρίες και κύριοι συνάδελφοι, το ΑΕΠ μεγαλώνει, η ανεργία πέφτει, όπως πέφτει και το χρέος, οι επενδύσεις αυξάνονται, το διαθέσιμο εισόδημα μεγαλώνει, όπως και η ιδιωτική κατανάλωση.

Αυτά λένε οι αριθμοί, αλλά για τους πιο δύσπιστους και για τους αρνητές της πραγματικότητας έχει νόημα να δούμε τι λένε και κάποιοι έξω από εμάς, που είναι οι πιο ψυχροί οι πιο αυστηροί αξιολογητές των οικονομικών πραγμάτων μιας χώρας.

Ύστερα από έντεκα αναβαθμίσεις της ελληνικής οικονομίας τα τελευταία τρία χρόνια η «GOLDMAN SACHS» βλέπει εφικτό η Ελλάδα να ανακτήσει την επενδυτική βαθμίδα, ακόμα και στις αρχές του 2023, λόγω του ότι η οικονομία μας αναμένεται να πάει σημαντικά καλύτερα και το 2023 σε σχέση με τον μέσο όρο της Ευρωζώνης. Δυστυχώς για κάποιους, η προπαγάνδα διαψεύδεται από την αδέκαστη αλήθεια των αριθμών.

Ανατρέχοντας, κυρίες και κύριοι συνάδελφοι, στα τελευταία τρία με τριάμισι χρόνια μπορούμε να πούμε, επίσης με βεβαιότητα, τα εξής: ότι παρά τις διαδοχικές, εξωγενείς μεγάλες κρίσεις η Κυβέρνηση της Νέας Δημοκρατίας έκανε πράξη τις προεκλογικές της δεσμεύσεις για μείωση της φορολογίας και άλλων επιβαρύνσεων και για ενίσχυση των εισοδημάτων των πολιτών.

Την τελευταία τριετία είχαμε πάνω από πενήντα μειώσεις φόρων και ασφαλιστικών εισφορών. Τέσσερις ποσοστιαίες μονάδες μειώθηκαν τα φορολογικά βάρη για τους μισθωτούς το 2021 σε σχέση με το 2019, η δεύτερη μεγαλύτερη μείωση φορολογικής επιβάρυνσης ανάμεσα στις χώρες του ΟΟΣΑ, δηλαδή σε τριάντα οκτώ από τις πιο αναπτυγμένες οικονομίες του κόσμου. Σχεδόν τεσσερισήμισι μονάδες μειώθηκαν συνολικά οι ασφαλιστικές εισφορές. Ο ΕΝΦΙΑ 35% μειώθηκε μεσοσταθμικά, άλλη μια δέσμευση της Νέας Δημοκρατίας που έγινε πράξη. Είχαμε διπλή αύξηση του κατώτατου μισθού σχεδόν κατά 10% το 2022. Αύξηση στις συντάξεις, η πρώτη ύστερα από δώδεκα χρόνια, σε ύψος που δεν θα ήταν εφικτό δίχως την ανάπτυξη που πετύχαμε το 2022.

Και συνεχίζουμε και το 2023 με μέτρα 1,7 δισεκατομμυρίων ευρώ για τη δημιουργία θέσεων εργασίας και την αύξηση του εισοδήματος για 2,2 εκατομμύρια εργαζομένους, με νέα τρίτη αύξηση του κατώτατου μισθού, με μόνιμη αύξηση των συντάξεων, με αυξήσεις στο ειδικό μισθολόγιο των γιατρών του ΕΣΥ και μισθολογικές παρεμβάσεις προς όφελος των στελεχών των Ενόπλων Δυνάμεων, με την οριστική κατάργηση της εισφοράς αλληλεγγύης για εργαζομένους και συνταξιούχους.

Υπάρχει και κάτι ακόμα, κυρίες και κύριοι συνάδελφοι, που όσο και να θέλει και να παραβλέψει κανείς δεν μπορεί, ότι όλα αυτά έγιναν παράλληλα με ένα μπαράζ έκτακτων μέτρων για την αντιμετώπιση της διπλής κρίσης, της υγειονομικής και της ενεργειακής. Το συνολικό δημοσιονομικό κόστος για το 2022 ήταν 9,2 δισεκατομμύρια ευρώ. Από αυτά, τα 4,8 δισεκατομμύρια ευρώ διατέθηκαν για τη στήριξη των νοικοκυριών και επιχειρήσεων, η μεγαλύτερη δαπάνη στην Ευρωπαϊκή Ένωση ως ποσοστό του ΑΕΠ το 2%.

Μέτρα τα οποία θα συνεχιστούν το 2023: Θα συνεχιστεί η επιδότηση στην ηλεκτρική ενέργεια και το φυσικό αέριο για νοικοκυριά και επιχειρήσεις αλλά και για τους αγρότες, με μαξιλάρι ασφαλείας 1 επιπλέον δισεκατομμύριο ευρώ για να καλυφθούν τυχόν πρόσθετες ανάγκες, μεταξύ αυτών και η επιδότηση λογαριασμών ηλεκτρικού ρεύματος.

Κλείνοντας, κυρίες και κύριοι συνάδελφοι, την τελευταία τριετία βιώσαμε καταστάσεις που συμβαίνουν κάθε δύο, τρεις και τέσσερις γενιές. Γνωρίζουμε ότι κινούμαστε ακόμα σε ένα περιβάλλον αβεβαιότητας, ότι νοικοκυριά και επιχειρήσεις δοκιμάζονται από το κύμα ακρίβειας που σαρώνει διεθνώς. Η ψύχραιμη ανάγνωση της πραγματικότητας δεν επιτρέπει ούτε πανηγυρισμούς ούτε καταστροφολογία και μηδενισμό. Επιτρέπει, όμως, συγκρατημένη αισιοδοξία για την πορεία της οικονομίας, για την πορεία της χώρας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ζήτησε τον λόγο ο Αναπληρωτής Υπουργός Οικονομικών κ. Σκυλακάκης για δεκαπέντε λεπτά.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, κυρίες και κύριοι συνάδελφοι, αγαπητέ κύριε Υπουργέ των Οικονομικών, φίλε συνάδελφε Χρήστο Σταϊκούρα -με τον οποίο έχουμε μια εξαιρετική και πάρα πολύ παραγωγική σχέση όλα αυτά τα τέσσερα χρόνια- είναι πράγματι ο τέταρτος προϋπολογισμός που καταθέτει η Κυβέρνηση. Κλείνει μία ολόκληρη τετραετία. Και πιστεύω ότι εν τινί μέτρω δεν θα έχουμε ξανά μια τέτοια συζήτηση προϋπολογισμού μέχρι τις εκλογές, είναι και μια ώρα απολογισμού και σύγκλισης.

Πρέπει να σας πω ότι η τετραετία που μας πέρασε ήταν μοναδική στη διεθνή οικονομική ιστορία, τουλάχιστον των τελευταίων δεκαετιών γιατί είχαμε δύο τεράστιες οικονομικές κρίσεις που διαδέχθηκαν η μία την άλλη, κυριολεκτικά χωρίς ανάσα. Η κρίση της πανδημίας και η κρίση η συνδυαστική, ενεργειακή, πληθωριστική και κρίση του μεγαλύτερου πολέμου μετά τον Δεύτερο Παγκόσμιο Πόλεμο στην Ευρώπη. Στις κρίσεις αυτές, για την Ελλάδα ειδικά, προστέθηκε και μια ακόμη που αφορά τα εθνικά θέματα και τις απειλές που δεχθήκαμε και δεχόμαστε, πρωτοφανείς απειλές, ακόμα και εισβολείς από τη γειτονική Τουρκία ή τουλάχιστον την τουρκική ηγεσία.

Στις κρίσεις αυτές η Ελλάδα ήταν αντικειμενικά περισσότερο ευάλωτη. Γιατί ήμασταν περισσότερο ευάλωτοι; Κατ’ αρχάς, σε ό,τι αφορά την πανδημία, υγειονομικά ήμασταν ευάλωτοι γιατί ο πληθυσμός μας -και αυτό είναι θετικό- είναι από αυτούς που ζουν περισσότερο στην Ευρώπη. Έχουμε πολύ περισσότερους ηλικιωμένους από τις άλλες χώρες της Ευρώπης -με εξαίρεση την Ιταλία και δυστυχώς αυτός ο ιός ήταν εξαιρετικά θανατηφόρος σε μεγάλες ηλικίες. Ήταν όμως ευάλωτη και οικονομικά η Ελλάδα στην κρίση της πανδημίας, γιατί ήταν μια κρίση που οικονομικά χτύπησε τις υπηρεσίες, χτύπησε τον τουρισμό πάρα πολύ αλλά και τις άλλες υπηρεσίες. Και η Ελλάδα είχε και εξακολουθεί να έχει υψηλό ποσοστό τουρισμού στο ΑΕΠ και των άλλων υπηρεσιών.

Ήμασταν και ενεργειακά ευάλωτοι, γιατί η χώρα μας, εδώ και πολλές δεκαετίες, είχε μεγάλη εξάρτηση στα καύσιμα και η εξάρτηση αυτή αυξήθηκε, διότι προχώρησε αυτή η απολιγνιτοποίηση η οποία είχε προδιαγραφεί ήδη από το 2010 και υλοποιήθηκε από το 2018, 2019, 2020 χωρίς να έχουν γίνει αντίστοιχες επενδύσεις ΑΠΕ. Την τετραετία 2015 - 2018 είχαμε ελάχιστες επενδύσεις ΑΠΕ. Και έτσι βρεθήκαμε να έχουμε πολύ μεγαλύτερο ποσοστό συμμετοχής του φυσικού αερίου στο ενεργειακό μας μείγμα παράλληλα με την μη παραγωγή πετρελαίου και φυσικού αερίου.

Τέλος, ήμασταν και εθνικά ευάλωτοι, διότι για πολλά χρόνια και ειδικά την τελευταία τετραετία 2015-2019 δεν είχαν γίνει καθόλου επενδύσεις σε εξοπλισμούς.

Η προηγούμενη τετραετία, γιατί μιλάμε για σύγκριση, μιας που βρισκόμαστε σήμερα εδώ, η τετραετία 2015 - 2018 ήταν, αντίθετα με τη δική μας τετραετία, ιδανική από πλευράς διεθνών οικονομικών συνθηκών. Καμμία διεθνής οικονομική λύση δεν υπήρξε, με την εξαίρεση της διεθνούς οικονομικής κρίσης που προκάλεσε ο ΣΥΡΙΖΑ, η προηγουμένη κυβέρνηση στον εαυτό της, οι τιμές του πετρελαίου ήταν κατά μέσο όρο κάτω από τα 60 δολάρια στο βαρέλι. Οι τιμές φυσικού αερίου κάτω από τα 20 ευρώ και υπήρχε ένας υγιής ρυθμός ανάπτυξης πάνω από 2% στην Ευρώπη.

Ποια ήταν τώρα τα αποτελέσματα των πολιτικών που εφαρμόστηκαν σε αυτές τις δύο τετραετίες; Θα πάρω δύο νούμερα που τα περικλείουν όλα.

Ανάπτυξη: Το 2015 - 2018 την προηγούμενη περίοδο, η ανάπτυξη περιγράφεται μόνο με χρήση μηδενικών. Δεν μπορείς να την περιγράψεις με διαφορετικό τρόπο. Το 2019 - 2022, παρά τις τρομακτικές κρίσεις, τελικά βγαίνουμε με θετικό ρυθμό ανάπτυξης, ο οποίος είναι πάνω από τον ευρωπαϊκό μέσο όρο και αυτό το πάνω από τον ευρωπαϊκό μέσο όρο θα συνεχιστεί και το 2023 και το 2024, με βάση τις προβλέψεις της Ευρωπαϊκής Επιτροπής.

Πάμε τώρα στο χρέος που είναι το άλλο μέτρο. Στο χρέος του 2014 είχαμε 180% του ΑΕΠ, το 2018 186% του ΑΕΠ και το 2022 θα έχουμε 169% του ΑΕΠ. Έχουμε, δηλαδή, μία άνοδο του χρέους την προηγούμενη περίοδο και μία μείωση του χρέους στην δική μας.

Αυτά που περιγράφω, οι μεγάλοι αριθμοί, είχαν αντανάκλαση και στα συγκεκριμένα μέτρα που εφαρμόστηκαν την τελευταία οκταετία. Και ας δούμε πρακτικά τι είπε και τι έκανε η κάθε κυβέρνηση σε επιμέρους τομείς.

Φόροι και δαπάνες, τα αποτελέσματα δηλαδή, όπως τα βιώνουν οι πολίτες. Και θα ξεκινήσω από τους μισθωτούς. Το 2014 είχαμε προεκλογικές υποσχέσεις, άνοδο -λέει- του αφορολόγητου στα 12.000 ευρώ, όπως μας έλεγε η τότε Αξιωματική Αντιπολίτευση και 751 ευρώ κατώτερος μισθός.

Αυτά έλεγε. Τι έκανε; Έκανε άνοδο της εισφοράς αλληλεγγύης για όλα τα εισοδήματα άνω των 12.000 ευρώ και πάνω. Μείωση του αφορολόγητου για άνοδο στα 8.636. Κατάργηση των φοροαπαλλαγών για ιατρικές δαπάνες και της έκπτωσης 1,5% για μισθωτή εργασία. Όσο για τον κατώτατο μισθό, τα 751 ευρώ ακόμα τα περιμένουν οι πολίτες.

Πάμε τώρα στη δική μας τετραετία για να συγκρίνουμε. Μόνιμη κατάργηση της εισφοράς αλληλεγγύης στον ιδιωτικό και δημόσιο τομέα, μείωση φορολογίας φυσικών προσώπων με εισαγωγικό συντελεστή πλέον 9%. Αύξηση του αφορολογήτου 1.000 ευρώ για κάθε παιδί, μείωση κατά τέσσερις μονάδες -τεράστια παρέμβαση- των ασφαλιστικών εισφορών και δύο αυξήσεις στον κατώτατο μισθό που πήγε από τα 650 ευρώ στα 713 ευρώ.

Ας πάμε στους ελεύθερους επαγγελματίες και επιχειρηματίες, προπαντός μικρούς και μεσαίους επιχειρηματίες. Τι βίωσαν την τετραετία 2015 - 2018; Αύξηση της φορολογίας με κατάργηση της αυτοτελούς φορολόγησης, αύξηση προκαταβολής φόρου στο 100%. Ξέρετε τι είναι να έχεις προκαταβολή φόρου 100%; Είναι στραγγαλισμός κάθε δυνατότητας επένδυσης των κερδών σου, διότι στα παίρνουν πριν προλάβεις να τα καταλάβεις. Αύξηση για τα νομικά πρόσωπα από το 26% στο 29% του φόρου επιχειρήσεων και από το 10% στο 15% του φόρου των μερισμάτων. Και βέβαια ο ασφαλιστικός στραγγαλισμός των ελεύθερων επαγγελματιών που ασφαλώς κανένας ελεύθερος επαγγελματίας δεν τον έχει ξεχάσει.

Πάμε τώρα στην δική μας περίοδο, είχαμε μείωση του φορολογικού συντελεστή και για τα φυσικά πρόσωπα, στο 9% ο πρώτος και για τα νομικά πρόσωπα με μείωση του φόρου επιχειρήσεων από 29% στο 22% και του φόρου μερισμάτων από το 15% στο 5%.

Μείωση προκαταβολής φόρου για τα φυσικά πρόσωπα στο 55% και νομικά στο 80% και απελευθέρωση από τον ασφαλιστικό στραγγαλισμό των ελευθέρων επαγγελματιών που έχουν δικαίωμα πλέον να επιλέγουν το δικό τους επίπεδο ασφαλιστικών εισφορών.

Πάμε τώρα στους συνταξιούχους. Την υπόσχεση του 2014 τη θυμόσαστε! Η μόνη που έδωσε ο ΣΥΡΙΖΑ ήταν για την αύξηση των συντάξεων. Και τι έγινε στις συντάξεις την περίοδο που κυβέρνησε η σημερινή Αξιωματική Αντιπολίτευση; Πάνω από δέκα διαφορετικές μειώσεις. Θα κουραστούμε να τις λέμε. Θα σας πω λιγότερες από τις μισές.

Μείωση, πρώτα απ’ όλα, της κατώτατης σύνταξης, από τα 486 ευρώ στα 390 ευρώ. Μείωση των επικουρικών. Αύξηση της εισφοράς υγείας, από 4% στο 6% στις κύριες συντάξεις και εισφορά υγείας για πρώτη φορά 6% στις επικουρικές. Μείωση της εθνικής σύνταξης για τις συντάξεις αναπηρίας, για όσους είχαν ποσοστό αναπηρίας κάτω από 80%. Κατάργηση του ΕΚΑΣ για τριακόσιες εβδομήντα χιλιάδες χαμηλοσυνταξιούχους.

Τι έκανε αυτή η Κυβέρνηση, η δική μας; Κατάργηση από 1-1-2023 της εισφοράς αλληλεγγύης και για τους συνταξιούχους και αύξηση της συνταξιοδοτικής δαπάνης από τα 28,5 δισεκατομμύρια ευρώ, που ήταν στον τελευταίο προϋπολογισμό του 2019, στα 31,7 δισεκατομμύρια ευρώ στον φετινό προϋπολογισμό του 2023.

Συμπληρώνω αυτό το κεφάλαιο με τους πολίτες υπό δύο άλλες ιδιότητες. Ο ιδιοκτήτης -ξέρετε η Ελλάδα έχει έναν τεράστιο αριθμό ιδιοκτητών- και ο καταναλωτής.

Ιδιοκτήτες: Υπόσχεση ΣΥΡΙΖΑ -τη θυμάται πολύ καλά η Αξιωματική Αντιπολίτευση- κατάργηση του ΕΝΦΙΑ. Έτσι λέγατε, κατάργηση του ΕΝΦΙΑ. Τι κάνατε; Τον αυξήσατε στον συμπληρωματικό φόρο και βάλατε ΕΝΦΙΑ στα αγροτεμάχια.

Υπόσχεση δική μας το 2019, παρά τις τεράστιες θυσίες που ακολούθησαν: Μείωση του ΕΝΦΙΑ κατά 30%. Πραγματοποίηση. Μείωση του ΕΝΦΙΑ 35%, πάνω από ό,τι είχαμε δεσμευτεί.

Πάμε για τους καταναλωτές.

**ΘΕΟΠΙΣΤΗ (ΠΕΤΗ) ΠΕΡΚΑ:** Το μνημόνιο ξεχάσατε.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Το μνημόνιο το προκαλέσατε στον εαυτό σας, σας θυμίζω.

**ΘΕΟΠΙΣΤΗ (ΠΕΤΗ) ΠΕΡΚΑ:** Θυμάστε πότε μπήκαμε στα μνημόνια;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Βλέπω ότι ξυπνήσατε με ενδιαφέρον σήμερα το πρωί…

**ΘΕΟΠΙΣΤΗ (ΠΕΤΗ) ΠΕΡΚΑ:** …(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, σας καταλαβαίνω.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Η ανάμνηση των πολιτικών σας, σας ξυπνά.

**ΘΕΟΠΙΣΤΗ (ΠΕΤΗ) ΠΕΡΚΑ:** …(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, μισό λεπτό.

Κυρία συνάδελφε, ο Υπουργός λέει τις απόψεις του με επιχειρήματα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ψεύδεται!

**ΛΑΖΑΡΟΣ ΤΣΑΒΔΑΡΙΔΗΣ:** …(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό. Κύριοι συνάδελφοι, μιλάει ο Υπουργός. Σας παρακαλώ! Μιλάει ο Υπουργός. Έχει τα επιχειρήματά του. Μετά θα τελειώσει ο Υπουργός και θα πάρετε τον λόγο να πείτε αυτό που θέλετε. Με ηρεμία να ολοκληρωθεί η διαδικασία.

Παρακαλώ, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Είναι σαφές ότι οι κύριοι συνάδελφοι της Αξιωματικής Αντιπολίτευσης δεν θέλουν να ακούν και να θυμούνται τι έκαναν όταν ήταν στην κυβέρνηση. Ούτε θέλουν να συγκρίνεται η δική τους κυβέρνηση με τη δική μας. Αυτό το καταλαβαίνω.

(Θόρυβος από την πτέρυγα του ΣΥΡΙΖΑ)

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σαράντα χρόνια…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ! Κυρία Παπανάτσιου, εσείς έχετε κάνει και Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Είναι πάρα πολύ λογικό. Και εγώ αν ήμουν στη θέση σας, θα διαμαρτυρόμουν, αλλά είναι η πραγματικότητα.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Είναι η πραγματικότητα που βίωσε και βιώνει ο ελληνικός λαός. Και όπως θα εξηγήσω στη συνέχεια, εξηγεί και τη συμπεριφορά του.

Πάμε, λοιπόν, στους καταναλωτές. Επειδή ακούω διάφορες δηλώσεις της Αντιπολίτευσης για μείωση φόρων, ας δούμε όταν είχε η Αξιωματική Αντιπολίτευση την εξουσία, τι ακριβώς έκανε σε ό,τι αφορά τη μείωση των φόρων.

Αύξησε τον ΦΠΑ από 23% στο 24% και για πολλά προϊόντα ευρείας κατανάλωσης από το 13% στο 24%.

Κατάργησε τον μειωμένο ΦΠΑ στα νησιά του Αιγαίου.

Έβαλε νέους φόρους. Ήταν πολύ ευρηματική στους φόρους που έβαζε. Έβαλε στο τηλέφωνο, έβαλε στο ίντερνετ, έβαλε στη συνδρομητική τηλεόραση, έβαλε στους υπολογιστές, έβαλε στη μπύρα, έβαλε στο κρασί, έβαλε στον καφέ, έβαλε στη βενζίνη, έβαλε στο ντίζελ, έβαλε στο πετρέλαιο θέρμανσης, έβαλε στο υγραέριο. Τα θυμόσαστε; Έγιναν το 2015 και το 2016.

Στη δική μας περίοδο είχαμε προσωρινές, πρέπει να σας πω, μειώσεις ΦΠΑ σε καφέ, μεταφορές, κινηματογράφους, μόνιμη μείωση του ΦΠΑ στα πέντε νησιά του Αιγαίου και μείωση στο τέλος κινητής τηλεφωνίας.

Όλα αυτά, χωρίς να αναφερθώ στις έκτακτες δαπάνες ενίσχυσης της κοινωνίας και της επιχειρηματικότητας στη διάρκεια των μεγάλων κρίσεων. Κυριολεκτικά εκατοντάδες μέτρα με κορυφαίο την επιστρεπτέα προκαταβολή ύψους 8,3 δισεκατομμυρίων ευρώ. Το πιο δίκαιο μέτρο, πρέπει να σας πω, ο αλγόριθμος του οποίου για πρώτη φορά ευνόησε τους συνεπείς και τους πιο εντάξει έναντι του κράτους επιχειρηματίες έναντι των υπολοίπων.

Η σύγκριση μιλάει από μόνη της. Αυτά θυμούνται και γνωρίζουν οι πολίτες και γι’ αυτό επιλέγουν ό,τι επιλέγουν στις δημοσκοπήσεις.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Για τα αποθεματικά θα μας πείτε;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Θα πάμε και σ’ αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κουρουμπλή!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κουρουμπλή, εσείς ήσασταν χρόνια Υπουργός. Ξέρετε απ’ αυτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …(Δεν ακούστηκε)

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, διακόπτομαι συνεχώς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κουρουμπλή, γιατί το κάνετε αυτό;

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Συγγνώμη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι συγγνώμη; Γιατί διαλύετε μια διαδικασία, η οποία πάει με έναν τρόπο να ολοκληρωθεί; Γιατί το κάνετε; Πιστεύετε ότι βοηθάει σε κάτι;

Είναι εδώ τα παιδιά, μας βλέπουν. Να βλέπουν τις φωνές, να ακούνε όλη αυτή τη διαδικασία; Νομίζετε ότι είναι μια καλή εικόνα της Βουλής;

Ελάτε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ. Οι διακοπές προκαλούν την ανάγκη για περισσότερο χρόνο, γιατί διακόπτουν και τον ειρμό των σκέψεών μου.

Λοιπόν, υπάρχει και μία δεύτερη αιτία για την οποία ο κόσμος ούτε ακούει ούτε υπολογίζει πολύ σοβαρά ό,τι λέτε για την οικονομία. Αυτή είναι ότι αυτά που λέτε -όλη η Αντιπολίτευση οφείλω να πω-, δεν τα λέει κανένας άλλος στον κόσμο.

Δεν τα λένε οι θεσμοί, οι οποίοι μας παρακολουθούν πολύ στενά, ακόμη και τώρα και θα μας παρακολουθούν για πολλά χρόνια, λόγω του υψηλού χρέους.

Δεν τα λένε οι διεθνείς τράπεζες, που μας δανείζουν.

Δεν τα λένε οι οίκοι αξιολόγησης, που μας αναβάθμισαν έντεκα φορές.

Δεν τα λένε οι αγορές, που έχουν το ομόλογό μας κοντά με το ομόλογο της Ιταλίας.

Δεν τα λένε οι διεθνείς οργανισμοί, ο ΟΟΣΑ και το ΔΝΤ, που έχουν ίδιες και καλύτερες προβλέψεις από τις δικές μας.

Δεν τα λένε οι μεγάλες διεθνείς εταιρείες, που ψηφίζουν Ελλάδα με τον μόνο τρόπο που μετράει, κάνοντας επενδύσεις στην Ελλάδα -«MICROSOFT», «GOOGLE», «MORGAN STANLEY». Επενδύσεις όχι χρηματοοικονομικές. Πραγματικές επενδύσεις, παραγωγικές, επενδύσεις που θα πολλαπλασιαστούν όταν θα πάρουμε το 2023 την επενδυτική βαθμίδα.

Μήπως, όμως, αυτή η οικονομική επιτυχία, που σας περιέγραψα και όλα αυτά τα θετικά μέτρα τα οποία λάβαμε, έγιναν εις βάρος του κοινωνικού κράτους, εις βάρος της κοινωνικής αλληλεγγύης προς τους ευάλωτους, των κοινωνικών δαπανών στην υγεία, την παιδεία και την κοινωνική πρόνοια; Την απάντηση τη δίνουν οι αριθμοί, οι οποίοι έχουν το κακό συνήθειο να είναι αμείλικτοι.

Η πρόβλεψη των δαπανών για το Υπουργείο Υγείας στον τελευταίο προϋπολογισμό που κατέθεσε η προηγούμενη κυβέρνηση το 2019 ήταν 3,9 δισεκατομμύρια ευρώ. Η πρόβλεψη του 2023, στον δικό μας προϋπολογισμό, είναι 5,2 δισεκατομμύρια ευρώ.

Η πρόβλεψη των δαπανών για το Υπουργείο Παιδείας το 2019 ήταν 5,5 δισεκατομμύρια ευρώ, για το 2023 είναι 6,1 δισεκατομμύρια ευρώ.

Πρόβλεψη δαπανών νοσοκομείων και κέντρων πρωτοβάθμιας φροντίδας το 2019 ήταν 2,7 δισεκατομμύρια ευρώ, το 2023 είναι 3,6 δισεκατομμύρια ευρώ.

Πρόβλεψη δαπανών κοινωνικής πρόνοιας -ο περίφημος ΟΠΕΚΑ-, το 2019 ήταν 3,2 δισεκατομμύρια ευρώ και το 2023 είναι 3,6 δισεκατομμύρια ευρώ.

Πρόβλεψη δαπανών ΔΥΠΑ -ο παλιός ΟΑΕΔ- το 2019 ήταν 1,8 δισεκατομμύριο ευρώ, το 2023 2,1 δισεκατομμύρια ευρώ.

Παντού έχουμε σοβαρή αύξηση των κοινωνικών δαπανών.

Πάμε τώρα στην ερμηνεία. Γιατί συνέβησαν αυτά; Γιατί η δική μας Κυβέρνηση πέτυχε και η δική σας κυβέρνηση, η προηγούμενη κυβέρνηση, απέτυχε με τόσο παταγώδη τρόπο; Πιστεύω για τρεις, κυρίως, λόγους.

Ο πρώτος -τον ξέρετε πολύ καλά, τον έχετε βιώσει- ήταν η αυταπάτη. Η αυταπάτη, όπως ξέρετε, περιέχει μέσα τη λέξη απάτη, αλλά καθένας στην ψυχή του ξέρει αν είχε αυταπάτη ή αν έκανε απάτη. Ήρθατε και είπατε πράγματα εντελώς ανέφικτα. Έπρεπε να τα πάρετε πίσω. Αντί να τα πάρετε πίσω σε έναν μήνα, επειδή αισθανθήκατε ότι αυτό δεν γινόταν, κάνατε μια διαπραγμάτευση τύπου Βαρουφάκη και μας χρεώσατε αυτά που μας χρεώσατε και προκαλέσατε αυτή την απίστευτη κρίση.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Πόσα;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Αυτή ήταν μια τεράστια διαφορά από ένα έντιμο, ρεαλιστικό, σοβαρό πρόγραμμα που κατέθεσε η Νέα Δημοκρατία προεκλογικά και το οποίο, παρά τις τεράστιες κρίσεις, κατά βάση εφάρμοσε μέχρι κεραίας.

Δεύτερη είναι η χαοτική διαφορά στην αποτελεσματικότητα της οικονομικής πολιτικής.

Η δική σας κυβέρνηση, αγαπητοί συνάδελφοι της Αξιωματικής Αντιπολίτευσης, διέλυσε με την υπερφορολόγηση τα κίνητρα για παραγωγή, για νομιμότητα και για επενδύσεις. Η δική μας Κυβέρνηση, μειώνοντας δραστικά φόρους και εισφορές, ανέδειξε τα κίνητρα της οικονομικής δραστηριότητας ως κεντρικό μοχλό της πολιτικής και έκανε ταυτόχρονα και πάρα πολλές μεταρρυθμίσεις -υπενθυμίζω ότι μεταρρύθμιση σημαίνει βελτίωση της αποτελεσματικότητας ενός συστήματος- τις οποίες εμείς κάναμε συνειδητά και επειδή τις θέλαμε και εσείς, όσες κάνατε στα πλαίσια των μνημονίων, τις κάνατε με την κραυγή ή το σύνθημα «τραβάτε με και ας κλαίω».

Και το τρίτο θεμελιώδες λάθος, για να θυμηθώ και τον κ. Κουρουμπλή, ήταν ότι σε περίοδο μεγάλης ανεργίας και παραγωγικού κενού πήρατε 11 δισεκατομμύρια από την οικονομία περισσότερα από ό,τι ζητούσαν οι δανειστές, 11 δισεκατομμύρια υπερφορολόγησης πάνω από τους δημοσιονομικούς στόχους, πάνω από τους υψηλότατους δημοσιονομικούς στόχους που εσείς είχατε επιφέρει στην ελληνική οικονομία λόγω όλων όσων συνέβησαν στην περίφημη διαπραγμάτευση. Και όταν κάνεις ταυτόχρονα και υπερφορολόγηση και σκοτώνεις τα κίνητρα και αφαιρείς τα λεφτά από την οικονομία την ώρα που έχεις τεράστια ανεργία, αυτό είναι ένα πρωτοφανές λάθος οικονομικής πολιτικής και το πληρώνεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Πάμε τώρα προς το μέλλον, για να κλείσω την ομιλία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, με συγχωρείτε για ένα λεπτό, σας παρακαλώ, αλλά είναι ένα σχολείο το οποίο θα πρέπει ανακοινώσω. Θα συνεχίσετε αμέσως μετά.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαρίστως.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθητές και μαθήτριες και δύο εκπαιδευτικοί συνοδοί τους από το 5ο Δημοτικό Σχολείο Βύρωνα.

Σάς καλωσορίζουμε!

(Χειροκροτήματα από όλες τις πτέρυγες της Βουλής)

**ΙΩΑΝΝΗΣ ΡΑΓΚΟΥΣΗΣ:** Είκοσι δύο λεπτά μιλάει! Τι «με συγχωρείτε»;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Μετά πολλαπλών διακοπών, κύριε Ραγκούση!

**ΧΡΗΣΤΟΣ ΜΠΟΥΚΩΡΟΣ:** Με διακοπές!

**ΙΩΑΝΝΗΣ ΡΑΓΚΟΥΣΗΣ:** Άσε τώρα!

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Μετά πολλαπλών διακοπών! Και συνεχίζετε να με διακόπτετε.

Λοιπόν, θα ολοκληρώσω, λέγοντας μερικά πράγματα για το μέλλον, γιατί είμαι αισιόδοξος για το μέλλον.

Θα ξεκινήσω με το βασικό, που είναι ότι έχουμε μπροστά μας το Ταμείο Ανάκαμψης και ένα μεγάλο κύμα επενδύσεων, που θα μας κρατήσουν μακριά από την ύφεση. Το Ταμείο Ανάκαμψης ακούω πολλές φορές να το κατηγορούν από την Αντιπολίτευση, ότι αφορά τους λίγους και όχι τους πολλούς.

Φοβάμαι ότι πέφτετε έξω. Όταν οι πολίτες βλέπουν έργα που θα ξεκινήσουν στα νοσοκομεία και τα κέντρα υγείας, ξέρουν πολύ καλά ότι αυτά αφορούν όλους. Όλοι χρειαζόμαστε την υγεία. Όταν βλέπουν έργα άρδευσης και ύδρευσης, αυτά αφορούν όλους. Όλοι οι αγρότες δεν μπορούν να υπάρχουν χωρίς άρδευση ούτε η αγροτική παραγωγή. Προφανώς, όλοι πίνουμε νερό. Όταν βλέπουν 600 εκατομμύρια στην οδική ασφάλεια, αυτά αφορούν όλους. Όλοι κυκλοφορούμε στους δρόμους. Οι Κρητικοί όλοι θα χρησιμοποιήσουν τον ΒΟΑΚ. Οι Δυτικομακεδόνες και οι Θεσσαλοί όλοι θα χρησιμοποιήσουν τον Ε65. Η ψηφιοποίηση του κράτους μάς αφορά όλους. Η κατάρτιση εκατόν δέκα χιλιάδων ανθρώπων που καταρτίστηκαν ή οι εξακόσιες χιλιάδες μαθητές που πήραν ψηφιακές ταμπλέτες, όλους μας αφορούν αυτά. Η φθηνή ενέργεια, η εξοικονόμηση, δεκάδες χιλιάδες νοικοκυριά ή επιχειρήσεις που παίρνουν χρήματα για εξοικονόμηση ενέργειας με επενδύσεις, η ψηφιοποίηση των μικρομεσαίων: Αυτά είναι μαζικά προγράμματα και δεν μπορούμε να τα ξεπεράσουμε.

Εκεί πέρα που φαίνεται ότι υπάρχει μια μεγάλη ενόχληση είναι επειδή πραγματοποιούνται μεγάλες επενδύσεις. Η πραγματικότητα είναι ότι υπάρχουν και μεγάλες και μικρές επενδύσεις. Όμως, θα σας πω για μία μόνο επένδυση, για να καταλάβετε τι σημαίνουν και οι μεγάλες επενδύσεις στην οικονομία, για να μην έχουμε αυτή την παρεξήγηση.

Πάρτε μια επένδυση που γίνεται από μια φαρμακοβιομηχανία στην Τρίπολη. Ξεκίνησε, είναι πραγματική επένδυση, τετρακόσιες πενήντα καλοπληρωμένες τοπικές θέσεις εργασίας, διακόσια πενήντα εκατομμύρια τεμάχια φαρμάκων, επτά παραγωγικές μονάδες για πρώτη φορά...

**ΙΩΑΝΝΗΣ ΡΑΓΚΟΥΣΗΣ:** Πόση ώρα θα μιλάει, κύριε Πρόεδρε;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Είναι σαφές ότι ενοχλείται η Αξιωματική Αντιπολίτευση.

Δεν μπορεί να γίνεται αυτή η συζήτηση, όταν κάθε φορά κάθε πέντε λόγια με διακόπτετε, κύριε συνάδελφε. Εντάξει; Δεν γίνεται αυτό!

**ΙΩΑΝΝΗΣ ΡΑΓΚΟΥΣΗΣ:** Δεκαπέντε λεπτά θα πρέπει να μιλάνε οι Βουλευτές. Διπλάσιο χρόνο έχουν οι Υπουργοί και οι Βουλευτές στο μισό λεπτό να διακόπτονται. Δεν γίνεται αυτό!

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Τόση ενόχληση για τον λόγο του κ. Σκυλακάκη;

**ΚΩΝΣΤΑΝΤΙΝΟΣ ΜΠΑΡΚΑΣ:** …(Δεν ακούστηκε).

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Ραγκούση και κύριε Μπάρκα, μισό λεπτό. Καταλαβαίνετε ότι ο Αναπληρωτής Υπουργός Οικονομικών…

**ΙΩΑΝΝΗΣ ΡΑΓΚΟΥΣΗΣ:** Όχι, δεν τον καταλαβαίνω! Δεν το καταλαβαίνουμε να παραβιάζεται ο Κανονισμός τόσο κατάφωρα!

Εμείς θέλουμε να λέτε, κύριε Σκυλακάκη…

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Παραβίαση του Κανονισμού, όταν διακόπτετε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Ραγκούση, αφού θα πάρετε τον λόγο μετά! Αφού θα πάρετε αμέσως μετά τον λόγο! Μα, γιατί δημιουργείτε θέμα; Να τελειώσουμε, να ολοκληρώσει ο Υπουργός! Γιατί το κάνετε; Και μετά πιστεύω ότι και εσείς θα μείνετε εντός του χρόνου.

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Προσπαθώ να τελειώσω, αλλά δεν είναι εύκολο. Είναι μετ’ εμποδίων η σημερινή ομιλία.

**ΧΡΗΣΤΟΣ ΜΠΟΥΚΩΡΟΣ:** Είστε ενοχλητικός, κύριε Υπουργέ!

**ΙΩΑΝΝΗΣ ΡΑΓΚΟΥΣΗΣ:** Σιγά την όχληση! Χαρά μας είναι να τα ακούμε αυτά!

(Θόρυβος από την πτέρυγα του ΣΥΡΙΖΑ)

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Βλέπω ότι ενοχλείστε.

Δεν τελείωσα για την επένδυση αυτή. Θα άξιζε να την ακούσετε. Βλέπω ότι ενόχλησε για το ποιος ακριβώς παίρνει τις δουλειές. Να σας θυμίσω το μεγάλο επίτευγμά σας της οδού Πάτρας - Πύργου, όπου για να μην πάρουν τις δουλειές οι μεγάλοι, κόψατε σε οκτώ εργολαβίες και καταβαραθρώθηκε αυτό το έργο και πήγε άπατο και τώρα επιτέλους ξεκινάει; Τέλος πάντων!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Για να κλείσουμε, η βασική αλλαγή που υπάρχει σήμερα είναι η αλλαγή του παραγωγικού μοντέλου και αυτή γίνεται και γίνεται με τέσσερις τρόπους. Ο ένας είναι η εξωστρέφεια. Έχουμε μια σοβαρή αύξηση εξαγωγών αγαθών και υπηρεσιών.

Ο δεύτερος θεμελιώδης είναι οι επενδύσεις. Οι επενδύσεις τα τέσσερα τελευταία τρίμηνα του 2018 - 2019 ήταν 23 δισεκατομμύρια. Τα τέσσερα τελευταία τρίμηνα του 2021 - 2022 ήταν 33 δισεκατομμύρια, είναι 10 δισεκατομμύρια πάνω ακαθάριστος σχηματισμός παγίου κεφαλαίου. Αυτή είναι η διαφορά και οι επενδύσεις αλλάζουν όλο το παιχνίδι.

Και βέβαια, είναι και η μείωση της φοροδιαφυγής, η μείωση του κενού ΦΠΑ, που τη μετράει η Ευρώπη, όχι εμείς. Είναι 32% μείωση το 2020, συνεχίζεται το 2021, γιατί έχουμε μια αύξηση των ηλεκτρονικών συναλλαγών από το 2019 της τάξεως που υπερβαίνει το 50%.

Και τέλος, είναι η προσπάθεια να οδηγήσουμε τις μικρές και μεσαίες επιχειρήσεις να συνεργαστούν περισσότερο μεταξύ τους για να είναι περισσότερο ανταγωνιστικές.

Και κλείνω από την αλλαγή μοντέλου με μια τελευταία φράση: Η Ελλάδα με τις μεταρρυθμίσεις, με τις επενδύσεις, με την εξωστρέφεια αλλάζει πίστα οικονομικά και αυτό θα επιβεβαιωθεί με την κατάκτηση της επενδυτικής βαθμίδας το 2023. Η Ελλάδα και όλοι οι Έλληνες θα μπορέσουν να δουν μια βελτίωση στη ζωή τους, που θα είναι σταθερή, συνεχής και δεν θα διακόπτεται, ακόμη και όταν υπάρχουν κρίσεις, γιατί υπάρχει μια σοβαρή Κυβέρνηση, η οποία θα διεκδικήσει την ψήφο του ελληνικού λαού με πραγματικά αποτελέσματα και η οποία μπορεί να δεσμεύεται και να πραγματοποιεί αυτά τα οποία υπόσχεται.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Ραγκούσης έχει ζητήσει τον λόγο. Θέλω να πω ως προς τις παρεμβάσεις των Κοινοβουλευτικών Εκπροσώπων ότι κατά τη διάρκεια της μέρας μπορεί να γίνουν τρεις φορές.

Παρακαλώ, κύριε Ραγκούση, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Κύριε Σκυλακάκη, ως Αναπληρωτής Υπουργός Οικονομικών της Κυβέρνησης των υποκλοπών και της αντιδημοκρατικής εκτροπής, ως Υπουργός της Κυβέρνησης των «Πάτσηδων» και των «Στάσσηδων», ξεπεράσατε σήμερα κάθε όριο θράσους και κάθε όριο προσπάθειας ενός Υπουργού, μέλους μιας Κυβέρνησης να εξαπατήσει και το Κοινοβούλιο και τον ελληνικό λαό και κατ’ επέκταση, βεβαίως, πάνω απ’ όλα, την ιστορική αλήθεια.

Κύριε Σκυλακάκη, είναι απολύτως θεμιτό να έρχεστε στη Βουλή και να μιλάτε για το παρόν, να υπερασπίζεστε το έργο σας και γιατί όχι να μιλάτε και για το μέλλον, θα σας έλεγα δε και να μιλάτε και για το παρελθόν και να ασκείτε κριτική στο παρελθόν. Είναι και θεμιτό και κατανοητό και αναμενόμενο. Δεν έχετε όμως κανένα δικαίωμα, κύριε Σκυλακάκη, να έχετε το θράσος -όχι μόνο ατομικά, αλλά συνολικά ως Κυβέρνηση, κύριε Σταϊκούρα- και προφανώς και εν όψει των εκλογών και της προεκλογικής περιόδου που θα έχουμε μπροστά μας, να έρχεστε εδώ και να διαπράττετε αυτή τη μείζονα εξαπάτηση, προσπαθώντας να συγκρίνετε, με έναν τρόπο εντελώς ανήθικο, το μνημονιακό παρελθόν αυτής της χώρας με το μεταμνημονιακό της παρόν.

(Χειροκροτήματα από την πτέρυγα του ΣΥΡΙΖΑ)

Διότι το μεταμνημονιακό, κύριε Σκυλακάκη, αυτής της χώρας υπάρχει και μπορείτε εσείς σήμερα να λέτε όσα λέτε γιατί το 2018 ήταν η κυβέρνηση του Αλέξη Τσίπρα και του ΣΥΡΙΖΑ -μια κυβέρνηση στην οποία δεν ανήκατε, κύριε Σκυλακάκη- που έβγαλε τη χώρα από τα μνημόνια, μνημόνια στα οποία εσείς τη μπλέξατε τη χώρα, κύριε Σκυλακάκη, το 2009.

Και αν έχετε αυτό το θάρρος και αυτή την εντιμότητα να μιλήσετε για το παρελθόν, γιατί δεν συγκρίνετε τη δική σας σημερινή Κυβέρνηση, κύριε Σταϊκούρα, με την κυβέρνηση του κ. Σαμαρά; Γιατί δεν τη συγκρίνετε; Να τη συγκρίνετε και να κάνετε σύγκριση του τι περικοπές έγιναν τότε στις συντάξεις και τι γίνεται τώρα με τις συντάξεις ή τι γινόταν τότε με τους μισθούς ή τι γίνεται τώρα με τους μισθούς. Ξέρετε γιατί δεν το κάνετε; Διότι είσαστε ανέντιμοι. Διότι δεν έχετε ίχνος εντιμότητας. Διότι ξέρετε κατά βάθος -και εσείς ειδικά που είσαστε ακαδημαϊκός, κύριε Σταϊκούρα- ότι αυτή η σύγκριση είναι και ανιστόρητη και ανήθικη, γιατί είναι μια σύγκριση μεταξύ μιας χώρας που ήταν στη μέγγενη των μνημονίων, που επιβάλλατε εσείς επειδή τη χρεοκοπήσατε το 2009. Και αν θέλετε, μπορούμε να μιλήσουμε αναλυτικά για τα στοιχεία που τεκμηριώνουν αυτή την κατηγορία ή αυτόν τον ισχυρισμό.

Καταφέρεστε εναντίον κυβερνήσεων που μόχθησαν να βγάλουν τη χώρα από τα μνημόνια, και που τελικά κατάφεραν να τη βγάλουν. Και όλα αυτά βεβαίως γιατί; Γιατί; Διότι νομίζετε, αλλά πλανάσθε πλάνην οικτράν, ότι έτσι θα αποφύγετε τη μείζονα σύγκρουση -σύγκριση που δεν την κάνετε εσείς, και δεν έχει σημασία και σε τι βαθμό τι κάνουμε και εμείς- την οποία κάνει ο ελληνικός λαός και που έχει να κάνει με αυτά που λέτε εσείς για την καθημερινή του ζωή -και σας ακούει από αυτό εδώ το βήμα να αυτοεξευτελίζεστε και να τα περιγράφετε- και που τα συγκρίνει με τον εαυτό του, που ξέρει ότι στις δέκα πρώτες ημέρες κάθε μήνα τελειώνουν τα λεφτά του. Γιατί; Διότι έχει μια κυβέρνηση των «Πάτσηδων» και των «Στάσσηδων» που δεν τολμάει να φορολογήσει την αισχροκέρδεια, δεν τολμάει να πατάξει την αισχροκέρδεια, δεν τολμάει να στηρίξει το εισόδημα και την αγοραστική δύναμη και συνταξιούχων και εργαζομένων και βεβαίως και ανέργων. Αυτή λοιπόν είναι η μεγάλη αλήθεια.

Εμάς μας κάνετε μεγάλο δώρο να συνεχίσετε και προεκλογικά να χρησιμοποιείτε αυτή την τακτική, γιατί όσο κάνετε αυτή την ανήθικη, ανιστόρητη και ανέντιμη σύγκριση, θα μας δίνετε τη δυνατότητα να θυμίζουμε ότι είσαστε το κόμμα που χρεοκόπησε τη χώρα και που την έμπλεξε με τα μνημόνια. Είμαστε και εκπροσωπούμε το κόμμα που έβγαλε τη χώρα από τα μνημόνια.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, μπορώ να έχω για ένα λεπτό τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Σκυλακάκη, έχουν ζητήσει να μιλήσουν όλοι οι Κοινοβουλευτικοί Εκπρόσωποι. Θα πάρετε μετά τον λόγο για να απαντήσετε συνολικά.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ουσιαστικά έρχεται στο μυαλό μας μια λαϊκή παροιμία: «δύο συμπαθή τετράποδα μαλώνανε σε ξένο αχυρώνα». Και το λέω αυτό…

**ΙΩΑΝΝΗΣ ΡΑΓΚΟΥΣΗΣ:** Ε, όχι και τετράποδα!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Και το λέω αυτό από την άποψη ότι αυτά τα οποία βιώνει ο λαός μας σήμερα είναι αποτέλεσμα των πολιτικών που άσκησαν τα τελευταία χρόνια όλες οι κυβερνήσεις όλων των κομμάτων, γιατί όλες οι κυβερνήσεις μείωσαν μισθούς, μείωσαν συντάξεις. Στους μειωμένους μισθούς και τις συντάξεις επέβαλαν μια τεραστίων διαστάσεων φοροεπιδρομή και εισφοροεπιδρομή, με αποτέλεσμα να γονατίσουν κυριολεκτικά από τα βάρη τα λαϊκά στρώματα. Και δεν είναι το ζήτημα των μνημονιακών υποχρεώσεων, γιατί και στις μεταμνημονιακές υποχρεώσεις η ίδια πολιτική ασκείται. Η κυβέρνηση ΣΥΡΙΖΑ ήταν αυτή που μείωσε τον φορολογικό συντελεστή για τα διανεμόμενα κέρδη στο 10%, και όχι τους φορολογικούς συντελεστές ή τον ΦΠΑ για τα λαϊκά εισοδήματα. Δεύτερον, στους ίδιους δίνετε τις δουλειές. Και μαζί ψηφίζετε, για παράδειγμα, την ιδιωτικοποίηση των Ναυπηγείων Ελευσίνας - Κυβέρνηση Νέας Δημοκρατίας με Αντιπολίτευση ΣΥΡΙΖΑ- στην αμερικάνικη «ONEX».

Όλα αυτά δεν αποτελούν κεραυνό εν αιθρία, αλλά είναι μέτρα τα οποία επιβάλλουν οι νόμοι της καπιταλιστικής αγοράς, η κερδοφορία του κεφαλαίου και η πολιτική της Ευρωπαϊκής Ένωσης, που αποτελεί για όλους σας κοινή συνισταμένη. Για αυτό ακριβώς και η οικονομική επιτυχία της Κυβέρνησης, όπως μίλησε ο κ. Σκυλακάκης, είχε πολύ σοβαρά προαπαιτούμενα, δηλαδή να μπουν στον βωμό της κερδοφορίας του κεφαλαίου οι ανάγκες και τα δικαιώματα των εργαζομένων και του λαού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μπουκώρο, θέλετε τον λόγο ως Κοινοβουλευτικός Εκπρόσωπος;

**ΧΡΗΣΤΟΣ ΜΠΟΥΚΩΡΟΣ:** Θα απαντήσει ο κύριος Υπουργός, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Σκυλακάκη, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, θα απαντήσω πολύ σύντομα, για να μην καταχρώμαι τον χρόνο της Εθνικής Αντιπροσωπείας.

Κύριε Ραγκούση, όταν κάνατε τις υποσχέσεις -δεν ήσασταν τότε, νομίζω, στον ΣΥΡΙΖΑ- του προγράμματος Θεσσαλονίκης, δεν θυμόσασταν ή δεν ξέρατε πού ακριβώς βρισκόμασταν; Τι ήταν ο ΣΥΡΙΖΑ; Τρίχρονα ήταν, που δεν ήξερε ποια είναι η οικονομική και η κοινωνική πραγματικότητα; Όταν έδινε υποσχέσεις 10 δισεκατομμυρίων ευρώ ή 12 δισεκατομμυρίων ευρώ -δεν ξέρω πόσα ακριβώς έλεγε- δεν ήξερε τι του γινόταν; Και διαμαρτύρεστε για το γεγονός ότι…

**ΙΩΑΝΝΗΣ ΡΑΓΚΟΥΣΗΣ:** Εκλογές τον Σεπτέμβριο του 2015 έγιναν ή δεν έγιναν;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Οι εκλογές του Σεπτεμβρίου του 2015 έγιναν και τις κερδίσατε και μετά εφαρμόσατε όλα αυτά τα ανατριχιαστικά, αυτά τα οποία σας περιέγραψα. Το μνημόνιο το τρίτο το προκαλέσατε εσείς και αυτό θα σας κυνηγάει σαν Ερινύα. Δεν πρόκειται να το αποφύγετε. Και όσον αφορά το παρελθόν, να σας θυμίσω ότι εσείς προσωπικά ήσασταν σε ένα κόμμα και μια κυβέρνηση που δεν ήταν τελείως άσχετη από τα μνημόνια -όπως και να το κάνουμε- αφού είχε πει και το περίφημο «λεφτά υπάρχουν». Η τραγωδία της Ελλάδας έχει πολλαπλές ευθύνες, και σε αυτό θα συμφωνήσω μαζί σας. Τις ευθύνες όμως τελικά τις αποδίδει ο ελληνικός λαός. Αυτός είναι ο αρμόδιος.

Σε σχέση τώρα με τον κ. Καραθανασόπουλο. Κοιτάξτε, ναι, προφανώς εμείς κάνουμε αυτά που κάνουμε στο πλαίσιο του συστήματος οικονομίας της αγοράς -καπιταλιστικό θέλετε να το πείτε εσείς- και φέρνουμε αποτελέσματα σε αυτό το πλαίσιο. Αυτό είναι το πλαίσιο που έχει η χώρα και σε αυτά κρινόμαστε. Δεν θα κριθούμε σε κάποιο άλλο φαντασιακό. Και για να τελειώσω με μια πιο χαλαρή νότα, ευχαρίστως αποδέχομαι τον όρο του συμπαθούς τετράποδου. Μην ξεχνάμε ότι το συγκεκριμένο συμπαθές τετράποδο είναι και υπομονετικό και εργατικό και κλωτσάει όταν το ενοχλούν.

Ευχαριστώ πολύ.

(Γέλωτες - χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα ήθελα να επισημάνω -το ξέρουν και οι υπηρεσίες- ότι η κ. Λιακούλη που ήταν η σειρά της να μιλήσει τώρα, ήταν εντός της Αίθουσας -την είδατε-, αλλά δυστυχώς έχει μια συνάντηση και έτσι θα προχωρήσουμε. Θα επανέλθει από τη συνάντηση που υπάρχει στην Κοινοβουλευτική Ομάδα του ΠΑΣΟΚ. Θα συνεχίσουμε με τον κ. Χρήστο Γιαννούλη από τον ΣΥΡΙΖΑ. Βλέπω την κ. Σκόνδρα να έρχεται προς την Αίθουσα, αλλά θα αρχίσουμε με τον κ. Γιαννούλη και μετά θα πάμε στην κ. Ασημίνα Σκόνδρα από τη Νέα Δημοκρατία.

**ΑΣΗΜΙΝΑ ΣΚΟΝΔΡΑ:** Κύριε Πρόεδρε, θα μιλήσω τώρα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πάρτε μια ανάσα, κυρία Σκόνδρα. Θα μιλήσει ο κ. Γιαννούλης τώρα. Και αμέσως μετά εσείς.

Μισό λεπτό να κάνω και μια ανακοίνωση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαέξι μαθητές και μαθήτριες και τρεις εκπαιδευτικοί συνοδοί τους από το 57ο Δημοτικό Σχολείο Αθηνών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Απλά θα ήθελα να σας θυμίσω με ευγένεια μια συμφωνία, που επικυρώθηκε χθες υπό την προεδρία του κ. Κακλαμάνη, ότι θα υπάρχει συγκρατημένος χρόνος των Υπουργών και ανοχή για να μπορέσουν να μιλήσουν και οι συνάδελφοι Βουλευτές. Έτσι το επαναφέρω για τη διαδικασία.

Μπορεί να έφυγε ο κ. Σκυλακάκης από την Αίθουσα, αλλά θα τον κυνηγά ως ερινύα ο τρόπος με τον οποίο προσπάθησε να κόψει σε κομμάτια τη χρονική εξέλιξη αυτής της χώρας. Με αναγκάζει να αναρωτηθώ, πριν μπούμε στα υπόλοιπα ζητήματα του προϋπολογισμού, εάν θα προβλέψει στο νομοτεχνικό κείμενο που εισάγεται για ψήφιση τη σκέψη του και την τοποθέτησή του όταν περπατούσε στα μονοπάτια εναλλαγής των κομμάτων και στήριζε τη Δημοκρατική Συμμαχία μαζί με τον κ. Αυγενάκη υπό την προεδρία της κ. Μπακογιάννη και κατακεραύνωνε την κυβέρνηση Σαμαρά για τον υπερβολικό δανεισμό της Νέας Δημοκρατίας. Εάν στον προϋπολογισμό αυτό ο κ. Σκυλακάκης σκοπεύει -έστω για ηθική δικαίωση της κοροϊδίας των Ελλήνων να οφείλονται 400 εκατομμύρια σε τραπεζικά ιδρύματα που ανακεφαλαιοποιήθηκαν αυτές οι τράπεζες με τον ιδρώτα και το αίμα των Ελλήνων πολιτών από τη χρεοκοπία του 2009 που έχει υπογραφή «Νέα Δημοκρατία»- να εγγράψει μία πρόβλεψη, έστω και για ένα ευρώ -έστω και για ένα ευρώ- που από αυτά τα δάνεια θα τεθεί σε ζητήματα πρόνοιας, παιδείας, ανάπτυξης, υγείας.

Δεν ξέρω αν νιώθετε ότι σας ταιριάζει η προσομοίωση με γάιδαρο, γιατί αυτό μας είπατε, γιατί επιλέγετε μόνο την εργατικότητα, την υπομονή και την ανεκτικότητα του συγκεκριμένου τετράποδου. Υπάρχει, όμως, και μια άλλη έκφραση που προκύπτει, κύριε Σκυλακάκη, από αυτό το συμπαθές τετράποδο και είναι η γαϊδουριά…

(Χειροκροτήματα από την πτέρυγα του ΣΥΡΙΖΑ)

…τού να έρχεσαι εδώ ως κήνσορας και διαπρύσιος κήρυκας μιας πολιτικής που λίγα χρόνια πριν τη θεωρούσες καταστροφική -ως Δημοκρατική Συμμαχία- να υπερασπίζεσαι το αδιανόητο και να έχεις το θράσος να λες ότι αυτή η χώρα χρεοκόπησε το 2015 - 2019, ενώ η χρονική, ιστορική με ακρίβεια ροή είναι: Χρεοκοπήσαμε το 2009, μπήκαμε σε μνημόνια το 2010 -με λάθος χειρισμούς- από το 2010 μέχρι το 2015, που ανέλαβε ο ΣΥΡΙΖΑ, τη χρεοκοπημένη χώρα τη φτωχοποιήσατε για τους Έλληνες. Διπλό το κακό.

Και για να τελειώνει το παραμύθι: Θέλετε να μας πείτε εσείς που τα ξέρετε όλα και είστε σοφοί, η διαπραγμάτευση του 2014 πότε έκλεισε; Από ποιον και πώς! Με το e-mail - φάντασμα Χαρδούβελη, που τραπήκατε, στην ουσία, σε φυγή πανικόβλητοι γιατί δεν μπορέσατε να καταλάβετε ότι η συνταγή, που με βαθιά υποταγή και υπόκλιση ακολουθούσατε -ζητούσε συγγνώμη ο κ. Σαμαράς από την κ. Μέρκελ- οδηγούσε στην καταστροφή; Αυτό είναι γαϊδουριά.

Και έρχεστε τώρα ως τιμητές να συγκρίνετε ανόμοια πράγματα, ενώ γνωρίζετε πολύ καλά, με ό,τι λάθη και να έγιναν το 2015 - 2019, ότι τον Ιούλιο του 2019 δεν βρήκατε μία χρεοκοπημένη κατεστραμμένη χώρα που δεν είχε να πληρώσει μισθούς και συντάξεις. Σταματήστε, λοιπόν, το δράκο και το παραμύθι γιατί δεν σας έχουν πάρει χαμπάρι μόνο οι υποκλοπείς του Μεγάρου Μαξίμου, εσάς τους Υπουργούς, αλλά σας έχει πάρει χαμπάρι και ο κόσμος.

Κατά τα άλλα, σέβομαι τη διαδικασία της ψήφισης του κρατικού προϋπολογισμού, σέβομαι την τεχνογνωσία που απαιτείται για τη δημοσιονομική σταθερότητα, την αξία των αριθμών, τη σημασία των δεικτών. Όλα αυτά, όμως, με μία προϋπόθεση, να υπηρετούν την κοινωνική συνοχή, την ευημερία και την ανάπτυξη, την ποιότητα ζωής όλων των Ελλήνων.

Η γενική εικόνα του προϋπολογισμού, όμως, ως πολιτικό εργαλείο είναι και ιδεολογικό αποτύπωμα της Κυβέρνησής σας και οδηγεί, δυστυχώς, σε αύξηση εσόδων από έμμεσους φόρους και χαμηλότερα εισοδήματα. Στο σημείο αυτό θα δανειστώ μια έκφραση από τον Ευκλείδη Τσακαλώτο: Είναι ένας προϋπολογισμός που αφορά το 7% των Ελλήνων. Γι’ αυτούς προϋπολογίζετε, γι’ αυτούς ενδιαφέρεστε, γι’ αυτούς κοπιάζετε τρεισήμισι χρόνια είτε με τα 8,5 δισεκατομμύρια των απευθείας αναθέσεων είτε με τις κλειστές διαγωνιστικές διαδικασίες είτε με την ανοχή στην αισχροκέρδεια είτε με την υποβοήθηση της αισχροκέρδειας σε ό,τι αφορά τη φορολόγηση των διυλιστηρίων που μετατίθεται. Είναι σαν τις υποσχέσεις που δίνατε το 2019 ότι θα ακυρώσετε τη Συμφωνία των Πρεσπών, ότι εμείς τη δώσαμε για τις συντάξεις, ότι θα ενισχύσετε τη μεσαία τάξη -και τα λουκέτα μπαίνουν το ένα πίσω από το άλλο- όπως θα καταργούσατε όλα αυτά τα οποία σας έφεραν στην εξουσία, στην ουσία, υφαρπάζοντας την ψήφο των Ελλήνων πολιτών.

Είναι ο προϋπολογισμός, λοιπόν, του 7%. Για το 7% αναμένεται βελτίωση εισοδημάτων. Για τους υπόλοιπους αναμένεται φτωχοποίηση έτι περαιτέρω ή στασιμότητα. Αυτός είναι ο προϋπολογισμός σας.

Υπάρχει, όμως -και θα κλείσω με αυτό- και ένας άλλος προϋπολογισμός, κυρίες και κύριοι συνάδελφοι. Δεν ξέρω αν τον έχετε κάνει ή αν τον έχει κάνει κάποιος άλλος για εσάς τα προηγούμενα χρόνια. Υπάρχει ο οικογενειακός προϋπολογισμός. Είναι ένα ρημάδι κομμάτι χαρτί που κάθε ελληνική οικογένεια, μικρών ή μεσαίων εισοδημάτων, κάθε μήνα βάζει κάτω τα έσοδα και τα έξοδα της. Τι κάνουν λοιπόν δύο εργαζόμενοι στον ιδιωτικό τομέα, οι οποίοι στερούνται του ευεργετήματος να ελέγχεται ο εργασιακός τους βίος και η ποιότητα της εργασίας τους -γιατί καταργήσατε και το Σώμα Επιθεώρησης Εργασίας, το κάνατε ανεξάρτητη αρχή. Στο τέλος θα γίνει η πολιτική ένα think tank και δεν θα ασκεί διοικητικά καθήκοντα κανείς σε αυτή τη χώρα. Αλλά μπορεί και αυτό να είναι στο πλαίσιο του νεοφιλελευθερισμού σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε δέκα δευτερόλεπτα, κύριε Πρόεδρε.

Δύο, λοιπόν, άνθρωποι στον ιδιωτικό τομέα με 1.200 ευρώ εισοδήματα, όπου εργάζονται χωρίς να πληρώνονται υπερωρίες και τόσα άλλα που διαμορφώνουν την εικόνα που έχετε πλάσει για τα εργασιακά, έρχονται την 1η του μηνός και βλέπουμε: Έσοδα 1.200, ΔΕΗ 240 ευρώ, βενζίνη - καύσιμα 300 ευρώ, ενοίκιο 450 ευρώ, αν έχουν την ατυχία -ευλογία είναι βέβαια- να έχουν και δύο παιδιά με φροντιστήρια ή άλλες δαπάνες είναι άλλα 250 ευρώ. Για να μην σας τα πολυλογώ, βγαίνει 1.200 συν αρνητικό πρόσημο κοντά στα 2.000 έξοδα.

Πείτε μας εσείς που προϋπολογίζετε τα δημόσια οικονομικά πώς θα ζήσουν αυτοί οι άνθρωποι, πώς θα ζήσουν εκατοντάδες χιλιάδες άνθρωποι που έχουν εξάρτηση από τα εισοδήματά τους και την ανάγκη το εισόδημά τους, στοιχειωδώς για να υπάρχει ποιότητα ζωής, να είναι μεγαλύτερο από τις υποχρεώσεις τους.

Αυτό είναι ένα θαύμα, που όσα θαύματα και αν πιστεύετε ότι έχετε πετύχει σ’ αυτή την ονειροχώρα των τρεισήμισι ετών, δεν ξέρω πώς θα το καταφέρετε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα έρθει τώρα στο Βήμα η κ. Ασημίνα Σκόνδρα από τη Νέα Δημοκρατία και αμέσως μετά έχει ζητήσει τον λόγο ο Υφυπουργός Πολιτισμού και Αθλητισμού, ο κ. Αυγενάκης.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Και πριν μπω στην ομιλία μου, να πω στον αγαπητό συνάδελφο που κατέβηκε από το Βήμα ότι είναι, πραγματικά, ντροπή να μιλάτε με αυτόν τον τρόπο, να χρησιμοποιείτε αυτή την φρασεολογία. Και δεν είναι ντροπή γιατί απευθύνεστε στον κ. Σκυλακάκη ή στη κ. Σκόνδρα ή στον οποιονδήποτε συνάδελφό σας εδώ μέσα, αλλά είναι ντροπή γιατί δεν σέβεστε το θεσμό και το χώρο. Αυτό μόνο.

**ΧΡΗΣΤΟΣ ΓΙΑΝΝΟΥΛΗΣ:** Για ποιο πράγμα;

**ΑΣΗΜΙΝΑ ΣΚΟΝΔΡΑ:** Μιλώ για τη φρασεολογία σας. Περί γαϊδουριάς, περί γαϊδουριών κ.λπ..

**ΧΡΗΣΤΟΣ ΓΙΑΝΝΟΥΛΗΣ:** Μα, ο Υπουργός σας το είπε.

**ΑΣΗΜΙΝΑ ΣΚΟΝΔΡΑ:** Κυρίες και κύριοι συνάδελφοι, φτάσαμε αισίως στο σημαντικότερο νομοθέτημα που καλούμαστε να ψηφίσουμε ως εκπρόσωποι του ελληνικού λαού.

Ο προϋπολογισμός συνιστά έναν νόμο που θεσπίζεται από το Σύνταγμα και χαράσσει την πορεία της εθνικής οικονομίας για το επόμενο έτος. Είναι νόμος εξελικτικός και με βαθύ κοινωνικό αντίκτυπο.

Συνοψίζει όλα όσα πέτυχε η Κυβέρνηση τη χρονιά που πέρασε και όσα στοχεύει να πετύχει την επομένη. Γι’ αυτό και η έγκρισή του αποτελεί μια κορυφαία κοινοβουλευτική διαδικασία που ισοδυναμεί με ισχυρή επιβεβαίωση της εμπιστοσύνης της Βουλής και των πολιτών προς την Κυβέρνηση.

Η Κυβέρνηση του Κυριάκου Μητσοτάκη, μετά από τριάμισι χρόνια ασταμάτητης εφαρμογής σύγχρονων αναπτυξιακών πολιτικών, φέρνει προς ψήφιση ένα σχέδιο προϋπολογισμού που αντικατοπτρίζει την ανοδική τροχιά της ελληνικής οικονομίας.

Απαλλαγμένος από μνημονιακή επιτήρηση και εποπτεία, δομημένος γύρω από άξονες της ανάπτυξης και της κοινωνικής δικαιοσύνης και προσανατολισμένος στη μείωση του πρωτογενούς πλεονάσματος και του εσωτερικού πληθωρισμού, ο φετινός προϋπολογισμός θέτει βάσεις για ακόμα μεγαλύτερες προσδοκίες.

Κυρίες και κύριοι συνάδελφοι, οι πολιτικές της Κυβέρνησης Μητσοτάκη έχουν πετύχει ιστορικά ρεκόρ εξαγωγών, βιομηχανικού και αγροτικού ισοζυγίου στην τελευταία τριακονταετία. Τα επιτεύγματα αυτά σημειώθηκαν εν μέσω αλλεπάλληλων εξωγενών και πολυπαραγοντικών κρίσεων. Η πανδημία, ο πόλεμος στην Ουκρανία, η γενικευμένη ύφεση, η αύξηση του πληθωρισμού παγκοσμίως και η ενεργειακή κρίση δημιούργησαν ένα περιβάλλον ιδιαιτέρως εχθρικό για κάθε μορφή ανάπτυξης.

Εμείς, σε πείσμα των καιρών, πετύχαμε πολλά. Στηρίξαμε ουσιαστικά τους πολίτες με φοροελαφρύνσεις, δώσαμε κίνητρα στην επιχειρηματικότητα και τις άμεσες ξένες επενδύσεις, μειώσαμε δεκαεπτά φόρους, ασφαλιστικές εισφορές, την εισφορά αλληλεγγύης. Και το σημαντικότερο, μειώσαμε την ανεργία και αυξήσαμε τον κατώτατο μισθό, όχι μία, αλλά τρεις φορές.

Οδηγήσαμε την Ελλάδα στην μεγαλύτερη μείωση χρέους από κάθε άλλη ευρωπαϊκή χώρα σε σύγκριση με το 2015, ένα επίτευγμα που δεν αμφισβητείται και δεν αναιρείται από καμμία απελπισμένη αντιπολιτευτική προσπάθεια χάριν εντυπώσεων.

Για το νέο έτος προβλέπεται ρυθμός ανάπτυξης στο 5,6%, ενώ την ίδια στιγμή Κομισιόν και ΟΟΣΑ κάνουν θετικότερες προβλέψεις, κατατάσσοντας έτσι την Ελλάδα πάνω από τον ευρωπαϊκό μέσο όρο για το 2023.

Σημειωτέον, το αντίστοιχο ποσοστό επί ΣΥΡΙΖΑ ήταν υπό το μηδέν. Τίποτα δηλαδή, μηδέν εις το πηλίκον. Όσο για τους πολίτες, φόρους και ξανά φόρους και πάλι φόρους, ανεργία, ανασφάλεια και κοροϊδία. Όλα ψεύτικα, παραπλανητικά και απατηλά. Ποιες παροχές και ποια κοινωνική πολιτική;

**ΚΩΝΣΤΑΝΤΙΝΟΣ ΜΠΑΡΚΑΣ:** …(Δεν ακούστηκε).

**ΑΣΗΜΙΝΑ ΣΚΟΝΔΡΑ:** Ας μετρηθούμε πολιτικά και σοβαρά, συνάδελφοι του ΣΥΡΙΖΑ. Βγείτε από τον φανταστικό και αναχρονιστικό σας κόσμο. Αρνείστε ότι επί κυβερνήσεώς σας βυθίσατε την ελληνική οικονομία όταν η Ευρώπη ευημερούσε; Ότι επιβάλατε είκοσι εννέα απάνθρωπους νέους φόρους; Ότι μειώσατε δύο φορές το αφορολόγητο, παρότι υποσχεθήκατε την αύξησή του; Ότι πετσοκόψατε τις συντάξεις και εξαφανίσατε το ΕΚΑΣ; Ξεχνάτε ότι υποσχεθήκατε ανάπτυξη και αντί αυτής φέρατε νέο μνημόνιο;

**ΚΩΝΣΤΑΝΤΙΝΟΣ ΜΠΑΡΚΑΣ:** …(Δεν ακούστηκε).

**ΑΣΗΜΙΝΑ ΣΚΟΝΔΡΑ:** Μας κατηγορούσατε τότε ότι φτιάξαμε την γενιά των 500 ευρώ και εσείς υποσχεθήκατε 751 ευρώ. Αποτέλεσμα; Φτιάξατε την γενιά των 300 ευρώ. Ουδέποτε εφαρμόσατε κοινωνική πολιτική. Αντιθέτως, αυξήσατε τις εισφορές υγείας. Οδηγήσατε την Ελλάδα σε capital controls και τους πολίτες μας σε ουρές για το πενηντάρικο έξω από τα ΑΤΜ. Πολεμήσατε λυσσαλέα την υγιή επιχειρηματικότητα. Στραγγίσατε την πρωτογενή παραγωγή, μέχρι που κόψατε την επιδότηση του αγροτικού πετρελαίου, κύριοι, και αυξήσετε τον ΦΠΑ στα αγροτοεφόδια.

Ποια προστασία πρώτης κατοικίας; Πόση υποκρισία; Ακόμη κι ο πλειστηριασμός του σπιτιού της κ. Κολοβού, που έδωσε τη θεατρική παράσταση ο Αρχηγός σας, κατά τη διακυβέρνησή σας δεν ξεκίνησε;

**ΚΩΝΣΤΑΝΤΙΝΟΣ ΜΠΑΡΚΑΣ:** …(Δεν ακούστηκε).

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μπάρκα, είναι η τρίτη φορά που σας λέω να μη φωνάζετε. Και εκτός των άλλων, σήμερα έχουμε πάρα πολλά σχολεία και η εικόνα είναι πολύ άσχημη, το να ακούγονται όλα αυτά.

**ΑΣΗΜΙΝΑ ΣΚΟΝΔΡΑ:** Τους κάνατε μάλιστα ηλεκτρονικούς τους πλειστηριασμούς, για να χάνουν οι Έλληνες τα σπίτια τους με το πάτημα ενός κουμπιού. Τώρα ενδύεστε τους ανθρωπιστές με περίσσια υποκρισία. Βάλατε την Ελλάδα στο καναβάτσο, δεσμεύοντάς την σε υπερπλεονάσματα και υποθηκεύοντας την εθνική περιουσία για έναν αιώνα. Έναν δρόμο μόνο ανοίξατε, αυτόν του σχεδίου και της μετανάστευσης των νέων μας. Και κάτι ακόμα. Μάθατε σε όλη την υφήλιο τη λέξη «κωλοτούμπα».

Κυρίες και κύριοι συνάδελφοι της Αντιπολίτευσης, επί Πρωθυπουργίας Κυριάκου Μητσοτάκη η εικόνα της χώρας μας στο εσωτερικό και το εξωτερικό δεν θυμίζει στο ελάχιστο τη μίζερη και καταχρεωμένη Ελλάδα που κακοποιήσατε με την ιδεοληψία και την ανικανότητά σας. Με ψυχραιμία, με γενναίες και ρεαλιστικές παρεμβάσεις, με στρατηγική και στοχευμένες ενέργειες, βλέπουμε σήμερα τη χώρα να ανακάμπτει εντυπωσιακά μετά από χρόνια ταλαιπωρίας και πολιτικής φαιδρότητας. Πρωταγωνιστεί παγκοσμίως και τη σέβονται σε μια σκληρά δοκιμασμένη Ευρώπη.

Και όλα αυτά φυσικά είναι αποτελέσματα σοβαρού προγραμματισμού και τολμηρών μεταρρυθμίσεων πάντα για τη βελτίωση της ζωής και της ευημερίας των πολιτών. Γιατί τη δύσκολη στιγμή εμείς στηρίξαμε τη χώρα, τους επαγγελματίες, τους παραγωγούς, τα νοικοκυριά. Δημιουργήσαμε προϋποθέσεις προόδου και αντιμετωπίσαμε δραστικά την υγειονομική και ενεργειακή κρίση. Το ίδιο θα πράξουμε και το 2023.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας, κύριε Πρόεδρε.

Ο προϋπολογισμός είναι εστιασμένος στην κοινωνία και την ανάπτυξη. Είναι ρεαλιστικός και συνεπής με τους δημοσιονομικούς μας στόχους. Εξυπηρετεί τους άξονες της πολιτικής της Νέας Δημοκρατίας, που δεν είναι άλλοι από την ελάφρυνση των πολιτών και την μείωση των ανισοτήτων. Διανέμει ισομερώς και δίκαια τους πόρους του Ταμείου Ανάκαμψης. Στηρίζει και χρηματοδοτεί περαιτέρω τα νοσοκομεία και το σύστημα πρωτοβάθμιας φροντίδας υγείας. Αυξάνει προνοιακές παροχές και οικονομικές ενισχύσεις για ΑΜΕΑ και αδύναμους συμπολίτες μας. Ενισχύει την εκπαίδευση, την ισότητα στην εργασία, τη δικαιοσύνη. Θεσπίζει κίνητρα για την αντιμετώπιση του δημογραφικού προβλήματος. Ενισχύει τις Ένοπλες Δυνάμεις και θωρακίζει την ασφάλεια της χώρας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίασυνάδελφε, ολοκληρώστε.

**ΑΣΗΜΙΝΑ ΣΚΟΝΔΡΑ:** Τελειώνω, κύριε Πρόεδρε.

Προβλέπει πιστώσεις για επιδοτήσεις λογαριασμών ηλεκτρικού ρεύματος. Αύξηση 8% σε περισσότερους από δυόμισι εκατομμύρια συνταξιούχους μετά από δώδεκα χρόνια. Καταργεί οριστικά την ειδική εισφορά αλληλεγγύης για όλους. Διατηρεί τις χαμηλές εισφορές στον ιδιωτικό τομέα και αυξάνει για τρίτη φορά τον κατώτατο μισθό. Αντιμετωπίζει το μεγάλο κόστος στέγασης για τους νέους και επεκτείνει το επίδομα μητρότητας στον ιδιωτικό τομέα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, σας παρακαλώ ολοκληρώστε.

**ΑΣΗΜΙΝΑ ΣΚΟΝΔΡΑ:** Τελειώνοντας, θέλω να πω ότι υπερψηφίζω ανεπιφύλακτα τον προϋπολογισμό, όπως ανεπιφύλακτα θα συνεχίσει η Κυβέρνηση του Κυριάκου Μητσοτάκη να τον εφαρμόζει και το 2023.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τις συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα τέσσερις μαθητές και μαθήτριες και τρεις συνοδοί εκπαιδευτικοί από το 1ο Γυμνάσιο Ραφήνας.

Σάς καλωσορίζουμε.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Υφυπουργός Πολιτισμού και Αθλητισμού κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριοι συνάδελφοι στην Κυβέρνηση, κύριοι συνάδελφοι στη Βουλή, κυρίες και κύριοι, ο προϋπολογισμός που συζητάμε χαρακτηρίζεται από την αλλαγή σελίδας που έχει πραγματοποιήσει ήδη η χώρα μας. Είναι ο πρώτος προϋπολογισμός που συζητείται εκτός μνημονίων. Θέτει γερές βάσεις για την αναπτυξιακή δυναμική και την ανταγωνιστικότητα της οικονομίας και επιβεβαιώνει την παραγωγική ανασυγκρότηση της χώρας, δημιουργώντας ένα μέλλον με αισιοδοξία, αλλά και με θετικές προοπτικές.

Η ενεργειακή κρίση προκαλεί παγκόσμια αβεβαιότητα για το μέλλον της οικονομίας, όμως, ο προϋπολογισμός του 2023 αναδεικνύει τις αναπτυξιακές δυνατότητες που έχει η χώρα μας, απαντά με επάρκεια στις προκλήσεις και ενσωματώνει πολιτικές που συνδυάζουν οικονομική αποτελεσματικότητα και κοινωνική δικαιοσύνη. Κυρίως, όμως, διέπεται από την τήρηση των δεσμεύσεων της Κυβέρνησής μας.

Δεσμευτήκαμε από την πρώτη στιγμή για τη στήριξη της κοινωνίας και το κάνουμε πράξη με μέτρα στήριξης για τις επιχειρήσεις, τους κλάδους της οικονομίας, την κοινωνία.

Ο προϋπολογισμός αποδεικνύει ότι η Κυβέρνηση έχει αντανακλαστικά και αντιδρά άμεσα στις έκτακτες συνθήκες και τις αυξημένες διεθνείς προκλήσεις, παρεμβαίνοντας με σύνεση, σχέδιο, αλλά και με αποφασιστικότητα.

Σε ό,τι αφορά τον τομέα του αθλητισμού έχουμε πλέον συμπληρώσει τριάμισι χρόνια πολύ ουσιαστικής δουλειάς, μιας δουλειάς η οποία έχει στο επίκεντρό της την ανάπτυξη του ερασιτεχνικού αθλητισμού, την εξωστρέφεια του ελληνικού αθλητισμού, την αναβάθμιση και τον εκσυγχρονισμό των αθλητικών εγκαταστάσεων προς όφελος των αθλητών και των αθλουμένων, την αξιοποίηση όλων των εγκαταστάσεων και κυρίως των ολυμπιακών εγκαταστάσεων. Κάναμε μια δουλειά που πλέον αποδίδει καρπούς και τα αποτελέσματα είναι ήδη ορατά όχι μόνο στην αθλητική οικογένεια, αλλά και στο σύνολο της ελληνικής κοινωνίας.

Ξεκινώ θυμίζοντας τις επτά βασικές προτεραιότητες της ενιαίας εθνικής πολιτικής για τον αθλητισμό που είχαμε ανακοινώσει αμέσως με το που αναλάβαμε τη διακυβέρνηση του τόπου:

Δεσμευτήκαμε για την ενίσχυση των αθλητών και του ερασιτεχνικού αθλητισμού. Το πετύχαμε.

Δεσμευτήκαμε για την υιοθέτηση φορολογικών κινήτρων για την ανάπτυξη των αθλητικών σωματείων της χώρας μας. Το πετύχαμε.

Δεσμευτήκαμε για την ουσιαστική αντιμετώπιση του ντόπινγκ στη χώρα μας. Το πετύχαμε.

Δεσμευτήκαμε για την καταπολέμηση του φαινομένου της χειραγώγησης των αγώνων. Το πετυχαίνουμε.

Δεσμευτήκαμε για γενναίες πρωτοβουλίες στην αντιμετώπιση της αθλητικής βίας. Εφαρμόζονται.

Δεσμευτήκαμε για τον εκσυγχρονισμό των αθλητικών εγκαταστάσεων της χώρας. Υλοποιούνται σε όλη την επικράτεια.

Τέλος, δεσμευτήκαμε για την κατασκευή του Παραολυμπιακού Αθλητικού Κέντρου της χώρας μας. Είμαστε έτοιμοι για την ανακοίνωση της ημερομηνίας δημοπράτησης με τη στενή συνεργασία της Περιφέρειας Αττικής και του Δήμου Ραφήνας.

Παράλληλα, με επιπλέον καίριες μεταρρυθμίσεις και δράσεις μετασχηματίζουμε το αθλητικό οικοδόμημα και το κοινωνικό του αποτύπωμα:

Αντιμετώπιση κακοποίησης και κακοδιοίκησης στον αθλητισμό. Να θυμίσω ότι το κίνημα MeToo ξεκίνησε από τον αθλητισμό.

Ο ψηφιακός μετασχηματισμός είναι γεγονός και στον αθλητισμό. Θυμίζω: μητρώο αθλητικών ερασιτεχνικών σωματείων, μητρώο προπονητών, μητρώο εγκαταστάσεων, πρόγραμμα «ΧΙΛΩΝ», με κριτήρια και μετρήσιμα στοιχεία η κατανομή του τακτικού προϋπολογισμού, τάξη, διαφάνεια, νοικοκύρεμα παντού.

Είμαστε η Κυβέρνηση, θυμίζω, που θέσπισε για πρώτη φορά μόνιμο μηχανισμό στήριξης όλου του αθλητισμού, από τη φορολόγηση των κερδών του «Στοιχήματος», σε συνεργασία με το Υπουργείο Οικονομικών, στο οποίο ήθελα να πω δημόσια ένα μεγάλο «ευχαριστώ», που σημαίνει άμεση οικονομική ενίσχυση της αθλητικής οικογένειας. Θυμίζω ότι την τελευταία τριετία έχουν δοθεί στον ερασιτεχνικό και επαγγελματικό αθλητισμό 303 εκατομμύρια ευρώ. Τέλος, τέλοςτου Ιανουαρίου ακολουθεί η επόμενη μεγάλη δόση.

Διεκδικήσαμε, αναλάβαμε, αλλά και διοργανώσαμε με μεγάλη επιτυχία σπουδαίες αθλητικές διοργανώσεις. Θυμίζω: EKO Rally Acropolis, ΔΕΗ Διεθνής Ποδηλατικός Γύρος, Παγκόσμιο Πρωτάθλημα Beach Handball, Μεσογειακούς Παράκτιους Αγώνες, Διεθνής ιστιοπλοϊκός αγώνας AEGEAN 600 και μια σειρά άλλων διοργανώσεων.

Επενδύσαμε στον εθελοντισμό, στον αθλητικό τουρισμό, στην κοινωνία των πολιτών μέσα από το πρόγραμμα «Ζήσε Αθλητικά», με την ενεργό συμμετοχή ολυμπιονικών, παραολυμπιονικών και όλης της αθλητικής κοινότητας. Με σύγχρονο νομοθετικό πλαίσιο αναδείξαμε νέες μορφές αθλητισμού που δεν υπήρχαν στην Ελλάδα -υπήρχαν αλλά δεν λειτουργούσαν με πλαίσιο-, εναλλακτικός, εργασιακός, πνευματικός αθλητισμός, e-sports.

Με την ίδια αναπτυξιακή φιλοσοφία αξιοποιούμε τις ολυμπιακές εγκαταστάσεις, πρώτον με μικρές παρεμβάσεις στοχεύοντας στην επίτευξη της βιωσιμότητας, της λειτουργικότητας και της αποδοτικότητας και, δεύτερον, με την επίτευξη μεγάλων στόχων δίνοντας νέα πνοή στις ολυμπιακές εγκαταστάσεις.

Και ξεκινώ:

Στο ΟΑΚΑ, η μεγαλύτερη ολυμπιακή εγκατάσταση στη χώρα μας, δημιουργήσαμε το Ολυμπιακό Κέντρο Υγρού Στίβου με έντεκα σύγχρονες κολυμβητικές δεξαμενές, ένα από τα μεγαλύτερα στην Ευρώπη. Ανακατασκευάζουμε το Ολυμπιακό Κέντρο Αντισφαίρισης, με στόχο και τη διεκδίκηση αγώνων επιπέδου ATP.

Προχωρούμε στην αντικατάσταση όλων των ταρτάν στο κεντρικό στάδιο και στα προπονήτρια του στίβου, έργο προϋπολογισμού 6 εκατομμυρίων, σε συνεργασία με την Περιφέρεια Αττικής.

Προχωρούμε στην κατασκευή τριών τοίχων αναρρίχησης ολυμπιακών προδιαγραφών. Έτσι αποκτά πλέον έδρα, σπίτι η Εθνική Ομάδα Αναρρίχησης.

Προχωρούμε στην κατασκευή νέου κλειστού γυμναστηρίου που θα αποτελέσει το σπίτι της ξιφασκίας, του χάντμπολ και του cheerleading.

Προχωρήσαμε στην κατασκευή νέας αίθουσας προπονήσεων, αλλά και πολυχώρου για χάντμπολ, βόλεϊ, ποδόσφαιρο σάλας, γυμναστική και πολιτιστικές εκδηλώσεις στην αίθουσα «Kασιμάτης», ενώ βρίσκεται σε εξέλιξη η παραχώρηση με μίσθωση του κλειστού γυμναστηρίου καλαθοσφαίρισης στην KAE Παναθηναϊκός.

Προχωρούμε ήδη αυτή την ώρα σε πλήρη ανακαίνιση του προπονητηρίου της άρσης βαρών.

Προχωρούμε τις μελέτες έτσι ώστε το συντομότερο μέχρι τέλος του 2024 να είναι έτοιμη η ανακατασκευή και των πέντε βασικών κτηρίων που αποτελούν ξενώνες για τους αθλητές μας.

Προχωρούμε τις μελέτες για τα έργα συντήρησης, εκσυγχρονισμού και αναβάθμισης ύψους 54 εκατομμυρίων από το Ταμείο Ανάκαμψης το οποίο περιλαμβάνει εννέα επιμέρους έργα, μεταξύ των οποίων ενεργειακή αναβάθμιση όλου του ολυμπιακού συγκροτήματος προϋπολογισμού 22 εκατομμυρίων, το οποίο έχει ήδη δημοπρατηθεί. Υπάρχει ανάδοχος και ξεκινάει το έργο οσονούπω.

Επίσης, προχωρούμε στη συντήρηση των αρχιτεκτονικών κατασκευών Καλατράβα έως το τέλος του 2024 και στην αναμόρφωση του περιβάλλοντος χώρου του ΟΑΚΑ. Πρόκειται για έργα συνολικού προϋπολογισμού άνω των 100 εκατομμυρίων ευρώ, έργα με εξασφαλισμένους πόρους και με συγκεκριμένο χρονοδιάγραμμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα χρειαστώ ενάμιση λεπτό, κύριε Πρόεδρε.

Σπεύδω να πω κάτι για το Ολυμπιακό Χωριό. Ήταν ξεχασμένο στον ΟΑΕΔ. Γίνεται και πάλι κέντρο άθλησης προσαρμοσμένο στις ανάγκες της εποχής, αλλά και της περιοχής. Θυμίζω ότι επεκτείναμε τις εγκαταστάσεις με την παραχώρηση εκτάσεων από τον Δήμο Αχαρνών και το Υπουργείο Περιβάλλοντος. Ανακαινίσαμε άμεσα τα δύο κλειστά γυμναστήρια που φιλοξενούν τις εθνικές ομάδες ποδοσφαίρου σάλας και καράτε, καθώς και του ανοικτού στίβου, όπου βεβαίως πλέον έχουμε και κλωβούς, άρα λειτουργεί και για τις ρίψεις. Δημιουργήσαμε το πρώτο υπαίθριο γυμναστήριο στο Ολυμπιακό Χωριό και υποδομές που ενισχύουν τον ερασιτεχνικό αθλητισμό, από την πεζοπορία μέχρι και την ορεινή ποδηλασία. Δημιουργούμε ένα πρότυπο μοντελοδρόμιο σε συνεργασία με την Ελληνική Αεραθλητική Ομοσπονδία. Προχωρούμε στην ανακατασκευή της ανοιχτής πισίνας ολυμπιακών διαστάσεων που λειτούργησε μόνο την περίοδο των Ολυμπιακών Αγώνων. Στις αρχές του 2024 θα είναι έτοιμη, οι πόροι είναι εξασφαλισμένοι. Δημιουργούμε κλειστό προπονητήριο επιπλέον στο Ολυμπιακό Χωριό τύπου θόλου, ώστε να μεταφερθούν εκεί οι εθνικές ομάδες πάλης, τζούντο και πυγμαχίας. Παράλληλα σχεδιάζουμε την ανακατασκευή και αξιοποίηση των γηπέδων τένις.

Έρχομαι στο κλειστό σπίτι του στίβου και του βόλεϊ στην Παιανία. Οι εγκαταστάσεις είχαν καταστραφεί. Ανακατασκευάζονται μαζί και οι ξενώνες φιλοξενίας αθλητών. Έχουν ολοκληρωθεί τα τεύχη δημοπράτησης σε συνεργασία με την Περιφέρεια Αττικής και τον Δήμο Παιανίας. Δημιουργούμε συμπληρωματικά νέο κλειστό τύπου θόλου και νέες ανοιχτές εγκαταστάσεις μπάσκετ, στίβου και άλλων αθλημάτων.

Στο σημείο αυτό θα ήθελα να πω ότι οι μελέτες έγιναν με τη χρηματοδότηση του κ. Μαρτίνου, τον οποίο ευχαριστούμε, και τα έργα στην Παιανία με εξασφαλισμένους πόρους μέσα από τη «LAMDA DEVELOPMENT».

Το Εθνικό Αθλητικό Κέντρο Νεότητας του Αγίου Κοσμά φυσικά και δεν κλείνει, επεκτείνεται. Επεκτείνουμε τις δραστηριότητες και στο Εθνικό Κλειστό Κολυμβητήριο Πειραιά «Πέτρος Καπαγέρωφ» και στο Εθνικό Κέντρο Ιστιοπλοΐας στον Πειραιά και στο Μικρολίμανο τα οποία και ανακαινίζονται. Επίσης θα κατασκευαστούν νέοι ξενώνες για αθλητές γήπεδα ποδοσφαίρου.

(Στο σημείο αυτό κτυπάει επανειλημμένα του κουδούνι λήξεως του χρόνου ομιλίας του κυρίου Υπουργού)

Μπορώ, κύριε Πρόεδρε, να έχω ένα λεπτό ακόμα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ζητήσατε ένα, μιλήσατε δύο. Παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ για την ανοχή σας, κύριε Πρόεδρε.

Προχωρώ στο Ολυμπιακό Κέντρο Άνω Λιοσίων. Είναι η πρώτη ολυμπιακή εγκατάσταση που αξιοποιήσαμε. Θυμίζω ότι η ΚΑΕ ΑΕΚ στην οποία παραχωρήθηκε με μίσθωση ανέλαβε τις εργασίες αναβάθμισης και συντήρησης.

Θα κλείσω με το Σκοπευτήριο του Βύρωνα, μια ακόμα ολυμπιακή εγκατάσταση που είχε επίσης ξεχαστεί. Σε συνεργασία με την Ομοσπονδία Σκοποβολής έχουν ήδη υλοποιηθεί μια σειρά από έργα και σήμερα δραστηριοποιούνται εντός της εγκατάστασης αυτής, της παραμελημένης μέχρι πρότινος, εβδομήντα νόμιμα ερασιτεχνικά σωματεία σκοποβολής. Το προσεχές διάστημα θα κατασκευάζουμε το πεδίο βολής των είκοσι πέντε μέτρων και άλλα έργα, προκειμένου να εξυπηρετηθούν οι αθλητές και οι επισκέπτες.

Κυρίες και κύριοι, όλα αυτά τα έργα δεν θα μπορούσαν να είχαν υλοποιηθεί δίχως τη συνεργασία μας με την τοπική αυτοδιοίκηση, τον ιδιωτικό τομέα και τις αθλητικές ομοσπονδίες και θέλω να το επισημάνω αυτό, γιατί πιστεύω ακράδαντα ότι σημαντικό στοιχείο του προϋπολογισμού είναι να μπορεί να λειτουργεί αναπτυξιακά, αλλά και να δημιουργεί συνέργειες για την προσέλκυση επενδύσεων, τη χρηματοδότηση έργων και την αξιοποίηση αθλητικών εγκαταστάσεων που μαράζωναν. Δεν θα είχαμε επιτύχει όλο αυτό το αναπτυξιακό έργο δίχως τη συμμετοχή, τη στήριξη του ίδιου του Πρωθυπουργού, τον οποίο δημόσια ευχαριστώ, των συναδέλφων Υπουργών Οικονομικών και όλων των υπολοίπων Υπουργείων που έχουμε συνεργαστεί, της Περιφέρειας Αττικής και φυσικά των δήμων. Ένα μεγάλο «ευχαριστώ» σε όλους τους εργαζόμενους και στα στελέχη του Υπουργείου Αθλητισμού, διότι και εκείνοι πίστεψαν ότι κάτι αλλάζει και έβαλαν πλάτη.

Με όλα αυτά, λοιπόν, εγώ ολοκληρώνω, κύριε Πρόεδρε, αφού ευχαριστήσω για την ανοχή σας, ζητώντας από τους συναδέλφους να αξιολογήσουν όλα τα δεδομένα, την πορεία της χώρας και να υπερψηφίσουν τον προϋπολογισμό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Διονύσης Ακτύπης, Βουλευτής της Νέας Δημοκρατίας.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα συζητάμε έναν προϋπολογισμό δώδεκα χρόνια μετά, εκτός μνημονίων και πλαισίου ενισχυμένης εποπτείας. Είναι ο προϋπολογισμός επιστροφής της χώρας στη δημοσιονομική σταθερότητα. Μέσα από αυτόν τον προϋπολογισμό διαπιστώνεται η αναπτυξιακή δυναμική της χώρας μας. Σε τι περιβάλλον όμως; Σε ένα διεθνές περιβάλλον το οποίο απειλείται με ύφεση. Επιβεβαιώνεται η παραγωγική ανασυγκρότηση της χώρας και οι κυβερνητικές μεταρρυθμίσεις που ενισχύουν την ανταγωνιστικότητα της οικονομίας. Είναι ένας προϋπολογισμός που έρχεται με την παγκόσμια οικονομία να παρουσιάζει τον τρίτο χαμηλότερο ρυθμό ανάπτυξης των τελευταίων είκοσι ετών, με την Ευρώπη να πλήττεται εντονότερα.

Σε αυτή τη διεθνή αβεβαιότητα και συγκυρία η ελληνική οικονομία παρουσιάζει σθεναρή αντίσταση, αντοχή, ισχυρή δυναμική και διακρίνεται από θετικές προοπτικές. Όλοι οι επίσημοι φορείς του εξωτερικού αναγνωρίζουν την πρόοδο της ελληνικής οικονομίας. Η ελληνική οικονομία αναβαθμίστηκε έντεκα φορές την τελευταία τριετία, παρά τις διαδοχικές εξωγενείς κρίσεις. Ιδιαίτερα σημαντική είναι η προ ολίγων ημερών επιτυχία, με το Eurogroup να λαμβάνει την απόφαση ενεργοποιώντας μέτρα ελάφρυνσης του ελληνικού χρέους ύψους 6 δισεκατομμυρίων ευρώ.

Ποια είναι η παρούσα κατάσταση; Η ελληνική οικονομία αναπτύσσεται ισχυρά και σταθερά. Προβλέπεται ρυθμός ανάπτυξης 5,6% για το 2022 και 1,8% για το 2023. Η Κομισιόν προβλέπει φέτος ανάπτυξη 6%. Εμείς λέμε 5,6%, ο ΟΟΣΑ λέει 6,7%, δεύτερη μεγαλύτερη στις χώρες του ΟΟΣΑ.

Να θυμηθούμε τι γινόταν επί των ημερών του ΣΥΡΙΖΑ 2015 - 2018; Μέσος όρος ανάπτυξης μείον 0,1%, δηλαδή μηδέν. Είχαμε ανάπτυξη 0%, όταν την ίδια περίοδο η ανάπτυξη στην Ευρώπη ήταν 2,1%.

Το ΑΕΠ αναμένεται να υπερβεί τα 224 δισεκατομμύρια ευρώ το 2023, υψηλότερο κατά 45 δισεκατομμύρια ευρώ από την τελευταία χρονιά της διακυβέρνησης του ΣΥΡΙΖΑ. Είχαμε αύξηση των επενδύσεων κατά 30% την τελευταία τριετία, με θετική συνεισφορά στο ΑΕΠ, όταν η συνεισφορά στην υπόλοιπη Ευρώπη ήταν αρνητική. Εφέτος εκτιμάται ότι θα πετύχουμε ιστορικό υψηλό σε εξαγωγές και ξένες άμεσες επενδύσεις.

Είχαμε μείωση της ανεργίας κατά πέντε ποσοστιαίες μονάδες, σε σχέση με το 2019, προσεγγίζοντας πλέον σε ετήσια βάση το επίπεδο του 2010.

Το δημόσιο χρέος το 2014 ήταν 179% του ΑΕΠ, το 2018 ήταν 186%. Φέτος πέφτουμε στο 168,9% του ΑΕΠ και το 2023 προβλέπεται 159,3% του ΑΕΠ. Αυτά εν μέσω αυτών των φοβερών κρίσεων.

Το πρωτογενές έλλειμμα θα μειωθεί σημαντικά φέτος στο 1,6% του ΑΕΠ, με τα δημόσια οικονομικά να επιστρέφουν σε περιβάλλον πρωτογενών πλεονασμάτων από το 2023.

Στην ενεργειακή κρίση, την οποία βιώνουμε όλοι, στηρίξαμε όλες τις κοινωνικές ομάδες και κυρίως τις πιο ευάλωτες από τους συμπολίτες μας. Αυτό γίνεται με τη φορολόγηση με 90% των υπηρεσιών των παραγωγών ηλεκτρικής ενέργειας. Ας σκεφτούμε αυτή την ενεργειακή κρίση να την είχαμε αντιμετωπίσει επί διακυβέρνησης του ΣΥΡΙΖΑ, με μια ΔΕΗ χρεοκοπημένη, με συσσωρευμένες ζημιές 1,7 δισεκατομμυρίου ευρώ το 2019. Στην παρούσα φάση έχουν τριπλασιαστεί οι ανανεώσιμες πηγές ενέργειας τη φετινή χρονιά και πρώτη φορά έχουμε πραγματικές έρευνες για φυσικό αέριο.

Τα φορολογικά έσοδα έχουν αυξηθεί, τα κόκκινα δάνεια στα χαρτοφυλάκια των τραπεζών συρρικνώθηκαν σημαντικά σε 10% του συνόλου των δανείων στο τέλος του πρώτου εξαμήνου του 2022 από 44% το 2019.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Τι κάνουμε τώρα στον προϋπολογισμό του 2023; Ο προϋπολογισμός έχει ως βασικούς άξονες πολιτικής τη συνέχιση και ενίσχυση των μέτρων στήριξης της κοινωνίας, ιδιαίτερα αυτών που έχουν περισσότερη ανάγκη.

Συγκεκριμένα, έχουμε μέτρα 8,3 δισεκατομμυρίων ευρώ, με στόχο την αντιμετώπιση του αυξημένου κόστους ηλεκτρικού ρεύματος και φυσικού αερίου για νοικοκυριά και επιχειρήσεις, μέτρα ύψους 2,2 δισεκατομμυρίων ευρώ για την αντιμετώπιση της ενεργειακής κρίσης, επιπλέον του μηχανισμού επιδότησης ρεύματος και φυσικού αερίου. Μεταξύ αυτών έχουμε την εφάπαξ ενίσχυση 250 ευρώ σε δύο εκατομμύρια τριακόσιους χιλιάδες συμπατριώτες μας, αύξηση του επιδόματος θέρμανσης που αφορά ένα εκατομμύριο τριακόσιους χιλιάδες συμπατριώτες μας, επιδότηση διακοσίων πενήντα χιλιάδων αγροτών για την αύξηση της τιμής των λιπασμάτων, επιδότηση πενήντα χιλιάδων κτηνοτρόφων για την αύξηση της τιμής των ζωοτροφών, μείωση του ΦΠΑ στις ζωοτροφές και τα λιπάσματα, επιστροφή του ειδικού φόρου κατανάλωσης πετρελαίου κίνησης στους αγρότες, χορήγηση προπληρωμένης κάρτας για αγορά καυσίμων κίνησης, επιδότηση πετρελαίου κίνησης και επέκταση του μειωμένου ΦΠΑ στις μεταφορές, στον καφέ, στα μη αλκοολούχα ποτά κ.λπ..

Επίσης, μέτρα ύψους 1,7 δισεκατομμυρίου ευρώ για τη δημιουργία θέσεων εργασίας και την αύξηση του εισοδήματος των εργαζομένων, μέτρα ύψους 355 εκατομμυρίων ευρώ για τους δημοσίους υπαλλήλους, μόνιμα μέτρα ύψους 1,2 δισεκατομμυρίου ευρώ για τους συνταξιούχους, με την αύξηση κατά 7,75% των κύριων συντάξεων το 2023, που είναι η πρώτη ύστερα από δώδεκα χρόνια, και με την κατάργηση της εισφοράς αλληλεγγύης σε ένα εκατομμύριο συνταξιούχους.

Επιπλέον, μέτρα άσκησης κοινωνικής πολιτικής με τη στήριξη των πιο ευάλωτων συμπατριωτών μας. Συνολικά, οι κοινωνικές παροχές είναι αυξημένες κατά 1,6 δισεκατομμύριο ευρώ φέτος και κατά 456 εκατομμύρια ευρώ του χρόνου, με τις δαπάνες του Υπουργείου Υγείας να είναι αυξημένες κατά 1,3 δισεκατομμύριο ευρώ σε σχέση με το 2019 και να ανέρχονται στα 5,2 δισεκατομμύρια ευρώ.

Οι δαπάνες του Προγράμματος Δημοσίων Επενδύσεων θα ανέλθουν σε επίπεδο - ρεκόρ στα 12 δισεκατομμύρια ευρώ το 2023, διπλάσιες από το πρόσφατο παρελθόν.

Επίσης, προβλέπεται ενίσχυση της εθνικής άμυνας με αυξημένες δαπάνες για τις αγορές οπλικών συστημάτων.

Τελειώνοντας, κυρίες και κύριοι συνάδελφοι, καλό είναι να θυμηθούμε τι ακριβώς είχε γίνει στην περίοδο του ΣΥΡΙΖΑ:

Στην περίοδο της διακυβέρνησης του ΣΥΡΙΖΑ βάλτωσε η οικονομία, όταν όλη η Ευρώπη ευημερούσε. Επέβαλε τα γνωστά capital controls, οδήγησε σε τεράστιες απώλειες κεφαλαίων τις τράπεζες, επέβαλε είκοσι εννέα νέους φόρους, μείωσε δύο φορές το αφορολόγητο παρ’ ότι υποσχέθηκε αύξησή του, υποσχέθηκε υψηλή ανάπτυξη και τελικά πέτυχε στασιμότητα στην τετραετία. Υποσχέθηκε κατώτατο μισθό στα 751 ευρώ και τελικά δημιούργησε μια γενιά με τον υποκατώτατο μισθό. Υποσχέθηκε άσκηση κοινωνικής πολιτικής και τελικά έκοψε το ΕΚΑΣ. Υποσχέθηκε μείωση του ειδικού φόρου κατανάλωσης στα καύσιμα και τελικά τον αύξησε. Υποσχέθηκε επίλυση του υψηλού όγκου των κόκκινων δανείων μέχρι το τέλος του 2015 και τελικά τα παρέδωσε στο ποσοστό του 2014. Υποσχέθηκε ότι δεν θα υπάρξει κανένας πλειστηριασμός και τελικά νομοθέτησε τους ηλεκτρονικούς πλειστηριασμούς από το 2017 γιατί, όπως υποστήριζε, είναι καλοί για αναπτυξιακούς και κοινωνικούς λόγους. Υποσχέθηκε ότι θα προστατεύσει την πρώτη κατοικία και τελικά νομοθέτησε την οριζόντια κατάργηση της προστασίας της το 2019. Περιέκοψε δεκαεπτά φορές τις συντάξεις. Πετσόκοψε το ΕΚΑΣ και άλλα πολλά. Υποθήκευσε τη χώρα για ενενήντα εννέα χρόνια στο Υπερταμείο.

Και μετά από όλα αυτά θέλετε να ξανακυβερνήσετε και λέτε σε εμάς να φύγουμε! Να έρθει ποιος; Εσείς!

Ορθοπεδικός είμαι στην ειδικότητα, αλλά μάλλον απ’ ό,τι φαίνεται χρειαζόμαστε άλλη ειδικότητα για να δώσει εξήγηση στις σκέψεις σας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο συνάδελφος από το Κομμουνιστικό Κόμμα Ελλάδας κ. Κατσώτης.

Ορίστε, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Είναι ένας ακόμα προϋπολογισμός κομμένος και ραμμένος αποκλειστικά στην ενίσχυση του κεφαλαίου, βαθιά αντεργατικός, αντιλαϊκός, που υπηρετεί τη στρατηγική της καπιταλιστικής ανάπτυξης, μιας ανάπτυξης με μόνιμα θύματα τις εργατικές λαϊκές οικογένειες που πληρώνουν την κρίση και την ανάπτυξη.

Χαρακτηριστικό παράδειγμα το τουριστικό «θαύμα» που προβάλλουν η Κυβέρνηση της Νέας Δημοκρατίας τώρα, του ΣΥΡΙΖΑ πριν και του ΠΑΣΟΚ παλιότερα. Τα ρεκόρ των εσόδων και κερδών είναι αποτέλεσμα της πλήρους ευελιξίας στην αγορά εργασίας, με δεκαέξι ελαστικές μορφές απασχόλησης, της εποχικής απασχόλησης, της εντατικοποίησης, των χαμηλών μισθών, της μη εφαρμογής των συλλογικών συμβάσεων, της ευρείας παραβίασης των ελάχιστων δικαιωμάτων.

Αυτή η ανάπτυξη αφορά τους λίγους, που θησαυρίζουν σε βάρος των πολλών που ζουν στη φτώχεια και τη στέρηση. Η αβάσταχτη ακρίβεια στην ενέργεια, στα καύσιμα, στα τρόφιμα και στα είδη πρώτης ανάγκης, σε συνδυασμό με τους μισθούς και τις συντάξεις πείνας, οδηγεί σε διευρυμένη φτώχεια και δυστυχία για μεγάλο πληθυσμό. Συνεχίζεται το «πάγωμα» των μισθών των δημοσίων υπαλλήλων, γεγονός που σε συνθήκες έκρηξης του πληθωρισμού σημαίνει μεγάλες απώλειες για μια ακόμη χρονιά. Ο κατώτατος μισθός με τον πληθωρισμό 12% με 13% είναι στα 713 ευρώ μεικτά, κάτω από αυτόν του 2012 που ήταν 751 μεικτά.

Η μείωση της αγοραστικής δύναμης έχει ξεπεράσει το 40%. Η αύξηση των συντάξεων κατά 7,75% κάτω από τον πληθωρισμό συνεχίζει να διευρύνει τη φτώχεια μεγάλης πλειοψηφίας συνταξιούχων. Ενάμιση εκατομμύριο συνταξιούχοι παίρνουν έως 564 ευρώ. Αλήθεια, ποιος μπορεί να ζήσει με αυτό το ποσό, κύριε Σκυλακάκη; Μπορεί κανείς να ζήσει; Δεν μας ακούει.

Όσοι υποχρεώθηκαν σε δανεισμό την προηγούμενη περίοδο σε συνδυασμό με το τσάκισμα του εισοδήματός τους, δεν μπορούν να πληρώσουν τις δόσεις και βρίσκονται έρμαιοι στα κοράκια τύπου «Πάτσηδων» με πλειστηριασμούς και κατασχέσεις. Σαράντα χιλιάδες πλειστηριασμοί είναι προγραμματισμένοι. Μια αδίστακτη πολιτική που αρπάζει το βιος του λαού, αφού πρώτα τον χρεοκόπησαν με καταδρομικές ενέργειες τα κοράκια μαζί με δυνάμεις καταστολής που πριν το χάραμα επιχειρούν να ξεσηκώσουν φτωχούς ανθρώπους από το μοναδικό σπίτι για ένα υποδεέστερο χρέος.

Δίνετε 250 ευρώ εφάπαξ στους χαμηλοσυνταξιούχους, στους ευάλωτους και από την άλλη, τους παίρνετε το σπίτι. Αυτοί είστε. Η αλληλεγγύη είναι σημαντικό όπλο για να μην ξεσπιτώνεται ο κόσμος και χρειάζεται να δυναμώσει.

Ο προϋπολογισμός προβλέπει 900 εκατομμύρια, 74 εκατομμύρια λιγότερα από τον περσινό αντίστοιχο κονδύλι, για τα επιδόματα ανεργίας, αν και ο αριθμός των ανέργων δεν μειώνεται. Τα περίφημα προγράμματα απασχόλησης που ανακυκλώνουν την ανεργία υλοποιούνται για να προσφέρουν φθηνή εργατική δύναμη σε κεφάλαιο.

Σύμφωνα με στοιχεία του «ΕΡΓΑΝΗ», οι απολύσεις που καταγράφηκαν το δεκάμηνο Γενάρη - Οκτώβρη έφτασαν στα δύο εκατομμύρια τριακόσιες πενήντα επτά χιλιάδες πεντακόσιες ογδόντα δύο. Αποτυπώνεται η ασύλληπτη προσωρινότητα στη δουλειά χιλιάδων εργαζομένων, η ανασφάλεια και η αβεβαιότητα που γενικεύεται. Οι συμβάσεις πλήρους απασχόλησης για τον Οκτώβρη είναι μόλις 44,68% των προσλήψεων, ενώ μερικής απασχόλησης το 44,88% και οι εκ περιτροπής εργασίας στο 10,44%.

Και ενώ η κατάσταση των εργατικών λαϊκών οικογενειών χειροτερεύει, προβλέπετε στον προϋπολογισμό 3 δισεκατομμύρια ευρώ επιπλέον φόρους. Η φοροληστεία έρχεται να καλύψει τις φοροαπαλλαγές στους μεγάλους επιχειρηματικούς ομίλους, έρχεται να καλύψει τις επιχορηγήσεις, τα προνόμια, τις χρηματοδοτήσεις κάθε είδους.

Αυτή η αντιλαϊκή πολιτική πάει μαζί με την περιστολή των συνδικαλιστικών ελευθεριών που απογειώθηκε με τον νόμο Χατζηδάκη, την ουσιαστική κατάργηση του δικαιώματος της απεργίας, τον έλεγχο της εσωτερικής λειτουργίας των συνδικάτων με το μητρώο των συνδικάτων, την ηλεκτρονική ψηφοφορία, την καταστολή των εργατικών λαϊκών αγώνων. Όλα χρησιμοποιούνται από την αστική κυβέρνηση για να εμποδίζουν την οργάνωση των εργαζομένων στα συνδικάτα τους, τους διεκδικητικούς αγώνες.

Αυτή η κατάσταση που ζει η πλειοψηφία των εργαζομένων και του λαού έχει ενόχους, είναι τα κόμματα του κεφαλαίου, η Νέα Δημοκρατία, ο ΣΥΡΙΖΑ, το ΠΑΣΟΚ, που ο ένας κόβει ο άλλος ράβει το αντεργατικό αντιλαϊκό νομοθετικό πλαίσιο. Κανείς δεν κατήργησε νόμους του προηγούμενου. Όλοι οι νόμοι των μνημονίων είναι εδώ και συνεχίζεται ακάθεκτη αυτή η αντιλαϊκή πολιτική.

Ο ΣΥΡΙΖΑ ψήφισε πάνω από το 50% και 60% το ΠΑΣΟΚ των νόμων που έφερε η Νέα Δημοκρατία, κρίσιμων νόμων για την προώθηση των κοινών στρατηγικών στόχων της καπιταλιστικής ανάπτυξης. Τόσο η Νέα Δημοκρατία όσο και ο ΣΥΡΙΖΑ και τα άλλα κόμματα προβάλλουν τα σχέδιά τους για την καπιταλιστική ανάπτυξη. Αυτά όμως δεν μπορούν να εξασφαλίσουν σταθερές σχέσεις εργασίας με συλλογικές συμβάσεις, μισθούς και δικαιώματα που να καλύπτουν τις σύγχρονες, τις πραγματικές ανάγκες των εργαζομένων του λαού. Όλα αυτά είναι σχέδια αναγκαία για το κεφάλαιο και τις μπίζνες του.

Οι βασικές προγραμματικές κατευθύνσεις της επόμενης αστικής κυβέρνησης είναι δεδομένες και γνωστές. Καθορίζονται από τους αντιλαϊκούς στόχους του Ταμείου Ανάκαμψης, τις δεσμεύσεις στην πολιτική της Ευρωπαϊκής Ένωσης και του ΝΑΤΟ. Δεν υπάρχει αστική κυβέρνηση που μπορεί να δώσει απάντηση από τη σκοπιά των λαϊκών συμφερόντων σε φλέγοντα, κρίσιμα εργατικά λαϊκά προβλήματα. Δεν υπάρχουν λύσεις υπέρ των λαϊκών συμφερόντων στο πλαίσιο της απελευθέρωσης της ενέργειας, της «πράσινης» μετάβασης, των στόχων του Ταμείου Ανάκαμψης. Όλα τα μετεκλογικά κυβερνητικά σενάρια είναι αντιλαϊκά και εξυφαίνονται ενάντια στο λαό.

Τις θέσεις που προβάλλει το ΚΚΕ απέναντι στην ακρίβεια, την ενεργειακή φτώχεια, την προστασία του λαϊκού εισοδήματος τις στηρίζει ως αιτήματα, διεκδικεί στο κίνημα και τις αναδεικνύει στη Βουλή. Αυτές δίνουν απαντήσεις από τη σκοπιά των εργατικών λαϊκών συμφερόντων.

Καταθέτουμε για τα Πρακτικά αυτές τις θέσεις μας.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πριν από λίγες μέρες απορρίψατε πέντε σημαντικές τροπολογίες που καταθέσαμε. Τις ανέφερε ο συνάδελφος κ. Μαρίνος στην ομιλία του, να μην τις επαναλάβω. Οι απαντήσεις αυτές βρίσκονται στην κατεύθυνση σύγκρουσης με στρατηγικές επιλογές του κεφαλαίου και της αστικής τάξης, με την πολιτική της απελευθέρωσης της ενέργειας, την πολιτική της «πράσινης» μετάβασης, της Ευρωπαϊκής Ένωσης, την κοινή αγροτική πολιτική με όλο το μνημονιακό και μεταμνημονιακό πλαίσιο στις εργασιακές σχέσεις, το καθεστώς πολύμορφης και πολύπλευρης κρατικής στήριξης των επιχειρηματικών ομίλων και των επενδυτικών τους σχεδίων, με φοροαπαλλαγές, φοροδιευκολύνσεις, επιδοτήσεις με κρατικό χρήμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Καμμιά δουλειά δεν έχουν τα εργατικά λαϊκά στρώματα με τα κόμματα του κεφαλαίου. Αυτά ευθύνονται για όλα τα προβλήματα και υπηρετούν το κεφάλαιο και τις ανάγκες του.

Το ΚΚΕ είναι το μόνο κόμμα που επειδή δεν έχει καμμία δέσμευση απέναντι στο κεφάλαιο, τους επιχειρηματικούς ομίλους, τις ιμπεριαλιστές ενώσεις και συμμαχίες τους, υπερασπίζεται σταθερά τα εργατικά λαϊκά συμφέροντα και δικαιώματα σε όλες τις συνθήκες, στηρίζει τους εργατικούς λαϊκούς αγώνες και διεκδικήσεις. Οι δυνάμεις του πρωτοστατούν στην οργάνωσή τους όποιος και αν είναι στην κυβέρνηση.

Ό,τι θετικό προκύπτει και σήμερα για τους εργαζόμενους παρά τους αρνητικούς συσχετισμούς που κυριαρχούν προκύπτει από τη δική τους πάλη, τον αγώνα τους, με μπροστάρηδες τους κομμουνιστές, τα μέλη και τα στελέχη του ΚΚΕ. Ο εργαζόμενος θα επιλέξει να στηρίξει το ΚΚΕ στις επόμενες εκλογές. Εκεί θα βρει την ψήφο του την επόμενη μέρα των εκλογών, στο μετερίζι των αγώνων της εργατικής λαϊκής πάλης.

Ψηφίζουμε κατά του προϋπολογισμού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, πενήντα μαθητές και μαθήτριες και τρεις εκπαιδευτικοί συνοδοί τους από το 1ο Γυμνάσιο Ραφήνας (δεύτερο τμήμα).

Καλώς ήρθατε στη Βουλή.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο συνάδελφος από τη Νέα Δημοκρατία κ. Κωνσταντίνος Βλάσης.

**ΚΩΝΣΤΑΝΤΙΝΟΣ ΒΛΑΣΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, στην περσινή μου αντίστοιχη ομιλία για την κύρωση του προϋπολογισμού του 2022 τον είχα χαρακτηρίσει ως τον προϋπολογισμό της συνέπειας, της συνέχειας και του ρεαλισμού.

Σήμερα λοιπόν είμαι πολύ χαρούμενος γιατί απευθύνομαι στην ολομέλεια της Βουλής των Ελλήνων, γνωρίζοντας πως τα λεγόμενά μου επιβεβαιώθηκαν και πως αυτά τα οποία προσδοκούσαμε να πετύχουμε έγιναν πραγματικότητα. Και είναι αυτές οι αρετές που επιδείξαμε πέρυσι ως Κυβέρνηση, η συνέχεια, η συνέπεια και ο ρεαλισμός, που μας φέρνουν σήμερα εδώ στη συζήτηση του προϋπολογισμού του 2023, τον οποίον θα χαρακτήριζα ως προϋπολογισμό της δικαίωσης, της ανάπτυξης και της σταθερότητας.

Καταφέραμε -και πιστέψτε με δεν ήταν καθόλου εύκολο- να γίνουμε η πρώτη Κυβέρνηση που μετά από δώδεκα ολόκληρα χρόνια καταθέτει προϋπολογισμό εκτός μνημονιακών προγραμμάτων και εκτός του πλαισίου αυξημένης επιτήρησης. Γι’ αυτό και φέτος είμαστε σε θέση να καταρτίσουμε έναν προϋπολογισμό που εγγυάται τόσο τη δημοσιονομική ευστάθεια της χώρας όσο και την αυξημένη κοινωνική δικαιοσύνη και την ευημερία των πολιτών.

Τα παραπάνω δεν είναι προσωπικές εκτιμήσεις, αλλά αυταπόδεικτες αλήθειες που προκύπτουν από κάτι που δεν επιδέχεται αμφισβήτησης: από τους αριθμούς που αποτυπώνουν τις επιδόσεις της χώρας μας σε όλους τους τομείς και κατ’ επέκταση, τις επιδόσεις αλλά και την αποτελεσματικότητα της Κυβέρνησης του Κυριάκου Μητσοτάκη.

Η οικονομία της πατρίδας μας αναπτύσσεται ισχυρά και σταθερά, με το ΑΕΠ να έχει αυξηθεί κατά 30 σχεδόν δισεκατομμύρια από το 2021 και την αύξηση το 2023 να φτάνει τα 15 περίπου δισεκατομμύρια. Μιλάμε για ρυθμό οικονομικής μεγέθυνσης 5,6% για το 2022 και 1,8% για το 2023, όταν οι αντίστοιχες επιδόσεις της κυβέρνησης ΣΥΡΙΖΑ για την περίοδο 2015 - 2018 ήταν μείον 0,1%.

Οι επιδόσεις σημείωσαν φέτος ιστορικό υψηλό, με την Ευρωπαϊκή Ένωση να εκτιμά ότι η Ελλάδα θα είναι πρωταθλήτρια στην αύξηση των επενδύσεων και η ανεργία έχει υποχωρήσει σημαντικά και προσεγγίζει πλέον το επίπεδο του 2010. Ταυτόχρονα, το δημόσιο χρέος της Ελλάδας ως ποσοστό του ΑΕΠ καταγράφει τη μεγαλύτερη μείωση ανάμεσα στις χώρες της Ευρωπαϊκής Ένωσης, υποχωρώντας στο 168,9% το 2022 με περαιτέρω πτώση 159,3% το 2023.

Και μόνο η σκέψη ότι η χώρα μας θα επέστρεφε σε πρωτογενή πλεονάσματα το 2023 θα αντιμετωπιζόταν ως ανέκδοτο πριν λίγα χρόνια, τόσο από τους εταίρους μας όσο και εντός των τειχών.

Εμείς όμως πιστέψαμε στις δυνατότητες και στη δυναμική της ελληνικής οικονομίας και με στοχευμένες παρεμβάσεις και μεταρρυθμίσεις καταφέραμε να αντιστρέψουμε το αρνητικό για τη χώρα μας κλίμα διεθνώς και να αποκαταστήσουμε το χαμένο κύρος και την αξιοπιστία της.

Το σημαντικότερο όμως επίτευγμά μας είναι ότι καταφέραμε όλα τα παραπάνω στηρίζοντας τους Έλληνες πολίτες σε καιρούς δύσκολους και παράλληλα αντιμετωπίζοντας αποτελεσματικά τις πολλαπλές για την πατρίδα μας προκλήσεις. Διαχειριστήκαμε με επιτυχία τα γεγονότα στον Έβρο και την πανδημία με τον κορωνοϊό. Αντιμετωπίσαμε αποφασιστικά την αυξανόμενη τουρκική προκλητικότητα, ενώ και τώρα, που ο πόλεμος στην Ουκρανία με την συνεπακόλουθη ενεργειακή κρίση αλλά και τις παγκόσμιες πληθωριστικές τάσεις δοκιμάζει τις αντοχές των νοικοκυριών, εκπονήσαμε και εφαρμόσαμε το μεγαλύτερο πρόγραμμα στήριξης σε ολόκληρη την Ευρώπη.

Σε όσους επιμένουν να αμφισβητούν το κοινωνικό πρόσωπο της Κυβέρνησής μας απαντάμε με επιπρόσθετα μέτρα συνολικού ύψους 10,5 δισεκατομμύρια το 2023 για τη στήριξη νοικοκυριών και επιχειρήσεων με στόχο την αντιμετώπιση του αυξημένου κόστους στον τομέα της ενέργειας.

Επιπλέον, παίρνουμε μέτρα, όπως η τρίτη αύξηση του κατώτατου μισθού και η κατάργηση της εισφοράς αλληλεγγύης ύψους 1,7 δισεκατομμυρίου με στόχο τη δημιουργία νέων θέσεων εργασίας και την αύξηση του εισοδήματος των εργαζομένων, ενώ στηρίζουμε με 355 εκατομμύρια ευρώ και τους δημοσίους υπαλλήλους. Κερδισμένοι θα είναι και οι συνταξιούχοι, που θα δουν αύξηση 7,75% στις κύριες συντάξεις τους για πρώτη φορά μετά από δώδεκα χρόνια. Και ενώ δεν σταματάμε και το 2023 να επενδύουμε στην αμυντική θωράκιση της χώρας μας, ταυτόχρονα τόσο οι δαπάνες του Υπουργείου Υγείας όσο και οι κοινωνικές παροχές είναι αυξημένες σε σχέση με πέρυσι.

Κυρίες και κύριοι συνάδελφοι, είναι ανέφικτο στα λίγα λεπτά της ομιλίας μου να αναλύσω το σύνολο των παρεμβάσεών μας αλλά και τις θετικές επιπτώσεις που αυτές θα έχουν στη ζωή των Ελλήνων πολιτών. Εξάλλου οι αρμόδιοι Υπουργοί τοποθετήθηκαν και θα τοποθετηθούν με κάθε λεπτομέρεια επ’ αυτών.

Αυτό που έχει μεγαλύτερη σημασία -κι αυτό είμαι βέβαιος ότι το γνωρίζουν όλοι οι Έλληνες πολίτες- είναι ότι ο προϋπολογισμός του 2023 συνεχίζει με νέα πνοή το μεταρρυθμιστικό μας έργο και ενισχύει σημαντικά το κοινωνικό μας αποτύπωμα. Διότι είναι ο προϋπολογισμός μιας Κυβέρνησης που ο κύκλος της δεν έχει κλείσει, αλλά θα συνεχιστεί, κι αυτό σύντομα θα το επιβεβαιώσει και η λαϊκή ετυμηγορία. Οι Έλληνες γνωρίζουν και αυτά που έχουμε πετύχει και την σταθερή μας προσήλωση στο καλό της πατρίδας.

Γι’ αυτό είμαστε εδώ, για μια Ελλάδα πιο ισχυρή, πιο ασφαλή και πιο δίκαιη, για μια πατρίδα που θα ακμάζει και θα ανταποδίδει στους πολίτες της τους κόπους και τις θυσίες τους στο πολλαπλάσιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται τώρα στο Βήμα ο συνάδελφος από τον ΣΥΡΙΖΑ κ. Σταύρος Αραχωβίτης και μετά θα πάρει τον λόγο για να κάνει την ομιλία του ο Υπουργός κ. Μηταράκης για δέκα λεπτά.

Κύριε Αραχωβίτη, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ πολύ, κύριε Πρόεδρε.

Αξιότιμες κυρίες και κύριοι συνάδελφοι, είναι ιδιαίτερα λυπηρό να ακούγονται από το Βήμα αυτό της Βουλής Υπουργοί που διαστρέφουν τόσο βίαια την πραγματικότητα, λες και γεννηθήκαμε χτες σ’ αυτόν τον τόπο πολιτικά. Αλλά δεν μπορώ να καταλάβω την αγωνία σας, γιατί τόσες αναφορές κατά την περίοδο του διακυβέρνησης του ΣΥΡΙΖΑ. Δεν κυβερνάτε ήδη τρεισήμισι χρόνια; Ο λαός δεν το ξεχνάει και το νιώθει στο πετσί του κάθε μέρα. Αλλά θα δώσω δυο - τρία σημεία, για να τελειώνουμε με αυτή την ιστορία.

Δεύτερο μνημόνιο, Κυβέρνηση Νέας Δημοκρατίας, 36 δισεκατομμύρια προσαρμογή. Τρίτο μνημόνιο, που τελείωσε επιτυχώς και γι’ αυτό καταθέτετε τον πρώτο μεταμνημονιακό προϋπολογισμό χωρίς δεσμεύσεις, 9 δισεκατομμύρια. Βάλτε τώρα τριάντα έξι δεσμεύσεις, ποιος έκοψε μισθούς, συντάξεις και όλα αυτά τα πράγματα με τα 9 δισεκατομμύρια.

Δεύτερο σημείο, κατάργηση του αφορολογήτου στους ελεύθερους επαγγελματίες. Πότε έγινε; 2012. Το ξεχνάμε αυτό. Πότε ήρθε το αφορολόγητο στους αγρότες; 2015 με την κυβέρνηση ΣΥΡΙΖΑ. Διότι ο ν.4172/2013 προέβλεπε τη φορολόγηση των αγροτών από το πρώτο ευρώ.

Ασφαλιστικές εισφορές: πόσο πλήρωναν στο ΤΕΒΕ οι ελεύθεροι επαγγελματίες στο σύνολο, από το περίπτερο μέχρι τον βιομήχανο; 600 ευρώ τον μήνα, 1.200 ευρώ τη διμηνία, και χρώσταγαν οι πάντες. Πόσο έγινε στη μεγάλη πλειοψηφία των ελεύθερων επαγγελματιών με τον ΣΥΡΙΖΑ; 175 ευρώ. Αυτά για να ξεκαθαρίζουμε μερικά πράγματα από την αρχή.

Συζητάμε λοιπόν σήμερα, κυρίες και κύριοι συνάδελφοι, τον προϋπολογισμό του 2023, τον τελευταίο που καταθέτει η Κυβέρνηση της Νέας Δημοκρατίας, η Κυβέρνηση των υποκλοπών και των επισυνδέσεων, που υποσκάπτουν τα θεμέλια της δημοκρατίας. Είναι μείζον ζήτημα δημοκρατίας αυτό που βιώνουμε.

Συζητάμε τον τελευταίο προϋπολογισμό της Κυβέρνησης που έχει σπάσει κάθε ρεκόρ απευθείας αναθέσεων σε όλους τους τομείς με βολική δικαιολογία την πανδημία.

Συζητάμε έναν προϋπολογισμό, που αποδεικνύει ότι οι ανισότητες διευρύνονται, τα φτωχότερα και μεσαία στρώματα φτωχοποιούνται ταχύτατα και βίαια, ενώ οι πλούσιοι αυξάνουν τα κέρδη και τις καταθέσεις τους. Εκεί οφείλεται η αύξηση των καταθέσεων.

Η ακρίβεια είναι διάχυτη παντού. Οι αυξήσεις στα τρόφιμα, που πλήττουν ιδιαίτερα τα φτωχά στρώματα, είναι πολύ πάνω από τον πληθωρισμό, ενώ η ψαλίδα μεταξύ τιμών που απολαμβάνει ο παραγωγός μέχρι τον καταναλωτή σε περιπτώσεις ξεπερνάει μέχρι και το 700%. Η εκτίναξη του ιδιωτικού χρέους αποδεικνύει τον στραγγαλισμό της κοινωνίας και τη διάλυση του κοινωνικού ιστού.

Συζητάμε λοιπόν τον τελευταίο προϋπολογισμό μιας Κυβέρνησης που επανέφερε τη χώρα στην κακοδιαχείριση των αγροτικών επιδοτήσεων και στη σκοτεινή εποχή των προστίμων και τον καταλογισμό στις ευρωπαϊκές επιδοτήσεις.

Εξετάζοντας τώρα λοιπόν το σκέλος του προϋπολογισμού για το Υπουργείο Αγροτικής Ανάπτυξης έχουμε να διαπιστώσουμε τα εξής. Πρώτον, αυτός ο φετινός προϋπολογισμός του 2023 είναι μειωμένος κατά 59 εκατομμύρια από τον αντίστοιχο περσινό.

Δεύτερο σημείο: Ο προηγούμενος προϋπολογισμός του 2022 ήταν μειωμένος κατά 109 εκατομμύρια έναντι του 2021.

Τρίτο σημείο: Στον προϋπολογισμό του 2023 προβλέπονται 117 ευρώ -υπάρχει εγγραφή- εσόδων από το Ταμείο Ανάκαμψης, που καταλαβαίνει κανένας ότι αν αυτό το ποσό δεν είχε εγγραφεί σαν πρόθεση πόσο μειωμένος θα ήταν στην πραγματικότητα ο προϋπολογισμός.

Σημείο τέταρτο: Παρά την τεράστια αύξηση του κόστους παραγωγής σε λιπάσματα, σε ζωοτροφές, σε ενέργεια, δεν υπάρχει καμμία εγγραφή για την επιπρόσθετη στήριξη το 2023. Δηλαδή θεωρείται ότι ξεπεράστηκε η κρίση το 2023. Αυτό θα το καταθέσω στα Πρακτικά στο τέλος της ομιλίας μου.

Ταυτόχρονα, η χώρα έχει επανέλθει, όπως είπαμε, στην γκρίζα εποχή των προστίμων και των καταλογισμών. Τρία χρόνια διακυβέρνησης της Νέας Δημοκρατίας, 200 εκατομμύρια απειλούνται κάθε χρόνο, σύνολο 600 μέχρι τώρα χωρίς την τελευταία πληρωμή, που ελπίζουμε ότι θα γίνει σε λίγες μέρες.

Έχουμε ξαναγυρίσει στην εποχή που οι επιδοτήσεις, η καταβολή των επιδοτήσεων η μία χρονιά είναι χειρότερη από την προηγούμενη. Έχουμε πάει στο πάρτι αναθέσεων, που λέγαμε, παντού και στον ΟΠΕΚΕΠΕ σε συγκεκριμένες εταιρείες με συγκεκριμένη την ίδια έδρα που ξεπερνάνε πλέον τις εκατοντάδες χιλιάδες ευρώ.

Η νέα ΚΑΠ ξεκινάει σε λίγες μέρες. Οι αγρότες αγωνιούν. Δεν έχουν καμία πληροφόρηση -που θα έπρεπε να έχουν ήδη από τον Σεπτέμβριο για να προγραμματίσουν την επόμενη χρονιά τους- και ταυτόχρονα η προετοιμασία του κρατικού μηχανισμού είναι μηδενική, όπως συζητήσαμε και προχτές, τη Δευτέρα, με τον αρμόδιο Υφυπουργό που είναι και εδώ παρών τώρα. Η πραγματικότητα, η προετοιμασία είναι μηδενική.

Έρχομαι στην έλλειψη εργατών γης τώρα. Είναι ένα μεγάλο πρόβλημα που απασχολεί τους αγρότες σε όλη τη χώρα και τούτη την περίοδο την ελαιοκομία. Πού οφείλεται η έλλειψη εργατών γης τη φετινή περίοδο; Οφείλεται σε δύο γεγονότα βασικά.

Πρώτον ότι στις 11 Ιουλίου του 2019, δηλαδή λίγες μέρες μόλις αναλάβατε την Κυβέρνηση, καταργήσατε την απόδοση ΑΜΚΑ στους μετανάστες. Και δεύτερο σημείο, το καλοκαίρι του 2021, πέρυσι, καταργήσατε το 13α το γνωστό για την απασχόληση των παράτυπα διαμενόντων στη χώρα, αγροτών.

Σε άλλο σημείο. Όποιος διαβάσει τον σημερινό Τύπο, βλέπει τη διάλυση των κρατικών μηχανισμών ελέγχου. Τώρα, αν εσείς δεν τα βλέπετε, δεν τα καταλαβαίνετε και δεν μπορείτε να αφουγκραστείτε τι λέει η κοινωνία, θα σας καταθέσω στα Πρακτικά προς ενημέρωσή σας μία έρευνα της «METRON ANALYSIS», την οποία δημοσιεύει το insider.gr, που λέει ότι το 91% των αγροτών είναι απογοητευμένοι, νιώθουν απροστάτευτοι και περιθωριοποιημένοι από την αγροτική πολιτική που εφαρμόζεται μέχρι τώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό, κύριε Πρόεδρε, ακόμα.

Κυρίες και κύριοι συνάδελφοι, πριν από λίγες μέρες ένα μεγάλο κλιμάκιο της Κυβέρνησης με προεξέχοντα τον Πρωθυπουργό κατέβηκε στην Πελοπόννησο και εξήγγειλε τα έργα για τη νέα προγραμματική περίοδο.

Για τη Λακωνία εξήγγειλε τι; Τα έργα τα οποία ήδη υλοποιούνται και έχουν κλειδώσει από το 2019, όπως το μεγάλο αρδευτικό του φράγματος Κελεφίνας που εντάχθηκε στο Πρόγραμμα Αγροτικής Ανάπτυξης με 100% χρηματοδότηση, όπως το νέο νοσοκομείο Σπάρτης που συμφωνήθηκε με τον αρμόδιο Αναπληρωτή Υπουργό τον κ. Παύλο Πολάκη το 2019 την άνοιξη και υλοποιείται από το Ίδρυμα «Σταύρος Νιάρχος», όπως μια σειρά από άλλα έργα, όπως το νέο αρχαιολογικό μουσείο που έχει ανάγκη η Σπάρτη και καρκινοβατεί από το 2019. Εξαγγέλθηκαν. Ενώ δεν εξαγγέλθηκαν άλλα έργα που ήδη είχαν ωριμάσει το 2019. Τώρα ξεχάστηκαν. Τι έγινε με αυτά; Αναγγέλθηκαν αυτά που υλοποιούνται από τότε και αυτά που είχαν ήδη προγραμματιστεί να ωριμάσουν στην πορεία, ξεχάστηκαν;

Κι εδώ η απογοήτευση στη Λακωνία -επειδή εμένα μου αρέσει όταν μιλάω να είμαι τεκμηριωμένος- δεν εκφράζεται μόνο από την Αντιπολίτευση. Θα μπορούσε κάποιος να πει ότι Αντιπολίτευση είστε, τα ίδια λέτε. Θα σας καταθέσω στα Πρακτικά δημοσίευμα τοπικού Τύπου από το notospress.gr για τη δυσαρέσκεια των στελεχών της ΝΟΔΕ, της Νέας Δημοκρατίας στη Λακωνία, για την παρουσία και τις εξαγγελίες του Πρωθυπουργού. Θα το καταθέσω κι αυτό στα Πρακτικά.

**ΠΡΟΕΔΡΕΥΩΝ (Νικήτας Κακλαμάνης):** Τελειώστε, κύριε Αραχωβίτη.

**ΣΤΑΥΡΟΣ ΑΡΑΧΩΒΙΤΗΣ:** Τελειώνω, κύριε Πρόεδρε.

Κυρίες και κύριοι συνάδελφοι, σε λίγες μέρες, σε λίγο καιρό, θα έχουμε τις επόμενες εκλογές. Ο ΣΥΡΙΖΑ έχει πρόγραμμα, έχει προγραμματικό λόγο, έχει γνώση και θα φέρει τη δικαιοσύνη παντού, κύριε Πρόεδρε και κλείνω με αυτό.

Στο πρόγραμμά μας οι αγρότες και οι αγρότισσες, οι κτηνοτρόφοι και οι αλιείς, όπως και η μεταποίηση είναι σε πρώτο ρόλο, γιατί θεωρούμε ότι είναι βασικό σημείο -και δεν το λέμε μόνο θεωρητικά αλλά το αποδεικνύουμε- βασικό στοιχείο ανάπτυξης μιας χώρας.

Γι’ αυτό στο πρόγραμμά μας, εκτός από τη μείωση του ηλεκτρικού ρεύματος, που είναι στους άμεσους στόχους, τη μη καταβολή του ειδικού φόρου κατανάλωσης στο αγροτικό πετρέλαιο, την αλλαγή του κανονισμού του ΕΛΓΑ και μια σειρά από άλλα μέτρα άμεσου χαρακτήρα, προχωράμε στην αύξηση του αφορολόγητου που έφερε ο ΣΥΡΙΖΑ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αραχωβίτη, παρακαλώ κλείστε αμέσως τώρα.

**ΣΤΑΥΡΟΣ ΑΡΑΧΩΒΙΤΗΣ:** Κλείνω με αυτή τη λέξη. Με την αύξηση του αφορολόγητου για τους αγρότες στις 10.000 ευρώ και επέκτασή του στις 10.000 ευρώ για τους μη κατά κύριο επάγγελμα.

Σας ευχαριστώ, κύριε Πρόεδρε, για την ανοχή σας.

(Στο σημείο αυτό ο Βουλευτής κ. Σταύρος Αραχωβίτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, να σκέφτεστε ότι υπάρχουν και συνάδελφοι που θα μιλήσουν την Παρασκευή. Πιστεύετε ότι τρώγοντας τον χρόνο σήμερα -μιλάω για όλες τις πτέρυγες- οι συνάδελφοι της Παρασκευής πρέπει να μιλήσουν αντί για επτά λεπτά, τέσσερα λεπτά; Όχι όσοι είχατε την τύχη να γραφτείτε σήμερα να μιλήσετε δέκα λεπτά αντί για επτά.

Τον λόγο έχει ο Υπουργός Μετανάστευσης και Ασύλου κ. Νότης Μηταράκης.

**ΙΩΑΝΝΗΣ ΡΑΓΚΟΥΣΗΣ:** Δέκα λεπτά ο κ. Μηταράκης.

**ΠΡΟΕΔΡΕΥΩΝ (Νικήτας Κακλαμάνης):** Μην ανησυχείτε, στους Υπουργούς φωνάζω πιο πολύ. Το ξέρετε ότι φωνάζω πιο πολύ γιατί εγώ νιώθω την πίκρα από κάτω, γιατί εγώ έχω κάνει χρόνια.

Ορίστε, κύριε Μηταράκη, έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κύριε Πρόεδρε, κυρίες και κύριοι συνάδελφοι, με ιδιαίτερη χαρά υποστηρίζω την ψήφιση του προϋπολογισμού του 2023.

Μετά από δώδεκα χρόνια στην Εθνική Αντιπροσωπεία, έχοντας βιώσει δύσκολες εποχές μνημονίων, βλέπω πλέον την ελληνική οικονομία, όχι απλώς να παραμένει ισχυρή σε αντίξοες διεθνείς συνθήκες, αλλά να δίνει απτό μέρισμα στην κοινωνία με τη μείωση των φόρων, τη μείωση της ανεργίας, τη δυνατότητα ενίσχυσης των ασθενέστερων πολιτών και των επιχειρήσεων.

Ιδιαίτερη αναφορά θέλω να κάνω στη μονιμοποίηση του νησιωτικού ΦΠΑ στα πέντε νησιά του Αιγαίου που βίωσαν την πίεση του μεταναστευτικού. Νησιωτικό ΦΠΑ που καταργήθηκε το 2015 από την κυβέρνηση ΣΥΡΙΖΑ - ΑΝΕΛ.

Στηρίξαμε τους πολίτες, αρχικά απέναντι στην πανδημία, που σταθήκαμε όρθιοι και τώρα στην εισαγόμενη ακρίβεια, συνέπεια της παράνομης ρωσικής εισβολής. Πλέον ο πληθωρισμός στην Ελλάδα είναι χαμηλότερος από τον ευρωπαϊκό μέσο όρο.

Κυρίες και κύριοι συνάδελφοι, το 2022 ήταν ακόμα μια χρονιά πρόκληση για το μεταναστευτικό. Ωστόσο, η Ελλάδα κατάφερε να σταθεί στο ύψος των περιστάσεων και να επιβεβαιώσει ότι πλέον έχει τον έλεγχο της μεταναστευτικής κρίσης, σε αντίθεση με ότι συνέβαινε την περίοδο 2015 - 2019. Παρ’ όλες τις εξωτερικές πιέσεις η Ελλάδα έμεινε πιστή στους δύο μετρήσιμους στόχους που έθεσε το 2019.

Πρώτον, την ουσιαστική μείωση των ροών και, δεύτερον, τον δραστικό περιορισμό των επιπτώσεων της κρίσης στις τοπικές κοινωνίες. Η χώρα μας βιώνει τα τελευταία τρία χρόνια τις χαμηλότερες ροές της δεκαετίας, ενώ η πολιτική που ακολουθήσαμε επέτρεψε να αισθανθούν ξανά ασφαλείς οι τοπικές κοινωνίες.

Αξίζει να κάνουμε μια σύντομη αναδρομή. Όταν την Κυβέρνηση της χώρας ανέλαβε το 2019 ο Κυριάκος Μητσοτάκης το τοπίο στο μεταναστευτικό ήταν χαοτικό και σε αυτό δεν συνέβαλλαν μόνο εξωτερικοί παράγοντες, αλλά και η ιδεοληπτική εμμονή του ΣΥΡΙΖΑ να εφαρμόζει αναποτελεσματικές μεθόδους. Η πολιτική των ανοιχτών συνόρων είχε ως αποτέλεσμα τον θάνατο χιλιάδων ανθρώπων στις ελληνικές θάλασσες με αποκορύφωμα τη διετία 2015 - 2016 όταν στη χώρα μας μπήκαν πάνω από ένα εκατομμύριο αιτούντες άσυλο και χάθηκαν πάνω από χίλιες πεντακόσιες ψυχές στα κρύα νερά του Αιγαίου.

Οι άθλιες δομές διαμονής τότε, διάσπαρτες σε όλες τις χώρες, παρείχαν απάνθρωπες συνθήκες διαβίωσης και έγιναν αποτέλεσμα διεθνούς κριτικής. Δημιουργούσαν σοβαρά προβλήματα στις τοπικές κοινωνίες. Η πολιτεία δεν είχε καν την ευθύνη διαχείρισης αυτών των δομών αλλά τις διαχειρίζονταν ΜΚΟ και διεθνείς οργανισμοί.

Η Ελλάδα λοιδορήθηκε για τη Μόρια, για την Ειδομένη, καταυλισμούς μέσα στους οποίους είχαμε φαινόμενα σεξουαλικής και άλλης βίας, είχαμε φαινόμεναtrafficking. Την ίδια στιγμή οι τοπικές κοινωνίες ασφυκτιούσαν, όμως, οι κάτοικοι των νησιών με ανθρωπισμό προσέφεραν στέγη, τροφή, είδη πρώτης ανάγκης, από το υστέρημά τους και πρέπει να τους ευχαριστήσουμε.

Εκείνη την εποχή οι αιτήσεις ασύλου χρόνιζαν. Παραλάβαμε διακόσιες δύο χιλιάδες εκκρεμείς αιτήσεις ασύλου τον Ιούλιο του 2019. Σήμερα έχουν μειωθεί στις είκοσι πέντε χιλιάδες. Αποτέλεσμα της καθυστέρησης στην απόδοση ασύλου, ήταν ανέφικτη η απέλαση όσων δεν δικαιούνταν διεθνής προστασίας.

Κατασκευάσαμε ήδη τρεις νέες κλειστές ελεγχόμενες δομές, με ασφάλεια και αξιοπρέπεια, στη Σάμο, στην Κω και στη Λέρο, ολοκληρώνεται στη Λέσβο και έπεται η Χίος το 2023. Από ενενήντα χιλιάδες διαμένοντες σε εκατόν είκοσι εννέα δομές, σήμερα έχουμε δεκαπέντε χιλιάδες σε τριάντα τρεις δομές.

Κλείσαμε τον Ελαιώνα, τον αποδώσαμε στον Δήμο Αθηναίων. Κλείσαμε στη Σάμο το Βαθύ, τον αποδώσαμε στους κατοίκους της Σάμου. Στο τέλος του έτους κλείνουμε και το πρόγραμμα «ΕΣΤΙΑ», το οποίο θα χρησιμοποιηθεί για στεγαστική πολιτική από το Υπουργείο Εργασίας για νέους και νέες.

Την περίοδο 2015 - 2019 δεν θα την ξαναβιώσουμε. Έχει περάσει ανεπιστρεπτί με την Κυβέρνηση της Νέας Δημοκρατίας.

Παράλληλα η Νέα Δημοκρατία πιστεύει στη νόμιμη μετανάστευση προς όφελος της οικονομικής ανάπτυξης. Προχωρήσαμε ήδη σε δύο διακρατικές συμφωνίες με το Μπανγκλαντές και την Αίγυπτο. Συζητάμε και με άλλες χώρες.

Θεσμοθετήσαμε την πενταετή άδεια εποχικής εργασίας με μέγιστη εννιάμηνη παραμονή ανά έτος.

Ψηφιοποιήσαμε πλήρως τη διαδικασία της νόμιμης μετανάστευσης. Δημιουργούμε κέντρα βιομετρικά, για να μπορούν ταχύτερα να εκδίδονται οι ταυτότητες σε αυτούς που είναι νόμιμα στη χώρα μας.

Καταργήσαμε -ορθά το είπε ο κ. Αραχωβίτης- το 13Α, που από τη μια θεωρούσαμε κάποιον παράνομο στη χώρα, αλλά του επιτρέπαμε να δουλέψει και έχουν ΑΜΚΑ όσοι ζουν νόμιμα στη χώρα μας.

Είμαστε έτοιμοι, κυρίες και κύριοι συνάδελφοι, να αντιμετωπίσουμε οποιαδήποτε πίεση στο μέλλον στα εξωτερικά μας σύνορα.

Αναφορικά με το Υπουργείο Μετανάστευσης και Ασύλου να τονίσω ότι η εκτέλεση του προϋπολογισμού του 2022 έγινε με συνέπεια και υψηλά ποσοστά απορρόφησης. Έχουμε ήδη απορροφήσει 69 εκατομμύρια ευρώ από τα 92 εκατομμύρια ευρώ που διατέθηκαν το 2022 και 345 εκατομμύρια ευρώ από τα 423 εκατομμύρια ευρώ στα συγχρηματοδοτούμενα προγράμματα, με χρηματοδότηση της Ευρωπαϊκής Ένωσης, στο Πρόγραμμα Δημοσίων Επενδύσεων.

Να τονίσω ότι με τη βοήθεια του Υπουργείου Οικονομικών τακτοποιήσαμε πάνω από επτακόσιες εκκρεμείς υποθέσεις από το 2015 και πλέον το Υπουργείο μπαίνει το 2023 χωρίς ληξιπρόθεσμες οφειλές, χωρίς εκκρεμότητες, με τακτοποιημένο προϋπολογισμό και ολοκληρωμένο προγραμματισμό για τη συνολική αντιμετώπιση θεμάτων που άπτονται της παράνομης αλλά και της νόμιμης μετανάστευσης.

Με νέο προεδρικό διάταγμα, νέο οργανισμό, πλήρως λειτουργικό, με μόνιμες προσλήψεις προσωπικού που θα ολοκληρωθούν το 2023, με διαφανείς διαδικασίες μέσω ήδη υπογεγραμμένο συμφωνιών-πλαίσιο, τις οποίες φέρνουμε πάντα στη Βουλή για συζήτηση, έχοντας καταργήσει τις κατά παρέκκλιση διατάξεις απευθείας αναθέσεων που είχε θεσπίσει και ακολουθήσει η κυβέρνηση ΣΥΡΙΖΑ - ΑΝΕΛ.

Για το 2023 ο προϋπολογισμός μας είναι 94 εκατομμύρια ευρώ, εκ των οποίων τα 50 εκατομμύρια ευρώ αφορούν ενισχύσεις προς τις τοπικές κοινωνίες, τους δήμους και τις περιφέρειες στις περιοχές που υπάρχει ακόμη πίεση από το μεταναστευτικό.

Θέλω να τονίσω ως ιδιαίτερη επιτυχία την έγκριση φέτος όλων των ευρωπαϊκών προγραμμάτων για την τρέχουσα περίοδο 2021 - 2027 με πολύ καλή συνεργασία του Υπουργείου Μετανάστευσης και Ασύλου με την DG HOME, την αρμόδια υπηρεσία της Ευρωπαϊκής Ένωσης.

Κυρίες και κύριοι συνάδελφοι, η επιλογή της Αντιπολίτευσης να δυναμιτίζει το κλίμα είναι συνέπεια της αδυναμίας να αντιπροτείνει στα μεγάλα ζητήματα της χώρας, να απαντήσει στη μεγάλη λαϊκή παράταξη της Νέας Δημοκρατίας, που απέδειξε ότι η φιλελεύθερη οικονομία όχι απλώς συνάδει, αλλά είναι ο μόνος αξιόπιστος τροφοδότης της βιώσιμης κοινωνικής πολιτικής, ο μόνος αξιόπιστος τροφοδότης της δημιουργίας θέσεων εργασίας, με στόχο τη διαρκή αύξηση των πραγματικών αποδοχών των εργαζομένων, καθώς αυξάνει την ελκυστικότητα και ανταγωνιστικότητα της οικονομίας μας.

Κυρίες και κύριοι συνάδελφοι, ειδικά στο μεταναστευτικό αντιμετωπίσαμε πιέσεις και στο εσωτερικό και στο εξωτερικό, αλλά αποδείξαμε τα fake news που ακούγονται εις βάρος της χώρας μας, με τον πιο καταφανή τρόπο στην περίπτωση των τριάντα οκτώ του Έβρου, τα οποία, ναι, έκαναν ζημιά τότε στην εικόνα της χώρας. Όμως, μετά τις εμπεριστατωμένες απαντήσεις της Κυβέρνησης, τα άρθρα αυτά έχουν ήδη αποσυρθεί από διεθνείς ιστοσελίδες προς τιμήν τους, ενώ ο ΣΥΡΙΖΑ στο εσωτερικό δεν έχει ζητήσει ακόμη συγγνώμη.

Δράττομαι της ευκαιρίας, κυρίες και κύριοι συνάδελφοι, να κάνω μια αναφορά στο σκάνδαλο που βασανίζει το Ευρωκοινοβούλιο. Να πω ότι υπάρχουν σκιές σε πολλά ζητήματα. Ο εναγκαλισμός μη κυβερνητικών οργανώσεων, αγνώστου πηγής χρηματοδότησης με Ευρωβουλευτές, με λόμπι, με δημοσιογράφους που συστηματικά διακινούν στο εξωτερικό εικόνες εις βάρος της χώρας μας, εικόνες οι οποίες συνάδουν με αυτά που λένε άλλες χώρες εις βάρος της Ελλάδος, όπως η Τουρκία, όλα αυτά δημιουργούν μια σκιά στο Ευρωκοινοβούλιο και είναι ιδιαίτερα σημαντικό να υπάρξει το θεσμικό πλαίσιο να απαντήσει σε αυτά τα ερωτηματικά, που δικαιολογημένα έχουν οι Ευρωπαίοι πολίτες.

Κυρίες και κύριοι, του Υπουργείου Μετανάστευσης και Ασύλου με σεβασμό στις δεσμεύσεις της Κυβέρνησης της Νέας Δημοκρατίας θα συνεχίσει να αντιμετωπίζει τις προκλήσεις του μεταναστευτικού, έχοντας τον έλεγχο, προστατεύοντας τα σύνορα, στηρίζοντας εμπράκτως τις τοπικές κοινωνίες.

Σας καλώ να υπερψηφίσετε τον προϋπολογισμό του 2023.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ακριβώς δέκα λεπτά.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και εκπαιδευτικοί από το 2ο Γυμνάσιο Αιγίου.

Καλώς ήρθατε στην Αθήνα και στη Βουλή.

(Χειροκροτήματα από όλες τις πτέρυγες της Βουλής)

Προχωρούμε με δύο συναδέλφους και κλείνει ο πρώτος κύκλος των ομιλητών. Ο κ. Κόνσολας και μετά η κ. Αλεξοπούλου.

Κύριε Κόνσολα, ορίστε.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, είμαστε πολύ χαρούμενοι που υποδεχόμαστε ξανά στην Αίθουσα αυτή μαθητές από όλη την Ελλάδα και αυτοί μας κρίνουν αυστηρά, όπως μας κρίνουν αυστηρά και οι πολίτες. Ιδιαίτερα σε μια περίοδο που ο δημόσιος διάλογος έχει εμβολιαστεί με τοξικό χαρακτήρα, πρέπει να είμαστε πάρα πολύ προσηλωμένοι στον στόχο μας.

Νομίζω ότι αυτός ο τοξικός χαρακτήρας και η ρητορική θα μπορούσε σε βασικά στοιχεία του νομοθετικού έργου της Εθνικής Αντιπροσωπείας να συναινέσει σε βασικούς άξονες πολιτικής, ιδιαίτερα τώρα που ένα σημαντικό νομοσχέδιο έρχεται για τέταρτη φορά στο Κοινοβούλιο από το Υπουργείο Οικονομικών από την Κυβέρνηση του Κυριάκου Μητσοτάκη και της Νέας Δημοκρατίας, δίνοντας έτσι την ταυτότητα με πρακτικές και σημαντικές πολιτικές, που δίνουν ώθηση για το μέλλον.

Η χώρα πλήρωσε ακριβά τις πρακτικές του λαϊκισμού στο πρόσφατο παρελθόν και νομίζω ότι κανείς δεν θέλει από εμάς να αντιμετωπίσει και πάλι αντίστοιχες πρακτικές. Οι μνήμες είναι νωπές. Γι’ αυτό και οι πολίτες, μικροί και μεγάλοι, γνωρίζουν όλο αυτό το πλαίσιο και νομίζω ότι γυρίζουν την πλάτη σε αυτές τις πρακτικές, κάτι που αποτυπώνεται και με τις μετρήσεις της κοινής γνώμης.

Για τα προβλήματα που αντιμετωπίζουν συγκεκριμένα κόμματα της Αντιπολίτευσης η αλήθεια είναι ότι δεν φταίει η Νέα Δημοκρατία και πρέπει να υπάρχει αναστοχασμός στους συναδέλφους της Αντιπολίτευσης, προκειμένου να δουν ποιες είναι οι δικές τους αδυναμίες και να προχωρήσουμε μπροστά. Γιατί το έλλειμμα της στρατηγικής, οι συνειρμοί και οι συγκρίσεις με το πρόσφατο παρελθόν, οι αδυναμίες διαμόρφωσης αξιόπιστων προτάσεων που αντιμετωπίζουν τα πραγματικά προβλήματα των πολιτών, είναι αυτό το πρόβλημα που συνθέτουν και τις πολιτικές, όπως εκφράζονται εδώ στην Αίθουσα από την Αξιωματική Αντιπολίτευση. Η συζήτηση για τον κρατικό προϋπολογισμό δεν προσφέρεται να αποπροσανατολίσουμε, όπως ωστόσο επιχειρείται, το λαϊκό αίσθημα, τους πολίτες.

Είναι ο τέταρτος προϋπολογισμός που καταθέτει η Κυβέρνηση της Νέας Δημοκρατίας και θέλω να εκφράσω την ικανοποίησή μου στην ηγεσία του Υπουργείου Οικονομικών, αλλά και να στρέψω τη μνήμη σας και στις εισηγήσεις από τον κ. Τσαβδαρίδη και τους ειδικούς αγιορείτες, όπως διαμορφώθηκε στη χθεσινή συνεδρίαση, όπου εκεί αναλύθηκαν όλες οι πτυχές του προϋπολογισμού.

Είναι ο πρώτος προϋπολογισμός που συντάχθηκε εκτός πλαισίου της μνημονιακής εποπτείας και από αυτή τη σκοπιά, νομίζω, είμαστε χαρούμενοι όλοι, γιατί μπορούμε πλέον να ατενίζουμε με αισιοδοξία το μέλλον. Αυτό οφείλεται στη δυναμική που δείχνει η ελληνική οικονομία αλλά και στη θεαματική βελτίωση της δημοσιονομικής εικόνας της χώρας. Όσοι αμφισβητούν, επιτρέψτε μου να διαψευστούν με τα στοιχεία.

Κυρίες και κύριοι συνάδελφοι, πιο ηχηρή διάψευση από την απόφαση του Eurogroup της 5ης Δεκεμβρίου δεν νομίζω ότι υπάρχει. Και το είδαν όλοι οι πολίτες της Ευρώπης. Σύμφωνα με αυτή την απόφαση, αναγνωρίζεται ότι η χώρα έχει μπει πλέον σε μια νέα εποχή.

Έμπρακτη αναγνώριση είναι τα μέτρα ελάφρυνσης του χρέους που αποφάσισε το Eurogroup, ύψους 6 δισεκατομμυρίων ευρώ. Αν αυτό δεν είναι μια αναγνώριση -και νομίζω ότι δεν μπορεί να τον προσπεράσει κανείς-, τι άλλο μπορεί να αναφερθεί σε αυτό τον προϋπολογισμό, για να δούμε τη στροφή της οικονομίας;

**ΧΡΗΣΤΟΣ ΜΠΟΥΚΩΡΟΣ:** Πες τα, Μάνο!

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ τον κ. Μπουκώρο.

Τονίζω -τονίστηκε και από τον κ. Τσαβδαρίδη και τους ειδικούς αγορητές, όπως και από τους Υπουργούς Οικονομικών-, τη στροφή που έχει κάνει ελληνική οικονομία. Ιδιαίτερα, για πρώτη φορά να αναφερθούμε ότι το δημόσιο χρέος μειώθηκε στο 168,9% του ΑΕΠ, ενώ το 2023 θα πέσει στο 160%. Δεν είναι ένα άλλο χαρακτηριστικό δείγμα αυτής της ώθησης της οικονομίας; Η αλήθεια είναι ότι βαίνει και συνεχώς μειούμενο και θα το δούμε και στις επόμενες χρονιές ακόμα πιο μειούμενο.

Από εκεί και πέρα, πιστεύω ότι δεν χρειάζεται να επισημάνω -είναι αυτονόητο συμπέρασμα- ότι, όπως στους άλλους τρεις προϋπολογισμούς, έτσι και στον προϋπολογισμό του 2023 δεν επιβάλλεται κανένας φόρος.

Διορθώστε, κύριε Βεσυρόπουλε, αν δεν είναι έτσι τα πράγματα, αλλά επιπρόσθετα, υπάρχουν και νέες μειώσεις φόρων. Όπως και στους προηγούμενους προϋπολογισμούς, η Νέα Δημοκρατία εδώ και τρία χρόνια σταθερά είναι προσανατολισμένη με συνέπεια στη μείωση των φόρων και αυτό είναι μια έμμεση ώθηση της οικονομίας και του οικογενειακού και ατομικού προϋπολογισμού.

Η Κυβέρνηση της Νέας Δημοκρατίας εδώ και τρία χρόνια δρομολογεί πολιτικές και λύσεις και, μάλιστα, σε ό,τι αφορά το 2023 περιλαμβάνεται η κατάργηση της ειδικής εισφοράς αλληλεγγύης στον ιδιωτικό τομέα, με επέκταση του μέτρου στο δημόσιο και τους συνταξιούχους, η διατήρηση του μειωμένου συντελεστή ΦΠΑ στο τουριστικό πακέτο, τις μεταφορές και σε άλλα προϊόντα και υπηρεσίες, κάτι που συνομολογούν όλοι οι παράγοντες του τουρισμού, αλλά και οι εργαζόμενοι επαγγελματίες και επιχειρηματίες. Δεν είναι αυτός ένας δείκτης που πρέπει να τονίσουμε από αυτό το Βήμα;

Η μείωση κατά τρεις ποσοστιαίες μονάδες επιπρόσθετα των ασφαλιστικών εισφορών είναι μια σημαντική παράμετρος, όπως επίσης και η αναστολή του ΦΠΑ στα ακίνητα.

Αυτό, όμως, που αξίζει να υπογραμμιστεί είναι η κοινωνική διάσταση σε ό,τι αφορά τις προβλέψεις αυτού του προϋπολογισμού, οι μέριμνες δηλαδή του προϋπολογισμού που δίνουν τη δυνατότητα να υπογραμμίσουμε ότι σε αυτή τη συγκυρία, η πολιτική οφείλει και πρέπει να περιλαμβάνει ως κυρίαρχο δομικό στοιχείο την κοινωνική διάσταση, τη συμπαράστασή της στον πολίτη, την αλληλεγγύη που πρέπει να δείξουμε στους συμπολίτες μας, από τον Έβρο μέχρι τη Γαύδο και από την Κέρκυρα μέχρι και το Καστελόριζο. Διότι, για να στηριχθούν οι πολίτες και τα νοικοκυριά, αλλά και οι κοινωνικές δομές, είναι πάρα πολύ σημαντικό να τονίσουμε ότι το έκανε η Κυβέρνηση πράξη με την αύξηση των συντάξεων κατά 7,5% για πρώτη φορά εδώ και δώδεκα χρόνια -το τονίζω, εδώ και δώδεκα χρόνια- τη νέα αύξηση του κατώτατου μισθού, την επέκταση του επιδόματος μητρότητας στον ιδιωτικό τομέα από τους έξι στους εννέα μήνες, την επιδότηση εγκατάστασης φωτοβολταϊκών σε νοικοκυριά και επιχειρήσεις, σε αγροτικούς επιχειρηματικούς προσανατολισμούς, την ενεργοποίηση χαμηλότοκου δανεισμού για την αγορά πρώτης κατοικίας σε νέους και την αναμόρφωση του ειδικού μισθολογίου του Εθνικού Συστήματος Υγείας.

Κύριε Πρόεδρε, σας παρακαλώ μόνο μισό λεπτό να μου δώσετε παραπάνω, λέγοντας ότι είναι πολύ σημαντικό ότι οι δαπάνες για την υγεία αυξήθηκαν κατά 1,3 δισεκατομμύριο ευρώ σε σχέση με το 2019.

Ωστόσο, θα ήθελα εδώ, από αυτό το Βήμα, να αναδείξω μια σημαντική προτεραιότητα, που αφορά στις δομές υγείας στα νησιά, κύριε Υπουργέ, κύριε Αντιπρόεδρε της Κυβέρνησης.

Είχα την τιμή στη συνεδρίαση της Επιτροπής Περιφερειών της Βουλής όπου προεδρεύω να κληθεί σύσσωμη η ηγεσία του Υπουργείου Υγείας, με τους εκπροσώπους δομών υγείας στα νησιά, όπου εκεί συνομολογήσαμε την ανάγκη της ξεχωριστής μέριμνας στα νησιά και έγινε αποδεκτό από την ηγεσία του Υπουργείου Υγείας ένα πλαίσιο κινήτρων. Όλα τα κόμματα, αριστερά και δεξιά, συμφώνησαν σε αυτό το πλαίσιο.

Πρέπει να εμείνουμε στην ψήφιση αυτών των κινήτρων, που έχουν και οικονομικό χαρακτήρα πέρα από χαρακτήρα υγειονομικό και ιδιαίτερα χαρακτηριστικά που σχετίζονται με τις δομές υγείας και νομίζω ότι το Υπουργείο Οικονομικών πρέπει να μελετήσει αυτή την κατεύθυνση.

Μια τελευταία αναφορά σχετίζεται με τη μείωση των συντελεστών ΦΠΑ στα νησιά.

Ξέρετε πολύ καλά, κύριε Αντιπρόεδρε, κύριοι Υπουργοί, ότι οι μειωμένοι συντελεστές ΦΠΑ στα νησιά που υπάρχουν σε όλη την Ευρώπη δεν είναι ένα χαριστικό μέτρο. Είναι ένα αναπτυξιακό μέτρο και νομίζω ότι με την απόφαση του ECOFIN και τη συνομολόγηση των Υπουργών Οικονομικών στην Επιτροπή Περιφερειών της Βουλής, που είπαν ότι δεν το αποκλείουμε μέχρι το 2025 που είναι η πρόβλεψη, εγώ σας καλώ τώρα να το κάνουμε, τώρα να φανεί η ευαισθησία της Κυβέρνησης, τώρα να αναγνωρίσουμε τη νησιωτικότητα και την αγωνία των νησιωτών στην περιοχή των Δωδεκανήσων, του βορείου Αιγαίου, των Κυκλάδων, των Ιονίων Νήσων.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κόνσολα, κλείστε, σας παρακαλώ.

**ΕΜΜΑΝΟΥΗΛ ΚΟΝΣΟΛΑΣ:** Με αυτή τη σκέψη, κύριε Πρόεδρε, καλώ τους συναδέλφους να υπερψηφίσουν τον προϋπολογισμό και θα ήθελα να σας ευχαριστήσω για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Κλείνει ο πρώτος κύκλος με τη συνάδελφο από την Ελληνική Λύση κ. Αναστασία - Αικατερίνη Αλεξοπούλου.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, μόνο στη διάρκεια των τελευταίων δεκαπέντε ετών ο ελληνικός λαός βίωσε κατά σειρά την κρίση χρέους και σκληρές πολιτικές λιτότητας. Αμέσως μετά, τα απανωτά κύματα μιας θανατηφόρου πανδημίας, με lockdown και ακραία περιοριστικά μέτρα και τώρα μια μείζονα ενεργειακή κρίση, που έφερε ακρίβεια, φτώχεια, πληθωρισμό. Σωρευτικά, τα προηγούμενα δημιουργούν ένα εφιαλτικό τοπίο και μεγάλη ανασφάλεια για το μέλλον.

Θα ήταν αρκετά όλα αυτά, βέβαια, για μια Κυβέρνηση με λαϊκές ευαισθησίες, προκειμένου να έχουμε πιο ισορροπημένο, πιο δίκαιο, πιο ανθρωποκεντρικό προϋπολογισμό. Δυστυχώς, όμως, συμβαίνει για μια ακόμα χρονιά, με τη Νέα Δημοκρατία στην Κυβέρνηση, να οδηγούνται οι Έλληνες στην οικονομική ασφυξία, σε συνθήκες ενεργειακής φτώχειας και επέλασης της ακρίβειας, ενώ την ίδια στιγμή τα δισεκατομμύρια από το Ταμείο Ανάκαμψης και το Πρόγραμμα Δημοσίων Επενδύσεων πάνε ξανά στους ισχυρούς. Όλο και περισσότεροι Έλληνες περνάνε στο φάσμα του νεόπτωχου.

Ξέρετε τι σημαίνει αυτό που προσπαθεί έντεχνα να κρύψει ο προϋπολογισμός; Ότι οι πλειστηριασμοί που ήδη ξεκίνησαν θα διαλύσουν την κοινωνική συνοχή. Περισσότερα μέτρα θα παίρνονται, με πρόσχημα τα λεγόμενα «κόκκινα» δάνεια, ότι κάθε δήθεν αύξηση σε μισθούς και συντάξεις αποτελεί εμπαιγμό, αφού την καταπίνει αυτομάτως η μεγάλη ακρίβεια. Η ελληνική κοινωνία μετατρέπεται αργά, αλλά σταθερά σύσσωμη σε μια ευπαθή κοινωνία, όπου στη χειρότερη μοίρα είναι, βέβαια, οι ήδη ευάλωτοι, όπως τα άτομα με αναπηρίες ή οι συνταξιούχοι μας.

Ισχυρίζεται η Κυβέρνηση πως βρίσκεται δίπλα στις ευάλωτες κοινωνικές ομάδες. Πώς; Με το πανάκριβο ηλεκτρικό ρεύμα, με συνανθρώπους μας με κινητικά ή άλλα προβλήματα να μένουν χωρίς φως και θέρμανση;

Δεν τα σκεφτήκατε αυτά, κύριοι της Νέας Δημοκρατίας, όταν κλείνατε τις λιγνιτικές μονάδες; Τι σας έλεγε τότε η Ελληνική Λύση και ο Κυριάκος Βελόπουλος; Ότι θα φτάσουμε να εισάγουμε πανάκριβο ρεύμα με αυτή σας την τακτική. Και σήμερα, πράγματι, έχουμε το ακριβότερο ρεύμα στην Ευρώπη.

Ας δούμε λίγο και τους αριθμούς. Εκφράζει ο προϋπολογισμός την υπεραισιοδοξία ότι η ανεργία θα πέσει κάτω από το 13%, κάτι όμως που, δεδομένων των συνθηκών που όλοι μας γνωρίζουμε, δεν προκύπτει από πουθενά. Ο Εναρμονισμένος Δείκτης Τιμών Καταναλωτή εκτιμάται ότι θα διαμορφωθεί στο 9,7% εν μέσω διεθνών πληθωριστικών πιέσεων, όπως χαρακτηριστικά αναγράφεται.

Αρκεί, όμως, μια βόλτα στις λαϊκές και στα σουπερμάρκετ για να καταλάβει κανείς πόσο αυτό ισχύει και όσο για τον ρυθμό ανάπτυξης που προβλέπεται στο 5,6%, σχεδόν διπλάσιος του ευρωπαϊκού μέσου όρου, καλύτερα αυτό να το αφήσουμε ασχολίαστο.

Για την κοινωνική πολιτική ειδικότερα, κάνει η Κυβέρνηση λόγο για έναν κουμπαρά 1 δισεκατομμυρίου ευρώ για πιθανές νέες παρεμβάσεις στην ενέργεια για στήριξη αδυνάτων, για την αντιμετώπιση της ακρίβειας στα τρόφιμα ή για επιδοτήσεις επιτοκίων δανείων ευάλωτων νοικοκυριών. Όμως, το πρόβλημα με τις αδύναμες ομάδες είναι δομικού χαρακτήρα, δεν λύνεται με ημίμετρα.

Η Ελληνική Λύση στον προγραμματικό της λόγο έχει προτείνει συγκεκριμένα, εφικτά και εφαρμόσιμα μέτρα μεγάλης χρονικής διάρκειας. Φωνάζουμε όλον αυτόν τον καιρό να επαναφέρετε όλα τα επιδόματα ΑΜΕΑ, που έχουν περικοπεί άδικα, με επανεξέταση ασφαλώς όλων των περιπτώσεων και να χορηγηθούν πλήρη επιδόματα και συντάξεις στους πραγματικούς δικαιούχους, των οποίων η αξιοπρεπής διαβίωση εξαρτάται πλήρως από την κρατική πρόνοια.

Ακόμα, τη στιγμή που ανακοινώθηκαν αυξήσεις στον βασικό μισθό κ.λπ., γιατί δεν αυξήθηκαν και τα επιδόματα αναπηρίας; Ξέρετε ότι είναι καθηλωμένα τα επιδόματα αυτά επί έντεκα ολόκληρα χρόνια;

Είναι δυνατόν να παραμένουν «παγωμένα» τα επιδόματα για τα ΑΜΕΑ τόσα πολλά χρόνια; Δεν χρειάζονται έκτακτα βοηθήματα, ούτε φιλοδωρήματα αυτοί οι άνθρωποι. Ουσιαστική στήριξη χρειάζονται με εύλογες αυξήσεις, ώστε να μπορούν να ζουν με αξιοπρέπεια.

Παρεμπιπτόντως, κυρίες και κύριοι συνάδελφοι, θα ήθελα να κάνω μια σύντομη αναφορά στους συνανθρώπους μας με άμεσες ανάγκες, συνταξιούχους, ΑΜΕΑ και παλιννοστούντες Ποντίους, που τυγχάνει να διαθέτουν κοινό λογαριασμό με συγγενικά πρόσωπα. Ξέρετε πόσες κατασχέσεις συντάξεων και προνοιακών επιδομάτων έχουν γίνει σε αυτούς τους ευάλωτους συνέλληνές μας, επειδή ο συνδικαιούχος του λογαριασμού τους έτυχε να χρωστάει σε τράπεζα ή στο δημόσιο; Πώς θα ζήσουν αυτοί οι ευπαθείς συμπολίτες μας, κύριοι της Κυβέρνησης; Τόσα και τόσα ανούσια πράγματα ακούμε τόσα χρόνια στους προϋπολογισμούς. Επιτέλους, πότε θα νοιαστούν οι κυβερνήσεις αυτού του τόπου για τους ηλικιωμένους μας που υποφέρουν; Πότε θα ρίξουν στοργική ματιά στους συνανθρώπους μας με αναπηρίες;

Συνοψίζοντας, κυρίες και κύριοι συνάδελφοι, θα σας υπενθυμίσω τι λέγαμε πέρυσι τέτοια εποχή στην ίδια Αίθουσα. Έλεγε η Ελληνική Λύση ότι οι προβλέψεις σας για τον προϋπολογισμό τότε του 2022 είναι ανεδαφικές και θα πέσουν έξω. Έτσι και έγινε. Πολύ φοβάμαι ότι το ίδιο ακριβώς θα συμβεί και με τον προϋπολογισμό του 2023, γιατί είναι ένας προϋπολογισμός κατασκευασμένος όχι για τον ελληνικό λαό και την ευημερία του αλλά για τους πολύ ολίγους και τα συμφέροντά τους.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Έχει γίνει αμοιβαία μετάθεση και στη θέση του κ. Γεώργιου Κοτρωνιά θα μιλήσει ο κ. Γεώργιος Κωτσός, γιατί ο πρώτος έχει να πάει σε επιτροπή. Μετά θα μιλήσει η κ. Καλλιόπη Βέττα και ύστερα ο κ. Κοτρωνιάς.

Οπότε, τον λόγο έχει τώρα ο κ. Γεώργιος Κωτσός από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, αισίως φτάσαμε στο τελευταίο έτος της κυβερνητικής μας θητείας. Μάλιστα, θα σας καλούσα να αναγνωρίσουμε όλοι μαζί ότι το 2022 ήταν ένα έτος που θα μείνει χαραγμένο στη μνήμη όλων μας. Και αυτό διότι το 2022 συνοδεύτηκε από σημαντικές αλλεπάλληλες κρίσεις, τις οποίες κληθήκαμε ως Κυβέρνηση να αντιμετωπίσουμε σε ένα περιβάλλον εξωτερικών κρίσεων, οι οποίες όμως επηρέασαν σε πολύ μεγάλο βαθμό το σύνολο της κοινωνίας μας αλλά και το σύνολο της ανθρωπότητας.

Πρώτα από όλα, στις αρχές του έτους είχαμε να αντιμετωπίσουμε την υγειονομική κρίση, η οποία προκλήθηκε από τη διασπορά του COVID-19 το 2020. Μετά είχαμε να αντιμετωπίσουμε, βεβαίως, τον πόλεμο στα ανατολικά σύνορα της Ευρώπης ανάμεσα στη Ρωσία και την Ουκρανία, τη γεωπολιτική κρίση, η οποία πυροδότησε μια πληθωριστική κρίση, μια κρίση ακρίβειας, μέσα στην οποία είχαμε να αντιμετωπίσουμε και την ακραιφνή προκλητικότητα της γείτονος χώρας, της Τουρκίας.

Έχοντας αντιμετωπίσει, λοιπόν, όλες αυτές τις κρίσεις, σε συνδυασμό με μεταρρυθμίσεις και φοροελαφρύνσεις τις οποίες εφαρμόσαμε, μπορούμε να πούμε μετά βεβαιότητας, κυρίες και κύριοι συνάδελφοι, ότι τα καταφέραμε. Ναι, τα καταφέραμε. Καταφέραμε όλη αυτή την περίοδο να εμπεδώσουμε το αίσθημα ασφάλειας και εμπιστοσύνης των συμπολιτών μας προς την κεντρική διοίκηση του κράτους. Με στοχευμένες παρεμβάσεις αντιμετωπίσαμε αποτελεσματικά όλες τις κρίσεις και κυρίως σταθήκαμε στο πλευρό των ευάλωτων συμπολιτών μας με αποτελεσματικά μέτρα στήριξής τους. Αποδείξαμε έτσι για όλους ότι οι Έλληνες δεν αποτελούν παρίες της Ευρωπαϊκής Ένωσης. Αποδείξαμε ότι η Ελλάδα αντέχει και πρωτοστατεί.

Με όλες αυτές τις δυσμενείς διεθνείς συγκυρίες η ελληνική οικονομία απέδειξε και αποδεικνύει ότι έχει πολύ μεγάλες αντοχές. Χαρακτηριστικό είναι να αναφέρουμε ότι η ελληνική οικονομία τα τελευταία τρία χρόνια αναβαθμίστηκε έντεκα φορές, και μάλιστα οι τέσσερις από αυτές ήταν κατά τη διάρκεια της ενεργειακής κρίσης. Επιπλέον, το Eurogroup πριν από μερικές ημέρες έλαβε την απόφαση-ορόσημο για την Ελλάδα, ενεργοποιώντας μέτρα ελάφρυνσης του ελληνικού χρέους κατά 6 δισεκατομμύρια ευρώ.

Τα γεγονότα αυτά, αγαπητές και αγαπητοί συνάδελφοι, θα αποτελούν τη μεγαλύτερη απόδειξη ότι πλέον έχουμε κερδίσει τον σεβασμό και την εμπιστοσύνη των εταίρων μας, και μάλιστα σε ένα περιβάλλον μέσα στο οποίο οι περισσότερες ευρωπαϊκές χώρες αντιμετωπίζουν σοβαρά προβλήματα. Και αυτό δεν έγινε τυχαία. Έγινε μέσα από σκληρή δουλειά και από μεγάλη προσπάθεια της Κυβέρνησης του Κυριάκου Μητσοτάκη. Κάτω από αυτές τις συνθήκες της υψηλής αβεβαιότητας, αναφορικά με τις γεωπολιτικές εξελίξεις σε παγκόσμιο επίπεδο, και τις συνεχείς κρίσεις, κατατίθεται ο προϋπολογισμός του 2023. Στόχος του προϋπολογισμού μας είναι να συνεχίσουμε με σταθερότητα και αποφασιστικότητα την αναπτυξιακή προοπτική της χώρας μας. Αποτελεί τον πρώτο προϋπολογισμό τα τελευταία δώδεκα χρόνια που καταρτίζεται εκτός πλαισίου μνημονιακής επιτήρησης ή ενισχυμένης εποπτείας.

Έτσι, μέσα σε αυτό το πλαίσιο της αβεβαιότητας, καταφέραμε: Την επίτευξη ρυθμού ανάπτυξης 5,6% για το 2022, σχεδόν διπλάσιο από τον μέσο όρο της Ευρωπαϊκής Ένωσης. Την πρόβλεψη της Ευρωπαϊκής Επιτροπής για ανάπτυξη το 2023 στο 1,8% για την Ελλάδα έναντι του 0,3% που εκτιμάται ότι θα είναι ο μέσος όρος της Ευρωζώνης. Την επιστροφή της οικονομίας μας το 2023 σε πρωτογενές πλεόνασμα γενικής κυβέρνησης 0,7% του ΑΕΠ, από πρωτογενές έλλειμμα 1,6% τη φετινή χρονιά. Τη μείωση του δημόσιου χρέους στο τέλος του 2022 κατά 25,6 ποσοστιαίες μονάδες.

Κυρίες και κύριοι συνάδελφοι, η Νέα Δημοκρατία πρεσβεύει τον κοινωνικό φιλελευθερισμό. Έτσι φροντίζουμε να είμαστε στο πλευρό των Ελλήνων και να στηρίζουμε την κοινωνική συνοχή μέσα από την εφαρμογή έκτακτων και μόνιμων δημοσιονομικών μέτρων, ύψους 4,2 δισεκατομμυρίων ευρώ. Σε αυτά τα 4,2 δισεκατομμύρια ευρώ έρχεται να προστεθεί άλλο 1 δισεκατομμύριο ευρώ για την αντιμετώπιση του αυξημένου πληθωρισμού και της ενεργειακής κρίσης.

Προβλέπονται μέτρα όπως: Η κατάργηση της εισφοράς αλληλεγγύης για όλους. Η μονιμοποίηση των μειωμένων κατά τρεις ποσοστιαίες μονάδες ασφαλιστικών εισφορών. Η νέα αύξηση του κατώτατου μισθού μέσα στο 2023. Η αύξηση των συντάξεων, σε συνδυασμό με την έκτακτη οικονομική ενίσχυση των 250 ευρώ που θα δοθεί στο τέλος του έτους. Η αναμόρφωση του ειδικού μισθολογίου για το Εθνικό Σύστημα Υγείας. Η διευθέτηση μισθολογικών αιτημάτων των Ενόπλων Δυνάμεων. Η μείωση των συντελεστών του ΦΠΑ σε εστίαση και μεταφορές ως το τέλος του Ιουνίου του 2023. Η αναστολή του ΦΠΑ για τις οικοδομές. Η επιδότηση -πολύ σημαντικό μέτρο και ιδιαίτερα τώρα με την ενεργειακή κρίση- για την τοποθέτηση φωτοβολταϊκών πάνελ σε νοικοκυριά, επιχειρήσεις και αγροτικές εκμεταλλεύσεις. Ιδιαίτερα για τον αγροτικό κόσμο, όπου το κυρίαρχο κόστος είναι το κόστος άρδευσης, θα σημάνει αύξηση του εισοδήματός τους. Η επέκταση της εφαρμογής του προγράμματος «Ανακυκλώνω - Αλλάζω συσκευή». Και βεβαίως η εισαγωγή φιλόδοξου προγράμματος χαμηλότοκου δανεισμού για την αγορά πρώτης κατοικίας.

Ειδικότερα στον προϋπολογισμό του 2023 προβλέπονται: Μέτρα ύψους 8,3 δισεκατομμυρίων ευρώ, με στόχο την αντιμετώπιση του αυξημένου κόστους ηλεκτρικού ρεύματος και φυσικού αερίου για νοικοκυριά και επιχειρήσεις. Μέτρα ύψους 1,7 δισεκατομμυρίου ευρώ για τη δημιουργία νέων θέσεων εργασίας και την αύξηση του εισοδήματος των εργαζομένων. Μέτρα ύψους 355 εκατομμυρίων ευρώ για τους δημοσίους υπαλλήλους. Και πολλά άλλα μέτρα που έρχονται να προστεθούν, προκειμένου να ενισχύσουμε την κοινωνία, να ενισχύσουμε τις συμπολίτισσες και τους συμπολίτες. Και, βεβαίως, προβλέπεται και η ενίσχυση της εθνικής άμυνας με αυξημένες δαπάνες για αγορές οπλικών συστημάτων.

Αγαπητές και αγαπητοί συνάδελφοι, παραμένοντας σταθεροί στις δεσμεύσεις μας απέναντι στους πολίτες και απέναντι στην κοινωνία, συνεχίζουμε τη στήριξη μέτρων της κοινωνίας, ιδιαίτερα εκείνων που έχουν περισσότερη ανάγκη. Στοχεύουμε στην επίτευξη της δημοσιονομικής ισορροπίας, στη διατήρηση της αναπτυξιακής πορείας της χώρας μας και στην ολόπλευρη στήριξη της πατρίδας μας. Μην ξεχνάτε εξάλλου ότι σε αυτά τα τρία χρόνια που κυβερνάμε την Ελλάδα έχουμε υλοποιήσει το σύνολο των προεκλογικών μας δεσμεύσεων, με βάση τις οποίες μας εμπιστεύτηκε ο ελληνικός λαός τον Ιούλιο του 2019 και μας έδωσε το δικαίωμα να είμαστε στο τιμόνι της χώρας μας.

Για εμάς, λοιπόν, αποτελεί καθημερινή πρακτική η εστίαση στις πραγματικές ανάγκες της κοινωνίας, στις πραγματικές ανάγκες του ανθρώπου. Μόνον έτσι θα πετύχουμε μια Ελλάδα δυνατή, μια Ελλάδα ανταγωνιστική, μια Ελλάδα που επενδύει στο μέλλον και στα παιδιά της, καθώς βάζουμε σήμερα τις βάσεις για την Ελλάδα του αύριο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Θα κάνω μια διόρθωση.

Έχει μείνει από τον προηγούμενο κύκλο, αλλά δεν ήμουν εγώ στην έδρα, να μιλήσει η κ. Λιακούλη που ήταν σε επιτροπή, οπότε θα ανέβει τώρα στο Βήμα, μετά θα πάρει το λόγο η κ. Βέττα και μετά ο κ. Κοτρωνιάς.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, κατ’ αρχάς αισθάνομαι την ανάγκη να αναφερθώ σήμερα στην τραγική απώλεια του δεκαεξάχρονου Ρομά συμπολίτη μας και να απευθύνουμε ειλικρινή, από καρδιάς, συλλυπητήρια σε όλη του την οικογένεια. Το γεγονός από μόνο του είναι τόσο τραγικό που παρέλκει οποιαδήποτε άλλη πολιτικής φύσεως συζήτηση σήμερα. Σήμερα, η απώλεια και ο σεβασμός στη μνήμη και στον πόνο, νομίζω ότι, αρκούν.

Κυρίες και κύριοι συνάδελφοι, βρισκόμαστε ενώπιον του τέταρτου και τελευταίου προϋπολογισμού της Κυβέρνησης του κ. Μητσοτάκη. Βρισκόμαστε ταυτόχρονα μπροστά σε ένα σκάνδαλο διαφθοράς στο Ευρωπαϊκό Κοινοβούλιο, που αναταράσσει το ευρωπαϊκό οικοδόμημα, που συγκλονίζει την πατρίδα μας, επιφέρει καίριο πλήγμα στην εμπιστοσύνη των πολιτών, στο πολιτικό σύστημα.

Τα αστραπιαία αντανακλαστικά του Νίκου Ανδρουλάκη απέδειξαν έμπρακτα πως οι αρχές και οι αξίες της μεγάλης δημοκρατικής παράταξης είναι εδώ και είναι ζωντανές. Κοχλάζουν ακόμα και μέσα στην καρδιά του ΠΑΣΟΚ του 2022, όπως και στην ψυχή του ΠΑΣΟΚ του 1981.

Απέδειξαν για μία ακόμη φορά, κυρίες και κύριοι συνάδελφοι -κάτι που όλοι σας φαντάζομαι ότι το γνωρίζετε- πως δεν είμαστε όλοι ίδιοι. Το ΠΑΣΟΚ δεν προωθεί αντιθεσμικές εκτροπές για να προστατεύσει τον ανιψιό του Προέδρου του. Δεν αγκαλιάζει κοράκια κόκκινων δανείων ούτε κουρελιάζει το Σύνταγμα. Δεν διόρισε κανέναν Υπουργό Δικαιοσύνης που παραπέμπεται ούτε Υπουργό αρμόδιο για το συνταξιοδοτικό χωρίς να είχε καμμία σχέση με αυτό ούτε πορεύτηκε σε βοσκοτόπια ούτε υποθήκευσε τη δημόσια περιουσία για ενενήντα εννέα χρόνια.

Δεν είμαστε, λοιπόν, ίδιοι. Το ζήτημα, κατά τη δική μου αντίληψη, είναι πολύ απλό. Η κ. Καϊλή, προφανώς, και δεν χώρεσε στο ΠΑΣΟΚ της Μελίνας. Γι’ αυτόν τον λόγο και αποβλήθηκε από το ΠΑΣΟΚ του Ανδρέα Παπανδρέου, του Αναστάσιου Πεπονή, του Γιώργου και της Φώφης Γεννηματά, του Απόστολου Κακλαμάνη, του Κώστα Σκανδαλίδη και όλων όσοι άσκησαν εξουσία δίπλα στο μέλι, αλλά δεν διανοήθηκαν ποτέ να βουτήξουν μέσα το δάχτυλο.

Οποιοσδήποτε, όποιος και αν είναι και βαρύνεται με ψήγμα αδιαφάνειας, δεν ανήκει στο ΠΑΣΟΚ της διαφάνειας, του ΑΣΕΠ, των Ανεξάρτητων Αρχών, της δημόσιας λογοδοσίας, των μεταρρυθμίσεων. Για κάθε Εύα, λοιπόν, στο ΠΑΣΟΚ υπάρχουν χιλιάδες Μελίνες, χιλιάδες προοδευτικοί άνθρωποι με κώδικα αρχών και αξιών. Σε κάθε σύγχρονη αντίστοιχη, λοιπόν, σκέψη, αυτό νομίζω ότι δίνει τη μεγάλη απάντηση.

Αλλά, για άλλη μια φορά, η παράταξή μας θεσμικά αποφάσισε να αντιμετωπίσει το θέμα. Γι’ αυτόν τον λόγο και χθες προτάθηκε από τον Νίκο Ανδρουλάκη στο Ευρωπαϊκό Κοινοβούλιο ότι οι λομπίστες δεν μπορούν να είναι αξιωματούχοι, πρώην αξιωματούχοι και μέλη του Ευρωπαϊκού Κοινοβουλίου, όπως επίσης ότι θα πρέπει να υπάρχει ελεγκτικός μηχανισμός απόκτησης περιουσίας, κινητής και ακίνητης, για κάθε άνθρωπο που υπηρετεί σε τέτοιους θεσμούς.

Κυρίες και κύριοι συνάδελφοι, συνεχίζουμε σήμερα να συζητάμε το κύκνειο άσμα του κ. Μητσοτάκη, έναν προϋπολογισμό που χαράσσει ακόμα μεγαλύτερες διαχωριστικές γραμμές στην κοινωνική συνοχή, έναν προϋπολογισμό που σκάβει βαθύτερες ανισότητες -των λίγων και των ισχυρών- με τοξικό πρόσημο, έναν συντηρητικό προϋπολογισμό σε βάρος της συντριπτικής κοινωνικής πλειοψηφίας.

Την κοινωνική πλειοψηφία έχετε χάσει, κύριε Υπουργέ μου, παρά το γεγονός ότι επικαλείστε τις δημοσκοπήσεις, οι οποίες σε καμμία περίπτωση δεν είναι κοινωνική πλειοψηφία.

Πρόκειται για έναν ιδεολογικά εμμονικό προϋπολογισμό, που καθιστά ξεκάθαρη την πολιτική διαφοροποίηση της σοσιαλδημοκρατίας από τη Δεξιά. Γιατί προτεραιότητα για μας είναι ο άνθρωπος. Για εσάς, οι επίπλαστοι αριθμοί της επικοινωνίας και η κερδοσκοπία, βέβαια, των εκλεκτών σας. Για εμάς, βάση της οικονομίας είναι η κοινωνική δικαιοσύνη. Για εσάς, βάση της οικονομίας είναι ο ελιτισμός που κάνει τους φτωχούς φτωχότερους και τους πλούσιους πλουσιότερους. Αυτό πράξατε και στη θητεία σας. Για εμάς, οικονομική πρόοδος και βιώσιμη ανάπτυξη είναι άμεσα συνυφασμένες με την ευημερία των δημοκρατικών θεσμών. Για εσάς, οι θεσμοί απλά αποτελούν ένα ακόμη εμπόδιο, το οποίο μπορείτε να ξεπεράσετε με παρακρατικές μεθόδους. Για μας, η οικονομική πολιτική ασκείται με υπευθυνότητα και αξιοπιστία, με ολοκληρωμένο σχέδιο προτάσεων για την ακρίβεια, την ενεργειακή κρίση, τα κόκκινα δάνεια, τα επιτόκια των τραπεζών και την περιφερειακή ανάπτυξη. Για σας, αρκεί η οικονομική πολιτική να ασκείται με επικοινωνιακά καλάθια, τηλεοπτικά σόου, στημένες επισκέψεις σε λαϊκές -προετοιμασμένα πράγματα από πριν- με τους συνεργάτες και σουπερμάρκετ με τις κάμερες ακόμη και να σε συνοδεύουν πάνω από τα ψυγεία με τα κατεψυγμένα πιτάκια. Για εμάς, η φορολογία αποτελεί πολύτιμο εργαλείο αναδιανομής του πλούτου υπέρ των φτωχών. Για εσάς, η φορολογία είναι μηχανισμός αφαίμαξης των εισοδημάτων, καταρράκωσης των νοικοκυριών, με τους Έλληνες να συνεχίζουν να καταβάλλουν στον κρατικό προϋπολογισμό τους τέταρτους πιο υψηλούς φόρους κατανάλωσης στην Ευρωπαϊκή Ένωση. Γι’ αυτό, όμως, κουβέντα δεν άκουσα να λέτε. Για εμάς, η φορολόγηση των υπερκερδών των ενεργειακών κολοσσών είναι προτεραιότητα. Για εσάς, είναι ένα ανεφάρμοστο πυροτέχνημα, το ψηφίζετε και το ξαναψηφίζετε σε αυτό το Βήμα, το λέτε, το ξαναλέτε, αλλά στην πράξη όταν σας ζητάμε να μας δώσετε τις λίστες των υπερκερδών, ποτέ δεν έχετε να μας εμφανίσετε κάτι. Αιθεροβατείτε με ανεφάρμοστους προϋπολογισμούς μιας εικονικής πραγματικότητας.

Περίτρανη απόδειξη, λοιπόν, κύριε Υπουργέ μου, είναι και το γεγονός ότι έχετε καταρρακώσει και κυκλοφορεί ρακένδυτη, πλέον, η τοπική αυτοδιοίκηση, καθώς η δημοσιονομική εικόνα των δήμων και των περιφερειών, όπως αποτυπώνεται στον προϋπολογισμό που μας φέρνετε, δεν είναι μόνο θλιβερή, αλλά είναι και άκρως ανησυχητική. Δικαιώνει τις αυστηρές προειδοποιήσεις που κάναμε για ελλιπέστατη κυνικά αδιάφορη στάση απέναντι στην εντεινόμενη οικονομική ασφυξία των δήμων. Είναι τελευταίου σταδίου ασθενείς και τους δίνετε ασπιρίνες. Δηλώνετε ότι δεν θα τους δώσετε τα δανεικά -τα οποία έχουν καταστεί πλέον αγύριστα- και παρ’ όλα αυτά αφαιμάσσετε και τους δήμους με φόρους και ελλείμματα. Έλλειμμα 304 εκατομμύρια ευρώ στην τοπική αυτοδιοίκηση για το 2022, επιδείνωση κατά 364 ευρώ.

Δυστυχώς, όπως αντιλαμβάνεστε -τελειώνω, κύριε Πρόεδρε- εμείς έχουμε μια διαφορετική αντίληψη σε σχέση με τον αρμόδιο Αναπληρωτή Υπουργό Εσωτερικών κ. Πέτσα, ο οποίος μας είπε ότι «όποιος δεν προσαρμόζεται, πεθαίνει».

Κατά την άποψή μας, δεν πεθαίνει κανείς. Εμείς αυτό που αναζητάμε είναι την Ελλάδα της αξιοπρέπειας, της δύναμης, της απελευθέρωσης των δημιουργικών δυνάμεων, που δεν μπορεί να οικοδομηθεί πάνω στα συντρίμμια μιας κοινωνίας που προηγούμενα έχει γίνει σκόνη. Έντεκα μέρες πριν τα Χριστούγεννα, με τα ψώνια, τα δώρα, τους λογαριασμούς να πλησιάζουν σαν απειλητικός χριστουγεννιάτικος εφιάλτης, οφείλετε εδώ, σε αυτό το Βήμα, να πείτε τη γλώσσα της αλήθειας στον κόσμο που δεν έχει να ζεσταθεί, που πεινάει, που βρίσκεται στον δρόμο, με τα λουκέτα στις επιχειρήσεις, με τα λουκέτα στα γραφεία που υπολειτουργούν.

Παραμονή του Αγίου Ελευθερίου, σήμερα, λοιπόν. Ελευθέρωση θέλει η Ελλάδα από μία Κυβέρνηση που δεν την καταλαβαίνει, κυρίως όμως, δεν τη νιώθει. Αυτό είναι το μεγάλο σας πρόβλημα και εκεί θα χάσετε σε αυτό το πεδίο θα ηττηθείτε, γιατί η πολιτική δεν είναι μόνο λογική, η πολιτική είναι συναίσθημα και κυρίως ενσυναίσθηση. Σε αυτό, λοιπόν, δεν υπάρχετε πουθενά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, σαράντα πέντε μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Αιγίου (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα η συνάδελφος από το ΣΥΡΙΖΑ κ. Καλλιόπη Βέττα.

Ορίστε, κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, μια συζήτηση για την κύρωση του ετήσιου προϋπολογισμού πρέπει να διεξάγεται αφ’ ενός σ’ ένα πλαίσιο πλήρους διαφάνειας και αποτύπωσης της πραγματικότητας και αφ’ ετέρου να σηματοδοτεί και να αναδεικνύει την κεντρική πολιτική στόχευση κάθε κυβέρνησης.

Όπως θα φανεί στη συνέχεια, ο προϋπολογισμός του 2023 βασίζεται σε ψευδεπίγραφες παραδοχές για την πορεία της οικονομίας και αποτυπώνει τη βούληση της Κυβέρνησης να στηρίξει ενεργά τα μεγάλα εισοδήματα και τα αντίστοιχα συμφέροντα, βέβαια.

Ας καταγράψουμε, λοιπόν, ποια είναι τα πραγματικά οικονομικά δεδομένα που βιώνουμε σήμερα.

Πρώτα απ’ όλα, έχουμε μείωση έως 40% της αγοραστικής δύναμης των εργαζομένων.

Δεύτερον, πληθωρισμός που κινείται στα όρια του διψήφιου αριθμού, γεγονός που σε συνάρτηση με τον χαμηλότατο μέσο μισθό δημιουργεί μεγάλα προβλήματα στους εργαζόμενους, που, όπως ανακοινώθηκε, έχουν περιορίσει σε ποσοστό 71% τα βασικά είδη διατροφής.

Τρίτον, συσσώρευση υπερκερδών στις ενεργειακές εταιρείες, οι οποίες αφέθηκαν πλήρως ανεξέλεγκτες μέχρι και σήμερα, ενώ ουσιαστικά επιδοτήθηκαν με αρκετά δισεκατομμύρια χρημάτων των καταναλωτών ουσιαστικά.

Τέταρτον, αυξημένα έσοδα από ΦΠΑ και ανατιμήσεις, δηλαδή έμμεσοι φόροι που πλήττουν δυσανάλογα τους φτωχότερους.

Πέμπτον, δυσθεώρητη αύξηση του ιδιωτικού χρέους κατά 38 δισεκατομμύρια σε σχέση με το 2019, καθώς οι ρυθμίσεις είναι ανεπαρκείς, την ώρα που η οικονομική δύναμη των πολιτών έχει εξαντληθεί.

Έκτον, περίπου πενήντα χιλιάδες πλειστηριασμοί πρώτης κατοικίας, με τα funds, με πλήρη ευθύνη της Κυβέρνησης και συμμετοχή Βουλευτών της, να κερδοσκοπούν ασύστολα.

Έβδομον, επιδείνωση στα στοιχεία της ανεργίας, καθώς έχουμε λιγότερες προσλήψεις και περισσότερες απολύσεις σε σχέση με τα περασμένα έτη, την ώρα που η χώρα μας βρίσκεται στη δεύτερη χειρότερη θέση στην Ευρωπαϊκή Ένωση, τόσο γενικά όσο και στην ανεργία των νέων, αλλά ειδικότερα στις γυναίκες.

Την ίδια ώρα, η παραπλάνηση και η ψευδολογία συνεχίζεται, καθώς η Κυβέρνηση θριαμβολογεί για την αύξηση των εξαγωγών, την ώρα που αντίστοιχα αυξάνονται οι εισαγωγές και εκτινάσσεται το εμπορικό έλλειμμα. Παράλληλα, αναφέρεται σε αύξηση του ΑΕΠ κατά 45 δισεκατομμύρια, την ώρα που η πραγματική αύξηση είναι μόνο 15 δισεκατομμύρια. Πανηγυρίζει για το Ταμείο Ανάκαμψης, την ώρα που οι εκταμιεύσεις κινούνται στο ισχνό 2% μόνο, ποσοστό σημαντικά υποδεέστερο των αναγκών των μικρομεσαίων επιχειρήσεων, που μένουν εκτός χρηματοδότησης.

Ειδικότερα, το αρνητικό της έργο, αλλά και οι πολιτικές της παρεμβάσεις αποτυπώνονται και στις προβλέψεις για την παιδεία και τον πολιτισμό. Στην παιδεία έχουμε μείωση της χρηματοδότησης ως ποσοστό του ΑΕΠ κατά 0,1%, μείωση του Προγράμματος Δημοσίων Επενδύσεων κατά 40%, μείωση των κοινωνικών δαπανών κατά 60 εκατομμύρια ευρώ, ενώ οι δαπάνες για τα υπουργικά γραφεία είναι αυξημένες κατά 350 εκατομμύρια σε σχέση με το 2019, ενδεικτικό βέβαια του τρόπου με τον οποίο αντιλαμβάνονται την εξουσία οι τωρινοί κυβερνώντες.

Στον πολιτισμό αυξάνονται ομοίως οι δαπάνες για τα γραφεία της πολιτικής ηγεσίας για δημόσιες σχέσεις, ταξίδια και επικοινωνία στην αγωνιώδη προσπάθεια να ωραιοποιήσει το μελανό στίγμα που αφήνει η θητεία σας στον πολιτισμό της χώρας.

Αδιαφάνεια στη λειτουργία του Υπουργείου, εγκατάλειψη του σύγχρονου πολιτισμού ειδικά στις περιφέρειες, καταστροφές μνημείων, νομιμοποίηση αρχαιοκαπηλικής δραστηριότητας, εργαλειοποίηση της πολιτιστικής κληρονομιάς για κομματικά οφέλη.

Ο τακτικός προϋπολογισμός είναι μειωμένος κατά 6 εκατομμύρια ευρώ από αυτόν του ΣΥΡΙΖΑ του 2019 και το Πρόγραμμα Δημοσίων Επενδύσεων μειωμένο κατά 12 εκατομμύρια. Στα δε υλοποιούμενα έργα του Υπουργείου επί των ημερών της κ. Μενδώνη η απορρόφηση κονδυλίων είναι από μηδενική έως ελάχιστη, ενώ αδυνατεί εδώ και τριάμισι χρόνια να ολοκληρώσει ακόμη και ώριμα έργα που ανέλαβε από την κυβέρνηση του ΣΥΡΙΖΑ.

Υπάρχει εναλλακτική οδός; Ναι. Και το λέω με πλήρη γνώση και συνείδηση, καθώς το πρόγραμμα του ΣΥΡΙΖΑ είναι απολύτως ρεαλιστικό και κοστολογημένο με 5,6 δισεκατομμύρια. Και αποτελεί ύψιστη παραδοξότητα να μας κατηγορεί η Νέα Δημοκρατία όταν δίνει απευθείας αναθέσεις 10 δισεκατομμυρίων.

Οι επεξεργασίες μας στους έξι συν έναν πυλώνες που αφορούν την κοινωνική και οικονομική ανάταξη, τη στήριξη της εργασίας, της νεολαίας, των επιχειρήσεων, των αγροτών και των συνταξιούχων αλλά και τη θωράκιση της δημοκρατίας, αποτελούν μια αναγκαία και επιβεβλημένη λύση για την επόμενη μέρα.

Τέλος, θα ήθελα να κάνω μια αναφορά ειδικά για την περιοχή μου, την ΠΕ Κοζάνης, καθώς εντός του 2023 συμπληρώνονται τέσσερα χρόνια από την αιφνίδια εξαγγελία για την απολιγνιτοποίηση. Τέσσερα χρόνια δυσάρεστων εκπλήξεων, παλινωδιών, μονομερών αποφάσεων και προαποφασισμένων δράσεων για την εξυπηρέτηση των συμφερόντων και μόνο.

Σήμερα κανένα από τα δεκαέξι έργα-πυλώνες που είχαν εξαγγελθεί δεν έχει υλοποιηθεί. Η περιοχή βίωσε πτώση της καθαρής της προστιθέμενης αξίας κατά 16,4% μόνο για το 2020, ένα από τα μεγαλύτερα ποσοστά πανευρωπαϊκά, καθώς και τη μεγαλύτερη μείωση του πληθυσμού στη χώρα μας.

Τα ερωτήματα παραμένουν ανοικτά για τη χρηματοδότηση, την εργασία, το χαμένο ΑΕΠ, την αποκατάσταση των εδαφών, τις μετεγκαταστάσεις οικισμών, την άναρχη ανάπτυξη των ΑΠΕ, το περιβάλλον, τον αγροτικό τομέα, τις υποδομές και πάρα πολλά άλλα.

Απολογιστικά, οι πολίτες της περιοχής έχουν έναν λόγο περισσότερο από τους υπόλοιπους κατοίκους της χώρας να αποδοκιμάσουν την ανίκανη και ιδιοτελή Κυβέρνησή σας.

Τελειώνοντας, κύριε Πρόεδρε, η καταψήφιση του προϋπολογισμού είναι το πρώτο βήμα για την επερχόμενη κοινωνική και πολιτική αλλαγή. Η κατεύθυνση των πόρων προς τους ισχυρότερους θα λήξει και θα δώσει τη θέση της σε ένα δικαιότερο αναλογικό σύστημα, σε μια βιώσιμη και συμπεριληπτική ανάπτυξη, που θα ανακουφίζει τους ασθενέστερους και θα ενισχύει τους μικρούς και μεσαίους.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο κ. Κοτρωνιάς από τη Νέα Δημοκρατία και αμέσως μετά τον λόγο θα πάρει ο Αντιπρόεδρος της Κυβέρνησης κ. Πικραμμένος.

Κύριε Κοτρωνιά, έχετε τον λόγο.

**ΓΕΩΡΓΙΟΣ ΚΟΤΡΩΝΙΑΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, με την κατάρτιση του νέου προϋπολογισμού, του πρώτου εκτός μνημονίων και εκτός της αυξημένης εποπτείας, διασφαλίζεται η συνέχιση της σταθερής αναπτυξιακής πορείας της ελληνικής οικονομίας, που, παρά τη δυσμενή διεθνή συγκυρία, αντιστέκεται σθεναρά και σημειώνει μια αδιαμφισβήτητη πρόοδο την τελευταία τριετία.

Πρόκειται για μια πρόοδο, κυρίες και κύριοι, που δεν τη διαφημίζουμε εμείς, αλλά που αναγνωρίζεται από όλες τις εκθέσεις επίσημων φορέων του εξωτερικού και που συντελείται μέσα σε μια περίοδο παγκόσμιας αστάθειας και εξωγενών απειλών, όπως η πανδημία, τα προβλήματα με την Τουρκία, ο πόλεμος στην Ουκρανία και η ενεργειακή κρίση.

Ενώ, λοιπόν, οι εκτιμήσεις της Παγκόσμιας Τράπεζας και του Διεθνούς Νομισματικού Ταμείου παρουσιάζονται δυσοίωνες για το ένα τρίτο των χωρών της παγκόσμιας οικονομίας, με τουλάχιστον δύο διαδοχικά τρίμηνα συρρίκνωσης, η Ευρωπαϊκή Επιτροπή προβλέπει διπλάσιο ρυθμό ανάπτυξης για την Ελλάδα έναντι του ευρωπαϊκού μέσου όρου το 2022 και τριπλάσιο το 2023.

Μάλιστα, ως αναγνώριση της αναβάθμισης που έχει επιτύχει η ελληνική οικονομία υπήρξε η πρόσφατη απόφαση του Eurogroup να ενεργοποιήσει μέτρα ελάφρυνσης του ελληνικού χρέους ύψους 6 δισεκατομμυρίων ευρώ.

Και όλα αυτά δεν είναι τυχαία. Είναι καθαρά θέμα πολιτικής διαχείρισης. Γιατί αν θέλουμε να μιλήσουμε με αριθμούς, την περίοδο διακυβέρνησης του ΣΥΡΙΖΑ ο μέσος όρος ανάπτυξης στην Ευρώπη ήταν 2,1% και στην Ελλάδα ήταν 0%, ενώ κατά την περίοδο διακυβέρνησης Μητσοτάκη η ανάπτυξη στην Ευρώπη ήταν στο μέσο όρο του 1% και σε εμάς 1,5%. Ειδικά για τη φετινή χρονιά, η Κομισιόν προβλέπει ρυθμό ανάπτυξης 6% και εμείς υπολογίζουμε 5,6% για φέτος και 1,8% για το 2023.

Επιπλέον αριθμητικά στοιχεία ενδεικτικά της καλής διαχείρισης της παρούσας Κυβέρνησης αφορούν στον τομέα της ανεργίας, η οποία τον Οκτώβριο μειώθηκε στο 11,6%, καθώς προστέθηκαν περίπου εκατό χιλιάδες θέσεις εργασίας, στο δημόσιο χρέος που από 186% του ΑΕΠ το 2018 φέτος έπεσε σε 168,9% του ΑΕΠ και του χρόνου αναμένεται να πέσει στο 159,3%, στο ελληνικό ιδιωτικό χρέος που διαμορφώνεται στο 125,5% του ΑΕΠ όταν ο μέσος ευρωπαϊκός όρος είναι στο 162,5%, στη σταδιακή υποχώρηση του πληθωρισμού στο 9% τον Νοέμβριο από 12,1% τον Σεπτέμβριο, στη σημαντική μείωση του πρωτογενούς ελλείμματος στο 1,6% του ΑΕΠ, με τα δημόσια οικονομικά να επιστρέφουν πλέον σε περιβάλλον πρωτογενών πλεονασμάτων μέσα στο 2023.

Σε ό,τι αφορά το Ακαθάριστο Εθνικό Προϊόν, το ΑΕΠ, το 2023 αναμένεται να υπερβεί τα 224 δισεκατομμύρια ευρώ, υψηλότερο κατά 25% από την τελευταία χρονιά διακυβέρνησης του ΣΥΡΙΖΑ και σημαντικά πάνω από τον μέσο όρο της Ευρωζώνης.

Προκειμένου να συνεχιστεί η αναπτυξιακή πορεία που έχει χαράξει μέχρι σήμερα η Κυβέρνηση και να διατηρηθεί η σταθερότητα εν μέσω της παγκόσμιας αστάθειας, ο νέος προϋπολογισμός συντάχθηκε στις ίδιες ρεαλιστικές βάσεις και με μια συντηρητική προσέγγιση.

Οι δύο βασικοί άξονες στους οποίους αναπτύσσεται είναι, πρώτον, η επίτευξη δημοσιονομικής ισορροπίας και η διατήρηση της αναπτυξιακής πορείας της χώρας μας και, δεύτερον, η συνέχιση της ενίσχυσης των μέτρων στήριξης της κοινωνίας και ιδίως των ευάλωτων κοινωνικών ομάδων, η οποία όλα αυτά τα χρόνια είναι συνεχής και αδιαμφισβήτητη.

Στο πλαίσιο αυτό προβλέπονται μέτρα ύψους 8,3 δισεκατομμυρίων ευρώ για την αντιμετώπιση του αυξημένου κόστους ηλεκτρικού ρεύματος και φυσικού αερίου για νοικοκυριά και επιχειρήσεις, καθώς και επιπλέον μέτρα αντιμετώπισης της ενεργειακής κρίσης ύψους 2,2 δισεκατομμυρίων ευρώ που αφορούν σε εφάπαξ ενίσχυση, επιδότηση πετρελαίου θέρμανσης και κίνησης, χορήγηση κάρτας καυσίμων κίνησης και επιδότηση αγροτών και κτηνοτρόφων για αυξημένα κόστη σε λιπάσματα και ζωοτροφές. Και όλα αυτά αφορούν τη συντριπτική πλειοψηφία του ελληνικού λαού και όχι ένα μικρό ποσοστό, όπως θέλουν να το εμφανίσουν οι εισηγητές του ΣΥΡΙΖΑ.

Ένα μεγάλο κεφάλαιο του νέου προϋπολογισμού είναι οι επενδύσεις και η βέλτιστη αξιοποίηση του Προγράμματος Δημοσίων Επενδύσεων. Οι δαπάνες του προγράμματος για το 2023 αναμένεται να ανέλθουν στα 12 δισεκατομμύρια ευρώ, δηλαδή θα διπλασιαστούν σε σχέση με τα προηγούμενα χρόνια. Από αυτά, τα 3,6 δισεκατομμύρια ευρώ θα προέλθουν από τις επιχορηγήσεις του Ταμείου Ανάκαμψης και Ανθεκτικότητας. Στις επενδύσεις αυτές καθοριστικό ρόλο θα παίξει το σχέδιο «Ελλάδα 2.0» στο πλαίσιο του Ευρωπαϊκού Ταμείου Ανάκαμψης και Ανθεκτικότητας, το οποίο ήδη βρίσκεται σε εξέλιξη και συμπεριλαμβάνει επενδύσεις, όπως το πρόγραμμα «ΕΞΟΙΚΟΝΟΜΩ» για τα νοικοκυριά, τις επιχειρήσεις και το δημόσιο, οι ηλεκτρικές διασυνδέσεις των νησιών, οι επενδύσεις αποθήκευσης ενέργειας, ο αυτοκινητόδρομος κεντρικής Ελλάδας Ε65, που έχει μεγάλη σημασία για τον τόπο μου τη Φθιώτιδα, και τώρα ο διαγώνιος άξονας Λαμία - Ιτέα - Αντίρριο - Πάτρα. Πρόκειται για σημαντικότατες επενδύσεις, οι οποίες συμβάλλουν στην ενίσχυση της εθνικής οικονομίας, ανοίγουν νέες προοπτικές και κυρίως ανοίγουν νέες θέσεις εργασίας.

Τα νέα κυβερνητικά μέτρα που αφορούν στην εργασία περιλαμβάνουν, μεταξύ άλλων, τη μόνιμη μείωση κατά τρεις ποσοστιαίες μονάδες των ασφαλιστικών εισφορών περίπου 2,2 εκατομμυρίων εργαζομένων του ιδιωτικού τομέα, την κατάργηση της ειδικής εισφοράς αλληλεγγύης στον ιδιωτικό τομέα, στο δημόσιο και στους συνταξιούχους, τη νέα, τρίτη αύξηση του κατώτατου μισθού τον Μάιο του 2023, την κατάργηση της ειδικής εισφοράς 1% υπέρ του Ταμείου Πρόνοιας Δημοσίων Υπαλλήλων, την απαλλαγή από το τέλος επιτηδεύματος, την επέκταση του επιδόματος μητρότητας στον ιδιωτικό τομέα, τα κίνητρα για επέκταση της πλήρους απασχόλησης, την αύξηση κατά 7,75% των κύριων συντάξεων, τη διευθέτηση μισθολογικών αιτημάτων των Ενόπλων Δυνάμεων και την αναμόρφωση του ειδικού μισθολογίου των γιατρών του Εθνικού Συστήματος Υγείας.

Τέλος, ο νέος προϋπολογισμός προβλέπει αύξηση των κοινωνικών παροχών κατά 456 εκατομμύρια ευρώ μέσα στο 2023, την υιοθέτηση μιας σειράς μέτρων για την ενίσχυση της κοινωνικής στέγης και της κατοικίας με επίκεντρο τους νέους -και να το προσέξουμε αυτό, γιατί αφορά το μεγάλο πρόβλημα της αντιμετώπισης του δημογραφικού μας προβλήματος-, καθώς και αυξημένες δαπάνες για τους τομείς της υγείας, της παιδείας και της εθνικής μας άμυνας.

Κυρίες και κύριοι συνάδελφοι, η οικονομία της χώρας μας χρειάζεται δημοσιονομική ευστάθεια, ανθεκτικότητα απέναντι σε εξωγενείς απειλές, χρειάζεται νέες προοπτικές ανάπτυξης. Και αυτό ακριβώς διασφαλίζεται με τον προτεινόμενο προϋπολογισμό του 2023, τον οποίον σας καλώ να υπερψηφίσετε.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο Αντιπρόεδρος της Κυβέρνησης κ. Πικραμμένος.

Ορίστε, έχετε τον λόγο, κύριε Αντιπρόεδρε.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Κύριε Πρόεδρε, κύριοι Υπουργοί, κυρίες και κύριοι συνάδελφοι Βουλευτές, η σημερινή συζήτηση για την κύρωση του κρατικού προϋπολογισμού πραγματοποιείται μετά από τριάντα πέντε μήνες διακυβέρνησης από τη Νέα Δημοκρατία και φυσικά ο φετινός προϋπολογισμός είναι ο τελευταίος προτού εισέλθουμε στην εκλογική περίοδο.

Εάν τώρα αναζητήσουμε τους λόγους μακροημέρευσης της παρούσης Κυβερνήσεως, παρά τις αλλεπάλληλες κρίσεις και τις αντίξοες συνθήκες, θα επισημάνω ότι ο βασικός λόγος που η χώρα έχει πετύχει είναι ακριβώς γιατί η Κυβέρνηση του Κυριάκου Μητσοτάκη έχει εγγυηθεί εντός και εκτός Ελλάδος τη σταθερότητα, την πολιτική συνέχεια και την πολιτική συνέπεια. Και αυτή η πολιτική σταθερότητα είναι που μας επιτρέπει να προσελκύουμε επενδύσεις, να μπορούμε να είμαστε πρώτοι στην απορρόφηση ευρωπαϊκών πόρων, να έχουμε εξασφαλίσει ισότιμη θέση στους ευρωπαϊκούς και στους διεθνείς θεσμούς και να συζητάμε σήμερα έναν προϋπολογισμό ο οποίος μετά από πολλά χρόνια επιστρέφει στα πρωτογενή πλεονάσματα. Έναν προϋπολογισμό, όμως, ο οποίος συγχρόνως διατηρεί λεπτές και δύσκολες ισορροπίες. Διότι ενώ διανύουμε μια περίοδο διεθνούς οικονομικής και ενεργειακής κρίσης και δεν έχουμε την προοπτική ενός τέλους, δεν διαφαίνεται ένα τέλος. Γι’ αυτό με τον προϋπολογισμό αυτόν από τη μια μεριά επιχειρείται η βοήθεια των πραγματικά ευάλωτων κοινωνικών τάξεων, ενώ την ίδια στιγμή στέλνουμε ένα θετικό μήνυμα στις αγορές για να μπορέσουμε να επιτύχουμε την επενδυτική βαθμίδα.

Από τη μια μεριά η Κυβέρνηση κινήθηκε με στοχευμένες επιδοτήσεις, γιατί είναι χρέος της Νέας Δημοκρατίας ως μεγάλης λαϊκής και φιλελεύθερης παράταξης να στηρίζει τους πιο αδύναμους συμπολίτες μας και να μην ξεχνάει βέβαια και τη μεσαία τάξη, που είναι η ραχοκοκαλιά της ελληνικής κοινωνίας και της ελληνικής οικονομίας, συγχρόνως όμως πρέπει να φροντίζουμε να τηρούνται οι δημοσιονομικές ισορροπίες.

Κυρίες και κύριοι Βουλευτές, έχω την αίσθηση ότι η Ελλάδα του 2023 δεν έχει καμμία σχέση με την Ελλάδα του 2019. Έχει γυρίσει σελίδα, θα έλεγα πολλές δύσκολες και δυσανάγνωστες σελίδες, και τώρα πλέον μπορούμε να χαράξουμε μόνοι μας το μέλλον, όπως επισημάνθηκε και προηγουμένως, χωρίς να διατελούμε υπό καθεστώς οικονομικής εποπτείας. Μιλάμε για μια Ελλάδα η οποία έχει ανάπτυξη που είναι μεγαλύτερη του μέσου όρου της Ευρωζώνης, που έχει δημιουργήσει διακόσιες πενήντα χιλιάδες καινούργιες θέσεις εργασίας και που έχει τη χαμηλότερη ανεργία εδώ και δώδεκα χρόνια. Οι εθνικές μας εξαγωγές σε προϊόντα και υπηρεσίες ξεπερνούν ήδη τα 70 δισεκατομμύρια. Ο εθνικός, ο δημόσιος πλούτος από το 2019 έχει αυξηθεί κατά 33 δισεκατομμύρια ευρώ. Και πίσω από αυτούς τους ουδέτερους αριθμούς, που πολλές φορές μοιάζουν απόμακροι στους πολίτες που μας ακούν, κρύβεται μια ζωντανή πραγματικότητα, κρύβονται καλύτερα εισοδήματα, περισσότερες θέσεις εργασίας, κρύβονται νέες ευκαιρίες για τον κόσμο.

Οι Έλληνες πολίτες έχουν απαλλαγή σταδιακά από αρκετούς φόρους. Η μεγάλη πλειοψηφία πληρώνει χαμηλότερο ΕΝΦΙΑ, μπορούν να μεταβιβάζουν δωρεάν τους κόπους τους στα παιδιά τους και πολλοί από αυτούς καταβάλλουν όλο και λιγότερες εισφορές.

Ο υπολειπόμενος χρόνος ως τις εκλογές δεν είναι οικονομικώς αδιάφορος. Την 1η Μαΐου του επόμενου έτους θα αυξηθεί για τρίτη φορά ο κατώτατος μισθός, ενώ από την 1η Ιανουαρίου καταργείται οριστικά και για όλους η εισφορά αλληλεγγύης. Ύστερα από δέκα χρόνια προχωρούμε σε αύξηση στις αποδοχές δυόμισι εκατομμυρίων συνταξιούχων και, τέλος, τώρα μέσα στις γιορτές ενισχύουμε δύο εκατομμύρια τριακόσιες χιλιάδες ευάλωτους συμπολίτες μας με το ειδικό επίδομα στήριξης ύψους 250 ευρώ.

Και εδώ σας καλώ να αναλογιστούμε ποια θα ήταν η πορεία της εθνικής οικονομίας, αλλά και το κοινωνικό της αποτύπωμα, αν η πολιτεία δεν είχε χρειαστεί να διαθέσει παραπάνω από 43 δισεκατομμύρια για να αμυνθεί νικηφόρα στις συνέπειες της πανδημίας, γιατί τόσα έχουμε εκταμιεύσει για να αναχαιτίσουμε την εξωγενή ακρίβεια στο ρεύμα, στα καύσιμα και στα προϊόντα. Είναι ένα μέτωπο που πάλι η Ελλάδα άνοιξε δρόμους στην Ευρώπη, όπως το 2020, που καταθέσαμε την προσωπική και συλλογική μας ευθύνη στην αντιμετώπιση της πανδημίας και υπήρξαμε το παράδειγμα συμπεριφοράς για όλη την Ευρώπη.

Πρώτη η Κυβέρνηση ύψωσε αναχώματα στις αυξήσεις ρεύματος, καυσίμων και προϊόντων. Είμαστε η μόνη ευρωπαϊκή χώρα η οποία έχει φορολογήσει και θα εισπράξει μέχρι το τέλος του έτους υπερέσοδα από τις εταιρείες ενέργειας. Πολλοί το είπαν και το διακήρυξαν, αλλά ακόμα κανένας δεν το είχε υλοποιήσει. Τα ποσά τα οποία θα εισπράξει η Κυβέρνηση του Κυριάκου Μητσοτάκη από τη φορολόγηση των υπερεσόδων θα αγγίξουν σχεδόν τα 2 δισεκατομμύρια ευρώ.

Θα αναφερθώ τώρα για λίγο στον τομέα των αρμοδιοτήτων μου. Υπενθυμίζω τη σταδιακή συνένωση των ανεξάρτητων αρχών, με τα πρώτα πρακτικά αποτελέσματα να είναι εμφανή. Επίκειται άμεση συνέχεια. Σε λίγο καιρό πιστεύω ότι θα κατατεθεί νόμος για οριζόντιες διατάξεις, που θα κάνουν πιο ευλύγιστη τη στελεχοποίηση των ρυθμιστικών αρχών.

Θα ήθελα, επίσης, να υπογραμμίσω την επιτυχή απεμπλοκή από τα γραφειοκρατικά εμπόδια και νομικά προβλήματα της δημιουργίας του Μουσείου Ολοκαυτώματος της Θεσσαλονίκης. Ελπίζω η πρώτη του εικόνα να είναι ορατή την άνοιξη. Το μουσείο αυτό δεν είναι μόνον ένα οφειλόμενο έργο εθνικής μνήμης για εμάς τους Έλληνες, για τους εκατοντάδες χιλιάδες συμπατριώτες μας, που βασανίστηκαν και πέθαναν στα ναζιστικά στρατόπεδα συγκέντρωσης, είναι και ένα έργο εθνικής εμβέλειας, καθώς συνδέει την Ελλάδα με ισχυρούς συμμάχους και εμπεδώνει ένα κλίμα ανασφάλειας σε εποχή γεωπολιτικών αναταραχών.

Κυρίες και κύριοι Βουλευτές, καταγράφοντας αυτή την κυβερνητική εικόνα και τις επιτυχίες δεν πρέπει να χάνουμε από τα μάτια μας και την ευρύτερη εικόνα. Ο ασταθής και απρόβλεπτος διεθνής περίγυρος, που ανέφερα μόλις πριν, είναι εδώ μπροστά μας. Έχουμε την επιτυχή αντιμετώπιση της μεταναστευτικής κρίσης στον Έβρο, που ήταν το πρώτο και ισχυρό μήνυμα της Κυβέρνησης προς κάθε επιβουλεύοντος. Αξιοποιήσαμε συμμαχίες, ενισχύσαμε διακρατικές σχέσεις και, εν τέλει, έχουμε δημιουργήσει ένα αδιαπέραστο πλέγμα εθνικής ασφάλειας που δεν αφήνει περιθώρια σε κανέναν. Τα εξοπλιστικά προγράμματα, η εντυπωσιακή και στιβαρή ενίσχυση των Ενόπλων μας Δυνάμεων δεν αφήνει περιθώρια σε όποιον ορέγεται νυκτερινές αταξίες. Ας το έχουν αυτό καλά υπ’ όψιν τους οι γείτονες. Δεν μας χωρίζει τίποτα με τον λαό της Τουρκίας, αλλά θα βρουν τοίχο οι ηγέτες τους που ονειρεύονται ιστορικά άκριτους και άκαιρους αναθεωρητισμούς.

Θα ήθελα να κλείσω την ομιλία μου, έχοντας και την εμπειρία τόσων χρόνων, με μία παραίνεση: Σε περιόδους κρίσεων πρέπει να παραμερίζουμε το κομματικό συμφέρον και τις κομματικές διενέξεις και να προτάσσουμε το εθνικό συμφέρον. Πιστεύω, λοιπόν, ότι κάθε μέρα μέσα σε αυτή την Αίθουσα πρέπει να εργαζόμαστε για να αποδείξουμε ότι το μόνο που μας ενδιαφέρει και για το οποίο παλεύουμε είναι το καλό αυτής της χώρας.

Με τις σκέψεις αυτές, κυρίες και κύριοι, σας καλώ να υπερψηφίσουμε τον προϋπολογισμό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριε Αντιπρόεδρε, ευχαριστούμε και για την εξοικονόμηση του χρόνου που κάνατε.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας τριάντα τέσσερις μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Τρίπολης.

Καλώς ήρθατε στη Βουλή.

(Χειροκροτήματα από όλες τις πτέρυγες της Βουλής)

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Ραγκούσης κάνει τη δεύτερη παρέμβασή του ως Κοινοβουλευτικός Εκπρόσωπος.

Προφανώς, κύριε Ραγκούση, γι’ αυτά που ακούσατε από τον κ. Πικραμμένο.

**ΙΩΑΝΝΗΣ ΡΑΓΚΟΥΣΗΣ:** Και για να ακριβολογώ, κύριε Πρόεδρε, κάνω αυτή την παρέμβαση γι’ αυτά που δεν ακούσαμε από τον Αντιπρόεδρο της Κυβέρνησης.

**ΠΡΟΕΔΡΕΥΩΝ (Νικήτας Κακλαμάνης):** Εξαιτίας του κ. Πικραμμένου. Να το πω έτσι.

**ΙΩΑΝΝΗΣ ΡΑΓΚΟΥΣΗΣ:** Ναι, βεβαίως.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Έχετε τον λόγο για τρία λεπτά.

**ΙΩΑΝΝΗΣ ΡΑΓΚΟΥΣΗΣ:** Τι εννοώ, Αντιπρόεδρε της Κυβέρνησης κύριε Πικραμμένε; Ειλικρινά αναρωτιέται όποιος σας άκουσε σήμερα είτε μέσα σε αυτή την Αίθουσα είτε έξω από αυτή την Αίθουσα: Είναι δυνατόν, εσείς, με αυτή τη διαδρομή στο δικαστικό σώμα, από το οποίο αποχωρήσατε με την ιδιότητα του ανώτατου δικαστικού της χώρας, που τιμήθηκε με το ένα από τα ανώτατα δικαστικά αξιώματα, να είστε Αντιπρόεδρος της Κυβέρνησης Μητσοτάκη, που αποδεδειγμένα πια, κύριε Πικραμμένε, είχε οργανώσει και εκτελούσε ένα εκτεταμένο σύστημα παράνομων παρακολουθήσεων, είτε μέσα από το «Predator» είτε μέσα από την Εθνική Υπηρεσία Πληροφοριών -αποδείχθηκε ότι ήταν υπό παρακολούθηση ο κ. Χατζηδάκης από την ΕΥΠ με τον κωδικό «5046C»- και να μην αισθάνεστε μέσα σε τέτοιες συνθήκες την ανάγκη και την υποχρέωση, όταν είστε συνυπεύθυνος για την κατάλυση του δημοκρατικού πολιτεύματος, μέσα από αυτές τις πρακτικές, με την κατάρρευση του κράτους δικαίου, που υποτίθεται ότι το υπηρετούσατε τόσες δεκαετίες, να πείτε κάτι;

Σε ποια χώρα νομίζετε ότι ζούμε όλοι οι υπόλοιποι που σας ακούσαμε προηγουμένως;

Πώς πιστεύετε ότι μπορεί κάποιος να θεωρήσει ότι είστε άμοιρος ευθυνών για όλα όσα συμβαίνουν, εσείς προσωπικά, κύριε Πικραμμένε, και για ένα παραπάνω λόγο, γιατί έχετε βάλει την υπογραφή σας -και αυτό η ιστορία δεν θα το ξεγράψει- στην επαίσχυντη τροπολογία για το κράτος δικαίου και τη δημοκρατία -η πρώτη υπογραφή είναι δική σας και η δεύτερη του κ. Τσιάρα- με βάση την οποία καταργήθηκε το δικαίωμα και η υποχρέωση που υπήρχε να ενημερώνονται οι παρακολουθούμενοι για παρακολουθήσεις για τις οποίες εξέλιπε ο λόγος πραγματοποίησής τους.

(Χειροκροτήματα από την πτέρυγα του ΣΥΡΙΖΑ)

Και έρχεστε, κύριε Πικραμμένε, εδώ, κάνετε μία ομιλία δεκαπέντε λεπτών, εκπροσωπείτε μια κυβέρνηση και μια παράταξη που την έχετε ξεφτιλίσει και καταρρακώσει και που δεν της αξίζει το 1975, όταν υπερηφανεύεται ότι εισηγήθηκε το Σύνταγμα της χώρας, και δεν μιλάτε για τίποτα από όλα αυτά.

Το λιγότερο εσείς προσωπικά, κύριε Πικραμένε, εάν σεβόσασταν τη διαδρομή σας…

(Διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ηρεμήστε!

**ΙΩΑΝΝΗΣ ΡΑΓΚΟΥΣΗΣ:** Το λιγότερο που θα έπρεπε να είχατε κάνει ήδη, για να περισώσετε ό,τι μπορεί να περισωθεί και σε σχέση με τη δημοκρατία και σε σχέση με το κράτος δικαίου, ήταν εσείς προσωπικά να είχατε παραιτηθεί, κύριε Πικραμένε.

(Χειροκροτήματα από την πτέρυγα του ΣΥΡΙΖΑ)

Αυτός είναι ο μόνος προορισμός ενός ανώτατου δικαστικού που είναι Αντιπρόεδρος της Κυβέρνησης των υποκλοπών και των παράνομων παρακολουθήσεων.

(Διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Προφανώς θα πάρει τον λόγο ο Αντιπρόεδρος της Κυβέρνησης να απαντήσει.

Κι επειδή μέσα στην παράταξη που αναφέρατε, κύριε Ραγκούση, ανήκω κι εγώ, αφήστε σε εμάς που είμαστε ιστορικά -και μη- μέλη της παράταξης να διαφυλάξουμε, όπως εμείς ξέρουμε, το κύρος της παράταξής μας. Κοιτάξτε τη δική σας παράταξη εσείς και αφήστε τη δική μας παράταξη στα χέρια τα δικά μας.

(Χειροκροτήματα από την πτέρυγα της Νέας Δημοκρατίας)

Κύριε Αντιπρόεδρε, έχετε τον λόγο για πέντε λεπτά.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Και πολλά είναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Μην τα χρησιμοποιήσετε. Κατ’ αναλογία, αφού έδωσα τριάμισι στον κ. Ραγκούση, δίνω πέντε σε εσάς.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** Κύριε Πρόεδρε, δεν θα χρειαστώ παραπάνω από δύο λεπτά. Θα απαντήσω δι’ ολίγων.

Επειδή, λοιπόν, όπως σωστά παρατηρήσατε, σταδιοδρόμησα ως δικαστικός λειτουργός, αυτό το οποίο έμαθα και από το οποίο δεν θα ξεφύγω ποτέ είναι ότι όταν μια υπόθεση διερευνάται από τη δικαιοσύνη, η εκτελεστική εξουσία δεν κάνει συζήτηση.

(Χειροκροτήματα από την πτέρυγα της Νέας Δημοκρατίας)

Ας αφήσουμε, λοιπόν, τη δικαιοσύνη, την οποία εσείς επικαλεστήκατε και στην οποία εσείς καταφύγατε, να κάνει τη δουλειά της ανεπηρέαστη…

**ΙΩΑΝΝΗΣ ΡΑΓΚΟΥΣΗΣ:** Εσείς όμως παρεμβήκατε…

**ΠΡΟΕΔΡΕΥΩΝ (Νικήτας Κακλαμάνης):** Ηρεμήστε, κύριε Ραγκούση! Ο κ. Πικραμένος σάς άκουσε σιωπηλός. Του σύρατε ό,τι του σύρατε και δεν μίλαγε. Ηρεμήστε λοιπόν.

**ΠΑΝΑΓΙΩΤΗΣ ΠΙΚΡΑΜΜΕΝΟΣ (Αντιπρόεδρος της Κυβέρνησης):** …και μην προσπαθείτε εμμέσως, κατηγορώντας εμένα, να επηρεάσετε την ελληνική δικαιοσύνη, γιατί αυτό κάνετε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε.

Καλείται στο Βήμα ο συνάδελφος κ. Ανδρέας Πουλάς από το Κίνημα Αλλαγής - ΠΑΣΟΚ.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, καλούμαστε σήμερα να συζητήσουμε τον τέταρτο προϋπολογισμό της Κυβέρνησης της Νέας Δημοκρατίας, ο οποίος και ενσωματώνει τα αποτελέσματα της μέχρι σήμερα οικονομικής της πολιτικής.

Πρόκειται για έναν προϋπολογισμό φτώχειας, μιζέριας, δυστοπίας και απόλυτης οικονομικής αβεβαιότητας που εδράζεται σε μια οικονομική πολιτική συντηρητική, αναποτελεσματική και σκληρά ταξική.

Τα χρόνια δομικά και διαρθρωτικά προβλήματα της ελληνικής οικονομίας και η αναπτυξιακή απόσταση μεταξύ περιφέρειας και αστικών κέντρων αποδεικνύουν ότι ούτε είχατε ούτε έχετε σχέδιο για την οικονομική αναγέννηση της χώρας και την ευημερία των πολλών.

Παρά τα πολυέξοδα ταξίδια των κυβερνητικών παραγόντων στο εξωτερικό, δήθεν για την προσέλκυση επενδύσεων, τα αποτελέσματα είναι όχι μόνο φτωχά αλλά είναι απολύτως δυσοίωνα.

Οι άμεσες ξένες επενδύσεις που αφορούν στην εγκατάσταση εντελώς νέων επιχειρήσεων μειώθηκαν κατά 14,2% σε σχέση με το 2020. Όσες δε επενδύσεις γίνονται αφορούν σε ξεπούλημα των «ασημικών» της χώρας, δηλαδή σε εξαγορά ζωντανών παραγωγικών μονάδων σε τιμές εξευτελιστικές ή σε αγορές πολυτελών κατοικιών για τουριστική αξιοποίηση και χρηματιστηριακού χαρακτήρα επενδύσεις.

Και πώς να επενδύσουν οι σοβαροί επιχειρηματίες στη χώρα μας με μια Κυβέρνηση από την οποία λείπει όχι μόνο η σοβαρότητα, αλλά και η θωράκιση των θεσμών και της ίδιας της δημοκρατίας, όπου συχνά ο ελεγκτής και ο ελεγχόμενος ταυτίζονται, όπου εκλείπει η λογοδοσία, όπου οι νόμοι αλλάζουν συχνά προκειμένου να ταιριάζουν με τους σκοπούς που πρέπει να εξυπηρετηθούν;

Τη δυσοίωνη αυτή εικόνα τη συμπληρώνει η σκανδαλώδης τραπεζική πολιτική σας. Όχι μόνο δαπανήθηκαν εκατομμύρια για την ανακεφαλαιοποίηση των τραπεζών, αλλά και με λεφτά των Ελλήνων φορολογουμένων 20 δισεκατομμυρίων ευρώ εγγυηθήκατε τη μεταφορά δανείων από τις τράπεζες στα funds, βάλατε ταφόπλακα στο νόμο για τα υπερχρεωμένα νοικοκυριά, αντικαθιστώντας τον με ένα αντιλαϊκό «έκτρωμα», τον νέο πτωχευτικό νόμο.

Καταργήσατε την προστασία της πρώτης κατοικίας, δεν ενσωματώνετε στην ελληνική νομοθεσία τις προστατευτικές για την ασφάλεια των διατραπεζικών συναλλαγών ευρωπαϊκές οδηγίες, δεν φορολογείτε τα τραπεζικά υπερκέρδη και ανέχεστε προκλητικές προμήθειες σε κάθε συναλλαγή.

Η μεροληψία σας υπέρ των ενεργειακών μονοπωλίων με πρόσχημα, λοιπόν, τον πόλεμο στην Ουκρανία έχει εκτοξεύσει το ενεργειακό κόστος στα ύψη, κατατρώγοντας το εισόδημα των νοικοκυριών. Κανένας έλεγχος, κανένα πρόστιμο για την αισχροκέρδεια, καμμία συνέπεια για τις ολιγοπωλιακές πρακτικές, καμμία φορολόγηση των υπέρογκων κερδών που αποκομίζουν οι συγκεκριμένες εταιρείες παρά τις κυβερνητικές δηλώσεις. Αντίθετα μειώσατε τη φορολόγηση των κερδών στο 5%, το χαμηλότερο ποσοστό στην Ευρωπαϊκή Ένωση.

Και, τέλος, η άδικη και ταξική σας φορολόγηση. Ενώ ο πληθωρισμός καλπάζει και η αγοραστική δύναμη των πολιτών μειώνεται από 14% έως 40%, μειώσατε τον φόρο της μεγάλης ακίνητης περιουσίας, των επιχειρήσεων και των μερισμάτων στο χαμηλότερο ποσοστό της Ευρώπης.

Αρνείστε να μειώσετε τον ΦΠΑ σε είδη πρώτης ανάγκης, αλλά και στους ελεύθερους επαγγελματίες, αυτοαπασχολούμενους και αγρότες για εισοδήματα κάτω των 25.000 ευρώ, όπως έχετε τη δυνατότητα από την ευρωπαϊκή νομοθεσία, με αποτέλεσμα οι πλούσιοι να γίνονται πλουσιότεροι και οι φτωχοί φτωχότεροι.

Παρά τη γενικότερη παρακμή της κοινωνίας που είναι ολοφάνερη σε κάθε πτυχή της καθημερινότητας, συνέπεια της αδιάκοπης φτωχοποίησης είναι και η υπογεννητικότητα. Σε λίγα χρόνια κανένα εξοπλιστικό πρόγραμμα δεν θα σώζει τη χώρα μας και τον φτωχό λαό μας και μπροστά σε αυτό το τεράστιο πρόβλημα εσείς μένετε αδιάφοροι, δεν λαμβάνετε κανένα ουσιαστικό μέτρο.

Στον αγροτικό τομέα οι επιδόσεις σας δεν είναι περισσότερο επιτυχημένες. Παρ’ ότι η ουκρανική κρίση συνιστά μια πρώτης τάξεως ευκαιρία για να αναδιοργανωθεί η γεωργία και η κτηνοτροφία μας, ώστε να αντιμετωπίσει μια ενδεχόμενη επισιτιστική κρίση και να διασφαλίσει την ασφάλεια των τροφίμων στο εσωτερικό της χώρας, εσείς δεν έχετε κανέναν σχεδιασμό και δεν δίνετε καμμία προοπτική στους αγρότες.

Η Ελλάδα είναι η χώρα της Ευρωπαϊκής Ένωσης την οποία η δεκαετής οικονομική κρίση την έπληξε με μοναδική σφοδρότητα. Το 10% του πληθυσμού είναι κατά κύριο επάγγελμα αγρότες και θα περίμενε κανείς οι πόροι της νέας ΚΑΠ να κατευθυνθούν σε έργα και δράσεις αναπτυξιακού χαρακτήρα. Αντί αυτού, ως αποτέλεσμα της κακής διαπραγμάτευσής σας βλέπουμε να εφαρμόζονται στην ΚΑΠ οριζόντιες πολιτικές, να ισχύουν τα ίδια μέτρα και οι ίδιες προτεραιότητες με χώρες ανεπτυγμένων οικονομιών, όπως η Γερμανία, η Γαλλία και άλλες.

Αλήθεια, η ελληνική γεωργία έχει το ίδιο οικολογικό αποτύπωμα με τη γεωργία αυτών των χωρών; Η ελληνική κτηνοτροφία που στηρίζεται στην εκτροφή προβάτων έχει την ίδια συνεισφορά με τις χώρες που εκτρέφουν κυρίως βοοειδή; Γιατί, λοιπόν, να έχει και την ίδια αντιμετώπιση;

Τι έχετε κάνει για τον εκσυγχρονισμό του πρωτογενούς τομέα και τη στήριξη των μικρομεσαίων καλλιεργειών και των κτηνοτροφικών μονάδων; Τι έχετε κάνει για την προστασία των ελληνικών προϊόντων από τις παράνομες ελληνοποιήσεις;

Ποια μέτρα έχετε πάρει για την εισαγωγή της ευφυούς γεωργίας, για την εξυγίανση των ΤΟΕΒ και των ΓΟΕΠ, για την κάλυψη των ανατιμήσεων στα κοστολόγιο της αγροτικής δραστηριότητας που αφορούν το ενεργειακό κόστος, τις ζωοτροφές και τα λιπάσματα, που οδηγούν ένα μεγάλο μέρος των αγροτών εκτός καλλιέργειας;

Πότε, επιτέλους, θα εκσυγχρονίσετε τον ΟΠΕΚΕΠΕ και θα αλλάξουν οι κανονισμοί ασφάλισης του ΕΛΓΑ που πλέον δεν μπορούν να ανταποκριθούν στον ρόλο τους; Πώς θα αναπληρωθεί και θα στηριχθεί το εισόδημα των μικρών και μεσαίων παραγωγών που είναι η ραχοκοκαλιά της ελληνικής παραγωγής;

Είναι φανερό ότι δεν υπάρχει ειλικρινές κυβερνητικό ενδιαφέρον και ο σχεδιασμός για την αναχαίτιση της ερημοποίησης της περιφέρειας, την οποία θυμάστε μόνο προεκλογικά για να τους τάξετε λαγούς με πετραχήλια, όπως πρόσφατα έγινε και με την κυβερνητική περιοδεία στην Πελοπόννησο.

Την ίδια ώρα που οι νοσηλευτικές μονάδες του Άργους, του Ναυπλίου, τα κέντρα υγείας του νομού υπολειτουργούν λόγω υποστελέχωσης και όσο αντέξουν, δείγμα της γενικότερης πολιτικής, που ακολουθείται στον τομέα της υγείας και η οποία οδηγεί το ΕΣΥ σε διάλυση, οι δε παραγωγοί εσπεριδοειδών ακόμα περιμένουν για την εκκαθάριση των αποζημιώσεών τους από τον ΕΛΓΑ, ενώ ετοιμάζετε και το ξεπούλημα των φιλέτων της Αργολίδας σε επιχειρηματικά συμφέροντα.

Η δε ολοκλήρωση των έργων του Ανάβαλου παραμένει γεφύρι της Άρτας, που αν και θα μπορούσε να δώσει λύση και στην άρδευση και την ύδρευση του νομού, μένει στις υποσχέσεις. Και δεν φτάνει μόνο αυτό, υπόσχεστε το ίδιο νερό και σε όμορους νομούς, δίπλα μας.

Κλείνοντας, κύριε Πρόεδρε και κύριοι της Κυβέρνησης, ο προϋπολογισμός σας έχει ταξικό χαρακτήρα, είναι αντιφατικός, είναι αντικοινωνικός. Είναι ξεκάθαρο ότι δεν έχουμε τις ίδιες πολιτικές, οικονομικές, κοινωνικές και αξιακές προτεραιότητες, κάτι που φαίνεται και από τη μηδενική μας ανοχή σε φαινόμενα διαφθοράς.

Για όλους, λοιπόν, τους παραπάνω λόγους καταψηφίζουμε τον προϋπολογισμό σας.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Θα προχωρήσουμε ως εξής. Ζήτησε να κάνει χρήση της πρώτης ολιγόλεπτης παρέμβασής του ο Κοινοβουλευτικός Εκπρόσωπος της Νέας Δημοκρατίας κ. Μπουκώρος, μετά έχω ανακοινώσει τον κ. Χαρακόπουλο και ύστερα έχει ζητήσει τον λόγο για να κάνει την κυρίως ομιλία του ο Κοινοβουλευτικός Εκπρόσωπος του ΜέΡΑ25 κ. Γρηγοριάδης.

Κύριε Μπουκώρο, έχετε τον λόγο για τρία λεπτά.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα είμαι πολύ πιο σύντομος. Μόλις πριν λίγα λεπτά γίναμε μάρτυρες μιας αδικαιολόγητης και -θα έλεγα- αήθους και ακραίας επίθεσης εναντίον του Αντιπροέδρου της Κυβέρνησης κ. Παναγιώτη Πικραμμένου από τον Κοινοβουλευτικό Εκπρόσωπο του ΣΥΡΙΖΑ. Επικαλέστηκε ο Κοινοβουλευτικός Εκπρόσωπος του ΣΥΡΙΖΑ τη λαμπρή δικαστική πορεία του Παναγιώτη Πικραμμένου, που είναι πανθομολογούμενη σε αυτή τη χώρα για να ψέξει την εν συνεχεία πολιτική του δραστηριότητα, εντελώς υποκριτικά.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Δεν ήταν ο λαμπρός δικαστικός ο Παναγιώτης Πικραμμένος όταν τον κρεμούσαν για τη «NOVARTIS» στα μανταλάκια, χωρίς ίχνος αποδείξεων, χωρίς κανένα στοιχείο; Δεν ήταν ο λαμπρός δικαστικός, όταν έστηναν τις δέκα κάλπες σε αυτή την Αίθουσα οι κύριοι του ΣΥΡΙΖΑ;

(Χειροκροτήματα από την πτέρυγα της Νέας Δημοκρατίας)

Θα παρακαλέσω, λοιπόν, όταν μιλάμε για προσωπικότητες του βεληνεκούς και του κύρους του Παναγιώτη Πικραμμένου να είμαστε πιο προσεκτικοί στις κρίσεις μας. Η οποιαδήποτε μικροκομματική και μικροπολιτική, στιγμιαία σκοπιμότητα δεν δικαιολογεί τέτοιου είδους επιθέσεις κατά την άποψή μας.

Είναι τιμή μας που ο Παναγιώτης Πικραμμένος συμμετέχει στην Κυβέρνησή μας και τακτικά παρουσιάζεται και στη Βουλή και κοσμεί τα υπουργικά έδρανα.

Αυτό και μόνο έχω να δηλώσω ως Κοινοβουλευτικός Εκπρόσωπος της Νέας Δημοκρατίας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλό μεσημέρι και από μένα.

Καλείται στο Βήμα ο κ. Μάξιμος Χαρακόπουλος από τη Νέα Δημοκρατία και να ετοιμάζεται ο κ. Γρηγοριάδης.

Κύριε Χαρακόπουλε, έχετε τον λόγο.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση του τέταρτου προϋπολογισμού της Κυβέρνησης, που οδεύει για ανανέωση της λαϊκής εντολής, εκ των πραγμάτων είναι μια ευκαιρία για απολογισμό όσων έγιναν αλλά και συγκρίσεων με τα έργα και τις ημέρες της προηγούμενης κυβέρνησης.

Αναμφίβολα, η συζήτηση για τον προϋπολογισμό του 2023 σκιάζεται από την επικαιρότητα των υποκλοπών και τις αποκαλύψεις διαφθοράς στο Ευρωκοινοβούλιο, που εντείνουν το κλίμα απαξίωσης της πολιτικής και είναι καμπανάκι για άρχοντες και αρχόμενους, για κόμματα και πολίτες. Όταν επιλέγουμε τους υποψήφιους πολιτικούς, οφείλουμε να τους περνούμε από ψιλό κόσκινο, όπως λέει ο λαός, πριν τους βάλουμε στους κομματικούς συνδυασμούς και να μην κάνουμε εκπτώσεις σε αρχές, αλλά και ως πολίτες να μην παρασυρόμαστε από ό,τι γυαλίζει, γιατί κατά κανόνα δεν είναι χρυσός. Ας είμαστε πιο υποψιασμένοι με τις φαντεζί, πολυδάπανες προεκλογικές καμπάνιες, για να μην πέφτουμε διαρκώς από τα σύννεφα.

Και βεβαίως είναι στη σωστή κατεύθυνση η αλλαγή του θεσμικού πλαισίου για την ΕΥΠ και η ενίσχυση της λογοδοσίας. Είναι όμως επιβεβλημένη, όπως επισημαίνεται και στο κύριο άρθρο σήμερα της «Καθημερινής», η ταχύτερη διαλεύκανση της υπόθεσης των υποκλοπών, που δηλητηριάζει την πολιτική ζωή της χώρας.

Η συζήτηση όμως, κυρίες και κύριοι συνάδελφοι, του προϋπολογισμού διεξάγεται και σε μια άκρως κρίσιμη συγκυρία. Η παγκόσμια κατάσταση βρίσκεται επί ξυρού ακμής λόγω του πολέμου στην Ουκρανία. Παράλληλα, η χώρα μας έχει να αντιμετωπίσει ένα πρωτοφανές σε διάρκεια και ένταση κρεσέντο εθνικισμού και επιθετικότητας από τη γειτονική Τουρκία, ο αναθεωρητισμός της οποίας είναι πια αχαλίνωτος.

Κυρίες και κύριοι συνάδελφοι, η Ελλάδα στα χρόνια της διακυβέρνησης Μητσοτάκη αφήνει πίσω της τις δύσκολες ημέρες των μνημονίων, της εποπτείας, του παρία των ευρωπαϊκών σαλονιών, του στίγματος του αποτυχημένου κράτους. Αντιθέτως, εμφανίζεται ως χώρα αναδυόμενης ισχύος, ισχύς που αντανακλάται στον τομέα της οικονομίας και της προσέλκυσης ξένων επενδύσεων, της εθνικής άμυνας και της διπλωματίας, του ψηφιακού εκσυγχρονισμού και των δημοσίων έργων.

Όποια κι αν είναι η μίζερη κριτική που απεγνωσμένα επιδιώκει να ισοπεδώσει τις κυβερνητικές επιδόσεις κάθε σύγκριση είναι συντριπτική. Η Κυβέρνηση της Νέας Δημοκρατίας κατάφερε, εν μέσω των πληγών του Φαραώ που της έτυχαν, από την πανδημία και την τουρκική προκλητικότητα μέχρι τον ρωσοουκρανικό πόλεμο και την ενεργειακή κρίση, να στρίψει το πηδάλιο της χώρας στα νερά της κανονικότητας.

Αυτό το μαρτυρά το γεγονός ότι αυτός ο προϋπολογισμός είναι ο πρώτος, εδώ και δώδεκα χρόνια, που συζητείται εκτός μνημονιακού προγράμματος και εκτός πλαισίου ενισχυμένης εποπτείας. Το μαρτυρούν οι αριθμοί, που συνήθως δεν λένε ψέματα. Η χώρα μας αναβαθμίστηκε σε μια τριετία έντεκα φορές και είμαστε ήδη προ των πυλών για μια ακόμη σημαντική αναβάθμιση. Το μαρτυρά ο ρυθμός ανάπτυξης που κινείται στο 5,6% το τρέχον έτος. Και βεβαίως ψήφο εμπιστοσύνης στη χώρα συνιστά η αύξηση των επενδύσεων κατά 30% αυτή την τριετία.

Ναι, θα θέλαμε περισσότερα. Θα ήμασταν ευτυχέστεροι αν είχαμε εφαρμόσει το πρόγραμμά μας κατά γράμμα. Ωστόσο, ποιος θα αρνηθεί ότι αυτή η Κυβέρνηση αντιμετώπισε κάθε πιθανή και απίθανη κρίση που θα μπορούσε να συμβεί; Και ποιος δεν σκέφτηκε ποια θα ήταν η διαχείριση στα γεγονότα του Έβρου, με την καθοδηγούμενη από την Άγκυρα εισβολή χιλιάδων μεταναστών σε ελληνικό έδαφος, αν κυβέρνηση ήταν ο ΣΥΡΙΖΑ, ενθυμούμενοι τι συνέβη το 2015; Ή τι θα γινόταν εάν είχαμε κυβέρνηση ΣΥΡΙΖΑ - ΑΝΕΛ σε περίοδο πανδημίας ή ενεργειακής κρίσης;

Γιατί καλές οι κορώνες και η εύκολη δημαγωγία, αλλά όλοι θυμόμαστε ότι η κυβέρνηση των «παράταιρων εταίρων», εκτός του ότι έκλεισε τις τράπεζες, μας επέβαλε είκοσι εννέα νέους φόρους και έκοψε δεκαεπτά φορές τις συντάξεις.

Στη δύσκολη αυτή συγκυρία, όμως, με τη Νέα Δημοκρατία, νοικοκυριά και επιχειρήσεις στάθηκαν όρθια, με συνετή διαχείριση και ορθή κατανομή των πόρων. Μόνο το 2022 δόθηκαν 4,4 δισεκατομμύρια ευρώ για μέτρα αντιμετώπισης της υγειονομικής κρίσης και 4,8 δισεκατομμύρια ευρώ για τις συνέπειες της ενεργειακής κρίσης, ενώ το 2023 προβλέπονται επιπλέον μέτρα ύψους 8,3 δισεκατομμυρίων ευρώ για νοικοκυριά και επιχειρήσεις και ταυτόχρονα για πρώτη φορά, μετά από δώδεκα χρόνια, έχουμε αύξηση των συντάξεων αλλά και κατάργηση της εισφοράς αλληλεγγύης για συνταξιούχους και δημοσίους υπαλλήλους.

Κυρίες και κύριοι συνάδελφοι, επιτρέψτε μου να επισημάνω τρεις τομείς που χρειάζονται ιδιαίτερη προσοχή. Ο πρώτος είναι η ενίσχυση της εθνικής άμυνας. Δυστυχώς η Τουρκία, με ή χωρίς Ερντογάν, είναι μια αναθεωρητική δύναμη. Βεβαίως λέμε «ναι» στη διπλωματία, αλλά δεν ρισκάρουμε την κυριαρχία της χώρας, όπως ήθελαν κάποιοι διεθνιστές της Αντιπολίτευσης, ούτε την αναθέτουμε στις καλές υπηρεσίες τρίτων. Ορθώς συνεχίζουμε το εξοπλιστικό πρόγραμμα, ναύαρχε, που ξεκίνησε το 2020.

Ο δεύτερος είναι η στήριξη των νέων να κάνουν οικογένεια. Η χορήγηση άτοκων ή χαμηλότοκων στεγαστικών δανείων σε νέους και νέα ζευγάρια είναι μια καλή αρχή. Χρειαζόμαστε όμως άμεσα ένα πλέγμα γενναίων παρεμβάσεων. Διότι η δημογραφική μας απίσχναση είναι ραγδαία.

Ο τρίτος είναι η περαιτέρω στήριξη της πρωτογενούς παραγωγής. Η ενεργειακή κρίση έχει φέρει -θα χρειαστώ ένα λεπτό, κύριε Πρόεδρε- σε δυσχερή θέση αγρότες και κτηνοτρόφους. Ασφαλώς έχουν παρθεί μέτρα για το κόστος παραγωγής, ενώ είναι πρωτοφανούς ύψους οι αποζημιώσεις που έχουν δοθεί την τελευταία τριετία. Οι τραγικές όμως ελλείψεις εργατικών χεριών μαρτυρούν και το τεράστιο πρόβλημα του πρωτογενούς τομέα, που είναι η γήρανση του αγροτικού πληθυσμού και η ερήμωση των χωριών.

Κύριε Πρόεδρε, το 2023, τον προϋπολογισμό του οποίου συζητούμε, είναι έτος εκλογών, έτος σταυροδρόμι για το μέλλον της χώρας. Το δίλημμα που εγείρεται ενώπιον των Ελλήνων είναι μέγα. Θα ρισκάρουμε όσα κατακτήσαμε τα τριάμισι αυτά χρόνια; Θα αφήσουμε την πολιτική αστάθεια να υπονομεύσει την οικονομία, τώρα που το νερό μπήκε στο αυλάκι; Θα συμβάλλουμε στην αβεβαιότητα, την ώρα που ο γείτονας καραδοκεί για να επιβάλει τους δικούς του όρους στο Αιγαίο; Είμαι βέβαιος ότι πλέον υπάρχει εμπειρία, υπάρχει η ωριμότητα, υπάρχει το μέτρο σύγκρισης, ώστε οι πολίτες να αποφασίσουν την ανανέωση της καθαρής εντολής στην Κυβέρνηση της Νέας Δημοκρατίας για να ολοκληρώσει το έργο της.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Χαρακόπουλε.

Καλείται στο Βήμα ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης για δώδεκα λεπτά. Δεν υπάρχουν δευτερολογίες, τριτολογίες. Τηρούμε τον χρόνο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ, κύριε Πρόεδρε.

Ευχαριστώ επίσης τον κύριο που καθάρισε εδώ, ενώ δεν όφειλε, καθώς δεν είναι υγειονομικός.

Κύριες και κύριοι Βουλευτές, κύριοι Υπουργοί, πολίτες της Ελλάδας που μας ακούτε τυχόν από εκεί έξω, όταν μια πολιτεία αποσύρεται από πάροχος υγείας, παιδείας και κοινωνικής πρόνοιας, τότε αυτομάτως σχεδόν η ίδια αυτή η πολιτεία μετατρέπεται σε τι; Σε κατασταλτικό μηχανισμό απέναντι στον λαό, ο οποίος αντιστέκεται και διεκδικεί υγεία, παιδεία και κοινωνική πρόνοια.

Αυτό ακριβώς έχουμε εδώ αυτές τις μέρες στην πατρίδα μας. Θέλετε μια ακόμα απόδειξη γι’ αυτό που λέω; Δίνονται 600 ευρώ στις δυνάμεις καταστολής και επαναπροωθήσεων, μηδέν ευρώ στους υγειονομικούς μας, μηδέν ευρώ στους δασκάλους μας, μηδέν ευρώ στους καθηγητές μας, μηδέν ευρώ στους πυροσβέστες μας, μηδέν ευρώ στους τραυματιοφορείς του ΕΚΑΒ μας.

Και λυπόμαστε που το λέμε, ειλικρινά λυπόμαστε που το λέμε, θα θέλαμε να μην είμαστε αναγκασμένοι να το πούμε, αλλά έδωσε όλο ανεξαιρέτως το πολιτικό σύστημα της πατρίδας μας, πλην του ΜέΡΑ25, τα διαπιστευτήριά του σε αυτή την απάνθρωπη καταστολή, καθώς προχθές ΣΥΡΙΖΑ και Κομμουνιστικό Κόμμα Ελλάδας συντάχθηκαν με την «Κυριάκος Μητσοτάκης Α.Ε.» για το επίδομα καταστολής, γράφοντας κυριολεκτικά -πολίτες που μας ακούτε εκεί έξω- μια κατάμαυρη σελίδα στη νεότερη πολιτική ιστορία της πατρίδας μας.

Για εμάς πάλι από την άλλη πλευρά, η στάση του ΜέΡΑ25 να καταψηφίσει το ανήθικο επίδομα είναι απλώς αυτονόητη και είναι αυτονόητη γιατί εμείς είμαστε αριστεροί, με όλη τη σημασία της έννοιας του όρου. Επομένως σαν αριστεροί δεν λειτουργούμε και δεν έχουμε καν το δικαίωμα να λειτουργήσουμε ποτέ ευκαιριακά και συντεχνιακά, υπολογίζοντας τα κομματικά οφέλη, αλλά πάντοτε και μόνο λειτουργούμε βάσει των αρχών μας, που είναι αδιαπραγμάτευτες.

Παιδιά που μας ακούτε από εκεί πάνω, καλό είναι αν έχετε αρχές να τις κρατάτε με κάθε κόστος, όσο και αν σας πατάνε στον λαιμό μέχρι το τέλος.

Κυρίες και κύριοι Βουλευτές, εμάς στο ΜέΡΑ25 δεν μας ενδιαφέρει καθόλου, μα καθόλου, ο προϋπολογισμός της «Κυριάκος Μητσοτάκης Α.Ε.». Θα εξηγήσουμε αργότερα πώς θα συνεισφέρει, με ποιον τρόπο ακριβώς θα συνεισφέρει ο προϋπολογισμός αυτός στην υφαρπαγή και άλλης δημόσιας περιουσίας του ελληνικού λαού κατά τη διάρκεια του 2023, αλλά προς στιγμήν, αυτή την ώρα που μιλώ, δεν μας ενδιαφέρει καθόλου ο προϋπολογισμός σας. Ξέρετε γιατί; Γιατί εμείς στο ΜέΡΑ25 νιώθουμε ότι τη σημερινή μέρα -παιδιά που μας ακούτε από εκεί πάνω- δεν έχουμε το ηθικό δικαίωμα να μας ενδιαφέρει τίποτε άλλο από την άδικη και εντελώς αναίτια και εν ψυχρώ δολοφονία ενός ακόμη παιδιού, ενός ακόμη νέου ανθρώπου από κρατικό μας λειτουργό.

Με τον φόνο του Κώστα Φραγκούλη, τον οποίο δεν θα ξεχάσουμε ποτέ, η Ελληνική Αστυνομία και ο πολιτικός της προϊστάμενος Τάκης Θεοδωρικάκος, καθώς και ο πολιτικός προϊστάμενος του πολιτικού τους προϊστάμενου, κ. Κυριάκος Μητσοτάκης, έχουν πετύχει το αδιανόητο. Ξέρετε ποιο είναι το αδιανόητο; Να έχουν δολοφονήσει τρεις άοπλους νέους συνανθρώπους μας, οι οποίοι μάλιστα κατά τη διάρκεια της δολοφονίας τους, δεν ήταν επικίνδυνοι για κανέναν στο παραμικρό. Μέσα σε μόλις δυόμισι χρόνια δολοφονήθηκαν αυτοί οι τρεις νέοι άνθρωποι. Θυμίζω εδώ ότι ο Βασίλειος Μάγγος -ο πρώτος των δολοφονηθέντων, δολοφονήθηκε τον Ιούνιο του 2020- δολοφονήθηκε από άνδρες των ΜΑΤ, κύριε Πρόεδρε, κυρίες και κύριοι Βουλευτές, κύριοι Υπουργοί, παιδιά που ακούτε από εκεί πάνω.

Ξέρετε γιατί; Επειδή και μόνο συμμετείχε ο Βασιλάκης σε συγκέντρωση κατά της καταστροφής του περιβάλλοντος στον Βόλο. Γύρναγε από τη δουλειά του το παιδί, ήταν με το παπί του, είδε στον δρόμο συγκέντρωση για την καταστροφή του περιβάλλοντος της περιοχής του, άφησε το παπί -αντί να κοιτάξει τη δουλίτσα του, την κούραση του και να γυρίσει στο σπίτι να ηρεμήσει- σταμάτησε και αυθόρμητα αποφάσισε να συμμετάσχει. Αυτό έκανε ο Βασίλης Μάγγος. Πόσο επικίνδυνος μπορεί να ήταν για το κράτος σας ο Βασιλάκης Μάγγος, ώστε να τον σκοτώσετε εντελώς άδικα και αναίτια;

Η απάντηση, παιδιά, είναι απλή. Όσο ο κάθε Έλληνας πολίτης που αποφασίζει αυθορμήτως να συμμετάσχει στα κοινά, τόσο επικίνδυνος. Όσο κάθε Έλληνας πολίτης που αποφασίζει να βγει στους δρόμους και να αντιμετωπίσει τη σκληρή μνημονιακή σας πραγματικότητα, ενωμένος με άλλους ανθρώπους που έχουν την ίδια αγωνιστική διάθεση με αυτόν, αντί να κάθεται στο σπιτάκι του, όπως θα ευχόσασταν εσείς, και να επιβλέπει τον αργό θάνατό του από την τηλεόραση, παρακολουθώντας ψευδείς ειδήσεις και reality, μέσα στις ροζ τηλεοπτικές φούσκες των διαφόρων «ΣΚΑΪ» που κατέχουν οι διάφοροι Αλαφούζοι αυτού του κόσμου. Ποιοι Αλαφούζοι; Αυτοί που εμπορεύονται παρανόμως το πετρέλαιο του κ. Πούτιν. Αυτοί οι Αλαφούζοι, συνεπικουρούμενοι από τους Βαρδινογιάννηδες, τους Λάτσηδες κ.λπ..

Ο Βασίλειος Μάγγος, λοιπόν, δολοφονήθηκε απλώς και μόνο γιατί ήθελε να συμμετέχει. Τα άλλα δύο, όμως, παιδιά δεν δολοφονήθηκαν ούτε καν γι’ αυτό, κυρίες και κύριοι Βουλευτές. Πυροβολήθηκαν χωρίς κανέναν ενδοιασμό στο κεφάλι, απλώς και μόνο γιατί ήταν Ρομά και άρα, στη χυδαία εποχή που ζούμε, η ζωή τους άξιζε λιγότερο από των άλλων Ελλήνων πολιτών.

Ο ένας πυροβολήθηκε προχθές για 20 ευρώ βενζίνης κι ο άλλος γιατί δεν σταμάτησε σε αστυνομικό έλεγχο. Και οι δύο ήσαν έφηβοι και τα δύο αδικήματα, θα με συγχωρήσετε πολύ, αλλά εμένα προσωπικά και στο ΜέΡΑ25 μάς φαίνονται πολύ μικρότερα αδικήματα από αυτά του κ. Πάτση σας και από αυτά της κ. Καϊλή σας. Να τους χαίρεστε.

Μπορεί ένα κράτος καμμιά φορά -μπορεί κάθε κράτος- να δολοφονήσει κατά λάθος έναν πολίτη, αλλά τότε οφείλει να ζητήσει δημόσια συγγνώμη. Αυτό που δεν μπορεί όμως να κάνει το ίδιο κράτος, είναι λίγες μόλις ημέρες μετά τη δολοφονία να αντιμετωπίσει με τέτοια καταστολή και αυταρχισμό τις εύλογες διαμαρτυρίες των πολιτών, ρισκάροντας και νέες απώλειες.

Ξέρετε τι εννοώ, κύριε Πρόεδρε; Εννοώ ότι αυτή τη στιγμή το κράτος μας ρισκάρει νέες απώλειες στην ΑΣΟΕΕ. Χτες ρίσκαρε σε όλο το κέντρο. Τώρα αυτή τη στιγμή, μόλις με ενημέρωσαν πριν ανέβω στο Βήμα, ότι συνεχίζουν να χτυπάνε ανθρώπους στην ΑΣΟΕΕ, γιατί; Για να καλύψουν έναν φόνο που έκαναν, χτυπώντας άοπλο άνθρωπο. Και μέσα σε όλα αυτά μάς ζητάτε -ακούστε το να φρίξετε, εσείς, που είστε νέοι άνθρωποι- να συζητήσουμε μαζί σας σήμερα ανερυθρίαστα, χωρίς να κοκκινίζει κανείς από ντροπή, μεταξύ τυριού, αχλαδιού και ενός σκοτωμένο παιδιού, τον ψευτοπροϋπολογισμό σας και το δήθεν αναπτυξιακό ψευτομοντέλο σας.

Και είναι ψεύτικος, ψευδεπίγραφος ο προϋπολογισμός σας, γιατί δεν συντάχτηκε στα υπουργικά γραφεία σας, δεν συντάχθηκε από τον Πρωθυπουργό σας. Είναι ψεύτικος, γιατί συντάχθηκε, κύριε Πρόεδρε, κυρίες και κύριοι Βουλευτές, από τα λογιστικά γραφεία των ομιλιών των δέκα παρασιτικών ολιγαρχών της χώρας μας, της Ελλάδας, γραφεία τα οποία συνεργάστηκαν γι’ αυτή τη χυδαία συγγραφή με τι; Με δέκα παρασιτικότερους ακόμα υπαλλήλους δήθεν οργάνων των Βρυξελλών.

Ποιο είναι όμως άραγε το μοντέλο ανάπτυξης που υπηρετεί και ο προϋπολογισμός του 2023; Ποιο είναι τελικά το μοντέλο ανάπτυξης που επιφυλάσσετε στον ελληνικό λαό; Νομοθετείτε και εφαρμόζετε όλα ανεξαιρέτως τα συνθηκολογημένα στους δανειστές και την ντόπια ολιγαρχία, κόμματα που εναλλάσσεστε στην κυβέρνηση από το 2009 μέχρι σήμερα, το ίδιο ακριβώς αυτό θνησιγενές, αντιοικονομικό, υφεσιακό μοντέλο.

Είναι αυτό το μοντέλο, παιδιά, της οικονομίας, της χρεοκοπίας και της έξωσης, του πλειστηριασμού και της εθνικής μας μιζέριας. Αυτό το μοντέλο είναι. Είναι το μοντέλο του real estate και της τουριστικοποίησης των γειτονιών μας, το λεγόμενο «gentrification», για όσους μιλάνε αγγλικά. Οι δήθεν άμεσες ξένες επενδύσεις που έρχονται στη χώρα μας τα τελευταία χρόνια, κύριε Πρόεδρε, κυρίες και κύριοι Βουλευτές, αφορούν ως επί το πλείστον εταιρείες διαχείρισης απαιτήσεων -τις λεγόμενες «servisers»- και εταιρείες αγοράς απαιτήσεων -τα λεγόμενα «funds»-, όπως είναι αυτά μέσω του κατάπτυστου σχεδίου «ΗΡΑΚΛΗΣ», που ξεκίνησε ουσιαστικά -να το θυμίσουμε και αυτό- τον Δεκέμβριο του 2015 επί Αλέξη Τσίπρα, με ονομαστική ψηφοφορία, όταν ψηφίστηκε ο νόμος του Αλέξη Τσίπρα, ν.4354/2015. Ζήτησε ονομαστική ψηφοφορία η Αντιπολίτευση και έτσι ξέρουμε, έχει καταγραφεί ιστορικά στα Πρακτικά της Βουλής, ότι τόσο ο ίδιος Αλέξης Τσίπρας όσο και όλη η τότε Κοινοβουλευτική του Ομάδα ψήφισαν τον νόμο που δίνει το δικαίωμα στις τράπεζες να πουλάνε τα κόκκινα δάνεια σε αρπακτικά όρνια του εξωτερικού, που έρχονται να αρπάξουν τον εθνικό μας πλούτο.

Δεν υφίσταται, λοιπόν, καμμία προστασία έκτοτε με τον νόμο -επαναλαμβάνω και λυπάμαι που το επαναλαμβάνω- του Αλέξη Τσίπρα, τον οποίο ψήφισε και ο ίδιος σε ονομαστική ψηφοφορία της πρώτης κατοικίας, κύριε Πρόεδρε. Καμμία προστασία του δανειολήπτη. Υφίσταται μόνο αβάντα για τα funds, τις τράπεζες, μόνο αβάντα για το δήθεν αναπτυξιακό σας μοντέλο, που ευνοεί την ολιγαρχία πάντα, σε βάρος του λαού μας πάντα.

Ταυτόχρονα, πολυεθνικά funds, όπως είναι η CVC -ξέρετε ποια είναι η CVC; Η νέα σας ΔΕΗ, αμερικανική πολυεθνική-, έρχονται στη χώρα μας, παίρνουν τη ΔΕΗ μας, τους τη χαρίζουν και μετά μας πουλάνε το ρεύμα μας. Ποιο ρεύμα; Το ρεύμα που παράγει η ΔΕΗ, που ο ελληνικός λαός την έχτισε με το υστέρημά του. Και την υγεία μας, ιδιαίτερα μετά το κατάπτυστο νομοθέτημα διάλυσης του ΕΣΥ, που έφερε η Κυβέρνηση «Κυριάκος Μητσοτάκης Α.Ε.» πριν από δέκα ημέρες εδώ.

Οι επενδυτές που φέρνετε, όλοι ανεξαιρέτως οι μνημονιακοί, στη χώρα μας δεν είναι τίποτε άλλο από όρνια αρπακτικά, που έρχονται να φάνε τις τελευταίες σάρκες της ελληνικής κοινωνικής οικονομίας: Τα σπίτια μας, την υγεία μας, το ρεύμα μας, την παιδεία μας.

Μπροστά σε αυτή τη δυστοπία που απλώνεται σε όλη τη χώρα και που υπηρετείτε ανεξαιρέτως όλα τα μνημονιακά κόμματα, Νέα Δημοκρατία ΣΥΡΙΖΑ και ΚΙΝΑΛ, το ΜέΡΑ25, κύριε Πρόεδρε, σήμερα καταθέτει επτά ρεαλιστικές και άμεσα εφαρμόσιμες τομές. Ακούστε τες.

Πρώτον, ηλεκτρικό ρεύμα. Βήμα πρώτο. Άμεση κατάργηση -χτες- του Χρηματιστηρίου Ενέργειας, στο οποίο μας εισήγαγε επίσης ο ΣΥΡΙΖΑ, αλλά διαχειρίζεται με αγαστή σύμπνοια με αυτόν ο Κυριάκος Μητσοτάκης, με αποτέλεσμα τη χονδρική τιμή να την ορίζουν τελικά οι ολιγάρχες πάνω από το κόστος και τις πιο ακριβής κιλοβατώρας που παράγεται σε αυτή τη χώρα.

Δεύτερο βήμα, άμεση κοινωνικοποίηση -χθες- ΔΕΔΔΗΕ, ΔΕΗ, ΑΔΜΗΕ και επανασύσταση της ενιαίας ΔΕΗ ως παραγωγό, μεταφορέα και πάροχο μοναδικό του ηλεκτρικού ρεύματος στην πατρίδα μας.

Τρίτο, κύριε Πρόεδρε, ακρίβεια, ΦΠΑ και φόροι. Αμέσως αυτόματη τιμαριθμική αναπροσαρμογή -όχι όλων- του κατώτατου μισθού και της κατώτατης σύνταξης, των φτωχών συνανθρώπων μας. Άμεση τιμαριθμική αναπροσαρμογή με ισχύ αναδρομικά από τις αρχές του 2021, γιατί από τότε πεινάει ο λαός μας, καλά δέκα χρόνια πεινάει, αλλά από 2021 πεινάει άγρια.

Μείωση των συντελεστών ΦΠΑ από 24% στο 15%, από 13% στο 6% και ειδικά για τα λιπάσματα και τα βιβλία σας στο 0%, παιδιά. Μείωση φορολογικού συντελεστή μικρών επιχειρήσεων στο 10%, μεσαίες στο 20%, αλλά και αύξηση για τις μεγάλες -γιατί πρέπει- στο 30%, που όλο στις μεγάλες μειώνουν τους φόρους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω αμέσως, κύριε Πρόεδρε, εάν μου δώσετε ένα λεπτό. Ευχαριστώ πολύ.

Κατάργηση όλων ανεξαιρέτως των προπληρωμών φόρων για τις μικρές και τις μεσαίες επιχειρήσεις. Κούρεμα χρεών και δανείων για τις μικρές και μεσαίες επιχειρήσεις.

Τέταρτον, στέγη. Άμεση κατάργηση «ΗΡΑΚΛΗ», προστασία πρώτης κατοικίας, αντικατάσταση του «ΗΡΑΚΛΗ» από δημόσιο φορέα κόκκινων δανείων που θα ονομάζεται «ΟΔΥΣΣΕΑΣ», ίδρυση Οργανισμού Κοινωνικής Στέγης που δεν θα δανείζει ούτε θα πουλάει τα σπίτια των φτωχών ανθρώπων, αλλά θα παρέχει άρτιες, ανθρώπινες και οικολογικά δομημένες κοινωνικές κατοικίες σε νέους και νέες αλλά και σε φτωχούς συνανθρώπους.

Πέμπτον, εξορύξεις. Είναι κρίσιμο, γιατί είστε νέοι άνθρωποι και απευθύνομαι μόνο σε εσάς. Καμμία εξόρυξη, κανένας αγωγός. Όλα τα ορυκτά καύσιμα ήταν και οφείλουν να παραμείνουν στα έγκατα της γης μας. Για κάποιον λόγο τα έχει βάλει το σύμπαν και ο Θεός εκεί.

Παράλληλα, τεράστιο επενδυτικό πρόγραμμα. Κάθε στέγη στην τσιμεντούπολη ένα φωτοβολταϊκό. Πρόγραμμα ανακύκλωσης στην πηγή, με αξιοποίηση βιομάζας. Πρόγραμμα εξοικονόμησης μέσω ενεργειακής αναβάθμισης κτηρίων.

Κοινωνικοποίηση, έκτον, της δημόσιας υγείας, παιδείας και ενημέρωσης. Ο σχεδιασμός και έλεγχος της δημόσιας παιδείας, της υγείας και της ενημέρωσής μας θα περάσει στα χέρια κληρωτών -να περάσει, αλλά θα περάσει αν κυβερνήσει το ΜέΡΑ25-, συμβουλίων και εκλεγμένων πολιτών και η διοίκησή τους στα χέρια των εργαζόμενων σε αυτά. Η υγεία και η παιδεία δεν είναι εμπορεύματα. Είναι ανθρώπινα αγαθά και δικαιώματα.

Ανάκτηση της δημοκρατικής κυριαρχίας στο κράτος και στη δημόσια περιουσία. Πώς; ΑΑΔΕ, ΕΛΣΤΑΤ, Υπερταμείο, Ταμείο Χρηματοπιστωτικής Σταθερότητας περνούν στο ελληνικό κράτος, ενώ είναι στην τρόικα μέχρι σήμερα, παιδιά μου. Λογοδοσία σε συμβούλια κληρωτών και εκλεγμένων πολιτών.

Έβδομο και τελευταίο, κύριε Πρόεδρε, ανάκτηση δημοκρατικής κυριαρχίας στις συναλλαγές μας και τον δανεισμό των αγροτών και των βιοτεχνών. Ένταξη του Υπερταμείου, του ΤΑΙΠΕΔ και του Ταμείου Χρηματοπιστωτικής Σταθερότητας, που μας κλέβουν τόσον καιρό, στη νέα αναπτυξιακή Αγροτική Τράπεζα και δημιουργία επιτέλους ενός συστήματος δημοσιονομικών συναλλαγών εξωτραπεζικού, που εμείς θα το λέμε «ΔΗΜΗΤΡΑ» και θα μας επιτρέπει να είμαστε ελεύθεροι από τους μελλοντικούς εκβιασμούς των Βρυξελλών όταν θέλουν να μας κλείσουν τις τράπεζες, γιατί διεκδικούμε τη λευτεριά μας. Αυτό.

Κλείνω με μία φράση. Μη βιαστείτε όλοι εσείς οι μνημονιακοί να αποδώσετε τις επτά τομές που προτείνει το ΜέΡΑ25 για τη σωτηρία της πατρίδας μας στην αριστερή ουτοπία και τις γνωστές από τα παλιά αυταπάτες, λέγοντας το γνωστό «αυτά δεν γίνονται», γιατί, αν αύριο το πρωί, κύριε Πρόεδρε, κυρίες και κύριοι Βουλευτές, σταματήσουν οι παρασιτικοί σας ολιγάρχες με τη στήριξη των Βρυξελλών και τη δική σας να κλέβουν την εθνική μας περιουσία, τότε αυτά γίνονται και παραγίνονται.

Ευχαριστώ πολύ που με ακούσατε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Τρίπολης (δεύτερο τμήμα).

Η Βουλή σάς καλωσορίζει. Σας εύχεται καλή πρόοδο και καλές γιορτές και σε εσάς και στις οικογένειές σας.

(Χειροκροτήματα από όλες τις πτέρυγες της Βουλής)

Μια παρέμβαση από τον Κοινοβουλευτικό Εκπρόσωπο του Κομμουνιστικού Κόμματος Ελλάδος κ. Νίκο Καραθανασόπουλο.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα έλεγα, κύριε Πρόεδρε, απευθυνόμενος στον Κοινοβουλευτικό Εκπρόσωπο του ΜέΡΑ25, να είναι πολύ πιο προσεκτικός όταν αναφέρεται στο ΚΚΕ.

Το ΚΚΕ έχει βιώσει στο πετσί του πάνω από δέκα δεκαετίες τη δράση των κατασταλτικών μηχανισμών, με πολύ άσχημο τρόπο πολλές φορές. Άρα γνωρίζουμε πολύ καλά τι σημαίνει «κατασταλτικοί μηχανισμοί» και από αυτή την άποψη εμείς δεν θα πέσουμε στην παγίδα της Κυβέρνησης, όπως πέφτει το ΜέΡΑ25, ποιος είναι υπέρ ή κατά του επιδόματος.

Δεύτερο ζήτημα, το οποίο θα θέλαμε να θέσουμε. Εμείς ως ΚΚΕ ζητάμε την κατάργηση των ομάδων αυτών της καταστολής, των ΜΑΤ, της δράσης, της Πανεπιστημιακής Αστυνομίας και όχι τη μετάλλαξή τους, να μην είναι η Πανεπιστημιακή Αστυνομία στο Υπουργείο Προστασίας του Πολίτη, αλλά στους πρυτάνεις και να οπλοφορούν, όπως ζητάει το ΜέΡΑ25.

Και τρίτο ζήτημα, εμείς γνωρίζουμε πολύ καλά ότι υπάρχει ένα πολύ μεγάλο τμήμα των ενστόλων, οι οποίοι διαφωνούν με τον κατασταλτικό ρόλο. Τους καλούμε να πάρουν τη θέση τους στο λαϊκό κίνημα, το οποίο αγωνίζεται ενάντια στον αυταρχικό κατήφορο που συνδέεται με την αντιλαϊκή πολιτική και που εφάρμοσαν όλες οι κυβερνήσεις.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, θα ήθελα τον λόγο.

Ορίστε, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Αγαπητέ φίλε και σύντροφε, ακριβώς επειδή γνωρίζουμε στο ΜέΡΑ25 πάρα πολύ καλά, ενδελεχώς, την ιστορία του κομμουνιστικού κινήματος στην πατρίδα μας και του Κομμουνιστικού Κόμματος στη Βουλή, γι’ αυτό ακριβώς πέσαμε από τα σύννεφα που ψηφίσατε.

Επίσης, επιτρέψτε μου να σας πω ότι είναι μια αντίφαση γενναία να λέτε ότι εσείς ζητάτε την κατάργηση, αλλά ταυτοχρόνως ας πάρουν και το εξακοσάρι αυτοί που θέλετε να καταργηθούν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μαζί με τον νου και η γνώση.

**ΠΡΟΕΔΡΕΥΩΝ (Απόστολος Αβδελάς):** Καταγράφεται στα Πρακτικά, κύριε συνάδελφε.

Καλείται στο Βήμα ο Υπουργός Ναυτιλίας και Νησιωτικής Πολιτικής κ. Ιωάννης Πλακιωτάκης και αμέσως μετά ο κ. Κούβελας.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Κύριε Αντιπρόεδρε, κύριε Υπουργέ, κυρίες και κύριοι συνάδελφοι, η συζήτηση του προϋπολογισμού του 2023 πραγματοποιείται σε ένα περιβάλλον πολλών και σημαντικών θετικών εξελίξεων στην ελληνική οικονομία, το αποτύπωμα των οποίων διαχέεται σε ολόκληρη την ελληνική κοινωνία.

Σημειώνω: Τερματισμός της ενισχυμένης εποπτείας μετά από δώδεκα χρόνια μνημονίων και επιτήρησης, εκταμίευση της τελευταίας δόσης των κερδών από τα ελληνικά ομόλογα, ελάφρυνση του χρέους ύψους άνω των 5 δισεκατομμυρίων ευρώ, ρυθμός ανάπτυξης για το 2023 πολλαπλάσιος του ευρωπαϊκού μέσου όρου, ρεκόρ επενδύσεων, ένα από τα μεγαλύτερα προγράμματα στήριξης στην Ευρώπη. Με οριζόντια αλλά και στοχευμένα μέτρα, η Κυβέρνηση από την πρώτη στιγμή ενισχύει νοικοκυριά και επιχειρήσεις, περιορίζοντας τις αρνητικές συνέπειες της παγκόσμιας ενεργειακής και πληθωριστικής κρίσης.

Κυρίες και κύριοι συνάδελφοι, κάθε ευρώ που μπορεί να διατεθεί κατευθύνθηκε και συνεχίζει να κατευθύνεται στην ανακούφιση των συμπατριωτών μας και, βεβαίως, προχωράμε και στην αύξηση του κατώτατου μισθού, αύξηση των συντάξεων, συνέχεια στις φορολογικές ελαφρύνσεις και ενίσχυση της αποτρεπτικής ικανότητας των Ενόπλων Δυνάμεων, με σύγχρονα οπλικά συστήματα.

Κανείς μας δεν θα ισχυριστεί ότι όλα είναι τέλεια. Ζούμε σε ένα περιβάλλον αλλεπάλληλων παγκόσμιων κρίσεων, οι συνέπειες των οποίων προκάλεσαν και συνεχίζουν να προκαλούν προβλήματα και στην ελληνική κοινωνία.

Είναι, όμως, ακριβές να πούμε ότι, παρά τις κρίσεις, ο Κυριάκος Μητσοτάκης και η Κυβέρνηση της Νέας Δημοκρατίας δικαιώνουν την εμπιστοσύνη των πολιτών. Η πατρίδα μας ξεπερνά τις κρίσεις, αποτελεί παράγοντα σταθερότητας, προσελκύει επενδύσεις, αναπτύσσεται. Η Ελλάδα αλλάζει και η θετική της πορεία επιτρέπει αισιοδοξία για την πορεία της και το 2023 στον δρόμο που οδηγεί σε σταθερά καλύτερο βιοτικό επίπεδο αλλά και βελτιωμένη ποιότητα ζωής για τις Ελληνίδες και τους Έλληνες.

Κύριε Πρόεδρε, το Υπουργείο Ναυτιλίας και Νησιωτικής Πολιτικής, ως φορέας του οποίου η ελληνική πολιτεία έχει εμπιστευτεί τη διαχείριση ενός από τα πιο ευαίσθητα στοιχεία του Ελληνισμού, τη θάλασσα, βρέθηκε και το 2022 στην προμετωπίδα των δράσεων αλλά και των πρωτοβουλιών που αναλήφθηκαν για την αντιμετώπιση των ιδιαίτερων, σύνθετων ζητημάτων, όπως, για παράδειγμα, στην ακτοπλοΐα το έργο το οποίο έχει επιτελεστεί από το 2019 μέχρι και σήμερα είναι πραγματικά τεράστιο και πολυεπίπεδο.

Ξεκινώ από την ενίσχυση κατά 53% της ετήσιας χρηματοδότησης των άγονων γραμμών. Την παραλάβαμε στα 90 εκατομμύρια και την αυξήσαμε στα 138 εκατομμύρια. Αυτό, λοιπόν, μας έδωσε τη δυνατότητα να προσθέσουμε είκοσι τέσσερις νέες άγονες γραμμές στο ακτοπλοϊκό δίκτυο και βεβαίως, στην ουσία, καταφέραμε να συνδέσουμε με επάρκεια και συνέπεια κάθε νησί μας, εξυπηρετώντας δεκάδες χιλιάδες επιβάτες.

Προχωράμε για πρώτη φορά στην προκήρυξη πολυετών συμβάσεων για μικρές άγονες γραμμές, με διάθεση 370 εκατομμυρίων ευρώ από το ΕΣΠΑ. Καταρτίζουμε αναλυτικό σχέδιο-μελέτη για τη σταδιακή ανανέωση του στόλου της επιβατηγού ναυτιλίας και, βέβαια, εξασφαλίσαμε χρηματοδότηση 600 εκατομμυρίων ευρώ από το πρόγραμμα «ΜΕΤΑΦΟΡΕΣ». Προτεραιότητα έχουν, βεβαίως, οι παρεμβάσεις σε επιλεγμένα νησιωτικά λιμάνια, ενώ οι παρεμβάσεις αυτές θα συνδυαστούν με την προώθηση της χρήσης καθαρών καυσίμων, την προετοιμασία του νέου θεσμικού πλαισίου για τη λιμενική διαχείριση, καθώς και την προετοιμασία για την πράσινη μετάβαση των λιμένων στο πλαίσιο του ευρωπαϊκού προγράμματος «Fit for 55».

Στον τομέα της ενίσχυσης της ασφάλειας στον θαλάσσιο χώρο, το 2022, το Λιμενικό Σώμα - Ελληνική Ακτοφυλακή αντιμετώπισε τριπλάσιο αριθμό περιστατικών παράνομης μετανάστευσης από εκείνο των ετών 2020 και 2021, από ένα τριπλό πλέον μέτωπο εκκίνησης των μεταναστευτικών ροών από την Τουρκία, τον Λίβανο και, πρόσφατα, τη Λιβύη.

Σε συντονισμένες επιχειρήσεις έρευνας και διάσωσης μόνο για το 2022, μέχρι τώρα έχουν διασωθεί περί τις δύο χιλιάδες οκτακόσια άτομα, ανεβάζοντας τον συνολικό αριθμό των διασωθέντων από το Λιμενικό Σώμα κατά την περίοδο από το 2019 μέχρι και σήμερα σε περίπου σαράντα χιλιάδες άτομα.

Κυρίες και κύριοι συνάδελφοι, από αυτό που συμβαίνει στο Αιγαίο είναι απολύτως ξεκάθαρο ότι η Τουρκία αφήνει ανενόχλητα τα κυκλώματα των αδίστακτων διακινητών, που όχι μόνο εκμεταλλεύονται δυστυχισμένους συνανθρώπους μας, αλλά και τους εκθέτουν σε θανάσιμο κίνδυνο.

Είναι καιρός να συνειδητοποιήσουν όλοι ότι το πρόβλημα των μεταναστευτικών ροών δεν θα υπήρχε εάν η Τουρκία τηρούσε τις δεσμεύσεις που έχει αναλάβει απέναντι στην Ευρωπαϊκή Ένωση και αν οι τουρκικές αρχές έκαναν σωστά τη δουλειά τους. Τα στελέχη του Λιμενικού έχουν, μόνο τον τελευταίο χρόνο, εξαρθρώσει δεκαεννέα κυκλώματα και έχουν συλλάβει πάνω από διακόσιους πενήντα διακινητές. Στο ίδιο διάστημα, στην Τουρκία δεν έχουμε ούτε μία σύλληψη.

Η Ελλάδα, κυρίες και κύριοι συνάδελφοι, πράττει το αυτονόητο, προστατεύει τα θαλάσσια σύνορά της, τα οποία είναι και σύνορα της Ευρωπαϊκής Ένωσης. Οι γυναίκες και οι άνδρες του Λιμενικού Σώματος δρουν με αποφασιστικότητα, με απόλυτο σεβασμό στο Διεθνές Δίκαιο και με προτεραιότητα την προστασία της ανθρώπινης ζωής. Τους αξίζει, λοιπόν, για μία ακόμη φορά η δημόσια αναγνώριση του έργου τους και βέβαια της τεράστιας προσφοράς τους.

Σε αντίθεση με τον ΣΥΡΙΖΑ, που αναγκάστηκε -για μία ακόμη φορά- να αλλάξει τη στάση του σχετικά με την απόφαση της Κυβέρνησης να προχωρήσει στη χορήγηση έκτακτης ενίσχυσης 600 ευρώ τόσο στους λιμενικούς όσο και στους αστυνομικούς, αναγνωρίζοντας την επιτυχημένη διαχείριση του μεταναστευτικού. Αυτό είναι ένα γεγονός που επιβεβαιώνει για μία ακόμη φορά την έλλειψη σοβαρότητας και την απόλυτη αναξιοπιστία του κόμματος της Αξιωματικής Αντιπολίτευσης. Η προσφορά βέβαια του Λιμενικού Σώματος για μια ακόμα φορά αναγνωρίζεται επισήμως και από τον Πρωθυπουργό της χώρας.

Δεν αρκεί όμως μόνο η επιβράβευση των στελεχών. Απαιτείται -και αυτό ακριβώς κάνουμε- η συνεχής αναβάθμιση των επιχειρησιακών δυνατοτήτων του Λιμενικού Σώματος. Για αυτό αναμένεται η παραλαβή εβδομήντα νέων σκαφών, πέρα από τα είκοσι τέσσερα που έχουμε ήδη παραλάβει. Συνεχίζονται και οι διαγωνιστικές διαδικασίες για τα δύο εμβληματικά έργα του Λιμενικού Σώματος, δηλαδή το Εθνικό Σύστημα Ολοκληρωμένης Θαλάσσιας Επιτήρησης και το Σύστημα Διαχείρισης της Θαλάσσιας Κυκλοφορίας, αξίας 62 εκατομμυρίων ευρώ και 49 εκατομμυρίων ευρώ αντίστοιχα.

Στον άξονα της νησιωτικής πολιτικής έργο κομβικής σημασίας για το σήμερα και το αύριο των νησιών αλλά και των κατοίκων τους είναι η υλοποίηση της εθνικής στρατηγικής για τη νησιωτικότητα, που για πρώτη φορά θεσμοθετήθηκε. Η στρατηγική αυτή υλοποιείται με ειδικά χρηματοδοτικά εργαλεία, τόσο σε σχέση με την ανάπτυξη των υποδομών όσο και σε σχέση με τη νησιωτική επιχειρηματικότητα. Το πρόγραμμα «ΝΕΑΡΧΟΣ» ανοίγει νέους δρόμους για την ενίσχυση της τοπικής ανάπτυξης, με έμφαση στις πράσινες επενδύσεις, στον τομέα του νερού και στις εγκαταστάσεις ΑΠΕ. Μέσω αυτού του προγράμματος, προβλέφθηκε επίσης η χρηματοδότηση για την ακτοπλοΐα και για έργα δημόσιου χαρακτήρα στα νησιά. Επιπροσθέτως, δρομολογείται συνεργασία με την Ευρωπαϊκή Τράπεζα Επενδύσεων για τη χρηματοδότηση δράσεων κλιματικής προσαρμογής για τα νησιά και η δημιουργία μηχανισμού τεχνικής υποστήριξης δικαιούχων για νησιωτικούς ΟΤΑ.

Η ελληνική νησιωτικότητα, κυρίες και κύριοι συνάδελφοι, αποτελεί πλέον πεδίο ενδιαφέροντος για την άσκηση καινοτόμων πολιτικών και πρωτοβουλιών, όπως η επιλογή της «AMAZON» να συμμετέχει στο πρόγραμμα «Naxos, Smart Island» και βέβαια η συμμετοχή μας στο πρόγραμμα «GR-eco Islands». Επίσης, η Ελλάδα παίζει πρωταγωνιστικό ρόλο σε επίπεδο Ευρωπαϊκής Ένωσης για τη χρηματοδότηση της πρώτης επίσημης μελέτης για τη νησιωτική διακυβέρνηση και τη βελτίωση των λιμενικών υποδομών στα νησιά. Τέλος, συνεχίζεται και το μέτρο του μεταφορικού ισοδύναμου επιχειρήσεων, καυσίμων και επιβατών, με την προσθήκη δεκαεπτά νέων νησιών στο σκέλος των καυσίμων.

Στο πεδίο της λιμενικής πολιτικής και των λιμένων, η αναντίρρητη διαπίστωση έγκειται στην απόλυτη δικαίωση της Κυβέρνησης σ’ ό,τι αφορά τη στρατηγική μας για την αξιοποίησή τους. Όπως είχαμε δεσμευτεί, η υπεραξία που προκύπτει αποδίδεται στους πολίτες της κάθε τοπικής κοινωνίας, αναβαθμίζει τη γεωστρατηγική θέση της πατρίδας μας και ενισχύει την εθνική μας οικονομία. Πρόκειται για μεταρρύθμιση με υψηλή προστιθέμενη αξία, η οποία βρίσκεται εν εξελίξει για τους Οργανισμούς Λιμένων Ηγουμενίτσας, Καβάλας, Ηρακλείου και Βόλου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα χρειαστώ δύο με τρία λεπτά, κύριε Πρόεδρε.

Για το έτος 2023 προγραμματίζονται: Η υπογραφή των συμβάσεων για την απόκτηση μέρους του μετοχικού κεφαλαίου για τους λιμένες Ηγουμενίτσας και Καβάλας, η κατάθεση δεσμευτικών προσφορών για το λιμάνι του Ηρακλείου και η υποβολή εκδήλωσης ενδιαφέροντος για το λιμάνι του Βόλου.

Τέλος, για το λιμάνι της Αλεξανδρούπολης, όπως έχει ήδη λεχθεί, αναβάλλεται προς το παρόν, λόγω της παρούσας συγκυρίας και της πολύ μεγάλης αξίας σε γεωπολιτικό, γεωστρατηγικό και ενεργειακό επίπεδο, η παραχώρηση του λιμένος Αλεξανδρούπολης, χωρίς όμως να αναβάλλεται ο αναπτυξιακός του σχεδιασμός.

Κύριε Πρόεδρε, η ελληνική ναυτιλία αποτελεί ένα ανεκτίμητο εθνικό κεφάλαιο, με ανεξάντλητα οικονομικά αλλά και κοινωνικά οφέλη για τον τόπο μας. Είναι γεγονός ότι η διατήρηση της παγκόσμιας πρωτοκαθεδρίας της ελληνικής ναυτιλίας, το ίδιο της το μέλλον, βασίζεται και εξαρτάται σε πολύ μεγάλο βαθμό από έναν εξαιρετικά κρίσιμο παράγοντα. Να ξέρετε ότι θα είναι το μεγαλύτερο πρόβλημα που θα αντιμετωπίζει η παγκόσμια ναυτιλία: Το ανθρώπινο δυναμικό και η ικανότητα προσέλκυσης νέων Ελλήνων και Ελληνίδων στο ναυτικό επάγγελμα.

Εμείς τι προγραμματίζουμε; Στο πλαίσιο αυτό προωθούμε τη μεταρρύθμιση του υφιστάμενου πλαισίου λειτουργίας των δημόσιων σχολών, των Ακαδημιών Εμπορικού Ναυτικού και την ανάδειξη του πυλώνα της ιδιωτικής ναυτικής εκπαίδευσης στη βάση σύγχρονων και ποιοτικών κανόνων λειτουργίας.

Τέλος, έχει εξασφαλιστεί για τη χρηματοδοτική περίοδο 2021 - 2027 χρηματοδότηση έργων ύψους άνω των 200 εκατομμυρίων ευρώ για την υποστήριξη του συστήματος Ναυτικής Εκπαίδευσης - Κατάρτισης Ανέργων Ναυτικών, την οικονομική ενίσχυση των σπουδαστών των ΑΕΝ και βέβαια την προμήθεια τεχνικού και εκπαιδευτικού εξοπλισμού για τις σχολές του Εμπορικού Ναυτικού.

Επίσης, στο πλαίσιο της στρατηγικής του Υπουργείου Ναυτιλίας και Νησιωτικής Πολιτικής για την ενίσχυση του ελληνικού νηολογίου, τη βελτίωση της ανταγωνιστικότητας του ελληνικού πλοίου, καθώς και την αύξηση της απασχόλησης των Ελλήνων ναυτικών στα πλοία με τη σημαία μας, ολοκληρώνεται -προσέξτε- η αναμόρφωση του Κώδικα Ιδιωτικού Ναυτικού Δικαίου μετά από εξήντα πέντε ολόκληρα χρόνια, μετά την ψήφισή του το μακρινό 1958. Θα έχουμε την ευκαιρία να ψηφίσουμε το συγκεκριμένο νομοσχέδιο αρχές του έτους.

Επίσης, κατόπιν της εφαρμογής της νέας δέσμης μέτρων -και αυτό είναι πολύ σημαντικό- για την ενίσχυση της ανταγωνιστικότητας της ελληνικής ναυτιλίας και του ελληνικού νηολογίου και παρά τη διεθνή δύσκολη οικονομική συγκυρία, οι εγγραφές ποντοπόρων πλοίων το έτος 2022 παρουσιάζουν αύξηση 15,38% σε σχέση με το έτος 2021.

Ενώ, τέλος, και στον τομέα του yachting από τον Απρίλιο του 2022 έχουμε ένα νέο σύγχρονο θεσμικό πλαίσιο, με στόχο, βέβαια, να καταστεί η πατρίδα μας πρωτοπόρος και στον χώρο αυτό.

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ, γιατί βλέπω ότι έχετε πάρα πολλά να πείτε. Δεν μας παίρνει ο χρόνος.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Τελειώνω, κύριε Πρόεδρε.

Κυρίες και κύριοι συνάδελφοι, το Υπουργείο Ναυτιλίας και Νησιωτικής Πολιτικής όχι μόνο αξιοποιεί όλα τα όπλα που διαθέτει στη φαρέτρα του, αλλά προσθέτει και νέα, προκειμένου να απαντά με θετικό και αποτελεσματικό τρόπο στις πολλές και σύνθετες προκλήσεις της εποχής. Δεν μας αρκεί το καταλυτικό αποτέλεσμα της σύγκρισης με το παρελθόν. Αυτό που μας ενδιαφέρει είναι να μετρηθούμε με τις αυξημένες δυσκολίες τού σήμερα και να ανταποκριθούμε στις απαιτήσεις τού αύριο.

Ο Κυριάκος Μητσοτάκης και η Κυβέρνηση της Νέας Δημοκρατίας απέδειξαν στην πράξη ότι μπορούν να διαχειριστούν κρίσεις και δυσκολίες, ότι μπορούν να στηρίξουν την κοινωνία, ότι μπορούν να πετύχουν την ανάπτυξη, μοιράζοντας δίκαια τα οφέλη της σε ολόκληρη την ελληνική κοινωνία.

Όμως, το 2023 -και ολοκληρώνω, κύριε Πρόεδρε- θα κληθούμε να αποφασίσουμε τον δρόμο που θα ακολουθήσει η πατρίδα μας τα επόμενα χρόνια.

Από τη μια μεριά είναι ο δρόμος της υπευθυνότητας, της σταθερότητας, της ανάπτυξης, της αποτελεσματικής διακυβέρνησης, των αλλαγών που αποδίδουν οφέλη για κάθε πολίτη, είναι ο Κυριάκος Μητσοτάκης και η επιτυχημένη διακυβέρνηση της Νέας Δημοκρατίας.

Από την άλλη μεριά, είναι ο δρόμος της αβεβαιότητας, του λαϊκισμού, της οπισθοδρόμησης, της αναποτελεσματικής διακυβέρνησης, της πολιτικής που φόρτωσε με ασήκωτα φορολογικά βάρη τη μεσαία τάξη και κάθε πολίτη, είναι ο Αλέξης Τσίπρας και η αποτυχημένη και επικίνδυνη διακυβέρνηση του ΣΥΡΙΖΑ.

Είμαι βέβαιος ότι οι Ελληνίδες και οι Έλληνες θα συγκρίνουν, θα κρίνουν και θα επιλέξουν σωστά και θα διασφαλίσουν με την ψήφο τους ότι η Ελλάδα δεν θα γυρίσει πίσω. Θα διασφαλίσουν την πορεία ανάπτυξης των τελευταίων χρόνων και θα διασφαλίσουν τη σίγουρη και σταθερή πορεία της πατρίδας μας στα χρόνια που έρχονται. Θα επιλέξουν τη Νέα Δημοκρατία και τον Κυριάκο Μητσοτάκη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

**ΚΥΡΙΑΚΗ ΜΑΛΑΜΑ:** …(δεν ακούστηκε).

**ΠΡΟΕΔΡΕΥΩΝ (Απόστολος Αβδελάς):** Έχετε δίκιο.

Με αφορμή τον χρόνο που έκανε ο κ. Πλακιωτάκης στην ομιλία του, τα κόμματα, που μας ακούνε, να ειδοποιήσουν και να ενημερώσουν τους Αρχηγούς, γιατί αυτοί κάνουν τη μεγάλη «ζημιά».

Είπαμε και χθες ότι τη μεγαλύτερη «ζημιά» την κάνουν οι Υπουργοί και οι Αρχηγοί. Αν δεν τηρήσουν οι Υπουργοί και οι Αρχηγοί τους χρόνους, θα ξεφύγουμε πολύ. Πρέπει να τηρήσουν οπωσδήποτε τους χρόνους. Γιατί ήδη ο κ. Μάρκου μού ζήτησε να του πω μέχρι ποιο νούμερο θα πάμε. Παίρνω και μηνύματα σχετικά. Και έχουν δίκιο οι συνάδελφοι.

Εγώ τώρα τι να πω; Και τι να πουν και οι συνάδελφοι από εδώ που το χειρίζονται το θέμα; Δεν μπορώ να σας πω αν θα πάει έτσι. Αν κόψουμε, θα γίνουμε κακοί. Δεν γίνεται.

Τα κόμματα να τους ενημερώσουν όλους ότι ο χρόνος είναι επτά λεπτά και να ενημερώσουν και για τους χρόνους που έχουμε δώσει για τους Υπουργούς και Υφυπουργούς.

**ΚΥΡΙΑΚΗ ΜΑΛΑΜΑ:** Να υπενθυμίζετε να σέβονται το Σώμα και τις αποφάσεις.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Ηγουμενίδης από τον ΣΥΡΙΖΑ.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κατ’ αρχάς θα ήθελα να εκφράσω από αυτό το Βήμα τα θερμά και ειλικρινή μου συλλυπητήρια στην οικογένεια του δεκαεξάχρονου παιδιού που έπεσε από σφαίρα αστυνομικού. Θλίψη για το γεγονός! Οργή, αγανάκτηση και καταδίκη της αστυνομικής αυθαιρεσίας, η οποία ωστόσο έχει τις ευλογίες του κ. Μητσοτάκη και του Υπουργού του, του κυρίου «θα εφαρμοστεί ο νόμος», λες και του ζήτησε κανείς να τον παραβιάσει.

Ένα είναι το αίτημα: Δικαιοσύνη παντού! Είναι ένα αίτημα το οποίο, κατά τη γνώμη μου, ούτε θέλει ούτε μπορεί να υπηρετήσει η Κυβέρνηση της Νέας Δημοκρατίας.

Κυρίες και κύριοι συνάδελφοι, σε μια άκρως προκλητική παρουσία, στην οποία απάντησε ο Κοινοβουλευτικός μας Εκπρόσωπος, ο Υφυπουργός κ. Σκυλακάκης, μεταξύ άλλων, είπε ότι ο ΣΥΡΙΖΑ φορολόγησε το κρασί.

Επιτρέψτε μου να θέσω μια άλλη οπτική. Ναι, βάλαμε φόρο στο κρασί και ήμουν από τους Βουλευτές που το ψήφισαν. Πόσα πήρε η ελληνική πολιτεία από αυτόν τον φόρο; Πόσα αναζητούσαμε; 30 εκατομμύρια! 30 εκατομμύρια δεν υπήρχαν στα ταμεία του κράτους. Αυτή είναι η πραγματικότητα που μας οδήγησε να βάλουμε τον φόρο στο κρασί.

Βέβαια, όταν από αυτό το Βήμα ο κ. Μητσοτάκης είπε ότι τη χώρα τη χρεοκόπησε ο ΣΥΡΙΖΑ, είναι δυνατόν να περιμένω λιγότερο προκλητικό θράσος από τους εκλεκτούς του;

Αναρωτηθήκατε, κύριε Αντιπρόεδρε της Κυβέρνησης, ποια θα ήταν η πορεία της χώρας αν δεν είχαμε τα έκτακτα συμβάντα της τελευταίας τριετίας. Εγώ αναρωτιέμαι ποια θα ήταν η πορεία της χώρας αν παραλαμβάνατε άδεια ταμεία και όχι 37 δισεκατομμύρια.

Και συνεχίζω παρακάτω. Ποια θα ήταν η πορεία της χώρας αν ο Αντιπρόεδρος της Κυβέρνησης, εξέχων δικαστικός, δεν «έκλεινε τα μάτια, αφτιά και στόμα» στις υποκλοπές και το σκάνδαλο με οσμή παρακράτους, την αστυνομική βία, τον κρατικό αυταρχισμό, την αστυνομική αυθαιρεσία;

Είπατε σαν παλιός δικαστικός ότι σιωπάτε όσο διερευνά η δικαιοσύνη.

Και λέω: Η παρέμβασή σας να απαγορευθεί η ενημέρωση όσων σταμάτησε η παρακολούθησή τους από την ΕΥΠ ήταν σιωπηρή αναμονή της δικαιοσύνης ή ισχυρή, εκκωφαντική παρέμβαση;

Για την υγεία ξεκίνησα να πω και, όπως βλέπετε, αλλού με πήγε η συζήτηση.

Στην υγεία δύο γραμμές που συγκρούονται, δύο πολιτικές που συγκρούονται, κυρίες και κύριοι συνάδελφοι, εκφράζονται και στον προϋπολογισμό, εκφράζονται και στις δαπάνες. Είναι η άποψή μας η ενίσχυση του δημόσιου συστήματος υγείας, πολιτική που απαιτεί και προϋποθέτει αύξηση των δαπανών για την υγεία. Να φτάσει η χώρα μας στον ευρωπαϊκό μέσο όρο, λέμε εμείς. Από την άλλη πλευρά, η πολιτική της αύξησης του ζωτικού χώρου του ιδιωτικού τομέα της υγείας, η πολιτική του λιγότερου κράτους, του λιγότερου κοινωνικού κράτους, της μείωσης των δαπανών για την υγεία.

Και επειδή πράγματι, όπως είπαν αρκετοί συνάδελφοι της Νέας Δημοκρατίας, οι αριθμοί είναι αμείλικτοι, στον προϋπολογισμό του 2023 οι δαπάνες είναι μειωμένες κατά 53 εκατομμύρια. Άρα οι δομές του Εθνικού Συστήματος Υγείας θα συνεχίσουν να λειτουργούν σε καθεστώς λιτότητας, αδυναμίας αξιοπρεπούς κάλυψης των υγειονομικών αναγκών, αδυναμίας ανταπόκρισης στην αυξημένη ζήτηση. Πρόκειται για μείωση των δαπανών, η οποία ούτως ή άλλως θα βάλει τη σφραγίδα της στην κρίση στελέχωσης του Εθνικού Συστήματος Υγείας, στα διαλυτικά φαινόμενα στη λειτουργία των δομών υγείας, στη φυγή των νέων επιστημόνων στο εξωτερικό. Συμπέρασμα: Η πολιτική της Νέας Δημοκρατίας βλάπτει σοβαρά την υγεία.

Οι αριθμοί είναι αμείλικτοι. Θα μπορούσα να αναφέρω πολλά στοιχεία, αλλά δεν θα έφτανε ενδεχομένως όλος ο χρόνος που διατίθεται για την ομιλία μου. Θα πάρω ένα: Στο ΕΚΑΒ δόθηκαν 113 εκατομμύρια πέρσι, 105 φέτος, μείωση κατά 8 εκατομμύρια. Αυτή η μείωση, αν βάλουμε και την πληθωριστική κρίση, όσον αφορά το κόστος κίνησης των ασθενοφόρων και όλων των μέσων που διαθέτει το ΕΚΑΒ, την ανάγκη ανανέωσης, όπου χρειάζεται, του στόλου, την ανάγκη πρόσληψης νέου προσωπικού, καταλαβαίνετε ότι η μείωση δεν είναι μόνο 8 εκατομμύρια, όσο είναι το απόλυτο αριθμητικό νούμερο, που βγαίνει αφαιρώντας τη δαπάνη του προϋπολογισμού του 2022 από αυτή του 2023. Αυτή η μείωση θα συμβάλει στην υπολειτουργία του ΕΚΑΒ. Ήδη ψηφίσατε εσείς πριν από μερικές μέρες την εκχώρηση των δευτερογενών διακομιδών στον ιδιωτικό τομέα, δηλαδή επιβάρυνση στην τσέπη των εργαζομένων. Συμπέρασμα: Όσο λιγότερο κράτος επαγγέλλεσθε, τόσο πιο βαθιά είναι το χέρι στην τσέπη, τόσο πιο μεγάλη είναι η επιβάρυνση της τσέπης των εργαζομένων.

Αντίστοιχα, στον ΕΟΠΥΥ η κρατική επιδότηση είναι μειωμένη κατά 149 εκατομμύρια. Και ερωτώ: Θα βελτιωθούν ή θα επιδεινωθεί η κατάσταση της κάλυψης δαπανών υψηλής ιδιωτικής δαπάνης; Αναφέρομαι στην οδοντιατρική περίθαλψη, αναφέρομαι στην ειδική αγωγή, αναφέρομαι στην ψυχική υγεία, αναφέρομαι στην αποκατάσταση. Και προκαλώ πραγματικά όλους τους Βουλευτές της Νέας Δημοκρατίας που θα με ακολουθήσουν στο Βήμα να πουν αν το μείον 149 εκατομμύρια στον ΕΟΠΥΥ σημαίνει βελτίωση αυτών των δαπανών.

Γι’ αυτούς τους λόγους, κύριε Πρόεδρε, καταψηφίζουμε τον προϋπολογισμό. Δεν θα συμφωνούσα με την άποψη ότι είναι προϋπολογισμός λιτότητας. Είναι προϋπολογισμός κομμένος και ραμμένος στα μέτρα μιας νεοφιλελεύθερης πολιτικής. Είναι προϋπολογισμός εγκλωβισμένος στις ιδεοληπτικές αγκυλώσεις εμπορευματοποίησης της υγείας που πρεσβεύει η Δεξιά. Είναι προϋπολογισμός ενταγμένος στην υπηρεσία της δημιουργίας πελατειακού κράτους, που τόσο απαραίτητο είναι στη Νέα Δημοκρατία για τη συνέχιση της διακυβέρνησής της. Γι’ αυτό καταψηφίζουμε τον προϋπολογισμό, γι’ αυτό κατά τη γνώμη μας δεν φτάνει απλά η καταψήφιση του προϋπολογισμού, αλλά ένα προοδευτικό μέτωπο για την ανατροπή αυτής της πολιτικής.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Ηγουμενίδη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα ένας μαθητές και μαθήτριες και δύο συνοδοί εκπαιδευτικοί από το 17ο Γυμνάσιο Πατρών.

Η Βουλή σάς καλωσορίζει κι εύχεται καλή πρόοδο και καλές γιορτές και σε εσάς και στις οικογένειές σας.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο κ. Δημήτριος Κούβελας από τη Νέα Δημοκρατία και να ετοιμάζεται η κ. Μαρία Κομνηνάκα από το Κομμουνιστικό Κόμμα Ελλάδας.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, η συζήτηση του κρατικού προϋπολογισμού για το έτος 2023 αποκτά ακόμη μεγαλύτερη αξία, καθώς είναι ο πρώτος μετά από δώδεκα χρόνια που καταρτίζεται εκτός του πλαισίου ενισχυμένης εποπτείας. Αν μπορούσα να χαρακτηρίσω τον τέταρτο προϋπολογισμό της Κυβέρνησης Μητσοτάκη, θα χρησιμοποιούσα τρεις λέξεις. Θα έλεγα ότι είναι θαρραλέος, συνετός και συνεπής.

Είναι θαρραλέος, γιατί καταρτίζεται υπό συνθήκες αστάθειας και υψηλής αβεβαιότητας, που προκαλούν οι γεωπολιτικές και δημοσιονομικές εξελίξεις σε παγκόσμιο επίπεδο. Ο πόλεμος στην Ουκρανία, το ράλι στις τιμές της ενέργειας και των καυσίμων και η μέχρι στιγμής αδυναμία της Ευρώπης να συμφωνήσει σε μια βασική στρατηγική αποτελούν παράγοντες που καθιστούν κάθε πρόβλεψη επισφαλή.

Ταυτόχρονα, οι προκλήσεις και οι ανάγκες σε εθνικό επίπεδο είναι εξίσου πολλές και σημαντικές. Η ενεργειακή κρίση δημιουργεί πληθωριστική πίεση στα νοικοκυριά και στις επιχειρήσεις, η υγειονομική αβεβαιότητα παραμένει, αλλά και η συνεχής τουρκική προκλητικότητα καθιστά αναγκαία την περαιτέρω ενίσχυση και θωράκιση της χώρας.

Ο προϋπολογισμός είναι συνεπής, γιατί καλείται μέσα από προβλέψεις ρεαλιστικές να διατηρήσει τη δημοσιονομική ισορροπία και τους στόχους βιώσιμης ανάπτυξης, αλλά και να υποστηρίξει ένα ευρύ φάσμα μεταρρυθμίσεων για τη βελτίωση της καθημερινότητας ιδίως των πιο ευάλωτων συμπολιτών μας.

Ακόμη, είναι συνετός, γιατί μέσα από την ορθή δημοσιονομική διαχείριση κατευθύνει σωστά και σοφά τους διαθέσιμους ευρωπαϊκούς πόρους από το Ταμείο Ανάκαμψης στη στήριξη της ελληνικής κοινωνίας και την ενίσχυση του παραγωγικού ιστού της χώρας.

Ο προϋπολογισμός του έτους 2023 έρχεται να επισφραγίσει ένα διαφορετικό μείγμα πολιτικής για τη χώρα και τους πολίτες: Λιγότερες επιβαρύνσεις και περισσότερες επενδύσεις, λιγότεροι φόροι και περισσότερες καλές δουλειές, λιγότερη αβεβαιότητα και περισσότερη αναπτυξιακή πολιτική.

Και όλα αυτά αποκτούν μεγαλύτερη αξία αν δει κανείς την πρόσφατη απόφαση του Eurogroup για την Ελλάδα, με την οποία αναγνωρίζει ότι έχει ανοίξει ένα νέο κεφάλαιο για τη χώρα μας και την οικονομία μας, παρά τις πολλαπλές εξωγενείς κρίσεις, μια απόφαση που προβλέπει νέα μέτρα ελάφρυνσης του χρέους μας, ύψους 6 δισεκατομμυρίων ευρώ, με τελικούς αποδέκτες τους ίδιους τους πολίτες.

Κυρίες και κύριοι Βουλευτές, ο προϋπολογισμός για το 2023 αποτελεί στην πραγματικότητα την πυξίδα για την Ελλάδα του 2030. Άλλωστε, εκτός από νούμερα και προβλέψεις, είναι πάνω απ’ όλα ο σχεδιασμός για το μέλλον, ένας πραγματικός «οδικός χάρτης» στο πλαίσιο μιας ακόμη δύσκολης εξίσωσης που καλούμαστε να λύσουμε και έχει να κάνει με τον εισαγόμενο πληθωρισμό και την ακρίβεια.

Τελικά καταλήγουμε σε έναν προϋπολογισμό αισιοδοξίας για την επόμενη μέρα της οικονομίας μας. Και αυτό δεν έρχεται τυχαία, δεν είναι απλά μία επιθυμία ή ευχή. Τα νούμερα εδώ λένε την αλήθεια. Ο ρυθμός ανάπτυξης προβλέπεται για το 2022, που κλείνει, στο 5,6%, δηλαδή σχεδόν διπλάσιος του ευρωπαϊκού μέσου όρου, ενώ για το 2023 προβλέπεται να είναι τριπλάσιος σε σχέση με τον μέσο όρο της Ευρωζώνης. Αυτό δημιουργεί επιπλέον ούριο άνεμο για την επιστροφή της οικονομίας μας το 2023 στις αγορές, έχοντας την εκτίμηση ότι το πρωτογενές πλεόνασμα θα φανεί, σε σχέση με πρωτογενές έλλειμμα για τη φετινή χρονιά, αλλά και η γενναία μείωση του δημοσίου χρέους, το οποίο θα διαμορφωθεί του χρόνου στα χαμηλότερα από το 2010, δίνοντας έτσι ένα ισχυρό στίγμα της ελληνικής οικονομίας σε όλους τους οίκους αξιολόγησης.

Επιπλέον, το ΑΕΠ αναμένεται να μεγαλώσει κατά 45 δισεκατομμύρια ευρώ, δηλαδή 25% πάνω από το 2018, μόλις σε τέσσερα χρόνια μέσα. Εάν αυτά δεν είναι αποδείξεις για την ισχυρή ανάπτυξη της οικονομίας μας, τότε ποιες είναι; Ο πληθωρισμός τον Νοέμβριο υποχώρησε κι άλλο, στο 9%. Θυμίζω ότι ο μέσος ευρωπαϊκός όρος ξεπερνάει το 10%. Όσοι λοιπόν μιλούν για πληθωρισμό Μητσοτάκη θα πρέπει να είναι ευτυχείς που σε αυτή τη συγκυρία κυβερνά η Νέα Δημοκρατία. Ακόμη, επιπλέον μείωση της ανεργίας τον μήνα Οκτώβριο, προσθήκη εκατό χιλιάδων νέων θέσεων εργασίας μέσα στον χρόνο που κλείνουμε, αλλά και το πρόγραμμα «Δουλειές για Όλους» που θα τρέξει, θα εξελιχθεί, το 2023 θέτουν ως στόχο το μονοψήφιο νούμερο της ανεργίας για τον επόμενο χρόνο και όλα δείχνουν πως η Ελλάδα βγαίνει για τα καλά στο πλαίσιο.

Στην προσπάθεια να στηρίξουμε την κοινωνία σε αυτή τη δύσκολη ενεργειακή κρίση, επιβάλαμε για πρώτη φορά φορολόγηση ύψους 90% στα υπερέσοδα ή στα υπερκέρδη, όπως θέλετε πείτε το, στους παραγωγούς ηλεκτρικής ενέργειας. Ποιος άλλος τόλμησε να το κάνει αυτό; Από τον μήνα Ιούλιο 1,4 δισεκατομμύριο ευρώ μέχρι τον Νοέμβριο έχουν επιστραφεί στους Έλληνες καταναλωτές.

Θα μπορούσα να αναφέρω πολλά ακόμη τα οποία έχουμε κάνει και όχι θα θέλαμε να κάνουμε, αλλά δεν προλάβαμε, όπως συνήθως εσείς του ΣΥΡΙΖΑ μας λέτε. Είναι όμως ξεκάθαρο στην ελληνική κοινωνία ότι αυτό συμβαίνει σήμερα, ενώ εσείς θα μείνετε στην ιστορία ως η κυβέρνηση των είκοσι μειώσεων στις συντάξεις και των είκοσι εννέα νέων φόρων. Για να μην μιλήσουμε βέβαια για τους ελεύθερους επαγγελματίες που κλάψαμε τα προηγούμενα χρόνια.

(Θόρυβος από την πτέρυγα του ΣΥΡΙΖΑ)

Έτσι είναι, αγαπητοί συνάδελφοι του ΣΥΡΙΖΑ. Έτσι είναι, τα νούμερα μιλάνε μόνα τους. Δεν χρειάζεται περαιτέρω απόδειξη. Είναι στη διάθεσή σας.

Ο προϋπολογισμός του 2023 στοχεύει στο να αξιοποιήσουμε κάθε ευκαιρία που έχει παρουσιαστεί μέσα σε αυτή την κρίση, ενώ η Κυβέρνηση του Κυριάκου Μητσοτάκη δεν ζητά ψήφο εμπιστοσύνης από τη Βουλή. Αυτή την έχει, είναι δεδομένη. Ζητά ψήφο εμπιστοσύνης από τους Έλληνες πολίτες, με το ερώτημα που θέτουμε προς αυτούς να είναι ξεκάθαρο: Θα επιλέξουμε για δεύτερη φορά τη συμφορά ή θα δώσουμε δεύτερη εντολή στην προκοπή;

Σας καλώ να υπερψηφίσουμε τον προϋπολογισμό του κράτους για το 2023.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κούβελα.

Και καλείται η κ. Μαρία Κομνηνάκα από το Κομμουνιστικό Κόμμα Ελλάδας.

**ΜΑΡΙΑ ΚΟΜΝΗΝΑΚΑ:** Κύριε Ηγουμενίδη, για τον ΣΥΡΙΖΑ ήταν το λιγότερο ότι έβαλε φόρο στο κρασί. Το πρόβλημα ήταν το πολύ νερό που έβαλε στο κρασί του.

Το πανηγυρικό κλίμα που αναπαράγει η Κυβέρνηση και οι κυβερνητικοί Βουλευτές για τον πρώτο προϋπολογισμό που ψηφίζεται εκτός καθεστώτος αυξημένης εποπτείας αποδίδει τόση επιτυχία όση η ρήση «η εγχείρηση πέτυχε, ο ασθενής απεβίωσε». Μήπως είτε σε κρίση είτε σε ανάπτυξη, με μνημόνια ή χωρίς, σταμάτησε ο προϋπολογισμός να είναι ένα εργαλείο που συγκεντρώνει από τον λαό φορολογικά έσοδα για να χρηματοδοτεί τις ανάγκες των επιχειρηματικών ομίλων; Εξάλλου, πίσω από τους πανηγυρισμούς, το πραγματικό μήνυμα στον λαό και το στίγμα του κρατικού προϋπολογισμού το δίνει η ίδια η εισηγητική έκθεση, που προαναγγέλλει σφίξιμο των δημοσιονομικών λουριών, μετά την περίοδο δημοσιονομικής επέκτασης που αναγκαστικά ακολουθήθηκε για τη στήριξη των επιχειρήσεων στη διάρκεια της πανδημίας.

Επιβεβαιώνεται έτσι ότι τόσο την επεκτατική πολιτική την πληρώνει ο λαός, με την εκτίναξη του πληθωρισμού και τη μεγάλη ακρίβεια, όσο και το ότι με τον ίδιο τρόπο πλήρωσε και θα πληρώσει ξανά την περιοριστική διαχείριση, με το πάγωμα και τον περιορισμό κοινωνικών παροχών από τη μια και τη φοροαφαίμαξή του από την άλλη, σε συνθήκες μάλιστα καθηλωμένων μισθών, φτώχειας και ανασφάλειας για τους εργαζόμενους και τα λαϊκά στρώματα. Αυτό είναι το έδαφος στο οποίο βασίστηκε ο πρωταθλητισμός στη βελτίωση του επενδυτικού περιβάλλοντος για το οποίο καμαρώνετε. Και δικαίως καμαρώνετε, γιατί αν για κάποιον είναι ανθηρά τα μεγέθη του προϋπολογισμού είναι για το μεγάλο κεφάλαιο. Στα ταμεία των επιχειρηματικών ομίλων για την πράσινη και ψηφιακή μετάβαση θα πάνε ζεστό χρήμα 15,3 δισεκατομμύρια, 8,3 δισεκατομμύρια από το Πρόγραμμα Επενδύσεων και 7 δισεκατομμύρια από το Ταμείο Ανάκαμψης.

Και αυτά τούς τα στέλνετε συστημένα, με την υπογραφή όλων σας, Νέας Δημοκρατίας, ΣΥΡΙΖΑ και ΠΑΣΟΚ, εγγυημένα δηλαδή, με όποια σύνθεση κυβέρνησης κι αν προκύψει. Όπως εγγυημένα είναι και τα αντιλαϊκά προαπαιτούμενα που το συνοδεύουν, αλλά με διαφορετικά από αυτά αποδέκτη, γιατί τα σπασμένα ο λαός πάντα τα πληρώνει. Για τον λαό αυτό που αυξάνεται είναι ο λογαριασμός με φόρους και χαράτσια που καλείται να πληρώσει. Κατά 3,2 δισεκατομμύρια είναι αυξημένα τα φορολογικά έσοδα, σε συνθήκες μάλιστα καθηλωμένων μισθών, ακρίβειας, πληθωρισμού, που θα συνεχίσουν να εξαϋλώνουν το εισόδημα. Και αυτός ο λογαριασμός, σταθερά συστημένος στέλνεται στον λαό με την υπογραφή όλων σας, ενώ για τους ομίλους διατηρείτε τη φιλική συμμετοχή στο 5% αυτών. Όπως βέβαια και τη βαθιά αντιλαϊκή αναλογία άμεσων και έμμεσων φόρων, που για άλλη μια φορά παίρνουν την ανηφόρα. Γι’ αυτό και απορρίψατε πανηγυρικά την τροπολογία του ΚΚΕ, μαζί με άλλες τέσσερις, για κατάργηση του ΦΠΑ στα είδη λαϊκής κατανάλωσης, στην ενέργεια και τα καύσιμα, όπως και του ειδικού φόρου κατανάλωσης.

Πώς θα μπορούσατε εξάλλου να κάνετε αλλιώς, όταν λίγους μήνες πριν μαζί, Νέα Δημοκρατία, ΣΥΡΙΖΑ και ΠΑΣΟΚ, ψηφίσατε τη μονιμοποίηση του ειδικού φόρου κατανάλωσης στην ενέργεια, με ευρωπαϊκή σφραγίδα και σε τέτοιες συνθήκες ενεργειακής φτώχειας. Γι’ αυτό βέβαια πλασάρετε τη μείωση των φόρων στα επιτρεπτά όρια της Ευρωπαϊκής Ένωσης και άλλα τέτοια «πράσινα άλογα» ως γιατροσόφι για την ενεργειακή ακρίβεια, που κι αυτή βέβαια την υπογραφή όλων σας έχει. Γι’ αυτό και ήρθε για να μείνει, ανεξάρτητα ποιος θα είναι μηχανοδηγός του τρένου της πράσινης μετάβασης.

Εκεί που δεν σας εμποδίζει κανένα όριο και ανταγωνίζεστε για το ποιος με μεγαλύτερη μαχητικότητα υπερασπίστηκε τα δικαιώματά τους είναι στη διαφύλαξη των δεκάδων συνταγματικών φοροαπαλλαγών των εφοπλιστών. Γι’ αυτούς τους πιο αναξιοπαθούντες ψηφίζετε αδιαπραγμάτευτα αφορολόγητο πετρέλαιο και την ελάχιστη φορολογική τους εισφορά την προβλέπετε εθελοντικά. Ταυτόχρονα τους μπουκώνετε εκατομμύρια ζεστό χρήμα, με περηφάνια τα ανέλυσε πριν ο κ. Πλακιωτάκης, 138 εκατομμύρια έφτασε η επιδότηση για τις άγονες γραμμές, 370 εκατομμύρια από το ΕΣΠΑ, άλλα 600 για την πράσινη μετάβαση και την ανανέωση του στόλου τους. Εδώ πάνε περίπατο οι δημοσιονομικές αντοχές της οικονομίας, όπως βέβαια περίπατο πάνε και οι ίδιες οι ανάγκες των νησιωτών. Μήπως και το μεταφορικό ισοδύναμο, με το οποίο ο ΣΥΡΙΖΑ θέλησε να χρυσώσει το χάπι στους νησιώτες για την κατάργηση των μειωμένων συντελεστών ΦΠΑ, δεν λειτούργησε τελικά ως έμμεση επιδότηση των εφοπλιστών, αφού μέσω του προϋπολογισμού επιδοτούνται οι ανεξέλεγκτες ανατιμήσεις των εισιτηρίων; Αυτές που μετατρέπουν σε είδος πολυτελείας για τους νησιώτες οποιοδήποτε ταξίδι, ακόμα και επιβεβλημένες μετακινήσεις για ιατρικούς λόγους και για τις βασικές ακόμα προληπτικές εξετάσεις. Ανάγκη που με βεβαιότητα θα διογκωθεί, όπως ομολογούν τα ίδια τα καθηλωμένα κονδύλια του προϋπολογισμού για την υγεία, επιδεινώνοντας τις ήδη αποδεκατισμένες δημόσιες δομές και αυξάνοντας την ανάγκη να βάζει ο λαός πιο βαθιά το χέρι στην τσέπη για την προστασία ενός αδιαπραγμάτευτου αγαθού, που όλοι σας όμως το αντιμετωπίσατε και το αντιμετωπίζετε ως πανάκριβο εμπόρευμα.

Και είναι τουλάχιστον πρόκληση, μετά από αυτά να δηλώνει πριν από λίγο ο κ. Μηταράκης περήφανος για τη μονιμοποίηση του νησιωτικού ΦΠΑ στα πέντε νησιά του Αιγαίου ως αντίβαρο για τη μόνιμη σύνδεσή τους με το προσφυγικό. Για το ότι το μόνο έργο για το οποίο πέφτουν ζεστά εκατομμύρια στα νησιά είναι για να κατασκευάζονται δομές, φυλακές μόνιμου εγκλωβισμού ξεριζωμένων ανθρώπων, για τους οποίους αυτό που παραμένει σταθερό είναι η εξαθλίωση, οι πνιγμοί και η καταστολή και αλλάζει μόνο αν θα το βιώνουν σε στεριά ή σε θάλασσα, σε φαβέλες ή σε απάνθρωπες φυλακές ή ακόμα και στην αστεγία.

Παρουσιάζονται, βέβαια, ως επίτευγμα τα σύγχρονα σκλαβοπάζαρα, που ψηφίζετε από κοινού, όπως η απαράδεκτη συμφωνία με το Μπαγκλαντές για την εξεύρεση και ανακύκλωση φθηνών εργατικών χεριών. Με αυτή σας την αθλιότητα ο λαός ούτε θέλει ούτε πρόκειται να εξοικειωθεί.

Οι κάτοικοι των νησιών, που με μεγαλύτερη ένταση βιώνουν τις συνέπειες της ακρίβειας, την εργασιακή ανασφάλεια και την ανεργία, την απαξίωση και βασικών ακόμα κοινωνικών παροχών, που νιώθουν ακόμα πιο έντονα στο πετσί τους τους κινδύνους και την ανασφάλεια που προκαλεί η ένταση των παζαριών σε βάρος των κυριαρχικών μας δικαιωμάτων, στο όνομα της διατήρησης πάντα της νατοϊκής συνοχής και στον βωμό της βαθύτερης εμπλοκής στους ανταγωνισμούς για την ιμπεριαλιστική μοιρασιά, δεν μπορούν να αποβλέπουν σε πυροσβεστικές λύσεις από τους ίδιους τους εμπρηστές. Δεν είδαν ούτε θα δουν ποτέ σωτηρία από δοκιμασμένους παλαιούς και νέους επίδοξους σωτήρες, μένοντας οι ίδιοι στη γωνία ως άπραγοι θεατές.

Αντίθετα, όποτε σήκωσαν κεφάλι, όποτε πήραν πραγματικές ανάσες, ήταν οι στιγμές που έγινε ο ίδιος ο λαός πρωταγωνιστής και εκεί οι κομμουνιστές βρέθηκαν πάντα μπροστάρηδες. Με την ανάπτυξη της αλληλεγγύης του έγινε ο ίδιος δίχτυ προστασίας για τις ανάγκες του ενάντια σε πλειστηριασμούς και διακοπές ρεύματος που απειλούσαν τις λαϊκές οικογένειες ενάντια στην απληρωσιά και τις απολύσεις. Με τον μαζικό και ανυποχώρητο αγώνα του έβαλε φρένο σε αντιλαϊκές κυβερνητικές αποφάσεις, ακόμα και απέναντι σε πανίσχυρες δυνάμεις καταστολής.

Ο λαός, λοιπόν, έχει άλλη επιλογή από το να στριμώχνει τις ανάγκες του στα αντιλαϊκά δημοσιονομικά προαπαιτούμενα. Έχει αποδείξει ότι μπορεί ο ίδιος να βάλει τη σφραγίδα του στις εξελίξεις, δυναμώνοντας την πάλη του σε συμπόρευση με το ΚΚΕ, ενισχύοντάς το σε κάθε μάχη και στις εκλογές, γιατί αυτή είναι η μόνη επιλογή που δρα πολλαπλασιαστικά στις δυνάμεις του και προς όφελος των εργατικών λαϊκών συμφερόντων.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Κομνηνάκα.

Καλείται στο Βήμα ο κ. Ευστάθιος Κωνσταντινίδης από τη Νέα Δημοκρατία και να ετοιμάζεται ο κ. Χαράλαμπος Μαμουλάκης από τον ΣΥΡΙΖΑ - Προοδευτική Συμμαχία.

Κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Κύριε Πρόεδρε, κυρία και κύριε Υπουργέ, κυρίες και κύριοι συνάδελφοι, ο συζητούμενος είναι ο τέταρτος προϋπολογισμός της πρώτης θητείας της Κυβέρνησης του Κυριάκου Μητσοτάκη και ως τέτοιος συγκεφαλαιώνει τα πεπραγμένα και κεφαλαιοποιεί τα αποτελέσματα μιας ολόκληρης σχεδόν τετραετίας, μιας περιόδου κατά την οποία η χώρα μας, η πατρίδα μας, βίωσε, όπως και άλλες χώρες, γεγονότα παγκόσμιας κλίμακας, τα αποτελέσματα των οποίων, των κρίσεων αυτών, δεν θα μπορούσε κανένας να είχε προβλέψει και να αποτρέψει εξ ολοκλήρου.

Μια τέτοια εισαγωγή, όμως, δεν γίνεται, για να προϊδεάσει για μία απολογητική αποτίμηση, αλλά αντίθετα για να τονίσει τα ευεργετικά αποτελέσματα, τους στόχους που πετύχαμε σε εξαιρετικά δύσκολες συνθήκες, με τη στήριξη και την εμπιστοσύνη των Ελλήνων. Δεν ψάχνουμε, λοιπόν, για άλλοθι, όπως έκανε ο ΣΥΡΙΖΑ για τη δική του θητεία, διότι δεν χρειαζόμαστε άλλοθι. Για το έργο μας μιλάνε τα αποτελέσματα, οι αξιολογήσεις, οι στόχοι που πετύχαμε, οι βραχυπρόθεσμες και μακροοικονομικές εκτιμήσεις για την πορεία και τις προοπτικές της χώρας και της οικονομίας. Το αποδεικνύει το γεγονός ότι ο συζητούμενος είναι ο πρώτος προϋπολογισμός που καταρτίζεται εκτός ενισχυμένης εποπτείας.

«Σιγά το πράγμα! Σε μας το οφείλετε», μας είπε ο ΣΥΡΙΖΑ και έχει εν μέρει δίκιο, διότι, εάν δεν υπήρχε ο ΣΥΡΙΖΑ, δεν θα υπήρχε τρίτο μνημόνιο, που στοίχισε μερικές δεκάδες δισεκατομμύρια στον ελληνικό λαό, την απώλεια του ελέγχου στις τράπεζες και τη φοροεξόντωση των μικρομεσαίων. Δεν θα υπήρχε και η ενισχυμένη εποπτεία, την οποία επέβαλαν οι ανεκπλήρωτες υποχρεώσεις του ΣΥΡΙΖΑ από το τρίτο μνημόνιο. Δεν θα υπήρχε επιτήρηση της οικονομίας για τέσσερα επιπλέον χρόνια μόνο και εξαιρετικά για τη χώρα μας, σε σχέση με τις άλλες χώρες που πέρασαν απ’ αυτό το μνημονιακό μονοπάτι, υπό τον όρο επίτευξης συγκεκριμένων στόχων.

Αυτά τα ολίγα για το αφήγημα ότι δήθεν ο ΣΥΡΙΖΑ μας έβγαλε από τη μνημονιακή επιτήρηση και ότι ούτε λίγο ούτε πολύ η έξοδος από την ενισχυμένη εποπτεία ήταν προδιαγεγραμμένη, γιατί η χώρα είχε μπει δήθεν σε αυτόματο πιλότο. Το ένα ψευδέστερο του άλλου!

Η αλήθεια είναι, όμως, ότι από το 2019 και μετά με συστηματική προσπάθεια η Ελλάδα πέτυχε, η σημερινή Κυβέρνηση πέτυχε, την άρση των κεφαλαιακών περιορισμών, την πρόωρη εξόφληση των δανείων στο Διεθνές Νομισματικό Ταμείο, την αναβάθμιση της χώρας από τις αγορές, την προσέλκυση πρωτοφανών επενδύσεων από το εξωτερικό. Ορόσημα και στόχοι με διαδοχική θετική επίδραση στην πρόοδο της χώρας, όπως τέτοια είχε και η πρώτη μεταπρογραμματική έκθεση πριν από έναν μήνα, που επικυρώθηκε και με την απόφαση του Eurorgroup της 5ης Δεκεμβρίου για την ελάφρυνση του χρέους της χώρας κατά 6 δισεκατομμύρια.

Και όταν μιλάμε για υποχρεώσεις και στόχους που καλούμαστε να εκπληρώσουμε, τέτοιες είναι όλες αυτές οι μεταρρυθμίσεις που ψηφίσαμε στα τριάμισι αυτά χρόνια, είναι όμως και υποχρέωση της χώρας για την απονομή των συντάξεων και την αποπληρωμή των υποχρεώσεων του δημοσίου στους ιδιώτες. Ας μη φαντάζεται, λοιπόν, κανείς νέα βάρη προς τους πολίτες, γιατί αυτό που χαρακτηρίζει τον σημερινό και όλους τους προηγούμενους προϋπολογισμούς της σημερινής Κυβέρνησης είναι ότι μόνο ελαφρύνει βάρη από τους Έλληνες φορολογούμενους.

Με αυτή τη συνταγή, το 2022 αναμένεται να κλείσει με ανάπτυξη 5,6%, σχεδόν διπλάσια του ευρωπαϊκού μέσου όρου, με ποσοστό ανεργίας στο 12,7%, το χαμηλότερο της τελευταίας δωδεκαετίας και τη μεγαλύτερη σε ποσοστό του ΑΕΠ μείωση του δημόσιου χρέους ανάμεσα στα είκοσι επτά κράτη-μέλη.

Και έρχεται το 2023, παρά το διεθνές υφεσιακό κλίμα, με την ίδια δυναμική να προσθέσει, σύμφωνα με τις προβλέψεις, πολλαπλάσια ανάπτυξη από τις ευρωπαϊκές χώρες και άρα περιθώρια για νέες ευεργετικές κοινωνικές παρεμβάσεις, που θα προστεθούν στις ήδη εφαρμοσμένες, ύψους 4,2 δισεκατομμυρίων, με ειδικότερες την κατάργηση της εισφοράς αλληλεγγύης, την περαιτέρω μείωση στις ασφαλιστικές εισφορές, την αύξηση επιτέλους στις συντάξεις κατά 7,75% για πρώτη φορά μετά από δώδεκα χρόνια, την αναμόρφωση του ειδικού μισθολογίου για τους γιατρούς του ΕΣΥ, την ικανοποίηση δίκαιων μισθολογικών αιτημάτων για τις Ένοπλες Δυνάμεις, την κατάργηση της ειδικής εισφοράς στο Ταμείο Πρόνοιας Δημοσίων Υπαλλήλων, την επέκταση του επιδόματος μητρότητας στον ιδιωτικό τομέα, τα κίνητρα για την ενίσχυση της πλήρους απασχόλησης μέσω του τέλους επιτηδεύματος, την αναστολή του ΦΠΑ και πάλι στην οικοδομή, τα μέτρα στήριξης για τη στέγαση σε νέους, νέα ζευγάρια, σε φοιτητές, αλλά και αστέγους, με 1 δισεκατομμύριο επιπλέον για τις «βροχερές» ημέρες της ενεργειακής και της πληθωριστικής κρίσης, αλλά και 8,3 δισεκατομμύρια από το πρόγραμμα δημοσίων επενδύσεων και 7 δισεκατομμύρια από το Ταμείο Ανάκαμψης για την υλοποίηση νέων, εμβληματικών, επενδυτικών σχεδίων.

Έχοντας πετύχει τα παραπάνω, η Ελλάδα μπορεί να ατενίζει με αισιοδοξία την ανάκτηση της επενδυτικής βαθμίδας που θα δώσει πρόσβαση σε ασφαλέστερο και φθηνότερο δανεισμό για το κράτος και τις επιχειρήσεις και κατά συνέπεια και νέες επενδύσεις, περισσότερες θέσεις εργασίας, λιγότερες δαπάνες και νέες ελαφρύνσεις για την κοινωνία. Είναι μια διαδικασία συνεχούς αναρρίχησης, που η κατάκτηση της μίας κορυφής δίνει ώθηση για την επόμενη.

Δεν είναι, όμως, μόνο τα εθνικά επιτεύγματα, είναι κυρίως τα απτά αποτελέσματα για τον κάθε πολίτη. Έτσι, λοιπόν, ο κάθε συμπολίτης μας ξέρει και νιώθει ότι υπάρχει ένα κράτος που μπορεί, μια Κυβέρνηση που θέλει και μπορεί να είναι δίπλα του.

Γι’ αυτό, ο σημερινός, ο ψηφιζόμενος νέος προϋπολογισμός για το 2023 προβλέπει αυξήσεις για την υγεία. Διερωτήθηκε εκπρόσωπος, Βουλευτής του ΣΥΡΙΖΑ, τι κάνουμε, πώς είναι σε σχέση με τις προηγούμενες δαπάνες ο προϋπολογισμός, τι προβλέπει για την υγεία. Προβλέπει 1,6 δισεκατομμύριο επιπλέον δαπάνες σε σχέση με εκείνες του 2019, αλλά και για την κοινωνική αλληλεγγύη προβλέπει αυξημένες δαπάνες, κυρία Υφυπουργέ, και για την κοινωνική συνοχή.

Και ενώ επί ΣΥΡΙΖΑ μέχρι πριν από λίγα χρόνια η συζήτηση γινόταν για το ποιος φορτώνεται τα περισσότερα φορολογικά βάρη, σήμερα η συζήτηση γίνεται για το ποιος θα πάρει πρώτος μια αύξηση και ποιος ακολουθεί. Και αυτή είναι μια θετική, δημιουργική συζήτηση, ακόμα και αν ενέχει έναν ανταγωνισμό, γιατί επιτέλους δεν μοιράζουμε τη φτώχεια μας, αλλά συζητούμε για το πώς θα μοιράσουμε καλύτερα τα αποκτήματά μας.

Η χώρα και η οικονομία βρίσκονται σε ασφαλείς ράγες, αλλά, αν δεν υπάρξει συνετή και συνεπής διαχείριση, πάντα καραδοκεί ο εκτροχιασμός. Γι’ αυτό σταματήστε τους λεονταρισμούς. Ο κόσμος βλέπει και ξέρει. Βλέπει ποιος παίζει μπάλα, για να μιλήσουμε και με μουντιαλικούς όρους. Βλέπει την κυβερνητική ομάδα με πλάνο, με πρόγραμμα, με συνοχή, με αναπτυξιακές πτέρυγες, με το κέντρο να έχει καταλάβει το κέντρο. Και βλέπει από την άλλη την αντιπολιτευτική ομάδα ασύνδετη, χωρίς οργάνωση, χωρίς σχέδιο, με διαρκή γκρίνια στους διαιτητές. Όλα την ενοχλούν. Ο καιρός, η ημέρα, το παιχνίδι βγαίνει. Δείτε το VAR. Δείτε το βίντεο. Τέσσερις προϋπολογισμοί, τέσσερα γκολ. Μάθετε μπαλίτσα, λοιπόν.

(Θόρυβος στην Αίθουσα)

Ένα πράγμα, όμως, έχω να σας παρακαλέσω. Ειδικά για τις αμυντικές δαπάνες μην ξανακάνετε το λάθος που κάνατε τα προηγούμενα χρόνια. Εκεί μπορούμε και οφείλουμε να παίξουμε σαν εθνική ομάδα!

Σας ευχαριστώ πολύ και καλά Χριστούγεννα!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε και εμείς.

Τον λόγο τώρα έχει ο κ. Χαράλαμπος Μαμουλάκης από τον ΣΥΡΙΖΑ - Προοδευτική Συμμαχία.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Νομίζω ότι ο προλαλήσας συνάδελφος παρεκτράπη και το λέω με επιείκεια αυτό. Δεν θέλω να συνεχίσω τη συζήτηση ούτε το επίπεδο του δημόσιου διαλόγου μέσα στην Αίθουσα της Εθνικής Αντιπροσωπείας.

Κυρίες και κύριοι συνάδελφοι, τις τοποθετήσεις των συναδέλφων και των συναδελφισσών του κυβερνώντος κόμματος, όπως και του κ. Κωνσταντινίδη προηγουμένως, τούτες τις ώρες είναι πραγματικά πολύ δύσκολο να τις παρακολουθήσει κανείς. Μοιάζουν φωτοτυπίες μοιρασμένες στο σχολικό διάλειμμα, έχουμε και τα παιδιά πάνω. Σαν να μη σχολιάζουμε εδώ τον προϋπολογισμό του επόμενου έτους, αλλά να καλούμαστε να πούμε κάποιο ποίημα για τον ήρωα του έπους της πανδημίας, της Ουκρανίας και των ελληνοτουρκικών, τον Κυριάκο Μητσοτάκη.

Η πιο σουρεαλιστική, δε, όψη αυτής της πατενταρισμένης αγιογραφίας είναι η έπαρση του Υπουργού Οικονομικών ότι ο σημερινός προϋπολογισμός είναι ο πρώτος που συντάσσεται έξω από το πλαίσιο οποιασδήποτε μορφής διεθνούς εποπτείας μετά από δώδεκα χρόνια. Σαν να μην ήξερε ο κύριος Υπουργός ότι η έξοδος από το πρόγραμμα δημοσιονομικής προσαρμογής συνετελέσθη επί ΣΥΡΙΖΑ, καθώς και ότι τα σημαντικότερα επιτεύγματα για την ομαλοποίηση των δημόσιων οικονομικών, δηλαδή τη μακροπρόθεσμη ρύθμιση του χρέους και τη δημιουργία του δημοσιονομικού μαξιλαριού έγιναν επίσης επί ΣΥΡΙΖΑ, ενώ αυτός προσωπικά τα λοιδορούσε.

Αν όμως η επιθυμία της Εθνικής Αντιπροσωπείας είναι να κάνει έναν πολιτισμένο διάλογο, χωρίς οπαδικό φανατισμό, τότε η ουσιαστική συζήτηση που θα έπρεπε να κάνουμε είναι η ακόλουθη. Για χρόνια πολύ πριν από την κρίση και καθ’ όλη τη διάρκεια της εισόδου της χώρας στη Νομισματική Ένωση οι δομικές αδυναμίες που όλοι αντιμετώπισαν και εκτιμούσαν ότι αποτελούν τα βασικά προβλήματα της ελληνικής οικονομίας και οι οποίες οδήγησαν στη χρεοκοπία ήταν τα διπλά ελλείμματα, το δημοσιονομικό έλλειμμα, σε συνδυασμό με το έλλειμμα του ισοζυγίου τρεχουσών συναλλαγών.

Αν το πρώτο από αυτά τα ελλείμματα σήμερα δεν προκαλεί τρόμο, εξαιτίας των ενεργειών της προηγούμενης κυβέρνησης, δεν ισχύει το ίδιο και για το ισοζύγιο τρεχουσών συναλλαγών. Εδώ έχετε και ένα expertee στο θέμα των εξαγωγών, μέχρι και στη Μοζαμβίκη έφτασε η χάρη σας με την εξαγωγή του «Predator» και των κατασκοπευτικών υπερόπλων, αλλά δυστυχώς το ισοζύγιο παραμένει.

Σύμφωνα, λοιπόν, με την Τράπεζα της Ελλάδος το έλλειμμα του ισοζυγίου τρεχουσών συναλλαγών το 2022 σε σχέση με το 2021 τετραπλασιάστηκε, κύριοι συνάδελφοι. Ήταν σχεδόν μισό δισεκατομμύριο τον Ιανουάριο του 2021 και ανέρχεται πλέον σε άνω των 2 δισεκατομμυρίων ευρώ για τον Ιανουάριο του 2022. Η έκρηξη αυτή προφανώς σχετίζεται με την αύξηση της τιμής των πρώτων υλών και πάνω από όλα φυσικά της ενέργειας, που είναι και αυτή η έκρηξη που, μετακυλιόμενη προς την πραγματική οικονομία, οδηγεί στην ξέφρενη πληθωριστική κρίση που όλοι βιώνουμε.

Πρέπει να είναι σαφές, όμως, ότι ο παράγοντας αυτός μεσοπρόθεσμα είναι μια βόμβα για τις προοπτικές ανάκαμψης της ελληνικής οικονομίας. Αυτή την έκτακτη συνθήκη χρησιμοποιεί η Κυβέρνηση, για να πει ότι κάθε δυσκολία οφείλεται σε οικονομικές εξωτερικότητες. Αυτή την έκτακτη συνθήκη επικαλείται και η Ευρώπη, όταν ενεργοποιεί πρωτόγνωρα εργαλεία, όπως το Ταμείο Ανθεκτικότητας και Ανάπτυξης, για να διαχειριστεί την κρίση.

Σε αυτό το δυσμενές μακροοικονομικό πλαίσιο εκεί κρίνεται και η Κυβέρνηση και η εκάστοτε κυβέρνηση, με ποιον τρόπο, δηλαδή, προσπαθεί να μετριάσει τις συνέπειες του σοκ στην ελληνική οικονομία, αλλά και κοινωνία, και από τον τρόπο με τον οποίο χρησιμοποιεί τα έκτακτα εργαλεία που έχει στη διάθεσή της για την αντιμετώπιση της κρίσης και κυρίως για την προσπάθεια που καταβάλλει για την αποκατάσταση του μακροπρόθεσμου διαρθρωτικού προβλήματος της ελληνικής οικονομίας.

Όσον αφορά το πρώτο, δεν θέλω να επεκταθώ. Τα έχουν πει εύληπτα οι συνάδελφοι μου. Η Κυβέρνηση, σαν ο Μητσοτάκης να ήταν εκλεγμένος από τις εταιρείες ενέργειας της χώρας, χρησιμοποιεί την κρίση ως ευκαιρία για την άντληση υπερκερδών. Η Κυβέρνηση, αγνοώντας όλα τα εργαλεία που έχει στη διάθεσή της, τη μείωση της φορολογίας στα καύσιμα και στην ενέργεια, την επιβολή πλαφόν στις τιμές ενέργειας, την ουσιαστική φορολόγηση των υπερκερδών των εταιρειών ενέργειας, αφήνει την κρίση αυτή να λειτουργήσει ως ένα τεράστιο εργαστήριο αναδιανομής εισόδων - εσόδων υπέρ των ολίγων και ισχυρών.

Τι κάνει, όμως, η Κυβέρνηση και με τα έκτακτα εργαλεία που έχει στη διάθεσή της για την εξισορρόπηση των προβλημάτων που προκαλεί ο διεθνής πληθωρισμός; Τι κάνει, δηλαδή, η Κυβέρνηση με το Ταμείο Ανθεκτικότητας και Ανάκαμψης;

Αφήνω στην άκρη τον ίδιο τον σχεδιασμό του και την δομική έλλειψη εποπτείας και διαφάνειας, πάω στην ουσία, ότι δηλαδή το ίδιο το σχέδιο «Ελλάδα 2.0» δεν έχει προβλέψει τίποτα για τη χρηματοδότηση των μικρομεσαίων επιχειρήσεων, ότι δεν έχει κάνει τίποτε για την ενίσχυση των εξαγωγικών κλάδων με ισχυρή προστιθέμενη αξία.

Υπενθυμίζω εδώ ότι το σχέδιο «Ελλάδα 2.0» προέβλεπε 1,5 δισεκατομμύριο ευρώ για φωτοτυπίες και ψηφιοποιήσεις για τα κολλέγια και μόλις 400 εκατομμύρια ευρώ για τη μεταποίηση. Να πούμε για την πλήρη απουσία οποιασδήποτε αίσθησης κοινωνικής πολιτικής από την ελληνική πρόταση του Ταμείου Ανθεκτικότητας και Ανάκαμψης;

Υπενθυμίζω εδώ ότι η Ελλάδα, σε πλήρη αντίθεση από όλες τις ευρωπαϊκές χώρες, δεν έχει συμπεριλάβει ούτε μία δράση για τη διαχείριση του οξύτατου στεγαστικού ζητήματος που αντιμετωπίζουν οι νέες και οι νέοι της χώρας μας. Ξεκάθαρη, γιατί τα μαθηματικά είναι πεισματάρικα, είναι η αντιπαραβολή του 1,3 εκατομμυρίου ευρώ, τόσο διαθέτει από τα 32.000 εκατομμύρια που έχει το Ταμείο Ανάκαμψης, σε σχέση με το 1,3 δισεκατομμύριο ευρώ που η Πορτογαλία, χώρα της Ιβηρικής, έχει προχωρήσει αξιοποιήσεις του ίδιου εργαλείου, του Ταμείου Ανάκαμψης.

Η Κυβέρνηση σήμερα προβλέπει ότι με το κλείσιμο του έτους η απορρόφηση πόρων από το Ταμείο Ανάκαμψης θα πλησιάζει τα 2,8 δισεκατομμύρια ευρώ το 2022 και τα 3,6 δισεκατομμύρια το 2023, όταν -προσέξτε- μέχρι τα μέσα του χρόνου δεν είχαν διοχετευθεί στην πραγματική οικονομία ούτε καν 600 εκατομμύρια ευρώ.

Η Κυβέρνηση σήμερα λέει ότι η υλοποίηση του Ταμείου Ανάκαμψης επαρκεί για την ανάσχεση των υφεσιακών τάσεων στην ελληνική οικονομία, αλλά η πραγματική εικόνα είναι ότι μέχρι τα μέσα του χρόνου μόλις το 2% από τα 32 δισεκατομμύρια, που είναι διαθέσιμα, είχαν κατευθυνθεί στην οικονομία της χώρας.

Άρα η υπόθεση σχετικά με τον ρυθμό επέκτασης του ΑΕΠ -πάνω στο οποίο στηρίζεται όλη η παραδοχή που στηρίζεται ο σημερινός προϋπολογισμός, είναι αυτό: ρυθμός επέκτασης ΑΕΠ- είναι ένα συνειδητό ψέμα.

Για τους παραπάνω, λοιπόν, λόγους, κύριοι συνάδελφοι, ο ΣΥΡΙΖΑ θα καταψηφίσει τον σημερινό προϋπολογισμό και είμαι βέβαιος ότι πολύ σύντομα θα κληθεί να αναθεωρήσει, στο πλαίσιο μιας νέας προοδευτικής διακυβέρνησης, για την οποία σύντομα θα τον εξουσιοδοτήσει ο ελληνικός λαός.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε και για την τήρηση του χρόνου, όπως πάντα δεν ξεφεύγει ο κ. Μαμουλάκης ποτέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και δύο εκπαιδευτικοί συνοδοί τους από το 17ο Γυμνάσιο Πατρών (δεύτερο τμήμα).

Η Βουλή σάς καλωσορίζει. Σας εύχεται καλή πρόοδο και καλές γιορτές και σε εσάς και στις οικογένειές σας.

(Χειροκροτήματα απ’ όλες τις πτέρυγες της Βουλής)

Τον λόγο τώρα ο κ. Ιωάννης Αντωνιάδης από τη Νέα Δημοκρατία. Μετά θα δώσουμε τον λόγο στην κυρία Υφυπουργό. Ο κ. Αντωνιάδης θέλει να πάει στην πλατεία να βάλει τα ξύλα. Όσοι δεν έχετε ζήσει την εκδήλωση που έχουν στη Φλώρινα αυτή την εποχή, που βάζουν φωτιά στον πύργο με τα ξύλα, χάνετε.

**ΙΩΑΝΝΗΣ ΑΝΤΩΝΙΑΔΗΣ:** Ευχαριστώ, κύριε Πρόεδρε, που το υπενθυμίζετε.

Κυρίες και κύριοι συνάδελφοι, συζητάμε σήμερα τον προϋπολογισμό του 2023, που είναι μια κορυφαία στιγμή. Βεβαίως, το χαρακτηριστικό αυτού του προϋπολογισμού είναι ότι είναι ο τελευταίος αυτής της θητείας και άρα είναι ο προεκλογικός. Είναι, όμως, προεκλογικές όχι τύπου ΠΑΣΟΚ «Τσοβόλα, δώσ’ τα όλα» ούτε τύπου ΣΥΡΙΖΑ, ο οποίος εν μέσω θέρους τον Ιούνιο του 2019 μοίραζε πρόωρα τα δώρα του Δεκεμβρίου του 2019, γιατί μεσολαβούσαν οι εκλογές του Ιουλίου του 2019. Είναι ένας προϋπολογισμός συνέπειας, σταθερότητας και σοβαρότητας.

Να δούμε λίγο και την περιρρέουσα ατμόσφαιρα την ώρα που συζητάμε τον προϋπολογισμό. Στη Βιέννη, στην Αυστρία, αυτό το διάστημα ο κεντρικός δρόμος του Αγίου Στεφάνου φωταγωγείται από τις έξι το απόγευμα μέχρι τις δέκα και μισή το βράδυ. Μιλάμε για τον κεντρικό δρόμο. Μετά, καληνύχτα! Και για όλους τους περιφερειακούς δρόμους ούτε καν συζήτηση για φωταγώγηση! Στο Ντίσελντορφ της Γερμανίας, που είναι ένας τουριστικός προορισμός, τα μαγαζιά λειτουργούσαν μέχρι πρωίας. Σήμερα όλα τα μαγαζιά κλείνουν, δηλαδή δεν λειτουργεί κανένα μέχρι πρωίας, εκτός από κάποια περιφερειακά μαγαζιά, που τα έχουν κάποιοι Ινδοί, Τούρκοι, κ.λπ.. Στην Αγγλία πεθαίνουν από το κρύο.

Θα μπορούσα να σας αναφέρω κι άλλα πολλά παραδείγματα. Σας λέω μόνο ότι στην Ελλάδα του Μητσοτάκη και της Νέας Δημοκρατίας αυτά τα έχουμε λυμένα, δεν μας αγγίζουν, γιατί αυτή η Κυβέρνηση έχει προνοήσει και έχει νοιαστεί και ούτε καν μας απασχολούν.

Έρχομαι στο θέμα των υποκλοπών. Έχω πει κατ’ επανάληψιν ότι είναι ένα θέμα σοβαρό, καθώς άπτεται των προσωπικών δεδομένων και των ατομικών δικαιωμάτων και άρα είναι θέμα δημοκρατίας, το οποίο όμως δυστυχώς το ΠΑΣΟΚ -και ο ΣΥΡΙΖΑ- το έχει εργαλειοποιήσει, το έχει υποβαθμίσει και το έχει «κάψει» από την ασύστολη χρησιμοποίηση που κάνει.

Θα σταθώ μόνο σε ένα. Όταν αναφέρθηκε για πρώτη φορά το θέμα Ανδρουλάκη, ξεσηκώθηκαν οι πάντες λέγοντας: «Είναι δυνατόν να παρακολουθείται Ευρωβουλευτής, Βουλευτής;» κ.λπ.. «Πριν αλέκτορα φωνήσαι…», η απάντηση ήρθε από τις Βρυξέλλες.

Ακούστηκε από συνάδελφο για τις λιγνιτικές μονάδες οι οποίες έκλεισαν. Καμμία λιγνιτική μονάδα δεν έχει κλείσει στη δυτική Μακεδονία, πλην του Αμυνταίου, οι οποίες έκλεισαν λόγω παλαιότητας και λειτουργούσαν από το 2017 με ώρες παράτασης.

Θα κλείσουμε το θέμα της απόδρασης, το οποίο όσο το θέτει ο ΣΥΡΙΖΑ, ο οποίος επικαλείται συνεχώς απόδραση Μητσοτάκη, θα παίρνει και την απάντηση.

Απόδραση από τι, κύριοι συνάδελφοι; Από τον ΣΥΡΙΖΑ; Ο ΣΥΡΙΖΑ αποτελεί τη χειρότερη Αξιωματική Αντιπολίτευση από το 1974 μέχρι σήμερα. Όσο ο Αλέξης Τσίπρας είναι Αρχηγός της Αξιωματικής Αντιπολίτευσης, ο Κυριάκος Μητσοτάκης θα είναι μόνιμος Πρωθυπουργός. Για να μη σας πω ότι ο μόνος στην Αίθουσα που παρακαλάει να είναι καλά ο Αλέξης Τσίπρας είναι ο Κυριάκος Μητσοτάκης. Αφήστε, λοιπόν, τις αποδράσεις. Δεν πείθετε κανέναν.

Έρχομαι στον προϋπολογισμό. Ο προϋπολογισμός του 2023 καταρτίστηκε σε μια περίοδο δύσκολη όχι μόνο για τη χώρα μας, αλλά και για όλες τις παραδοσιακά δυνατές οικονομίες του πλανήτη. Με τις συνέπειες από την πανδημία να μην έχουν ακόμα ξεπεραστεί και με τις γεωπολιτικές εξελίξεις σε παγκόσμιο επίπεδο να τροφοδοτούν την ακρίβεια, τον πληθωρισμό και το αυξημένο ενεργειακό κόστος, είναι προφανές πως οι συνθήκες μόνο ιδανικές δεν θα μπορούσαν να χαρακτηριστούν.

Αναφέρομαι σε συγκεκριμένα στοιχεία. Το ΑΕΠ της χώρας αυξάνεται εντυπωσιακά. Προβλέπεται ρυθμός ανάπτυξης 5,3% για το 2022 και 2,1% για το 2023. Το ΑΕΠ αναμένεται να υπερβεί σε τρέχουσες τιμές τα 220 δισεκατομμύρια ευρώ το 2023, αγγίζοντας το επίπεδο του 2010. Πιθανότατα με τα σημερινά δεδομένα και αυτές οι εκτιμήσεις να είναι πάλι πολύ συντηρητικές. Να θυμίσω πως κατά την περίοδο 2015 - 2018, που κυβερνούσε ο ΣΥΡΙΖΑ, ο μέσος όρος ανάπτυξης της χώρας ήταν σχεδόν μηδενικός.

Οι κυριότερες παρεμβάσεις για την αντιμετώπιση της ενεργειακής και γενικότερα της κρίσης αφορούν στην αύξηση του επιδόματος θέρμανσης, σε επιδοτήσεις στην κατανάλωση φυσικού αερίου και ηλεκτρικής ενέργειας νοικοκυριών και επιχειρήσεων, στην επιστροφή του 60% της αύξησης του κόστους ηλεκτρικής ενέργειας για οικιακά τιμολόγια, στην εφαρμογή του μέτρου της προπληρωμένης κάρτας για αγορά καυσίμων κίνησης για συνολικά έξι μήνες από τον Απρίλιο του 2022 έως τον Σεπτέμβριο του 2022, σε επιδοτήσεις γεωργών και κτηνοτρόφων λόγω αυξημένου κόστους λιπασμάτων, ζωοτροφών, αντίστοιχα στη μείωση του ΦΠΑ στις ζωοτροφές και τα λιπάσματα και στην επιστροφή του ειδικού φόρου κατανάλωσης πετρελαίου κίνησης στους αγρότες.

Να υπενθυμίσω, επίσης, πως μόνο κατά το τρέχον έτος για την αντιμετώπιση των συνεπειών της πανδημίας έγιναν στοχευμένες παρεμβάσεις, όπως η μείωση κατά τρεις ποσοστιαίες μονάδες των ασφαλιστικών εισφορών των μισθωτών του ιδιωτικού τομέα, η αναστολή της καταβολής ειδικής εισφοράς αλληλεγγύης στον ιδιωτικό τομέα, η μείωση του συντελεστή ΦΠΑ σε διάφορες κατηγορίες προϊόντων και υπηρεσιών, η μη επιστρεπτέα επιχορήγηση σε μικρές και πολύ μικρές επιχειρήσεις.

Επίσης, να αναφέρω τα πολύ σημαντικά δημοσιονομικά μέτρα που αφορούν στην αύξηση του κατώτατου μισθού, τη σημαντική και μόνιμη αύξηση των συντάξεων, την αναμόρφωση του ειδικού μισθολογίου των γιατρών του ΕΣΥ και τις μισθολογικές παρεμβάσεις για τη στήριξη των στελεχών των Ενόπλων Δυνάμεων.

Κυρίες και κύριοι συνάδελφοι, ο προϋπολογισμός του 2023 είναι ένας προϋπολογισμός συνέχειας, συνέπειας και σταθερότητας. Είναι ένας προϋπολογισμός που αναδεικνύει τις αυξημένες αντοχές, τη σημαντική ανθεκτικότητα, τις ισχυρές δυνάμεις, τις μεγάλες δυνατότητες και τις θετικές προοπτικές της ελληνικής οικονομίας. Εγγυάται την επιστροφή της Ελλάδας στην ευρωπαϊκή κανονικότητα μετά και το τέλος της ενισχυμένης εποπτείας, την άρση των κεφαλαιακών περιορισμών που είχαν επιβληθεί στο παρελθόν και την πρόωρη εξόφληση του Διεθνούς Νομισματικού Ταμείου.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Είναι ένας προϋπολογισμός που αποζημιώνει τους πολίτες για τις θυσίες τους.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε και για την τήρηση του χρόνου.

Καλείται στο Βήμα η Υφυπουργός Εργασίας και Κοινωνικών Υποθέσεων κ. Δόμνα Μιχαηλίδου για επτά λεπτά.

Να σας ενημερώσω ότι σήμερα θα κλείσουμε και τον έκτο κύκλο, μέχρι το νούμερο 77. Τελευταία ομιλήτρια για σήμερα θα είναι η ανεξάρτητη Βουλευτής κ. Κωνσταντίνα Αδάμου. Το λέω για να ενημερωθούν και οι Κοινοβουλευτικές Ομάδες.

Ορίστε, κυρία Μιχαηλίδου, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρίες και κύριοι Βουλευτές, ο προϋπολογισμός είναι πάντα μια δύσκολη άσκηση, διότι σε αυτόν αποτυπώνεται η ικανότητα των κυβερνήσεων να αφουγκράζονται την κοινωνία, να ιεραρχούν τις ανάγκες της και να εξασφαλίζουν ότι αυτές θα καλυφθούν στην πράξη. Στις γραμμές του προϋπολογισμού αποτυπώνονται οι πολιτικές μας προτεραιότητες, οι οποίες οφείλουν να σταθμίζονται από τις αντοχές της οικονομίας και από τη δυναμική ενός σύνθετου παρόντος αλλά και μέλλοντος.

Η υγειονομική κρίση που αν και σε ύφεση είναι ακόμα εδώ, ο πόλεμος και η παγκόσμια ενεργειακή κρίση που αυτός προκαλεί, ο πληθωρισμός και η ακρίβεια που δοκιμάζουν την κοινωνική συνοχή και ευημερία, είναι προκλήσεις στις οποίες καλούμαστε να απαντήσουμε με ρεαλισμό, αλλά και με πολλή κοινωνική ευαισθησία. Και αυτό κάνουμε.

Ο προϋπολογισμός του 2023 εκφράζει με καθαρό και απόλυτο τρόπο την πολιτική βούληση της Κυβέρνησής μας να ενισχύσει το κοινωνικό κράτος, να ολοκληρώσει τις μεταρρυθμίσεις που δρομολογήθηκαν τα τελευταία χρόνια, να εξακολουθήσει να βρίσκεται στο πλευρό των ευάλωτων συμπολιτών μας στηρίζοντας στην πράξη το δικαίωμά τους σε αξιοπρεπή διαβίωση.

Η δυνατότητα αυτή υπάρχει χάρη στο μείγμα πολιτικής, που εφαρμόζει η Κυβέρνησή μας. Επενδυτικά μέτρα από τη μία, για να αυξηθεί η ανάπτυξη και κανόνες από την άλλη, για να κατανεμηθεί δίκαια. Φροντίσαμε να την έχουμε και την έχουμε.

Στο 5,6% καταγράφεται ο ρυθμός ανάπτυξης της ελληνικής οικονομίας για το 2022, περίπου διπλάσιος από τον ευρωπαϊκό μέσο όρο. Είναι μια εξαιρετική επίδοση που προβάλλεται και στον προϋπολογισμό του 2023. Παρά τη δυσμενή συγκυρία, η ελληνική οικονομία επιδεικνύει αντοχές που δικαιολογούν ανάπτυξη της τάξεως του 1,8%, ποσοστό που βρίσκεται και εδώ πολύ υψηλότερα από τον μέσο όρο της Ευρωζώνης.

Κυρίες και κύριοι Βουλευτές, η θωράκιση του κοινωνικού κράτους υπήρξε, από την πρώτη στιγμή, υψηλή προτεραιότητα της Κυβέρνησής μας -του ίδιου του Πρωθυπουργού- και γι’ αυτό στραφήκαμε σε ενεργητικές πολιτικές. Μιλάμε και ενεργούμε υπέρ της αποϊδρυματοποίησης, υπέρ της κοινωνικής ένταξης, υπέρ των δικαιωμάτων, χωρίς διακρίσεις, χωρίς αποκλεισμούς.

Παιδική προστασία, «σημαία» προσωπική και της Κυβέρνησης. Τρεισήμισι χρόνια τώρα, την έχουμε κάνει «σημαία» της πολιτικής μας, στο κομμάτι των κοινωνικών υποθέσεων και όχι μόνο. Θέσαμε σε λειτουργία το νέο σύστημα αναδοχών και υιοθεσιών, το οποίο δεν σταματήσαμε, μέχρι και σήμερα, να βελτιώνουμε με έναν και μόνο στόχο: Να βγάλουμε τα παιδιά από τα ιδρύματα.

Από τον Ιούλιο του 2020 και μέχρι το τέλος του περασμένου Αυγούστου, χίλια εκατό παιδιά, βρέθηκαν σε ανάδοχες και θετές οικογένειες. Χίλια εκατό παιδιά από τα δύο χιλιάδες τετρακόσια, που έχουν καταγραφεί στις ογδόντα τέσσερις μονάδες παιδικής προστασίας σε όλη τη χώρα. Σχεδόν, δηλαδή, τα μισά. Όχι ρητορική, πράξη! Βγάζουμε τα παιδιά από τα ιδρύματα και συνεχίζουμε.

Τετρακόσιες εβδομήντα οικογένειες ανάδοχες, με πεντακόσια σαράντα δύο παιδιά σε αναδοχή, λαμβάνουν μηνιαίο επίδομα που ξεκινά από 425 ευρώ και φτάνει ή ξεπερνά έως και τα 2.000 ευρώ, αν αυτά τα παιδιά έχουν ιδιαίτερες ανάγκες, λόγω της αναπηρίας την οποία έχουν.

Θεσμοθετήσαμε το πρόγραμμα της επαγγελματικής αναδοχής, για παιδιά με αναπηρίες πάνω του 67%, που πολύ δύσκολα θα βρεθούν σε μια ανάδοχη ή σε μια θετή οικογένεια.

Ξεκινάμε τώρα, τους πρώτους μήνες του ’23, τις στέγες ημιαυτόνομης διαβίωσης, για όλα αυτά τα παιδιά, τους τριακόσιους εξήντα περίπου εφήβους, που είναι σήμερα ιδρυματοποιημένοι ή το μέλλον τους μέσα σε μια οικογένεια, ανάδοχη ή θετή, είναι αμφίβολο ή δύσκολο. Θα βρίσκονται σε στέγες ημιαυτόνομης διαβίωσης, μη ιδρυματικού τύπου διαμερίσματα, μέχρι τέσσερις έφηβοι, στο κέντρο του αστικού ιστού, έτσι ώστε να μη βρίσκονται σε κτήρια που προσομοιάζουν του εθνικού μας Κοινοβουλίου, αλλά σε αυτά που προσομοιάζουν του σπιτιού μας. Κι έχουμε ήδη ξεκινήσει. Οι δύο πρώτες στέγες, πιλοτικά, έχουν ήδη ξεκινήσει στο Νομό Αττικής.

Επιτέλους, βάλαμε, κανόνες στις μονάδες παιδικής προστασίας. Το φωνάζαμε τρεισήμισι χρόνια. Το φώναζα και εγώ προσωπικά. Χρειαζόμαστε κανόνες. Από τα δύο χιλιάδες τετρακόσια παιδιά, βγάλαμε τα χίλια εκατό. Για τα άλλα, όμως, χίλια τριακόσια, μέχρις ότου καταφέρουμε να τους βρούμε μια οικογένεια, μέχρι να πάνε σε επαγγελματική αναδοχή, μέχρι να πάνε σε μια στέγη ημιαυτόνομης διαβίωσης, πρέπει εκεί που μένουν να είναι ασφαλή και –επιτέλους!- διακόσια χρόνια μετά, το κάναμε.

Προσχολική αγωγή. Τρεισήμισι χρόνια τώρα υλοποιούμε, με συνέπεια, την απόφασή μας να μη μείνει κανένα παιδί εκτός βρεφονηπιακού σταθμού. Τι σημαίνει αυτό; Πρώτον, πρόσβαση σε δομές προσχολικής αγωγής και δεύτερον, υπηρεσίες υψηλών προδιαγραφών, σε όλα τα παιδιά, χωρίς διακρίσεις. Κάνουμε και τα δύο. Εκατόν δώδεκα χιλιάδες ήταν φέτος οι αιτήσεις, με πλήρη φάκελο, για πρόσβαση σε βρεφονηπιακούς σταθμούς. Ικανοποιήθηκαν όλες. Αυτές οι εκατόν δώδεκα αιτήσεις, τα εκατόν δώδεκα χιλιάδες παιδιά σε βρεφονηπιακούς σταθμούς, ήταν είκοσι οκτώ χιλιάδες περισσότερα από ό,τι πέρυσι, σαράντα χιλιάδες περισσότερα από ό,τι το 2019.

 Αξιοποιώντας όλους τους πόρους, που έχουμε και το Ταμείο Ανάκαμψης, τριπλασιάζουμε τις θέσεις στους βρεφικούς σταθμούς.

Έχουμε ένα πρόβλημα στην Ελλάδα. Για τα βρέφη, για τα παιδιά μας, που είναι μέχρι δυόμισι ετών, δεν έχουμε θέσεις. Κάθε χρόνο έχουμε περίπου ογδόντα χιλιάδες γεννήσεις και από 0 μέχρι δυόμισι, έχουμε στο σύνολο είκοσι πέντε χιλιάδες θέσεις σε βρεφικούς σταθμούς και αυτό έχει δημιουργήσει μια αρνητική δυναμική και στις οικογένειες να στέλνουν τα παιδιά τους στους βρεφικούς σταθμούς και άρα να μη γίνονται καινούργιοι βρεφικοί. Χρηματοδότηση, από είκοσι πέντε χιλιάδες οι θέσεις να γίνουν εβδομήντα πέντε χιλιάδες. Τριπλασιασμός.

Την ίδια στιγμή, με το πρόγραμμα «ΚΥΨΕΛΗ», διασφαλίζουμε ποιοτικές συνθήκες υπηρεσιών.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υφυπουργού)

Θα μου δώσετε ένα λεπτό και άλλο ένα, παρακαλώ.

Αναπηρία. Δείχνουμε, νομίζω, τρεισήμισι χρόνια, με πράξεις, ότι η αναπηρία είναι διαφορετικότητα. Μια διαφορετικότητα μέσα στην κανονικότητά μας. Η αναπηρία δεν είναι ούτε ανημποριά ούτε ανικανότητα. Είναι μια διαφορετικότητα, η οποία είναι ανάμεσά μας ούτε δίπλα μας ούτε πίσω μας. Κι αυτό στην πράξη, όχι απλά στη ρητορική, γιατί και η ρητορική έχει τη σημασία της, αλλά η πράξη ακόμα μεγαλύτερη. Η πράξη με τον προσωπικό βοηθό, η πράξη με την ηλεκτρονική κάρτα αναπηρίας -κάρτα αξιοπρέπειας την είπε ο Πρόεδρος των ΑΜΕΑ, ο κ. Βαρδακαστάνης και είχε δίκιο- με τα ψηφιακά ΚΕΠΑ, με τη διόρθωση ανωμαλιών του παρελθόντος που πλέον δεν υπάρχουν και η καθημερινότητα είναι πιο εύκολη. Δεν έχουμε αυταρέσκεια, έχουμε πολλά ακόμα να κάνουμε στην πρώιμη παρέμβαση, στην υποστηριζόμενη απασχόληση, έχουμε πολλά ακόμα να κάνουμε! Τα έχουμε δρομολογήσει, έχουμε εξασφαλίσει τη χρηματοδότηση, πολλά από αυτά μένει να τα υλοποιήσουμε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Τελειώνω, κύριε Πρόεδρε, με την καταπολέμηση της φτώχειας και του κοινωνικού αποκλεισμού. Σε σχέση με το 2021 τριπλασιάσαμε φέτος το ύψος της έκτακτης οικονομικής ενίσχυσης, που φέτος θα δοθεί σε 2,3 εκατομμύρια ευάλωτους συμπολίτες μας. Θα λάβουν 250 ευρώ παραπάνω τώρα στις 20 του μηνός χαμηλοσυνταξιούχοι, δικαιούχοι αναπηρικών επιδομάτων, ανασφάλιστοι υπερήλικες. Άλλο ένα ελάχιστο εγγυημένο εισόδημα στους ωφελούμενους αυτού και 1,5 επίδομα παιδιού σε όλους τους ωφελούμενους.

Στραφήκαμε σε ενεργητικές πολιτικές. Η χώρα αποκτά στεγαστική πολιτική, αλλά και στεγαστική πολιτική μέσα στην απόλυτη ευαλωτότητα, στέγαση και εργασία, ένταξη και επανένταξη των αστέγων συμπολιτών μας, όχι απλά ένα υπνωτήριο, το οποίο προσφέρει μια προσωρινή λύση χωρίς να αφήνει τον άστεγο να γυρίσει σελίδα.

Κυρίες και κύριοι βουλευτές, τριάμισι χρόνια τώρα η Κυβέρνηση της Νέας Δημοκρατίας αποδεικνύει με πράξεις ότι η κοινωνική πολιτική είναι εργαλείο ανάπτυξης και ευημερίας για το σύνολο των πολιτών. Αποδεικνύει με πράξεις ότι ο μεγαλύτερος πλούτος μιας χώρας είναι οι άνθρωποί της και ότι η κοινωνική ευημερία και πρόοδος εξαρτάται από την ευημερία και την πρόεδρο του καθένα, της καθεμιάς που είναι πολίτης αυτής της χώρας. Σε αυτή την πολιτική βάση συντάχθηκε ο προϋπολογισμός του 2023, τον οποίο σας καλώ να υπερψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε κ. Μιχαηλίδου.

Καλείται τώρα στο Βήμα η Ανεξάρτητη Βουλευτής κ. Αγγελική Αδαμοπούλου και να ετοιμάζεται η κ. Νόνη Δούνια από τη Νέα Δημοκρατία.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κύριε Πρόεδρε.

Καλούμαστε σήμερα να τοποθετηθούμε επί του τετάρτου και στη σειρά και ελπίζω τελευταίου κρατικού προϋπολογισμού της Κυβέρνησης του κ. Μητσοτάκη. Βέβαια, πριν ξεκινήσω την εισήγησή μου, θα ήθελα να αναφερθώ λίγο στο γεγονός ότι κάποιοι εκπρόσωποι του κυβερνώντος κόμματος αρέσκονται να παρουσιάζουν μια μαγική εικόνα για τη χώρα μας, σε σχέση με την ανάπτυξη και την οικονομία. Βγαίνουν δημοσίως και λένε ότι η χώρα μας έχει σημειώσει ένα σημαντικό οικονομικό επίτευγμα. Είναι παράδειγμα ανάπτυξης. Είναι ένας πολύ σημαντικός ελκυστικός επενδυτικός προορισμός, ότι αποτελεί πυλώνα σταθερότητας και όλα αυτά, χάρη στον σοβαρό προγραμματισμό και στις τολμηρές μεταρρυθμίσεις που διασφαλίζουν την ευημερία και τη βελτίωση της ποιότητας ζωής των κατοίκων.

Όλη αυτή η μαγική εικόνα που παρουσιάζει το γαλάζιο καλειδοσκόπιο έρχεται σε πλήρη αντίθεση με τα πραγματικά δεδομένα και την καθημερινότητα που βιώνει το 99,9% των συμπολιτών μας. Ποια είναι αυτή η Ελλάδα; Η πραγματική;

Πρώτα από όλα, για να αναφερθώ και εγώ στη θλιβερή στην εξοργιστική επικαιρότητα, είναι η εικόνα του δεκαεξάχρονου Ρομά, ο οποίος πυροβολήθηκε εν ψυχρώ στο κεφάλι και έχασε τη μάχη με τη ζωή. Δεν είναι μόνο οι σφαίρες του αστυνομικού που τον σκότωσαν, είναι και οι σφαίρες όλων αυτών μέσα στους οποίους και κυβερνητικά στελέχη, οι οποίοι αναπαράγουν τη ρητορική του ρατσιστικού μίσους, υπονοώντας ότι καλά του έκαναν για βενζίνη 20 ευρώ. Μιλάμε για ευτελούς αξίας, μπορεί και να έμενε και ατιμώρητος!

Είναι η εικόνα του εντεκάχρονου παιδιού στο σχολείο των Σερρών ο οποίος σκοτώθηκε, γιατί ήταν τόσο σοβαρός ο προγραμματισμός, που βρήκαν εν ώρα λειτουργίας του σχολείου και βαρυχειμωνιά, να κάνουν αντικατάσταση του λεβητοστασίου και τώρα ψάχνουν εξιλαστήρια θύματα. Ο διευθυντής είχε προειδοποιήσει, είχε αντιδράσει.

Είναι η εικόνα των χιλιάδων συμπολιτών μας, οι οποίοι έχασαν τη μάχη με τον κορωνοϊό και νοσηλεύτηκαν σε ράντζα εκτός μονάδων εντατικής θεραπείας.

Είναι η εικόνα των μαθητών στα ακριτικά μέρη που τους παρουσιάζετε τα τάμπλετς σαν να είναι ιθαγενείς που τους δείχνετε καθρεφτάκια και που ξεπαγιάζουν μέσα στις τάξεις, μην έχοντας πρόσβαση στις υπηρεσίες υγείας.

Είναι η εικόνα του ξεπουλήματος του Εθνικού Συστήματος Υγείας και της χυδαίας εμπορευματοποίησης των βασικών υπηρεσιών υγείας, του άδειου καλαθιού της ντροπής, των αντικλεπτικών στα βρεφικά γάλατα και των κάθε λογής επιδομάτων στα τρόφιμα, στις διακοπές και στη θέρμανση.

Στο κάδρο αυτό, βέβαια, θα πρέπει να προσθέσουμε και το ελληνικό ρεκόρ ακρίβειας μεταξύ των κρατών-μελών της Ευρωπαϊκής Ένωσης, τις απλησίαστες τιμές στα προϊόντα, στις υπηρεσίες ενέργειας και θέρμανσης.

Σύμφωνα με τις εκτιμήσεις, ο πληθωρισμός αυτή τη στιγμή στα μη αλκοολούχα ποτά και στα είδη διατροφής είναι γύρω στο 15%. Μιλάμε για αύξηση κατά 8,5 ποσοστιαίες μονάδες του γενικού δείκτη τιμών καταναλωτή σε σχέση με πέρυσι και κατά 9,5 ποσοστιαίες μονάδες του μέσου γενικού δείκτη τιμών καταναλωτή.

Να προσθέσουμε, βεβαίως, το γεγονός ότι η πατρίδα μας είναι μακράν η δεύτερη αρνητική πρωταθλήτρια στην Ευρωπαϊκή Ένωση στο ποσοστό των δαπανών, οι οποίες διοχετεύονται στη στέγαση, στα φορολογικά βάρη και στις βασικές παροχές.

Αν σε όλα αυτά συνυπολογίσουμε και την τεράστια ανεργία, η οποία πλήττει τις πιο παραγωγικές ηλικίες, αυτή είναι η πραγματική εικόνα η οποία σκιαγραφεί τη ζοφερή οικονομική ασφυξία με την οποία έρχονται αντιμέτωπες οι περισσότερες Ελληνίδες και αντιμέτωποι οι περισσότεροι Έλληνες, οι οποίοι βλέπουν τα εισοδήματά τους και την αγοραστική τους δύναμη να εξαϋλώνεται μέρα με τη μέρα, με αποτέλεσμα να μη μπορούν να καλύψουν τις στοιχειώδεις βιοτικές ανάγκες τους.

Δεν θα μπορούσα βεβαίως να μην αναφερθώ και στην κατάσταση των υπερχρεωμένων νοικοκυριών που σας πίστεψαν, που εμπιστεύτηκαν τα ψεύτικα αφηγήματά σας, που πήγαν και πήραν στεγαστικά δάνεια και τώρα λόγω της απανωτής αύξησης των επιτοκίων βλέπουν να τινάζεται στον αέρα ο οικονομικός προγραμματισμός τους.

Κύριε Υφυπουργέ, θέλω να σας ενημερώσω –το ξέρετε ήδη- για το πρόβλημα των δανειοληπτών σε ρήτρα ελβετικού φράγκου. Θα πρέπει να δοθεί μια νομοθετική λύση επιτέλους στο πρόβλημά τους. Σας έχουν υποβάλει μια πρόταση η οποία είναι τεκμηριωμένη. Μιλάμε για εκατόν σαράντα χιλιάδες ανθρώπους, οι οποίοι βρίσκονται στα πρόθυρα της αυτοκτονίας γιατί εξαπατήθηκαν, γιατί δεν πληροφορήθηκαν τις διακυμάνσεις της συναλλαγματικής ισοτιμίας.

Πάμε να δούμε λίγο τα δεδομένα της EUROSTAT, σύμφωνα με την οποία τρεις στους δέκα Έλληνες απειλούνται από τον κίνδυνο φτώχειας και κοινωνικού αποκλεισμού. Η πολύπαθη πατρίδα μας είναι ανάμεσα στις τέσσερις χώρες της Ευρωπαϊκής Ένωσης που το μεγαλύτερο ποσοστό του πληθυσμού κινδυνεύει από τη φτώχεια και αυτό το ποσοστό αυξήθηκε το δεύτερο εξάμηνο του ’19 μέχρι και το τέλος του ’21, δηλαδή μιλάμε για το χρονικό διάστημα της διακυβέρνησής σας. Επί των ημερών σας οι Έλληνες έγιναν ακόμα φτωχότεροι.

Τα ίδια και στο πεδίο των ανισοτήτων από το 2000 μέχρι σήμερα. Βλέπουμε ότι τις ανισότητες τις διευρύνατε, ενώ σε όλες τις χώρες της Ευρωπαϊκής Ένωσης οι περισσότεροι Ευρωπαίοι ηγέτες κατάφεραν, παρά τον πόλεμο και την πανδημία, να μειώσουν αυτές τις ανισότητες.

Σύμφωνα πάλι με τα στοιχεία της EUROSTAT, η χώρα μας έχει τη δεύτερη χειρότερη επίδοση το 2021 ως προς το ποσοστό των νοικοκυριών που είδαν μείωση των εισοδημάτων τους, με λίγα λόγια η μιζέρια, η φτώχεια και οι ανισότητες έχουν τη σφραγίδα της Κυβέρνησης του κ. Μητσοτάκη.

Αντί, λοιπόν, να έλθετε να καταθέσετε έναν κρατικό προϋπολογισμό ο οποίος προβλέπει αύξηση των δαπανών της δημόσιας δωρεάν υγείας και της δημόσιας δωρεάν παιδείας, αντί να ενισχύσετε, όπως είχατε εξαγγείλει προεκλογικά, τους ελεύθερους επαγγελματίες και τις μικρομεσαίες επιχειρήσεις, αντί να ενισχύσετε την οικονομία με μείωση των έμμεσων φόρων και του ΦΠΑ στα καύσιμα, τι κάνετε; Παρουσιάζετε φουσκωμένα έσοδα, τα οποία προέρχονται από τους δυσβάσταχτους φόρους και από τον ΕΝΦΙΑ, τον οποίο προεκλογικά είχατε δεσμευτεί ότι θα καταργήσετε και προβάλλετε, ευαγγελίζεστε μια ανύπαρκτη οικονομική ευημερία και ανάπτυξη, την ώρα που βαθαίνει η φτώχεια στον πληθυσμό, την ώρα που βγάζετε στο σφυρί τις πρώτες κατοικίες με καταιγιστικούς ρυθμούς, για να κερδοφορούν μόνο και μόνο τα αρπακτικά funds, που είναι των δικών σας στελεχών και Βουλευτών, ενώ έχουμε σωρηδόν και απευθείας αναθέσεις σε «ημέτερους», με αποτέλεσμα να οξύνεται το κοινωνικό και οικονομικό χάσμα.

Τελειώνω, λοιπόν, λέγοντας ότι αυτή δεν είναι η εικόνα κρατικού προϋπολογισμού μιας χώρας η οποία έχει τεθεί –υποτίθεται- εκτός μνημονιακής επιτήρησης και ενισχυμένης εποπτείας. Δεν είναι η εικόνα μιας χώρας, η οποία υποτίθεται ότι επανακάμπτει και θέλει να ανακτήσει τη δημοσιονομική της ισορροπία με τις δικές της δυνάμεις και τα δικά της συγκριτικά πλεονεκτήματα.

Απεναντίας, είναι μια χώρα η οποία βρίσκεται υπό τον διαρκή εμπαιγμό της Κυβέρνησης του κ. Μητσοτάκη, ο οποίος εξαπατά τους πολίτες, τους απομυζά μέχρι και το τελευταίο οικονομικό απόθεμα και ξεπουλά τη δημόσια περιουσία.

Επειδή κάποιος Βουλευτής σας αναφέρθηκε στις εξαιρετικές εξαγωγές που σημειώνει η χώρα μας, εγώ ξέρω ότι η μόνη εξαγωγή που ακούμε όλη την ώρα είναι η εξαγωγή του κακόβουλου λογισμικού «Predator» από την «ΙNTELLEXA» με την έγκριση της Κυβέρνησης.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Καλείται στο Βήμα η κ. Παναγιώτα (Νόνη) Δούνια από τη Νέα Δημοκρατία και μετά θα λάβει τον λόγο ο κ. Τζανακόπουλος από τον ΣΥΡΙΖΑ-Προοδευτική Συμμαχία.

Ορίστε, κυρία Δούνια, έχετε τον λόγο.

**ΠΑΝΑΓΙΩΤΑ (ΝΟΝΗ) ΔΟΥΝΙΑ:** Σας ευχαριστώ πολύ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, ο κρατικός προϋπολογισμός του 2023 είναι ο πρώτος προϋπολογισμός εδώ και δώδεκα χρόνια που συζητείται εκτός μνημονίων και εκτός πλαισίου ενισχυμένης εποπτείας. Πρόκειται για έναν προϋπολογισμό που, όπως θα δούμε, χαρακτηρίζεται από δημοσιονομική υπευθυνότητα, αναπτυξιακή στόχευση και κοινωνική ευαισθησία, έναν προϋπολογισμό που αποτυπώνει τη σταθερή αναπτυξιακή οικονομική πορεία της χώρας μας που εκτιμάται σε ρυθμό τριπλάσιο του μέσου όρου της Ευρωζώνης, ενώ αναδεικνύει με τρόπο εμφατικό και τη μεγάλη ανάγκη συνέπειας, συνέχειας αλλά και σταθερότητας.

Η συζήτηση του προϋπολογισμού, όμως, μας δίνει και μία πρώτης τάξεως ευκαιρία για να δούμε πού βρισκόμασταν ως χώρα το 2019, πριν αναλάβει τη διακυβέρνηση η Νέα Δημοκρατία και πού ακριβώς βρισκόμαστε σήμερα.

Τότε είχαμε την Ελλάδα της αύξησης των φόρων και της μείωσης των συντάξεων. Τώρα έχουμε την Ελλάδα που μειώνει φόρους, αυξάνει μισθούς και συντάξεις, περιορίζει την ανεργία και κυρίως έχουμε μία Κυβέρνηση που αφουγκράζεται τους πολίτες, αλλά και την κοινωνία. Τότε κυριαρχούσαν τα επικοινωνιακά παιχνίδια και οι αυταπάτες, ενώ σήμερα έχουμε ουσία, διαφάνεια και απτά αποτελέσματα. Πλέον έχουμε μία χώρα που γίνεται ολοένα και πιο ισχυρή οικονομικά, γεωπολιτικά, αμυντικά και που παρά την παγκόσμια αβεβαιότητα, εμπνέει αισιοδοξία, δείχνει εμπιστοσύνη αλλά και δυναμισμό και όλα αυτά σε μια εξαιρετικά δυσμενή συγκυρία.

Σύμφωνα με τις εκτιμήσεις της Παγκόσμιας Τράπεζας και του Διεθνούς Νομισματικού Ταμείου, η παγκόσμια οικονομία αναμένεται να παρουσιάσει τον τρίτο χαμηλότερο ρυθμό ανάπτυξης των τελευταίων είκοσι ετών, με την Ευρώπη να πλήττεται εντονότερα. Το ένα τρίτο των χωρών της παγκόσμιας οικονομίας εκτιμάται ότι θα εμφανίσει τουλάχιστον δύο διαδοχικά τρίμηνα συρρίκνωσης φέτος, αλλά και το επόμενο έτος.

Η ελληνική οικονομία, όμως, προβάλλει σθεναρές αντιστάσεις και έχει πολύ θετικές προοπτικές. Όλες οι θέσεις επίσημων φορέων του εξωτερικού αναγνωρίζουν την πρόοδο στην ελληνική οικονομία την τελευταία τριετία, κατά τη διάρκεια της οποίας η ελληνική οικονομία αναβαθμίστηκε έντεκα φορές, τέσσερις μάλιστα κατά τη διάρκεια της ενεργειακής κρίσης, φτάνοντας πλέον μία θέση κάτω από την επενδυτική βαθμίδα.

Πολύ σημαντική άλλωστε είναι και η προ ολίγων ημερών επιτυχία της χώρας μας με την απόφαση-σταθμό του Eurogroup ενεργοποίησης μέτρων ελάφρυνσης του ελληνικού χρέους ύψους 6 δισεκατομμυρίων ευρώ.

Ας δούμε, όμως, κυρίες και κύριοι συνάδελφοι, κάποια σημαντικά μεγέθη του προϋπολογισμού του έτους που ξεκινά σε λίγες μέρες.

Μεταξύ άλλων προβλέπεται ρυθμός οικονομικής ανάπτυξης 5,6% για το 2022 και 1,8% για το 2023. Κατά την Ευρωπαϊκή Επιτροπή, η Ελλάδα αναμένεται να αναπτυχθεί με διπλάσιο ρυθμό έναντι του ευρωπαϊκού μέσου όρου του 2022 και με τριπλάσιο αναλογικά ρυθμό το 2023 και αυτό το οφείλουμε στις επενδύσεις, οι οποίες μέσα στην τριετία 2020 – 2021 - 2022 αυξήθηκαν περίπου κατά 30%. Το 2023 εκτιμάται ότι θα πετύχουμε ιστορικό υψηλό σε εξαγωγές και ξένες άμεσες επενδύσεις. Η Ευρωπαϊκή Επιτροπή μάλιστα θεωρεί ότι η Ελλάδα θα είναι πρωταθλήτρια στον ρυθμό ανάπτυξης αύξησης επενδύσεων στην Ευρώπη την επόμενη τριετία.

Παράλληλα, το Ακαθάριστο Εγχώριο Προϊόν θα υπερβεί τα 224 δισεκατομμύρια ευρώ το 2023, παρουσιάζοντας ποσοστό αύξησης υψηλότερο του 25% από την τελευταία χρονιά διακυβέρνησης του ΣΥΡΙΖΑ.

Ακόμη, το πρωτογενές έλλειμα θα μειωθεί σημαντικά εφέτος, αγγίζοντας το 1,6% του ΑΕΠ, με τα δημόσια οικονομικά να επιστρέφουν σε περιβάλλον πρωτογενών πλεονασμάτων από το 2023 και αυτό παρά το γεγονός ότι τα μέτρα στήριξης της ελληνικής οικονομίας, όπως αυτά υλοποιούνται τα τελευταία έτη, είναι από τα υψηλότερα σε ευρωπαϊκό επίπεδο για το 2022 και το 2023.

Την ίδια στιγμή, η διπλή αύξηση του κατώτατου μισθού, οι μειώσεις φόρων και ασφαλιστικών εισφορών καθώς και τα προαναφερθέντα μέτρα στήριξης της τελευταίας τριετίας έχουν ενισχύσει το διαθέσιμο εισόδημα των νοικοκυριών, με αποτέλεσμα αυτό να διαμορφώνεται στα 33 δισεκατομμύρια ευρώ κατά το δεύτερο τρίμηνο του 2022.

Θα πρέπει, όμως, να υπογραμμίσουμε ότι οι κοινωνικές παροχές είναι κατά πολύ αυξημένες τόσο κατά το 2022 όσο και κατά το 2023. Ενδεικτικό είναι ότι οι δαπάνες του Υπουργείου Υγείας είναι αυξημένες κατά 1,3 δισεκατομμύρια ευρώ, σε σχέση με το 2019, ανερχόμενες στα 5,2 δισεκατομμύρια ευρώ.

Ταυτόχρονα και οι δαπάνες του Προγράμματος Δημοσίων Επενδύσεων θα ανέλθουν σε επίπεδα ρεκόρ φτάνοντας τα 12 δισεκατομμύρια ευρώ το 2023 ποσοστό διπλάσιο από το πρόσφατο παρελθόν.

Τέλος, οι δαπάνες για αγορές οπλικών συστημάτων θα αγγίξουν τα 6 δισεκατομμύρια ευρώ περίπου, κατά τη διετία 2022 - 2023.

Κυρίες και κύριοι συνάδελφοι, επιτρέψτε μου να σταθώ ιδιαίτερα στον κοινωνικό χαρακτήρα του προϋπολογισμού για τον οποίο συζητάμε. Αυτό δεν είναι δύσκολο να διαπιστωθεί, μιας και τα μέτρα που προβλέπονται σε αυτόν αποσκοπούν πρωτίστως στη στήριξη των πολιτών, ιδίως εκείνων που έχουν τη μεγαλύτερη ανάγκη.

Έτσι προβλέπονται ενδεικτικά μέτρα ύψους 8,3 δισεκατομμυρίων ευρώ για την αντιμετώπιση του αυξημένου κόστους του ηλεκτρικού ρεύματος και του φυσικού αερίου για νοικοκυριά και επιχειρήσεις, αλλά και μέτρα ύψους 2,2 δισεκατομμυρίων ευρώ για την αντιμετώπιση της ενεργειακής κρίσης, επιπλέον του μηχανισμού επιδότησης ρεύματος και φυσικού αερίου. Ανάμεσα σε αυτά βρίσκουμε:

Την επιστροφή του 60% της αύξησης του κόστους ηλεκτρικής ενέργειας για οικιακά τιμολόγια μέσω του Power Pass και άνω των 80% μέσω των επιδοτήσεων στους λογαριασμούς ρεύματος.

Την αύξηση του επιδόματος θέρμανσης και τη διεύρυνση των εισοδηματικών κριτηρίων χορήγησής του, καλύπτοντας πλέον 1,3 εκατομμύρια συμπολίτες μας.

Τη χορήγηση προπληρωμένης κάρτας για αγορά καυσίμων κίνησης.

Την επέκταση του μειωμένου ΦΠΑ στις μεταφορές, στον καφέ, στα μη αλκοολούχα ποτά, στα γυμναστήρια και άλλα.

Εισάγονται, επίσης, μέτρα ύψους 1,7 δισεκατομμυρίων ευρώ για τη δημιουργία θέσεων εργασίας και την αύξηση του εισοδήματος των εργαζομένων, μέτρα όπως η νέα –τρίτη κατά σειρά- αύξηση του κατώτατου μισθού μέσα σε σύντομο χρονικό διάστημα, η μονιμοποίηση της μείωσης κατά τρεις ποσοστιαίες μονάδες των ασφαλιστικών εισφορών, αυξάνοντας το διαθέσιμο εισόδημα εκατομμυρίων εργαζομένων και μειώνοντας το μισθολογικό βάρος των επιχειρήσεων, η μόνιμη κατάργηση της εισφοράς αλληλεγγύης για εκατομμύρια εργαζόμενους στον ιδιωτικό τομέα, η απαλλαγή από το τέλος επιτηδεύματος για επιτηδευματίες και μικρές επιχειρήσεις, τα κίνητρα μετατροπής συμβάσεων μερικής απασχόλησης σε πλήρη απασχόληση, με απαλλαγή ποσοστού ασφαλιστικών εισφορών και η πολύ σημαντική για τις νέες εργαζόμενες μητέρες επέκταση του επιδόματος μητρότητας στον ιδιωτικό τομέα από τους έξι στους εννέα μήνες.

Στον κρατικό προϋπολογισμό περιλαμβάνονται ακόμη μέτρα ύψους 355 εκατομμυρίων ευρώ για τους δημόσιους υπαλλήλους, όπως για παράδειγμα η διευθέτηση παγίων μισθολογικών αιτημάτων των Ενόπλων Δυνάμεων και η αναμόρφωση του ειδικού μισθολογίου των γιατρών του ΕΣΥ, καθώς και μόνιμα μέτρα για τους συνταξιούχους, μιας και έχουμε αύξηση κατά 7,75% των κύριων συντάξεων το 2023. Πρόκειται για την πρώτη σχετική αύξηση, έπειτα από δώδεκα ολόκληρα χρόνια.

Κλείνοντας, θα ήθελα να αναφερθώ σε εκείνα τα μέτρα που σκοπεύουν στην ενίσχυση της κοινωνικής στέγης και της κατοικίας. Σε αυτά συναντάμε τη χορήγηση άτοκων ή χαμηλότοκων στεγαστικών δανείων σε νέους και νέα ζευγάρια, την κοινωνική αντιπαροχή, το πρόγραμμα «ΕΞΟΙΚΟΝΟΜΩ–ΑΝΑΚΑΙΝΙΖΩ» για κενά σπίτια και την παράταση μέχρι το τέλος του 2024 της δυνατότητας υπαγωγής στο καθεστώς αναστολής του ΦΠΑ στα ακίνητα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι συνάδελφοι, όπως γίνεται εμφανές, ο κρατικός προϋπολογισμός του 2023 συνεχίζει την ανασυγκρότηση της χώρας, εντείνοντας τη μεταρρυθμιστική μας πορεία και αφήνοντας πίσω μια για πάντα αναχρονιστικές πρακτικές. Συγχρόνως, εξασφαλίζει τη δημοσιονομική ισορροπία και ενισχύει την ανταγωνιστικότητα της ελληνικής οικονομίας.

Όλα αυτά τα κάνει με συνέπεια στην πολιτική της Νέας Δημοκρατίας και το σημαντικό κυβερνητικό έργο των τελευταίων χρόνων. Κυρίως, όμως, τα κάνει στηρίζοντας τους πολίτες στη δύσκολη συγκυρία της παγκόσμιας ενεργειακής κρίσης και παρέχοντάς τους τα απαραίτητα κοινωνικά αλλά και οικονομικά εργαλεία για να προχωρήσουν και να εξελιχθούν στην εργασία, αλλά και στη ζωή τους.

Γι’ αυτόν τον λόγο σάς ζητώ να τον υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Αρχαίας Ολυμπίας.

Η Βουλή σάς καλωσορίζει. Σας ευχόμαστε καλές γιορτές και καλή πρόοδο.

(Χειροκροτήματα απ’ όλες τις πτέρυγες της Βουλής)

Αναρωτιέμαι εάν έχετε πάει στην Αρχαία Ολυμπία, γιατί εμείς στη Θεσσαλονίκη στον Λευκό Πύργο, δύσκολα. Τον έχουμε για να τον βλέπουμε.

Καλείται τώρα στο Βήμα ο κ. Δημήτριος Τζανακόπουλος, από τον ΣΥΡΙΖΑ - Προοδευτική Συμμαχία και να ετοιμάζεται ο κ. Ανδριανός από τη Νέα Δημοκρατία.

Ορίστε, κύριε Τζανακόπουλε, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Θα ήθελα να ξεκινήσω, δυστυχώς, με ένα σχόλιο που δεν αφορά την ουσία του προϋπολογισμού, της συζήτησης δηλαδή, αλλά αφορά αυτή καθαυτή την κοινοβουλευτική συζήτηση.

Νομίζω, λοιπόν, κύριε Πρόεδρε και κυρίες και κύριοι συνάδελφοι της Νέας Δημοκρατίας, ότι υποτιμά την κοινοβουλευτική λειτουργία να έρχονται το ένα μετά το άλλο τα μέλη της Κοινοβουλευτικής Ομάδας της Νέας Δημοκρατίας σε αυτό εδώ το Βήμα και να μας διαβάζουν το ίδιο κείμενο που τους μοιράστηκε ως προκάτ non paper από τους αρμόδιους, εν πάση περιπτώσει, λειτουργίας της Νέας Δημοκρατίας.

Είναι δείγμα πολιτικής ένδειας. Είναι δείγμα αδυναμίας εμπλοκής με τα επιχειρήματα της Αντιπολίτευσης. Είναι υπονόμευση του διαλόγου και της κοινοβουλευτικής δημοκρατίας, αλλά και της πολιτικής αντιπαράθεσης. Είναι τελικά, κυρίες και κύριοι συνάδελφοι, δείγμα πολιτικής αναξιοπρέπειας.

Προσπαθήστε, τουλάχιστον, να σκεφτείτε κάτι που να απαντά έστω σε ένα από τα επιχειρήματα της Αντιπολίτευσης. Μην έρχεστε εδώ με προκάτ ομιλίες που τις έχει γράψει κάποιος άλλος. Σας υποτιμά εσάς τους ίδιους ως Κοινοβουλευτική Ομάδα και ως εκπροσώπους του ελληνικού λαού.

**ΜΑΡΙΑ-ΑΛΕΞΑΝΔΡΑ ΚΕΦΑΛΑ:** Μας κάνετε μάθημα τώρα;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Το καλό σας θέλω.

**ΙΩΑΝΝΗΣ ΜΕΛΑΣ:** Να είστε καλά!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Μετά από όσα έχουν δει το φως της δημοσιότητας, μετά από τη δημοκρατική εκτροπή με την παρακολούθηση του κ. Χατζηδάκη, του κυρίου «5046 C» -εάν δεν κάνω λάθος-, μετά την ιδεολογική σας χρεοκοπία και την πολιτική σας κατάρρευση, μετά τις στρατηγικές αποτυχίες σε όλα τα πεδία του κοινωνικού: από την πανδημία μέχρι την ενεργειακή κρίση, μέχρι την κρίση ακρίβειας, μετά από τους πενήντα χιλιάδες πλειστηριασμούς, τη μείωση του διαθέσιμου εισοδήματος, την απορρύθμιση της αγοράς εργασίας, την ξεδιάντροπη ενίσχυση της ολιγαρχίας -με τις επιδοτήσεις, μάλιστα, από τα χρήματα των Ελλήνων φορολογουμένων-, μετά τη διάλυση του Εθνικού Συστήματος Υγείας, μετά τους τριάντα έξι χιλιάδες νεκρούς της πανδημίας –που μας φέρνει σε χειρότερη θέση από τη Βραζιλία του Μπολσονάρο-, μετά τις κρατικές δολοφονίες, μετά την άγρια καταστολή, μετά τον αυταρχισμό, δεν θα μπορούσε κανείς να αναμένει περισσότερο μέτρο στην προπέτειά σας και λιγότερη μετριότητα στα οικονομικά σας. Ούτε, φυσικά, θα μπορούσε να αναμένει περισσότερη ειλικρίνεια και λιγότερες λαθροχειρίες.

Το θράσος είναι το τελευταίο καταφύγιο των αποτυχημένων. Διότι είναι θράσος να ισχυρίζεστε ότι επιδοτείτε τους πολίτες, όταν τους κλέβετε με τον ΦΠΑ για να τα δίνετε στους ολιγάρχες της ενέργειας. Έχουν πληρώσει 4,5 δισεκατομμύρια περισσότερο ΦΠΑ σήμερα οι Έλληνες πολίτες, τα οποία τους τα παίρνετε για να τα δώσετε στις επιχειρήσεις παροχής και παραγωγής ηλεκτρικής ενέργειας και να τα παρουσιάσετε, στη συνέχεια, ως δήθεν επιδοτήσεις των λαϊκών νοικοκυριών. Είναι θράσος. Είναι πρόκληση.

Είναι θράσος να ισχυρίζεστε ότι ελαφρύνετε τους πολίτες και να έρχεται εδώ ο κ. Σταϊκούρας, αλλά και ο κ. Σκυλακάκης και να υποστηρίζουν ότι υπάρχει μια έρευνα του Σώματος Οικονομικών Εμπειρογνωμόνων, σύμφωνα με την οποία υποτίθεται ότι το διαθέσιμο εισόδημα των Ελλήνων πολιτών αυξάνεται –την έρευνα αυτή δεν την έχει δει κανείς ποτέ, αφήστε που το Σώμα Οικονομικών Εμπειρογνωμόνων υπάγεται στους ίδιους τους Υπουργούς, επομένως, ελάχιστη αξιοπιστία θα είχε αυτή η έρευνα-, όταν, κύριε Υπουργέ, η ίδια η Τράπεζα της Ελλάδος πριν από λίγες ημέρες δημοσίευσε πίνακα που λέει ότι μόνο για το δεύτερο τρίμηνο του 2022 υπήρξε μείωση του διαθέσιμου εισοδήματος των πολιτών μεσοσταθμικά 7%.

Έχετε το θράσος να ανεβαίνετε στο Βήμα του Κοινοβουλίου και να εκστομίζετε όλα αυτά τα τερατώδη ψέματα και να περιγράφετε μια μαγική εικόνα. Θέλει θράσος να μιλάτε για το ιδιωτικό χρέος και τις επιτυχίες σας στη διαχείριση του ιδιωτικού χρέους, όταν επί τριάμισι χρόνια η αύξηση του ιδιωτικού χρέους έχει αγγίξει τα 40 δισεκατομμύρια ευρώ στην εφορία, στα ασφαλιστικά ταμεία και σε χρηματοπιστωτικούς οργανισμούς. Γιατί πανηγυρίζετε; Πανηγυρίζετε διότι αφαιρέθηκε ένα πολύ μεγάλο τμήμα του ιδιωτικού χρέους από τις τράπεζες, μεταφέρθηκε στα funds και δώσατε με τον «ΗΡΑΚΛΗ» τη δυνατότητα σε αυτά τα funds να προχωρούν σε πλειστηριασμούς εκτός του πλαισίου που είχε δημιουργηθεί το 2015, επειδή συνδέσατε τους πλειστηριασμούς με έναν νόμο του 2003 που δεν προϋποθέτει να γίνει πρόταση ρύθμισης στον οφειλέτη και έρχεστε εδώ και πανηγυρίζετε για τη διαχείριση του ιδιωτικού χρέους.

Είναι θράσος ο Αντιπρόεδρος της Κυβέρνησης, που έγινε το μακρύ χέρι της Εθνικής Υπηρεσίας Πληροφοριών με την τροπολογία του στις 31 Μάρτη του 2021, να ανεβαίνει σε αυτό εδώ το Βήμα και να μη λέει μία κουβέντα απολογίας, όπως τόνισε και ο Κοινοβουλευτικός Εκπρόσωπος του ΣΥΡΙΖΑ, ο κ. Ραγκούσης, για την παρακολούθηση Χατζηδάκη. Κουβέντα!

Και ξέρετε που πραγματικά σπάει το κοντέρ; Όταν ο κ. Σκυλακάκης έρχεται εδώ και προκαλεί λέγοντας ότι ο ΣΥΡΙΖΑ του 2015 δεν είχε να αντιμετωπίσει καμμία κρίση. Κύριε Σκυλακάκη, θα σας έλεγα το εξής: Δεν εκπροσωπείτε τη δράση από αυτό εδώ το Βήμα. Εκπροσωπείτε την Κυβέρνηση της Νέας Δημοκρατίας, την Κυβέρνηση που ανήκει σε ένα κόμμα το οποίο χρεοκόπησε δύο φορές την Ελλάδα, μια φορά το 2009 και μια φορά το 2014. Δύο φορές την έχετε χρεοκοπήσει τη χώρα.

Τι να σας θυμίσω; Το 20% της σωρευτικής ύφεσης από το 2012 μέχρι το 2014; Πανηγυρίζετε τώρα για την ανάπτυξη του 5,6% που προβλέπει ο προϋπολογισμός, αλλά δεν μας λέτε ότι το 2020 η χώρα είχε τη μεγαλύτερη ύφεση σχεδόν στην Ευρώπη και άρα είναι περίπου συνεπακόλουθο ότι θα έχει σχετικά υψηλότερους ρυθμούς ανάπτυξης σε σχέση με τα υπόλοιπα ευρωπαϊκά κράτη. Δεν μας τα λέτε αυτά. Τι να σας θυμίσω, λοιπόν, για το 2014 που έχετε το θράσος και μιλάτε για εκείνη την περίοδο;

Να σας θυμίσω τα 30 δισεκατομμύρια ευρώ επιπλέον φόρους και περικοπές δαπανών την περίοδο 2012-2014; Και τολμάτε να αναφέρεστε στον ΣΥΡΙΖΑ; Αν συμπεριλάβω και το 2011 στον λογαριασμό που πάλι ήσασταν στην κυβέρνηση, οι περικοπές δαπανών και αυξήσεις φόρων έφτασαν τα 45 δισεκατομμύρια ευρώ -δείτε τα στοιχεία της Τράπεζας της Ελλάδος- και η σωρευτική ύφεση έφτασε το 25%. Και ζητάτε τα ρέστα από τον ΣΥΡΙΖΑ, που πήρε μια χώρα διαλυμένη, για να μπορείτε εσείς να πανηγυρίζετε τώρα για τις ρυθμίσεις του χρέους, οι οποίες είχαν προοικονομηθεί από το 2019;

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε σιγά-σιγά σας παρακαλώ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Να θυμίσω τι έλεγε η αγαπημένη σας τρόικα; Γιατί εσείς ήσασταν που λέγατε «Βάστα Γερούν» και «Γερούν γερά» και «Βάστα Σόϊμπλε». Το 2015 -ξέρετε- τι έλεγε η τρόικα; Ότι δημιουργήσατε μόνο το 2014 δημοσιονομικό κενό 9 δισεκατομμυρίων ευρώ και ότι το πρόγραμμα βγήκε αναντίστρεπτα εκτός πορείας.

**ΠΡΟΕΔΡΕΥΩΝ (Απόστολος Αβδελάς):** Κλείστε σας παρακαλώ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Η παράταξη που έχει χρεοκοπήσει την Ελλάδα δύο φορές και το 2009 και το 2014 καλό είναι να είναι λίγο πιο προσεκτική και να κάνει λίγο καλύτερα τα μαθήματά της. Ωστόσο θα έχετε τον χρόνο, τώρα που θα μείνετε στην αντιπολίτευση, να διαβάσετε λίγο παραπάνω.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Θυμίζω ότι σήμερα θα κλείσουμε και τον έκτο κύκλο. Θα πάμε μέχρι το νούμερο 77, με τελευταία ομιλήτρια την κ. Αδάμου.

Καλείται στο Βήμα ο κ. Ιωάννης Ανδριανός από τη Νέα Δημοκρατία και να ετοιμάζεται ο κ. Κωνσταντόπουλος.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Άκουσα τον προλαλήσαντα συνάδελφο, πράγματι θέλει πολύ θράσος για να λέει αυτά που λέει και πράγματι το είχε αυτό το περίσσιο θράσος, κάνοντας μάλιστα και μαθήματα στην Κοινοβουλευτική Ομάδα της Νέας Δημοκρατίας, αυτής της ιστορικής παράταξης. Ιδιαίτερα μαθήματα από τον ΣΥΡΙΖΑ δεν δεχόμαστε, κύριοι συνάδελφοι και δεν πρέπει να ξεχνάει ο κύριος συνάδελφος -γεγονός που δεν ξεχνάει ο ελληνικός λαός- ότι κάνατε τη μεγάλη κωλοτούμπα μετά το δημοψήφισμα και φορτώσατε…

**ΚΥΡΙΑΚΗ ΜΑΛΑΜΑ:** Κύριεσυνάδελφε…

**ΙΩΑΝΝΗΣ ΑΝΔΡΙΑΝΟΣ:** Ναι, κυρία συνάδελφε, οι αλήθειες καμμιά φορά ενοχλούν. Τι να κάνουμε;

**ΚΥΡΙΑΚΗ ΜΑΛΑΜΑ:** Θα απαντήσετε;

**ΙΩΑΝΝΗΣ ΑΝΔΡΙΑΝΟΣ:** Θα απαντήσουμε. Γιατί, δεν σας αρέσει αυτό; Θα μου επιβάλλετε τι θα πω; Κάντε μου τη χάρη, λοιπόν, να σεβαστείτε -όπως εμείς σεβόμαστε- τους ομιλητές σας, να σεβαστείτε και εμάς. Το οφείλετε αυτό. Αυτό επιβάλλει η δημοκρατία. Να έχετε την αντοχή να ακούτε αλήθειες. Αυτό επιβάλλει η δημοκρατία, την αλήθεια, λοιπόν.

**ΚΥΡΙΑΚΗ ΜΑΛΑΜΑ:** ...(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Θα ανεβείτε στο Βήμα σε λίγο, κυρία Μάλαμα, να τα πείτε.

**ΙΩΑΝΝΗΣ ΑΝΔΡΙΑΝΟΣ:** Και επιβάρυναν τον ελληνικό λαό έμμεσα και άμεσα με 100 δισεκατομμύρια ευρώ οι πολιτικές του ΣΥΡΙΖΑ και όλοι θυμούνται τα capital controls και όλα τα υπόλοιπα που θέλετε να ξεχάσετε, αλλά δεν τα ξεχνούν οι Έλληνες πολίτες.

Αυτό που δεν μας είπε ο συνάδελφος πριν ήταν το τι ακριβώς και το πώς ακριβώς θα έκανε καλύτερα μια κυβέρνηση του ΣΥΡΙΖΑ αυτά τα τρεισήμισι εξαιρετικά δύσκολα χρόνια για τη χώρα, την οικονομία και την κοινωνία. Εν τέλει, όμως, αυτό δεν χρειάζεται, γιατί κάθε Ελληνίδα και κάθε Έλληνας, ακόμα και οι ψηφοφόροι του ΣΥΡΙΖΑ, έχουν ήδη τεκμηριωμένη απάντηση σε αυτό το κρίσιμο ερώτημα. Τα λόγια, λοιπόν, είναι εύκολα, όμως γίνονται δυσκολότερα όταν συγκρούονται αφ’ ενός με την πραγματικότητα και αφ’ ετέρου με τις πρόσφατες επιδόσεις της εκάστοτε πολιτικής δύναμης.

Κυρίες και κύριοι συνάδελφοι, με τον προϋπολογισμό του 2022 ολοκληρώνεται συμβολικά και ουσιαστικά ο πρώτος προγραμματικός κύκλος της Κυβέρνησης της Νέας Δημοκρατίας του Κυριάκου Μητσοτάκη και ταυτόχρονα κατατίθενται οι βάσεις και οι προτεραιότητες για τον δεύτερο κύκλο, τη δεύτερη κυβερνητική τετραετία.

Είμαστε αισιόδοξοι για την κρίση των πολιτών. Είμαστε αισιόδοξοι για την ανανέωση της ισχυρής και αυτοδύναμης εντολής των Ελληνίδων και των Ελλήνων, γιατί μέσα σε αυτά τα τέσσερα δύσκολα χρόνια η σημερινή Κυβέρνηση απέδειξε στην πράξη και μέσα σε ακραία δύσκολες συνθήκες τη σοβαρότητα, την αποτελεσματικότητα και την κοινωνική ευαισθησία. Μέσα σε αυτόν τον πρώτο κύκλο η χώρα είχε να αντιμετωπίσει μια αλληλουχία από μείζονες εξωγενείς κρίσεις, ξεκινώντας από την πανδημία και φτάνοντας στις συνέπειες που είχε η ρωσική εισβολή στην Ουκρανία στις τιμές της ενέργειας και κατ’ επέκταση των εφοδίων παραγωγής και των καταναλωτικών προϊόντων. Βεβαίως καθ’ όλο αυτό το διάστημα είχαμε να αντιμετωπίσουμε και τη συνεχώς εντεινόμενη και κλιμακούμενη τουρκική επιθετικότητα.

Μέσα σε αυτή την τριπλή κρίση η Κυβέρνηση κράτησε πρώτα απ’ όλα την κοινωνία όρθια, αξιοποιώντας κάθε δημοσιονομική δυνατότητα και εξασφαλίζοντας σημαντικούς επιπλέον ευρωπαϊκούς πόρους που κατευθύνονται σε στοχευμένες παρεμβάσεις για την ανακούφιση των νοικοκυριών που πλήττονται περισσότερο. Ταυτόχρονα μέσα σε αυτή την εξαιρετικά απαιτητική συνθήκη η Κυβέρνηση διασφαλίζει τις προοπτικές της ανάπτυξης και της κοινωνικής συνοχής για την επόμενη μέρα.

Καθόλου τυχαίο δεν είναι ότι η Ελλάδα καταγράφει ένα από τα ισχυρότερα διεθνώς ποσοστά ανάπτυξης εν μέσω των εξωγενών αυτών κρίσεων. Καθόλου τυχαίο δεν είναι ότι είμαστε πρώτοι στην απορρόφηση των ευρωπαϊκών πόρων και βεβαίως καθόλου τυχαία δεν είναι η σταδιακή αποκατάσταση της διεθνούς εμπιστοσύνης στις προοπτικές της εθνικής μας οικονομίας.

Οφείλουμε να το υπογραμμίζουμε ιδιαίτερα σε αυτή τη συγκυρία. Καθόλου τυχαίο δεν είναι ότι ακριβώς μέσα σε αυτή τη συγκυρία η Ελλάδα αναβαθμίζει εντυπωσιακά την αποτρεπτική ικανότητα των Ενόπλων Δυνάμεων αλλάζοντας τους σχετικούς συσχετισμούς ισχύος, με επενδύσεις σε σύγχρονο εξοπλισμό στον αέρα, τη θάλασσα και την ξηρά και με την ουσιαστική ενίσχυση των διεθνών μας συμμαχιών και του κυβερνητικού μας κεφαλαίου.

Κάθε αμερόληπτος πολίτης, λοιπόν, κάθε Ελληνίδα και κάθε Έλληνας μπορεί να βγάλει τα συμπεράσματά του ως προς το τι θα μπορούσε να συμβεί, αν αυτά τα πολύ δύσκολα διεθνώς χρόνια, από το 2019 μέχρι σήμερα, στο τιμόνι της χώρας δεν βρισκόταν η σημερινή Κυβέρνηση.

Βεβαίως, οι προκλήσεις παραμένουν, είναι έντονες και πιεστικές. Δεν κλείνουμε τα μάτια μπροστά στην πραγματικότητα. Αντιθέτως, είμαστε η μόνη πολιτική δύναμη σήμερα που υπηρετεί με συνέπεια τον διπλό στόχο της κοινωνικής συνοχής και της οικονομικής ανάπτυξης. Στην κατεύθυνση αυτή συνεχίζονται και το 2023 με εξασφαλισμένους πόρους οι δράσεις για την αντιμετώπιση των οικονομικών επιπτώσεων των κρίσεων στην κοινωνία μας με την επιδότηση σε ενέργεια και καύσιμα, την οικονομική ενίσχυση στους ηλικιωμένους. Συνεχίζονται και ενισχύονται οι πολιτικές για την ελάφρυνση του βάρους από φόρους, τέλη και εισφορές σε νοικοκυριά και επιχειρήσεις, ώστε να ενισχυθεί ουσιαστικά το διαθέσιμο εισόδημα, οι αναπτυξιακές δυνατότητες και η απασχόληση, ενώ παράλληλα διατίθεται στο Πρόγραμμα Δημοσίων Επενδύσεων το ποσό ρεκόρ των 12 δισεκατομμυρίων ευρώ, εκ των οποίων τα 3,6 δις ευρώ από το σκέλος των επιχορηγήσεων του Ταμείου Ανάκαμψης και Ανθεκτικότητας. Αυξάνονται περαιτέρω ο κατώτατος μισθός, οι συντάξεις, οι μισθοί γιατρών. Ενισχύονται οι προβλέψεις της κοινωνικής πολιτικής με την πρόσθετη οικονομική ενίσχυση 2,3 εκατομμυρίων πολιτών, την επέκταση του επιδόματος μητρότητας στους εννιά μήνες στον ιδιωτικό τομέα και το σημαντικότατο πρόγραμμα για τη στέγαση των νέων ζευγαριών.

Κυρίες και κύριοι συνάδελφοι, παρά τα πολύ θετικά οικονομικά αποτελέσματα που πέτυχε η σημερινή Κυβέρνηση, εμείς δεν πανηγυρίζουμε. Ακούμε την αγωνία των νοικοκυριών, που παρά τα μέτρα στήριξης δυσκολεύονται να τα βγάλουν πέρα λόγω της εξωγενούς ακρίβειας και ζητούν ακόμη αποτελεσματικότερες δράσεις για την βιώσιμη ενίσχυση των πραγματικών εισοδημάτων. Ακούμε την αγωνία των ανθρώπων της παραγωγής και της δημιουργίας, των αγροτών μας, των επαγγελματιών, των επιχειρήσεων που παίρνουν ανάσες ζωής από τα έκτακτα μέτρα, αναζητούν δυναμικότερη ανάπτυξη και εξωστρέφεια, που μόνο η σημερινή Κυβέρνηση μπορεί να εξασφαλίσει. Ακούμε τους πολίτες που είδαν τις σχέσεις τους με το κράτος να μεταμορφώνονται προς το καλύτερο μέσα από το πρόγραμμα της ψηφιοποίησης, τους συνταξιούχους που είδαν το επίμονο πρόβλημα της καθυστέρησης στην απονομή των συντάξεων να εξαλείφεται μέρα με τη μέρα, όλους αυτούς που ζητούν σήμερα αυτή η προσπάθεια να συνεχιστεί και να ολοκληρωθεί.

Και θέλω εδώ να υπογραμμίσω τον θετικό χαρακτήρα που έχει η παρέμβαση της Κυβέρνησης στις έως και καταχρηστικές –μπορώ να πω- πρακτικές των τραπεζών που διασώθηκαν πολλές φορές την τελευταία δεκαετία με χρήματα των πολιτών. Είναι απαράδεκτο να μειώνεται το κόστος λειτουργίας τους με το κλείσιμο υποκαταστημάτων, με τη μείωση του προσωπικού με τις πιέσεις για εθελοντική έξοδο, με το να μην υπάρχουν ΑΤΜ που να καλύπτουν πλήρως τις εξυπηρετούμενες περιοχές ή να επιβάλλονται εξωφρενικές χρεώσεις και, για παράδειγμα, επιβάρυνση από τον Σεπτέμβρη στους πολίτες για εμβάσματα από 8 ευρώ σε 15 ευρώ. Όλα αυτά, λοιπόν, πρέπει να τα δούμε, κύριε Υπουργέ, και ήδη η Κυβέρνηση και εσείς έχετε σκύψει στο πρόβλημα.

Επίσης, είναι απαράδεκτο να μην υπάρχει πρόβλεψη για την εξυπηρέτηση των πολιτών μεγαλύτερης ηλικίας στα γκισέ, αλλά να ισχύει και για αυτούς ανεξαιρέτως το όριο των 400 ευρώ και πάνω, όταν αυτό περιλαμβανόταν στα έκτακτα μέτρα του COVID. Όλα αυτά πρέπει να τα αντιμετωπίσουμε.

Είμαι βέβαιος, λοιπόν, ότι τόσο μέχρι τις εθνικές εκλογές όσο και με ανανεωμένη την αυτοδύναμη εντολή των πολιτών μετά από αυτές, η Κυβέρνηση της Νέας Δημοκρατίας και του Κυριάκου Μητσοτάκη θα συνεχίσει να εξυπηρετεί τον διπλό στόχο της οικονομικής ανάπτυξης και της κοινωνικής συνοχής, με ολοένα και μεγαλύτερη έμφαση στις ευαίσθητες κοινωνικές ομάδες και στους πιο αδύναμους συμπολίτες μας. Απέναντι στα εύκολα, κούφια και μεγάλα λόγια εμείς απαντάμε με τα έργα και τα αποτελέσματά μας, με τη σοβαρότητα, την υπευθυνότητα μας στην εξυπηρέτηση των συμφερόντων και των προοπτικών της πατρίδας και της κοινωνίας.

Ευχαριστώ, κύριε Πρόεδρε για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Θα δώσω τον λόγο στον κ. Δημήτριο Κωνσταντόπουλο από το ΠΑΣΟΚ- Κίνημα Αλλαγής και στη συνέχεια τον λόγο θα έχει η κ. Αλεξάνδρα - Μαρία Κεφάλα από τη Νέα Δημοκρατία, μετά ο Κοινοβουλευτικός Εκπρόσωπος της Νέας Δημοκρατίας και μετά η κ. Γκάγκα και η κ. Μάλαμα.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, τέσσερα χρόνια Νέας Δημοκρατίας, τέσσερις προϋπολογισμοί που στήριξαν τους λίγους σε βάρος των πολλών. Να τους θυμίσω:

Πρώτος προϋπολογισμός για το 2020, προϋπολογισμός που υπηρέτησε τις δεσμεύσεις της κυβέρνησης Τσίπρα, που είχε ουσιαστικά ο ίδιος δεσμευτεί, δηλαδή αύξηση της έμμεσης φορολογίας για την επίτευξη πρωτογενών πλεονασμάτων που είχε δεσμευτεί ο ΣΥΡΙΖΑ τότε.

Ήρθε η πανδημία και αλλάζουν τα δεδομένα. Δηλαδή τι; Αναδείχθηκε ιδιαίτερα η σημασία του κράτους. Και εδώ έρχεται ο προϋπολογισμός του 2021 μέσα σε πρωτόγνωρες συνθήκες και στο πλαίσιο του Ταμείου Ανάκαμψης. Εδώ, λοιπόν, στο πλαίσιο του Ταμείου Ανάκαμψης προσπαθεί και επιχειρεί η Κυβέρνηση να αντιμετωπίσει τις επιπτώσεις της πανδημίας. Ωστόσο, η ίδια η Κυβέρνηση λόγω της πανδημίας μένει στο απυρόβλητο.

Ο τρίτος προϋπολογισμός αφορά το 2022. Η Κυβέρνηση δεσμεύεται για ολική επαναφορά στην κανονικότητα. Ωστόσο, τελικά, θα έλεγα αυτό που ονόμαζε ολική επαναφορά δεν ήταν τίποτε άλλο παρά ένα μεγάλο αποτέλεσμα ενός νέου ποσοστού ανεργίας στα υψηλότερα της Ευρώπης, με έναν πληθωρισμό ιστορικών διαστάσεων να καλπάζει και τον κατώτατο μισθό παγωμένο στα 713 ευρώ. Ωστόσο, έρχονται οι εξελίξεις στην Ουκρανία και αλλάζει ατζέντα, οξύνεται η ενεργειακή κρίση επί τα χείρω και ταυτοχρόνως, έχουμε την έκρηξη της αγοράς, με αποτέλεσμα η κοινωνία, αγαπητοί συνάδελφοι, και οι πολίτες να βρίσκονται σε απόγνωση.

Και αν η Κυβέρνηση διατείνεται πολλές φορές ότι πράγματι μείωσε είκοσι επτά φόρους του ΣΥΡΙΖΑ, το 2022 και το 2023 βρίσκουν τους Έλληνες να πληρώνουν περισσότερους έμμεσους φόρους ακόμη και από την περίοδο ΣΥΡΙΖΑ - ΑΝΕΛ, κάτι το οποίο είχε καταγγείλει τότε η Κυβέρνηση ως Αντιπολίτευση. Σύμφωνα με τα στοιχεία της EUROSTAT, αγαπητοί συνάδελφοι, και της Ευρωπαϊκής Επιτροπής βλέπουμε ότι στην Ελλάδα το 2014 έχουμε αύξηση στην αναλογία έμμεσων και άμεσων φόρων. Αυτή η τάση επιδεινώνεται το 2021-22 και αναμένεται, από ό,τι διαφαίνεται, να συνεχιστεί και για το 2023.

Πώς, λοιπόν, μπορούμε να μιλάμε για ανάπτυξη, όταν σε τρεις διαδοχικούς προϋπολογισμούς προκρίνεται η έμμεση φορολόγηση εις βάρος ιδιαίτερα των μικρομεσαίων επιχειρήσεων και εις βάρος των πολλών και υπέρ των λίγων και φυσικά εις βάρος των πιο ευάλωτων νοικοκυριών; Είναι ένα ερώτημα, κύριοι της Κυβέρνησης, κύριοι Υπουργοί, που δεν απαντάτε.

Για εμάς η οικονομική πρόοδος συμβαδίζει με την κοινωνική δικαιοσύνη και την ισχυρή δημοκρατία. Για εμάς επίκεντρο της πολιτικής πρέπει να είναι η ευημερία των ανθρώπων και η ευημερία της κοινωνίας. Αντίθετα, η Κυβέρνηση προστατεύει την ευημερία των αριθμών μέσα από τη στήριξη των λίγων και των ισχυρών, με την ελληνική οικονομία να συνεχίζει να έχει τεράστια δομικά προβλήματα που επιτρέπουν σε ολιγοπώλια να κερδοσκοπούν σε βάρος των πολλών.

Σύμφωνα με την EUROSTAT, ήδη από το 2020 οι Έλληνες με υποπολλαπλάσιους μισθούς σε σχέση με τους Ευρωπαίους πληρώνουν σε τιμές Ευρωπαίων. Αυτό τι σημαίνει; Σημαίνει κερδοσκοπία. Ωστόσο, η Κυβέρνηση, αγαπητοί συνάδελφοι, περηφανεύεται για την αύξηση του κατώτατου μισθού. Αυτή η αύξηση, ωστόσο, λόγω του πληθωρισμού είναι πλασματική.

Ποια είναι η πραγματικότητα; Η Ελλάδα εδώ και χρόνια ζει με μισθούς Βουλγαρίας και πληρώνει σε τιμές Ευρώπης. Χαρακτηριστικό είναι οι τηλεπικοινωνίες μας, που είναι οι πιο ακριβές στην Ευρώπη. Την ίδια στιγμή η Κυβέρνηση επαίρεται για τον ψηφιακό μετασχηματισμό, που να θυμίσω ότι προετοίμασε το ΠΑΣΟΚ από τη διακυβέρνηση του Γιώργου Παπανδρέου.

Αγαπητοί συνάδελφοι, διερωτώμαι: Για ποιο success story μιλά η Κυβέρνηση και επαίρεται, όταν το διαθέσιμο εισόδημα νοικοκυριών έχει συρρικνωθεί; Σύμφωνα με το Ινστιτούτο της ΓΣΕΕ για το 2022 μάλιστα, οι απώλειες στην αγοραστική δύναμη φτάνουν το 40% για νοικοκυριά με μηνιαίο μισθό των 750 ευρώ και για 9% ως 14% για νοικοκυριά με εισόδημα έως και 1.100 ευρώ.

Παράλληλα, το ιδιωτικό χρέος φουσκώνει, ενώ οι ληξιπρόθεσμες οφειλές προς την εφορία να θυμίσω ότι ξεπερνούν τα 112 δισεκατομμύρια. Τα κόκκινα δάνεια φτάνουν τα 111 δισεκατομμύρια, ενώ οι ληξιπρόθεσμες οφειλές του ΕΦΚΑ αυξήθηκαν κατά 5,5 δισεκατομμύρια μέσα σε έναν χρόνο.

Σε αυτό το περιβάλλον οι μικρομεσαίες επιχειρήσεις ασφυκτιούν, όταν οι μεγάλες επιχειρήσεις έχουν πρόσβαση στον τραπεζικό μηχανισμό και ενώ την ίδια στιγμή οι μικρομεσαίες επιχειρήσεις πνίγονται από τις συσσωρευμένες οφειλές και τα επιτόκια των δάνειων. Οι μικρές επιχειρήσεις, λοιπόν, οδεύουν προς αφανισμό, χωρίς καμμία στήριξη και ευρισκόμενες εκτός των πόρων του Ταμείου Ανάκαμψης.

Η μεσαία τάξη ζει σε ανάμνηση του εαυτού της και βάλλεται διαρκώς από τη φορολογία και την ακρίβεια με την οποία, θα έλεγα, ότι έφτασε το νερό να πουλιέται πιο ακριβά από το γάλα. Οι τιμές των εφοδίων και των ζωοτροφών έχουν εκτοξευτεί και οι αγρότες και οι κτηνοτρόφοι βρίσκονται σε απόγνωση και η Κυβέρνηση με τι απαντάει; Απαντάει με ημίμετρα.

Οι συνταξιούχοι και οι μισθωτοί επιβαρύνονται καθημερινά με τον ΦΠΑ και τον ειδικό φόρο κατανάλωσης, σε αντίθεση με τα κέρδη των μερισματούχων των μεγάλων εμπορικών αλυσίδων, διυλιστηρίων και τραπεζών που φορολογούνται με 5% και αυτό ας κρατηθεί, κύριοι Υπουργοί.

Αγαπητοί συνάδελφοι, η Κυβέρνηση προσπαθεί να μας πείσει ότι ισχύει η ανάκαμψητου ΑΕΠ και είναι τεράστια επιτυχία. Ας μας εξηγήσετε, κύριοι Υπουργοί, γιατί στην τριετία 2020 - 2022 η Ελλάδα φαίνεται ότι δαπάνησε τους περισσότερους πόρους στην Ευρώπη και στον κόσμο και κατατάσσεται σήμερα στη δέκατη έκτη θέση από τις είκοσι επτά χώρες της Ευρώπης; Και τούτο φυσικά με την ανάκαμψη του ΑΕΠ.

Διερωτώμαι μήπως οι φόροι κατανεμήθηκαν άστοχα, όταν οι δαπάνες που αφορούν, για παράδειγμα, τον πολιτισμό και τον αθλητισμό είναι ισχνές; Τα ερωτήματα παραμένουν. Οι πόροι για την ανάπτυξη του σύγχρονου πολιτισμού στην περιφέρεια είναι κραυγαλέα άνισοι σε σχέση με τους πόρους για την Αττική και την κεντρική Μακεδονία. Ταυτόχρονα, αγαπητοί συνάδελφοι, στον χώρο του αθλητισμού απουσιάζουν οι ουσιαστικές πρωτοβουλίες για την ψηφιακή αναβάθμιση των αθλητικών φορέων και την έμπρακτη στήριξη των αθλητών μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας, το ΠΑΣΟΚ, αγαπητοί συνάδελφοι, σε ό,τι αφορά θέματα διαφάνειας και διαφθοράς, είναι ξεκάθαρα ένα κόμμα αρχών και αξιών. Ξεκάθαρα! Εμείς στείλαμε οι ίδιοι στο ειδικό δικαστήριο περιπτώσεις διαφθοράς στελεχών μας και να σας θυμίσω ότι η «ΔΙΑΥΓΕΙΑ», ο οικονομικός εισαγγελέας, η άρση τραπεζικού απορρήτου, η ηλεκτρονική συνταγογράφηση, ο νόμος για τις offshore και το «πόθεν έσχες» είναι μεταρρυθμίσεις που έχουν τη σφραγίδα του ΠΑΣΟΚ.

Ας μας πείτε εσείς τα δικά σας. Ας μας πείτε τις δικές σας μεταρρυθμίσεις για τη διαύγεια και το κράτος. Κάντε την αυτοκριτική σας, δείτε τα του οίκου σας και μετά ας γίνετε τιμητές και δικαστές. Θέματα διαφθοράς υπάρχουν παντού συλλήβδην και σας ακουμπούν είτε αυτά λέγονται Πάτσης κ.λπ. είτε Παπαγγελόπουλος κ.λπ. και γι’ αυτό, όπως λένε και στο χωριό μου, «τα λίγα λόγια ζάχαρη και τα καθόλου μέλι».

Τώρα, σε ό,τι αφορά την κ. Καϊλή, με το που προέκυψε το ζήτημα, διεγράφη από το κόμμα και η δικαιοσύνη είναι πλέον αρμόδια πλέον για τις πράξεις της.

**ΠΡΟΕΔΡΕΥΩΝ (Δημήτριος Βίτσας):** Ολοκληρώστε, παρακαλώ.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Τέλος, αγαπητοί συνάδελφοι, καταψηφίζουμε τον προϋπολογισμό της Κυβέρνησης, ο οποίος ενισχύει τις ανισότητες στην κοινωνία και διαιωνίζει τα αδιέξοδα στην αγορά. Περιμένουμε τις εκλογές, που θα κάνουν «ταμείο» και οι πολίτες και θα εκφραστούν για τα έργα και τις ημέρες της σημερινής Κυβέρνησης.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ πολύ, κύριε Κωνσταντόπουλε.

Καλείται στο Βήμα η κ. Μαρία - Αλεξάνδρα Κεφάλα από τη Νέα Δημοκρατία και παρακαλώ να τηρείτε τον χρόνο.

Μετά θα κάνει μια παρέμβαση ο Κοινοβουλευτικός Εκπρόσωπος της Νέας Δημοκρατίας για πέντε λεπτά.

Κυρία Κεφάλα, έχετε τον λόγο

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Μας είπε ο κ. Τζανακόπουλος, πριν από λίγο, ότι το θράσος είναι το τελευταίο καταφύγιο των αποτυχημένων. Ίσως έτσι μπορεί να εξηγηθεί εν μέρει και η διακυβέρνηση ΣΥΡΙΖΑ, γιατί θέλει θράσος να νομίζεις ότι οι αγορές θα χορεύουν στον ρυθμό του ΣΥΡΙΖΑ, γιατί θέλει θράσος να κάνεις το «όχι» «ναι» και γιατί θέλει θράσος να κλείσεις τις τράπεζες.

Τελικά, κύριοι του ΣΥΡΙΖΑ, και αποτυχημένοι είστε και θράσος έχετε.

Κύριε Υπουργέ, κυρίες και κύριοι συνάδελφοι, είναι η πρώτη φορά μετά από δώδεκα χρόνια που συζητάμε και καλούμαστε να ψηφίσουμε προϋπολογισμό εκτός πλαισίου μνημονιακής επιτήρησης ή ενισχυμένης εποπτείας.

Ταυτόχρονα, σε παγκόσμιο επίπεδο βιώνουμε ένα περιβάλλον εξαιρετικά αβέβαιο με τις γεωπολιτικές εξελίξεις να βρίσκονται στο προσκήνιο. Ο πόλεμος στην Ουκρανία, οι συνθήκες εφοδιασμού της Ευρώπης σε φυσικό αέριο, οι τιμές της ενέργειας και των καυσίμων και η ευρωπαϊκή νομισματική πολιτική αποτελούν κινδύνους που μας περιβάλλουν και επηρεάζουν αναπόφευκτα τις μακροοικονομικές προβλέψεις.

Αυτή η ενεργειακή κρίση και οι έντονες πληθωριστικές πιέσεις που αντανακλώνται στα νοικοκυριά και τις επιχειρήσεις, οι υψηλές δαπάνες που απορροφά το σύστημα υγείας, παρά τη σχετική υποχώρηση της υγειονομικής κρίσης, αλλά και οι αυξημένες δαπάνες για την αναγκαία αμυντική θωράκιση της χώρας αποτελούν σημαντικές προκλήσεις.

Μέσα σε αυτή την κατάσταση, σε μια Ευρώπη που βιώνει έναν πόλεμο εντός των τειχών της μετά από εβδομήντα πέντε χρόνια, με το υψηλότερο πληθωριστικό κύμα των τελευταίων πενήντα ετών, στη μετά COVID εποχή, μετά από μια πανδημία που είχαμε να ζήσουμε εκατό και πλέον χρόνια και τη στιγμή που διεθνείς οργανισμοί προβλέπουν αισθητή μείωση στους ρυθμούς ανάπτυξης των οικονομιών, ακόμη και συρρίκνωση σε αρκετές περιπτώσεις, η οικονομία μας επιδεικνύει μια αξιοσημείωτη ανθεκτικότητα και προσαρμοστικότητα, αλλά και μια δυναμική που καταγράφεται στους βασικούς οικονομικούς δείκτες.

Προχωράμε μπροστά με σχέδιο και σοβαρότητα, με έναν ισορροπημένο προϋπολογισμό που λαμβάνει υπ’ όψιν όλες τις παραμέτρους, εσωτερικές και εξωγενείς, εξασφαλίζοντας την ασφάλεια που έχει ανάγκη ο τόπος και κάθε Έλληνας ξεχωριστά. Μέσα σε αυτόν αποτυπώνονται η αναπτυξιακή δυναμική της χώρας μας, η παραγωγική ανασυγκρότηση και επανεκκίνηση, η μεταρρυθμιστική στρατηγική της Κυβέρνησης, η υπευθυνότητα στη διαχείριση που ορίζει και το πλαίσιο της οικονομικής σταθερότητας, η στήριξη όλης της κοινωνίας και περισσότερο των ευάλωτων ομάδων, ώστε να ανταποκριθούν στις έκτακτες συνθήκες και στις ανάγκες της εποχής.

Η αποτελεσματικότητα των τελευταίων ετών αποτυπώνεται και στην κοινωνική δικαιοσύνη και, όπως φαίνεται, το 2022 κλείνει με πολύ καλά αποτελέσματα. Ο ρυθμός ανάπτυξης για το δωδεκάμηνο αναμένεται να φτάσει στα 5,6% αναθεωρημένος προς τα πάνω, σε σχέση με αυτόν που είχε προβλεφθεί στο προσχέδιο του προϋπολογισμού και διπλάσιος του ευρωπαϊκού μέσου όρου.

Για το 2023 προβλέπεται ανάπτυξη που φτάνει στο 1,8%, την ίδια στιγμή που σύμφωνα με τις φθινοπωρινές, τις τελευταίες δηλαδή, προβλέψεις της Ευρωπαϊκής Επιτροπής ο ευρωπαϊκός μέσος όρος ανάπτυξης για το 2023 δεν θα ξεπερνά το 0,3%, δηλαδή έξι φορές παραπάνω.

Το ερχόμενο έτος επιστρέφουμε σε πρωτογενές πλεόνασμα της γενικής κυβέρνησης ως προς το ποσοστό του ΑΕΠ και η πρόβλεψη μιλά για 0,7% από πρωτογενές έλλειμμα 1,6% για τη φετινή χρονιά. Σύμφωνα με την επίσημη πρόβλεψη της Ευρωπαϊκής Επιτροπής, η Ελλάδα προβλέπεται να έχει τη μεγαλύτερη μείωση του χρέους ως ποσοστό του ΑΕΠ από το 2019 στην Ευρωπαϊκή Ένωση. Το δημόσιο χρέος φέτος θα μειωθεί κατά 25,6 εκατοστιαίες μονάδες ως ποσοστό του ΑΕΠ σε σχέση με το 2021, ενώ το 2023 θα παρουσιάσει περαιτέρω μείωση κατά 9,6 ποσοστιαίες μονάδες και θα διαμορφωθεί στο χαμηλότερο επίπεδο από το 2010 δίνοντας θετικό μήνυμα στις αγορές και τους οίκους αξιολόγησης.

Η δημιουργία νέων θέσεων εργασίας είναι γεγονός, περιορίζοντας σταδιακά και σταθερά το υψηλό ποσοστό ανεργίας. Πρόκειται για ένα από τα σημαντικότερα κοινωνικοοικονομικά προβλήματα που αναδείχθηκαν στη χώρα μας κατά τη μακρά οικονομική κρίση της περασμένης δεκαετίας και το οποίο βρίσκεται σε χαμηλό δωδεκαετίας.

Το ακόμα πιο αισιόδοξο στοιχείο που προκύπτει αφορά τις γυναίκες και τους νέους, που η υποχώρηση της ανεργίας είναι ιδιαίτερα εμφανής. Έχουμε βέβαια ακόμη δρόμο, αλλά έχουν γίνει σημαντικά βήματα. Όλα αυτά που πετύχαμε δεν είναι ούτε εύκολα ούτε αυτονόητα ούτε έγιναν μαγικά. Κρύβουν πολλή δουλειά με μεθοδικό σχεδιασμό, υπευθυνότητα και πρόγραμμα. Έχοντας πλήρη επίγνωση της πραγματικότητας της δυσχερούς συγκυρίας, αλλά και των αναγκών όλων των πολιτών, χτίζουμε την Ελλάδα του αύριο.

Κατανοούμε τις δυσκολίες, συναισθανόμαστε τις αγωνίες κάθε οικογένειας, κάθε επιχείρησης και κάθε νέου και για αυτό το κράτος παρεμβαίνει εκεί που χρειάζεται. Διέθεσε –και συνεχίζει να το κάνει- ένα σημαντικό πακέτο, το οποίο είναι πάντα εντός των ορίων των δημοσιονομικών δυνατοτήτων. Η απορρόφηση του μεγαλύτερου μέρους της αύξησης που προκύπτει στις τιμές της ενέργειας από την πολιτεία ανακουφίζει κάθε νοικοκυριό. Αυξήθηκε το επίδομα θέρμανσης και η επιδότηση πετρελαίου κίνησης και θέρμανσης. Στηρίχτηκαν γεωργοί και κτηνοτρόφοι με επιδοτήσεις, με τη μείωση του ΦΠΑ στα λιπάσματα και τις ζωοτροφές και με την επιστροφή του ειδικού φόρου κατανάλωσης στο πετρέλαιο.

Συνολικά, τα μέτρα για την αντιμετώπιση της ενεργειακής κρίσης ανέρχονται στα 12,4 δισεκατομμύρια ευρώ για το 2022. Η συνετή οικονομική πολιτική της Κυβέρνησης μας δίνει αυτές τις δυνατότητες και δεν μένουμε εκεί.

Οι φοροελαφρύνσεις και η ενίσχυση του κλίματος επιχειρηματικότητας αποτελούν βασικές προτεραιότητες μας. Σχεδόν πενήντα μειώσεις φόρων και ασφαλιστικών εισφορών έχουμε να παρουσιάσουμε την τελευταία τριετία. Κοντά σε αυτά έρχεται και η κατάργηση της ειδικής εισφοράς αλληλεγγύης για όλους τους πολίτες, η μονιμοποίηση της μείωσης των ασφαλιστικών εισφορών, η επέκταση των μειωμένων συντελεστών ΦΠΑ σε υπηρεσίες μεταφοράς προσώπων, σε υπηρεσίες διάθεσης μη αλκοολούχων ποτών και ροφημάτων, στα εισιτήρια κινηματογράφου, στα γυμναστήρια, όπως και η επέκταση της αναστολής του ΦΠΑ για νέες οικοδομές. Δυόμισι εκατομμύρια συνταξιούχοι θα δουν αύξηση κοντά στο 8%, την πρώτη αύξηση μετά από πολλά χρόνια. Αναμορφώνεται το ειδικό μισθολόγιο των γιατρών του ΕΣΥ με αυξήσεις μισθών και επιδομάτων. Προβλέπεται αύξηση του κατώτατου μισθού, η τρίτη μέσα σε σύντομο χρονικό διάστημα. Επεκτείνεται το επίδομα μητρότητας στον ιδιωτικό τομέα από τους έξι στους εννέα μήνες. Την ερχόμενη εβδομάδα θεσμοθετούμε μια ακόμη σημαντική πρωτοβουλία της Κυβέρνησης. Το φιλόδοξο πρόγραμμα για προσιτή στέγη στους νέους και πιο ευάλωτους πολίτες που ανακοίνωσε ο Πρωθυπουργός στη ΔΕΘ γίνεται νόμος του κράτους και ξεκινά. Το σχέδιο «ΣΠΙΤΙ ΜΟΥ» θεσμοθετείται και επίσημα ως ανάχωμα στα ακριβά ενοίκια και τις υψηλές τιμές ακινήτων, ειδικά για ζευγάρια που σχεδιάζουν να αρχίσουν την κοινή τους ζωή. Στο πλαίσιο δε ευρύτερης στήριξης στους νέους αυξήσαμε το φοιτητικό στεγαστικό επίδομα κατά 50%, δρομολογήσαμε την ανέγερση νέων φοιτητικών εστιών σε πέντε πανεπιστήμια, που χιλιάδες νέοι από οικογένειες με χαμηλά εισοδήματα θα βρουν στέγη. Μιλάμε για οκτώ χιλιάδες και πλέον κλίνες. Θεσμοθετήσαμε τα προγράμματα απόκτησης εργασιακής εμπειρίας στο πρώτο ένσημο. Υλοποιούμε προγράμματα ενίσχυσης της επιχειρηματικής δραστηριότητας από νέους και προγράμματα επιδοτούμενης απασχόλησης στις ΔΥΠΑ, πολλά από αυτά απευθύνονται αποκλειστικά σε νέους.

Κυρίες και κύριοι συνάδελφοι, η Ελλάδα αλλάζει. Η Ελλάδα προχωρά μπροστά, με σταθερότητα, με δύναμη, με αυτοπεποίθηση και αισιοδοξία. Ο προϋπολογισμός αυτός αναδεικνύει την απόσταση ανάμεσα στην Ελλάδα του σήμερα που πρωταγωνιστεί και σε αυτή του περιθωρίου του 2019, ανάμεσα στην ισχυρή Ελλάδα οικονομικά, γεωπολιτικά, στρατιωτικά και στην Ελλάδα της αυταπάτης, του ψέματος, της τοξικότητας και της μπλόφας. Και επειδή το 2023 είναι μια εκλογική χρονιά, δεν θα γυρίσουμε πίσω. Η Κυβέρνηση μπορεί και οι πολίτες το βλέπουν και το εκτιμούν. Γι’ αυτό και θα δώσουν νέα εντολή στον Κυριάκο Μητσοτάκη να συνεχίσει το έργο του.

Υπερψηφίζω τον προϋπολογισμό με πίστη και αισιοδοξία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς.

Ο κ. Μπουκώρος, Κοινοβουλευτικός Εκπρόσωπος της Νέας Δημοκρατίας, έχει τον λόγο για πέντε λεπτά.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Αποκομίζει κάποιος την εντύπωση παρακολουθώντας τη συζήτηση για τον προϋπολογισμό, την κορυφαία συζήτηση της χρονιάς, ότι οι κυρίες και κύριοι συνάδελφοι της Αντιπολίτευσης εντρυφούν στις παρακολουθήσεις και αγνοούν να παρακολουθήσουν τους αριθμούς του προϋπολογισμού, οι οποίοι, όμως, είναι ισχυρογνώμονες και ξεροκέφαλοι και δεν αλλάζουν με τα λόγια όσα τσιτάτα και ακουστούν όσο τοξικός και διχαστικός λόγος κι αν διατυπωθεί σε αυτή την Αίθουσα, οι αριθμοί παραμένουν αριθμοί. Γι’ αυτό και είμαστε υποχρεωμένοι απ’ αυτό το Βήμα, κυρίες και κύριοι συνάδελφοι, σε αυτή τη συγκεκριμένη συζήτηση να λέμε και αριθμούς.

Και ενδεικτικά αναφέρω: Ανάπτυξη 2022 στην Ελλάδα, κοντά στο 6%. Λένε οι συνάδελφοι της Αντιπολίτευσης: «Μα, ο πληθωρισμός διογκώνει το ΑΕΠ, μεγαλώνει τις τιμές…» κ.ο.κ.. Και θέτω το απλό ερώτημα: Παρόμοιο πληθωρισμό έχουν και οι υπόλοιπες ευρωπαϊκές χώρες. Γιατί γράφουν 2% ανάπτυξη και όχι 6% ανάπτυξη που γράφει η Ελλάδα; Αύξηση εξαγωγών 30%, εξωστρέφεια της οικονομίας μας, αύξηση των επενδύσεων 30%. Αρκεί να σας πω ότι οι εξαγωγές πλέον αντιπροσωπεύουν το 40% του ΑΕΠ που ως ποσοστό Ακαθάριστου Εθνικού Προϊόντος είναι μεγαλύτερο από πολύ ανταγωνιστικές χώρες όπως είναι η Ιταλία, η Γαλλία και άλλες χώρες. Το ΑΕΠ θα φτάσει φέτος στα 215 δισεκατομμύρια ευρώ και από το 2023 στα 224 δισεκατομμύρια ευρώ, αυξημένο 25% σε σχέση με το 2019. Αν δεν μας ενδιαφέρει το ΑΕΠ σε μια συζήτηση για τον προϋπολογισμό, αναρωτιέμαι τι μπορεί να μας ενδιαφέρει.

Ταυτοχρόνως, το δημόσιο χρέος το 2022, κυρίες και κύριοι συνάδελφοι, διαμορφώνεται στο 168% του ΑΕΠ, ενώ το 2023 θα αποκλιμακωθεί περαιτέρω στο 159% του ΑΕΠ.

Όλα αυτά είχαν ως αποτέλεσμα -γιατί έχουν οι αριθμοί σημασία, έχουν τα μεγέθη της οικονομίας σημασία, όχι για τους οικονομολόγους, όχι για τους Βουλευτές, όχι για τους Υπουργούς, τα μεγέθη της οικονομίας έχουν σημασία για την κοινωνία- να έχουμε ανεργία φέτος 11,6%, όταν το 2021 η ανεργία ήταν 14,2% και το 2019 ήταν 17,2%. Αποκλιμακώθηκε δηλαδή 6 και πλέον ποσοστιαίες μονάδες με τάσεις περαιτέρω αποκλιμάκωσης.

Αυτά, λοιπόν, δεν είναι αριθμοί που δεν έχουν σημασία για την κοινωνία. Έχουν πολύ μεγάλη σημασία για την καθημερινότητα του Έλληνα πολίτη. Γι’ αυτό και οι εκτιμήσεις όλων των διεθνών οργανισμών είναι ότι ενώ το 2023 το Ακαθάριστο Εθνικό Προϊόν της Ευρωπαϊκής Ένωσης θα αυξηθεί μόλις κατά 0,3% το Ακαθάριστο Εθνικό Προϊόν της χώρας μας θα αυξηθεί έξι φορές περισσότερο, δηλαδή κατά 1,8%.

Εφόσον, λοιπόν, αυτά είναι τα επιτεύγματα της οικονομίας, μπορούν να εφαρμοστούν και οι ανάλογες πολιτικές. Και ποιες πολιτικές εφαρμόζει η χώρα, με βάση την πορεία της οικονομίας και όχι άσχετα από αυτή; Ενίσχυση της άμυνας 2022 και 2023, 6 δισεκατομμύρια ευρώ, πολιτική στέγης που κάνει την αλχημεία ο ΣΥΡΙΖΑ και λέει ότι στο Ταμείο Ανθεκτικότητας εγγράψατε μόλις λίγα εκατομμύρια ευρώ για πολιτική στέγης. Η αξιοποίηση των χρημάτων του πρώην ΟΑΕΔ, 1,7 δισεκατομμύρια και η αξιοποίηση του κτηριακού αποθέματος με νομοσχέδιο που ψηφίζεται στις 21 Δεκεμβρίου είναι εκτός λογαριασμού; Αντί να απολογηθείτε για το γεγονός ότι αφήσατε τις εισφορές των εργαζομένων πολλών ετών από το 2010 και μετά να λιμνάζουν στα ταμεία του ΟΑΕΔ, χωρίς καμμία αξιοποίηση επί τεσσεράμισι χρόνια, κάνετε κριτική και για την πολιτική στέγης;

Εφαρμόζεται, λοιπόν, ένα μεγαλόπνοο πρόγραμμα στέγης για τα νέα ζευγάρια, με αξιοποίηση όλων των κτηρίων που ρήμαζαν μέχρι σήμερα και με αξιοποίηση των κοινωνικών πόρων, που επίσης λίμναζαν στα κρατικά ταμεία.

Επίσης, 500 εκατομμύρια για πετρέλαιο θέρμανσης. Θέλετε να σας θυμίσω, κύριοι της Αντιπολίτευσης, ότι δίνατε μόλις 75 εκατομμύρια και τα καταβάλλατε τον Αύγουστο; Ενώ η σημερινή κυβέρνηση δίνει 500 εκατομμύρια και τα καταβάλλει πριν τις γιορτές των Χριστουγέννων; Μείωση του ΕΝΦΙΑ: Ένας βαρύτατο φόρος κατά 35% επί των ημερών μας. Αφορά όλη την ελληνική κοινωνία είτε έχει μικρές είτε έχει μεγάλες ιδιοκτησίες. Και με το Ταμείο Ανάκαμψης έρχονται τα έργα στο ΕΣΥ που ήδη δημοπρατούνται σε νοσοκομεία και κέντρα υγείας. Έργα ύδρευσης και άρδευσης με πρόβλεψη πολύ μεγάλων κονδυλίων από το Ταμείο Ανθεκτικότητας…

**ΠΡΟΕΔΡΕΥΩΝ (Δημήτριος Βίτσας):** Κύριε Μπουκώρο, παρακαλώ ολοκληρώστε.

**ΧΡΗΣΤΟΣ ΜΠΟΥΚΩΡΟΣ:** Ολοκληρώνω, κύριε Πρόεδρε.

Με τα έργα υποδομών, με την κατάρτιση εκατό χιλιάδων εργαζομένων, με τα επιδοτούμενα προγράμματα εργασίας που αφορούν δεκάδες χιλιάδες νέους, καθώς και με τα ευρύτατα προγράμματα ενεργειακής αναβάθμισης δημοσίων κτηρίων και κατοικιών, που οδηγούν σε εξοικονόμηση ενεργειακών πόρων και βελτίωση της ποιότητας ζωής των ανθρώπων.

Εν κατακλείδι, ολοκληρώνοντας, κύριε Πρόεδρε, θα έλεγα αν δεν πετύχεις τους αναπτυξιακούς στόχους που ουδέποτε τους πέτυχε η Αντιπολίτευση ως κυβέρνηση, δεν μπορείς να ασκήσεις καμμία βιώσιμη πολιτική. Αυτό κάνει η σημερινή Κυβέρνηση, γι’ αυτό και υπερψηφίζουμε τον προϋπολογισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Η κ. Μάλαμα από τον ΣΥΡΙΖΑ έχει τον λόγο.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, επειδή η Κυβέρνηση έχει υποβιβάσει τη διαδικασία κατάρτισης, συζήτησης και κύρωσης του κρατικού προϋπολογισμού σε άσκηση δημιουργικής λογιστικής, αριθμούς δηλαδή, όπως μας είπε προηγουμένως και ο κύριος συνάδελφος και Κοινοβουλευτικός σας Εκπρόσωπος, ας προσπαθήσουμε λίγο να σκεφθούμε ανάποδα.

**ΧΡΗΣΤΟΣ ΜΠΟΥΚΩΡΟΣ:** Τι να πούμε, ποιήματα; Προϋπολογισμό συζητούμε, αριθμούς λέμε.

**ΙΩΑΝΝΗΣ ΜΕΛΑΣ:** Προϋπολογισμό συζητάμε.

**ΠΡΟΕΔΡΕΥΩΝ (Δημήτριος Βίτσας):** Παρακαλώ! Μην κάνετε παρεμβάσεις τώρα.

**ΚΥΡΙΑΚΗ ΜΑΛΑΜΑ:** Ας δούμε πίσω από αυτές τις θριαμβολογίες τι τελικά δεν είναι αυτός ο προϋπολογισμός, τι δεν κομίζει στην κοινωνία ο προϋπολογισμός αυτός και τι δεν προσφέρει στην πραγματική οικονομία.

Πάμε στην πρώτη ερώτηση: Αυτός ο προϋπολογισμός του 2023 είναι αναπτυξιακός προϋπολογισμός; Η απάντηση είναι σαφώς και όχι. Άρα, λοιπόν, ο προϋπολογισμός είναι ένας προϋπολογισμός στην ουσία άκρως υφεσιακός και ελλειμματικός. Δείχνει μείωση του διαθέσιμου εισοδήματος, μείωση των επενδύσεων, μείωση της κατανάλωσης, αύξηση των ελλειμμάτων στις τρέχουσες συναλλαγές, μεγάλα χρηματοδοτικά κενά για την κάλυψη του δημόσιου χρέους και άτακτη απόσυρση του κράτους από τις δημόσιες επενδύσεις.

Τί πρέπει να συγκρατήσουμε σε σχέση με τα αναπτυξιακά μεγέθη του προϋπολογισμού; Ότι το 2023 ο πληθωρισμός θα είναι τριπλάσιος από τον ρυθμό ανάπτυξης και πενταπλάσιος από τον ρυθμό αύξησης της ιδιωτικής κατανάλωσης. Την ίδια στιγμή, αναμένονται σημαντικά ελλείμματα στις τρέχουσες συναλλαγές και στις χρηματοδοτικές ανάγκες, ενώ αναμένεται σοβαρή μείωση και στις ιδιωτικές επενδύσεις. Υφεσιακός, δηλαδή, προϋπολογισμός.

Ερώτημα δεύτερο: Είναι αυτός ο προϋπολογισμός φιλικός προς τη μεσαία τάξη; Η απάντηση και εδώ είναι, δυστυχώς, άκρως αρνητική. Τι προβλέπει ο κρατικός προϋπολογισμός σε σχέση με τους φόρους; Ακραία αύξηση σε όλους τους άμεσους και έμμεσους φόρους. Πάνω από 2 δισεκατομμύρια περισσότεροι φόροι από το 2022 και πάνω από 7 δισεκατομμύρια περισσότεροι φόροι από το 2021. Αντίστοιχα, προβλέπονται περί τα 400 εκατομμύρια επιπλέον έσοδα από την αύξηση των ασφαλιστικών εισφορών. Με άλλα λόγια, από φόρους και ασφαλιστικές εισφορές θα αφαιμαχθούν από την πραγματική οικονομία πάνω από 2,5 δισεκατομμύρια. Αντίθετα, οι μισθοί και οι συντάξεις συνεχίζουν να χάνουν την πραγματική τους δύναμη, καθώς οι απειροελάχιστες αυτές ονομαστικές αυξήσεις καταπίνονται από τον πληθωρισμό, ο οποίος τρέχει με πενταπλάσια ορμή. Άρα, λοιπόν, μικρότερο διαθέσιμο εισόδημα, περισσότεροι φόροι. Συμπέρασμα; Ο προϋπολογισμός του 2023 είναι άκρως εχθρικός για τη μεσαία τάξη.

Ερώτημα τρίτο: Είναι ο προϋπολογισμός του ’23 κοινωνικός; Στηρίζει τις κοινωνικές ανάγκες; Καλύπτει τα κρίσιμα προβλήματα που αντιμετωπίζουν όχι μόνο οι πιο ευάλωτοι, αλλά το σύνολο της ελληνικής κοινωνίας; Η απάντηση είναι και πάλι όχι. Τί προβλέπεται; Μείωση στο σύνολο των κοινωνικών δαπανών, μείωση στα προνοιακά επιδόματα, στόχοι για πρωτογενή πλεονάσματα στα νοσοκομεία, δηλαδή χρεώσεις στους ασθενείς και κατάργηση των επιδομάτων. Ταυτόχρονα, τι προβλέπεται για την καταπολέμηση της ενεργειακής φτώχειας; Είναι μειωμένος αισθητά ο προϋπολογισμός του Ταμείου Ενεργειακής Μετάβασης, άρα πιο ακριβά τιμολόγια ρεύματος, μηδενικές επενδύσεις για την ενεργειακή μετάβαση των νοικοκυριών.

Επίσης, τεράστιο κοινωνικό ζήτημα είναι η εκτόξευση των κόκκινων δανείων κατά περίπου 20 δισεκατομμύρια στην τριετία, με ό,τι αυτό συνεπάγεται για την πρώτη κατοικία, για τα νοικοκυριά με δάνεια σε κυμαινόμενο επιτόκιο και για τα νοικοκυριά με δάνεια που έχουν περάσει στα χέρια των εισπρακτικών. Και βέβαια, καμμία πρόβλεψη για τη φορολόγηση των υπερκερδών των τραπεζών, με τις αδιανόητες κερδοφορίες και τις ασύλληπτες αυξήσεις στις τραπεζικές χρεώσεις για τις απαραίτητες και πολλές φορές και υποχρεωτικές συναλλαγές μας.

Κλείνοντας, θα ήθελα να πω και δυο λόγια για τον προϋπολογισμό του τομέα Μακεδονίας - Θράκης του Υπουργείου Εσωτερικών. Παρατηρείται και φέτος η εξής αντίφαση: Από τη μία πλευρά, μειώνονται τα κονδύλια που αφορούν τη μισθοδοσία του τακτικού προσωπικού με δεδομένο ότι έχουν χρόνια να προσληφθούν νέα στελέχη, για να καλυφθούν οι συνταξιοδοτήσεις, αλλά ταυτόχρονα παρατηρείται για τρίτη συνεχόμενη χρονιά αύξηση στις δαπάνες του γραφείου του Υφυπουργού για μετακλητούς και λειτουργικά έξοδα. Την ίδια στιγμή, ο τομέας Μακεδονίας - Θράκης, παρ’ όλο που έχει ως θεσμική αρμοδιότητα την ενίσχυση της χωρικής διάστασης της ανάπτυξης στις τρεις περιφέρειες της Μακεδονίας και της Θράκης, δεν συμμετέχει ούτε στο ελάχιστο στα σχετικά αναπτυξιακά χρηματοδοτικά εργαλεία, είτε αυτά αφορούν πόρους από το Ταμείο Ανάκαμψης είτε είναι κονδύλια από το Πρόγραμμα Δημοσίων Επενδύσεων.

Άρα, λοιπόν, για μία ακόμη χρονιά βλέπουμε τι πραγματικά επιλέγει η Κυβέρνηση για τον τομέα Μακεδονίας-Θράκης. Επιλέγει ένα ρόλο γραφείου εθιμοτυπίας του αρμόδιου Υφυπουργού, καταθέτοντας στεφάνια και άλλα διάφορα events και όχι έναν ρόλο πολλαπλασιαστή της περιφερειακής ανάπτυξης, όπως θα έπρεπε και όπως προβλέπεται από τις θεσμικές του αρμοδιότητες.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Σας ευχαριστούμε και εμείς.

Τον λόγο έχει ο κ. Καββαδάς εκ μέρους της Νέας Δημοκρατίας και ακολουθεί η Αναπληρώτρια Υπουργός Υγείας.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είναι δεδομένο ότι η απελπισία αποτελεί κακό σύμβουλο. Η διαπίστωση αυτή επιβεβαιώνεται από τη ρητορική της Αξιωματικής Αντιπολίτευσης. Φτάνει στο σημείο να κατηγορεί την Κυβέρνηση για μια παγκόσμια οικονομική και ενεργειακή κρίση, που τροφοδοτείται από ευρύτερες γεωπολιτικές ανακατατάξεις.

Είναι ευδιάκριτη η πρόθεση κάποιων να δημιουργήσουν ένα τοξικό κλίμα πολιτικής αντιπαράθεσης, τη στιγμή που άλλα είναι τα μεγάλα και σοβαρά προβλήματα που αντιμετωπίζει κάθε ελληνική οικογένεια. Προβλήματα που απαιτούν λύσεις και συγκεκριμένες πολιτικές προτάσεις. Και επειδή η Αξιωματική Αντιπολίτευση δεν έχει ούτε λύσεις αλλά ούτε και πολιτικές προτάσεις, επιλέγει τη στρατηγική της έντασης και της οξύτητας, τον αποπροσανατολισμό.

Ο προϋπολογισμός του 2023, όμως, αποτυπώνει την πραγματικότητα αυτή που θέλει να αποφύγει ο ΣΥΡΙΖΑ, όπως θέλει να αποφύγει και τις συγκρίσεις. Τα στοιχεία, όμως, είναι αμείλικτα. Μέσα σε φυσιολογικές συνθήκες, την περίοδο της διακυβέρνησης της χώρας από τον ΣΥΡΙΖΑ, η ελληνική οικονομία κατά μέσο όρο είχε μηδενικό ρυθμό ανάπτυξης, την ώρα που ο ευρωπαϊκός μέσος όρος ήταν στο 2,1%. Την περίοδο της διακυβέρνησης της Νέας Δημοκρατίας, που συνέπεσε με την παγκόσμια ενεργειακή και οικονομική κρίση, αλλά και με την κρίση της πανδημίας, η Ελλάδα έχει κατά μέσο όρο ρυθμό ανάπτυξης 1,5% και είναι πάνω από τον ευρωπαϊκό μέσο όρο, που είναι στο 1%. Μάλιστα, για το 2022, κινούμαστε πολύ πιο πάνω από το μέσο όρο της Ευρωζώνης. Χωρίς να έχουν ακόμη οριστικοποιηθεί τα στοιχεία, οι εκτιμήσεις της ελληνικής Κυβέρνησης υπολογίζουν το ρυθμό ανάπτυξης στο 5,6%, εκτιμήσεις πολύ πιο συντηρητικές, αφού η Κομισιόν προβλέπει ρυθμό 6% και ο ΟΟΣΑ 6,7%.

Ο προϋπολογισμός του 2023 προβλέπει ανάπτυξη 1,8%, τριπλάσιο ρυθμό από τον ευρωπαϊκό μέσο όρο. Προφανώς, όταν μιλάμε με στοιχεία, κάποιοι έρχονται σε δύσκολη θέση.

Εμείς, όμως, θα συνεχίσουμε να μιλάμε με στοιχεία, όπως το γεγονός ότι στα χρόνια της διακυβέρνησης της χώρας από τη Νέα Δημοκρατία η ελληνική οικονομία έχει αναβαθμιστεί έντεκα φορές και είναι μόλις ένα βήμα πριν την ανάκτηση της επενδυτικής βαθμίδας. Όπως το γεγονός ότι η Κυβέρνηση της Νέας Δημοκρατίας εδώ και τριάμισι χρόνια όχι μόνο δεν έχει επιβάλει καμμία νέα φορολόγηση, αλλά έχει μειώσει πάνω από τριάντα φόρους, ενώ προχώρησε δύο φορές σε μείωση του ΕΝΦΙΑ παρά την αναπροσαρμογή των αντικειμενικών αξιών. Αντίθετα, η κυβέρνηση ΣΥΡΙΖΑ - ΑΝΕΛ επέβαλε είκοσι εννέα νέους φόρους.

Η μείωση των φόρων είναι αυτή που διαμορφώνει τις προϋποθέσεις για την ανάπτυξη. Δύσκολο να το αντιληφθούν αυτοί που πιστεύουν ότι η φορολογική πολιτική εξαντλείται σε ένα ακραίο εισπρακτικό χαρακτήρα. Η δυναμική ανάπτυξης της ελληνικής οικονομίας σε συνδυασμό με την ορθή δημοσιονομική διαχείριση επιβεβαιώθηκε από την Κομισιόν και κυρίως επιβραβεύτηκε με μέτρα ελάφρυνσης του ελληνικού δημόσιου χρέους, ύψους 6 δισεκατομμυρίων ευρώ. Να υπενθυμίσω ότι το ελληνικό δημόσιο χρέος το 2018 ήταν στο 186% του ΑΕΠ. Πλέον, όμως, αποτυπώνεται και στον προϋπολογισμό το χρέος της γενικής κυβέρνησης, μειώνεται κατά 25 εκατοστιαίες μονάδες το 2022 και κατά 9,6 μονάδες το 2023. Συγκεκριμένα, διαμορφώνεται στο 168,9% για φέτος, ενώ το 2023 θα διαμορφωθεί στο 159,3% του ΑΕΠ.

Θα ήθελα, όμως, να αναφέρω μέτρα στήριξης της κοινωνίας που ενεργοποιήθηκαν ή θα ενεργοποιηθούν μέσα στο 2022 εκ των οποίων μερικά είναι: η επιδότηση στην κατανάλωση ηλεκτρικής ενέργειας και φυσικού αερίου νοικοκυριών και επιχειρήσεων με επιστροφή του 60% της αύξησης του κόστους ηλεκτρικής ενέργειας για οικιακά τιμολόγια μέσω του Power Pass και άνω του 80% μέσω των επιδοτήσεων στους λογαριασμούς ρεύματος. Οικονομική ενίσχυση ύψους 250 ευρώ που θα καταβληθεί τις επόμενες ημέρες με δικαιούχους 2,3 εκατομμύρια οικονομικά αδύναμους συμπολίτες μας. Η αύξηση του επιδόματος θέρμανσης και η διεύρυνση του αριθμού των δικαιούχων. Η επιδότηση του 80% της αύξησης του κόστους ηλεκτρικής ενέργειας σε παροχές αγροτικής χρήσης. Ταυτόχρονα, υπάρχει οικονομική στήριξη διακοσίων πενήντα χιλιάδων αγροτών για το αυξημένο κόστος λιπασμάτων και πενήντα χιλιάδων κτηνοτρόφων για τις αυξημένες τιμές στις ζωοτροφές.

Θα σταθώ ιδιαίτερα, όμως, στο ισχυρό κοινωνικό πρόσημο που χαρακτηρίζει τον προϋπολογισμό του 2023. Πρώτον, μειώσεις φόρων με τη μόνιμη κατάργηση της ειδικής εισφοράς αλληλεγγύης για τους υπαλλήλους του δημοσίου, τους συνταξιούχους και τους μισθωτούς στον ιδιωτικό τομέα. Με τη μείωση των ασφαλιστικών εισφορών κατά τρεις ποσοστιαίες μονάδες. Με την αναστολή του ΦΠΑ στις νέες οικοδομές. Με την παράταση ισχύος και για το 2023 του μειωμένου συντελεστή ΦΠΑ στις μεταφορές, στο τουριστικό πακέτο, στα μη αλκοολούχα ποτά, τα εισιτήρια κινηματογράφων, θεατρικών παραστάσεων και συναυλιών, στα γυμναστήρια και τις σχολές χορού. Δεύτερον, μέτρα για την ενίσχυση των εισοδημάτων, όπως η νέα τρίτη κατά σειρά αύξηση του κατώτατου μισθού που θα γίνει μέσα στο 2023 και η αύξηση κατά 7,75% των κύριων συντάξεων. Είναι η πρώτη αύξηση που γίνεται εδώ και δώδεκα χρόνια και λειτουργεί συνδυαστικά με την κατάργηση της εισφοράς αλληλεγγύης, μέτρο που αφορά ένα εκατομμύριο συνταξιούχους.

Κυρίες και κύριοι συνάδελφοι, οι Έλληνες πολίτες, τα νοικοκυριά, οι επιχειρήσεις, οι επαγγελματίες και η μεσαία τάξη ζητούν συγκεκριμένα μέτρα πολιτικής στήριξης σε αυτή τη δύσκολη συγκυρία. Η Κυβέρνηση ανταποκρίνεται σε αυτή την ανάγκη, λαμβάνει τολμηρά και αποφασιστικά μέτρα, εξαντλεί όλα τα δημοσιονομικά περιθώρια για να στηρίξει την κοινωνία. Η πολιτική σταθερότητα είναι αυτή που διασφαλίζει την οικονομική και κοινωνική σταθερότητα και οι Έλληνες πολίτες δεν θα θέσουν σε κίνδυνο την πολιτική σταθερότητα.

Η χώρα χρειάζεται μια ισχυρή, συγκροτημένη, αποτελεσματική και κυρίως σοβαρή κυβέρνηση και η κυβέρνηση αυτή είναι η Κυβέρνηση της Νέας Δημοκρατίας. Η ψήφιση του προϋπολογισμού συνιστά ψήφο εμπιστοσύνης προς μια Κυβέρνηση που διατηρεί και ενισχύει κάθε μέρα τη σχέση ειλικρίνειας και εμπιστοσύνης που έχει χτίσει με τους πολίτες. Υπερψηφίζουμε τον κρατικό προϋπολογισμό για το έτος 2023.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς.

Τον λόγο έχει η Αναπληρωτής Υπουργός Υγείας, κ. Γκάγκα για οκτώ λεπτά και ακολουθεί ο κ. Δελής από το Κομμουνιστικό Κόμμα Ελλάδας.

Ορίστε, κυρία Γκάγκα έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):**

Ευχαριστώ, κύριε Πρόεδρε. Καλησπέρα σε όλους.

Κυρίες και κύριοι Βουλευτές, το 2022 για πρώτη φορά ύστερα από δύο χρόνια πανδημίας, μέσα στα οποία μαζί με την κανονική λειτουργία του συστήματος χρειάστηκε να προστατεύσουμε και τη δημόσια υγεία και τα νοσοκομεία και κάθε κάτοικο αυτής της χώρας, μπορούμε πια να δρομολογήσουμε μία σειρά από σημαντικές μεταρρυθμίσεις στον χώρο της υγείας, μεταρρυθμίσεις που θα φέρουν άμεσο όφελος για τους αποδέκτες των υπηρεσιών στην υγεία στην Ελλάδα, όλους τους κατοίκους δηλαδή της Ελλάδας, αλλά και θα ανοίξουν τον δρόμο για μακροπρόθεσμες βελτιώσεις στο σύστημα υγείας.

Βαδίζουμε, λοιπόν, στην μετά COVID εποχή και πρέπει να αξιοποιήσουμε κάθε δυνατή ευκαιρία, κάθε διαθέσιμο πόρο και κάθε δίδαγμα της πανδημίας για να ενισχύσουμε το ΕΣΥ, ώστε να προσφέρει καθολική κυβερνητική φροντίδα για όλους.

Δεν θα μιλήσω για το τι έγινε σε αυτά τα χρόνια της πανδημίας μέσα στα νοσοκομεία, πόσα κρεβάτια νέας μονάδας δημιουργήθηκαν, πόσο περισσότερο εξοπλισμό έχουν τα νοσοκομεία. Αυτά τα έχουμε ήδη αναφέρει. Θα προχωρήσω στα καινούργια πράγματα.

Τη χρονιά που φεύγει παράλληλα με την αντιμετώπιση της πανδημίας, που εξακολουθεί βέβαια να είναι εδώ με αρκετές χιλιάδες κρούσματα καθημερινά, θέσαμε τις βάσεις για τον εκσυγχρονισμό των υπηρεσιών υγείας με στόχο να προσαρμοστούμε στις σύγχρονες ανάγκες όχι μόνο των ασθενών, αλλά όλων των υγειονομικών που προσέχουν τους ασθενείς και όλων των πολιτών. Αξιοποιήσαμε λοιπόν και αξιοποιούμε τους πόρους του Ταμείου Ανάκαμψης και του ΕΣΠΑ κατ’ αρχάς για τη δημόσια υγεία βάζοντας τα πρώτα προγράμματα προληπτικού ελέγχου και προσυμπτωματικού ελέγχου. Αναβαθμίζουμε τα νοσοκομεία και τα κέντρα υγείας και προχωράμε στην υγειονομική αναβάθμιση με πόρους του Ταμείου Ανάκαμψης και των ΕΣΠΑ.

Προκηρύξαμε, ήδη, τέσσερις χιλιάδες θέσεις μόνιμου νοσηλευτικού προσωπικού. Είμαστε στην τελική ευθεία για τις εννιακόσιες δέκα θέσεις του λοιπού προσωπικού. Έχουμε, ήδη, προκηρύξει τετρακόσιες θέσεις γιατρών για την επαρχία, τετρακόσιες σαράντα επτά για την ακρίβεια και ετοιμαζόμαστε για άλλες, περισσότερες από τετρακόσιες, αρχές του έτους για τα κεντρικά νοσοκομεία και την επαρχία ξανά.

Ξεκινήσαμε για πρώτη φορά διαδικασίες ποιότητας και προτυποποίησης, ώστε η φροντίδα να είναι ενιαία παντού και όλοι οι ασθενείς να έχουν την ίδια ποιότητα υπηρεσιών υγείας είτε βρίσκονται στην Αθήνα είτε βρίσκονται σε απομακρυσμένες περιοχές της χώρας. Αναδιαμορφώνουμε τον χάρτη υγείας, ελέγχοντας τις ανάγκες κάθε περιοχής, τι χρειάζονται οι κάτοικοι στη συγκεκριμένη περιοχή, πού απευθύνονται, πώς μπορούμε να βοηθήσουμε.

Εγκαινιάσαμε, επίσης, μια σειρά από ψηφιακά εργαλεία όχι μόνο την τηλεϊατρική, αλλά απαντήσεις για τους πολίτες που έρχονται ψηφιακά στον υπολογιστή ή στα κινητά τους, απαντήσεις εξετάσεων, βεβαιώσεις νοσήλιων.

Και πάνω από όλα νομοθετήσαμε την επόμενη μέρα για τη δευτεροβάθμια περίθαλψη ανοίγοντας δρόμο για ένα ΕΣΥ πιο σύγχρονο, πιο ευέλικτο, πιο ελκυστικό για τους επαγγελματίες υγείας πάντα με στόχο τη σωστή περίθαλψη των ασθενών, αλλά και την ικανοποίηση των υγειονομικών.

Οι πρώτοι μήνες, λοιπόν, του 2023 θα σηματοδοτήσουν μια σειρά από σημαντικές αλλαγές στο δημόσιο σύστημα υγείας. Κοιτάμε μπροστά και δημιουργούμε ένα ανθρωποκεντρικό, ολιστικό σύστημα υγείας με τις βέλτιστες δυνατές υπηρεσίες για τους ασθενείς και τις βέλτιστες δυνατές συνθήκες για τους υγειονομικούς εργασίας.

Ξεκινάμε με τους γιατρούς, την κινητήρια δύναμη του ΕΣΥ. Θέλουμε τους γιατρούς μας μόνιμα στο σύστημα υγείας στην Ελλάδα. Θέλουμε να αισθάνονται ικανοποίηση και ασφάλεια κατά την εργασία τους, ώστε να έρχονται στο Εθνικό Σύστημα Υγείας. Εξασφαλίσαμε, λοιπόν, για πρώτη φορά μετά από δεκαετία μια μεσοσταθμική αύξηση των αποδοχών της τάξης του 10%, ενώ παράλληλα θεσπίσαμε ειδικά επιδόματα από 250 έως 400 ευρώ τον μήνα για συγκεκριμένες ειδικότητες επιπλέον της αύξησης του 10%. Οι ειδικότητες αυτές είναι η αναισθησιολογία, οι γιατροί των Μονάδων Εντατικής Θεραπείας, οι γιατροί με εξειδίκευση στην επείγουσα ιατρική και οι γιατροί του ΕΚΑΒ. Είναι γιατροί που αφ’ ενός επωμίστηκαν το μεγάλο βάρος κατά τη διαχείριση της πανδημίας -όλοι οι γιατροί βέβαια το επωμίστηκαν- που βρίσκονται στην πρώτη γραμμή και που θέλουμε να βρίσκονται στην πρώτη γραμμή για όλους τους αρρώστους μας στη δευτεροβάθμια περίθαλψη, όπως αυτά είναι τα χειρουργεία, τα τμήματα επειγόντων περιστατικών, οι ειδικές μονάδες.

Και θέλω να κάνω μια ειδική αναφορά στα Τμήματα Επειγόντων Περιστατικών, την πρώτη επαφή του ασθενή με το σύστημα την ώρα που το χρειάζεται πιο πολύ, την ώρα που έχει κάτι οξύ που πρέπει να αντιμετωπιστεί άμεσα.

Ξεκινώντας, λοιπόν, από τα κίνητρα που δίνουμε στους γιατρούς που εξειδικεύονται στην επείγουσα ιατρική, σχεδιάζουμε ΤΕΠ σε όλα τα νοσοκομεία, μικρά και μεγάλα, που δεν υπήρχε στον οργανισμό τους μέχρι τώρα, για να μπορούμε να έχουμε άμεση αντιμετώπιση όλων των σοβαρών περιστατικών οπουδήποτε στην Ελλάδα. Σε όλους τους γιατρούς δίνουμε τη δυνατότητα από την ερχόμενη χρονιά, εάν το επιθυμούν, να προσφέρουν μερικό έργο και στον ιδιωτικό τομέα, να κάνουν δηλαδή και κάποια επιπλέον επιλογή μία ή δύο φορές την εβδομάδα, εφ’ όσον τηρούν στο ακέραιο τις υποχρεώσεις τους προς το Εθνικό Σύστημα Υγείας. Διασφαλίζουμε, επίσης, όλες τις προϋποθέσεις διαφάνειας και νομιμότητας, πάντα με προτεραιότητα τη δημόσια περίθαλψη, τη βέλτιστη δυνατή φροντίδα όλων των ασθενών.

Επίσης, για πρώτη φορά θεσπίσαμε μια διαδικασία με την οποία μπορούν να καλυφθούν άγονες θέσεις σε περιοχές απομακρυσμένες που έμεναν χρόνια κενές και να ενισχυθούν με ιατρικό δυναμικό. Η διαδικασία αυτή είναι η μερική απασχόληση. Υπήρχε μέχρι τώρα το «μπλοκάκι», αλλά αυτό είναι μια πιο μη προτυποποιημένη διαδικασία. Δίνουμε, λοιπόν, αυτή τη στιγμή αυτή τη δυνατότητα, χωρίς να επηρεάζεται η κύρια απασχόληση ιδιωτών γιατρών, αλλά κυρίως δίνουμε μια καινούργια επιλογή στους αποφοίτους των ιατρικών σχολών μας που είναι περίπου χίλιοι απόφοιτοι ιατρικών σχολών τον χρόνο από τις εξαιρετικές σχολές μας που θέλουμε να τους κρατήσουμε στην Ελλάδα.

Με τους γιατρούς, λοιπόν, του ΕΣΥ να έχουν περισσότερες επιλογές παροχής υπηρεσιών και με το ΕΣΥ να ανοίγει υπό συγκεκριμένους και αυστηρούς κανόνες και για τους ιδιώτες, μπορούμε να πετύχουμε άμεση στελέχωση των περιφερειακών νοσοκομείων με ειδικότητες στις οποίες υπάρχει έλλειψη, ταχύτερη εξυπηρέτηση των ασθενών και σε ιατρεία και σε χειρουργεία, γεωγραφική διερεύνηση υπηρεσιών υψηλής ποιότητας, κίνητρα για την παραμονή των γιατρών στην περιφέρεια, ακόμη μεγαλύτερη αύξηση των εισοδημάτων για τους υγειονομικούς, μεγαλύτερη ικανοποίηση και υψηλότερο αίσθημα ασφάλειας στο περιβάλλον του ΕΣΥ.

Να θυμίσω και πάλι ότι είναι χίλιοι περίπου γιατροί που αποφοιτούν κάθε χρόνο στη χώρα μας με πολύ υψηλά επίπεδα σπουδών και θέλουμε τους γιατρούς αυτούς να είναι στη χώρα μας και να απολαμβάνουν τη δική μας κρατική δημόσια περίθαλψη. Θέλουμε να δημιουργήσουμε, λοιπόν, για τους γιατρούς μας συνθήκες που θα τους κάνουν να αισθάνονται επαγγελματική ασφάλεια και ικανοποίηση, που τους βοηθούν να προάγουν την επιστήμη τους, τους βοηθούν να αισθάνονται αξιοπρεπείς.

Αναβαθμίζουμε, επίσης, την εκπαίδευσή τους μετά το πτυχίο με βασική άσκηση πριν το αγροτικό, με βελτιωμένη διαδικασία επιλογής. Για να σας δώσω μερικά αριθμητικά στοιχεία, ο τακτικός προϋπολογισμός του 2022 ήταν για τα νοσοκομεία και τα κέντρα υγείας 4.341.000.000 ευρώ. Ο τακτικός προϋπολογισμός είναι αυξημένος κατά σχεδόν 500 εκατομμύρια και είναι στα 4.776.460.000, αυξημένος δηλαδή κατά 10% περίπου. Παράλληλα να θυμίσω ότι οι δαπάνες για την υγεία καλύπτονται από τον ΕΟΠΥΥ, ο προϋπολογισμός για τον οποίο φτάνει τα 7 δισεκατομμύρια.

Άρα οι δαπάνες στην υγεία είναι σημαντικά αυξημένες. Αυτό μας δίνει την ευκαιρία να θεμελιώσουμε ένα νέο σύγχρονο ΕΣΥ, υπηρεσίες υγείας παντού στην Ελλάδα και ένα δημόσιο σύστημα υγείας που αξίζει και πρέπει να έχει κάθε κάτοικος στη χώρα μας. Και θα το κάνουμε με συνεργασία, με καλή προαίρεση και με πολλή δουλειά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς, κυρία Γκάγκα.

Κυρία Γκάγκα, έχει ζητήσει τον λόγο ο κ. Τσακαλώτος από τον ΣΥΡΙΖΑ και ο κ. Καραθανασόπουλος, φαντάζομαι με βάση τη δική σας ομιλία, οπότε παρακαλώ σημειώστε για να απαντήσετε.

Ορίστε, κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Κυρία Γκάγκα, θέλω να απευθυνθώ σε εσάς και ως Υπουργός που είστε και ως γιατρός. Έχω ακούσει τα καλύτερα για εσάς ως γιατρός από όλο το φάσμα και θέλω να απευθυνθώ σε εσάς για το θέμα της υγείας, αλλά να αρχίσω με κάτι άλλο.

Επειδή έχει γίνει πολύ μεγάλη σπέκουλα τις τελευταίες μέρες για τα 600 ευρώ τα οποία δίνετε μόνο στους αστυνομικούς στους οποίους ξέρουμε γιατί τα δίνετε, για ποιους λόγους τα δίνετε, για το πώς προσπαθείτε να δημιουργήσετε την εντύπωση ότι το κράτος πρωτίστως είναι ένα αυταρχικό κράτος…

**ΔΙΟΝΥΣΙΟΣ ΣΤΑΜΕΝΙΤΗΣ:** Υπουργός Υγείας είναι!

**ΕΥΚΛΕΙΔΗΣ ΤΣΑΚΑΛΩΤΟΣ:**  Δεν πέφτουμε στην παγίδα σας!

Και θέλω να σας ρωτήσω εσάς κάτι. Ήμουν στον «Ευαγγελισμό»… …

**ΔΙΟΝΥΣΙΟΣ ΣΤΑΜΕΝΙΤΗΣ:** Μα, Υπουργός Υγείας είναι!

**ΠΡΟΕΔΡΕΥΩΝ (Δημήτριος Βίτσας):** Περιμένετε λίγο, κύριε συνάδελφε!

**ΕΥΚΛΕΙΔΗΣ ΤΣΑΚΑΛΩΤΟΣ:** Η αγένεια είναι χαρακτηριστικό του συγκεκριμένου Βουλευτή. Δεν υπάρχει θέμα.

**ΔΙΟΝΥΣΙΟΣ ΣΤΑΜΕΝΙΤΗΣ:** Μα, είναι κουβέντα αυτή που είπε, κύριε Πρόεδρε;

**ΠΡΟΕΔΡΕΥΩΝ (Δημήτριος Βίτσας):** Παρακαλώ, παρακαλώ. Έχουμε πάει θαύμα! Μην το χαλάσουμε, παρακαλώ. Δεν έχετε τον λόγο, αγαπητέ μου…

**ΕΥΚΛΕΙΔΗΣ ΤΣΑΚΑΛΩΤΟΣ:** Γιατί διακόπτετε;

**ΠΡΟΕΔΡΕΥΩΝ (Δημήτριος Βίτσας):** Μετά ζητήστε τον λόγο επί προσωπικού…

**ΕΥΚΛΕΙΔΗΣ ΤΣΑΚΑΛΩΤΟΣ:** Διακόπτετε για να μην ακουστούν αυτά που δεν θέλετε.

**ΠΡΟΕΔΡΕΥΩΝ (Δημήτριος Βίτσας):** Ζητήστε τον λόγο επί προσωπικού μετά και θα σας τον δώσω.

Συνεχίστε, κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Το κάνετε συστηματικά, χωρίς τρόπους, γιατί δεν σας ενδιαφέρει ούτε ο διάλογος ούτε οι προτάσεις ούτε η αντιπαράθεση ιδεών. Σας ενδιαφέρει…

**ΔΙΟΝΥΣΙΟΣ ΣΤΑΜΕΝΙΤΗΣ:** Μα, τι λέει, κύριε Πρόεδρε;

**ΠΡΟΕΔΡΕΥΩΝ (Δημήτριος Βίτσας):** Σας παρακαλώ! Σας παρακαλώ!

Απευθυνθείτε στην κ. Γκάγκα, κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Θα ξαναρχίσω, λοιπόν, την ομιλία μου από την αρχή.

**ΠΡΟΕΔΡΕΥΩΝ (Δημήτριος Βίτσας):** Ωραία, ωραία.

**ΕΥΚΛΕΙΔΗΣ ΤΣΑΚΑΛΩΤΟΣ:** Απευθύνομαι, κυρία Γκάγκα, σε σας ως γιατρός που είστε και ως Υπουργός και με το όνομα που έχετε. Έχει γίνει τεράστια σπέκουλα για τα 600 ευρώ που τα δώσατε μόνο σε μια ομάδα, στους αστυνομικούς. Εμείς δεν πέφτουμε στην παγίδα σας. Εδώ και πάρα πολύ καιρό και πριν κατατεθεί η τροπολογία είχαμε πει ότι αν κάποιοι χρειάζονται αυτό το επίδομα ήταν οι άνθρωποι της υγείας. Το έκανα εγώ ανάρτηση μετά από οκτώ εβδομάδες στον «Ευαγγελισμό» για τον πατέρα μου. Είπα σε αυτήν την ανάρτηση ότι αν υπάρχει μία ομάδα που χρειάζεται αυτό το επίδομα είναι οι γιατροί, το νοσηλευτικό προσωπικό, το προσωπικό της υγείας.

Πάμε παραπέρα. Στο επόμενο νομοσχέδιο εμείς θα καταθέσουμε τροπολογία για τα 600 ευρώ να δοθούν στους ήρωες της υγείας που ήταν δίπλα στον κόσμο όταν υπήρχε ο COVID και τώρα ακόμα, να δοθούν στους ανθρώπους που μαθαίνουν γράμματα στα παιδιά μας. Γι’ αυτό εμείς θα πούμε να δοθούν 600 ευρώ σε όλο το προσωπικό του ΕΣΥ και των εποπτευόμενων φορέων του Υπουργείου Υγείας, συμπεριλαμβανομένων και των συμβασιούχων παντός τύπου, να δοθούν τα 600 ευρώ στους εκπαιδευτικούς μόνιμους και αναπληρωτές όλων των βαθμίδων, καθώς και στο επιστημονικό, τεχνικό και διοικητικό προσωπικό των πανεπιστημίων.

Και σας ρωτάω ανοιχτά το εξής: Θα το ψηφίσετε ως Υπουργός και ως γιατρός; Καταλαβαίνετε αυτήν την ανάγκη του κόσμου εκεί; Θα το ψηφίσετε; Είναι μια πολύ απλή ερώτηση. Πείτε μας ένα «ναι» ή ένα «όχι». Εκτός αν θέλετε να ακολουθήσετε τον Πρωθυπουργό σας και απλώς να αποχωρήσετε από την Αίθουσα.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Καραθανασόπουλε, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε Πρόεδρε, να απαντήσω στον συνάδελφο;

**ΠΡΟΕΔΡΕΥΩΝ (Δημήτριος Βίτσας):** Κυρία Γκάγκα, θα απαντήσετε συνολικά σε όλα μαζί.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Βεβαίως, το πώς το κάθε κόμμα ως κυβέρνηση συμπεριφέρθηκε στους ήρωες της υγείας και της παιδείας είναι γνωστό. Δεν χρειάζεται να αναφερθώ σε αυτό. Όμως θα αναφερθώ στα ζητήματα που αφορούν την Υπουργό.

Κατ’ αρχάς έχουμε μια ανύπαρκτη πρωτοβάθμια φροντίδα υγείας, ένα υποχρηματοδοτημένο σύστημα νοσοκομείων δευτεροβάθμιας υγείας το οποίο είναι πολύ πίσω από τις τεράστιες ανάγκες που έχει και συγχωνεύσεις κλινικών. Το μόνο που ενισχύσατε εσείς ως Κυβέρνηση είναι η επιχειρηματική δράση των νοσοκομείων μέσα από τα απογευματινά χειρουργεία επί πληρωμή.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Υπάρχει, όμως, ένα ζήτημα το οποίο είναι πολύ μεγαλύτερο από όλα αυτά. Είναι οι τεράστιες ελλείψεις σε προσωπικό, γιατρούς και νοσηλευτές, ελλείψεις που υπήρχαν και τα προηγούμενα χρόνια, αλλά τώρα επιδεινώνεται η κατάσταση. Δηλαδή, με βάση τα στοιχεία του κρατικού προϋπολογισμού, την τελευταία τριετία θα αναπληρωθεί μόνο το 50% περίπου αυτών που βγήκαν στη σύνταξη την τελευταία τριετία. Άρα, λοιπόν, θα έχουμε ακόμη μεγαλύτερη μείωση του μόνιμου προσωπικού σε γιατρούς και νοσηλευτές.

Απ’ αυτήν την άποψη, λοιπόν, το ερώτημα είναι καθαρό: Πώς θα λειτουργήσουν, όταν και πριν υπήρχαν τεράστιες ελλείψεις σε προσωπικό και τώρα θα μειωθούν ακόμη περισσότερο, μια και θα αναπληρωθεί μόλις το 50% της τελευταίας τριετίας των αποχωρήσεων λόγω συντάξεων; Με επικουρικό προσωπικό που και αυτό μειώνεται; Με συμβασιούχους; Ή μήπως μέσω της γνωστής μεθόδου των συμπράξεων δημόσιου και ιδιωτικού τομέα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Η κ. Γιαννακοπούλου εκ μέρους του Κινήματος Αλλαγής-ΠΑΣΟΚ έχει τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κυρία Υπουργέ, σήμερα το πρωί, κλιμάκια του ΠΑΣΟΚ ήμασταν στο ΙΚΑ Αγίων Αναργύρων, όπου είχαμε την ευκαιρία να μιλήσουμε με το προσωπικό, τους γιατρούς, τους νοσηλευτές. Υπάρχουν τεράστιες ελλείψεις. Τεράστιες ελλείψεις προσωπικού και οι γιατροί, στη συντριπτική τους πλειοψηφία, είναι άνθρωποι που μας είπαν ότι σε ένα με δύο χρόνια, θα πάρουν σύνταξη. Το ΙΚΑ Αγίων Αναργύρων υπολειτουργεί.

Πριν από μία εβδομάδα, ήμασταν στο ΙΚΑ Περιστερίου, όπου ενώ υπάρχουν όργανα, μαγνήτες κ.λπ., δεν υπάρχει προσωπικό, με αποτέλεσμα να υπάρχουν σύγχρονες υποδομές και να μην μπορούν οι Έλληνες πολίτες, να τα χρησιμοποιήσουν και να πρέπει να πηγαίνουν στον ιδιωτικό τομέα.

Επισκεφτήκαμε ξανά με κλιμάκιο του ΠΑΣΟΚ το Νοσοκομείο «Αγία Βαρβάρα», όπου άκουσον-άκουσον, έχει γίνει –έχετε φτιάξει- μία υπερσύγχρονη μονάδα ψυχιατρικής για εφήβους -και ξέρετε το πόσο τεράστια αύξηση ψυχιατρικών θεμάτων, ψυχολογικών θεμάτων, υπάρχουν- και είναι κλειστή, γιατί δεν υπάρχει το αναγκαίο προσωπικό.

Το ερώτημα, λοιπόν, είναι ξεκάθαρο. Εκτός από τα νομοσχέδια -τα οποία φέρνετε για να αλώνετε και να διαλύετε κυριολεκτικά την δημόσια υγεία, το Εθνικό Σύστημα Υγείας- επί του πρακτέου, τι σκοπεύετε να κάνετε για την πρωτοβάθμια υγεία, για τη δευτεροβάθμια υγεία, για τις δομές τις ψυχιατρικές, που είτε δεν λειτουργούν καθόλου, όπως σας είπα, με πολύ συγκεκριμένα παραδείγματα, είτε υπολειτουργούν λόγω υποστελέχωσης. Αυτό είναι το μεγάλο ερώτημα και σε αυτό ζητούμε και απαιτούμε απαντήσεις.

**ΠΡΟΕΔΡΕΥΩΝ (Δημήτριος Βίτσας):** Κυρία Γκάγκα, έχετε πέντε λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Να ξεκινήσω με το επίδομα. Όπως ξέρετε, στους υγειονομικούς δόθηκε ένα επίδομα, από την αρχή της πανδημίας δόθηκε ένα επίδομα, πέρυσι. Δεν ξαναδόθηκε φέτος. Φέτος για τους γιατρούς δόθηκαν αυξήσεις. Στους ένστολους δεν είχε δοθεί επίδομα. Όλοι περάσαμε την πανδημία. Βεβαίως, σε όλους θέλουμε να δώσουμε επίδομα και με τις δυνατότητες του προϋπολογισμού, προχωράμε και θα υπάρχουν αυξήσεις σιγά-σιγά για όλους.

Άρα το επίδομα, βεβαίως, είμαι γιατρός τριάντα χρόνια, πέρασα την πανδημία στο κατ’ εξοχήν νοσοκομείο, που αντιμετώπισε πάνω από δώδεκα χιλιάδες ασθενείς μέχρι στιγμής. Υπήρξε επίδομα, την πρώτη χρονιά. Δεν υπήρξε φέτος, πράγματι. Βεβαίως θέλουμε να δώσουμε επίδομα. Βεβαίως θέλουμε να δώσουμε αυξήσεις και στα πλαίσια των δυνατοτήτων μας, ήδη στους γιατρούς δίνουμε αυξήσεις, όχι απλώς επίδομα. Φέτος πήραν οι ένστολοι και εσείς το καταψηφίσατε και αλλάξετε γνώμη, ευτυχώς. Ελπίζουμε ότι θα συνεχίσουμε, στο πλαίσιο του προϋπολογισμού και στις δυνατότητες, να μπορούμε να βοηθήσουμε και όλες τις άλλες ομάδες.

Τώρα, με ρωτάτε για το μόνιμο προσωπικό στα νοσοκομεία. Κατ’ αρχάς, έχω ήδη απαντήσει στη Βουλή, τουλάχιστον τρεις φορές, επίκαιρες ερωτήσεις, όπου έχω στοιχεία που δείχνουν ότι τα νοσοκομεία έχουν πολύ περισσότερο προσωπικό συνολικά τώρα, από όσο είχαν πριν τρία χρόνια. Πριν την πανδημία, δηλαδή, είχαμε χιλιάδες προσωπικό λιγότερο στα νοσοκομεία από ό,τι έχουμε τώρα.

Άρα το ένα είναι οι μόνιμες θέσεις. Για πρώτη φορά -την προηγούμενη φορά που έγινε αυτή η συζήτηση, μου είπατε ότι «εμείς είχαμε τα μνημόνια και δεν μπορούσαμε, είχαμε 1 προς 5». Τα μνημόνια, το 1 προς 5, είναι εδώ και δέκα χρόνια. Όπως καταλαβαίνετε είναι πάρα πολλά τα χρόνια. Άρα οι θέσεις που λείπουν από το Εθνικό Σύστημα Υγείας, πράγματι, είναι πολλές.

Είναι η πρώτη φορά που δίνουμε τόσες πολλές θέσεις και θα συνεχίσουμε να προκηρύσσουμε θέσεις. Άρα για πρώτη φορά δίνουμε αυτόν τον αριθμό των προσλήψεων στο Εθνικό Σύστημα Υγείας. Δεν έχει γίνει ποτέ τα τελευταία χρόνια αυτός ο αριθμός μόνιμου προσωπικού, παράλληλα με το επικουρικό προσωπικό, που ξεπέρασε κατά πολύ, οποιαδήποτε πρόσληψη είχε γίνει στα προηγούμενα χρόνια. Και δεν σας το λέω ως Υπουργός, σας το λέω ως γιατρός, που ήμουν στα νοσοκομεία όλα αυτά τα χρόνια. Τα στοιχεία τα έχω και ως Υπουργός.

Άρα -και από τη μία πλευρά και από την άλλη- προσωπικό περισσότερο έχουμε, προϋπολογισμό περισσότερο έχουμε, και συνεχίζουμε να βοηθούμε και τα νοσοκομεία και τα κέντρα υγείας.

Ανοίγει και άλλη δομή πρωτοβάθμιας φροντίδας υγείας. Άρα ούτε γι’ αυτό έχετε δίκιο, ούτε για την πρωτοβάθμια φροντίδα.

Σε όλες τις πτυχές της υγείας: Πρωτοβάθμια, δευτεροβάθμια, πρόληψη, ανακουφιστική και τώρα θα έρθει και η μεταμοσχευτική –η ανακουφιστική έρχεται την επόμενη εβδομάδα.

Έχουμε ήδη νομοθετήσει και νομοθετούμε. Θα φέρουμε προς ψήφιση τα νομοσχέδια και όλα τα θέματα στην υγεία θα είναι καλύτερα. Είναι ήδη και θα είναι.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Τι ακριβώς θέλετε, κύριε Σταμενίτη;

**ΔΙΟΝΥΣΙΟΣ ΣΤΑΜΕΝΙΤΗΣ:** Απλώς να απευθυνθώ σε εσάς και να πω ότι η διαμαρτυρία μου, βρίσκει το γεγονός ότι οι Κοινοβουλευτικοί Εκπρόσωποι καταχρώνται τον χρόνο και έτσι παίρνουν χρόνο από τους Βουλευτές. Αυτός ήταν ο λόγος που εγώ διαμαρτυρήθηκα. Γι’ αυτά που είπε ο κ. Τσακαλώτος.

Μάλιστα θα θυμίσω ότι κατά την αρχή της συγκεκριμένης συνεδρίασης του προϋπολογισμού, ο κ. Τσακαλώτος, όπως έκανε κάθε χρόνο, όπως είπε ο ίδιος, διαμαρτυρήθηκε για την κατάχρηση του χρόνου που κάνουν οι Υπουργοί. Ενώ εδώ εμείς, οι Βουλευτές, παρατηρούμε ότι εκμεταλλεύονται την ιδιότητά τους οι Κοινοβουλευτικού Εκπρόσωποι και κάποιοι παίρνουν περισσότερο χρόνο από αυτόν που τους αναλογεί.

Να ζητήσω, όμως, συγγνώμη από τον κ. Τσακαλώτο, γιατί πραγματικά δεν κατανόησα γρήγορα την ανάγκη που έχει να δικαιολογήσει -αυτός και η παράταξή του- το βραδινό «όχι» που έγινε «ναι» το πρωί.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Δημήτριος Βίτσας):** Κύριε Τσακαλώτο, μην κάνουμε τώρα διάλογο.

**ΕΥΚΛΕΙΔΗΣ ΤΣΑΚΑΛΩΤΟΣ:** Για τριάντα δευτερόλεπτα, κύριε Πρόεδρε, σας παρακαλώ.

Έπρεπε να ζητήσετε συγγνώμη που διακόψατε στην πρώτη μου πρόταση, ξέροντας ότι εγώ συνήθως μιλάω επί της ουσίας και για το θέμα. Μόνο είκοσι δευτερόλεπτα, κυρία Γκάγκα, γιατί είπατε ότι υπάρχουν περισσότεροι πόροι…

**ΠΡΟΕΔΡΕΥΩΝ (Δημήτριος Βίτσας):** Δεν θα μπορέσει να απαντήσει η κ. Γκάγκα.

**ΕΥΚΛΕΙΔΗΣ ΤΣΑΚΑΛΩΤΟΣ:** Μια ερώτηση, γιατί θα με βοηθήσει για την ομιλία μου, για την ομιλία που θα κάνω.

Στον προϋπολογισμό που καταθέσατε στην Ευρωπαϊκή Ένωση, λέει εδώ, και αυτό είναι από πίνακα από το προσχέδιο του προϋπολογισμού που καταθέσατε…

(Θόρυβος από την πτέρυγα της Νέας Δημοκρατίας)

**ΧΡΗΣΤΟΣ ΜΠΟΥΚΩΡΟΣ:** Επί της διαδικασίας, κύριε Πρόεδρε.

**ΕΥΚΛΕΙΔΗΣ ΤΣΑΚΑΛΩΤΟΣ:** Διαδικασία όταν μιλάω εγώ;

**ΠΡΟΕΔΡΕΥΩΝ (Δημήτριος Βίτσας):** Μετά, κύριε Μπουκώρο, μετά.

Συνεχίστε, κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Μία ερώτηση, κυρία Γκάγκα, εάν έχετε την καλοσύνη…

(Θόρυβος από την πτέρυγα της Νέας Δημοκρατίας)

Μία ερώτηση και θα είχα τελειώσει.

**ΠΡΟΕΔΡΕΥΩΝ (Δημήτριος Βίτσας):** Κύριε Τσακαλώτο, πείτε αυτό που θέλετε.

(Θόρυβος από την πτέρυγα της Νέας Δημοκρατίας)

Δεν καταλαβαίνω τι κερδίζετε με φωνασκίες. Δεν καταλαβαίνω, σας παρακαλώ! Θα με κάνετε εμένα να πω «σταμάτα» ή να κατέβω και να…

**ΕΥΚΛΕΙΔΗΣ ΤΣΑΚΑΛΩΤΟΣ:** Κυρία Γκάγκα, εάν έχετε την καλοσύνη, έχετε καταθέσει για τον προϋπολογισμό…

**ΙΩΑΝΝΗΣ ΜΕΛΑΣ:** Κύριε Πρόεδρε, δεν λειτουργεί έτσι η Βουλή. Δεν είναι δυνατόν!

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν είναι δυνατόν να μην ακούτε επιχειρήματα.

**ΠΡΟΕΔΡΕΥΩΝ (Δημήτριος Βίτσας):** Κύριε Τσακαλώτο, κάνετε το λάθος τώρα, αντί να απευθυνθείτε στην κ. Γκάγκα με μία σύντομη ερώτηση, να καταπιάνεστε με τους συναδέλφους.

**ΕΥΚΛΕΙΔΗΣ ΤΣΑΚΑΛΩΤΟΣ:** Τριάντα δευτερόλεπτα ζήτησα, κύριε Πρόεδρε. Δεν μπορώ να κάνω μία ερώτηση;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Συγγνώμη, κύριε Πρόεδρε, αλλά ξεκαθαρίστε επί της διαδικασίας…

**ΠΡΟΕΔΡΕΥΩΝ (Δημήτριος Βίτσας):** Με συγχωρείτε, αφήστε να το πω εγώ. Σας παρακαλώ πολύ!

**ΕΥΚΛΕΙΔΗΣ ΤΣΑΚΑΛΩΤΟΣ:** Μπορώ να μιλήσω για τριάντα δευτερόλεπτα χωρίς διακοπές;

**ΙΩΑΝΝΗΣ ΜΕΛΑΣ:** Τί διαδικασία είναι αυτή;

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Πρώτον, να αναφέρεστε στο Προεδρείο. Δεύτερον, να υπενθυμίσω ότι οι Κοινοβουλευτικοί Εκπρόσωποι, εκτός…

**ΧΡΗΣΤΟΣ ΜΠΟΥΚΩΡΟΣ:** Όχι, όχι…

**ΠΡΟΕΔΡΕΥΩΝ (Δημήτριος Βίτσας):** Τι είναι αυτά τώρα! Θα μου λέτε, κύριε Μπουκώρο, «όχι, όχι»; Όχι τι; Καθίστε κάτω στη θέση σας, μην κουνάτε το χέρι σας και περιμένετε.

**ΧΡΗΣΤΟΣ ΜΠΟΥΚΩΡΟΣ:** Δεν κουνάω το χέρι.

**ΠΡΟΕΔΡΕΥΩΝ (Δημήτριος Βίτσας):** Έχετε λίγο περίεργη άποψη τι σημαίνει κουνάω το χέρι.

Οι Κοινοβουλευτικοί Εκπρόσωποι, εκτός από την ομιλία τους, τη δευτερολογία τους και την τριτολογία τους, έχουν στη διάρκεια της συνεδρίασης το δικαίωμα να πάρουν τρεις φορές τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, επί της διαδικασίας που αναφέρεστε, μπορώ να πάρω τον λόγο;

**ΠΡΟΕΔΡΕΥΩΝ (Δημήτριος Βίτσας):** Με συγχωρείτε, να ολοκληρώσει ο κ. Τσακαλώτος.

**ΧΡΗΣΤΟΣ ΜΠΟΥΚΩΡΟΣ:** Πριν ολοκληρώσει ο κ. Τσακαλώτος.

**ΠΡΟΕΔΡΕΥΩΝ (Δημήτριος Βίτσας):** Σας είπα ότι μετά θα σας δώσω τον λόγο επί της διαδικασίας.

**ΧΡΗΣΤΟΣ ΜΠΟΥΚΩΡΟΣ:** Μα δεν είναι έτσι η διαδικασία, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ελάτε, κύριε Τσακαλώτο, συνεχίστε.

**ΕΥΚΛΕΙΔΗΣ ΤΣΑΚΑΛΩΤΟΣ:** Σε τριάντα δευτερόλεπτα θα είχα τελειώσει. Ήταν μια πραγματική ερώτηση, κυρία Γκάγκα.

Στον προϋπολογισμό που καταθέσατε στην Ευρωπαϊκή Ένωση λέει για την υγεία ότι το 2022 οι δαπάνες θα είναι στο 6,1%, ενώ το 2023 θα είναι 5,6%. Μπορείτε να μου πείτε, εάν αυτό ισχύει, είναι ή δεν είναι μειωμένες οι δαπάνες της υγείας ως ποσοστό του ΑΕΠ, όπως λέει το προσχέδιο στην Ευρωπαϊκή Ένωση; Έχει αλλάξει κάτι; Μπορείτε να μου πείτε, κατά τη δική σας άποψη, τι είναι οι δαπάνες ως ποσοστό του ΑΕΠ; Αυτό να μου πείτε μόνο.

**ΠΡΟΕΔΡΕΥΩΝ (Δημήτριος Βίτσας):** Ωραία.

Κυρία Γκάγκα…

**ΧΡΗΣΤΟΣ ΜΠΟΥΚΩΡΟΣ:** Πάντως, έτσι, κύριε Πρόεδρε, θα χαθεί η μπάλα επί της διαδικασίας.

**ΠΡΟΕΔΡΕΥΩΝ (Δημήτριος Βίτσας):** Δεν έχουμε καμμία μπάλα εδώ πέρα, κύριε Μπουκώρο, δεν κάνουμε Μουντιάλ.

**ΧΡΗΣΤΟΣ ΜΠΟΥΚΩΡΟΣ:** Έχουμε Μουντιάλ…

**ΠΡΟΕΔΡΕΥΩΝ (Δημήτριος Βίτσας):** Η κ. Γκάγκα έχει τον λόγο και κλείνει η συζήτηση.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε συνάδελφε, τα νούμερα σάς τα έδωσα ήδη. Το ποσοστό για τις δαπάνες της υγείας ανεβαίνει κατά 500 εκατομμύρια περίπου. Στο ποσοστό του ΑΕΠ, αυτό πρέπει να μας το πει το Υπουργείο Οικονομικών. Δεν το έχω αυτήν τη στιγμή πρόχειρο. Μπορεί να το απαντήσει ο Υπουργός Οικονομικών μόλις γυρίσει. Σε ποσοστό του ΑΕΠ πάντως οι δαπάνες για την υγεία είναι ένας μεγάλος λογαριασμός, αν τοποθετήσετε όχι μόνο τις δαπάνες που δίνουμε στα νοσοκομεία, που είναι ο προϋπολογισμός του Υπουργείου Υγείας, αλλά και ο προϋπολογισμός του ΕΟΠΥΥ που δεν ανήκει μεν στο Υπουργείο Υγείας, αλλά που πληρώνει τις δαπάνες της υγείας, πληρώνει τα φάρμακα των ασθενών, πληρώνει ένα μέρος των δαπανών για τα νοσήλια, άρα πρέπει να συνυπολογίσετε και τα δύο μαζί. Δεν είναι ευκαταφρόνητο ποσό. Είναι ένας μεγάλος λογαριασμός.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Μπουκώρο, έχετε τον λόγο επί της διαδικασίας.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, κοιτάξτε. Έκανε και πέρσι στον προϋπολογισμό η Κοινοβουλευτική Ομάδα του ΣΥΡΙΖΑ ακριβώς αυτό που επαναλαμβάνει και φέτος. Γνωρίζετε εσείς ως εμπειρότερος εμού ότι ορίζεται ένας Κοινοβουλευτικός Εκπρόσωπος από κάθε πολιτική παράταξη στη συζήτηση του προϋπολογισμού. Απλά επειδή η συζήτηση είναι πενθήμερη, τα κόμματα κατόπιν απόφασης της Διάσκεψης των Προέδρων ή σε συνεννόηση με αυτήν, ορίζουν και αντικαταστάτες έναν έκαστο κάθε μέρα. Κάθε πρωί όταν ξεκινά η συνεδρίαση, ο Προεδρεύων λέει ότι ο Κοινοβουλευτικός Εκπρόσωπος που έχει οριστεί ως αντικαταστάτης για τη συγκεκριμένη μέρα μπορεί να πάρει τον λόγο για τρία λεπτά τρεις φορές. Αυτή είναι η συμφωνία.

Ποια πολιτική πονηριά κάνει ο ΣΥΡΙΖΑ; Ήλθε το πρωί ο κ. Ραγκούσης εδώ, μίλησε τρεις φορές, επετέθη απρόκλητα στον κ. Παναγιώτη Πικραμμένο, τον Αντιπρόεδρο της Κυβέρνησης, έκανε τις τοποθετήσεις του, έκανε την κριτική του και έρχεται το απόγευμα να μιλήσει άλλες τρεις φορές ο κ. Τσακαλώτος ως Κοινοβουλευτικός Εκπρόσωπος.

(Θόρυβος από την πτέρυγα του ΣΥΡΙΖΑ)

**ΕΥΚΛΕΙΔΗΣ ΤΣΑΚΑΛΩΤΟΣ:** Δυόμισι λεπτά μίλησα. Εσύ ήδη μιλάς τρία λεπτά!

**ΧΡΗΣΤΟΣ ΜΠΟΥΚΩΡΟΣ:** Αυτό εσείς το λέτε τήρηση των συμφωνηθέντων; Είναι αυτό τήρηση των συμφωνηθέντων, κύριε Πρόεδρε; Δηλαδή αν έλθει ο τρίτος Κοινοβουλευτικός Εκπρόσωπος του ΣΥΡΙΖΑ στις εννιά το βράδυ, θα μιλήσει άλλες τρεις φορές;

Εγώ προσωπικά που είμαι Κοινοβουλευτικός Εκπρόσωπος της Νέας Δημοκρατίας σήμερα, έλαβα τον λόγο μία φορά από εσάς και απάντησα στην κριτική του κ. Ραγκούση προς τον κ. Παναγιώτη Πικραμμένο, τον Αντιπρόεδρο της Κυβέρνησης, δηλαδή δύο φορές και περιμένω εδώ μέχρι το βράδυ, αν χρειαστεί, για να μιλήσω ακόμα μία φορά.

Δύο μέτρα και δύο σταθμά δεν μπορεί να χρησιμοποιούμε για τους Κοινοβουλευτικούς Εκπροσώπους. Παρακαλώ να τηρούνται τα συμφωνηθέντα. Αυτές οι «ντρίμπλες» και τα αντικανονικά «μαρκαρίσματα» δεν περνάνε σε εμάς.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Δεν ξέρω κατ’ αρχάς τι περνάει στον έναν και τι περνάει στον άλλον και μου είναι αδιάφορο, αλλά πρέπει να υπενθυμίσω ότι ο κ. Τσακαλώτος είναι Κοινοβουλευτικός Εκπρόσωπος του ΣΥΡΙΖΑ.

**ΧΡΗΣΤΟΣ ΜΠΟΥΚΩΡΟΣ:** Σήμερα είχε οριστεί ο κ. Ραγκούσης.

**ΠΡΟΕΔΡΕΥΩΝ (Δημήτριος Βίτσας):** Μισό λεπτάκι. Καταλαβαίνω πάρα πολύ καλά τι λέτε. Δεν είναι δυνατόν το Προεδρείο, το οποίο είναι ανά δύο ώρες, δεν γνώριζα αν ο κ. Βρούτσης …

**ΧΡΗΣΤΟΣ ΜΠΟΥΚΩΡΟΣ:** … (Δεν ακούστηκε)

**ΠΡΟΕΔΡΕΥΩΝ (Δημήτριος Βίτσας):** Θα το κοιτάξουμε. Λαμβάνεται υπ’ όψιν και σημειώνεται η παρατήρησή σας και προχωράμε.

**ΕΥΚΛΕΙΔΗΣ ΤΣΑΚΑΛΩΤΟΣ:** Σόου θέλουν να κάνουν. Για δυόμισι λεπτά μίλησα. Σιγά το πράγμα! Σόου κάνετε.

**ΠΡΟΕΔΡΕΥΩΝ (Δημήτριος Βίτσας):** Εντάξει. Σας παρακαλώ.

Τώρα θα λάβει τον λόγο ο κ. Δελής. Μετά τον κ. Δελή είναι ο κ. Μελάς και μετά ο Υφυπουργός Ανάπτυξης και Επενδύσεων κ. Τσακίρης.

**ΑΝΑΣΤΑΣΙΑ ΓΚΑΡΑ:** Κάθε δύο ώρες είχαμε πει ότι θα μιλάνε Υπουργοί, κάθε μία ώρα μιλάνε.

**ΠΡΟΕΔΡΕΥΩΝ (Δημήτριος Βίτσας):** Κοιτάξτε. Αυτό είναι το πρόβλημα. Κάθε μία ώρα είναι γραμμένοι, αλλά γίνονται αυτές οι φασαρίες, οπότε περνάει η ώρα. O κ. Τσακίρης ήταν γραμμένος για τις πέντε η ώρα. Θα μιλήσει γύρω στις πέντε και τέταρτο.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Πανηγυρίζει, λοιπόν, η Κυβέρνηση και οι Βουλευτές της για το ότι ο κρατικός προϋπολογισμός της νέας χρονιάς είναι ο πρώτος εκτός μνημονιακής επιτήρησης και ενισχυμένης εποπτείας.

Αλήθεια, όμως, πώς γίνεται να είμαστε έξω από τα μνημόνια, να έχουμε ξεφύγει από τον κλοιό της ενισχυμένης εποπτείας, όπως λέτε, και οι αντιλαϊκοί έμμεσοι και άμεσοι φόροι κάθε χρόνο να αυξάνονται -για το 2023 τους πάτε στα 60 δισεκατομμύρια- και να φορτώνονται κατά 95% στις πλάτες του λαού; Πώς γίνεται και στην περίοδο της κρίσης και στην καπιταλιστική ανάπτυξη τον λογαριασμό να τον πληρώνει πάντα ο λαός και οι μεγάλοι επιχειρηματικοί όμιλοι να είναι πάντα κερδισμένοι; Δεκαπέντε δισεκατομμύρια και παραπάνω ευρώ ετοιμάζετε με αυτόν τον προϋπολογισμό για τους μεγαλομετόχους τους για το 2023 από το Πρόγραμμα Δημοσίων Επενδύσεων και το Ταμείο Ανάκαμψης, την ώρα που τις κρατικές δαπάνες για τις κοινωνικές ανάγκες του λαού –υγεία, παιδεία, πρόνοια- τις κρατάτε χαμηλές και «παγωμένες» για χρόνια και τις απώλειες του λαού δεν τις καλύπτετε με τίποτα.

Πώς γίνεται ακόμα και όταν εναλλάσσονται οι αστικές κυβερνήσεις στο τιμόνι της εξουσίας, όλοι σας οι προϋπολογισμοί να έχουν τα ίδια βασικά αντιλαϊκά χαρακτηριστικά και τους ίδιους αντιλαϊκούς στόχους; Και όμως γίνεται, γιατί όλοι διαχρονικά οι κρατικοί προϋπολογισμοί όλων των αστικών κυβερνήσεων υπηρετούν την ίδια ταξική αντιλαϊκή στρατηγική, έχουν ως κοινό τους παρονομαστή το μνημόνιο των μνημονίων, δηλαδή την πολιτική εκείνη που υπηρετεί τα συμφέροντα και τα κέρδη του κεφαλαίου σε βάρος των δικαιωμάτων και των αναγκών του λαού.

Όλοι εσείς εδώ οι υπέρμαχοι της καπιταλιστικής ανάπτυξης και οι θιασώτες της πράσινης μετάβασης δεν νομίζετε ότι κάποια στιγμή πρέπει να απολογηθείτε στον λαό για τα «φούμαρα» που του πετάτε συνέχεια;

Δεν μου λέτε: Αυτήν την πολιτική σας για την ενεργειακή απεξάρτηση της χώρας και της Ευρωπαϊκής Ένωσης από τη Ρωσία δεν την προχωράτε όλοι σας με γρήγορους ρυθμούς; Δεν αυξάνεται ραγδαία η συμμετοχή των Ανανεώσιμων Πηγών Ενέργειας στο ενεργειακό μίγμα της χώρας; Όλα αυτά δεν τα διαφημίζετε όλοι σας ως φιλολαϊκά; Γιατί τότε η ενεργειακή φτώχεια εξαπλώνεται; Γιατί το ρεύμα και τα καύσιμα τα χρυσοπληρώνει ο λαός και η ακρίβεια δεν τον αφήνει να πάρει ανάσα;

Όσο για την άθλια κυβερνητική προπαγάνδα για τις καλύτερες τάχα μέρες από τους ρυθμούς ανάπτυξης που έρχονται, αυτή γίνεται κυριολεκτικά φύλλο και φτερό από τις προβλέψεις αυτού του ίδιου προϋπολογισμού για υψηλό πληθωρισμό και πρωτογενή πλεονάσματα, καθώς αυτά, όπως καταλαβαίνετε, προμηνύουν νέα επίθεση στο λαϊκό εισόδημα.

Όπως στην οικονομία, έτσι και στην παιδεία και τον πολιτισμό τα τελευταία χρόνια υλοποιούνται απαρέγκλιτα οι βασικές στρατηγικές επιλογές και αυτές οι επιλογές υπηρετούνται σταθερά από όλους διαχρονικά τους προϋπολογισμούς του αστικού κράτους –και από τον τωρινό φυσικά-, παρά την εναλλαγή των κυβερνήσεων.

Για τον πολιτισμό τι να πει κανείς; Μόνο και μόνο το γεγονός ότι αυτός έχει μια εντελώς συμβολική συμμετοχή και παρουσία στον κρατικό προϋπολογισμό με εκείνο το «ιλιγγιώδες» ποσοστό του 0,06%, τα λέει όλα. Το θέμα, όμως, δεν βρίσκεται μονάχα στο απαράδεκτα χαμηλό ποσοστό του προϋπολογισμού για τον πολιτισμό, αλλά και στους στόχους που αυτός έρχεται να υπηρετήσει.

Ο φετινός προϋπολογισμός αποκαλείται προϋπολογισμός επιδόσεων για τον πολιτισμό, όχι βέβαια για την ανάπτυξη του πολιτιστικού επιπέδου του λαού που τον έχετε καταδικάσει στο τηλεοπτικό σκουπιδαριό, αλλά για την εμπορευματοποίηση και επιχειρηματική αξιοποίηση κάθε είδους πολιτιστικής κληρονομιάς και δραστηριότητας ως ένα απλό φόντο-ντεκόρ κάθε είδους εκδηλώσεων, από τη μόδα ως την εστίαση.

Ύστερα είναι και εκείνη η χρόνια υποχρηματοδότηση της εκπαίδευσης και των σχολείων. Πέντε κάτω, πέντε πάνω, όπως φέτος, δεν έχει και μεγάλη σημασία. Είναι μια υποχρηματοδότηση η οποία, όμως, βαραίνει κάθε εκπαιδευτική λειτουργία και είναι εμφανής σε όλα πια τα επίπεδα των σχολικών υποδομών, του προσωπικού, του σχολικού εξοπλισμού, των λειτουργικών δαπανών, παντού. Σχολεία υποσυντηρημένα, με σοβάδες να πέφτουν παντού όλο και πιο συχνά ή ακόμα και ολόκληρες οροφές, όπως στην Πυλαία της Θεσσαλονίκης, που τα καθιστούν επικίνδυνα για την ασφάλεια μαθητών και εκπαιδευτικών.

Αν, μάλιστα, δίπλα σε αυτή την υποσυντήρηση εξαιτίας της ανεπαρκούς χρηματοδότησης των δήμων από το κράτος προσθέσουμε και την παλαιότητα των σχολικών κτηρίων, που λέει ότι μόνο το ένα από τα έξι σχολικά κτήρια είναι της τελευταίας εικοσαετίας, δηλαδή χτισμένο με τον τελευταίο αντισεισμικό κανονισμό και όλα τα υπόλοιπα είναι παλαιότερα, με τα μισά από αυτά να είναι πάνω από πενήντα χρόνων και σκεφθούμε ότι ζούμε στην πιο σεισμογενή χώρα της Ευρώπης, τότε καταλαβαίνουμε ότι η κατάσταση είναι πάρα πολύ σοβαρή.

(Στο σημείο αυτό την Προεδρική Έδρα καταλαμβάνει η H΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ)**

Αυτό, λοιπόν, το σχολείο το εξουθενωμένο από την υποχρηματοδότηση, στην οποία το έχετε καταδικάσει όλοι σας, ανοιχτά πια το ωθείτε και το οδηγείτε στην αναζήτηση χορηγών με το αζημίωτο και αυτό το βαφτίζετε αυτονομία –λέει- της σχολικής μονάδας. Μάλιστα, πίσω από αυτή την αυτονομία προσπάθησε να κρυφτεί ακόμη και αυτός ο ίδιος ο Πρωθυπουργός, με αφορμή το τραγικό περιστατικό του σχολείου των Σερρών.

Δεν είναι όμως αυτονομία, όταν το κράτος αποσείει τις δικές του υποχρεώσεις και ευθύνες για σύγχρονα παιδαγωγικά κατάλληλα και ασφαλή σχολικά κτήρια. Καραμπινάτη αντιλαϊκή πολιτική είναι. Και την αξιολόγηση στην εκπαίδευση γι’ αυτή την αυτονομία του σχολείου την προωθείτε όλοι σας, βήμα- βήμα, η οποία βέβαια θα έχει ως κατάληξη, πολύ πολύ γρήγορα, τον χωρισμό των σχολείων σε διάφορες κατηγορίες.

Μάλιστα, φτάνετε και στο σημείο να κρατάτε ως ομήρους, και να τους αρνείστε ακόμα και την οριστική τους μονιμοποίηση όλων όσων εσείς διορίσατε στην εκπαίδευση, προκειμένου να τους εκβιάσετε να δεχτούν την αξιολόγηση, την υποταγή τους δηλαδή στην κυρίαρχη εκπαιδευτική πολιτική.

Για την ειδική αγωγή, όσο και αν ψάξαμε τίποτα δεν βρήκαμε στον προϋπολογισμό. Αντίθετα, χρήματα δίνονται όχι για το σχολείο της ολόπλευρης γνώσης και διαπαιδαγώγησης, αλλά για το σχολείο της πληροφορίας και εκείνων των ληξιπρόθεσμων δεξιοτήτων.

Στα πανεπιστήμια η πολιτική αυτή παρουσιάζεται ως σύνδεση με την αγορά εργασίας και τις επιχειρήσεις, ακόμα και με το ΝΑΤΟ. Και όλοι οι προϋπολογισμοί -φυσικά και ο τωρινός- μαζί με τους σχετικούς νόμους οδηγούν σταθερά το πανεπιστήμιο όλο και περισσότερο να λειτουργεί ως επιχείρηση για τις ανάγκες των επιχειρήσεων, αφήνοντας στα αζήτητα τις ανάγκες των φοιτητών για σπουδές με ποιότητα και φοιτητική μέριμνα.

Πρόσφατο είναι το παράδειγμα φοιτητή στη Λάρισα που δεν του δίνατε το πτυχίο του λόγω χρεών στην κρατική φοιτητική εστία, παρακαλώ! Σκεφτείτε, δηλαδή, τι έχει να γίνει όταν ετοιμαστούν οι ιδιωτικές φοιτητικές εστίες με τα ΣΔΙΤ.

Και η λειτουργία του πανεπιστημίου ως επιχείρηση έφτασε στο σημείο να απαγορεύει σε φοιτητές δωρεάν μεταπτυχιακού στην Ιατρική στη Θεσσαλονίκη να κάνουν μάθημα σε αίθουσα που ανακαινίστηκε με χρήματα των πληρωμένων μεταπτυχιακών.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε.

**ΙΩΑΝΝΗΣ ΔΕΛΗΣ:** Κλείνω, θα χρειαστώ ελάχιστο χρόνο, κυρία Πρόεδρε.

Όσο για την πανεπιστημιακή έρευνα, το κράτος και η Ευρωπαϊκή Ένωση δεν χρηματοδοτούν εκείνη την έρευνα για τη βελτίωση της ποιότητας της ζωής του λαού, αλλά μονάχα αυτή την έρευνα που φέρνει κέρδη στις επιχειρήσεις.

Κλείνοντας –κι ευχαριστώ πολύ για την ανοχή, κυρία Πρόεδρε- έχουν πάρα πολλούς λόγους οι λαϊκοί άνθρωποι να βρεθούν στα συλλαλητήρια του Σαββάτου ενάντια σε αυτόν τον προϋπολογισμό. Και έχουν ακόμα περισσότερους λόγους όλα αυτά να τα σκεφτούν και να τα λάβουν υπόψη τους όταν θα έρθει η ώρα της ψήφου, δυναμώνοντας το ΚΚΕ, τον μόνο συνεπή αντίπαλο αυτής της αντιλαϊκής πολιτικής.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε και εμείς, κύριε συνάδελφε.

Τον λόγο τώρα έχει εκ μέρους της Νέας Δημοκρατίας ο κ. Μελάς.

**ΙΩΑΝΝΗΣ ΜΕΛΑΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα τον προϋπολογισμό του 2023, τον πρώτο μεταμνημονιακό προϋπολογισμό, κάτι πολύ σημαντικό για τη χώρα μας μετά τα δώδεκα χρόνια περιπετειών που περάσαμε στον τομέα της οικονομίας, με τα πολύ γνωστά αρνητικά αποτελέσματα για την καθημερινότητα των πολιτών.

Όμως σε αυτόν τον προϋπολογισμό είμαστε αρκετά χαρούμενοι, γιατί καταφέραμε ως Κυβέρνηση, παρά τις δύσκολες συνθήκες τις οποίες έχουμε ζήσει τα τελευταία τριάμισι χρόνια περίπου, να είναι ένας αναπτυξιακός προϋπολογισμός, ένας προϋπολογισμός με θετικά πρόσημα στους αριθμούς, ένας προϋπολογισμός ο οποίος έχει φτάσει στο σημείο αυτό μετά από πολύ σκληρή δουλειά που έχει γίνει από την παρούσα Κυβέρνηση. Γιατί τίποτα δεν γίνεται με μαγικά ραβδιά. Τίποτα δεν γίνεται χωρίς προσπάθεια. Τίποτα δεν γίνεται χωρίς πρόγραμμα, αλλά με πολλή και σκληρή δουλειά.

Ας πάμε όμως να δούμε συνολικά τι έχει γίνει αυτά τα τελευταία τριάμισι χρόνια με την Κυβέρνηση της Νέας Δημοκρατίας, γιατί πέρα από μεταμνημονιακός προϋπολογισμός είναι και ένας προεκλογικός προϋπολογισμός και ήρθε η ώρα να κάνουμε ταμείο για το τι κάναμε και για ποιον λόγο θα ζητήσουμε στις επόμενες εκλογές, μέσα στο 2023, από τον ελληνικό λαό να εμπιστευτεί ξανά αυτή την Κυβέρνηση, τον Πρωθυπουργό Κυριάκο Μητσοτάκη, για να κρατήσει ξανά το τιμόνι της χώρας.

Η ανάπτυξη, λοιπόν, για το 2022 θα κυμανθεί στο 5,6%, ενώ για το 2023 αναμένεται να ανέλθει στο 1,8%. Ποια ήταν η ανάπτυξη που είχαμε στην περίοδο της διακυβέρνησης του ΣΥΡΙΖΑ; Μηδέν.

Παραλάβαμε τον Ιούλιο του 2019 την ανεργία στο 17,3% και σήμερα βρίσκεται στο 11,6%. Συνολικά, δηλαδή, μειώσαμε πέντε μονάδες την ανεργία στη χώρα μας. Μάλιστα τους πρώτους δέκα μήνες του 2022 έχουν δημιουργηθεί περίπου εκατόν πενήντα χιλιάδες περισσότερες θέσεις εργασίας.

Παραλάβαμε τον κατώτατο μισθό στα 650 ευρώ και σήμερα έχουμε διαμορφώσει τον κατώτατο μισθό στη χώρα στα 713 ευρώ, με δύο αυξήσεις, ενώ αναμένεται και τρίτη αύξηση εντός του 2023.

Τα χρόνια της δικής μας διακυβέρνησης μειώσαμε περισσότερους από πενήντα φόρους και εισφορές για τους πολίτες και για τις επιχειρήσεις. Τα χρόνια του ΣΥΡΙΖΑ επιβλήθηκαν είκοσι εννέα νέοι φόροι στους πολίτες και στις επιχειρήσεις. Τον δε ΕΝΦΙΑ, που εσείς θα καταργούσατε, τον μειώσαμε περίπου μεσοσταθμικά στο 30%.

Η Ελλάδα μετατρέπεται με όλες αυτές τις μεταρρυθμίσεις σε ένα πραγματικά ελκυστικό επενδυτικό περιβάλλον. Από το 3,1% με 3,6% που κυμαινόταν το Πρόγραμμα Δημοσίων Επενδύσεων την περίοδο του ΣΥΡΙΖΑ, σήμερα έχει αυξηθεί περίπου στο 5,5% του ΑΕΠ.

Το 2023 οι επενδύσεις θα ανέλθουν συνολικά στη χώρα μας στα 12 δισεκατομμύρια ευρώ, αξιοποιώντας εθνικούς πόρους, αλλά και το Ταμείο Ανάκαμψης. Οι άμεσες ξένες επενδύσεις ανήλθαν στα 5 δισεκατομμύρια ευρώ το 2021 που είναι η υψηλότερη επίδοση της τελευταίας εικοσαετίας.

Η ανοδική πορεία στις άμεσες ξένες επενδύσεις συνεχίζεται και το 2022, όπου έχουμε ξεπεράσει ήδη το 95% του προηγούμενου έτους. Μάλιστα, σύμφωνα με στοιχεία του «ECONOMIST», η Ελλάδα αναδεικνύεται ως πρωταθλήτρια στη βελτίωση του επιχειρηματικού περιβάλλοντος και τα τελευταία τρία χρόνια έχουμε ανέβει κατά δεκαέξι θέσεις στην κατάταξη. Επίσης, η Ευρωπαϊκή Επιτροπή εκτιμά ότι η Ελλάδα θα είναι πρωταθλήτρια σε ρυθμό αύξησης επενδύσεων στην Ευρώπη κατά την επόμενη τριετία.

Φυσικά, σημαντικό ρόλο στη βελτίωση αυτού του επιχειρηματικού περιβάλλοντος έχει παίξει ο ψηφιακός μετασχηματισμός του κράτους που υλοποιείται από το Υπουργείο Ψηφιακής Διακυβέρνησης.

Πάμε να δούμε τον κύκλο εργασιών των επιχειρήσεων. Το πρώτο εξάμηνο του 2022 ανήλθε στα 203 δισεκατομμύρια ευρώ, παρουσιάζοντας αύξηση κατά 32 εκατομμύρια ευρώ σε σχέση με το πρώτο εξάμηνο του 2019 που ήταν 153 δισεκατομμύρια ευρώ. Το χρέος το 2018 ήταν στο 186% του ΑΕΠ. Φέτος έχει μειωθεί στο 168,9% του ΑΕΠ και το 2023 αναμένεται να μειωθεί στο 159,3%.

Προχωρήσαμε σε πλήρη άρση των capital control που εσείς επιβάλατε το 2015 με εκείνη την περήφανη διαπραγμάτευση. Αποπληρώσαμε νωρίτερα τα δάνεια του Διεθνούς Νομισματικού Ταμείου. Η χώρα μας βγήκε από την ενισχυμένη εποπτεία τον Αύγουστο του 2022 στην οποία ο ΣΥΡΙΖΑ μας έβαλε το 2018. Η ελληνική οικονομία αναβαθμίστηκε συνολικά έντεκα φορές τα τελευταία τρία χρόνια και αυτά είναι τα αποτελέσματα των μεταρρυθμίσεων της διακυβέρνησής μας, οι οποίες βελτιώνουν την καθημερινότητα των πολιτών και ενισχύουν την εξωστρέφεια και την ανταγωνιστικότητα της ελληνικής οικονομίας.

Είναι μερικά από τα σημαντικά βήματα προόδου που έγιναν από την Κυβέρνηση της Νέας Δημοκρατίας σε μια πολύ δύσκολη και έντονη περίοδο, με αστάθμητους παράγοντες και σύνθετες κρίσεις.

Αντιμετωπίσαμε και διαχειριζόμαστε μια πανδημία, την ενεργειακή κρίση, τον πόλεμο από την εισβολή της Ρωσίας στην Ουκρανία και τις συνεχιζόμενες προκλήσεις της Τουρκίας.

Σε αυτή όλη την πραγματικότητα, λοιπόν, που υπάρχει, ο ΣΥΡΙΖΑ επιλέγει για ακόμα μια φορά τον λαϊκισμό και τα ψέματα. Ακούμε τους συναδέλφους της Αντιπολίτευσης να χαρακτηρίζουν τον προϋπολογισμό ότι σφραγίζει την πολιτική των αδικιών και των πολιτικών αδιεξόδων, ότι δεν είναι για την καταπολέμηση της ακρίβειας και αυξάνει τις κοινωνικές ανισότητες, ότι ενισχύονται με τις επιδοτήσεις οι αισχροκέρδειες και ενισχύονται τα κέρδη των εταιρειών, ότι δεν είναι αναπτυξιακός, ότι είναι ελλειμματικός, ότι είναι υφεσιακός και μειώνονται οι άμεσες ξένες επενδύσεις. Πραγματικά, λοιπόν, ακούγοντας όλα αυτά απορούμε αν έχετε μελετήσει τον προϋπολογισμό του 2023 ή απλά συνεχίζετε σε έναν δικό σας δρόμο στα δικά σας παραμύθια.

Γιατί αν τον είχατε μελετήσει θα βλέπατε ότι τα μέτρα ύψους 8 δισεκατομμυρίων ευρώ για την αντιμετώπιση της ενεργειακής κρίσης είναι κοινωνικό μέτρο, το επίδομα των 250 ευρώ που θα λάβουν οι πιο ευάλωτοι συμπολίτες μας τις επόμενες μέρες είναι κοινωνικό μέτρο. Το επίδομα των 600 ευρώ για τους ένστολους αρχικά είχατε πει ότι θα το ψηφίσατε, μετά μπερδευτήκατε στα κουτάκια και τώρα ο κ. Τσακαλώτος ήρθε εδώ και μας είπε ότι το χρησιμοποιούμε ως σπέκουλα. Όχι, δεν το χρησιμοποιούμε ως σπέκουλα, κύριε Τσακαλώτο, απλά εμείς έχουμε επιλέξει σε σχέση με εσάς έναν διαφορετικό δρόμο. Εμείς είμαστε με τον νόμο, είμαστε με τους ανθρώπους που υπερασπίζονται τον νόμο, είμαστε με τους ανθρώπους που φεύγουν το πρωί από τα σπίτια τους και δεν ξέρουν αν θα γυρίσουν πίσω, αντιμετωπίζοντας την εγκληματικότητα, με αυτούς που αντιμετωπίζουν στο Αιγαίο τους παράνομους μετανάστες, με όλους αυτούς, ενώ εσείς επιλέγετε -και συνεχίζετε να επιλέγετε- να είσαστε με την ανομία, με την παρανομία, με τους μπαχαλάκηδες, με όλους αυτούς.

**ΕΥΚΛΕΙΔΗΣ ΤΣΑΚΑΛΩΤΟΣ:** Με τις νοσηλεύτριες είμαστε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε σας παρακαλώ.

**ΙΩΑΝΝΗΣ ΜΕΛΑΣ:** Με τις νοσηλεύτριες είμαστε εμείς πρώτοι, με τους γιατρούς ήμασταν εμείς πρώτοι, όταν και επίδομα δώσαμε για να ενισχύσουμε όλους αυτούς που έδωσαν μάχη μέσα στην πανδημία και αυξάνουμε με τον προϋπολογισμό αυτόν τους τακτικούς μισθούς.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε.

**ΙΩΑΝΝΗΣ ΜΕΛΑΣ:** Ευχαριστώ πολύ, κυρία Πρόεδρε, για την ανοχή σας.

Η Κυβέρνηση της Νέας Δημοκρατίας στο τέλος θα μετρηθεί για όλα αυτά που έχει κάνει, για όλα αυτά που βρήκε, για όλα αυτά που βελτίωσε, για όλα αυτά που άλλαξε, για όλη αυτήν την αναπτυξιακή πορεία που έχει αυτή η χώρα σε σχέση με την κατρακύλα που είχαμε στα χρόνια του ΣΥΡΙΖΑ.

Για όλους αυτούς τους λόγους σας ζητώ να ψηφίσουμε τον προϋπολογισμό της χώρας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, νομίζω ότι όταν σας μιλάει το Προεδρείο πρέπει να απαντάτε πρώτον και δεύτερον ξέρετε ότι ο κατάλογος των συναδέλφων σας είναι πάρα πολύ μεγάλος. Ο χρόνος είναι επτά λεπτά. Όταν παίρνετε εννιάμισι λεπτά, στερείτε χρόνο από τους συναδέλφους σας. Σας παρακαλώ όλους.

**ΙΩΑΝΝΗΣ ΜΕΛΑΣ:** Με διέκοψε ο κ. Τσακαλώτος. Δεν κάνατε παρατήρηση. Απευθυνθείτε σε όλους.

**ΠΡΟΕΔΡΕΥΟΥΣΑ (Σοφία Σακοράφα):** Για όλους το λέω, κύριε συνάδελφε, όχι μόνο για εσάς.

**ΕΥΚΛΕΙΔΗΣ ΤΣΑΚΑΛΩΤΟΣ:** Δυόμισιλεπτά παραπάνω μιλήσατε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

Θα υπάρξουν συνάδελφοί σας που θα μιλήσουν πέντε λεπτά. Το καταλαβαίνετε;

Ο χρόνος είναι επτά λεπτά. Η ανοχή να είναι τριάντα δευτερόλεπτα, όχι παραπάνω, σας παρακαλώ.

Τον λόγο έχει ο Υφυπουργός Ανάπτυξης και Επενδύσεων κ. Τσακίρης.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Κυρίες και κύριοι Βουλευτές, τα τελευταία τρία χρόνια έχουν λάβει χώρα σημαντικές μεταρρυθμίσεις και βελτιώσεις σε όλα τα επίπεδα της οικονομικής και κοινωνικής ζωής του τόπου μας.

Παρ’ όλες τις δύσκολες συγκυρίες που αυτή η Κυβέρνηση κλήθηκε να αντιμετωπίσει στη διάρκεια των τελευταίων ετών, η ελληνική οικονομία απέδειξε σημαντική ανθεκτικότητα καθώς οι ελληνικές επιχειρήσεις στηρίχτηκαν από σειρά μέτρων που έθεσε σε εφαρμογή η παρούσα Κυβέρνηση.

Αξίζει να σημειωθεί ότι κατά τη διάρκεια της πανδημίας και μέσω του Προγράμματος Δημοσίων Επενδύσεων –που είναι και η αρμοδιότητά μου- του εθνικού και του συγχρηματοδοτούμενου, χρηματοδοτήθηκαν δράσεις ενίσχυσης της επιχειρηματικότητας, της υγείας, της απασχόλησης και της παιδείας της τάξης των 7,1 δισεκατομμυρίων ευρώ, ενώ στην παρούσα φάση της ενεργειακής κρίσης ενισχύονται δράσεις για την ανακούφιση επιχειρήσεων, νοικοκυριών και ειδικότερα των ευάλωτων κοινωνικών ομάδων.

Οι κυριότεροι τομείς που ενισχύονται από το Πρόγραμμα Δημοσίων Επενδύσεων -εθνικό και συγχρηματοδοτούμενο- είναι οι μεταφορές και το περιβάλλον, η επιχειρηματικότητα και η ενίσχυση των ιδιωτικών επενδύσεων, η ανάπτυξη του ανθρωπίνου κεφαλαίου και η ενίσχυση της κοινωνίας της γνώσης, η ενέργεια και η αξιοποίηση των ενεργειακών πόρων της χώρας, ο ψηφιακός μετασχηματισμός και η αυτοδιοίκηση μέσω της στήριξης των επενδυτικών τους προγραμμάτων. Επιπλέον, με την αξιοποίηση εθνικών πόρων του Προγράμματος Δημοσίων Επενδύσεων ενισχύονται πολιτικές του κράτους για συντήρηση και επέκταση κοινωνικών υποδομών, χρηματοδότηση εκτάκτων αναγκών και θεομηνιών και λοιπών άλλων δράσεων.

Με τον προϋπολογισμό του 2023 συνεχίζεται αυτή η προσπάθεια για την ενίσχυση της οικονομίας και παράλληλα η υποστήριξη των μεγάλων διαρθρωτικών αλλαγών στο κράτος, την οικονομία και την κοινωνία. Η υλοποίηση του Προγράμματος Δημοσίων Επενδύσεων του 2023 μέσα από τον νέο προϋπολογισμό έχει ως στόχο να στηρίξει την οικονομία με αναπτυξιακές δράσεις και ταυτόχρονα να ενισχύσει την κοινωνική συνοχή. Δημοσιονομικός στόχος παραμένει η κατά το δυνατόν ταχύτερη απορρόφηση των προβλεπόμενων πόρων των συγχρηματοδοτούμενων προγραμμάτων και του Ταμείου Ανάκαμψης, ώστε να εξασφαλιστεί έγκαιρα η μέγιστη δυνατή ροή της ενωσιακής συνδρομής στο πλαίσιο των αναπτυξιακών στόχων της χώρας μας.

Για το 2023 προβλέπονται συνολικά να δαπανηθούν από το Πρόγραμμα Δημοσίων Επενδύσεων πόροι ύψους 12 δισεκατομμυρίων ευρώ που αντιπροσωπεύουν και το 5,27% του ΑΕΠ της χώρας και κατανέμονται σε 6,8 δισεκατομμύρια ευρώ για έργα που θα χρηματοδοτηθούν από πόρους της Ευρωπαϊκής Ένωσης, από το ΕΣΠΑ δηλαδή, 1,5 δισεκατομμύριο ευρώ για έργα που θα χρηματοδοτηθούν αποκλειστικά από εθνικούς πόρους και 3,5 δισεκατομμύρια ευρώ για τα έργα του Ταμείου Ανάκαμψης και Ανθεκτικότητας.

Η αναπτυξιακή πολιτική του Υπουργείου Ανάπτυξης και Επενδύσεων προωθείται με την ενίσχυση των ενεργειών για την ταχεία υλοποίηση των έργων της προηγούμενης προγραμματικής περιόδου 2014-2020, ώστε να επιτευχθεί η μέγιστη δυνατή απορροφητικότητα. Θυμίζω ότι η χώρα μας είναι πρώτη σε απορρόφηση σε ό,τι αφορά τα διαρθρωτικά ταμεία 2014-2020 και είμαστε περίπου στο 84% με έναν χρόνο ακόμα μπροστά μας μέχρι την τελευταία πληρωμή και την έναρξη των πρώτων δράσεων για τη νέα προγραμματική περίοδο 2021-2027, καθώς και την ενεργοποίηση των έργων του Ταμείου Ανάκαμψης με ταυτόχρονη επίτευξη των σχετικών οροσήμων. Σημειώνεται ότι οι πόροι του ΕΣΠΑ της νέας προγραμματικής περιόδου 2021-2027 ανέρχονται σε 26,2 δισεκατομμύρια ευρώ αυξημένοι κατά 7% σε σχέση με την προηγούμενη περίοδο 2014-2020.

Σε ό,τι αφορά τις δράσεις για την επιχειρηματικότητα ήδη έχει δημοσιευτεί η πρόσκληση για τον ψηφιακό μετασχηματισμό των επιχειρήσεων αρχικού προϋπολογισμού 300 εκατομμυρίων ευρώ, ενώ τις επόμενες ημέρες αναμένεται η δημοσίευση της πρόσκλησης για την πράσινη παραγωγική λειτουργία των επιχειρήσεων προϋπολογισμού 700 εκατομμυρίων ευρώ.

Κυρίες και κύριοι Βουλευτές, ο προϋπολογισμός του 2023 αποτελεί τον πρώτο προϋπολογισμό των τελευταίων δώδεκα ετών που καταρτίζεται εκτός μνημονιακών υποχρεώσεων. Παράλληλα, η γεωπολιτική αστάθεια σε συνδυασμό με τις πληθωριστικές πιέσεις αναμένεται να επηρεάσουν αρνητικά τις προοπτικές της παγκόσμιας οικονομίας, πολύ περισσότερο της ευρωπαϊκής. Παρ’ όλο το δυσμενές περιβάλλον, η ελληνική οικονομία έχει επιδείξει ανθεκτικότητα, με το ρυθμό ανάπτυξης να διαμορφώνεται στο 5,6% τώρα που μιλάμε, ενώ για το 2023 αναμένεται να ανέλθει στο 1,8% έναντι του 0,3% που εκτιμάται ότι θα διαμορφωθεί ο μέσος όρος ανάπτυξης της Ευρωζώνης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Θα δώσω το λόγο στην Υπουργό κ. Γκάγκα, για να απαντήσει στον κ. Τσακαλώτο, όπως ζήτησε, χωρίς να γίνει συζήτηση, κύριε συνάδελφε.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε Τσακαλώτο, να σας απαντήσω στην ερώτησή σας.

Χωρίς το ποσοστό για τις δαπάνες COVID, ήταν 4,691% του ΑΕΠ οι δαπάνες πέρυσι. Με τις δαπάνες COVID είναι στο 5,16%, χωρίς τις δαπάνες COVID ήταν 4,691%.

**ΕΥΚΛΕΙΔΗΣ ΤΣΑΚΑΛΩΤΟΣ:** Το 2022;

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ναι, και τώρα είναι 5,202%. Άρα αυξάνεται σε σχέση με το ποσοστό του ΑΕΠ.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Τον λόγο τώρα έχει η κ. Γκαρά εκ μέρους του ΣΥΡΙΖΑ. Κυρία συνάδελφε, θα σας παρακαλέσω να προσπαθήσετε να είστε στο χρόνο σας.

**ΑΝΑΣΤΑΣΙΑ ΓΚΑΡΑ:** Ευχαριστώ πολύ, κυρία Πρόεδρε.

Κυρίες και κύριοι, συζητάμε τον τελευταίο προϋπολογισμό της Κυβέρνησης του κ. Μητσοτάκη, έναν προϋπολογισμό που αποτυπώνει την αντικοινωνική, αντιλαϊκή, καταστροφική πολιτική της Νέας Δημοκρατίας, μια πολιτική ανισοτήτων, φτώχειας, κοινωνικής λεηλασίας από μία κυβέρνηση ανάλγητη και αλαζονική, μια κυβέρνηση εξυπηρετήσεων, αναξιοκρατίας, που νοιάζεται μόνο για τα deal και τον πλουτισμό των γαλάζιων golden boys, μια κυβέρνηση των υποκλοπών, της αδιαφάνειας και της λογοκρισίας, που πλήττει σε κάθε της κίνηση τους θεσμούς και την ίδια τη δημοκρατία.

Οι απευθείας αναθέσεις σε φίλους και κολλητούς ξεπέρασαν τα 8,5 δισεκατομμύρια. Οι τσέπες των Στάσσηδων στη ΔΕΗ γεμίζουν, ενώ η κοινωνία στενάζει από την ακρίβεια, η περιφέρεια συρρικνώνεται βιώνοντας την πλήρη αδιαφορία της Κυβέρνησης της Νέας Δημοκρατίας. Εδώ και τρία χρόνια η συγκεκριμένη Κυβέρνηση πολύ μεθοδικά, πάρα πολύ μεθοδικά αυξάνει τις κοινωνικές ανισότητες συμπιέζοντας τα λαϊκά και μεσαία στρώματα, πρακτική η οποία βρίσκεται στον κορμό, στο μεδούλι της πολιτικής της.

Πανηγυρίζετε για ανάπτυξη. Ανάπτυξη για ποιους; Για τους λίγους και ισχυρούς. Διότι το 28% των συμπολιτών μας βρίσκεται αντιμέτωπο με τον κίνδυνο φτώχειας σήμερα. Η παιδική φτώχεια γιγαντώνεται. Είμαστε πρώτοι στην ανεργία των γυναικών και δεύτεροι στην ανεργία των νέων σύμφωνα με τη EUROSTAT. Η Ελλάδα είναι πρώτη στην τιμή της βενζίνης στην Ευρωπαϊκή Ένωση, πρώτη στην τιμή χονδρικής ηλεκτρικού ρεύματος, πρώτη στην τιμή ηλεκτρικής ενέργειας. Η ενεργειακή φτώχεια πλήττει τους πολίτες, με πολλά σπίτια εν μέσω του χειμώνα να κλείνουν τα καλοριφέρ και τους πολίτες να κρυώνουν. Ειδικά στη βόρεια Ελλάδα, το κόστος των καυσίμων αλλά και το σύνολο των προϊόντων είναι απλησίαστο και εσείς πανηγυρίζετε, αφήνοντας τα υπερκέρδη στους παρόχους ενέργειας να γιγαντώνονται.

Στη χώρα σημειώνεται έκρηξη του εμπορικού ελλείμματος και μείωση της βιομηχανικής παραγωγής. Η απώλεια της αγοραστικής δύναμης των πολιτών φτάνει στο 40%. Οι μισθοί συρρικνώνονται, συμπιέζονται συνεχώς, ενώ οι τιμές στα τρόφιμα αυξάνονται. Δύο στους τρεις εργαζόμενους κάνουν περικοπές στα βασικά είδη διατροφής. Ο μισθός δεν φτάνει ούτε για το μέσο του μήνα και εσείς πανηγυρίζετε για το καλάθι του νοικοκυριού. Την ίδια στιγμή το ιδιωτικό χρέος έχει αυξηθεί κατά 38 δισεκατομμύρια. Δεν είναι και μικρό ποσό. Πουλήσατε τα δάνεια σε funds και τα αφήσατε ανεξέλεγκτα. Αυτήν τη στιγμή επτακόσιες χιλιάδες ακίνητα είναι στα χέρια Πάτσηδων, που ο κ. Μητσοτάκης έδωσε το ελεύθερο να λεηλατήσουν την πρώτη και κύρια κατοικία των Ελλήνων. Η λεηλασία της πρώτης κατοικίας είναι πολιτική σας επιλογή. Ψηφίσατε τον εξωδικαστικό μηχανισμό και τον πτωχευτικό χωρίς καμμία προστασία ή δικαίωμα ευνοϊκής ρύθμισης. Ψηφίσατε ασυλία σε τραπεζικά στελέχη, ασυλία σε funds και εισπρακτικές. Ψηφίσατε, όμως, κατασχέσεις και πλειστηριασμούς για τους αδύναμους πολίτες.

Παράλληλα, διαλύσατε τους ελεγκτικούς μηχανισμούς επιτρέποντας ασυδοσία, υποβαθμίσατε τις συλλογικές συμβάσεις, καταργήσατε το οκτάωρο για τους εργαζόμενους. Μόνο τον Οκτώβριο είχαμε εκατόν δεκαέξι χιλιάδες θέσεις εργασίας λιγότερες και εσείς πανηγυρίζετε! Ενισχύσατε τα καρτέλ στην αγορά. Τσακίζετε τη μικρομεσαία επιχειρηματικότητα, τους εργαζόμενους και τους επαγγελματίες, ενώ τα κόκκινα δάνεια πνίγουν την οικονομία. Ρωτήστε τον εμπορικό κόσμο, τους εργαζόμενους, τους αγρότες, τους νέους στον Έβρο, στη Θράκη πώς βιώνουν την ανάπτυξη για την οποία εσείς πανηγυρίζετε.

Μία στις δύο μικρομεσαίες επιχειρήσεις αδυνατεί να καλύψει τα λειτουργικά έξοδα του μήνα, είναι στα όρια της επιβίωσης, ενώ μαγαζιά κλείνουν το ένα μετά το άλλο. Πρόκειται για μικρές και μεσαίες επιχειρήσεις που εσείς επιλέξατε να αποκλείονται από το Ταμείο Ανάκαμψης και από τα χρηματοδοτικά εργαλεία και εσείς πανηγυρίζετε για ανάπτυξη. Αρνείστε να μειώσετε φόρους στα καύσιμα και στα τρόφιμα. Αρνείστε να ελέγξετε το σύστημα αισχροκέρδειας στην ενέργεια. Αρνείστε να στηρίξετε πραγματικά τους πολίτες στην Ελλάδα.

Αρνείστε να διαμορφώσετε ένα συνεκτικό πλαίσιο ρύθμισης του ιδιωτικού χρέους, όπως σας έχει προτείνει ο ΣΥΡΙΖΑ, με ρύθμιση του πανδημικού χρέους σε Εφορία και ασφαλιστικά ταμεία σε εκατόν είκοσι δόσεις, με πρόβλεψη για κούρεμα και μέρους της βασικής οφειλής, μόνιμο πλαίσιο διαχείρισης του ιδιωτικού χρέους με δεσμευτικές ρυθμίσεις για πιστωτές, τράπεζες και funds. Και αν ο πολίτης δεν καλύπτεται από την πρόταση στον μηχανισμό της πλατφόρμας, να έχει το δικαίωμα να προσφεύγει στο δικαστήριο. Αρνείστε να υπάρχει πλήρης προστασία της πρώτης κατοικίας για χαμηλά και μεσαία εισοδήματα.

Αρνείστε και επιβεβαιώνεται καθημερινά ότι υλοποιείτε ένα σχέδιο βίαιης αναδιανομής του πλούτου υπέρ λίγων και εκλεκτών και αύξηση κοινωνικών και οικονομικών ανισοτήτων. Παράλληλα διαλύετε το κοινωνικό κράτος. Μειώνετε τις δαπάνες για την υγεία. Πρόσφατα ψηφίσατε ένα νομοσχέδιο που διαλύει το Εθνικό Σύστημα Υγείας. Σήμερα ο Υπουργός κ. Πλεύρης εξήγγειλε ότι θα προχωρήσει σε κλείσιμο δημόσιων νοσοκομείων και σε μείωση της χρηματοδότησης.

Ανησυχούμε πάρα πολύ τι θα γίνει στο Νοσοκομείο Διδυμοτείχου στον Έβρο, διότι επί κυβέρνησης Σαμαρά - Βενιζέλου συγχωνεύτηκε και υποβαθμίστηκε. Η ίδια κυβέρνηση ήταν, τα ίδια επιχειρήματα χρησιμοποιούσαν.

Μειώνετε δαπάνες στην παιδεία. Προκαλείτε ασφυξία και υποβάθμιση στα πανεπιστημιακά τμήματα κυρίως της περιφέρειας. Μειώνετε τον προϋπολογισμό για την πρόνοια κατά 412 εκατομμύρια ευρώ. Περιορίζετε τους δικαιούχους του κοινωνικού εισοδήματος αλληλεγγύης την ώρα που η χώρα βιώνει μια πρωτοφανή κρίση ακρίβειας, στέγης και ανεργίας.

Εμπαιγμός από τη Νέα Δημοκρατία και στους συνταξιούχους. Καταργήσατε τη δέκατη τρίτη σύνταξη στερώντας τους 3 δισεκατομμύρια, μέτρο που επανέφερε ο ΣΥΡΙΖΑ το 2019, ενώ τους εξαπατήσατε και με τα αναδρομικά. Πανηγυρίζετε για την αύξηση των συντάξεων από 1ης Ιανουαρίου 2023, ενώ γνωρίζετε πολύ καλά πως προβλέπεται σε νόμο του ΣΥΡΙΖΑ από το 2017. Στον προϋπολογισμό μάλιστα προβλέπεται και η αύξηση των ασφαλιστικών εισφορών.

Είναι ελλειμματικός κατά 59 εκατομμύρια ο προϋπολογισμός και για το Υπουργείο Αγροτικής Ανάπτυξης. Καμμία δαπάνη στήριξης δεν προβλέπεται στην κατηγορία μεταβιβάσεις για ζωοτροφές και λιπάσματα. Υπόσχεστε ψεύτικο ενδιαφέρον και στήριξη στους αγρότες που πλήττονται από την ακρίβεια και τα υψηλά κόστη παραγωγής, ενώ δημιουργείτε πρόβλημα ακόμη και στις πληρωμές. Το ενδιαφέρον σας για τους αγρότες είναι μηδενικό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό θα χρειαστώ, κυρία Πρόεδρε, και ευχαριστώ.

Κυρίες και κύριοι συνάδελφοι, ο ΣΥΡΙΖΑ-Προοδευτική Συμμαχία έχει καταθέσει εδώ και καιρό ένα ολιστικό πρόγραμμα για τη στήριξη κοινωνίας και οικονομίας και την παραγωγική ανασυγκρότηση της χώρας, με ενίσχυση των δημόσιων επενδύσεων, αναβάθμιση της παραγωγικής βάσης, διαμόρφωση δημόσιων εργαλείων σε στρατηγικούς τομείς, όπως το τραπεζικό σύστημα και η ενέργεια, με άμεσα μέτρα στήριξης της κοινωνίας, μείωση του ειδικού φόρου κατανάλωσης στα καύσιμα και μείωση του ΦΠΑ στα τρόφιμα στο 6%, αύξηση του κατώτατου μισθού και αναπροσαρμογή στους μισθούς, κατάργηση του τέλους επιτηδεύματος στους επαγγελματίες, αποκατάσταση της δέκατης τρίτης σύνταξης στους συνταξιούχους, παρέμβαση στην αγορά ενέργειας με πλαφόν στην τιμή χονδρικής και λιανικής στο ρεύμα, φορολόγηση των υπερκερδών και άλλα, ισχυροποίηση των θεσμών και της δημοκρατίας, πολιτικές κοινωνικής πρόνοιας, δημογραφικού και ενίσχυσης της υπαίθρου.

Καμμία από αυτές τις προτάσεις και καμμία λογική δεν υπάρχει σε αυτόν τον προϋπολογισμό της Νέας Δημοκρατίας.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, πρέπει να κλείσετε σας παρακαλώ.

**ΑΝΑΣΤΑΣΙΑ ΓΚΑΡΑ:** Ολοκληρώνω.

Καμμία πρόνοια για τα μεσαία και λαϊκά στρώματα, καμμία προϋπόθεση για τη βελτίωση της ζωής μας, καμμία πρόνοια για ανάπτυξη και ευημερία.

Γι’ αυτό, καταψηφίζουμε τον προϋπολογισμό. Η Ελλάδα αξίζει μια άλλη κυβέρνηση, μια άλλη προοδευτική πολιτική με ήθος, σεβασμό και ενδιαφέρον για τους πολίτες, ...

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, παρακαλώ.

**ΑΝΑΣΤΑΣΙΑ ΓΚΑΡΑ:** …μια κυβέρνηση που θα διασφαλίζει την ανάπτυξη, την κοινωνική συνοχή, την εθνική ασφάλεια, την αξιοπρέπεια της χώρας και των πολιτών.

Ευχαριστώ και για την ανοχή στον χρόνο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, σας επαναλαμβάνω ότι ο χρόνος σας είναι επτά λεπτά.

Σας παρακαλώ, θα μείνουν συνάδελφοι οι οποίοι δεν θα μπορέσουν να μιλήσουν ή θα μιλήσουν πέντε λεπτά. Δεν νομίζω ότι είναι δίκαιο αυτό. Σας παρακαλώ.

Τον λόγο έχει ο κ. Κοντογεώργος από τη Νέα Δημοκρατία.

**ΕΥΚΛΕΙΔΗΣ ΤΣΑΚΑΛΩΤΟΣ:** Κυρία Πρόεδρε, ποιοι ομιλητές ακολουθούν μετά;

**ΠΡΟΕΔΡΕΥΟΥΣΑ (Σοφία Σακοράφα):** Βεβαίως, θα σας πω αμέσως, εφόσον θέλετε μόνο τα ονόματα. Είναι η κ. Ασημακοπούλου από την Ελληνική Λύση και μπαίνουμε στον τέταρτο κύκλο με τον κ. Δαβάκη, τον κ. Θραψανιώτη, τον κ. Σταμενίτη και τον κ. Μπιάγκη.

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, η Νέα Δημοκρατία αντιμετωπίζοντας με επιτυχία τις επιπτώσεις των διαδοχικών διεθνών κρίσεων από το 2019, χρονολογία που ο λαός της εμπιστεύθηκε τη διακυβέρνηση της χώρας, καταθέτει προς ψήφιση τον τέταρτο κατά σειρά προϋπολογισμό, ο οποίος είναι και ο τρίτος που συντάχθηκε σε ακραίες συνθήκες παγκόσμιας κρίσης.

Είναι αναμφισβήτητα αξιοσημείωτο το γεγονός ότι, ενώ επικρατούν και εντείνονται οι δυσμενέστατες συνθήκες που δημιουργεί η ζοφερή πραγματικότητα, τόσο σε παγκόσμιο όσο και σε περιφερειακό επίπεδο, η Κυβέρνηση της Νέας Δημοκρατίας επέδειξε και συνεχίζει να επιδεικνύει σημαντικά και μετρήσιμα επιτεύγματα.

Η ελληνική οικονομία αναπτύσσεται ισχυρά και σταθερά. Σύμφωνα με προβλέψεις της Ευρωπαϊκής Επιτροπής, ο ρυθμός ανάπτυξης για το 2022 αναμένεται να αυξηθεί διπλάσια από τον ευρωπαϊκό μέσο όρο και τριπλάσια το 2023, δηλαδή να κλείσει στο 5,6% το 2022 και να φτάσει στο 1,8% το 2023 που είναι η πιο δύσκολη χρονιά για την παγκόσμια οικονομία.

Σε σύγκριση με την πενταετία του ΣΥΡΙΖΑ που ο μέσος όρος ανάπτυξης ήταν 0%, όταν ο ευρωπαϊκός μέσος όρος ήταν 2,1%, οι τιμές καυσίμων κάτω των 60 ευρώ και η τιμή του φυσικού αερίου στα 20 ευρώ, εύκολα συνάγεται το συμπέρασμα ότι χάσαμε μια πενταετία με την «Αριστερά του τίποτα», σύμφωνα και με τον σύντροφο Γιάννη Πανούση.

Το 2023 το ΑΕΠ της χώρας αναμένεται να ξεπεράσει τα 224 δισεκατομμύρια ευρώ, ενώ την περίοδο του ΣΥΡΙΖΑ ήταν 180 δισεκατομμύρια ευρώ. Το δημόσιο χρέος στο τέλος του 2014 ήταν 179% του ΑΕΠ, στο τέλος του 2018 ανήλθε σε 186% του ΑΕΠ και στο τέλος της παρούσας κυβερνητικής περιόδου της Νέας Δημοκρατίας θα υποχωρήσει κάτω από το 160% του ΑΕΠ.

Οι επενδύσεις και οι εξαγωγές ενισχύονται σημαντικά και κινούνται σταθερά σε ανοδική τροχιά. Αποτέλεσμα της ποιοτικής βελτίωσης των συνιστωσών του εθνικού πλούτου ήταν η συρρίκνωση της ανεργίας, η οποία υποχώρησε πλέον των πέντε μονάδων σε μηνιαία βάση σε σχέση με το 2009 και σε ετήσια βάση αγγίζει το επίπεδο ανεργίας του 2010. Σε ό,τι αφορά τα μη εξυπηρετούμενα δάνεια των τραπεζών, το ποσοστό τους επί του συνόλου των δανείων καταγράφουν μονοψήφιο ποσοστό.

Ο προϋπολογισμός εμφανίζει τρία βασικά χαρακτηριστικά: Τη συνέχιση και ενίσχυση των μέτρων στήριξης της κοινωνίας με προτεραιότητα τους οικονομικά ασθενέστερους, διατηρώντας παράλληλα τη δημοσιονομική ισορροπία, τη διατήρηση του ανοδικού ρυθμού ανάπτυξης της πορείας της χώρας μας και τρίτον, την ενίσχυση της πατρίδας μας σε όλους τους τομείς. Περιλαμβάνει δε σημαντικές παρεμβάσεις σε επτά τομείς:

Πρώτον, για την αντιμετώπιση των οικονομικών επιπτώσεων από τις επαναλαμβανόμενες πολυεπίπεδες κρίσεις: την αναδρομική επιστροφή σημαντικού ποσοστού της επιβάρυνσης του ενεργειακού κόστους στα οικιακά τιμολόγια, την αύξηση του επιδόματος θέρμανσης και την επιδότηση πετρελαίου θέρμανσης και κίνησης, την οικονομική ενίσχυση των πολιτών με κοινωνικά κριτήρια για τη σημαντική επιβάρυνση στα καύσιμα, τις επιδοτήσεις στην κατανάλωση ηλεκτρικής ενέργειας και φυσικού αερίου, την εφάπαξ οικονομική ενίσχυση των ευάλωτων συμπατριωτών μας, τη στήριξη γεωργών και κτηνοτρόφων με επιδοτήσεις, με τη μείωση του ΦΠΑ στα λιπάσματα και τις ζωοτροφές και με την επιστροφή του Ειδικού Φόρου Κατανάλωσης στο πετρέλαιο.

Δεύτερον, τη συνέχιση και ενίσχυση των φοροελαφρύνσεων για νοικοκυριά και επιχειρήσεις. Εκτός της μείωσης πλέον των πενήντα φόρων και ασφαλιστικών εισφορών, συνεχίζονται οι φοροελαφρύνσεις με τη μονιμοποίηση της μείωσης των ασφαλιστικών εισφορών, τη μονιμοποίηση της κατάργησης της ειδικής εισφοράς αλληλεγγύης για όλους τους πολίτες, την κατάργηση της ειδικής εισφοράς 1% υπέρ του Ταμείου Πρόνοιας Δημοσίων Υπαλλήλων, την κατάργηση υπό προϋποθέσεις του τέλους επιτηδεύματος, την επέκταση αναστολής του ΦΠΑ για νέες οικοδομές, την επέκταση των μειωμένων συντελεστών ΦΠΑ σε υπηρεσίες διάθεσης μη αλκοολούχων ποτών και ροφημάτων, καθώς και σε υπηρεσίες μεταφοράς προσώπων, στα γυμναστήρια, στα εισιτήρια των κινηματογράφων και λοιπά.

Τρίτον, για τη διασφάλιση της υφιστάμενης δημοσιονομικής υπευθυνότητας, η Κυβέρνηση στοχεύει στη συνετή δημοσιονομική διαχείριση μέσω της βέλτιστης αξιοποίησης των διαθέσιμων πόρων, οι οποίοι νομοτελειακά είναι τα βασικά εργαλεία αντιμετώπισης των αστάθμητων παραγωγών και της μεταβλητότητας των αγορών, καθώς και το διαβατήριο για την αξιολόγηση της υψηλής επενδυτικής βαθμίδας.

Τέταρτον, για τη στήριξη και την ενίσχυση του διαθέσιμου εισοδήματος των πολιτών, πέραν της κατάργησης της εισφοράς αλληλεγγύης και της μείωσης των ασφαλιστικών εισφορών, η Κυβέρνηση, μεταξύ άλλων, προχωρά σε σημαντική και μόνιμη αύξηση των συντάξεων, σε αύξηση του κατώτατου μισθού, σε άμεση διευθέτηση πάγιων μισθολογικών αιτημάτων των Ενόπλων Δυνάμεων και σε αναμόρφωση του ειδικού μισθολογίου των γιατρών του ΕΣΥ.

Πέμπτον, η άσκηση κοινωνικής πολιτικής με τη στήριξη των πιο ευάλωτων συμπατριωτών μας έγινε πραγματικότητα με την πρόσθετη οικονομική ενίσχυση 2,3 εκατομμυρίων συμπατριωτών μας που είναι χαμηλοσυνταξιούχοι, ανασφάλιστοι, υπερήλικες, δικαιούχοι επιδομάτων ΑΜΕΑ, μακροχρόνια άνεργοι, δικαιούχοι ελάχιστου εγγυημένου εισοδήματος, δικαιούχοι επιδόματος παιδιών ΟΠΕΚΑ, αλλά και με τη συνολική ενίσχυσή τους, τόσο τον Απρίλιο που μας πέρασε όσο και τον προσεχή Δεκέμβριο, με ποσό που υπερβαίνει τα 800 εκατομμύρια ευρώ. Εκτός των παραπάνω, επεκτείνεται το επίδομα μητρότητας στον ιδιωτικό τομέα και υλοποιείται ένα πλήθος παρεμβάσεων, προκειμένου να αντιμετωπιστεί το φλέγον θέμα της στέγασης των νέων και των νέων ζευγαριών.

Έκτον, για τη βέλτιστη εκτέλεση του προγράμματος δημοσίων επενδύσεων, οι δαπάνες του προγράμματος θα ανέλθουν για το 2023 σε επίπεδα ρεκόρ και συγκεκριμένα, στα 12 δισεκατομμύρια ευρώ εκ των οποίων τα 3,6 δισεκατομμύρια είναι από το σκέλος των επιχορηγήσεων του Ταμείου Ανάκαμψης και Ανθεκτικότητας.

Έβδομον, για την ενίσχυση της εθνικής άμυνας της χώρας με αυξημένες δαπάνες για την αγορά οπλικών συστημάτων, η χώρα θωρακίζεται και ισχυροποιείται έναντι του οποιονδήποτε θα θελήσει να σκεφτεί την προσβολή της εθνικής της αξιοπρέπειας.

Κλείνοντας, θέλω να αναφερθώ στον τόπο μου, την Ευρυτανία. Κατ’ αρχάς, θα ήθελα να ευχαριστήσω για τη μέχρι τώρα στήριξη κάθε αναπτυξιακής προσπάθειας και να ζητήσω από τον Πρωθυπουργό της χώρας κ. Κυριάκο Μητσοτάκη και τους Υπουργούς του οικονομικού επιτελείου την άμεση εξασφάλιση των απαιτούμενων πόρων για την επίσπευση της δημοπράτησης του διευρωπαϊκού οδικού δικτύου Λαμία – Καρπενήσι - Αγρίνιο. Πρόκειται για την πιο σύντομη οριζόντια οδική σύνδεση των μεγάλων αυτοκινητοδρόμων ΠΑΘΕ και Ιόνιας Οδού που θα σπάσει οριστικά την απομόνωση της Δυτικής Φθιώτιδας, της Ευρυτανίας και της Ανατολικής Αιτωλοακαρνανίας.

Παράλληλα, το ενισχυμένο Πρόγραμμα Δημοσίων Επενδύσεων θα πρέπει να καλύψει και οφειλές των περιφερειών της χώρας, για να μην απαξιώνεται η κατασκευή σοβαρών και κρίσιμων δημοσίων έργων με απίστευτες καθυστερήσεις.

Κυρίες και κύριοι συνάδελφοι, κανείς δεν ισχυρίζεται ότι λύσαμε όλα τα προβλήματα. Όμως είμαι βέβαιος ότι ο ελληνικός λαός για μια ακόμη φορά θα δώσει τη δυνατότητα στην Κυβέρνηση της Νέας Δημοκρατίας και του Κυριάκου Μητσοτάκη να συνεχίσει με σταθερότητα και συνέπεια τις προσπάθειές της για τη λύση όλων των προβλημάτων του ελληνικού λαού.

Πριν κατέλθω του Βήματος, θέλω να κάνω δύο σχόλια. Το ένα σχόλιο αφορά τον Κοινοβουλευτικό Εκπρόσωπο του ΣΥΡΙΖΑ, τον κ. Τσακαλώτο. Χρειάζεται υπέρμετρο θράσος ο Υπουργός Οικονομικών της κυβέρνησης που λήστεψε τον ελληνικό λαό και όλες τις κοινωνικές τάξεις να μας εγκαλεί για την ευαισθησία μας και τη χορήγηση επιδομάτων σε διάφορες κοινωνικές ομάδες του ελληνικού λαού.

Τον πληροφορούμε, λοιπόν, ότι εμείς έχουμε το θάρρος να ενισχύσουμε και τους αστυνομικούς και τους λιμενικούς, γιατί και αυτοί είναι παιδιά του ελληνικού λαού και παίζουν κάθε μέρα τη ζωή τους κορώνα-γράμματα για την ασφάλεια της δικής μας ζωής και της περιουσίας των πολιτών σε κάθε γωνιά της πατρίδας μας.

Και βλέπετε γι’ αυτούς δεν κατεβαίνει κανένας αλληλέγγυος στους δρόμους, κύριε Κοινοβουλευτικέ Εκπρόσωπε. Δεν βγαίνει κανένα κόμμα να κάνει πορεία γι’ αυτούς. Βλέπετε είναι με τον νόμο, δεν είναι παραβατικοί, δεν είναι μπαχαλάκηδες, δεν είναι μέλη ΛΟΑΤΚΙ ή θιασώτες του μίσους. Απλά είναι ο νόμος και για σας ο νόμος σας κακοφαίνεται.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα, εκ μέρους της Ελληνικής Λύσης, έχει η κ. Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, η εκπαίδευση αποτελεί αναφαίρετο και αδιαμφισβήτητο δικαίωμα των παιδιών και των νέων, ενός δημοκρατικού κράτους, πολλώ δε μάλλον όταν πρόκειται για την Ελλάδα μας. Πρόκειται για ένα δικαίωμα, το οποίο πρέπει ξεκάθαρα να προστατεύεται σε περιόδους κρίσεων. Δυστυχώς όμως, η απρόσκοπτη πρόσβαση και συμμετοχή στην εκπαιδευτική διαδικασία τίθεται υπό αμφισβήτηση εν έτει 2022.

Σύμφωνα με το δελτίο κοινωνικών εξελίξεων 2021 για το Ινστιτούτο 1, στοιχεία του οποίου θα καταθέσουμε στα Πρακτικά, στην Ελλάδα η υποχρηματοδότηση αποτελεί βασικό χαρακτηριστικό του δημόσιου εκπαιδευτικού συστήματος. Είδαμε και βλέπουμε ανισότητες, συγχωνεύσεις των σχολείων, μείωση του εισοδήματος των εκπαιδευτικών, ανεπαρκή και καθυστερημένη στελέχωση και τελικά, τα ελληνικά νοικοκυριά αναγκάζονται από το υστέρημά τους να καλύψουν τις κρατικές ανεπάρκειες για τα παιδιά τους.

Σύμφωνα με τη EUROSTAT το 2019 οι κρατικές δαπάνες για την εκπαίδευση στην Ευρωπαϊκή Ένωση ανήλθαν στα 654 δισεκατομμύρια ευρώ ποσό που αντιστοιχεί στο 4,7% του ΑΕΠ. Η Ελλάδα βρίσκεται στην τρίτη χειρότερη θέση 4% του ΑΕΠ με τις δαπάνες να υπολείπονται σε σχέση με τον ευρωπαϊκό μέσο όρο κατά 0,7%. Αν και αρχικά φαίνεται να συγκλίνει προς το μέσο όρο, η εικόνα είναι εν μέρει πλασματική, διότι η αύξηση του ποσοστού οφείλεται στο γεγονός ότι η μείωση των δαπανών ήταν μικρότερη από την αντίστοιχη μείωση του ΑΕΠ. Τι να πούμε και για την τηλεκπαίδευση όπου η έλλειψη σε πολλές περιπτώσεις, η ανεπάρκεια υποδομών και μέσων δημιούργησε πολλές ανισότητες και ουσιαστικά απαγόρευσε την πρόσβαση όλων των παιδιών, ενώ οι πόροι για την αγορά εξοπλισμού ήταν περιορισμένοι και διατέθηκαν πολύ καθυστερημένα. Υπάρχουν σημαντικές διαφορές και στους μισθούς των εκπαιδευτικών μεταξύ των ευρωπαϊκών χωρών. Οι επίσημοι ετήσιοι ακαθάριστοι αρχικοί μισθοί στα δημόσια σχολεία κυμαίνονταν σύμφωνα με την επίσημη έρευνα της ευρωπαϊκής επιτροπής από περίπου 7.731 ευρώ στη Βουλγαρία, ενώ 69.076 ευρώ στο Λουξεμβούργο το 2020-2021. Ένας νεοδιόριστος εκπαιδευτικός στην Ελλάδα παίρνει μεικτά 13.104 ευρώ, δηλαδή παίρνει μεικτά 6.600 λιγότερα τον χρόνο από ό,τι ο εκπαιδευτικός της Σλοβενίας ή 11.000 ευρώ λιγότερα από ό,τι ο εκπαιδευτικός της Κύπρου ή της Ιταλίας. Η μέση αμοιβή για τους εκπαιδευτικούς στις χώρες της Ευρωπαϊκής Ένωσης είναι 25.055 ευρώ.

Δεν τα βγάζουμε από το μυαλό μας, μιλάμε με στοιχεία. Και φέτος είδαμε εκατοντάδες εκπαιδευτικούς αντί να προετοιμάζονται για τη διδακτέα ύλη να εκλιπαρούν για ένα κατάλυμα ει δυνατόν με τα βασικά, παράθυρο και θέρμανση. Με μισθούς από 736 ευρώ έως 885 ευρώ καλούνται στις τουριστικές περιοχές να πληρώνουν ενοίκια άνω των 400 ευρώ. Και δεν είναι μόνο το ενοίκιο, είναι και το κόστος ζωής που έχει φτάσει ταβάνι και τους έχει γονατίσει και εκείνους και όλους τους Έλληνες.

Παρ’ όλα αυτά σύμφωνα με απάντηση της Υπουργού σε ερώτηση σχετικά με αυξήσεις στους μισθούς των εκπαιδευτικών που θα καταθέσουμε στα Πρακτικά, φαίνεται ότι κάτι τέτοιο αποκλείεται.

Τι κάνατε για την αντιμετώπιση των προβλημάτων στέγασης των εκπαιδευτικών, που διορίζονται σε τουριστικές περιοχές και τους ζητούν εξωπραγματικά ενοίκια; Σας νοιάζει πού ζουν αυτοί οι άνθρωποι;

Ακούσαμε την κ. Μακρή στο πλαίσιο μιας επικοινωνιακής κοινωνικότητας του επιτελικού κράτους να λέει ότι: «Οι εκπαιδευτικοί που διορίζονται σε δυσπρόσιτες ορεινές και νησιωτικές περιοχές όπου είναι εντονότατο λόγω του τουρισμού μοριοδοτούνται με μονάδες συνθηκών διαβίωσης». Και ως τότε τι θα τρώνε; Τις μονάδες συνθηκών διαβίωσης;

Απέναντι στην αστεγία των εκπαιδευτικών δεν πρέπει να στρογγυλεύουμε τα λόγια μας. Πρόκειται για εξευτελιστική κατάσταση. Αν δεν είναι αυτό αδιανόητη ντροπή για την Κυβέρνηση, τότε τι είναι;

Σύμφωνα με τον προϋπολογισμό το συνολικό ποσό που διατίθεται στο Υπουργείο Παιδείας και Θρησκευμάτων είναι περίπου 6,080 δισεκατομμύρια ευρώ. Σε απόλυτους αριθμούς είναι αυξημένος σε σχέση με τον περσινό κατά 239 εκατομμύρια περίπου ευρώ ή 4% αύξηση. Όμως αν δεχτούμε σύμφωνα με τις προβλέψεις του νέου προϋπολογισμού ότι το ΑΕΠ της χώρας το 2023 θα είναι περίπου 224 δισεκατομμύρια ευρώ, το ποσοστό που προορίζεται για την παιδεία είναι της τάξης του 2,7%, που είναι ακόμα μικρότερο και από το περσινό.

Τι να πούμε και για τις απαράδεκτες υποδομές; Ο Συνήγορος του Πολίτη αναφέρει πως η αρχή έχει γίνει αποδέκτης σημαντικού αριθμού αναφορών περί της έλλειψης κατάλληλων κτηριακών υποδομών δημοσίων νηπιαγωγείων. Η σχετική ερώτησή μας με αριθμό πρωτοκόλλου 1040/23-11-2022 δεν απαντήθηκε. Δεν σας ενδιαφέρει αν τα σχολεία προσχολικής ηλικίας στεγάζονται σε μαγαζιά χωρίς προαύλιο -έχουμε καταθέσει ομοίως ερώτηση με αριθμό πρωτοκόλλου 482 στις 19 Οκτωβρίου του 2021- ή αν τα ειδικά σχολεία λειτουργούν σε χώρους εργοταξίων και δίπλα από δεξαμενές καυσίμων, ερώτησή μας με αριθμό πρωτοκόλλου 3088/09-2-2022. Η πιο πρόσφατη καταγγελία για τη λειτουργία του 6ου Νηπιαγωγείου Γιαννιτσών εδώ και πενήντα χρόνια στο ισόγειο μιας μονοκατοικίας, με επικίνδυνο τσιμεντένιο προαύλιο και με τουαλέτα εκτός κτηρίου στα οποία τα παιδιά έχουν πρόσβαση από εξωτερική σκάλα με άθλιες συνθήκες υγιεινής και μη προσβάσιμη από παιδιά με αναπηρίες δείχνει το μέγεθος της αδιαφορίας σας.

Ο Διευθυντής του Σεισμολογικού Ινστιτούτου, Άκης Τσελέντης, έκανε λόγο μόλις πριν από λίγες μέρες για παιδιά ενός κατώτερου Θεού και δημοσίευσε φωτογραφίες που θα καταθέσουμε από την τραγική κατάσταση που επικρατεί στο 12ο Δημοτικό Σχολείο Κορίνθου στον συνοικισμό. Αυτές είναι οι φωτογραφίες ενός σχολείου εν έτει 2022. Όλα γκρεμισμένα, όλα σπασμένα, ταβάνια που πέφτουν και φαίνονται από πάνω τα σίδερα σκουριασμένα. Δείτε εδώ τις τουαλέτες. Κολώνες. Πού στηρίζεται το κτήριο; Σε σκουριασμένα σίδερα αν μη τι άλλο. Και αυτά θα τα καταθέσουμε στα Πρακτικά.

Σε όλες τις ερωτήσεις που σας κάνουμε για τις απαράδεκτες υποδομές των σχολείων μας λέτε εν ολίγοις «τα παράπονά σας στο δήμαρχο». Τι να πούμε και για το τραγικό συμβάν στις Σέρρες; Η αδιαφορία σας έχει ξεπεράσει όλα τα όρια.

Είναι τραγικό να ζυγίζονται οι ζωές των παιδιών μας με βάση τις αντοχές της οικονομίας. Την ίδια ώρα η Υπουργός Παιδείας όπου βρεθεί κι όπου σταθεί εξαγγέλλει ότι τη φετινή χρονιά θα γεμίσουν όλες οι τάξεις του λυκείου, του γυμνασίου, της πέμπτης και της έκτης δημοτικού με διαδραστικούς πίνακες. Είναι χρήσιμοι ως ένα συμπλήρωμα και μόνο της εκπαιδευτικής διαδικασίας. Ωστόσο έχει σημασία τι βάζει μια εκπαιδευτική πολιτική ως προτεραιότητα. «Δεν έχετε ψωμί. Γιατί δεν τρώτε παντεσπάνι;», μοιάζει να ρωτάει η Υπουργός Παιδείας.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, πρέπει να κλείσετε, σας παρακαλώ.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Τελειώνω, κυρία Πρόεδρε.

Εμείς στην Ελληνική Λύση πιστεύουμε βαθιά ότι η εκπαίδευση μπορεί και πρέπει να αποτελεί μοχλό ανάπτυξης για την ελληνική οικονομία, να υπάρχει ενεργή σύνδεση με την αγορά εργασίας για να σταματήσουν τα Ελληνόπουλα να ξενιτεύονται και επιτέλους να δοθούν ισχυρά κίνητρα επιστροφής στους εξακόσιους πενήντα χιλιάδες συμπολίτες μας που κατά τα χρόνια των μνημονίων αναγκάστηκαν να φύγουν στο εξωτερικό. Δεν χωράει άλλη ισοπέδωση στην παιδεία των Ελλήνων.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κυρία συνάδελφε.

Μπαίνουμε τώρα στον τέταρτο κύκλο των ομιλητών και τον λόγο έχει ο κ. Δαβάκης εκ μέρους της Νέας Δημοκρατίας.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, ο προϋπολογισμός του 2023 έρχεται να κλείσει μια απρόβλεπτη πολιτική περίοδο, γεμάτη με πρωτοφανείς δυσκολίες και εμπόδια στην υλοποίηση του κυβερνητικού έργου αυτής της παράταξης. Η Κυβέρνηση κλήθηκε να διαχειριστεί πολλές μεγάλες κρίσεις ταυτόχρονα, όπως την παγκόσμια πανδημία του κορωνοϊού, την έξαρση της τουρκικής επιθετικότητας με την υβριδική απειλή στον Έβρο, που όλοι θυμόμαστε, και την έμπρακτη αμφισβήτηση των κυριαρχικών μας δικαιωμάτων στην ανατολική Μεσόγειο τον Αύγουστο του 2021, αλλά και τις μεγάλες φυσικές καταστροφές και τη ρωσική εισβολή στην Ουκρανία, με όλα αυτά τα αποτελέσματα τα οποία συνεπάγετο.

Οι κρίσεις αυτές είχαν άμεσες και βαριές συνέπειες για τους πολίτες, την οικονομία και την κοινωνία. Η πανδημία χτύπησε την υγεία των πιο ευάλωτων τμημάτων του κοινωνικού μας συνόλου, ενώ έκλεισε τους πολίτες στα σπίτια τους, με ό,τι αυτό σήμαινε για την οικονομική δραστηριότητα του τόπου.

Η τουρκική επιθετικότητα επέβαλε την άμεση κινητοποίηση πόρων για την κάλυψη των κενών, που η μεγάλη οικονομική κρίση της προηγούμενης δεκαετίας είχε δημιουργήσει στις Ένοπλες Δυνάμεις. Ο πόλεμος στην Ουκρανία εκτόξευσε τις τιμές στα ύψη δημιουργώντας προβλήματα στην παραγωγή, ιδιαίτερα στον πρωτογενή τομέα, καθώς και στα νοικοκυριά. Οι πρωτοφανείς μεγάλες φυσικές καταστροφές, με τη σειρά τους, έθεσαν σε κίνδυνο τις ζωές των πολιτών και κατέστρεψαν τις περιουσίες τους.

Αντιμέτωπη με όλα αυτά η Κυβέρνηση συνέθεσε τη διαχείριση των κρίσεων με την προώθηση των αλλαγών και των μεταρρυθμίσεων, που τόσο μεγάλη ανάγκη έχει ο τόπος μας.

Ως Πρόεδρος της Επιτροπής Εξοπλιστικών Προγραμμάτων της Βουλής, οφείλω να πω ότι ακολουθήθηκε στον τομέα της Εθνικής Άμυνας μια στρατηγική δύο πυλώνων. Πρώτον, καλύφθηκαν κενά που είχαν δημιουργηθεί τα τελευταία δέκα χρόνια λόγω της οικονομικής κρίσης, κυρίως, λόγω της έλλειψης συμβάσεων, εν συνεχεία υποστήριξης και διοικητικής μέριμνας του οπλοστασίου των Ενόπλων μας Δυνάμεων.

Ειδικότερα, πήραμε ανταλλακτικά για τα αεροσκάφη Μιράζ, ένα βασικό βραχίονα της Πολεμικής μας Αεροπορίας στους τομείς της εναέριας υπεροχής και κρούσης κατά των στόχων επιφανείας. Σε συνεργασία με το Ισραήλ εξασφαλίσαμε την επόμενη εικοσαετία την άριστη εκπαίδευση των πιλότων μας με τη λειτουργία του Διεθνούς Αεροπορικού Κέντρου Εκπαιδεύσεως. Εξασφαλίσαμε, επίσης, τη συντήρηση των πτητικών μέσων της Αεροπορίας Στρατού, όπως τα επιθετικά ελικόπτερα Απάτσι. Αγοράσαμε ανταλλακτικά και τορπίλες για τα υποβρύχια αναερόβιας πρόωσης, τα οποία ήταν ο βασικός παράγοντας υπεράσπισης των κυριαρχικών μας δικαιωμάτων το καλοκαίρι του 2021 στην Ανατολική Μεσόγειο, με ό,τι αυτό είχε επισωρεύσει. Επίσης, συντηρήσαμε το πυραυλικό οπλοστάσιο της Πολεμικής μας Αεροπορίας, ώστε να διατηρηθεί η δυνατότητα των μαχητικών μας αεροσκαφών να θέτουν υπό απειλή εχθρικούς στόχους σε μεγάλες αποστάσεις.

Δεύτερος πυλώνας της στρατηγικής στον τομέα της Εθνικής Άμυνας υπήρξε η ταχεία μετεξέλιξη των Ενόπλων μας Δυνάμεων σε μία δικτυοκεντρική στρατιωτική δύναμη, με δυνατότητα υπεράσπισης των κυριαρχικών μας δικαιωμάτων και των εθνικών συμφερόντων της πατρίδας μας. Αγοράσαμε τα μαχητικά αεροσκάφη Ραφάλ με τεχνολογία αιχμής, δυνατότητα κάλυψης πολλαπλών ρόλων και διεξαγωγής επιχειρήσεων σε μεγάλες αποστάσεις. Αποκτήσαμε τις φρεγάτες FDI, τις γνωστές Μπελαρά, με ισχυρές αεροπορικές δυνατότητες και προχωρούμε με ταχείς ρυθμούς στην αναβάθμιση των F-16, στη διαμόρφωση Viper. Επίσης, αποκτήσαμε ισχυρούς αντιαρματικούς πυραύλους και αναβαθμίσαμε τμήματα του πυροβολικού μάχης, ενσωματώνοντας τα επιχειρησιακά συμπεράσματα από τα πεδία των μαχών στην Ουκρανία.

Πιστεύω ότι και η δρομολόγηση της απόκτησης μαχητικών υψηλής τεχνολογίας ,των F-35, τα οποία θα αποτελέσουν την αιχμή του δόρατος των νέων δικτυοκεντρικών μας επιχειρησιακών δυνατοτήτων, αλλά και μία στόχευση στην επόμενη τετραετία για την αμυντική μας βιομηχανία αλλά και τη μέριμνα των στελεχών, θα ολοκληρώσει ένα πλέγμα σημαντικών παρεμβάσεων στις Ένοπλες Δυνάμεις, που αυτή η Κυβέρνηση σε δύσκολους καιρούς, σε δύσκολες και πρωτόγνωρες περιστάσεις, έχει επιφέρει σε αυτόν τον τομέα.

Πιστεύω, επίσης -και με χαροποιεί ιδιαίτερα-, ότι οι απόψεις των Γενικών Επιτελείων όσον αφορά το θέμα του συστήματος εκπαίδευσης των νεοσυλλέκτων συγκλίνουν με αυτές που είχα υποστηρίξει επί κυβερνήσεως ΣΥΡΙΖΑ - ΑΝΕΛ, όταν είχε αλλάξει όλο το σύστημα εκπαιδεύσεως και παρουσιάσεως των νεοσυλλέκτων, με αποτέλεσμα να μεταφερθούν από την ενδοχώρα τα εκπαιδευτικά κέντρα των στρατευσίμων και να πάνε στην περιοχή της προκάλυψης, ένα έργο το οποίο ήταν εκτός αποστολής των στελεχών των Ενόπλων Δυνάμεων στην προκάλυψη, κάτι το οποίο δημιουργούσε τεράστια προβλήματα και πιστεύω ότι η επανενεργοποίηση του κέντρου εκπαιδεύσεως στη Σπάρτη, του γνωστού ΚΕΕΜ, δίνει επίσης μια ευοίωνη προοπτική και στα στελέχη των Ενόπλων Δυνάμεων αλλά και στην τοπική κοινωνία με ό,τι αυτό σημαίνει για αυτή.

Το νέο έτος που έρχεται, είναι μια ευκαιρία επίσης να προωθηθούν μεγάλες παρεμβάσεις και δημόσια έργα στην ελληνική περιφέρεια, όπως στον τόπο μου, στη Λακωνία. Στο πλαίσιο αυτό, θέλω να χαιρετίσω και να ευχαριστήσω παράλληλα τον Πρωθυπουργό, τον Κυριάκο Μητσοτάκη, για την απόφασή του να επικυρώσει τη μεγάλη δουλειά που έγινε από το Δήμο Μονεμβασίας για την ίδρυση Ακαδημίας Εμπορικού Ναυτικού στη Νεάπολη της Λακωνίας, στη Νεάπολη Βοιών, και πιστεύω ότι ταχύτατα αυτό θα ολοκληρωθεί με την έκδοση του προεδρικού διατάγματος, που είναι σχεδόν έτοιμο.

Επίσης, πρέπει να προχωρήσει -και το λέω αυτό, διότι βρίσκεται εδώ και ο αρμόδιος Υφυπουργός Οικονομικών- η δημοπράτηση του φράγματος της Κελεφίνας, ένα έργο προϋπολογισμού 25,3 εκατομμυρίων ευρώ, που θα αναζωογονήσει τον πρωτογενή τομέα στη βόρεια Λακεδαίμονα.

Επίσης, πρέπει να ολοκληρωθεί η μελέτη για την αναβάθμιση της Εθνικής Οδού Σπάρτης - Γυθείου, μία μελέτη, κυρίες και κύριοι συνάδελφοι, της οποίας η προθεσμία περαίωσης έχει παραταθεί δεκατέσσερις φορές. Πιστεύω ότι επιτέλους πρέπει να ολοκληρωθεί αυτό, προκειμένου να υπάρχει μία άνετη πρόσβαση προς το βασικό λιμάνι του νότου, που είναι το Γύθειο.

Ακόμη, πρέπει να προχωρήσει και η παράκαμψη της Σκάλας Βλαχιώτη, στον οικισμό της Σκάλας Βλαχιώτη, κάτι το οποίο απρόσκοπτα θα οδηγεί τους τουρίστες αλλά και τη διακίνηση των προϊόντων προς τη Μονεμβασιά και τη Νεάπολη.

Επίσης, πρέπει να προχωρήσει ταχύτατα η πληρωμή όλων των κατ’ επάγγελμα αγροτών που επλήγησαν από τη μεγάλη πυρκαγιά του καλοκαιριού του 2021 και δεν έχουν λάβει ακόμη προκαταβολή, παρά τις εργώδεις προσπάθειες και των στελεχών του ΕΛΓΑ και του αρμόδιου Υφυπουργού, ο οποίος προσπαθεί πάρα πολύ.

Κυρίες και κύριοι συνάδελφοι, κύριοι της Κυβερνήσεως, την οποία εμείς οι Βουλευτές αυτής της παράταξης στηρίζουμε με την ψήφο μας -γιατί το αισθανόμαστε, το πιστεύουμε και πιστεύουμε ότι είμαστε πολύ καλύτεροι από το παρελθόν- στη Λακωνία περιμένουμε ακόμη πολλά. Είμαι βέβαιος ότι αυτό θα επιτευχθεί και νομίζω ότι αυτός ο προϋπολογισμός καλύπτει το μεταβατικό στάδιο μεταξύ της πρώτης και της δεύτερης τετραετίας του Κυριάκου Μητσοτάκη. Η εκλογική νίκη που έρχεται για την παράταξή μας, παρά το αποσταθεροποιητικό εμπόδιο της απλής αναλογικής, θα ανοίξει ένα νέο ορίζοντα μεταρρυθμίσεων και αισιοδοξίας για το μέλλον, ενώ θα αποτελέσει ένα αντίδοτο στην τοξικότητα που προσπαθεί η Αξιωματική Αντιπολίτευση να επιβάλλει.

Η Νέα Δημοκρατία, θα συνεχίσω πάντοτε να το λέω, κλείνοντας τις ομιλίες μου, είναι ένα κόμμα δημοκρατικό, ένα κόμμα προοδευτικό, ριζοσπαστικό, ένα κόμμα λαϊκό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα εκ μέρους του ΣΥΡΙΖΑ έχει ο κ. Θραψανιώτης.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ πολύ, κυρία Πρόεδρε.

Αναρωτιέμαι, ειλικρινά, γιατί οι ομιλητές της Νέας Δημοκρατίας αρχίζουν την κριτική τους στον ΣΥΡΙΖΑ διαγράφοντας την προ του 2015 περίοδο; Γιατί χρεοκοπήσαμε; Γιατί μπήκαμε στα μνημόνια; Γιατί ο ελληνικός λαός είχε απώλεια εισοδήματος κατά 25% επί του εθνικού εισοδήματος; Γιατί οι μισθωτοί και οι συνταξιούχοι έχασαν το 40% μεσοσταθμικά σε μισθούς και συντάξεις;

Την απάντηση δεν θα τη δώσω εγώ, την δίνει ο δικός σας Υπουργός Οικονομικών, ο κ. Σκυλακάκης.

Μπήκαμε, λέει, στο μνημόνιο για έναν βασικό λόγο, γιατί από το 2001 ως το 2009 το κράτος στο σύνολό του ξόδεψε 827 δισεκατομμύρια ευρώ και εισέπραξε 695. Μπήκαμε μέσα 132 δισεκατομμύρια. Δηλαδή, για να έχουμε την πραγματική εικόνα, πενήντα ΕΝΦΙΑ. Γι’ αυτό χρεοκοπήσαμε και φτάσαμε στο μνημόνιο. Όλα τα άλλα που γράφονται αγνοούν την κεντρική και κυρίαρχη αιτία. Θα την καταθέσω στα Πρακτικά.

(Στο σημείο αυτό ο Βουλευτής κ. Εμμανουήλ Θραψανιώτης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς όμως, κυρίες και κύριοι Βουλευτές, εισπράξαμε όντως χρήματα από τον ελληνικό λαό. Σας τα παραδώσαμε ατόφια όπως τα εισπράξαμε. Δεν βρέθηκε κανένας να πει ότι βάλαμε 1 ευρώ στην τσέπη. Δεν χρωστάμε. Αντίθετα, εσείς και απευθείας αναθέσεις έχετε κάνει σε κολλητούς και το κόμμα σας χρωστάει 400 εκατομμύρια κοντά και δεν ιδρώνει το αυτί σας, ενώ πλειστηριάζετε σπίτια για 15.000 ευρώ. Αυτό είναι το εθνικό μας πλεονέκτημα, είτε σας αρέσει είτε όχι.

Σήμερα, όμως, είναι μια δυσάρεστη ακόμα μέρα για το Νομό Λασιθίου. Ο Υπουργός Υγείας, ο κ. Πλεύρης, μιλώντας στο Πανελλήνιο Συνέδριο για τα οικονομικά και τις πολιτικές υγείας του 2022, λέει ότι θα ξεκινήσει από την Κρήτη και το Λασίθι την αναβάθμιση του συστήματος υγείας, κόβοντας τον κρατικό προϋπολογισμό των νοσοκομείων με πρώτο στόχο τα Νοσοκομεία του Λασιθίου.

Τι σημαίνει αυτό; Σημαίνει -και το δήλωσε ξεκάθαρα- ότι θα κλείσει μονάδες υγείας στο Νομό Λασιθίου. Δεν θα το επιτρέψουμε αυτό. Χάρη στην προσπάθεια των υγειονομικών του Νομού Λασιθίου στο αποκεντρωμένο σύστημα των νοσοκομείων μας είχαμε το υψηλότερο ποσοστό εμβολιασμών σε όλη την Ελλάδα όταν εσείς αφήνατε τις δομές υγείας χωρίς στήριξη, όταν διορίζατε ανίκανα κομματικά στελέχη και διοικήσεις των νοσοκομείων για να κάνουν ρουσφέτια και να εξωθούν τους εργαζόμενους σε παραίτηση. Οι υγειονομικοί του Νομού Λασιθίου έκαναν με τις απλήρωτες εφημερίες τους αγώνα για να σώσουν ανθρώπους.

Πιστοί στις νεοφιλελεύθερες εμμονές σας, παρά τις συστάσεις του Παγκόσμιου Οργανισμού Υγείας για ενδυνάμωση των δημόσιων συστημάτων υγείας, μεταβιβάζετε τα νοσοκομεία και τις περιφέρειες, στερώντας τους 53 εκατομμύρια λιγότερα από πέρυσι, πράγμα που σημαίνει κλείσιμο των νοσοκομείων.

Ο προϋπολογισμός σας, όπως είπε και η εισηγήτρια μας, η Έφη Αχτσιόγλου, είναι ένας ακόμα άδικος προϋπολογισμός που θα επιδεινώσει παραπέρα την οικονομική κατάσταση για τους πολίτες όταν αυτοί ήδη βιώνουν πρωτοφανή κρίση τιμών. Θέματα που ενδιαφέρουν τους πολίτες επηρεάζουν και αφορούν άμεσα ή έμμεσα τη ζωής τους, όπως η υγεία, η ακρίβεια στα ενοίκια, τα δημόσια σχολεία, τα πανεπιστήμια, η αγορά εργασίας και οι μισθοί, αλλά και ο πληθωρισμός. Και πώς να μην τους ενδιαφέρουν όταν για παράδειγμα ο πληθωρισμός έχει μειώσει κατά 40% περίπου την αγοραστική τους δύναμη για μισθούς μέχρι 750 ευρώ, όταν δεν τους φτάνει για να τελειώσουν το μήνα;

Είναι αλήθεια ότι αυξήσατε τα φορολογικά έσοδα σε σύγκριση με πέρυσι. Αυτό που δεν μας λέτε, όμως, είναι πως η αύξηση αυτή δεν οφείλεται παρά μόνο στην κερδοσκοπική αύξηση των τιμών και στην υπεραπόδοση του ΦΠΑ από τα μακαρόνια που αγοράζουν οι πλούσιοι και όχι από την αύξηση της κατανάλωσης.

Ληστεύετε την κοινωνία με τους έμμεσους φόρους και τα χαρίζετε στα καρτέλ ενέργειας. Ταυτόχρονα με την τεράστια κερδοσκοπία οδηγείτε σκόπιμα στον αφανισμό μια σειρά τομείς οικονομικής δραστηριότητας και τους αφήνετε χωρίς καμμία ουσιαστική ενίσχυση. Αυτούς τους τομείς θέλετε χρεοκοπημένους για να τους παραδώσετε στα χέρια του κεφαλαίου και των ιδιωτών, παραδείγματος χάριν, η ΤΟΕΒ στην αγροτική παραγωγή, η ΔΕΥΑ, τα ελαιοτριβεία, οι φούρνοι τα μικρά μαγαζιά τροφίμων.

Και για την ανάπτυξη, όμως, οι επιδόσεις σας είναι θλιβερές με αριθμούς που αναδεικνύουν τα τεράστια κέρδη μεγάλων εταιρειών, όπως διυλιστήρια, ιδιωτικές κλινικές, εταιρείες ενέργειας που κερδοσκοπούν ασύστολα με την καθημερινότητα και την οικονομική δραστηριότητα σε βάρος της μεγάλης πλειοψηφίας του πληθυσμού.

Γιατί, όμως, το 2019 το τέταρτο τρίμηνο είχαμε αρνητική απόδοση; Γιατί απλούστατα ακυρώσατε ή καθυστερήσατε δρομολογημένα έργα. Καθυστερήσατε για παράδειγμα τριάμισι χρόνια το τμήμα του Βόρειου Οδικού Άξονα στο Λασίθι, το τμήμα Νεάπολη - Άγιος Νικόλαος, ένα ώριμο έργο και μόλις τώρα στήνετε το εργοτάξιο. Εύχομαι, πραγματικά, να μην αποτελεί προεκλογική φιέστα.

Για να μην είμαι, όμως, τελείως άδικος μιας και αναφέρθηκα σε αυτό το τόσο σημαντικό έργο για τον τόπο μας, κάτι προσφέρατε. Καταφέρατε να υπερδιπλασιάσετε το κόστος κατασκευής σε σχέση με τον αρχικό προϋπολογισμό. Και προσέξτε όχι για μια καινούργια χάραξη ή διάνοιξη ενός νέου δρόμου, αλλά για διαπλάτυνση του ήδη υπάρχοντος, από τα 90 εκατομμύρια στα 180 το κόστος. Και προσθέτετε και διόδια. Και παρά τον διπλασιασμό του κόστους δεν συμπεριλάβετε τις απαλλοτριώσεις και στην κυριολεξία δημεύετε τις περιουσίες των κατοίκων με ευτελείς αποζημιώσεις. Όταν για παράδειγμα επιχείρηση αξίας 800.000 ευρώ αποζημιώνεται με 16.000, όταν μια κατοικία εβδομήντα πέντε τετραγωνικών αποζημιώνεται μόλις με 3.000.

Δρομολογείτε τα νέα αρδευτικά έργα προς χάριν των ιδιωτών μέσω ΣΔΙΤ στο Νομό Λασιθίου. Η συντήρηση προβλέπεται πολλαπλάσια από το σημερινό κόστος συντήρησης το οποίο θα πληρώσουν οι αγρότες προς όφελος των εργολάβων.

Ταυτόχρονα με τη Ρυθμιστική Αρχή Υδάτων και Αποβλήτων ετοιμάζετε παραχώρηση της ύδρευσης και των αποβλήτων στον ιδιωτικό τομέα. Δημοτικές επιχειρήσεις και οργανισμοί εγγείων βελτιώσεων βρίσκονται σε ασφυξία, καθώς δεν μπορούν να αντεπεξέλθουν στις ληστρικές αυξήσεις του ρεύματος.

Έρχομαι, όμως, στον προϋπολογισμό του 2023, έναν προϋπολογισμό ο οποίος συζητείται σε αρνητικό και βαρύ κλίμα λόγω της δολοφονίας του δεκαεξάχρονου Κώστα Φραγκούλη, ο οποίος πυροβολήθηκε στο κεφάλι επειδή δεν πλήρωσε 20 ευρώ για καύσιμα, βαρύ κλίμα λόγω παρακολουθήσεων από την ΕΥΠ και παράνομων λογισμικών ακόμα και κυβερνητικών στελεχών που καταλύουν το κράτος δικαίου και ουσιαστικά το πολίτευμα της δημοκρατίας, και βαραίνει ακόμα περισσότερο με το σκάνδαλο στο Ευρωπαϊκό Κοινοβούλιο με τη χώρα μας να εκτίθεται ακόμη περισσότερο όταν το βελγικό κράτος άμεσα αντιδρά και οι εισαγγελικές αρχές και οι αστυνομικές αρχές και εμείς εδώ μετά από τρεις μήνες κάνουμε παρέμβαση στον εισαγγελέα και έφοδο στους χρήστες των παράνομων λογισμικών.

Το κλίμα προφανώς δεν θα είναι εορταστικό για το μεγαλύτερο μέρος της κοινωνίας. Και πώς να είναι όταν πολλοί συνταξιούχοι προσπαθούν να επιβιώσουν με την προσωρινή σύνταξη, όταν χαμηλόμισθοι και χαμηλοσυνταξιούχοι από τους οποίους κόψατε την δέκατη τρίτη σύνταξη δεν μπορούν να καλύψουν βασικές ανάγκες λόγω ακρίβειας;

Γι’ αυτόν τον λόγο, κυρίες και κύριοι Βουλευτές, καταψηφίζουμε τον προϋπολογισμό, γιατί δεν κάνει τίποτε άλλο παρά να αυξήσει ακόμα περισσότερο τις κοινωνικές ανισότητες που άρχισαν επί των ημερών σας και αυξάνονται τη στιγμή που μόνο στη δική μας τετραετία είχε μειωθεί.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα εκ μέρους της Νέας Δημοκρατίας έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κυρία Πρόεδρε.

Κυρίες και κύριοι Βουλευτές, συζητάμε σήμερα τον τέταρτο προϋπολογισμό που καταθέτει αυτή η Κυβέρνηση, και το πρώτο σχόλιο επ’ αυτού είναι ότι πρόκειται για τον τρίτο στη σειρά που καταρτίζεται μέσα σε ένα κλίμα εξαιρετικής αβεβαιότητας και αστάθειας σε διεθνές επίπεδο.

Το δεύτερο σχόλιο είναι ότι ενώ από το 2020 το οικονομικό πλαίσιο είναι ασφυκτικό λόγω της εμφάνισης της υγειονομικής κρίσης αλλά και των επακόλουθων κρίσεων ενεργειακής και πληθωριστικής στο τέλος του 2021 που κορυφώθηκαν στη γεωπολιτική κρίση του 2022, η ελληνική οικονομία παρουσιάζει τεράστιες αντοχές και ιδιαίτερα καλές επιδόσεις, που συνοδεύονται από την ιστορικής σημασίας εξέλιξη αυτού της εξόδου από το μνημονιακό πρόγραμμα και το πλαίσιο της ενισχυμένης εποπτείας ύστερα από δώδεκα χρόνια, ενώ οφείλουμε να πούμε ότι ήδη η ελληνική οικονομία έχει αναβαθμιστεί συνολικά έντεκα φορές, γεγονός που την έχει οδηγήσει ένα βήμα πριν από την πρώτη επενδυτική βαθμίδα.

Τα δεδομένα, λοιπόν, και οι αριθμοί επιβραβεύουν τη δουλειά που συντελείται από το 2019 μέχρι σήμερα. Δυστυχώς, η κρίση του πληθωρισμού δεν επιτρέπει την απόδοση όλων αυτών των θετικών αποτελεσμάτων στους πολίτες. Υπάρχει δυσκολία και μεγάλη πίεση στους προϋπολογισμούς των νοικοκυριών και των επιχειρήσεων. Είναι δεδομένο ότι αν δεν είχαμε αυτές τις εξωγενείς κρίσεις, οι θετικές εξελίξεις στην οικονομία θα επέστρεφαν πολλαπλάσια στην κοινωνία, όπως όμως είναι και δεδομένο ότι η απόδοση της οικονομίας είναι αυτή που μας επιτρέπει σε αυτές τις δυσκολίες να στεκόμαστε δίπλα στους Έλληνες πολίτες, δημιουργώντας ένα πλέγμα μέτρων στήριξης για την κάλυψη μεγάλου τμήματος των πρόσθετων αυτών βαρών και αυτό να το κάνουμε όπου χρειάζεται και για όσο χρειάζεται.

Έτσι, λοιπόν, κινούμενος στην ίδια κατεύθυνση τη στήριξη των πολιτών και φιλοδοξώντας να διατηρήσει σταθερή την ταχύτητα της οικονομίας αλλά και να προφυλάξει την πορεία της όσον αφορά την ανάπτυξή της, ο προϋπολογισμός του 2023 έχει ως άξονες μέτρα 8,3 δισεκατομμυρίων ευρώ με στόχο την αντιμετώπιση του αυξημένου κόστους ηλεκτρικού ρεύματος και φυσικού αερίου για νοικοκυριά και επιχειρήσεις, μέτρα 2,2 δισεκατομμυρίων ευρώ για την αντιμετώπιση της ενεργειακής κρίσης επιπλέον του μηχανισμού επιδότησης ρεύματος και φυσικού αερίου, μέτρα 1,7 δισεκατομμυρίου ευρώ για τη δημιουργία θέσεων εργασίας και την αύξηση του εισοδήματος των εργαζομένων, μέτρα 355 εκατομμυρίων ευρώ για τους δημοσίους υπαλλήλους, μόνιμα μέτρα 1,2 δισεκατομμυρίου ευρώ για τους συνταξιούχους, σειρά μέτρων για την ενίσχυση της κοινωνικής στέγης και της κατοικίας, μέτρα με ισχυρό κοινωνικό πρόσημο με κέντρο τη στήριξη των πιο ευάλωτων συμπολιτών μας, τη βέλτιστη εκτέλεση του Προγράμματος Δημοσίων Επενδύσεων και τέλος, κονδύλια για την ενίσχυση της Εθνικής Άμυνας με αυξημένες δαπάνες για αγορές οπλικών συστημάτων.

Κυρίες και κύριοι συνάδελφοι, είναι λογικό, θεμιτό και επιθυμητό να δεχόμαστε κριτική για τα πεπραγμένα αλλά και για όσα προγραμματίζονται. Ποιος διαφωνεί για την ανάγκη ύπαρξης διαλόγου; Ποιος διαφωνεί με την κατάθεση εναλλακτικών προτάσεων; Κανείς. Διαφωνούμε με αυτούς που τα ισοπεδώνουν όλα. Για μια ακόμα φορά αμετανόητοι τάζουν στους πολίτες τα πάντα.

Διαφωνούμε με αυτούς, κυρίες και κύριοι συνάδελφοι, που επέβαλαν τα «capital control», παραχώρησαν τη δημόσια περιουσία για ενενήντα εννέα χρόνια, επέβαλαν είκοσι εννέα φόρους, βάλτωσαν την οικονομία σε μια περίοδο που οι ευρωπαϊκές οικονομίες έτρεχαν με υψηλές ταχύτητες, προχώρησαν δεκαεπτά φορές σε μειώσεις συντάξεων και έκοψαν το ΕΚΑΣ, ισοπέδωσαν τη μεσαία τάξη, ισοπέδωσαν τη δημόσια υγεία, υποβάθμισαν και υποδιοργάνωσαν πλήρως την παιδεία, νομοθέτησαν ένα ασφαλιστικό που στην πραγματικότητα ήταν φορολογικό, μείωσαν το αφορολόγητο, αύξησαν τον ειδικό φόρο κατανάλωσης στα καύσιμα, κατάργησαν την επιστροφή φόρου του αγροτικού πετρελαίου.

**ΡΑΛΛΙΑ ΧΡΗΣΤΙΔΟΥ:** Εσείς τι κάνατε τριάμισι χρόνια;

**ΔΙΟΝΥΣΙΟΣ ΣΤΑΜΕΝΙΤΗΣ:** Θα σας πω ακριβώς τώρα.

Ήρθε, μάλιστα, ο Τσίπρας στην Πέλλα να τάξει στους αγρότες δικαιοσύνη, ξεχνώντας ότι ήταν η κυβέρνηση που απαξίωσε τον αγροτικό κόσμο, έπνιξε την παραγωγική Ελλάδα και πολέμησε, ουσιαστικά, την πρωτογενή παραγωγή. Άσκησε κριτική σε μια Κυβέρνηση που επανέφερε το καθεστώς πληρωμών του ΕΛΓΑ σε μια εφάπαξ πληρωμή εντός του έτους εκδήλωσης ζημιάς, και όχι όπως έκανε ο ΣΥΡΙΖΑ τμηματικά και με εξόφληση μετά από ενάμιση χρόνο.

Άσκησε κριτική, ο κ. Τσίπρας, σε μια Κυβέρνηση που ενίσχυσε τον ΕΛΓΑ 250 εκατομμύρια ευρώ, ώστε να μπορεί να αντεπεξέλθει στις ανάγκες έγκαιρα και δίκαια και να είναι σε θέση να στηρίζει τους παραγωγούς μας, που έδωσε προκαταβολές και αποζημίωση στο 100% της ασφαλιζόμενης αξίας για να αντιμετωπιστούν οι συνέπειες του ολοκληρωτικού παγετού –παγετού, το τονίζω- που έπληξε τις καλλιέργειές μας την άνοιξη του 2021.

Και μια που αναφέρομαι στην περιφέρειά μου, να υπενθυμίσω τα τριάμισι χρόνια διακυβέρνησης της Νέας Δημοκρατίας περιλαμβάνουν για τον Νομό Πέλλας τη δρομολόγηση έργων όπως το οδικό δίκτυο Θεσσαλονίκη – Γιαννιτσά - Έδεσσα, το Φράγμα του Αλμωπαίου, το νέο Δικαστικό Μέγαρο Έδεσσας, την αξιοποίηση του Κάστρου της Χρυσής και του Ανακτόρου της Αρχαίας Πέλλας. Είναι μεγάλα θέματα που απασχολούν τους πολίτες της Πέλλας και η πρόοδός τους από το 2015 μέχρι το 2019, επί ΣΥΡΙΖΑ δηλαδή, ήταν μηδέν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κυρία Πρόεδρε, λέγοντας ότι η ελληνική Κυβέρνηση συνεχίζει με συνέπεια να εφαρμόζει το μεταρρυθμιστικό της έργο αλλά και να υπηρετεί το όραμά μας για την Ελλάδα του μέλλοντος που θα χαρακτηρίζεται από σταθερότητα, παροχή ευκαιριών, κοινωνική δικαιοσύνη και ευημερία για όλους. Καταθέτει τον προϋπολογισμό του 2023 με το βλέμμα στραμμένο, όπως ανέφερα, σε δύο κατευθύνσεις, δηλαδή στη στήριξη της κοινωνίας από τη μία και τη διασφάλιση της αναπτυξιακής πορείας της χώρας από την άλλη.

Οι προβλέψεις για την ανάπτυξη της Ελλάδας με διπλάσιο ρυθμό σε σχέση με τον ευρωπαϊκό μέσο όρο για το 2022 και τριπλάσιο για το 2023, δίνουν προοπτική για την επόμενη μέρα και δημιουργούν στέρεες βάσεις.

Η χώρα μας, κυρίες και κύριοι συνάδελφοι, έχει επιστρέψει στην οικονομική σταθερότητα και έχει επανακτήσει πλήρως την αξιοπιστία της, έχοντας κερδίσει το μεγαλύτερο μέρος από το χαμένο έδαφος της δεκαετούς κρίσης. Φαίνεται, λοιπόν, ότι οι Έλληνες δεν έχουν απλώς αλλάξει σελίδα αλλά γράφουν ένα νέο κεφάλαιο, το κεφάλαιο της προόδου, και αυτό το οφείλουν στην Κυβέρνηση του Κυριάκου Μητσοτάκη.

Σαφώς και υπερψηφίζω τον προϋπολογισμό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τώρα τον λόγο έχει ο Υπουργός Κλιματικής Κρίσης και Πολιτικής Προστασίας κ. Στυλιανίδης.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Κλιματικής Κρίσης και Πολιτικής Προστασίας):** Ευχαριστώ, κυρία Πρόεδρε.

Κυρίες και κύριοι Βουλευτές, η φετινή θεσμική συζήτηση του προϋπολογισμού της χώρας διεξάγεται σε μια πρωτόγνωρη, κρίσιμη διεθνώς συγκυρία. Νομίζω ότι δεν χρειάζεται να μιλήσω καθόλου επ’ αυτού. Δίνει την ευκαιρία, βέβαια, στους Υπουργούς αυτής της Κυβέρνησης να τοποθετηθούμε και σε έναν βαθμό εφ’ όλης της ύλης, αλλά, κυρίως, να τοποθετηθούμε στα κρίσιμα ζητήματα της άμεσης αρμοδιότητάς μας.

Θα ήθελα να πω κάποιες σκέψεις εφ’ όλης της ύλης. Στον προϋπολογισμό αυτόν αντικατοπτρίζονται, κατά την προσωπική μου άποψη, όλες οι ευκαιρίες και οι προκλήσεις αυτής της δύσκολης εποχής που ζούμε. Αναδεικνύονται, όμως, ανάγλυφα και όλες οι μετρήσιμες επιτυχίες μιας Κυβέρνησης η οποία πέρασε τόσες κρίσεις από το ξεκίνημα της παρουσίας της στο πηδάλιο της χώρας. Είναι μετρήσιμες οι επιτυχίες και επιτρέψτε μου από την εμπειρία μου τόσα χρόνια στο εξωτερικό να πω ότι αναγνωρίζονται και διεθνώς.

Ο προϋπολογισμός, λοιπόν, αυτός έρχεται ως συνέχεια προηγούμενων προϋπολογισμών που είδαν τις βασικές τους προβλέψεις να επιβεβαιώνονται και πάρα πολλές φορές να ξεπερνιούνται και με ιδιαίτερα θετικό πρόσημο. Ο φετινός προϋπολογισμός, λοιπόν, προβλέπει για τρίτη συνεχόμενη χρονιά αφ’ ενός αναπτυξιακούς ρυθμούς –έστω και μέσα στη δύσκολη συγκυρία με παγκόσμιο πόλεμο περίπου- και αφ’ ετέρου σημαντική μείωση του χρέους αλλά και πρωτογενές πλεόνασμα.

Με όλες τις δυσκολίες που κανείς δεν μπορεί και δεν πρέπει να υποτιμά, είναι όμως και ένας προϋπολογισμός που μας οδηγεί σε εκλογική αναμέτρηση. Πιστεύω ειλικρινά και με κάθε αντικειμενικότητα ότι ο Πρωθυπουργός της χώρας και η Κυβέρνηση, με βάση τα πεπραγμένα αλλά και τον προϋπολογισμό τον φετινό, ότι μπορεί να οδηγηθεί στις εκλογές με αυτοπεποίθηση, με δεδομένη αξιοπιστία, με επιχειρήματα και χειροπιαστό έργο.

Ελπίζω να δοθεί η ευκαιρία στον Πρωθυπουργό να ολοκληρώσει το έργο του σε μια νέα τετραετία, που αυτός ο προϋπολογισμός θα είναι, εν πάση περιπτώσει, προοίμιο για τους επόμενους προϋπολογισμούς. Είναι ασφαλές, επίσης, να πούμε πως βρίσκεται στη σωστή κατεύθυνση, γιατί παραμένει προσηλωμένος στις βασικές κατευθύνσεις που έχει ανάγκη η χώρα και η Κυβέρνηση επιχειρεί με συνέπεια να υπηρετήσει. Προσωπικά πιστεύω ότι η χώρα ακόμα βρίσκεται σε περίοδο μεγάλων και βαθέων μεταρρυθμίσεων. Την ίδια στιγμή πρέπει να συνεχίζει να ενισχύεται η εξωστρέφεια, με ταυτόχρονη, βέβαια, ενθάρρυνση των επενδύσεων.

Αυτά είχα να πω σε ό,τι αφορά τη γενική εικόνα. Νομίζω ότι ήρθε η ώρα να πάμε στο δικό μας Υπουργείο, το Υπουργείο Κλιματικής Κρίσης και Πολιτικής Προστασίας. Είναι ένα νέο Υπουργείο, αλλά τόσο το 2022 που φεύγει όσο και το 2023 που έρχεται, αποτελούν χρονιές ορόσημο γι’ αυτό το Υπουργείο, γιατί είχαμε σοβαρές πολιτικές πρωτοβουλίες και δράσεις που ανέδειξαν την ιδιαίτερη σημασία της ύπαρξης αυτού του Υπουργείου. Επιχειρήσαμε να το προετοιμάσουμε ως Υπουργείο, ως δομή, ως ανθρώπινο δυναμικό, ώστε να είναι επαρκές και αντάξιο των προκλήσεων της εποχής, ιδιαίτερα σε ό,τι αφορά την αρμοδιότητα της κλιματικής κρίσης και της πολιτικής προστασίας.

Πέρυσι τέτοια εποχή, ενώπιόν σας, είχαμε μιλήσει για αυτό το νεοσύστατο Υπουργείο, ήταν τότε τριών μηνών μόνο, παρουσιάζοντας τη λογική πίσω από τη δημιουργία αυτού του Υπουργείου αλλά και τις βασικές του στοχεύσεις. Πιστεύω ότι η πραγματικότητα επιβεβαίωσε την καινοτόμα πρωτοβουλία του Πρωθυπουργού για τη δημιουργία ενός αυτόνομου Υπουργείου που θα έβαζε κάτω από την ίδια στέγη θέματα της κλιματικής κρίσης και της πολιτικής προστασίας. Κι εδώ επιτρέψτε μου να επαναλάβω κάτι που επαναλαμβάνω σε όλες μας τις συζητήσεις στη Βουλή, ότι το Υπουργείο αυτό σε ό,τι αφορά τα θέματα κλιματικής κρίσης και κλιματικής αλλαγής είναι συμπληρωματικό του Υπουργείου Περιβάλλοντος και Ενέργειας. Δεν είναι ένα Υπουργείο που κινείται εντελώς στο δικό του παράλληλο δρόμο, υπάρχουν πολλές γέφυρες επαφής επικοινωνίας κοινών πολιτικών με το Υπουργείο Περιβάλλοντος και Ενέργειας. Όμως, αυτόνομα αυτό το Υπουργείο κατάφερε να γεφυρώσει ένα μεγάλο χάσμα, ένα χάσμα που υπάρχει σε πολλές χώρες ακόμη, το πώς οι αναγκαίες πολιτικές πρόληψης, οι μεγάλες πολιτικές προκλήσεις που χρειάζονται και που απαιτεί η κλιματική κρίση, θα μπορέσουν να γεφυρωθούν με την παραδοσιακή αντίληψη των κατασταλτικών πολιτικών της πολιτικής προστασίας.

Η πρωτοβουλία αυτή, όπως φαίνεται από τις αντιδράσεις διεθνώς και ευρωπαϊκά, επιβεβαιώθηκε ήδη ως ορθή και θεωρώ ότι έχει επιβραβευθεί τη χρονιά που πέρασε και από την Ευρωπαϊκή Ένωση και από τη διεθνή κοινότητα η οποία έδωσε ψήφο εμπιστοσύνης στη χώρα μας, και είχα παρουσιάσει άλλες φορές συγκεκριμένα παραδείγματα. Νομίζω ότι δεν χρειάζεται να τα επαναλάβω και να χάσουμε χρόνο.

Δύο-τρία σημεία που αφορούν την ευρωπαϊκή διάσταση. Η χώρα έγινε ευρωπαϊκός κόμβος και για τον μηχανισμό πυροπροστασίας και για το rescEU στην ευρύτερη περιοχή της Νοτιοανατολικής Μεσογείου. Αυτό για μας αποτελεί στρατηγική στόχευση και μας αναβαθμίζει πολιτικά γεωπολιτικά, έτσι που δίνει τη δυνατότητα στη χώρα να παίξει και σε άλλα σημαντικά πεδία, αξιοποιώντας αυτή την ευρωπαϊκή διάσταση.

Έχουμε προωθήσει την περιφερειακή συνεργασία στην Ανατολική Μεσόγειο. Η Ελλάδα είναι πρωταγωνιστής στην πολιτική προστασία με όλες τις χώρες, είτε είναι ευρωπαϊκές είτε όχι. Την ίδια στιγμή εξαιτίας, ακριβώς, αυτής της ιδιότητας του κόμβου έχει προσελκύσει σημαντικές ευρωπαϊκές χρηματοδοτικές ενισχύσεις, που πιστεύω ότι είναι αντιληπτό πως διευκολύνουν πολύ τις προσπάθειές μας, για να ολοκληρώσουμε τα στάδια της ανέλιξης και της αναβάθμισης της πολιτικής προστασίας στη χώρα.

Δυο λόγια για την προηγούμενη αντιπυρική περίοδο. Έγινε μια πολύ συστηματική προετοιμασία με όλους τους εμπλεκόμενους, να μην τους αναφέρω πάλι για λόγους χρόνου. Πιστεύω ότι απέδωσε καρπούς. Είχαμε ένα θετικό αποτέλεσμα, αλλά εδώ δεν χρειάζεται καmμία αυταρέσκεια. Το έχω πει χιλιάδες φορές ότι στις φυσικές καταστροφές η αυταρέσκεια είναι κίνδυνος, είναι αφέλεια.

Όμως τα αποτελέσματα έκαναν ιδιαίτερη αίσθηση και στην Ευρώπη. Ακριβώς εδώ θα βασιστεί και η δυνατότητά μας για τον επόμενο χρόνο να αξιοποιήσουμε περισσότερο τις ευρωπαϊκές χρηματοδοτικές ενισχύσεις και το ότι επιδείξαμε με τρανταχτό τρόπο στην πράξη την ευρωπαϊκή αλληλεγγύη.

 Είναι χαρακτηριστική η διατύπωση του Προέδρου Μακρόν για το ότι η Ελλάδα μπόρεσε και βοήθησε τη Γαλλία σε πολύ δύσκολες στιγμές δύο φορές, την Πορτογαλία, την Αλβανία και αυτά έχουν καταγραφεί στο ευρωπαϊκό ημερολόγιο, ως μεγάλες συμβολικές ενέργειες ευρωπαϊκής αλληλεγγύης.

Όμως, σε καμμία περίπτωση το έργο δεν ολοκληρώθηκε. Χρειάζεται πολύ σημαντικό έργο να γίνει και στα θέματα της αντιπυρικής προστασίας και νομίζω έχουμε πάρα πολλή δουλειά. Είτε θα είμαι εγώ σε αυτό το Υπουργείο είτε κάποιοι άλλοι, νομίζω ότι μπήκαμε σε ένα σωστό δρόμο. Πρέπει να συνεχίσουμε, ακριβώς, με αυτή τη σκέψη.

Το 2023, μέσα από τον προϋπολογισμό, θεωρούμε ότι θα συμβάλει ακόμα πιο αποφασιστικά προς τον σκοπό αυτό. Οι στόχοι παραμένουν σαφείς. Το τρίπτυχο είναι δεδομένο: Πρόληψη, προετοιμασία, ετοιμότητα, ανθεκτικότητα.

Παράλληλα, με ενίσχυση ευρωπαϊκή, μέσα από το εμβληματικό πρόγραμμα «DIGI-REFORM», επιχειρούμε τη θεσμική ενίσχυση και ολοκλήρωση του Υπουργείου ως δομή. Δηλαδή, χρειάζεται πληρέστερη στελέχωση, χρειάζεται σύγχρονα μέσα, αλλά πάντα με κεντρικό πυλώνα να αξιοποιηθεί η επιστημονική γνώση, η επιστημονική ανάλυση, η επιστημονική τεκμηρίωση. Δεν υπάρχει σύγχρονη πολιτική προστασία δίχως το υπόβαθρο της επιστημονικής γνώσης.

Οι εθνικοί πόροι εφέτος είναι συγκεκριμένοι, ίσως και λίγο πιο περιορισμένοι. Είναι περίπου 575 εκατομμύρια και κάτι. Και πάλι, στη συντριπτική πλειονότητα, τα 428,5 εκατομμύρια αφορούν το μισθολογικό κόστος.

Ωστόσο με προγραμματισμό και αξιοπιστία πιστεύουμε ότι αξιοποιώντας ευρωπαϊκούς πόρους του Ταμείου Ανάκαμψης και του ΕΣΠΑ, θα μπορέσουμε -κατά την άποψή μου- να ολοκληρώσουμε, τουλάχιστον, τους ετήσιους μας στόχους.

Νομίζω ότι αυτές τις μέρες, που το ευρωπαϊκό εγχείρημα ταλανίζεται εξαιτίας αυτών που συμβαίνουν στις Βρυξέλλες -τοξικό το κλίμα- πρέπει να πούμε την αλήθεια για όλα. Ίσως να χρειάζεται μια αυτοκάθαρση, αλλά από την άλλη στους Έλληνες πολίτες πρέπει να πούμε ναι, ότι, αξιοποιούμε τα ευρωπαϊκά εργαλεία γιατί η Ευρώπη είναι η οικογένειά μας, είναι το κοινό μας σπίτι.

Για το «ΑΙΓΙΣ» είχαμε μιλήσει και πέρυσι. Έχουμε δυνατότητες να αυξήσουμε τα πυροσβεστικά αεροσκάφη. Ετοιμάζονται οι διαγωνισμοί, θα τρέξουν πάρα πολύ τους επόμενους μήνες, έτσι ώστε να μπορέσουμε να υλοποιήσουμε το πρόγραμμα του «ΑΙΓΙΣ» - ένα μέρος του- γιατί είναι πρόγραμμα που θα εξαντληθεί την επόμενη πενταετία-εξαετία.

Είδαμε και μια καινοτόμο παρέμβαση, τη δημιουργία του Εθνικού Μηχανισμού Εναέριας Έρευνας και Διάσωσης: Θεοφάνης Θεοχαρόπουλος. Ψηφίστηκε από τη Βουλή και πιστεύουμε ότι θα μπορέσουμε να υλοποιήσουμε τον επόμενο χρόνο το σημαντικό βήμα, για να έχουμε καλύτερη έρευνα και διάσωση στις ορεινές περιοχές, μέσω αυτού.

Εδώ θα ήθελα να ευχαριστήσω τον Υφυπουργό, τον κ. Τουρνά, και τον Γενικό Γραμματέα, τον κ. Παπαγεωργίου, οι οποίοι είναι οι βασικοί συντελεστές αυτής της μεγάλης καινοτομίας.

Δύο κουβέντες για το Εθνικό Συντονιστικό Κέντρο Διαχείρισης Κρίσεων. Βασικός στόχος και προσωπική μου φιλοδοξία είναι όταν θα φύγω από αυτό το Υπουργείο να είναι σε πλήρη υλοποίηση ένα σύγχρονο Εθνικό Κέντρο Διαχείρισης Κρίσεων, που θα βασίζεται στην επιστημονική γνώση και ανάλυση. Αυτό, οπωσδήποτε, χρειάζεται πάνω από όλα, μια εθνική βάση δεδομένων. Αυτή η εθνική βάση δεδομένων ήδη άρχισε να χτίζεται. Αξιοποιούμε πάλι τα ευρωπαϊκά εργαλεία, και με βάση αυτή τη βάση δεδομένων οι επιστήμονες μας που θα είναι δίπλα στους επιχειρησιακούς, δίπλα στους πυροσβέστες μας, θα μπορούν να δίνουν στους πυροσβέστες την ώρα την κρίσιμη τα σενάρια των μοντέλων, για να μπορέσουν να αποφασίσουν είτε να στείλουν το 112είτε να αξιοποιήσουν τις γνώσεις τους επί του εδάφους, για να περιορίσουν τα προβλήματα μιας μεγάλης πυρκαγιάς, μιας μεγάλης πλημμύρας.

Σας ευχαριστώ πολύ και συγγνώμη που ξεπέρασα τα δέκα λεπτά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Τον λόγο έχει ο κ. Δημήτριος Μπιάγκης εκ μέρους του Κινήματος Αλλαγής.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, το πέρασμα της πανδημίας, η ενεργειακή και η κλιματική κρίση, η δυσμενής οικονομική πραγματικότητα που οξύνει, δυστυχώς, τις αντιθέσεις, μα κυρίως η ίδια η κρίση της δημοκρατίας και του κοινοβουλευτισμού που έφερε στο φως το σκάνδαλο των παρακολουθήσεων, συνθέτουν ένα σκηνικό απαξίωσης για το οποίο κανείς μας δεν μπορεί να είναι περήφανος. Τέσσερα χρόνια τώρα γίναμε μάρτυρες μιας κυβερνητικής απραξίας και αδράνειας που κόστισε, δυστυχώς, ανεπανόρθωτα τόσο στη διαχείριση της πανδημικής κρίσης όσο και σε όσα μας έφερε η ζωή, όπως το ξέσπασμα του πολέμου χωρίς καίριες παρεμβάσεις, γρήγορα αντανακλαστικά και πολιτικές πρωτοβουλίες.

Κύριε Υπουργέ, κυρίες και κύριοι συνάδελφοι, η οικονομική πραγματικότητα των Ελλήνων πολιτών συμπυκνώνεται σε ένα τρίπτυχο που το συνθέτουν η ανεξέλεγκτη ακρίβεια στην αγορά, ο οικονομικός μαρασμός και η ανασφάλεια για όσα μπορούν να ακολουθήσουν. Η νεοφιλελεύθερου τύπου ανάπτυξη που ευαγγελίζεστε προσανατολίζεται σε μονοδιάστατα οικονομικά μεγέθη, χωρίς να είναι στην ουσία βιώσιμη. Δεν κατανέμεται με δίκαιο τρόπο και αφορά σε λίγους και «ημετέρους», την ώρα που αναπτυξιακά εργαλεία όπως το Ταμείο Ανάκαμψης δεν έχουν αξιοποιηθεί για να αντιμετωπιστούν ζωτικά προβλήματα της οικονομίας και της κοινωνίας μας.

Κυρίες και κύριοι συνάδελφοι, την ίδια ώρα σε αυτό το δυσμενές και ασταθές οικονομικό περιβάλλον κομπάζει η Κυβέρνηση για τα επιτεύγματα τάχα του τουρισμού, όντας απλοί παρατηρητές των εξελίξεων, χωρίς πρωτοβουλίες και στρατηγική απέναντι στο ίδιο το τουριστικό προϊόν, ένα προϊόν που απαιτείται πλέον να στραφεί στην ποιότητα που αυτό μπορεί να έχει, μετακινούμενοι σιγά-σιγά από τον ποσοτικό τουρισμό στον ποιοτικό τουρισμό. Αυτό το έχουν ανάγκη οι τουριστικές μας περιοχές καθώς η φέρουσα ικανότητά τους έχει φθάσει σε πολλά σημεία στα όριά της.

Παράλληλα, πρέπει να στηρίξουμε, ουσιαστικά, τις μικρές τουριστικές επιχειρήσεις που στην πλειονότητά τους κατόρθωσαν να επιβιώσουν όλα αυτά τα χρόνια χωρίς τη δική σας υποστήριξη.

Τρανό παράδειγμα της ανερμάτιστης πολιτικής σας είναι τα ανείσπρακτα τιμολόγια της χρεοκοπημένης «THOMAS COOK», που τρία χρόνια τώρα οι επιχειρηματίες περιμένουν την επιστροφή από το κράτος του ανείσπρακτου ΦΠΑ που κατέβαλαν όταν ουδείς, πόσω μάλλον το ανύπαρκτο και χαμένο σε εκθέσεις Υπουργείο Τουρισμού, ενδιαφέρθηκε για το δίκαιο αίτημά τους.

Το πέρασμα της πανδημίας ανέδειξε ξεκάθαρα πως το τουριστικό προϊόν που παρέχουμε είναι πια εκ των πραγμάτων άμεσα συνυφασμένο με τις υγειονομικές υπηρεσίες που προσφέρουμε. Τρία χρόνια μετά μεγάλα περιφερειακά νοσοκομεία στα νησιά μας και σε πολλές τουριστικές περιοχές πασχίζουν να κρατηθούν ζωντανά με τεράστια κενά στο στελεχιακό δυναμικό τους. Αντί να επανδρώσουμε κατάλληλα τις νησιωτικές δομές υγείας, τις αφήσαμε να απαξιώνονται στην πράξη καθημερινά, και έτσι οι νησιώτες μας βιώνουν την υγειονομική μετανάστευση ακόμα και για τα αυτονόητα.

Μόλις προχθές, κύριε Υπουργέ, γίναμε μάρτυρες ενός ενδεικτικού και συνάμα τραγικού περιστατικού, όπου μια κάτοικος των Παξών έχασε τη ζωή της γιατί αφ’ ενός δεν ήταν δυνατό να δεχθεί την κατάλληλη ιατρική περίθαλψη στο νησί της, στο τραγικά στελεχωμένο κέντρο υγείας, αφ’ ετέρου, κυρίες και κύριοι συνάδελφοι, δεν κατέστη δυνατό ούτε καν να διακομιστεί έγκαιρα στο κοντινό Νοσοκομείο των Ιωαννίνων με οποιοδήποτε τρόπο. Για την ακρίβεια με πρόσχημα τις άσχημες καιρικές συνθήκες δεν διατέθηκε από την πολιτεία κανένα μέσο –επαναλαμβάνω, κανένα μέσο- είτε από αέρος είτε διά θαλάσσης, με αποτέλεσμα να μεταφερθεί η άτυχη γυναίκα με την εθελοντική συνεισφορά ιδιωτικού πλεούμενου σκάφους τη στιγμή που το επίσημο κράτος αδυνατούσε –λέει- να επιχειρήσει και, δυστυχώς, ήταν πλέον αργά. Αναδεικνύεται, λοιπόν, πόσο ευάλωτοι αισθανόμαστε όλοι εμείς που ζούμε στις νησιωτικές περιοχές.

Το ερώτημα που τίθεται, κύριοι της Κυβέρνησης, είναι το εξής: Μπορεί, πράγματι, το 2022 να μένουν άνθρωποι στα νησιά μας απροστάτευτοι και μάλιστα με τη δικαιολογία ότι δεν υπάρχει τρόπος διακομιδής για λόγους υγείας, γιατί δεν το επιτρέπουν τα καιρικά φαινόμενα; Αν ναι, τότε να τους το πούμε ξεκάθαρα να το γνωρίζουν, να μην τρέφουν φρούδες ελπίδες ότι την κρίσιμη στιγμή το κράτος θα προστρέξει προς βοήθεια.

Κυρίες και κύριοι συνάδελφοι, είναι επιβεβλημένο ένα νέο μοντέλο υγειονομικής πολιτικής των πολύπαθων νησιωτών μας στη βάση -αν θέλετε- της λογικής του μεταφορικού ισοδύναμου, ένα -θα έλεγα- υγειονομικό ισοδύναμο αυτή τη φορά που θα απαλύνει τις διαφορές μεταξύ των νησιωτών και της υπόλοιπης Ελλάδας με παροχή κινήτρων για προσέλκυση γιατρών σε νησιωτικές δομές υγείας με επαρκή εξοπλισμό, με εφαρμογές τηλεϊατρικής και προληπτικής ιατρικής στα νησιά, και ιδίως με τον επαρκή επανασχεδιασμό και συντονισμό του Εθνικού Κέντρου Άμεσης Βοήθειας στο κομμάτι των διακομιδών για την αποτροπή τέτοιων περιστατικών όπως αυτό που σας προανέφερα.

Κυρίες και κύριοι συνάδελφοι, η ναυτιλιακή πολιτική της χώρας μας χαρακτηρίζεται από έλλειμμα οράματος, στρατηγικού σχεδιασμού, διαβούλευσης και διαφάνειας αλλά και τεκμηρίωσης και αποτελεσματικότητας. Η Κυβέρνηση αντί να αναλάβει τον πρωταγωνιστικό ρόλο που της αρμόζει, τρέχει διαρκώς πίσω από τις εξελίξεις. Καμμία ενέργεια για την ενίσχυση των αποδοχών και της απασχόλησης των ναυτικών μας. Αντιθέτως, έχουμε μείωση του ελάχιστου απαιτούμενου αριθμού Ελλήνων στις συνθέσεις πληρωμάτων των πλοίων υπό ελληνική σημαία. Από την άλλη έχουμε εφαρμογή των χαμηλών τριτοκοσμικών συλλογικών συμβάσεων εργασίας του ITF και έτσι η ανεργία έχει ξεπεράσει το 50%, ενώ την ίδια στιγμή η ναυτική δημόσια εκπαίδευση που θα έπρεπε να αποτελεί εκείνο το καθοριστικό εργαλείο για την επόμενη μέρα της ναυτιλίας έχει αφεθεί στην τύχη της, όταν αυτό που χρειάζεται είναι μια τολμηρή και ευρεία μεταρρύθμιση που να απαντά στα κελεύσματα και στις απαιτήσεις της εποχής.

Κύριε Υπουργέ, κυρίες και κύριοι συνάδελφοι, η Κυβέρνηση της Νέας Δημοκρατίας πρέπει να απαντήσει όχι σε εμάς αλλά, κυρίως ,στους νησιώτες της χώρας για τις συσσωρευμένες αστοχίες και αδυναμίες στον τομέα της νησιωτικής πολιτικής.

Την ίδια ώρα η Κυβέρνηση Μητσοτάκη συνεχίζει την καταστροφική πολιτική της στο κομμάτι της εκποίησης των μεγάλων λιμανιών της χώρας, συνεχίζοντας την πολιτική της κυβέρνησης του ΣΥΡΙΖΑ. Μετά τον Πειραιά και τη Θεσσαλονίκη ήρθε η σειρά να εκποιήσουν τα λιμάνια της Ηγουμενίτσας και της Αλεξανδρούπολης.

Κύριοι της Κυβέρνησης, μπορείτε, τουλάχιστον, σήμερα ξεκάθαρα να μας πείτε, να μας ενημερώσετε εδώ στο ελληνικό Κοινοβούλιο, τους πραγματικούς λόγους ματαίωσης της μεταβίβασης του λιμανιού της Αλεξανδρούπολης; Τι σας έκανε να αλλάξετε την πολιτική σας; Τι εμπόδια βρήκατε μπροστά σας; Μήπως έστω και τώρα οφείλετε να αποδεχτείτε ότι η εκποίηση του πλειοψηφικού πακέτου των λιμανιών είναι μια λάθος στρατηγική, και ότι η επόμενη μέρα για μια, πραγματικά, εθνική λιμενική πολιτική περνάει μέσα από τη συνεργασία με στρατηγικούς επενδυτές για την παραχώρηση συγκεκριμένων χρήσεων και μόνο των λιμανιών μας και όχι του πλειοψηφικού πακέτου, ώστε η πολιτεία να έχει πάντα τον τελευταίο λόγο όπως θέλετε να έχει σήμερα στην Αλεξανδρούπολη, δηλαδή το μοντέλο που εφαρμόζεται στη συντριπτική πλειοψηφία διεθνώς και φυσικά σε ολόκληρη την Ευρώπη;

Σε κάθε περίπτωση εδώ, ουσιαστικά, οφείλουμε να σας πούμε τα κάτωθι: Το ΠΑΣΟΚ, εμείς κύριοι, το Κίνημα Αλλαγής ως γνήσιος εκφραστής της δημοκρατικής προοδευτικής παράταξης και του έργου των κυβερνήσεων, δεν μπορεί να συναινέσει στην ψήφιση ενός προϋπολογισμού που δεν περιλαμβάνει ειδικότερες δημοσιονομικές και αναπτυξιακές προβλέψεις για τον τουρισμό, για τη ναυτιλία, για τη νησιωτική περιφέρεια, ενός προϋπολογισμού που δεν έχει πουθενά στα γραπτά του ως κοινωνικό πρόσημο και σημείο αναφοράς τον ίδιο τον άνθρωπο και όχι μόνο τους αριθμούς για τους αριθμούς.

Ευχαριστώ για την ανοχή σας, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κύριε συνάδελφε.

Τον λόγο έχει η κ. Όλγα Κεφαλογιάννη εκ μέρους της Νέας Δημοκρατίας.

**ΟΛΓΑ ΚΕΦΑΛΟΓΙΑΝΝΗ:** Κυρίες και κύριοι συνάδελφοι, άλλος ένας προϋπολογισμός, αυτός του 2023, καταρτίστηκε και συζητείται σε ένα περιβάλλον αστάθειας και αβεβαιότητας, μέσα σε συνθήκες παγκοσμίων και πολλαπλών προκλήσεων και ανατροπών.

Μετά την πανδημία και τις ολέθριες συνέπειές της, σήμερα αντιμετωπίζουμε τις νέες σοβαρές αλληλένδετες κρίσεις που βρίσκονται σε πλήρη εξέλιξη, κυρίως, ως συνέπεια της παράνομης και συνεχιζόμενης εισβολής της Ρωσίας στην Ουκρανία. Η πρωτοφανής ενεργειακή κρίση και οι τεράστιες πληθωριστικές πιέσεις που τσακίζουν τα εισοδήματα των πολιτών, το σοβαρό πρόβλημα στην εφοδιαστική αλυσίδα, η γεωπολιτική αστάθεια, η νέα απειλή ύφεσης στην Ευρώπη συνθέτουν ένα περιβάλλον αυξημένου κινδύνου.

Μέσα σε αυτή τη δυστοπική εικόνα το μεγάλο στοίχημα του προϋπολογισμού του 2023 είναι η διασφάλιση της δημοσιονομικής σταθερότητας και η συνέχιση της αναπτυξιακής πορείας που η χώρα ακολουθεί, κάνοντας πιο ανθεκτική την ελληνική οικονομία και δημιουργώντας τις προϋποθέσεις για ένα ισχυρό δίχτυ κοινωνικής προστασίας απέναντι στις επερχόμενες δυσκολίες. Γιατί το 2022, παρά τους τεράστιους απρόβλεπτους κλυδωνισμούς και τα προβλήματα, κλείνει με εκτίμηση ρυθμού οικονομικής μεγέθυνσης στο 5,6%, ενώ η ανεργία υποχώρησε σημαντικά και φέτος εκτιμάται ότι θα επιτύχουμε ιστορικό υψηλό στις άμεσες ξένες επενδύσεις και τις εξαγωγές αγαθών και υπηρεσιών.

Ταυτόχρονα η Κυβέρνηση στήριξε όσο μπορούσε με συγκεκριμένα μέτρα τις αδύναμες κοινωνικές ομάδες, τη μεσαία τάξη, τη μικρομεσαία επιχείρηση, τα ευρύτερα, δηλαδή, οικονομικά και κοινωνικά στρώματα τους βασικούς πυλώνες της οικονομίας μας. Το ίδιο θα συνεχίσει να κάνει και τη νέα χρονιά που έρχεται με πρόβλεψη για θετικό πρόσημο στο ρυθμό οικονομικής μεγέθυνσης, την ίδια στιγμή που η παγκόσμια οικονομία αναμένεται να παρουσιάσει τον τρίτο χαμηλότερο ρυθμό ανάπτυξης της τελευταίας εικοσαετίας, με την Ευρώπη να πλήττεται εντονότερα.

Την ίδια στιγμή το έργο της Κυβέρνησης αναγνωρίζεται από μεγάλους διεθνείς οίκους που μας αξιολογούν μια ανάσα από την επενδυτική βαθμίδα, ενώ αναλυτές διεθνούς κύρους προδικάζουν ότι κατά το 2023 η Ελλάδα θα κατακτήσει τον πολυπόθητο αυτόν στόχο.

Κυρίες και κύριοι συνάδελφοι, ο κρατικός προϋπολογισμός του 2023 προβλέπει ισχυρά μέτρα στήριξης με στόχο την αντιμετώπιση της ενεργειακής κρίσης και του αυξημένου κόστους ηλεκτρικού ρεύματος και φυσικού αερίου για νοικοκυριά και επιχειρήσεις.

Προβλέπει, επίσης, μέτρα και κίνητρα αναπτυξιακά για τη δημιουργία θέσεων εργασίας και την αύξηση του εισοδήματος των εργαζομένων, μια νέα τρίτη αύξηση του κατώτατου μισθού μέσα σε σύντομο χρονικό διάστημα, μονιμοποίηση της μείωσης κατά τρεις ποσοστιαίες μονάδες των ασφαλιστικών εισφορών, μόνιμη κατάργηση της εισφοράς αλληλεγγύης για 1,2 εκατομμύριο εργαζόμενους στον ιδιωτικό τομέα, απαλλαγή από το τέλος επιτηδεύματος για επιτηδευματίες και μικρές επιχειρήσεις υπό όρους αύξησης του μέσου όρου αριθμού εργαζομένων πλήρους απασχόλησης, κίνητρα μετατροπής συμβάσεων μερικής απασχόλησης σε πλήρη απασχόληση με απαλλαγή ποσοστού ασφαλιστικών εισφορών.

Επιπλέον μέτρα εισοδηματικής ενίσχυσης προβλέπονται και για τους δημόσιους υπαλλήλους, ενώ μετά από δώδεκα ολόκληρα χρόνια αυξάνονται οι κύριες συντάξεις κατά 7,75% και καταργείται η εισφορά αλληλεγγύης σε ένα εκατομμύριο συνταξιούχους.

Επίσης, είναι σημαντικό να πούμε ότι η Κυβέρνηση προχωράει στην υιοθέτηση ενός σημαντικού μείγματος μέτρων για την ενίσχυση της κοινωνικής στέγης και της κατοικίας με έμφαση στους νέους και τα νέα ζευγάρια, ενώ στον τομέα της εθνικής ασφάλειας συνεχίζεται η ενίσχυση της αμυντικής θωράκισης της χώρας, όπως άλλωστε οφείλουμε εν μέσω σφοδρών -και χωρίς προηγούμενο- προκλήσεων της Τουρκίας.

Κυρίες και κύριοι συνάδελφοι, εάν διατρέξει κανείς τον προϋπολογισμό και τον δει σε σχέση με την τρέχουσα κατάσταση της οικονομίας και των μεγάλων, κυρίως, διεθνών προκλήσεων, ένα είναι βέβαιο: ότι η Κυβέρνηση προσπαθεί να αντιμετωπίσει τα προβλήματα και να συνεχίσει σε μια σωστή κατεύθυνση με την υιοθέτηση ενός μείγματος αναπτυξιακής πολιτικής και πολιτικής στήριξης του συνόλου της κοινωνίας και, κυρίως, αυτών που έχουν περισσότερο ανάγκη.

Στη μεγάλη εικόνα το πολιτικό μας σχέδιο θα πρέπει να είναι ξεκάθαρο: ο ευρύτερος αναπτυξιακός σχεδιασμός που στηρίζεται στην ανταγωνιστικότητα της οικονομίας, στην οικονομία της αγοράς, τη μείωση φόρων και εισφορών. Όλα αυτά χρειάζονται για να φέρουν την ανάπτυξη των επιχειρήσεων, την αύξηση των επενδύσεων και, βέβαια, την αύξηση της απασχόλησης και την εισοδηματική ενίσχυση, πάντοτε όμως με κριτήριο την κοινωνική δικαιοσύνη, πάντα με το μυαλό στον άνθρωπο, με ένα κράτος που θα κατέχει στρατηγικό ρόλο στην οικονομική ανάπτυξη και στην προώθηση της ανταγωνιστικότητας, με ένα κράτος που θα μπορεί να στηρίζει τις μικρές και τις μεσαίες επιχειρήσεις, την οικονομία και, βέβαια, την ελληνική οικογένεια.

Η σύνθεση, η ισορροπία, δηλαδή, μεταξύ του συλλογικού και του ατομικού, είναι αυτός ο συγκερασμός που απαντάει και στις ανάγκες του σήμερα, ένας συγκερασμός που εδράζεται στις δυνάμεις του κοινωνικού φιλελευθερισμού και εγγυάται την ανάπτυξη του κοινωνικού κράτους ως ασπίδας προστασίας των πολιτών με όχημα την ανάπτυξη της οικονομίας.

Σε αυτή, ακριβώς, την ξεκάθαρη πολιτική της σύνθεσης και της ισορροπίας είναι που προσκρούει η μηδενιστική κριτική και η ανέξοδη προεκλογική παροχολογία από πλευράς, κυρίως, της Αξιωματικής Αντιπολίτευσης. Ο ΣΥΡΙΖΑ εξακολουθεί, ως γνήσια φωνή του λαϊκισμού, να παραμένει προσκολλημένος στις αυταπάτες, τις ψευδαισθήσεις και την πολιτική ανευθυνότητα.

Απέναντι σε αυτή, ακριβώς, την αντίθεση ο ελληνικός λαός θα δώσει ξεκάθαρη απάντηση στις εκλογές του 2023 που είναι πολύ κοντά. Θα βάλει τον πήχη ψηλά, ζητώντας εγγυήσεις σε αυτό το περιβάλλον της ανασφάλειας, για ένα καλύτερο μέλλον. Θα στηρίξει την πολιτική της αποτελεσματικότητας που οδηγεί τη χώρα στον δρόμο της ανάπτυξης. Πασχίζει να οικοδομήσει μια οικονομία βιώσιμη, σύγχρονη, με κοινωνική ανταποδοτικότητα όπου ο πλούτος θα διανέμεται στους πολλούς με τρόπο δίκαιο, με βελτιωμένα δημόσια αγαθά, καλύτερη υγεία, καλύτερη παιδεία, καλύτερο κράτος πρόνοιας για όλους.

Ο κρατικός προϋπολογισμός του 2023 σηματοδοτεί αυτή ακριβώς την πορεία, μια πορεία κοινωνικής ανάπτυξης, προόδου και ευημερίας.

Σας καλώ, λοιπόν, όλους να τον υπερψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε και εμείς, κυρία συνάδελφε.

Τον λόγο τώρα έχει η κ. Χρηστίδου, εκ μέρους του ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, μέσα σε ένα ιδιαίτερα τοξικό προεκλογικά κλίμα παρακμής, κλίμα που έχει δημιουργηθεί αποκλειστικά εξαιτίας της κυβερνητικής επίθεσης σε δημοκρατία, θεσμούς, ατομικά και πολιτικά δικαιώματα φυσικά, η Νέα Δημοκρατία καταθέτει τον τελευταίο, ευτυχώς, προϋπολογισμό, χωρίς να διστάζει, για ακόμα μία φορά, να επιδείξει το πραγματικό της πρόσωπο, εκείνο του Ιανού, ένα πρόσωπο που χαμογελά απλόχερα στους οικονομικά ισχυρούς και μορφάζει απειλητικά ενάντια στον κόσμο της εργασίας και στους μικρομεσαίους. Η μεροληψία σας υπέρ συγκεκριμένων συμφερόντων δεν κρύβεται ούτε εφέτος, παρά τα μικρορουσφέτια σας.

Θα γίνω πολύ συγκεκριμένη.

Το δημόσιο Ταμείο συγκέντρωσε εφέτος επιπλέον 5 δισεκατομμύρια από τον ΦΠΑ, το ίδιο περίπου υπολογίστηκε και για το 2023 από τον ΦΠΑ στις αυξημένες τιμές των προϊόντων που αδειάζουν τις τσέπες των καταναλωτών και το παραδέχεστε, χωρίς καμμία ντροπή.

Επί εννέα μήνες η Ελλάδα είχε πολύ υψηλότερο πληθωρισμό από τον μέσο ευρωπαϊκό. Σωστά; Σωστά. Τον Νοέμβριο ο πληθωρισμός ανήλθε σε 8,5% σε σχέση με τον περσινό Νοέμβριο που ήταν ήδη στο 4,8%. Δηλαδή, στις ήδη αυξημένες περσινές τιμές είχαμε νέες μεγάλες αυξήσεις.

Λέτε ότι δεν έχουμε προτάσεις. Ως ΣΥΡΙΖΑ σας έχουμε προτείνει πολύ συγκεκριμένες λύσεις: Μείωση του ΦΠΑ στα τρόφιμα στο 6%. Μείωση του ειδικού φόρου στα καύσιμα με αποσύνδεση της τιμής του ηλεκτρικού ρεύματος από το φυσικό αέριο, όπως έγινε στην Ισπανία και όπως έγινε και στην Πορτογαλία. Πραγματικό πλαφόν στην τιμή χονδρικής και λιανικής στο ρεύμα, όχι το πλαφόν που βάλατε εσείς και επιτρέπει τα υπερκέρδη στα καρτέλ της ενέργειας.

Έχουμε πει πλαφόν 5% στο περιθώριο κέρδους στην παραγωγή ενέργειας, όπως έκανε η Γαλλία. Έχουμε πει για φορολόγηση των πραγματικών υπερκερδών, όπως έγινε στην Ιταλία. Τα υπερκέρδη στην ηλεκτρική ενέργεια μόνο για τους μήνες Σεπτέμβριο και Οκτώβριο ήταν 1 δισεκατομμύριο ευρώ. Έχουμε πει για επαναφορά της ΔΕΗ σε δημόσιο έλεγχο, ώστε να μπορεί να παρεμβαίνει το δημόσιο στην ολιγοπωλιακή ενεργειακή αγορά.

Έχουμε μιλήσει για αύξηση του κατώτατου μισθού με τιμαριθμική προσαρμογή.

Και σας ρωτάμε: Η Ελλάδα αυτή τη στιγμή έχει ή δεν έχει την πιο ακριβή βενζίνη σε ολόκληρη την Ευρωπαϊκή Ένωση, όπως ανακοίνωσε η EUROSTAT; Σύμφωνα και πάλι με την EUROSTAT, η Ελλάδα ήταν ή δεν ήταν πρώτη στην Ευρώπη στην τιμή ηλεκτρικής ενέργειας στο πρώτο εξάμηνο του 2022; Η Ελλάδα έχει ή δεν έχει το τρίτο υψηλότερο κόστος ενέργειας στην Ευρωπαϊκή Ένωση; Δύο στους τρεις πολίτες έχουν ή δεν έχουν μειώσει ήδη την κατανάλωση ρεύματος και ένας στους δύο τις δαπάνες στα βασικά είδη διατροφής; Οι πολίτες δαπανούν πάνω από το 40% του διαθέσιμου εισοδήματός τους για το ενοίκιο, πάλι σύμφωνα με τη EUROSTAT, ναι ή όχι; Το κατά κεφαλήν ΑΕΠ της Ελλάδας είναι ή δεν είναι το δεύτερο χαμηλότερο στην Ευρωπαϊκή Ένωση; Οι μισθοί στην Ελλάδα είναι ή δεν είναι οι δεύτεροι χαμηλότεροι στην Ευρωπαϊκή Ένωση; Τα χρέη της ελληνικής κοινωνίας αυξάνονται διαρκώς προς την εφορία ή όχι και τα ασφαλιστικά ταμεία;

Και να σας πω και κάτι, δεν γνωρίζετε, δηλαδή, εσείς -περιμένετε από εμάς να σας το πούμε- τον κίνδυνο ενός νέου κύκλου κόκκινων δανείων; Από το 2019 και μετά έχουμε 38 δισεκατομμύρια συνολική αύξηση ιδιωτικού χρέους. Ισχύει αυτό ή δεν ισχύει; Σε αυτή την κατάσταση, δηλαδή, θέλετε συνέχεια; Δεν γνωρίζετε ότι η μείωση του διαθέσιμου εισοδήματος δημιουργεί σημαντικό πρόβλημα στην ελληνική οικονομία, που έχει σαν κινητήριο δύναμη την κατανάλωση, σε ένα παγκόσμιο, πράγματι, υφεσιακό περιβάλλον;

Αδύναμες οικονομίες, όπως η ελληνική, δέχονται τις μεγαλύτερες πιέσεις. Γιατί, λοιπόν, περιφρονείτε τις κραυγές αγωνίας των απλών ανθρώπων, των ανθρώπων της αγοράς και προσπαθείτε να τους πείσετε ότι έξω έχει λιακάδα ενώ πέφτει χαλάζι; Είναι δυνατόν στην προσπάθεια της χειραγώγησης που επιχειρείτε να βαφτίζετε με απέχθεια όσους αντιστέκονται «τοξικούς», «τεμπέληδες», με ελαττωματικές -δήθεν- αριστερές ιδέες, που όταν δεν τεμπελιάζουν προτιμούν το αριστερό χαβιάρι και τις σαμπάνιες; Για πόσο καιρό θα συνεχίσετε να υποδύεστε τους φιλελεύθερους για να μακιγιάρετε τον οπισθοδρομικό και πολιτικά ανόητο ελιτισμό και μεγαλοαστισμό του Προέδρου σας; Για πόσο καιρό;

Με συγχωρείτε, στην Έδρα, αν έχετε την ευγενή καλοσύνη μη μιλάτε, γιατί αναγκάζομαι να φωνάζω και δεν το θέλω.

Ισχυρίζεστε, κυρίες και κύριοι συνάδελφοι, ότι φταίει ο πόλεμος, αλλά δεν μας λύνετε το μυστήριο γιατί οι Έλληνες επιβαρύνονται περισσότερο από τους υπόλοιπους Ευρωπαίους.

Το αθλιότερο όλων, ισχυρίζεστε ότι αν μειωθούν οι έμμεσοι φόροι θα ευνοηθούν οι αγορές των Cayenne και οι αγορές του σολομού. Η αλήθεια είναι ότι η μείωση των έμμεσων φόρων σε τρόφιμα και καύσιμα ανακουφίζει, κυρίως, τα χαμηλότερα και τα μεσαία στρώματα που δαπανούν εκεί το μεγαλύτερο μέρος του εισοδήματός τους. Η αλήθεια είναι ότι η πλειονότητα των ευρωπαϊκών κρατών έχουν μειώσει τον ΦΠΑ. Η αλήθεια είναι ότι το Ευρωπαϊκό Λαϊκό Κόμμα, δηλαδή η ευρωδεξιά, στις 29 Σεπτεμβρίου του 2022 κάλεσε όλες τις κυβερνήσεις να μηδενίσουν τον ΦΠΑ σε βασικά τρόφιμα. Η Νέα Δημοκρατία υπόσχεται οικονομική ανάπτυξη μέσω των πόρων του Ταμείου Ανάκαμψης.

Η αλήθεια είναι ότι τα πρώτα 455 εκατομμύρια των χαμηλότοκων δανείων από το ταμείο πηγαίνουν μόλις σε δεκατρείς επιχειρηματικούς ομίλους. Η ακόμα πιο εξοργιστική αλήθεια είναι ότι οι μικρομεσαίοι δεν παίρνουν ούτε 1 ευρώ ούτε από τις τράπεζες, γιατί φυσικά δεν έχουν τραπεζικό προφίλ και αν σπανίως πάρουν θα πληρώνουν επιτόκιο 7,5%, ενώ μια μεγάλη επιχείρηση από το Ταμείο Ανάκαμψης θα πληρώνει επιτόκιο 0,8%, ξεκάθαρη, δηλαδή, στρέβλωση της ελεύθερης αγοράς την οποία δήθεν υπηρετείτε.

Συζητάμε σήμερα τον τελευταίο προϋπολογισμό, τον τέταρτο κατά σειρά προϋπολογισμό, που φέρνει στο τέλος του τις υπογραφές από όλο το Υπουργικό Συμβούλιο. Τουλάχιστον ένας εκ των Υπουργών που υπογράφει επί ένα έτος παρακολουθείται από την ΕΥΠ, προφανώς για λόγους εθνικής ασφάλειας, αφού με το ισχύον νομικό πλαίσιο άλλη αιτιολόγηση φυσικά δεν το δικαιολογεί. Με βάση, λοιπόν, τις αποκαλύψεις που έχουν δει το φως της δημοσιότητας, εισαγγελέας έξι φορές υπέγραψε να συνεχιστεί η παρακολούθηση του κ. Χατζηδάκη. Φανταζόμαστε ότι υπήρχαν πολύ σοβαρά στοιχεία. Είναι δυνατόν ένας άνθρωπος που βαρύνεται επί ένα χρόνο από υποψίες παραβίασης της εθνικής ασφάλειας να υπογράφει τον κρατικό προϋπολογισμό; Πότε έπαψε να είναι ύποπτος; Ο κ. Χατζηδάκης θεωρεί ότι δεδομένων των αποκαλύψεων μπορεί να συνεχίσει να συμπεριφέρεται σαν να μην τρέχει τίποτα; Δεν αισθάνεται κανείς σε αυτή την Κυβέρνηση ντροπή για τον κατήφορο στον οποίο οδηγείτε τη δημοκρατία στη χώρα;

Και κλείνω, κυρία Πρόεδρε. Φυσικά και δεν αισθάνεστε καμμία ντροπή. Μόνο πανικό αισθάνεστε να φουντώνει και να σας οδηγεί σε σκηνές όπως αυτές της προηγούμενης εβδομάδας, που ο κύριος Πρωθυπουργός κυριολεκτικά το έβαλε στα πόδια.

Η διαφθορά και η διαπλοκή που επεκτείνεται επί των ημερών σας είναι εύλογη συνέπεια της κοινωνικής ανισότητας που επιβάλλουν οι πολιτικές σας πάντα σε βάρος των οικονομικά ασθενέστερων. Όσο όμως κι αν τρέξετε η ψήφος των πολιτών θα σας προλάβει πολύ σύντομα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Κυρία συνάδελφε, σας οφείλω μια απάντηση στην παρατήρηση που κάνατε. Η Έδρα δεν μιλάει και δεν δημιουργεί πρόβλημα στη διαδικασία σας, αλλά η Γραμματεία είναι υποχρεωμένη να επικοινωνεί με τη διοίκηση για θέματα που αφορούν τη διαδικασία.

Τον λόγο τώρα έχει ο κ. Καππάτος εκ μέρους της Νέας Δημοκρατίας.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, τέτοιες μέρες τον Δεκέμβριο του 2018, λάμβανε χώρα το δωδέκατο συνέδριο της Νέας Δημοκρατίας. Ήταν η περίοδος που οι Έλληνες πολίτες είχαμε καταλάβει πολύ καλά τα αδιέξοδα της πολιτικής ΣΥΡΙΖΑ - ΑΝΕΛ την απογοήτευση των Ελλήνων πολιτών για τις προσδοκίες που ο κ. Τσίπρας διέψευσε αλλά και την ελπίδα ότι αξίζουμε καλύτερα, ότι μπορούμε περισσότερα.

Η Νέα Δημοκρατία παρουσίασε μια πρόταση διακυβέρνησης εφικτή και συγκεκριμένη, που απέφυγε να τάξει τα πάντα στους πάντες και που κινητοποιούσε τις δημιουργικές δυνάμεις των συμπολιτών μας, εκείνες τις δυνάμεις που η κυβερνητική εμπειρία ΣΥΡΙΖΑ διατηρούσε αδρανείς.

Έκτοτε πέρασαν τέσσερα χρόνια. Οι Έλληνες πολίτες μπορούν πλέον να συγκρίνουν, να αντιπαραβάλουν τα πεπραγμένα των ΣΥΡΙΖΑ - ΑΝΕΛ με εκείνα της δικής μας διακυβέρνησης, μιας διακυβέρνησης που περνά μέσα από διαδοχικές κρίσεις πρωτοφανούς έκτασης, από την κρίση του Έβρου στις αρχές του 2020 και την πανδημία του κορωνοϊού, και από την ενεργειακή πρόκληση στις επιπτώσεις της ρωσικής εισβολής στην Ουκρανία.

Η Κυβέρνηση του Κυριάκου Μητσοτάκη κλήθηκε να δώσει λύση σε προβλήματα που δεν προκάλεσε η ίδια. Ο κρατικός προϋπολογισμός του 2023 συζητείται υπό το φως τριών χαρακτηριστικών που τον διαφοροποιούν από τους προηγούμενους. Πρόκειται για τον πρώτο που καταρτίζεται εκτός του πλαισίου μνημονιακής επιτήρησης ή ενισχυμένης εποπτείας. Μετά τη δεκαετή οικονομική κρίση που έχουμε ήδη αφήσει πίσω, η Ελλάδα αποκτά επιτέλους την «ιδιοκτησία» του υπό κατάρτιση κρατικού προϋπολογισμού, ενός προϋπολογισμού συνέπειας, συνέχειας και σταθερότητας, που επιβεβαιώνει την εθνική μας επιλογή να μην επαναλάβουμε λάθη του παρελθόντος, να διαχειριστούμε συνετά και σοβαρά τα του οίκου μας και να στηρίξουμε τους Έλληνες πολίτες που πλήττονται.

Το δεύτερο χαρακτηριστικό είναι πως συμπίπτει με την ολοκλήρωση ενός πλήρους κοινοβουλευτικού κύκλου. Τον Ιούλιο του 2019, οι Έλληνες πολίτες εξέλεξαν αυτοδύναμη τη Νέα Δημοκρατία, επενδύοντας στο αίτημα για σταθερότητα τόσο στην οικονομία όσο και στην κοινωνία.

Το τρίτο χαρακτηριστικό είναι πως η πανδημία δεν έχει παρέλθει. Η φλόγα του πολέμου στην Ουκρανία αρνείται, δυστυχώς, να σβήσει, ενώ η ενεργειακή κρίση έχει χτυπήσει την πόρτα τόσο της Ευρώπης όσο και της πατρίδας μας. Στο πλαίσιο αυτό έχουμε επιλέξει να ιεραρχήσουμε προτεραιότητες που αντιμετωπίζουν τις επιπτώσεις των όσων ανέφερα.

Ενδεικτικά, λοιπόν, προχωρούμε στην επιδότηση της κατανάλωσης ηλεκτρικής ενέργειας και φυσικού αερίου, στην αύξηση του επιδόματος θέρμανσης και την επιδότηση του πετρελαίου θέρμανσης και κίνησης, την οικονομική ενίσχυση των πολιτών με κοινωνικά κριτήρια για την αντιμετώπιση της επιβάρυνσης στα καύσιμα, και τέλος τη συνέχιση και ενίσχυση των φοροελαφρύνσεων για νοικοκυριά και επιχειρήσεις.

Ο περιορισμός του χρόνου δεν μου επιτρέπει να αναφερθώ εκτενώς στο περιεχόμενο του κρατικού προϋπολογισμού. Αντιθέτως, επέλεξα να επισημάνω σημεία που θεωρώ σημαντικά και πρέπει να καταγραφούν.

Για το Υπουργείο Ναυτιλίας και Νησιωτικής Πολιτικής, οι πιστώσεις αφορούν στη βελτίωση της ανταγωνιστικότητας στον τομέα της ναυτιλίας, στη χορήγηση του επαυξημένου στεγαστικού επιδόματος στους σπουδαστές των ακαδημιών Εμπορικού Ναυτικού, καθώς και σε δράσεις που συνδέονται με τον σχεδιασμό και την εφαρμογή της εθνικής νησιωτικής μας πολιτικής.

Στην Κεφαλλονιά και την Ιθάκη αντιλαμβανόμαστε πολύ καλά τι ακριβώς σημαίνουν οι παρεμβάσεις αυτές. Έχουμε άλλωστε ήδη απτά αποτελέσματα που προκύπτουν από το ιδιαίτερο ενδιαφέρον της ηγεσίας του Υπουργείου Ναυτιλίας για τα ζητήματα που απασχολούν την κοινωνία των νησιών μας.

Για το Υπουργείο Υποδομών και Μεταφορών, ο προϋπολογισμός επιτρέπει την υλοποίηση σειράς έργων υψηλής ποιότητας. Αναφέρω ενδεικτικά δράσεις που αφορούν στην κατασκευή των εθνικών οδικών αξόνων και τη χρηματοδότηση έργων κτηριακών υποδομών. Αξίζει στο σημείο αυτό να υπογραμμίσουμε το προσωπικό ενδιαφέρον του Πρωθυπουργού Κυριάκου Μητσοτάκη για την απαγκίστρωση ενός σπουδαίου έργου, της αναβάθμισης του οδικού άξονα Αργοστόλι - Πόρος, όπως εξαγγέλθηκε από τον ίδιο τον Πρωθυπουργό κατά την πρόσφατη επίσκεψή του στην Κεφαλλονιά.

Στο πεδίο τέλος της δικαιοσύνης οι πιστώσεις θα καλύψουν μεταξύ άλλων τις δαπάνες του Ελεγκτικού Συνεδρίου καθώς και εκείνες των ανεξάρτητων διοικητικών αρχών. Οριζόντιες δράσεις για τον διοικητικό εκσυγχρονισμό των οικείων υπηρεσιών και δομών πρόκειται να καλυφθούν με το σύνολο των δαπανών του Υπουργείου να υπολογίζεται στα 18 εκατομμύρια ευρώ.

Κυρίες και κύριοι συνάδελφοι, ανέφερα ενδεικτικά λίγες μόνο από τις πολλές και σημαντικές παρεμβάσεις που επιχειρούμε στον κρατικό προϋπολογισμό του 2023, παρεμβάσεις με βασική προτεραιότητα τη στήριξη της κοινωνίας και ιδιαίτερα των πιο ευάλωτων συμπολιτών μας. Την ίδια ώρα παραμένουμε συνεπείς στην επίτευξη της δημοσιονομικής ισορροπίας. Τόσο η διατήρηση της αναπτυξιακής πορείας της πατρίδας μας όσο και η ενίσχυσή της στο κοινωνικό, οικονομικό και εθνικό επίπεδο είναι ζητήματα για εμάς αδιαπραγμάτευτα. Το περιεχόμενο του προϋπολογισμού που ψηφίζουμε επιβεβαιώνει αυτή μας την επιλογή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Το λόγο τώρα έχει ο κ. Κέλλας εκ μέρους της Νέας Δημοκρατίας.

**ΧΡΗΣΤΟΣ ΚΕΛΛΑΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, ο προϋπολογισμός του 2023 διατηρεί τη χώρα σε τροχιά βιώσιμης ανάπτυξης παρά τις εξαιρετικά δύσκολες διεθνείς συνθήκες. Μετά από δύο χρόνια πανδημίας και την ύφεση που ακολούθησε σε συνδυασμό με την ενεργειακή κρίση, η οποία επιτάθηκε ιδιαίτερα από τον πόλεμο στην Ουκρανία, η Ελλάδα στέκεται όρθια και καταγράφει θετικές επιδόσεις που μας επιτρέπουν να αισιοδοξούμε για το αύριο.

Σύμφωνα με τα στοιχεία της Ευρωπαϊκής Επιτροπής, η ελληνική οικονομία αναπτύσσεται δυναμικά απαλλαγμένη από τα δημοσιονομικά βάρη του παρελθόντος. Το δημόσιο χρέος, το βασικότερο μακροοικονομικό μέγεθος που μας οδήγησε στην κρίση, το 2023 αναμένεται να πέσει κάτω του 160% ενισχύοντας έτσι την αξιοπιστία της χώρας διεθνώς. Πρόκειται για τη μεγαλύτερη μείωση χρέους στην Ευρώπη την τελευταία τετραετία. Η οικονομία μας αποκτά ισχυρή δυναμική και αυτό αντανακλάται στον ρυθμό ανάπτυξης που για το 2022 υπολογίζεται στο 5,6% του ΑΕΠ και για το 2023 στο 1,8%. Και όλα αυτά την ίδια στιγμή που η ευρωπαϊκή οικονομία επιβραδύνεται.

Η Κυβέρνησή μας έφερε στρατηγικές επενδύσεις στη χώρα και διαμόρφωσε τις προϋποθέσεις για τη βελτίωση του επιχειρηματικού περιβάλλοντος κερδίζοντας δεκαέξι θέσεις στην παγκόσμια κατάταξη. Η Ευρωπαϊκή Επιτροπή εκτιμά ότι η Ελλάδα θα είναι πρωταθλήτρια στο ρυθμό αύξησης επενδύσεων την προσεχή τριετία.

Η ανάπτυξη συνεπάγεται και δραστική μείωση της ανεργίας η οποία έφθασε στα επίπεδα του 2010, σε συνδυασμό, βεβαίως, με την αύξηση του κατώτατου μισθού, τη μείωση των ασφαλιστικών εισφορών, τη μείωση της φορολογίας εισοδήματος και τη μείωση του ΕΝΦΙΑ. Το διαθέσιμο εισόδημα των νοικοκυριών είναι υψηλότερο από εκείνο του 2019 παρά τις διαδοχικές κρίσεις που αντιμετωπίσαμε, και η οικονομία μας αναβαθμίστηκε έντεκα φορές φθάνοντας στο κατώφλι της επενδυτικής βαθμίδας.

Η ανοδική πορεία της οικονομίας πλαισιώνεται και από μέτρα στήριξης της κοινωνίας τα οποία προσφέρουν ανάσα στους συμπολίτες μας που πλήττονται από την ενεργειακή κρίση και δη στον αγροτικό κόσμο. Κατά τη διάρκεια της πανδημίας το κράτος στάθηκε δίπλα στους πληγέντες με στοχευμένα μέτρα. Με απόφαση του Πρωθυπουργού η Κυβέρνηση στήριξε νοικοκυριά και επιχειρήσεις επιδοτώντας τους λογαριασμούς ηλεκτρικής ενέργειας αυξάνοντας το επίδομα θέρμανσης και διευρύνοντας τα κριτήρια χορήγησής του, ενώ τις επόμενες μέρες θα δοθεί η εφάπαξ ενίσχυση 250 ευρώ σε 2,3 εκατομμύρια συμπολίτες μας. Σε ό,τι αφορά τον αγροτικό κόσμο, ο Πρωθυπουργός επανέφερε το αγροτικό πετρέλαιο που είχε καταργήσει ο ΣΥΡΙΖΑ, μείωσε τον ΦΠΑ σε λιπάσματα και ζωοτροφές και ενίσχυσε αγρότες και κτηνοτρόφους, ώστε να μπορέσουν να αντεπεξέλθουν στο αυξημένο κόστος παραγωγής.

Ο προϋπολογισμός του 2023, κυρίες και κύριοι συνάδελφοι, προτάσσει την ενίσχυση του κοινωνικού κράτους. Οι δαπάνες για την υγεία είναι αυξημένες κατά 1,3 δισ. σε σχέση με το 2019. Κατά τη διάρκεια της πανδημίας οι κλίνες ΜΕΘ υπερδιπλασιάστηκαν, έγιναν προσλήψεις και προκηρύχθηκαν μόνιμες θέσεις που θα συμβάλουν στην αναζωογόνηση και ενίσχυση του ΕΣΥ. Ταυτόχρονα, νοσοκομεία και κέντρα υγείας εκσυγχρονίζονται μέσω χρηματοδότησης από το Ταμείο Ανάκαμψης, καθώς επίσης δημιουργούνται και μονάδες για επείγοντα περιστατικά με χρηματοδότηση ύψους 700 εκατομμυρίων ευρώ.

Στον τομέα της παιδείας για πρώτη φορά μετά από δώδεκα χρόνια η Κυβέρνηση πραγματοποίησε είκοσι πέντε χιλιάδες μόνιμους διορισμούς. Άλλοι το υπόσχονταν η Νέα Δημοκρατία το έκανε πράξη, γιατί η δημόσια παιδεία αποτελεί προτεραιότητα του κυβερνητικού μας έργου.

Άλματα προς τα εμπρός έχουν γίνει και στον τομέα των κοινωνικών υποθέσεων όπου εφαρμόζεται ολοκληρωμένη στεγαστική πολιτική για τα νέα ζευγάρια, ώστε να αποκτήσουν με άτοκα ή χαμηλότοκα δάνεια δικά τους σπίτια. Δεν ξεχνάμε ότι η πρωτοβουλία του Πρωθυπουργού έχει τεθεί σε ισχύ και το μεγάλο πρόγραμμα «Στέγαση και Εργασία για Αστέγους» διασφαλίζει τη στέγαση αστέγων συμπολιτών μας και την προοπτική επανένταξή τους στον κοινωνικό ιστό. Η κοινωνική ευαισθησία και η προστασία των κοινωνικά αδύναμων γίνεται πράξη, αγαπητοί μου συνάδελφοι.

Με τον προϋπολογισμό του 2023, στεκόμαστε στο πλευρό των συνταξιούχων και των μισθωτών. Μετά από δώδεκα χρόνια οι συντάξεις αυξάνονται κατά 8%. Καταργείται η εισφορά αλληλεγγύης στους συνταξιούχους και εργαζόμενους στον ιδιωτικό και δημόσιο τομέα. Αναμορφώνεται το μισθολόγιο των γιατρών του ΕΣΥ. Διευθετούνται μισθολογικά αιτήματα των Ενόπλων Δυνάμεων και αυξάνεται ξανά ο κατώτατος μισθός. Και, βέβαια, αναγνωρίζουμε έμπρακτα τη συνδρομή της Αστυνομίας και του Λιμενικού στην εμπέδωση του αισθήματος δημόσιας ασφάλειας.

Θέλετε να συγκρίνουμε τα μέτρα αυτά με αυτά που έγιναν στην περίοδο διακυβέρνησης του ΣΥΡΙΖΑ; Από πού να αρχίσουμε και πού να τελειώσουμε; Θέλετε να σας θυμίσω με τον ΕΝΦΙΑ, την φορολογία εισοδήματος, τις ασφαλιστικές εισφορές που πλήρωναν οι πολίτες επί των ημερών σας; Και μάλιστα, όπως έλεγε και ο παριστάμενος κ. Τσακαλώτος, «συνειδητά» μάλλον δεν θέλετε να τα θυμόσαστε. Ο κόσμος, όμως, έχει και μνήμη και μέτρο σύγκρισης πλέον.

Ο προϋπολογισμός του 2023 μάς κάνει διπλά υπερήφανους. Πέρα από τα επιτεύγματα της Κυβέρνησης σε μακροοικονομικό επίπεδο, σε αναπτυξιακό και κοινωνικό, ενισχύεται περαιτέρω η αμυντική θωράκιση της χώρας μας. Η προμήθεια των είκοσι τεσσάρων Ραφάλ, των τριών φρεγατών Μπελαρά, η έναρξη των συζητήσεων για την προμήθεια των F35 συνιστούν σημαντικό πολλαπλασιαστή ισχύος, ο οποίος σε συνδυασμό με τις συμφωνίες στρατηγικής συνεργασίας με κορυφαίες δυνάμεις του διεθνούς συστήματος, όπως είναι οι Ηνωμένες Πολιτείες της Αμερικής και η Γαλλία, τις οποίες εσείς δυστυχώς, αγαπητοί συνάδελφοι του ΣΥΡΙΖΑ καταψηφίσατε, θωρακίζουν την αμυντική ισχύ της χώρας και προσδίδουν εθνική αυτοπεποίθηση.

Η πατρίδα μας ανακτά στην περιφέρεια της Ανατολικής Μεσογείου και των Βαλκανίων τον γεωστρατηγικό ρόλο που της αναλογεί ιστορικά.

Για όλους αυτούς τους λόγους, υπερψηφίζουμε τον προϋπολογισμό και στηρίζουμε το κυβερνητικό έργο, προκειμένου να έρθουν ακόμα καλύτερες μέρες για τις Ελληνίδες και τους Έλληνες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει τώρα ο κ. Ζεϊμπέκ εκ μέρους του ΣΥΡΙΖΑ.

**ΧΟΥΣΕΪΝ ΖΕΪΜΠΕΚ:** Ευχαριστώ, κυρία Πρόεδρε.

Κυρίες και κύριοι συνάδελφοι, η φετινή συζήτηση για τον προϋπολογισμό του 2023 αποτελεί την τελευταία πράξη του δράματος που βιώνουμε την τελευταία τριετία εξαιτίας της Κυβέρνησης της Νέας Δημοκρατίας.

Το δράμα αυτό κορυφώθηκε με τις τελευταίες αποκαλύψεις των υποκλοπών, όπου έγινε ξεκάθαρο πλέον ότι η πρόθεση της Κυβέρνησης ήταν να εκτρέψει το ίδιο το πολίτευμα, καταπατώντας βασικές ατομικές ελευθερίες και δικαιώματα. Αντί μάλιστα να δούμε μετάνοια από την πλευρά των υπευθύνων, ο Πρωθυπουργός το βάζει στα πόδια σαν να μην οφείλει να λογοδοτήσει σε κανέναν ούτε καν στον ελληνικό λαό, και δεν έχει την πολιτική ευθιξία να παραιτηθεί όπως θα έκανε κάθε άλλη κυβέρνηση σε οποιαδήποτε άλλη ευρωπαϊκή χώρα.

Μέσα σε αυτό το σκηνικό η σημερινή συζήτηση του προϋπολογισμού μετατρέπεται σε συζήτηση ψήφου εμπιστοσύνης προς την Κυβέρνηση. Δυστυχώς, όμως, δεν περιμένουμε οι συνάδελφοι της Πλειοψηφίας να στραφούν κατά αυτής, διότι αν και οι μισοί είναι θύματα των παρακολουθήσεων, η επιβίωση της αυταρχικής Κυβέρνησης Μητσοτάκη σημαίνει τη δική τους πολιτική επιβίωση με κάθε κόστος.

Ο ελληνικός λαός, ο οποίος πέρασε σχεδόν μια τριετία σε συνθήκες εγκλεισμού και ανασφάλειας με την απειλή της πανδημίας, έχει σήμερα να αντιμετωπίσει επιπλέον τα προβλήματα της ακρίβειας, των ανατιμήσεων και του πληθωρισμού. Ο προϋπολογισμός του 2023 αποτυπώνει ακριβώς αυτό το κλίμα που διαχειρίστηκε η Κυβέρνηση της Νέας Δημοκρατίας με μεγάλη αποτυχία.

Στον τομέα της ανάπτυξης η Κυβέρνηση πανηγυρίζει για τα ποσοστά της, αδιαφορώντας για τα ποσοστά του πληθωρισμού και την απότομη δημοσιονομική προσαρμογή στην οποία θα πρέπει να ανταποκριθεί και πάλι ο ελληνικός λαός. Η μείωση των δαπανών του κράτους σε συνδυασμό με τη μείωση της αγοραστικής δύναμης των εργαζομένων, ο αποκλεισμός των μικρομεσαίων επιχειρήσεων από το Ταμείο Ανάκαμψης, η αύξηση των χρεών των πολιτών, η κατάρρευση της προστασίας πρώτης κατοικίας με την αύξηση των πλειστηριασμών, η ασυδοσία των funds και η υπέρογκη αύξηση των επιτοκίων, καταλήγουν στην αύξηση των επιπέδων της φτώχειας του γενικού πληθυσμού, της παιδικής φτώχειας που δηλώνεται με τις μειώσεις στα σχολικά γεύματα αλλά και στη μεγέθυνση των ανισοτήτων.

Τα στατιστικά είναι αμείλικτα: Είμαστε η πρώτη χώρα στην τιμή της βενζίνης και τη χονδρική τιμή του ρεύματος, ενώ παράλληλα είμαστε η δεύτερη χώρα από το τέλος με το χαμηλότερο ποσοστό κατά κεφαλήν του ΑΕΠ.

Ο ΣΥΡΙΖΑ - Προοδευτική Συμμαχία με τις έξι εθνικές προτεραιότητές μας έχει προτείνει πλαφόν στην τιμή χονδρικής του ρεύματος και στο περιθώριο κέρδους της τάξης του 5%, μείωση του ΦΠΑ στο 6% για τα τρόφιμα, και βεβαίως τη μείωση του ειδικού φόρου κατανάλωσης στα κατώτερα επίπεδα της Ευρωπαϊκής Ένωσης προκειμένου να μείνει η κοινωνία όρθια.

Παράλληλα, για τη χορήγηση του επιδόματος θέρμανσης θα πρέπει να αναθεωρηθεί η επέκτασή της και σε εναλλακτικές μορφές θέρμανσης, όπως καυσόξυλα και βιομάζα, καθώς αποτελούν σημαντικές μορφές στήριξης των πολιτών για την αντιμετώπιση της ενεργειακής κρίσης.

Η Σταυρούπολη της Ξάνθης, όμως, που είναι ένας μεγάλος ορεινός οικισμός και που λόγω της απόστασής της από την Ξάνθη, οι κάτοικοι θερμαίνονται κατά κόρον με καυσόξυλα, αποκλείεται από το επίδομα θέρμανσης με καυσόξυλα ή πέλετ, εξαιτίας του συντελεστή που έχει όριο 0,8%, ενώ η περιοχή αγγίζει το 0,79%, δηλαδή μιλάμε για απόκλιση μόλις 0,01%.

Στην υγεία βλέπουμε ότι οι δημόσιες δαπάνες για μία ακόμη φορά είναι μειωμένες σε μια περίοδο που η πανδημία του κορωνοϊού είναι ακόμα παρούσα. Αυτή η μείωση των δαπανών επιδεινώνει την κρίση στελέχωσης των νοσοκομείων και των κέντρων υγείας σε όλη τη χώρα.

Χαρακτηριστική περίπτωση αποτελεί και το Γενικό Νοσοκομείο Ξάνθης, το οποίο λειτουργεί υποστελεχωμένο σε ποσοστό 30%, με εξήντα γιατρούς και μηδέν επικουρικό προσωπικό, παρ’ ότι για την εύρυθμη λειτουργία του χρειάζονται τουλάχιστον εκατό γιατροί. Επίσης, η μονάδα εντατικής θεραπείας του δεν λειτουργεί καθώς δεν υπάρχουν ειδικότητες και χωρίς τη ΜΕΘ δεν μπορούν να γίνουν σοβαρά χειρουργεία. Για αυτό, συνάδελφοι, δεν έχει ουσία να κάνουμε ΜΕΘ αλλά να έχουμε γιατρούς στα νοσοκομεία μας και χωρίς παθολόγους δεν μπορούν να καλυφθούν οι ανάγκες περίθαλψης ολόκληρου του νομού.

Δεν φτάνουν μόνο οι προκηρύξεις θέσεων, οι οποίες έτσι και αλλιώς δεν καλύπτονται. Απαιτούνται κίνητρα, όπως η ένταξη της Ξάνθης στις άγονες περιοχές, επίδομα ενοικίου στους γιατρούς, προκειμένου οι θέσεις να γίνουν ελκυστικές και να έρθουν στην περιοχή, αλλά και μισθοί αξιοπρέπειας για τους γιατρούς. Εσείς, βέβαια, δεν το θέλετε αυτό. Αντίθετα επιδιώκετε να μετατρέψετε το Γενικό Νοσοκομείο Ξάνθης σε κέντρο υγείας για να συνεχίσετε απερίσπαστοι το σχέδιο της υποβάθμισης και της ιδιωτικοποίησης της υγείας, ειδικά μετά και τον τελευταίο σας νόμο.

Προβλήματα, όμως, παρουσιάζονται και στην πρωτοβάθμια φροντίδα υγείας της περιοχής μας. Για παράδειγμα το Κέντρο Υγείας Εχίνου το οποίο καλύπτει τις ανάγκες για πάνω από δεκαπέντε χιλιάδες κατοίκους του ορεινού όγκου της Ξάνθης, λειτουργεί χωρίς ακτινολόγο, με υποστελεχωμένο μικροβιολογικό εργαστήριο και με ανεπαρκή αριθμό οδηγών ασθενοφόρων, ώστε να μην καλύπτεται η εικοσιτετράωρη λειτουργία του.

Τέλος, στον τομέα της παιδείας τόσο το επίπεδο σπουδών όσο και η κατάσταση των υποδομών και των σχολικών κτηρίων είναι ανησυχητική με τις παρεμβάσεις της Κυβέρνησης. Με αφορμή την τραγωδία στις Σέρρες είναι πιο αναγκαίος από ποτέ ο έλεγχος των κτηριακών εγκαταστάσεων των σχολείων για την ασφάλεια των μαθητών.

Όσον αφορά τις σχολικές εγκαταστάσεις στην Ξάνθη, έχω θέσει επανειλημμένα με ερωτήσεις μου το κτηριακό ζήτημα του Ειδικού Γυμνασίου και Λυκείου Ξάνθης. Πρόκειται για ένα πρόβλημα που είναι αναγνωρισμένο από όλα τα κόμματα και τη διακομματική επιτροπή για την ανάπτυξη της Θράκης. Σας ζητώ, λοιπόν, για ακόμη μια φορά να αναλάβετε άμεσα την πρωτοβουλία για την ανεύρεση ή την ανέγερση νέου σχολείου. Όσο το θέμα αυτό είναι σε εκκρεμότητα,τόσο πιο επίφοβη γίνεται η κατάσταση.

Βέβαια, η αδυναμία σας να αναλάβετε την οποιαδήποτε πρωτοβουλία διατρέχει όλη την πολιτική σας απέναντι στη μειονότητα. Δεν έχει περάσει άλλη κυβέρνηση η οποία να έχει συμπεριφερθεί με τόση αδιαφορία απέναντι στα προβλήματά της, να έχει επιδείξει τόσο αυταρχισμό σε σχέση με τα δικαιώματά της, και να είναι τόσο διχαστική απέναντι στους πολίτες διευρύνοντας τις ανισότητες.

Ένα άλλο θέμα που θα ήθελα να θίξω κλείνοντας, είναι ότι στην ευρύτερη περιοχή της ανατολικής Μακεδονίας και Θράκης δεν υπάρχει ούτε ένα εκπαιδευτικό κέντρο επαγγελματικής κατάρτισης για άτομα με αναπηρία, και επομένως δεν υπάρχει καμμία επαγγελματική διέξοδος. Γι’ αυτό και μεταφέρω το αίτημα της ίδρυσης και λειτουργίας εκπαιδευτικούκέντρου επαγγελματικής κατάρτισης ατόμων με αναπηρία στη Ξάνθη.

Να αναφέρω εδώ ότι η κυβέρνηση ΣΥΡΙΖΑ -σε αντίθεση με την Κυβέρνηση της Νέας Δημοκρατίας- με πρωτοβουλία της είχε εκκινήσει τις διαδικασίες για την ανέγερση του ειδικού και του μουσικού σχολείου στον Δήμο Αβδήρων την οποία διακόψατε αναιτιολόγητα. Ευελπιστούμε τώρα που θα φύγετε από τη διακυβέρνηση της χώρας, να μπορέσουν να προχωρήσουν επιτέλους αυτές οι πρωτοβουλίες που συνιστούν, πράγματι, κοινωνική πολιτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κυρία Πρόεδρε.

Κλείνοντας, αυτός ο προϋπολογισμός που θα είναι ο τελευταίος αυτής της Κυβέρνησης, δεν θα εφαρμοστεί. Στις ερχόμενες εκλογές θα εκφραστεί το αίτημα της πολιτικής αλλαγής με τη συγκρότηση της ισχυρής προοδευτικής κυβέρνησης του ΣΥΡΙΖΑ - Προοδευτική Συμμαχία, η οποία θα φέρει έναν κοινωνικά δίκαιο προϋπολογισμό που θα αμβλύνει τις κοινωνικές ανισότητες και θα φέρει την ελπίδα στη χώρα μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Εκ μέρους της Νέας Δημοκρατίας τον λόγο έχει ο κ. Λοβέρδος.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κυρία Πρόεδρε.

Καλησπέρα σας, κυρίες και κύριοι Βουλευτές. Όποτε ανεβαίνω πάνω σε αυτό εδώ το Βήμα δεν σας κρύβω ότι νιώθω δέος. Το 1985, όταν ακόμα ως νεαρός κοινοβουλευτικός συντάκτης παρακολουθούσα τις συνεδριάσεις της Βουλής, ιδίως όταν συζητείτο ο προϋπολογισμός που είναι δικαίως το κορυφαίο νομοθέτημα που φέρνει η εκάστοτε κυβέρνηση στη Βουλή, παρήλαυναν από αυτό εδώ το Βήμα προσωπικότητες τεράστιου μεγέθους που ήταν, πραγματικά, απόλαυση να τους ακούς. Μιλούσαν με στοιχεία, με περιεχόμενο και με ιδεολογικο-πολιτικές αντιπαραθέσεις, οι οποίες είναι χρήσιμες για τον τόπο και για την προαγωγή του κοινοβουλευτισμού και της δημοκρατίας.

Δυστυχώς, από το 1985 και μετά η κατάσταση άρχισε να φθίνει και, δυστυχώς, πρέπει να πω ότι το επίπεδο των ομιλιών που ακούω στη Βουλή τον τελευταίο καιρό δεν είναι του επιπέδου που θα έπρεπε να είναι, για να ανταποκρίνεται στις απαιτήσεις του ελληνικού λαού.

Βλέπω στείρες αντιπαραθέσεις, βλέπω οξύτητα, βλέπω τοξικότητα και ακούω τοξικότητα. Παρ’ όλα αυτά όταν ανεβαίνουμε σε αυτό εδώ το Βήμα, περισσότερο από ό,τι όταν το κάνουμε στις τηλεοράσεις, στα ραδιόφωνα ή οπουδήποτε αλλού πρέπει να είμαστε όσο το δυνατόν πιο υπεύθυνοι. Γιατί, πράγματι, ο προϋπολογισμός είναι το κορυφαίο νομοσχέδιο που έρχεται προς έγκριση από τη Βουλή, γι’ αυτό και όπως γνωρίζετε η υπερψήφιση του προϋπολογισμού αποτελεί πάντοτε μια έμμεση παροχή ψήφου εμπιστοσύνης προς την Κυβέρνηση, προς την εκάστοτε κυβέρνηση. Και αυτό θα συμβεί και το Σάββατο, όταν η πλειοψηφία των Βουλευτών της Νέας Δημοκρατίας –ελπίζω να τον ψηφίσουν και άλλοι- θα δώσει ψήφο εμπιστοσύνης στον Κυριάκο Μητσοτάκη, στο Χρήστο Σταϊκούρα και στην Κυβέρνηση της Νέας Δημοκρατίας.

Ξέρετε ο προϋπολογισμός έχει δύο κατευθύνσεις. Η μία είναι εντελώς πρακτική, που θα εισπράξουμε τα έσοδα για να μπορέσουμε να πραγματοποιήσουμε το κυβερνητικό έργο, να μπορέσουμε να εφαρμόσουμε τις πολιτικές μας στον κοινωνικό τομέα, στη δημόσια υγεία, στη δημόσια παιδεία και φυσικά στην πληρωμή συντάξεων και μισθών των δημοσίων υπαλλήλων που αποτελεί και το μεγαλύτερο κομμάτι κάθε προϋπολογισμού.

Ταυτόχρονα, όμως, δίνει την ευκαιρία σε όλους μας, είτε είμαστε στη συγκυβέρνηση είτε είμαστε στην αντιπολίτευση να δώσουμε και σοβαρά ιδεολογικά και πολιτικά ερείσματα στον διάλογο που χρειάζεται να αναπτύσσεται μέσα σε αυτή εδώ την Αίθουσα.

Εμείς ως Νέα Δημοκρατία εφαρμόζουμε μια πολιτική που συνδυάζει δύο σημαντικότατες κατευθύνσεις. Από τη μια η Νέα Δημοκρατία ως ένα γνήσια φιλελεύθερο, προοδευτικό κόμμα και παράταξη πιστεύει στην οικονομία της αγοράς, στην προσέλκυση ξένων επενδύσεων, ελληνικών και αλλοδαπών, άμεσων επενδύσεων, πιστεύουμε στην ανάπτυξη του ιδιωτικού τομέα, στην επιχειρηματικότητα και φυσικά στην ανάπτυξη της οικονομίας προς όφελος όλων και, κυρίως, των πιο αδύναμων πλευρών και τάξεων της ελληνικής κοινωνίας.

Ταυτόχρονα, η Νέα Δημοκρατία και προσωπικά ο Κυριάκος Μητσοτάκης αλλά και νομίζω η συντριπτική πλειοψηφία των συναδέλφων μου στην Κοινοβουλευτική Ομάδα του κυβερνώντος κόμματος, πιστεύουμε σε ένα ισχυρό κοινωνικό κράτος για εκείνες τις ομάδες του πληθυσμού που δεν μπορούν να ανταποκριθούν στις τεράστιες δοκιμασίες που περνάει, ειδικά, τα τελευταία χρόνια η πατρίδα μας και ο κόσμος ολόκληρος. Πιστεύουμε σε ένα ισχυρό κοινωνικό κράτος, πιστεύουμε σε μια ισχυρή δημόσια παιδεία και σε μια ισχυρή δημόσια υγεία. Και αυτό αποτυπώνεται σε όλα τα νομοθετήματα που έχει περάσει η Κυβέρνηση της Νέας Δημοκρατίας τα τελευταία περίπου τέσσερα χρόνια και αποτυπώνεται και στον υπό συζήτηση προϋπολογισμό. Θέλουμε παιδεία για όλους, γιατί οι περισσότεροι από εμάς εδώ μέσα είμαστε προϊόντα της δημόσιας εκπαίδευσης. Από τα δημόσια πανεπιστήμια και από τα δημόσια σχολεία βγήκαν οι περισσότεροι Βουλευτές και οι περισσότεροι επιχειρηματίες, επιστήμονες, άνθρωποι καταξιωμένοι στην ελληνική κοινωνία. Γι’ αυτό και φέρνουμε και ενισχύουμε τη δημόσια εκπαίδευση με τρόπο που προσιδιάζει στα πιο προηγμένα εκπαιδευτικά συστήματα του κόσμου.

Θέλουμε μια ισχυρή δημόσια διοίκηση, γι’ αυτό και αυξάνουμε τον προϋπολογισμό για τη δημόσια υγεία. Θέλουμε νοσοκομεία που να μπορούν να ανταποκριθούν, παρά το τεράστιο κόστος που έχει η δημόσια υγεία, στις απαιτήσεις των Ελλήνων, διότι οι Έλληνες, πραγματικά, έχουμε ανάγκη από το δημόσιο νοσοκομείο το οποίο εμείς στη Νέα Δημοκρατία σεβόμαστε και θέλουμε να αναβαθμίσουμε. Ζητούμε προστασία για τους, πραγματικά, αδύναμους και γι’ αυτό η Κυβέρνηση αυτή είναι η πρώτη κυβέρνηση, η οποία μετά από πολλά χρόνια, δυστυχώς, φέρνει αυξήσεις στις συντάξεις των συμπολιτών μας. Θέλουμε -και γι’ αυτό δίνουμε- και επιδόματα εκεί που πρέπει, όπως είναι τα 250 ευρώ που ήδη η πλατφόρμα άνοιξε για να μπορέσουν να τα πάρουν μέχρι τα Χριστούγεννα οι χαμηλοσυνταξιούχοι, κάτω των 800 ευρώ.

Κάνουμε, λοιπόν, ένα συνδυασμό αναπτυξιακής πολιτικής και ταυτόχρονα μιας κοινωνικής πολιτικής, κάτι το οποίο φαίνεται ότι αποδίδει.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

 Σήμερα η Ελλάδα είναι ισχυρή -πολύ ισχυρή!- για να αντιμετωπίσει οποιονδήποτε κίνδυνο και εξωτερικό και εσωτερικό και οικονομικό. Η Ελλάδα είναι μια Ελλάδα πρωτοπορούσα. Περάσαμε και σταθήκαμε όρθιοι μετά από δοκιμασίες που δεν έχουμε ξαναζήσει ποτέ άλλοτε, πανδημία, lock down, πόλεμος στην Ουκρανία, ενεργειακή κρίση και φυσικά την εισαγόμενη ακρίβεια.

Είμαστε απόλυτα ικανοποιημένοι; Όχι, βέβαια. Είναι ένας διαρκής αγώνας προς όφελος των πολιτών και που σε αυτόν τον αγώνα θέλουμε συμμέτοχους τους πάντες. Θα τα καταφέρουμε, όμως! Και αυτόν τον χειμώνα, που προοιωνίζεται ο χειρότερος όλων των τελευταίων δεκαετιών, στεκόμαστε όρθιοι. Και θα σταθούμε όρθιοι χάρη και στον προϋπολογισμό που θα ψηφιστεί το Σάββατο, χάρη στην Κυβέρνηση του Κυριάκου Μητσοτάκη και της Νέας Δημοκρατίας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Λοβέρδο.

Η κ. Μαρία Απατζίδη, από το ΜέΡΑ25, έχει τον λόγο.

**ΜΑΡΙΑ ΑΠΑΤΖΙΔΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε άλλον έναν προϋπολογισμό, σήμερα, ο οποίος κατατίθεται σε μια καθαρά προεκλογική ατμόσφαιρα –το καταλαβαίνουμε όλοι- έναν προϋπολογισμό, ο οποίος ούτως ή άλλως θα εφαρμοστεί από μια άλλη κυβέρνηση.

Αυτές τις μέρες η Κυβέρνηση καταφεύγει σε επικοινωνιακά πυροτεχνήματα και μάλιστα με προκλητικό ακροδεξιό χαρακτήρα. Γιατί, κύριοι της Κυβέρνησης, τι άλλο είναι το επίδομα των 600 ευρώ στους αστυνομικούς, την ημέρα που δολοφονείται ο Ρομ Κώστας Φραγκούλης, την παραμονή της επετείου της δολοφονίας του Αλέξανδρου Γρηγορόπουλου;

Ουσιαστικά, είναι μια επιβράβευση της αστυνομικής καταστολής και της επιβολής αστυνομοκρατίας σε όλη την κοινωνία, αλλά και των παράνομων επαναπροωθήσεων. Είναι χαρακτηριστικό -και θέλω να το τονίσω και είμαστε περήφανοι γι’ αυτό- ότι μόνο το ΜέΡΑ25 καταψήφισε το επίδομα των 600 ευρώ στους ένστολους.

Στη μανία της να δώσει διαπιστευτήρια η Κυβέρνηση, άφησε έξω από το επίδομα τους υγειονομικούς και τους πυροσβέστες. Μόνο το ξεκάθαρο «όχι» του ΜέΡΑ25, την ώρα που τα υπόλοιπα κόμματα υπερψήφισαν, τους ανάγκασε τώρα να υπόσχονται ότι θα επεκτείνουν το επίδομα στους πυροσβέστες και στους υγειονομικούς. Η πολιτική του ΜέΡΑ25 είναι μια πολιτική για να υποστηριχθούν οι εργαζόμενοι ανεξαιρέτως, για να μην υπάρχει εκεί έξω απανθρωπιά.

Κυρίες και κύριοι συνάδελφοι, πρέπει να αναρωτηθούμε: Ποιο είναι το μοντέλο που νομοθετούν όλα τα μνημονιακά κόμματα εδώ και δώδεκα χρόνια; Ποιο είναι το μοντέλο, που τελικά εξυπηρετείται από τον προϋπολογισμό; Είναι της δήθεν επιχειρηματικότητας πάνω στην κατάρρευση των πολλών. Εταιρείες διαχείρισης χρέους, δρομολόγηση εξώσεων, πλειστηριασμών και ξεσπιτώματος, το μοντέλο, που κάποιοι θησαυρίζουν, όπως ο Βουλευτής της κυβερνώσας παράταξης Ανδρέας Πάτσης, ενώ οι πολλοί μένουν άστεγοι.

Αυτές είναι οι δήθεν επενδύσεις, που έρχονται στη χώρα. Είναι επενδυτές-αρπακτικά, που σπεκουλάρουν πάνω στις ρευστοποιήσεις της χώρας. Και αυτό το μοντέλο πάει χέρι-χέρι με το real estate. Πού θέλω να καταλήξω; Πρόκειται για ένα real estate, που στόχο έχει την ιδιωτικοποίηση των φιλέτων της Αθήνας, τα καλύτερα κομμάτια της, Εξάρχεια κ.λπ..

Γι’ αυτό, ενώ προβλέπετε στον προϋπολογισμό σας αύξηση των επενδύσεων για το 2023, δεν προβλέπετε μείωση του πληθωρισμού, επειδή αυτές οι δήθεν επενδύσεις δεν είναι παραγωγικές, δεν δημιουργούν προστιθέμενη αξία στην οικονομία μας. Άλλες επενδύσεις, που τρέφονται ουσιαστικά από τη σάρκα της ελληνικής κοινωνίας, αυτό είναι το μεγάλο μυστικό γύρω από τον προϋπολογισμό, το οποίο εμείς διακρίνουμε.

Όμως, στους αντίποδες αυτού του σάπιου αναπτυξιακού μοντέλου που υπηρετεί ο προϋπολογισμός σας, εμείς ως ΜέΡΑ25 προτείνουμε ένα αναπτυξιακό μοντέλο, που θα δώσει μακροπρόθεσμες και αληθινές λύσεις.

Το δικό μας αναπτυξιακό μοντέλο είναι οι επτά συν μία τομές που καταθέτουμε. Κατ’ αρχάς ως προς το ηλεκτρικό ρεύμα, το πιο σημαντικό αυτή τη στιγμή, να καταργήσουμε, επιτέλους, το Χρηματιστήριο Ενέργειας που εισήγαγε ο ΣΥΡΙΖΑ και διαχειρίζεται ο κ. Μητσοτάκης και η Κυβέρνησή του, με αποτέλεσμα τη χονδρική τιμή να την ορίζουν οι ολιγάρχες πάνω από το κόστος της πιο ακριβής κιλοβατώρας.

Τι πρέπει να γίνει; Άμεση εισαγωγή διαφορετικών πλαφόν χονδρικής ανάλογα με το μέσο κόστος παραγωγής της κάθε μονάδας παραγωγής. Δεύτερο βήμα -και πολύ σημαντικό- κοινωνικοποίηση της ΔΕΗ, κύριοι της Νέας Δημοκρατίας. Θυμάστε ποιος το θέσπισε; Ένας δικός σας άνθρωπος, ο κ. Καραμανλής.

Ως προς την ακρίβεια. Αυτόματη τιμαριθμική αναπροσαρμογή του κατώτατου μισθού, που θα επιτρέπει σε όλους τους μισθωτούς να μην απειλούνται από την ακρίβεια, αυτοί που υποαμείβονται σε αυτή τη χώρα και δυστυχώς είναι οι νεότεροι. Να μειώσουμε αποφασιστικά τους συντελεστές του ΦΠΑ από 24% σε 15%. Θα μας πείτε, όμως, και πώς θα το κάνουμε αυτό; Ναι, αλλά στην πραγματικότητα ξέρετε ότι αυτό ουσιαστικά θα είναι μία νομοθέτηση, μία μεταρρύθμιση, η οποία θα αποδοθεί στην κοινωνία. Άρα, θα έρθουν και τα έσοδα μετέπειτα. Πάλι πού; Στον δικό σας προϋπολογισμό. Κατάργηση όλων των προπληρωμών φόρων για τις μικρές και τις μεσαίες επιχειρήσεις πραγματικά, κούρεμα χρεών και δανείων για τις μικρομεσαίες επιχειρήσεις.

Ως προς τη στέγη. Άμεση κατάργηση των πλειστηριασμών και των κόκκινων δανείων. Προστασία της βασικής πρώτης κατοικίας και μικρομεσαίων επιχειρήσεων από δημόσιο φορέα κόκκινων δανείων, εμείς τον ονομάζουμε «Οδυσσέα». Ίδρυση, δηλαδή, οργανισμού κοινωνικής στέγης, που θα δανείζει σε ανθρώπινες συνθήκες σε στοχοποιημένες Ελληνίδες και Έλληνες και φυσικά σε όποιον ζει στην επικράτεια, σε όλο τον λαό.

Συγκεκριμένα, όμως, εμείς ως ΜέΡΑ25 προτείνουμε την ίδρυση δημόσιας εταιρείας αναδιάρθρωσης και διαχείρισης ιδιωτικών χρεών που θα έχει σκοπό να προφυλάξει τον δανειολήπτη και την πρώτη κατοικία. Θα νομοθετούσαμε μορατόριουμ στους πλειστηριασμούς πρώτης κατοικίας και εμπορικών χώρων κάτω από μιας συγκεκριμένης αξίας. Θα νομοθετούσαμε το δικαίωμα των δανειζόμενων, των οποίων τα δάνεια αυτή τη στιγμή πουλήθηκαν ήδη σε ιδιώτες να αγοράζουν πίσω τα δάνειά τους στην ίδια τιμή που τα αγόρασαν τα funds, 3.000 και 4.000 από 100.000. Όταν ξεπεραστεί, επιτέλους, αυτή η κρίση της αγοράς ακινήτων οι οφειλέτες θα έχουν αυτό το δικαίωμα να εξαγοράσουν το παλιό τους δάνειο από τη ΔΕΑΔΙΧ είτε με δόσεις είτε με εφάπαξ πληρωμή που στην περίπτωση της πρώτης κατοικίας ή μικρομεσαίας ιδιοκτησίας εμπορικής χρήσης αντανακλά το κεφάλαιο που οφείλουν άνευ τόκων και προστίμων. Με την ίδρυση της εταιρείας επιτυγχάνεται ταυτόχρονα η προστασία της πρώτης κατοικίας και των μικρομεσαίων από τα αρπακτικά ταμεία και την απόγνωση, καθώς και η αποτροπή νέας ύφεσης στην αγορά ακινήτων.

Ως προς την πράσινη ενέργεια. Κάθε στέγη πρέπει να έχει φωτοβολταϊκό, να έχουμε θαλάσσιες ανεμογεννήτριες δημόσιας ιδιοκτησίας όχι ιδιωτικών συμφερόντων.

Συμπερασματικά, εμείς αν έρθουμε ποτέ στην κυβέρνηση θα επαναφέρουμε τους θεσμούς, θα καταργήσουμε τους πλειστηριασμούς, θα έχει κάθε Ελληνίδα και κάθε Έλληνας αξιοπρεπή εργασία, θα γυρίσουμε τους νέους μας.

Με εμάς ως κυβέρνηση τα παιδιά μας θα ζήσουν στο μπόι των ονείρων τους. Με αγώνα και ρήξη θα τα καταφέρουμε να τελειώσουμε το σάπιο σύστημα, το οποίο θέλουν να μας επιβάλουν.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κυρία Απατζίδη.

Τον λόγο έχει τώρα ο κ. Δημήτρης Καιρίδης από τη Νέα Δημοκρατία.

**ΔΗΜΗΤΡΙΟΣ ΚΑΙΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση για τον προϋπολογισμό του επόμενου έτους είναι πάντοτε η κορυφαία κοινοβουλευτική διαδικασία που μας δίνει τη δυνατότητα να κάνουμε έναν απολογισμό των πεπραγμένων μας, όχι μόνο στην οικονομία, συνολικά του κυβερνητικού έργου, να κάνουμε μια σύγκριση με τα πεπραγμένα της προηγούμενης κυβέρνησης για να δούμε πώς τα πετυχαίνουμε καλύτερα, να μιλήσουμε για το άμεσο μέλλον και θα σας έλεγα να ξαναγνωριστούμε.

Να ξαναγνωριστούμε σ’ αυτή εδώ την Αίθουσα σε αυτή την κορυφαία διαδικασία, διότι ακούσατε πολλά, πολλές υποσχέσεις, πολλή πλειοδοσία. Είναι σημαντικό να ξέρουμε πού βρισκόμαστε και πώς βαδίζουμε μετά από δέκα, δώδεκα χρόνια αυτής της φοβερής κρίσης που μας έπληξε.

Ως προς το πρώτο, τα πεπραγμένα, έχουν ήδη ακουστεί και από τους εισηγητές μας και από τους συναδέλφους Βουλευτές της κυβερνητικής πλειοψηφίας. Προφανώς, από τους αρμόδιους του Υπουργείου Οικονομικών ο κ. Σταϊκούρας τα λέει και τα ξαναλέει. Νομίζω ότι είναι εντυπωσιακά, πέραν πάσης προσδοκίας και σίγουρα πέραν των προβλέψεων. Η ανάπτυξη μετά το περίπου 8% του 2021, στο πάνω από 6% το 2022 -ο ΟΟΣΑ λέει 6,7%, εμείς είμαστε πιο συντηρητικοί στην πρόβλεψή μας- η μεγάλη πτώση της ανεργίας, η μεγάλη αύξηση των εξαγωγών, η μεγάλη αύξηση των επενδύσεων.

Είμαστε πρωταθλητές στην αύξηση των επενδύσεων, σημειώνω από πολύ χαμηλή βάση, για να μην ξεχνιόμαστε. Στην Ελλάδα είχαμε μια βύθιση των επενδύσεων μετά το 2010. Έχουμε ακόμα δρόμο για να φτάσουμε στο πάνω από 20% του ΑΕΠ, αλλά οπωσδήποτε καλύπτουμε μεγάλο μέρος αυτού του δρόμου με τα πεπραγμένα του χρόνου που φεύγει και της προηγούμενης χρονιάς. Συνολικά την τελευταία τριετία είμαστε πρωταθλητές στις επενδύσεις. Και όλα αυτά με ένα δημόσιο χρέος, το οποίο μειώνεται εντυπωσιακά, διότι αυξάνει ο παρανομαστής του κλάσματος, το ΑΕΠ και έτσι από το 210% θα πέσει κάτω από το 160% στο τέλος του 2023. Είναι η μεγαλύτερη πτώση δημοσίου χρέους στην Ευρώπη.

Όλα αυτά δεν είναι μόνο αριθμοί. Είναι ένα και βασικό πράγμα το οποίο κάνει η Κυβέρνηση της Νέας Δημοκρατίας, να δίνει ασφάλεια στους πολίτες, σε όλους τους Έλληνες και τις Ελληνίδες μέσα σε αυτό το πολύ δύσκολο διεθνές κλίμα που ζούμε. Δίνει και οικονομική ασφάλεια, αλλά θα σας έλεγα και εθνική ασφάλεια. Πρέπει να υπογραμμίσουμε τη δαπάνη του προϋπολογισμού πέρυσι και φέτος στα 5,8 δισεκατομμύρια ευρώ για εξοπλισμούς. Κανείς δεν μπορεί να είναι χαρούμενος για το γεγονός ότι πρέπει να ξοδέψουμε από το υστέρημά μας, αλλά το γεγονός ότι μπορούμε να το κάνουμε και έχουμε τις δυνατότητες να το κάνουμε για να αντεπεξέλθουμε στην τεράστια πίεση του ανατολικού κακού γείτονά μας, της Τουρκίας, είναι σημαντικό, ώστε όλοι οι Έλληνες να αισθάνονται ασφάλεια.

Δίνει βέβαια και κοινωνική ασφάλεια. Να μην αφήσουμε κανέναν και ιδίως τους ευάλωτους πίσω, δίνοντας όλα αυτά που δίνουμε με τις μειώσεις των φόρων, με τις μειώσεις των ασφαλιστικών εισφορών, με την τρίτη αύξηση του κατώτατου μισθού, με τις αυξήσεις στις συντάξεις, με τα επιδόματα, με μια σειρά από πράγματα και στην ενέργεια που δεν χρειάζεται να επαναλάβω.

Πώς συγκρίνονται όλα αυτά με τα πεπραγμένα της περιόδου 2015 - 2019; Νομίζω ότι δεν μπορεί κανείς να αμφισβητήσει ότι η σύγκριση είναι συντριπτική υπέρ της Νέας Δημοκρατίας. Εκείνη την τετραετία, την τετραετία της μεγάλης ανάπτυξης στην Ευρώπη, όταν βυθιζόταν η τιμή του πετρελαίου, όταν οι χώρες που έβγαιναν από το μνημόνιο, όπως η Κύπρος για παράδειγμα, έτρεχαν με 4% και 5% -να μη σας πω για την Ιρλανδία και τρομάξετε- η Ελλάδα είχε μηδενική ανάπτυξη! Μηδέν συνολικά! Όπως παραλάβατε το ΑΕΠ στα τέλη του 2014, έτσι το παραδώσατε στα μέσα του 2019 λίγο-πολύ μετά την ύφεση του 2015 - 2016, την αχρείαστη, να ξαναγυρίσουμε σε αναιμικούς ρυθμούς ανάπτυξης και σίγουρα κάτω από το μισό των προβλέψεών σας. Προβλέπατε ανάπτυξη 2,8%, φέρνατε 1,2% το 2017 ή το 2018. Προβλέπατε 2,6%, φέρνατε 1,4%. Ουδέποτε πιάσατε τον στόχο της ανάπτυξης. Όλοι σας οι προϋπολογισμοί έπεσαν έξω στο πιο βασικό στοιχείο που είναι η ανάπτυξη, διότι αν δεν έχεις, δεν μπορείς να μοιράσεις. Αν δεν έχεις και δεν έχεις και φορολογικά έσοδα μέσα από την ανάπτυξη, δεν μπορείς να κάνεις κοινωνική πολιτική.

Δεν θα σας πω ούτε για τα κόκκινα δάνεια τα οποία τα παραδώσατε όπως τα παραλάβατε. Στο ίδιο χάλι οι τράπεζες. Δεν θα σας πω για τις κλειστές τράπεζες και όλα τα τρελά που ζήσαμε το 2015, αλλά και όταν μπήκε το νερό στο αυλάκι με τη δική μας στήριξη, στήριξη που εσείς ουδέποτε δώσατε μέχρι το 2015 που ήσασταν στην αντιπολίτευση, ακόμα και τότε τα «ήξεις - αφήξεις», η διγλωσσία, τα κλάματα, ένα βήμα μπρος, τρία βήματα πλάγια, ένα βήμα πίσω, στέρησαν από τη χώρα την απαραίτητη αξιοπιστία για να έρθουν οι επενδύσεις όπως έρχονται τώρα με την «DELLOITTE», την «PFIZER», τη «MICROSOFT», την «AMAZON», τη «CISCO», με τόσα άλλα που γίνονται και δίνουν καλοπληρωμένες θέσεις εργασίας και στην Αθήνα και στη Θεσσαλονίκη και στα Γιάννενα και σε όλη την Ελλάδα, όπου γίνονται όλα αυτά τα σημαντικά.

Τι λένε σήμερα; Ακούσαμε τη γενική εισηγήτρια του ΣΥΡΙΖΑ να μας λέει -άκουσον-άκουσον!- ότι η χώρα έχει προβλήματα και ότι οι πολίτες δυσκολεύονται. Αλήθεια; Χρειαζόμασταν εσάς να μας το πείτε ότι υπάρχουν προβλήματα; Προφανώς υπάρχουν προβλήματα και προφανώς υπάρχουν πολίτες που δυσκολεύονται πάρα πολύ. Το ζήτημα είναι με ποια πολιτική μπορούμε να βελτιώσουμε την κατάσταση των πολιτών, με το 0% ανάπτυξη ή με 6% ανάπτυξη; Με τα υγιή πλεονάσματα μέσα από την υγιή αύξηση των φορολογικών εσόδων, διότι η οικονομία πάει καλά, ή με το στράγγισμα της μεσαίας τάξης;

Δεν θα σας μιλήσω για τα ακαταλαβίστικα που ακούσαμε χθες από κάποιους από εσάς γενικούς εισηγητές, που μας είπατε ότι ο ΦΠΑ αυξήθηκε 20%, ενώ η ανάπτυξη είναι 6%. Δεν είναι, όμως, 6%. Δηλαδή, 6% είναι σε πραγματικούς όρους. Μην το μπερδεύουμε. Πρέπει να αρχίσουμε εδώ τώρα να διδάσκουμε ξανά τα απλά. Η συνολική ανάπτυξη είναι 16%, αποπληθωρισμένη είναι 6% και φυσικά στον ΦΠΑ. Άρα να συγκρίνουμε ίδια πράγματα, το 20% με το 16% ή το 6% με το 10% αποπληθωρισμένα. Έτσι δεν είναι; Για να μην μπερδεύεστε και να μην παιδεύεστε και χάνεστε στον λαβύρινθο.

Μας είπατε, λοιπόν, ότι πάμε χειρότερα από τους υπόλοιπους. Ναι, υπάρχει μια διεθνής κρίση, αλλά υπάρχει και το θετικό πρόσημο Μητσοτάκη.

Εγώ σας λέω, λοιπόν, ότι αφαιρέθηκε το αρνητικό πρόσημο Τσίπρα και ευτυχώς που υπάρχει το θετικό πρόσημο Μητσοτάκη. Και αν δεν το ξέρατε, να σας το πούμε, πάμε καλύτερα από τους Ευρωπαίους. Το λένε οι ίδιοι οι Ευρωπαίοι. Όποιος διαβάζει ευρωπαϊκές εφημερίδες το βλέπει. Είμαστε από τις πρώτες χώρες, μετά την Ιρλανδία η πρώτη χώρα στην ηπειρωτική Ευρώπη σε ανάπτυξη το 2022, με διπλάσια ανάπτυξη από το μέσο όρο των ευρωπαϊκών χωρών, ενώ τριπλάσια είναι η πρόβλεψη για το 2023 στις επενδύσεις, στις εξαγωγές κ.λπ.. Τα είπαμε, να μην τα ξαναλέμε.

Μας είπατε ότι το ρεύμα είναι πολύ ακριβό. Κατ’ αρχάς, να σας πω κάτι. Εάν δεν το ξέρατε, μέχρι το ’19 είχαμε το ακριβότερο ρεύμα στη λιανική στην Ευρώπη. Προσέξτε, στη λιανική! Αυτό που πλήρωνε ο καταναλωτής ήταν το ακριβότερο στην Ευρώπη. Μπορεί να ήταν φθηνότερο από σήμερα, διότι προφανώς είναι άλλο να έχεις το πετρέλαιο στα 40 δολάρια και άλλο στα 100 δολάρια, άλλο να έχεις τη μεγαβατώρα του φυσικού αερίου στα 20 και στα 30 δολάρια και άλλο στα 300, αλλά είχατε το ακριβότερο ρεύμα στην Ευρώπη, με χρεοκοπημένη δε τη ΔΕΗ! Για να μην πούμε τι καταφέραμε για να την ανατάξουμε. Έτσι δεν είναι; Ήμασταν οι ουραγοί μας για όλη τη δεκαετία και σήμερα, σιγά-σιγά -έχουμε πολύ δρόμο ακόμα-, κάνουμε την προσπάθεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Κλείστε, κύριε Καιρίδη.

**ΔΗΜΗΤΡΙΟΣ ΚΑΙΡΙΔΗΣ:** Κλείνω τώρα με το ξαναντάμωμα, κύριε Πρόεδρε. Να ξαναγνωριστούμε. Είναι δυνατόν σε μια χώρα, η οποία πέρασε όσα πέρασε, να ξαναεπιστρέφουμε στον πιο πούρο, ατόφιο δημοσιονομικό λαϊκισμό; Ουδέν διδαχθήκατε; Και συνολικά, ως κοινωνία, θα δώσουμε το μήνυμα ότι τίποτα δεν καταλάβαμε απ’ αυτά που τραβήξαμε αυτή τη δεκαετία και ελαφρά τη καρδία υπόσχεστε νέα προγράμματα Θεσσαλονίκης 15 δισεκατομμυρίων, 25 δισεκατομμυρίων, ακοστολόγητα και λέτε «ελάτε να μειώσουμε τους φόρους, να μειώσουμε από εδώ, από εκεί» κ.λπ.;

Δεν είναι τυχαίο, λοιπόν, ότι σε όλα αυτά ο ελληνικός λαός έχει γυρίσει την πλάτη του, στο βαθμό που κανείς πιστεύει στις δημοσκοπήσεις. Θα το δούμε στο τέλος, αλλά δεν υπάρχει ούτε μία δημοσκόπηση, η οποία να είναι διαφορετική. Αυτό κάτι λέει. Και θα έπρεπε να λέει. Αντί να κατηγορείτε τους δημοσκόπους, να καθίσετε να κάνετε τη σωστή δουλειά, τη δύσκολη δουλειά, την πολιτική δουλειά, μπας και μπορέσετε να ξαναπροβάλλατε ως αξιόπιστη εναλλακτική, που δεν είστε σήμερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, κλείστε, σας παρακαλώ. Θα πάμε μέχρι τα μεσάνυχτα σήμερα.

**ΔΗΜΗΤΡΙΟΣ ΚΑΙΡΙΔΗΣ:** Τελειώνω, κύριε Πρόεδρε, και σας ευχαριστώ.

Με λίγα λόγια, η Κυβέρνηση προχωρά στον δρόμο του ’21, του ’22 και του ’23 τώρα με αυτοπεποίθηση και νομίζω ότι αυτόν τον δρόμο θα ξαναεμπιστευτούν οι Έλληνες πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ.

Τον λόγο έχει ο κ. Αλέξανδρος Αυλωνίτης εκ μέρους του ΣΥΡΙΖΑ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Εντυπωσιάστηκα από την έπαρση αυτού του ανθρώπου που πριν από εμένα μίλησε, του κ. Καιρίδη. Τα ξέρει όλα. Εντυπωσιακό! Ξέρει οικονομικά, ξέρει διεθνή, τα πάντα! Εμείς ήμασταν ένα μηδέν, κύριε Καιρίδη! Φυσιολογικά, εάν ήσασταν εσείς πρωθυπουργός, με όλα όσα μας καταλογίσατε στον ΣΥΡΙΖΑ, θα μας είχατε βάλει στη φυλακή; Εντυπωσιακό, μπράβο σας!

Το μόνο στο οποίο θα συμφωνήσω είναι ότι η συζήτηση για τον προϋπολογισμό είναι ένα μέγιστο θέμα. Μόνο σε αυτό θα συμφωνήσω μαζί σας.

Φαντάζομαι ότι απ’ έξω ήλθατε για να μας επισκεφθείτε στη Βουλή, έτσι δεν είναι; Τι λέει ο κόσμος; Οδεύουμε στα Χριστούγεννα και η αγορά δεν πάει καλά. Η ψυχολογία του κόσμου βρίσκεται στο ναδίρ. Η αγοραστική δύναμη του λαού έχει καρατομηθεί, ενώ τεράστια είναι η αδυναμία ανταπόκρισης στα βασικά. Η Κυβέρνηση, Πόντιος Πιλάτος. Όλο οι άλλοι της φταίνε, μία ο κακός μας ο καιρός, μία η Ουκρανία, μία το σύμπαν. Δεν συμμάχησε το σύμπαν όσο κυβερνάτε.

Εμείς, λοιπόν, ζούμε σε άλλον κόσμο, ζούμε σε άλλον πλανήτη, δεν βλέπουμε, είμαστε τυφλοί. Μόνο ο κ. Καιρίδης τα βλέπει όλα. Δεν έχει δει ότι η δημοκρατία συρρικνώνεται, οι θεσμοί της απαξιώνονται, η οικονομία πιέζεται, τα δημοσιονομικά χειροτερεύουν απειλητικά, τα εθνικά μας θέματα βρίσκονται σε έξαρση, ο λαός έχει χάσει την ελπίδα του; Πλανάται πάνω από τον λαό το φάντασμα των παρακολουθήσεων -«κιχ» δεν βγάλατε- των συνεργατών της Κυβέρνησης, Αρχηγών των Ενόπλων Δυνάμεων, πολιτικών αντιπάλων, δημοσιογράφων που ενοχλούν, επιχειρηματιών και η λίστα συνεχίζεται. Αυτά δεν τα βλέπετε. Αστυνομική αυθαιρεσία και αυταρχισμός. Δεν τα βλέπετε. Ένας ακόμα ανήλικος χάθηκε χτες, ένα παιδί Ρομά, για είκοσι ευρώ.

Αναρωτιέμαι, αλήθεια, που σας ακούω τι θα κάνατε εσείς εάν σε αυτές τις καταστάσεις ήταν κυβέρνηση ο ΣΥΡΙΖΑ. Ακόμη πάνω στον πόνο των χαροκαμένων στο Μάτι ασελγείτε. Αν δεν είναι όλα αυτά τα ισχυρότερα πλήγματα που δέχεται ο τόπος μας, τότε πείτε μας ποια είναι.

Ξέρετε, μια χρεοκοπία είναι μικρότερη από την ηθική και πολιτική κατάπτωση του πολιτεύματος. Μια χρεοκοπία μπορεί να νεκρώνει το σύνολο μιας κοινωνίας, όμως, το τραύμα στη δημοκρατία αποτελεί πλήγμα στην καρδιά του έθνους.

Τα νοικοκυριά με μηνιαίο εισόδημα μέχρι 750 ευρώ έχουν χάσει έως και το 40% της αγοραστικής τους δύναμης. Είναι ψέμα; Από τον Απρίλιο του 2022 ο κατώτατος μισθός έχει χάσει το 19% της αγοραστικής του ικανότητας. Είναι ψέμα; Ο πληθωρισμός παγιωμένος, «παγωμένος» σχεδόν, σε διπλάσιο ποσοστό υψηλότερος από τον προβλεπόμενο ετήσιο της Ευρωζώνης. Είναι ψέμα;

Πώς, όμως, κοστολογείται η πανωλεθρία για τη δημόσια ζωή του τόπου που προξένησε ο Πρωθυπουργός; Πόσες χρεοκοπίες στοιβάζονται σε αυτή την ντροπή και την αναξιοπρέπεια για τη χώρα μας και την εικόνα της στο εξωτερικό;

Μας βουλιάξατε οικονομικά, ηθικά, πολιτικά και κοινωνικά. Δεν είστε η μεγάλη φιλελεύθερη παράταξη που κομπορρημονείτε μονίμως. Είστε αδίστακτοι και επικίνδυνοι νεοφιλελεύθεροι. Είστε ένα κακέκτυπο παράταξης που θυμάται τον λαό πριν τις εκλογές και μετά εκπροσωπείτε αποκλειστικά και μόνο την κομματική πελατεία σας.

Τα πράγματα, όμως, είναι πολύ ξεκάθαρα και δυστυχώς ακόμη χειρότερα για τα μεσαία και χαμηλά εισοδήματα, διότι σε τρόφιμα, ενέργεια και καύσιμα ο πληθωρισμός στην πραγματικότητα είναι πολύ υψηλότερος από τον γενικό δείκτη. Δεν παρεμβαίνετε ρυθμιστικά στην αγορά. Δεν ασκείτε έλεγχο. Νομιμοποιείτε την αισχροκέρδεια και την επιδοτείτε κιόλας. Από τα χρήματα των φορολογουμένων προέρχονται οι επιδοτήσεις που ενισχύουν την κερδοφορία επιχειρηματικών ομίλων, οι οποίοι συμβάλλουν στην κρίση ακριβείας και επωφελούνται από αυτή.

Από το 2019, αγαπητοί συνάδελφοι, έχουμε ρεκόρ αύξησης των κοινωνικών ανισοτήτων σύμφωνα με την ΕΛΣΤΑΤ. Δικιά μας είναι η ΕΛΣΤΑΤ; Ο πληθυσμός φτωχοποιείται, το ιδιωτικό χρέος διογκώνεται, τα χρέη στην εφορία έχουν αυξηθεί 8,6 δισεκατομμύρια ευρώ σε σχέση με τον Ιούνιο του 2019, τα χρέη προς ασφαλιστικά ταμεία 10,4 δισεκατομμύρια ευρώ, τα κόκκινα δάνεια 19 δισεκατομμύρια ευρώ.

Ο ΣΥΡΙΖΑ -επιβεβαιώστε με ή πείτε μου ότι κάνω λάθος- παρέδωσε 91,8 δισεκατομμύρια και τώρα είναι 111 δισεκατομμύρια, δηλαδή η συνολική αύξηση του ιδιωτικού χρέους είναι 38 δισεκατομμύρια με δική σας ευθύνη. Ο πληθωρισμός και η αύξηση των επιτοκίων μεγιστοποιεί αυτόν τον κίνδυνο.

Συζητάμε, λοιπόν, για έναν προϋπολογισμό που παρατείνει την οικονομική δυσπραγία και την ανασφάλεια, που ανατροφοδοτεί την πολύπλευρη κρίση. Θριαμβολογείτε ότι ο προϋπολογισμός αυτός είναι ο πρώτος εκτός μνημονιακής επιτήρησης ή ενισχυμένης εποπτείας, όπως συνηθίζουμε να λέμε. Αποκρύπτετε, όμως, σκοπίμως -άρα ψεύδεστε- ότι ο ΣΥΡΙΖΑ τον Αύγουστο του 2018 δρομολόγησε και την έξοδο από την ενισχυμένη εποπτεία.

Στον τουρισμό, που υμνείτε τα success story του οκτάμηνου του 2022, η Ελλάδα απώλεσε δύο εκατομμύρια επτακόσιους δεκαπέντε χιλιάδες επισκέπτες έναντι του 2019, ενώ το επτάμηνο υπήρξε τεράστια πτώση -21%- του εσωτερικού τουρισμού. Η Ελλάδα δεν κατάφερε να ξεπεράσει τα επίπεδα εισπράξεων του 2019, μείον 3,6% το οκτάμηνο. Παρά τα σοβαρά προβλήματα βιωσιμότητας που αντιμετωπίζει ο τουριστικός κλάδος, η Κυβέρνηση εξακολουθεί να μην έχει σχέδιο και πρόγραμμα.

Να πω δυο, τρία πράγματα για τον προϋπολογισμό πιο ειδικά: Στην υγεία με την πανδημία παρούσα, η κρίση στελέχωσης του ΕΣΥ να επιδεινώνεται και η κατάρρευση κέντρων υγείας και νοσοκομείων να είναι ορατή στη χώρα, ο προϋπολογισμός προβλέπει για άλλη μια χρονιά περικοπή των δαπανών.

Βλέπω μπροστά μου τον φίλο και συντοπίτη, τον κ. Μπιάγκη. Πριν από τρεις μέρες στους Παξούς, δοξασμένο νησί τουριστικά, πέθανε μια γυναίκα από βαρύ εγκεφαλικό. Δεν υπήρξε μία υπηρεσία του κράτους, του μεγάλου που περιγράφετε σήμερα, του δυνατού κράτους, να πάει κάποιο, ένα Super Puma, κάτι, να την πάρει αυτή τη γυναίκα να τη σώσει! Ανάστατη ολόκληρη περιοχή! Δεν λέτε τίποτα για αυτό, αλλά απλώς αλληλοσυγχαίρεστε, «μπράβο» ο ένας, «μπράβο» ο άλλος και ανταλλάσσετε λουλούδια και ευχές, όταν γιορτάζετε και γιορτάζετε μονίμως.

Να σας θυμίσω για την ασφάλιση; Καταργήσατε τη δέκατη τρίτη σύνταξη, στερήσατε από ένα εκατομμύριο διακόσιες χιλιάδες συνταξιούχους -κυρίως χαμηλοσυνταξιούχους- αναδρομικά που δικαιούνταν –σας τα είπαν και άλλοι συνάδελφοι- τους εμπαίξατε δύο φορές, εκτοξεύσατε τις εκκρεμείς συντάξεις, απαξιώσατε συστηματικά τον ΕΦΚΑ, εισάγοντας τους ιδιώτες στην απονομή των συντάξεων.

Και τι δεν μπορώ να πω για την πρόνοια; Ο προϋπολογισμός σας, 412 εκατομμύρια ευρώ λιγότερος, εν μέσω, μάλιστα, πρωτοφανούς ενεργειακής κρίσης. Μειώνετε τις δαπάνες, σύμφωνα με το «δόγμα Πισσαρίδη». Η στεγαστική σας μέριμνα αφορά ελάχιστους, ενώ ωφελεί τράπεζες και μεγαλοεργολάβους.

Στην απασχόληση τους τελευταίους μήνες η ανεργία παραμένει ακούνητη, ακίνητη και αγέλαστη, ακόμα και εν μέσω της παρατεταμένης τουριστικής περιόδου. Λιγότερες προσλήψεις. Να σας θυμίσω ότι στον τουρισμό πενήντα πέντε με εξήντα χιλιάδες άνθρωποι δεν πήγαν να δουλέψουν;

Τα χειρότερα είναι μπροστά στους ερχόμενους μήνες με αυξημένα τα λειτουργικά κόστη των επιχειρήσεων και την επιβράδυνση της πραγματικής ζήτησης. Η μηδαμινή διπλή αύξηση του κατώτατου μισθού το 2022 εξανεμίστηκε πριν καν δοθεί. Από τον Απρίλιο του 2022 η απώλεια της αγοραστικής δύναμης του κατώτατου μισθού κυμαίνεται γύρω στο 19% με στοιχεία του Ινστιτούτου Εργασίας της ΓΣΕΕ. Και αυτό ψέμα;

Για ποια ανάπτυξη μιλάτε, όταν μία στις δύο μικρομεσαίες επιχειρήσεις δεν καλύπτουν ούτε τα τρέχοντα λειτουργικά έξοδα με στοιχεία του Ινστιτούτου Μικρομεσαίων Επιχειρήσεων της ΓΣΕΒΕΕ και όταν αυτές αποκλείονται από το Ταμείο Ανάκαμψης προς όφελος μόλις δεκατριών επιχειρηματικών οικογενειών; Και αυτό ψέμα!

Συνάδελφοι της Συμπολίτευσης, αδυνατείτε κατά την άποψή μας να συγκροτήσετε ένα συνεκτικό σχέδιο αντιμετώπισης της πολλαπλής κρίσης.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Τελειώνω αμέσως, κύριε Πρόεδρε.

Ναρκοθετείτε κάθε μέρα τις αντοχές της ελληνικής κοινωνίας και οικονομίας.

Ο προϋπολογισμός αυτός είναι ο καθρέφτης των πολιτικών σας επιλογών. Πιστέψτε με, θα μείνει ανεφάρμοστος, γιατί κοντοζυγώνει η πολιτική αλλαγή. Με αυτές τις σκέψεις καταψηφίζω τον προϋπολογισμό.

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Ο κ. Στέφανος Γκίκας από τη Νέα Δημοκρατία έχει τον λόγο και αμέσως μετά ο κ. Ιλχάν Αχμέτ από το Κίνημα Αλλαγής.

Ορίστε, κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πραγματικά με τον συνάδελφο του ΣΥΡΙΖΑ και συντοπίτη μου, τον κ. Αυλωνίτη, νομίζω μάλλον ότι ζούμε σε διαφορετική χώρα, έχουμε παντελώς διαφορετική άποψη για αυτά τα οποία συμβαίνουν στη χώρα. Και ακριβώς αυτός ο προϋπολογισμός είναι ένα πεδίο στο οποίο μπορούμε να τα αναλύσουμε, να τα παρουσιάσουμε με επιχειρήματα.

Κυρίες και κύριοι συνάδελφοι, τα τελευταία τριάμισι χρόνια η Κυβέρνηση του Κυριάκου Μητσοτάκη έχει να επιδείξει ένα πολύ σημαντικό, μετρήσιμο, πλούσιο, παραγωγικό έργο σε όλους τους τομείς.

Βεβαίως, ο πρώτος τομέας στον οποίο φαίνεται η ανάπτυξη μιας χώρας δεν είναι άλλος από την οικονομία μας. Και πράγματι, η οικονομία μας το 2022 αναπτύχθηκε με 5,6%, διπλάσιο από τον ευρωπαϊκό μέσο όρο, ενώ για τον επόμενο χρόνο, το 2023, αναμένεται ανάπτυξη της τάξεως του 1,8%, όταν ο ευρωπαϊκός μέσος όρος θα κυμανθεί κάτω από το 0,5%, στο 0,3 %.

Επίσης, ακριβώς επειδή η οικονομία μας πάει καλά, πατάει σε γερές βάσεις, έχουν αυξηθεί κατά 10% περίπου, πάνω από τον στόχο, τα έσοδα από τους φόρους και μάλιστα αναμένεται νέα αύξηση της τάξεως του 3,3 % για τον επόμενο χρόνο.

Επίσης -το είπαν όλοι οι συνάδελφοι- μειώθηκε η ανεργία κατά πέντε ποσοστιαίες μονάδες αυτά τα τριάμισι χρόνια.

Παράλληλα, θα έχουμε και φέτος πρωτογενές έλλειμμα, αλλά συρρικνωμένο στο 1,6% και του χρόνου, το 2023, θα είναι η πρώτη χρονιά που θα έχουμε πρωτογενές πλεόνασμα της τάξης του 0,7%.

Σε ό,τι αφορά το δημόσιο χρέος, το 2022 θα μειωθεί και θα φτάσει στο 168,9%, ενώ τον επόμενο χρόνο αναμένεται να μειωθεί ακόμα περισσότερο κατά δέκα μονάδες και αναμένεται να σταθεροποιηθεί στα 159%.

Επίσης, η εφαρμογή των κατάλληλων πολιτικών οδήγησε σε έκρηξη των επενδύσεων. Είπαν και όλοι οι ομιλητές της παρατάξεώς μας ότι έχουμε ρεκόρ όλων των εποχών -της τελευταίας εικοσαετίας τουλάχιστον- σε άμεσες ξένες επενδύσεις, ενώ όπως λέει η ίδια η Ευρώπη, η Ευρωπαϊκή Επιτροπή -δεν το λέμε εμείς- τα επόμενα χρόνια θα υπάρχει ρεκόρ, η Ελλάδα θα είναι πρωταθλήτρια στις επενδύσεις σε όλες τις χώρες της Ευρωπαϊκής Ένωσης, κάτι επίσης πάρα πολύ σημαντικό.

Για το 2023 προβλέπονται επενδύσεις από το Πρόγραμμα Δημοσίων Επενδύσεων της τάξεως των 12 δισεκατομμυρίων ευρώ. Είναι ένα πραγματικά τεράστιο ποσό. Από αυτά, τα 3,6 δισεκατομμύρια ευρώ προέρχονται από το Ταμείο Ανάκαμψης. Και πράγματι, το Ταμείο Ανάκαμψης είναι ένα πολύτιμο εργαλείο, γιατί τα επόμενα χρόνια θα δούμε να ξεδιπλώνεται ένα ευρύ φάσμα έργων, τετρακοσίων σαράντα έργων, που κοστολογούνται στα 13,7 δισεκατομμύρια ευρώ.

Και βεβαίως, μέσα σε αυτά τα έργα, κύριε Υπουργέ, κύριοι Υπουργοί, είναι και το μεγάλο έργο ύδρευσης της Κέρκυρας που συνολικά αγγίζει τα 200 εκατομμύρια ευρώ, που ήταν ένα όνειρο δεκαετιών και που υλοποιείται. Και περιμένουμε την επόμενη περίοδο που πάλι η Νέα Δημοκρατία θα είναι κυβέρνηση, ακριβώς διότι έχει να επιδείξει αυτό το μετρήσιμο έργο, κύριε Υπουργέ, κύριοι Υπουργοί και για το θέμα της Κέρκυρας να ξεκινήσει επιτέλους η υλοποίηση του μεγάλου στόχου, που δεν είναι άλλος από τον Άξονα Βορρά - Νότου της Κέρκυρας με τις τέσσερις παρακάμψεις.

Επιτρέψτε μου, όμως, κυρίες και κύριοι συνάδελφοι, να αναφερθώ επ’ ολίγον στα θέματα εξωτερικής πολιτικής και άμυνας που είναι και το γνωστικό μου αντικείμενο. Τα τελευταία αυτά τριάμισι χρόνια έχει αναβαθμιστεί σημαντικά η γεωπολιτική ισχύς της χώρας. Έχει, επίσης, αυξηθεί δυναμικά η διπλωματική ισχύς της χώρας και βεβαίως, έχει ισχυροποιηθεί όσο ποτέ άλλοτε η αποτρεπτική ικανότητα των Ενόπλων Δυνάμεων με τη σοφή απόφαση του Έλληνα Πρωθυπουργού Κυριάκου Μητσοτάκη πριν από τρία χρόνια να τετραπλασιαστούν οι εξοπλιστικές δαπάνες των Ενόπλων Δυνάμεων και να θωρακιστεί με αυτό τον τρόπο την άμυνα της χώρας.

Πολλά προγράμματα βρίσκονται σε εξέλιξη. Είναι πραγματικά αξιοσημείωτο ότι μόνο το 2022, αυτό τον χρόνο που διανύουμε, έχουν υπογραφεί πάνω από τριάντα μεγάλες συμβάσεις εξοπλιστικών προγραμμάτων. Συνολικά τα τελευταία τρία, τριάμισι χρόνια έχουμε ξεπεράσει τα 10 δισεκατομμύρια ευρώ σε προγραμματισμένα εξοπλιστικά προγράμματα, όπως είναι τα Ραφάλ, οι φρεγάτες Μπελαρά, οι τορπίλες των υποβρυχίων. Πρόκειται για μια μεγάλη σειρά από εξοπλιστικά προγράμματα, τα οποία, βεβαίως, θα τα βλέπουμε να υλοποιούνται.

Επιτρέψτε μου επίσης να πω και μια κουβέντα για την εγχώρια αμυντική βιομηχανία. Η εγχώρια αμυντική βιομηχανία πράγματι όλα τα προηγούμενα χρόνια υπέστη τα δεινά της οικονομικής κρίσης. Αυτή η Κυβέρνηση -και είναι εδώ και ο Υπουργός Οικονομικών- με πρώτη την Ελληνική Αεροπορική Βιομηχανία την έβαλε σε ρότα ανάπτυξης. Σήμερα η Ελληνική Αεροπορική Βιομηχανία με αποφάσεις που πήρε αυτή η Κυβέρνηση, για ανανέωση του εξοπλισμού, προσλήψεις προσωπικού και νέο εκτελεστέο έργο, έχει να επιδείξει σημαντικά επιτεύγματα.

Παραδείγματος χάριν παραλαμβάνουμε κάθε μήνα ένα αεροσκάφος εκσυγχρονισμένο F-16 σε Viper, που μέχρι στιγμής έχουμε πέντε συν ένα, το πρωτότυπο, μας κάνουν έξι. Και στο τέλος του 2023 θα έχουμε άλλα δώδεκα συν τα έξι μας κάνουν δεκαοκτώ, δηλαδή, μία μοίρα. Και αν επίσης υπολογίσουμε και τα αεροσκάφη Ραφάλ τα οποία έρχονται και που και στο τέλος του 2023 θα είναι επίσης δεκαοκτώ, αυτό σημαίνει ότι στο τέλος του 2023 θα έχουμε δύο μοίρες υπερσύγχρονων αεροσκαφών τελευταίας γενιάς που θα μας δώσουν το τακτικό πλεονέκτημα, να μην πω στρατηγικό, στους αγώνες που θα δίνουμε στους ουρανούς του Αιγαίου και της ανατολικής Μεσογείου. Αυτά δεν είναι λόγια. Αυτά είναι πράξεις, είναι έργα τα οποία τα βλέπουμε μπροστά μας.

Επίσης ένα μεγάλο κεφάλαιο που έχει αυτή η χώρα είναι ο ναυπηγοεπισκευαστικός τομέας. Με κρίσιμες αποφάσεις που πήρε αυτή η Κυβέρνηση τα ναυπηγεία μας, τα ναυπηγεία Σκαραμαγκά και τα ναυπηγεία Ελευσίνας βρίσκονται αυτή τη στιγμή στο πρόγραμμα εξυγίανσης. Και είμαι απόλυτα βέβαιος ότι θα αναλάβουν σημαντικό κατασκευαστικό έργο και στον τομέα των κορβετών, που όπως γνωρίζετε η διαπραγμάτευση βρίσκεται εν τω περατούσθαι, αλλά και στον εκσυγχρονισμό μέσης ζωής των φρεγατών ΜΕΚΟ, ένα πρόγραμμα 500 εκατομμυρίων που και αυτό έχει εγκριθεί και έρχεται.

Επίσης η συμμετοχή της Ελλάδος στο European Defense Fund, το Ευρωπαϊκό Ταμείο Άμυνας -να το πω έτσι- είναι από τις μεγαλύτερες σε επίπεδο Ευρώπης. Έχουμε την 5η θέση με τα άμεσα οφέλη για την εγχώρια αμυντική βιομηχανία, να ξεπερνάνε φέτος τα 45 με 50 εκατομμύρια ευρώ.

Κυρίες και κύριοι συνάδελφοι, ο τέταρτος αυτός προϋπολογισμός που καταθέτει η Κυβέρνηση του Κυριάκου Μητσοτάκη είναι ένας αναπτυξιακός προϋπολογισμός. Είναι ένας προϋπολογισμός που είναι ο πρώτος μετά το 2012 που εντάσσεται εκτός μνημονιακών αγκυλώσεων. Είναι ένας προϋπολογισμός που θέτει πράγματι τις βάσεις για την περαιτέρω ανάπτυξη της χώρας σε υγιείς βάσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο έχει ο κ. Ιλχάν Αχμέτ από το Κίνημα Αλλαγής.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, ζούμε πραγματικά σε ταραγμένες εποχές. Οι κρίσεις διαδέχονται η μία την άλλη και οι πολίτες βρίσκονται σε μια διαρκή πάλη με μια σκληρή καθημερινότητα που δεν αφήνει και πολλά περιθώρια αισιοδοξίας. Όμως, δυστυχώς για εσάς, για την Κυβέρνηση η οικονομία έχει κάποια συγκεκριμένα μεγέθη, που η τσέπη των πολιτών τα αντιλαμβάνεται με σκληρό τρόπο βέβαια μπροστά στο άνοιγμα κάθε νέου λογαριασμού, μπροστά στα ράφια των σουπερμάρκετ, μπροστά σε κάθε έκτακτη ανάγκη που δημιουργεί πραγματικό πανικό στη μέση ελληνική οικογένεια.

Θα σταθώ όμως ως τομεάρχης ψηφιακής πολιτικής του ΠΑΣΟΚ - Κινήματος Αλλαγής στον προϋπολογισμό του Υπουργείου Ψηφιακής Διακυβέρνησης που παρουσιάζεται ναι μεν αυξημένος κατά πολύ εξαιτίας των κονδυλίων από το Ταμείο Ανάκαμψης, όμως έχουμε κάποιες ουσιαστικές διαφορές εμείς από το ΠΑΣΟΚ.

Δυστυχώς από τα πρώτα δείγματα που μας έχει δώσει το Υπουργείο Ψηφιακής Διακυβέρνησης δεν είμαστε ιδιαίτερα αισιόδοξοι. Και αυτό γιατί προειδοποιούμε πως κινδυνεύουμε να χάσουμε μια τεράστια ευκαιρία για τον ψηφιακό μετασχηματισμό της χώρας με την αλόγιστη κατασπατάληση των πόρων του Ταμείου Ανάκαμψης. Το ΠΑΣΟΚ - Κίνημα Αλλαγής έχει ένα ολοκληρωμένο σχέδιο για το ψηφιακό μέλλον της χώρας που εστιάζεται σε τέσσερις βασικούς τομείς: Δεξιότητες, κυβέρνηση, υποδομές και επιχειρήσεις.

Για να μην χάσουμε την ευκαιρία, όμως, πρέπει να πετύχουμε άμεσα τα κάτωθι: Πρώτον, κοινωνία χωρίς ανισότητες και ψηφιακό χάσμα. Δεύτερον, πληθυσμό με ψηφιακό εγγραμματισμό και ψηφιακούς επαγγελματίες υψηλής ειδίκευσης. Τρίτον, ασφαλείς και βιώσιμες ψηφιακές υποδομές. Τέταρτον, ψηφιακό μετασχηματισμό των επιχειρήσεων. Πέμπτον, ψηφιοποίηση των δημόσιων υπηρεσιών και παροχή πραγματικών ηλεκτρονικών υπηρεσιών με βάση τις πραγματικές ανάγκες των πολιτών και των επιχειρήσεων. Και έκτον, εκδημοκρατισμό των νέων αναδυόμενων τεχνολογιών με ισότιμη, όμως, πρόσβαση για όλους. Γιατί μην ξεχνάμε ότι δεν έχουν όλοι πρόσβαση στο διαδίκτυο.

Και βέβαια για να πετύχουμε αυτά τα πράγματα που ανέφερα, τι χρειάζεται; Απαιτούνται τρία πράγματα. Διαφάνεια, διαφάνεια, διαφάνεια!

Κυρίες και κύριοι συνάδελφοι, η Περιφέρεια Ανατολικής Μακεδονίας και Θράκης αποτελεί περιοχή εθνικής και ευρωπαϊκής σημασίας, που όμως βιώνει έναν κύκλο παρατεταμένης στασιμότητας. Η Κυβέρνηση συνέστησε το 2020 τη διακομματική επιτροπή για την ανάπτυξης της Θράκης και παρουσίασε στην Βουλή τον Σεπτέμβριο ένα πόρισμα εκατόν πενήντα σελίδων γεμάτο με καλές προθέσεις αλλά με ζωτικό έλλειμμα χρονοδιαγραμμάτων και χρηματοδοτικών εργαλείων για την έναρξη των κομβικών έργων.

Παράλληλα ακούμε από παντού, όμως, ότι η Θράκη κατέχει ξεχωριστή θέση στους γεωπολιτικούς σχεδιασμούς για την ανάδειξη ενός σημαντικού μελλοντικού ρόλου σε συνδυασμό με το έντονο ενδιαφέρον για το λιμάνι της Αλεξανδρούπολης. Τίποτα, όμως, από όλα αυτά δεν αντιστοιχεί με την καθημερινή πραγματικότητα των πολιτών. Τα κίνητρα τεμαχίστηκαν για πρώτη φορά στην ιστορία μεταξύ Αλεξανδρούπολης, Έβρου, που παίρνει τη μερίδα του λέοντος, της Κομοτηνής και της Ξάνθης που ακολουθούν ως φτωχοί συγγενείς. Το 80% της βιομηχανικής ζώνης Κομοτηνής συνεχίζει να τελεί σε καθεστώς εγκατάλειψης με εμβληματικές επενδύσεις που θα έφερναν τον τόνο της αναστροφής του κλίματος όπως εκείνη της επαναλειτουργίας της «SHELMAN».Τελικά όμως δεν πήραν μπροστά ποτέ.

Η νέα Γέφυρα Κήπων στον Έβρο ως κεντρική οδική πύλη Ελλάδος και Ευρώπης από και προς την Τουρκία θα τονώσει τις εμπορικές σχέσεις, την επιχειρηματικότητα, τον τουρισμό. Ανακοινώθηκε και με επίκαιρη ερώτηση που είχα κάνει εδώ πέρα, αλλά ήδη βρίσκεται σε καθυστέρηση πολλών ετών.

Σιδηροδρομικό δίκτυο δεν υπάρχει στη Θράκη. Δεν περνάει τρένο από την Κομοτηνή. Μιλάνε, όμως, οι Υπουργοί σας για σιδηροδρομική Εγνατία! Μόνο που αυτή η Εγνατία δεν περνάει από την Κομοτηνή. Ο συνοριακός σταθμός διαβατηριακών ελέγχων Νυμφαίας - Μακάζα - Ροδόπη μετά από εννιά χρόνια λειτουργίας δεν μπορεί ακόμη και σήμερα να ανοίξει για διέλευση τουριστικών λεωφορείων. Όταν δεν υπάρχει διέλευση τουριστικών λεωφορείων, πώς θα γίνει η οικονομική και τουριστική ανάπτυξη της Περιφέρειας Ανατολικής Μακεδονίας και Θράκης; Δεν μπορεί να γίνει ποτέ.

Το φράγμα του Ιασίου που θα υδροδοτήσει την ανατολική λεκάνη, είκοσι χρόνια μετά τα εγκαίνιά του δεν λειτουργεί. Απίστευτο! Το φράγμα Κομψάτου τέσσερις πρωθυπουργοί το έχουν εξαγγείλει. Ζήτησα εγώ ο ίδιος να ονομαστεί ως εθνικό έργο στρατηγικής σημασίας. Ούτε λόγος δεν γίνεται για την ένταξή του σε κάποιο χρηματοδοτικό εργαλείο, παρ’ όλο που και αυτό βρίσκεται στο πόρισμα της διακομματικής επιτροπής.

Για μια ακόμη φορά ζητώ από αυτό το Βήμα και το Υπουργείο Αγροτικής Ανάπτυξης για τις ορεινές και μειονεκτικές περιοχές που ιδίως υπάρχουν φτωχοί καπνοπαραγωγοί, μουσουλμάνοι από τη μειονότητα, να δοθεί αυτή η ειδική στρεμματική ενίσχυση που περιλαμβάνεται και αυτό στο πόρισμα της διακομματικής.

Κυρίες και κύριοι συνάδελφοι, θα μου επιτρέψετε στο τέλος της ομιλίας μου να κάνω και μια ειδική αναφορά, όμως, στο πολιτικό τοπίο που επικρατεί σήμερα στη Θράκη και ιδίως στη μειονότητα. Νομίζω ότι η ιδιότητα του μειονοτικού Βουλευτή προσδίδει ίσως κάποια ιδιαίτερη αξία σε αυτά που θα αναφέρω κάτωθι.

Όλα αυτά τα χρόνια μαζί με την Κοινοβουλευτική Ομάδα του ΠΑΣΟΚ - Κινήματος Αλλαγής δουλέψαμε σκληρά. Πέτυχα στόχους για τη Θράκη και τη Ροδόπη και θα συνεχίζω να διεκδικώ μέχρι να πετύχω να αλλάξει η εικόνα που υπάρχει σήμερα στην περιοχή και εντός της μειονότητας.

Σε αυτή τη μάχη δεν χώρισα Θρακιώτες. Έδωσα ισότιμη μάχη για όλους και για όλα. Για τα ειδικά θέματα της μειονότητας δεν υπέστειλα ποτέ τη σημαία του αγώνα. Βρισκόμαστε σε ένα συνεχές πλαίσιο διεκδίκησης για τη δημοκρατία, την ισονομία, την ισοπολιτεία, που την είχε διακηρύξει ο Κωνσταντίνος Μητσοτάκης ο αείμνηστος, για τη βελτίωση και τη διατήρηση ως δικαιώματος επιλογής της μειονοτικής εκπαίδευσης και την ενίσχυσή της, για την εφαρμογή του νόμου που θα οδηγεί σε ελεύθερες εκλογές για τα Βακούφια, σύμφωνα με τα θέλω της μειονότητας, για την εφαρμογή των αποφάσεων του Ευρωπαϊκού Δικαστηρίου Ανθρωπίνων Δικαιωμάτων, που αφορούν στους μειονοτικούς συλλόγους στη Θράκη.

Μάχομαι, όμως πάνω απ’ όλα, κυρίες και κύριοι συνάδελφοι, για την κοινωνική και πολιτική χειραφέτηση, ελευθερία της μειονότητας, να είναι ελεύθερη η μειονότητα. Σε αυτόν τον αγώνα μου δεν δίστασα να συγκρουστώ με τα βαθιά συστήματα που κανείς άλλος μειονοτικός Βουλευτής δεν έπραξε τις τελευταίες δεκαετίες, από το 1920 μέχρι σήμερα. Θέλησαν να με συκοφαντήσουν ψευδώς, να με διαγράψουν από τη συνείδηση του πολίτη της μειονότητας, λόγω των απόψεών μου, να με φιμώσουν από το μειονοτικό Τύπο γιατί ακολούθησα το δρόμο της συνείδησής μου και τα θέλω του λαού. Με απείλησαν και με απειλούν και σήμερα εμένα και τους συνεργάτες μου. Δεν είναι, όμως, ο χαρακτήρας μου να συγκρούομαι με λόγια, αλλά με έργα. Θέλω ειρήνη στη Θράκη. Δεν επιδιώκω την ένταση και θα δώσω μάχη για την προάσπιση της δημοκρατίας και της ειρήνης. Εντός της μειονότητας θέλουμε δημοκρατία. Θέλω ανάπτυξη για όλους και όχι μόνο για λίγους.

Καλώ την Κυβέρνηση να υλοποιήσει τις προτάσεις μας για τη Θράκη. Θέλω να ευχαριστήσω από το Βήμα της Βουλής τόσο το κόμμα μου καθώς και όλους τους συναδέλφους μου, που σε αυτό τον αγώνα είναι μαζί μου. Έδωσα το στίγμα, προκειμένου να επιδιώξουμε στη Θράκη να έρθει η πολυπόθητη ανάπτυξη και η δημοκρατία.

Το ΠΑΣΟΚ και το Κίνημα Αλλαγής με την προοδευτική του πολιτική πρόταση καταψηφίζει τον προϋπολογισμό της Κυβέρνησης γιατί είναι κοινωνικά άδικος και διευρύνει, κατά εμάς, τις ανισότητες. Είμαστε πεπεισμένοι ότι το 2023 θα γίνει πραγματικά η εναλλακτική προοδευτική σοσιαλδημοκρατική διακυβέρνηση που προτείνουμε στον λαό μας και ο λαός θα κληθεί να αποφασίσει περί αυτού.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ κ. Αχμέτ.

Τον λόγο έχει τώρα ο κ. Μάριος Κάτσης από τον ΣΥΡΙΖΑ.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω λέγοντας πως σε κανονικές συνθήκες η Κυβέρνηση θα έπρεπε να έχει ήδη παραιτηθεί και όχι να καταθέτει προϋπολογισμό σαν να μην συμβαίνει τίποτα. Αν νομίζει ο πανικόβλητος κ. Μητσοτάκης, του οποίου το όνομα οι Βουλευτές της Συμπολίτευσης αναφέρουν σαν αντιβίωση κάθε δέκα λέξεις στις ομιλίες που έχουν γράψει, ότι μπορεί να συνεχίσει να κυβερνά κρυπτόμενος από τις απαράγραπτες ευθύνες του για την οικονομική, θεσμική και πολιτειακή εξαθλίωση που βιώνουμε, τότε νομίζω ότι πάσχει από διαστρεβλωμένη αντίληψη της πραγματικότητας.

Ένας τίτλος για τον τελευταίο σας προϋπολογισμό: «That’s it». Σας είδαμε, σας υποστήκαμε, τέλος, τελειώσατε. Κυρίες και κύριοι συνάδελφοι, αν άκουγε κάποιος τις τοποθετήσεις μέχρι τώρα από τους ομιλητές της Νέας Δημοκρατίας, θα νόμιζε ότι ζούμε στην καλύτερη περίοδο της Μεταπολίτευσης. Πραγματικά, όμως, πώς μπορείτε κυριολεκτικά -και σας κοιτάω στα μάτια- να τα λέτε όλα αυτά τη στιγμή που η συντριπτική πλειοψηφία των συμπολιτών μας συντρίβεται από τις εκρηκτικές αυξήσεις στο κόστος ζωής;

Η Ελλάδα του Κυριάκου Μητσοτάκη, κυρίες και κύριοι συνάδελφοι, είναι η χώρα με την ακριβότερη βενζίνη της Ευρώπης. Είναι η χώρα που πληρώνουμε την ακριβότερη ηλεκτρική ενέργεια είτε άμεσα από την τσέπη μας είτε μέσω του κρατικού προϋπολογισμού. Είναι η χώρα όπου το πραγματικό εισόδημα σε όρους αγοραστικής δύναμης είναι στον πάτο της Ευρωπαϊκής Ένωσης. Είναι η χώρα που μία μέση οικογένεια χρειάζεται στην καλύτερη έναν κατώτατο μισθό για να πληρώσει μόνο το ενοίκιο της. Είναι η χώρα που οι τράπεζες εκτινάσσουν τα επιτόκια των δανείων στο δευτερόλεπτο, αλλά αφήνουν τα επιτόκια καταθέσεων στο μηδέν, με αποτέλεσμα να τρίβουν τα χέρια τους οι κάθε λογής Πάτσιδες και οι κάθε λογής Πιτσίκες. Τα ξέρετε τα ονόματα. Για αυτή την Ελλάδα πανηγυρίζετε, κυρίες και κύριοι της Νέας Δημοκρατίας.

Η αισχροκέρδεια, η οποία όχι μόνο δεν εμποδίζεται από την Κυβέρνηση την οποία υποστηρίζετε αλλά ενισχύεται, έχει οδηγήσει σε απόγνωση εκτός από τα χαμηλότερα εισοδήματα και την περίφημη μεσαία τάξη. Ο πληθωρισμός σε τρόφιμα, ενέργεια, είδη πρώτης ανάγκης είναι πολύ υψηλότερος από τις ήδη τερατώδεις αυξήσεις που αποτυπώνονται στον γενικό δείκτη.

Ξέρετε ποιο είναι το αποτέλεσμα; Οι περισσότεροι συμπολίτες μας ψωνίζουν μόνο τα απολύτως απαραίτητα είδη διατροφής, δεν ανάβουν θέρμανση για να ζεσταθούν ή μετακινούν το όχημά τους μόνο σε περίπτωση ανάγκης. Έχουν ξεχάσει τι θα πει ψώνια, έχουν ξεχάσει τι θα πει διασκέδαση, έχουν ξεχάσει τι θα πει διακοπές.

Είναι άραγε μια δύσκολη περίοδος για όλους; Όχι. Ας δούμε, λοιπόν, δείτε εσείς, μόνο τα ρεκόρ κερδών στους ισολογισμούς των εταιρειών ενέργειας και καυσίμων και θα καταλάβετε για ποιον νοιάζεται πραγματικά ο κ. Μητσοτάκης και η Κυβέρνησή του.

Είναι διεθνής κρίση, αλλά εδώ είμαστε οι πρωταθλητές και της μιζέριας, και της φτώχειας, και της ανέχειας και φταίτε για αυτό. Και κυρίως δεν την πληρώνουμε όλοι το ίδιο. Κάποιοι δεν βγάζουν το μήνα και κάποιοι πλούσιοι κάνουν πάρτι υπερκερδών που δεν είχαν δει ούτε φανταστεί ούτε στον ύπνο τους.

Ακούσαμε ότι η Κυβέρνηση ελαφρύνει και στηρίζει τους πολίτες. Μας κοροϊδεύετε; Ένα στοιχείο μόνο: Ιανουάριος - Οκτώβριος του 2022 τα κρατικά έσοδα μόνο για τον ΦΠΑ είναι 18 δισεκατομμύρια. Την αντίστοιχη περίοδο για το 2021 είναι 13 δισεκατομμύρια. Έχετε εισπράξει 5 δισεκατομμύρια περισσότερα από την ελληνική κοινωνία για τον ΦΠΑ, μόνο από τον ΦΠΑ, και μιλάτε για φοροελαφρύνσεις; Σοβαρά τώρα δηλαδή μπορούμε να μπούμε πραγματικά στην κουβέντα; Με το ένα χέρι αρπάζετε από την τσέπη των πολιτών είκοσι, με το άλλο τους επιστρέφετε το ένα και ζητάτε να σας πουν και ευχαριστώ;

Ακούμε για αυξήσεις στις συντάξεις από την Κυβέρνηση που έκοψε μαχαίρι τη δέκατη τρίτη σύνταξη. Αυτό είναι 3 δισεκατομμύρια τα τελευταία τρία χρόνια. Και στερήσατε και τα αναδρομικά από ενάμισι εκατομμύριο συνταξιούχους. Ντροπή, ντροπή πραγματικά!

Είναι τόσο μεγάλη και πολυεπίπεδη η κοροϊδία και η ασέβεια αυτής της Κυβέρνησης προς την ελληνική κοινωνία και τους Έλληνες πολίτες που θα μπορούσα να μιλάω για ώρες. Όμως, θέλω να επικεντρωθώ και ως αρμόδιος τομεάρχης του ΣΥΡΙΖΑ στο κομμάτι του προϋπολογισμού που αφορά την ψηφιακή διακυβέρνηση.

Μεγάλο μέρος των δράσεων, κυρίες και κύριοι συνάδελφοι, που αφορούν το Ταμείο Ανάκαμψης και Ανθεκτικότητας το RRF αφορά τον ψηφιακό μετασχηματισμό της χώρας. Το ποσοστό πραγματικής απορρόφησης των κονδυλίων του «Ελλάδα 2.0», που ειρήσθω εν παρόδω, όπως αποκάλυψε η «LE MONDE», -γιατί όλα τα σοβαρά από τις εξωτερικές εφημερίδες τα μαθαίνουμε- το κατάρτισε η PWC που παίρνει και έργα και από αυτό το Ταμείο. Και δεν απάντησε και στην ερώτηση που καταθέσαμε.

Και εσείς, κύριε Σταϊκούρα, τη μπάλα στην εξέδρα πετάξατε. Μας λέγατε για τον διαγωνισμό. Δεν μας λέγατε για τη σύγκρουση ρόλων και συμφέροντος, ότι αυτός που σχεδιάζει το Ταμείο είναι αυτός που παίρνει και έργα από το Ταμείο. Μας λέγατε για το διαγωνισμό λες και σας ρωτήσαμε για αυτό.

Δεν απάντησε ο κ. Πιερρακάκης για το Υπουργείο Ψηφιακής Διακυβέρνησης, αλλά το ποσοστό απορρόφησης είναι πραγματικά αμελητέο. Τι σημαίνει αυτό; Ότι πέρα από τις λογιστικές πληρωμές υπάρχουν ελάχιστες πραγματικές δαπάνες για έργα που έχουν ενταχθεί και υλοποιούνται αυτή τη στιγμή. Ένα από τα κύρια αφηγήματα της Κυβέρνησης είναι ο ψηφιακός μετασχηματισμός. Αλλά τα έργα που έχει επιδείξει μέχρι σήμερα, δηλαδή αυτά τα έργα τα οποία μπορεί να κατασκευάζονται με χρήματα του Ταμείου Ανάκαμψης μπορεί να είναι προς συμβασιοποίηση, αλλά από δαπάνες κουλούρι, μηδέν.

Και εδώ εξηγώ: Το «Ελλάδα 2.0» που υλοποιείται, έως το Μάρτη του 2022 είχε εισροές 7,52 δισεκατομμύρια, νούμερα σάς αναφέρω, και δαπάνες μόλις 310 εκατομμυρίων ευρώ. Τι σημαίνει αυτό; Λιμνάζοντες πόροι ύψους 7,2 δισεκατομμυρίων και ότι ο στόχος απορροφητικότητας που είχε θέσει η Κυβέρνηση το 2021 δεν επετεύχθη, ενώ με τους ρυθμούς αυτούς κλείνει και δεν επιτυγχάνεται ο στόχος ούτε για το 2022. Κι εδώ υπάρχει ο εξής κίνδυνος: Η χώρα να αποτύχει στην αξιολόγηση του RRF, που γίνεται από την Ευρωπαϊκή Ένωση στο τέλος του χρόνου, και το αποτέλεσμα θα είναι να χαθούν οι πόροι του RRF. Δηλαδή θα είναι να επιλέξουμε σε μια δυσάρεστη θέση το εξής: είτε να χρηματοδοτήσουμε τα ψηφιακά έργα από το εθνικό σκέλος του Προγράμματος Δημοσίων Επενδύσεων, που ούτως ή άλλως είναι περιορισμένο και κουτσουρεμένο, είτε να καταφύγουμε στον εξωτερικό δανεισμό τη στιγμή που τα επιτόκια δανεισμού είναι απαγορευτικά, άνω του 5% με το Μητσοτάκης effect να είναι σε πλήρη λειτουργία ή να απεντάξουμε χρήσιμα έργα για την ψηφιακή μετάβαση.

Ό,τι και να επιλέξεις είναι χαμένο. Ναρκοθετείτε το μέλλον της χώρας με την αλόγιστη πολιτική σας. Ένα τελευταίο ζήτημα. Στον προϋπολογισμό τα κονδύλια του Υπουργείου Ψηφιακής Διακυβέρνησης για την κυβερνοασφάλεια ανέρχονται στο εξωφρενικό ποσό των 2,76 εκατομμύρια ευρώ. Φέρατε νομοσχέδιο την προηγούμενη εβδομάδα στο νομοσχέδιο των υποκλοπών. Ως προς τους εργαζομένους προβλέπονται είκοσι έξι άτομα ενώ ο οργανισμός είναι πενήντα επτά. Σε ένα πάρα πολύ ευαίσθητο τομέα, όπως είναι αυτός της κυβερνοασφάλειας, τα κονδύλια που προβλέπονται αποτελούν ένα ελάχιστο κλάσμα ως προς τη συνολική υπολογιζόμενη δαπάνη που αφορά το Υπουργείο. Η κυβερνοασφάλεια χρειάζεται έμπρακτη στήριξη και πόρους. Βέβαια τι να περιμένει κανείς από μια Κυβέρνηση που χρησιμοποιεί ένα τόσο ευαίσθητο τομέα, την κυβερνοασφάλεια, ώστε να θολώσει τα νερά και να απεμπλακεί πολιτικά ο κ. Πιερρακάκης για όσα αίσχη έχουν γίνει από την Κυβέρνηση της Νέας Δημοκρατίας για το «Predator» και από την ΕΥΠ.

Για εμάς στο ΣΥΡΙΖΑ, λοιπόν, σας ενημερώνουμε ότι η ψηφιακή μετάβαση δεν αποτελεί ούτε προνόμιο, ούτε απειλή. Ακολουθεί την ανάπτυξη της οικονομίας της πληροφορίας που μπορεί και πρέπει να λειτουργεί ανθρωποκεντρικά. Το σχέδιο «Ελλάδα plus» που έχουμε ανακοινώσει στοχεύει σε μια δίκαιη ψηφιακή μετάβαση με διαφάνεια, αποτελεσματικότητα και συμπερίληψη όλων στη νέα εποχή με όφελος και για το δημόσιο συμφέρον και για την καλή λειτουργία της αγοράς της τεχνολογίας, της πληροφορικής και επικοινωνιών.

Και κλείνοντας θα σας κάνω και μια σύσταση. Έχετε μια ευκαιρία, κυρίες και κύριοι συνάδελφοι, να κάνετε κάτι καλό για τη χώρα και τους πολίτες. Μην ανοίξετε, λοιπόν, τη Βουλή μετά τις γιορτές. Προκηρύξτε εκλογές έτσι ώστε ο κυρίαρχος λαός να σας στείλει πίσω τον λογαριασμό, ώστε να απαλλαγούμε από την πιο τοξική Κυβέρνηση της Μεταπολίτευσης. Ήρθε η ώρα για αλλαγή, για δικαιοσύνη παντού, για ανακούφιση των πολιτών, για μείωση ανισοτήτων και για ανάσα Δημοκρατίας. Δεν θα τα λύσουμε όλα. Δεν έχουμε μαγικό ραβδί αλλά αυτό το χάλι δεν αντέχεται άλλο.

Καταψηφίζω τον προϋπολογισμό.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ο Υπουργός Οικονομικών, κ. Σταϊκούρας ζήτησε τον λόγο για τρία λεπτά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πάρα πολύ.

Με αφορμή την τελευταία εισήγηση του αξιότιμου συναδέλφου αλλά και άλλες τοποθετήσεις που άκουσα θέλω να κάνω μια πεντάλεπτη παρέμβαση για να προσθέσω κάποια στοιχεία στη συζήτηση που διεξάγεται.

Πρώτα απ’ όλα ο κύριος συνάδελφος έκανε μια νομίζω τουλάχιστον άτυχη αναφορά στις μειώσεις φόρων, λέγοντας ότι αυτή η Κυβέρνηση δεν έχει μειώσει τους φόρους. Αν δεν απατώμαι, κύριε συνάδελφε, εκλέγεσθε στη Θεσπρωτία. Στη Θεσπρωτία οι συμπατριώτες σας πληρώνουν 2,6 εκατομμύρια λιγότερο ΕΝΦΙΑ το 2022 από το 2018. Έχουν μια μείωση 32,46%. Τους έχετε ρωτήσει τι ΕΝΦΙΑ πληρώνουν; Στον νομό σας, στην περιφερειακή σας ενότητα περισσεύουν στο διαθέσιμο εισόδημα του πολίτη 2,6 εκατομμύρια ευρώ.

**ΜΑΡΙΟΣ ΚΑΤΣΗΣ:** Τις αντικειμενικές τις είδατε;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας έδωσα ένα ενδεικτικό στοιχείο ενός φόρου. Θα μπορούσα να δώσω λίστα μειώσεων φόρων. Ευτυχώς κανένας συνάδελφός σας από την Αξιωματική Αντιπολίτευση δεν έκανε το λάθος να μιλήσει για φόρους. Ευτυχώς. Κάνατε το λάθος, όμως, εσείς. Και σας απάντησα με τη Θεσπρωτία. Θα μπορούσα να σας πω κι άλλα στοιχειά.

Παρεμπιπτόντως προηγούμενος συνάδελφός σας είπε ότι η ΓΣΒΕΕ ασκεί σκληρή κριτική στην Κυβέρνηση για την ασκούμενη πολιτική. Σήμερα είχαμε την έκθεση της ΓΣΒΕΕ. Σας διαβάζω μια ενδιαφέρουσα παράγραφο. Ο δείκτης οικονομικού κλίματος -άκουσα για το οικονομικό κλίμα από συνάδελφό σας- μικρών και πολύ μικρών επιχειρήσεων ενισχύθηκε το δεύτερο εξάμηνο του 2021, ενισχύεται το πρώτο εξάμηνο του 2022. Αυτό οφείλεται στο πλήρες άνοιγμα της οικονομίας στην πολύ καλή τουριστική περίοδο, στη μείωση φορολογικών και άλλων επιβαρύνσεων -η ΓΣΒΕΕ το λέει- και στα μέτρα αντιμετώπισης των υψηλών τιμών ενέργειας από την Κυβέρνηση. Όλα αυτά είναι οι βασικοί παράγοντες των θετικών αυτών εξελίξεων. Άρα για άλλον συνάδελφό σας που μίλησε για την ψυχολογία της αγοράς η απάντηση δίνεται από την ίδια τη ΓΣΒΕΕ.

Τρίτη παρατήρηση: επαναλαμβάνετε όλοι μονότονα την αύξηση των φορολογικών εσόδων του 2022. Έχει δοθεί απάντηση αλλά είναι ευκαιρία να το επαναλάβω. Η αύξηση των φορολογικών εσόδων του 2022 εκτιμάται στα 6,8 δισεκατομμύρια ευρώ. Από αυτά τα 6,8 δισεκατομμύρια ευρώ τα 813 εκατομμύρια είναι φόρος εισοδήματος φυσικών προσώπων. Γιατί; Γιατί πήγε καλύτερα η οικονομία την προηγούμενη χρονιά. Εδώ, συνεπώς, έχουμε απευθείας σύνδεση με την αύξηση των εισοδημάτων, καθώς οι συντελεστές φορολογίας εισοδήματος παρέμειναν αμετάβλητοι σε σχέση με το προηγούμενο έτος. Όταν, συνεπώς, έχεις τους ίδιους φορολογικούς συντελεστές και έχεις παραπάνω φόρο εισοδήματος φυσικών προσώπων έχεις παραπάνω εισόδημα. Απλή λογική. Στα νομικά πρόσωπα είναι 828 εκατομμύρια. Γιατί τα νομικά πρόσωπα; Γιατί οι επιχειρήσεις πήγαν καλύτερα το 2021 σε σχέση με το 2020, άρα πληρώνουν το 2022. Απλά στοιχεία είναι αυτά. Είναι 23,2 αύξηση. Άρα από τα 6,8 δισεκατομμύρια ευρώ αύξηση φορολογικών εσόδων αφαιρούμε περίπου τα 2 δισεκατομμύρια που είναι φόροι φυσικών και νομικών προσώπων.

Τι περισσεύει; Περισσεύει το δεύτερο ανάχωμα της κριτικής σας που είναι ο ΦΠΑ. Πόσο αυξημένος; Είναι 4,1 δισεκατομμύρια ευρώ. Γιατί είναι αυξημένος 4,1 δισεκατομμύρια ευρώ; Το 1,3 δισεκατομμύριο από αυτά οφείλεται στα αυξημένα έσοδα του τουρισμού που καταγράφεται στις εξαγωγές υπηρεσιών. Οι εισπράξεις από τουριστικές υπηρεσίες είναι 18 δισεκατομμύρια. Αυτό εκτιμάται. Στα επίπεδα του 2019, δηλαδή. Αύξηση κατά 7,5 δισεκατομμύρια από το 2021. Να η πρώτη πηγή αυξημένου ΦΠΑ. Δεύτερη πηγή, αύξηση κατά 1,3 δισεκατομμύριο ευρώ της πραγματικής ιδιωτικής κατανάλωσης σε σταθερές τιμές η οποία αυξάνεται 7,2%. Να και η δεύτερη πηγή.

Σας προσθέτω και τρίτη αν θέλετε, τη μείωση της φοροδιαφυγής. Διότι σύμφωνα με την έκθεση της Ευρωπαϊκής Επιτροπής που βγήκε προχθές, υπάρχει σημαντική συρρίκνωση της φοροδιαφυγής το 2020 και το 2021 στην Ελλάδα εξαιτίας, όπως λέει η έκθεση, της μείωσης των φόρων και των ασφαλιστικών εισφορών άρα της μη ύπαρξης κινήτρων από τους πολίτες να φοροδιαφύγουν αλλά και της σημαντικής ενίσχυσης των ηλεκτρονικών συναλλαγών. Και τι περισσεύει; Περισσεύει 1,5 δισεκατομμύριο ευρώ που είναι η αύξηση του ΦΠΑ εξαιτίας της ακρίβειας. Άρα από τα 6,8 δισεκατομμύρια αυξημένα φορολογικά έσοδα το 1,5 δισεκατομμύριο ευρώ έχει να κάνει με την ακρίβεια.

Και ερχόμαστε ως Κυβέρνηση και επιστρέφουμε το σύνολο αυτών των εσόδων στην κοινωνία. Ό,τι δεν έχει μόνιμο χαρακτήρα το επιστρέφουμε με τη μορφή επιδομάτων και ενισχύσεων της κοινωνίας. Ό,τι έχει μόνιμο χαρακτήρα το επιστρέφουμε μειώνοντας φόρους και ασφαλιστικές εισφορές μόνιμα για το σύνολο της κοινωνίας και κυρίως για τη μεσαία τάξη. Δεν υπάρχει μία ευρωπαϊκή χώρα η οποία να μειώνει μόνιμα φόρους το 2023. Μόνο η Ελλάδα μειώνει μόνιμα τις ασφαλιστικές εισφορές κατά τρεις ποσοστιαίες μονάδες και καταργεί την εισφορά αλληλεγγύης για το σύνολο των Ελλήνων συμπατριωτών.

Επόμενη παρατήρηση. Έχουμε δώσει στη δημοσιότητα τα στοιχεία της ΕΛΣΤΑΤ για το διαθέσιμο εισόδημα των νοικοκυριών. Το διαθέσιμο εισόδημα των νοικοκυριών είναι στα 33 δισεκατομμύρια το δεύτερο τρίμηνο του 2022. Το δεύτερο τρίμηνο του 2022. Είναι το υψηλότερο των τελευταίων τριών ετών. Ακόμα και το δεύτερο τρίμηνο του 2019 ήταν στα 32,2 δισεκατομμύρια. Δηλαδή, έχουμε ένα αυξημένο διαθέσιμο εισόδημα των πολιτών παρά το γεγονός ότι έχουμε πρωτόγνωρες κρίσεις. Και πράγματι αυτές δημιουργούν σημαντικές αναταράξεις σε οικογενειακούς και εθνικούς προϋπολογισμούς.

Αυτό το στοιχείο μου λέτε ότι δεν σας ικανοποιεί και έχετε ένα καινούργιο στοιχείο -να το δεχθώ κι αυτό- το πραγματικό διαθέσιμο εισόδημα. Το άκουσα και από την εισηγήτρια χθες το άκουσα και από συναδέλφους σήμερα της Αξιωματικής Αντιπολίτευσης. Το πραγματικό διαθέσιμο εισόδημα συνεπώς με βάση την EUROSTAT ακούστε πόσο είναι με μονάδες βάσης του «οκτώ». Δεν είναι στοιχείο θριαμβολογίας. Δεν το λέω ως στοιχείο θριαμβολογίας αλλά να έχουμε μια αίσθηση σε ποιους ασκείτε κριτική. Το 2015 το πραγματικό κατά κεφαλήν διαθέσιμο εισόδημα των νοικοκυριών: 71,62. Οι μονάδες βάσης είναι το «εκατό». Διακυβέρνηση ΣΥΡΙΖΑ. Το 2016 είναι 71,62 με διακυβέρνηση ΣΥΡΙΖΑ. Το 2017 είναι 71,35. Διακυβέρνηση ΣΥΡΙΖΑ. Το 2018 είναι 72,12. Διακυβέρνηση ΣΥΡΙΖΑ. Το 2019 να το μοιράσουμε: 76,13. Σημαντική αύξηση.

Πέφτει το 2020 στα 73,88 και το 2021 είναι στο υψηλότερο σημείο που έχει βρεθεί την τελευταία δεκαπενταετία, στα 79,32.

Άρα κανένας δεν μπορεί να θριαμβολογεί όταν το διαθέσιμο εισόδημα είναι στο 80% του του βασικού άξονα που αξιολογούμαστε. Δηλαδή, υστερούμε σημαντικά. Ουδείς υποστηρίζει ότι δεν υστερούμε. Όχι, όμως, και να ασκείτε κριτική για το 79,32, όταν σταθερά την περίοδο που όλη η Ευρώπη πήγαινε καλά, εσείς ήσασταν στο 71,62.

Τελευταία παρατήρηση. Άκουσα κάτι…

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Τα μνημόνια πού είναι;

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, μη διακόπτετε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ό,τι θέλετε μπορώ να σας απαντήσω. Έχω στοιχεία ακόμα και για τα ταμειακά διαθέσιμα. Αν θέλετε. Προνομιακός φόρος.

Τελευταίο στοιχείο το ιδιωτικό χρέος. Το ιδιωτικό χρέος έχω πει πάρα πολλές φορές ότι είναι ένα μεγάλο πρόβλημα για τα ελληνικά νοικοκυριά και τις επιχειρήσεις. Δεν το κρύβουμε κάτω από το χαλί. Προσπαθούμε με όλους τους εφικτούς τρόπους να το αντιμετωπίσουμε. Ο εξωδικαστικός μηχανισμός, για παράδειγμα, που από πολλούς από εσάς λοιδορείται, σήμερα τα στοιχεία του είναι τα καλύτερα οποιουδήποτε άλλου μηχανισμού τα τελευταία δώδεκα χρόνια, κατά τα οποία παλέψαμε πολλές διαδοχικές κυβερνήσεις να αντιμετωπίσουμε το ιδιωτικό χρέος.

Να δούμε, όμως, πού είναι το ιδιωτικό χρέος. Το ιδιωτικό χρέος έχει αυξηθεί επί ΣΥΡΙΖΑ, την περίοδο της υψηλής ανάπτυξης στην Ευρώπη, αλλά της μηδενικής ανάπτυξης στην Ελλάδα, κατά 40 δισεκατομμύρια ευρώ. Την περίοδο 2015 - 2018 το ιδιωτικό χρέος των πολιτών αυξήθηκε στα 40 δισεκατομμύρια ευρώ.

Πράγματι, την περίοδο 2019 - 2022 το ιδιωτικό χρέος έχει αυξηθεί περαιτέρω κατά 20 δισεκατομμύρια ευρώ. Κανένας, συνεπώς, δεν μπορεί να είναι ικανοποιημένος με αύξηση του ιδιωτικού χρέους των πολιτών και προσπαθούμε να το αντιμετωπίσουμε. Όχι, όμως, να έρχεστε και να λέτε για εκτόξευση του ιδιωτικού χρέους, όταν το ιδιωτικό χρέος επί ημερών σας ήταν υπερδιπλάσιο στην αύξηση. Να έχουμε μια αίσθηση της πραγματικότητας και των συγκρίσιμων στοιχείων.

Συμπερασματικά, έδωσα κάποια στοιχεία που πιστεύω να βοηθήσουν τον δημόσιο διάλογο να κινηθεί σε μια μεγαλύτερη λογική. Δεν θριαμβολογούμε. Αποτυπώνουμε την πραγματικότητα ως έχει. Παρουσιάζουμε τις συλλογικές επιτυχίες πολιτών και πολιτείας, νοικοκυριών, επιχειρήσεων και Κυβέρνησης, έτσι ώστε η χώρα να πετυχαίνει διπλάσια ανάπτυξη από τον μέσο ευρωπαϊκό όρο φέτος, τριπλάσια ανάπτυξη από τον μέσο ευρωπαϊκό όρο του χρόνου, να έχει ιστορικό ρεκόρ επενδύσεων και εξαγωγών φέτος, να έχει σύμφωνα με την Ευρωπαϊκή Επιτροπή τη μεγαλύτερη αύξηση ρυθμού επενδύσεων μέχρι το 2024 και να στέκεται πολύ καλά σε ευρωπαϊκό επίπεδο. Κι αυτό οφείλεται στην κοινωνία και στις θυσίες της, τις οποίες θα πρέπει όλοι να σεβόμαστε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ο κ. Τσακαλώτος, Κοινοβουλευτικός Εκπρόσωπος του ΣΥΡΙΖΑ, ζήτησε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Δεν θα πω τα εύκολα ότι ο κ. Σταϊκούρας μας λέει τι γινόταν μετά το 2015, όταν εμείς δεν είχαμε ανάπτυξη, ενώ όλη η Ευρώπη είχε ανάπτυξη. Δεν νομίζω ότι η Γερμανία σε αυτή την περίοδο άρχισε το 2015 με μείωση 24% του ΑΕΠ, η Γαλλία, το Βέλγιο, η Βουλγαρία. Τι συγκρίνετε ως οικονομολόγος; Συγκρίνετε δηλαδή το 2015 - 2019 που δεν είχαμε την ανάπτυξη της Ευρώπης, όταν εσείς, οι δύο κυβερνήσεις, ρίξατε το εισόδημα των Ελλήνων 24% - 25%; Ούτε θα πω για τα άλλα ευχολόγια που λέτε στην κριτική σας.

Λέτε πάλι ότι αυξήθηκε το διαθέσιμο εισόδημα. Η ΕΛΣΤΑΤ ψεύδεται όταν λέει πως ανάμεσα στο 2020 και το 2021 μόνο το 7% του ελληνικού πληθυσμού είδε αύξηση, το 23%-24% είδε μείωση και οι άλλοι μείνανε στάσιμοι; Ψέματα λέει; Είναι ένδειξη προβλήματος και ανισοτήτων αυτό; Εσείς ψεύδεστε όταν καταθέτετε προϋπολογισμό στην Ευρωπαϊκή Ένωση που δείχνει με δύο δείκτες ανισοτήτων, μείωση των ανισοτήτων και στους δύο δείκτες για το 2015 - 2019, αύξηση μετά από το 2019. Ψεύδεστε κι εσείς;

Άρα τη βλέπει ο κόσμος αυτή την αύξηση; Και γιατί σε όλες τις δημοσκοπήσεις στα ποιοτικά στοιχεία λέει ο κόσμος ότι «δεν τα βγάζουμε πέρα», ότι, όπως είπε και ο κ. Κάτσης, «κόβουμε από τις δαπάνες μας, από τη θέρμανση, από το σουπερμάρκετ»; Γιατί το κάνουν αυτό αν είναι αυτή η ωραία εικόνα που παρουσιάζετε;

Δεν μου λέτε, «ΝΑΥΤΕΜΠΟΡΙΚΗ» διαβάζετε; Μας είπατε ότι η ΓΣΕΒΕΕ στο τελευταίο της ανακοινωθέν, σε ανάλυσής της λέει ότι βελτιώνεται η κατάσταση. Θα το διαβάσω όλο, γιατί σας έχω συνηθίσει να διαβάζετε μια παράγραφο και να ξεχνάτε πενήντα πέντε άλλες παραγράφους. Δεν μου λέτε, εσείς που λέτε ότι είσαστε για όλη την κοινωνία, όταν οι είκοσι μία πιο πλούσιες επιχειρήσεις, με τη μεγαλύτερη κεφαλαιοποίηση για να το πω πιο σωστά, στο πρώτο εννεάμηνο του 2021 είχαν κέρδη 1,4 δισεκατομμύριο και τώρα έχουν 3,7 δισεκατομμύρια, αυτό είναι επειδή επί δικής σας διακυβέρνησης αυξήθηκε η επιχειρηματικότητα; Τα κέρδη αυτά βγήκαν επειδή βγήκαν καινούργιες τεχνολογίες, νέα προϊόντα;

(Χειροκροτήματα από την πτέρυγα του ΣΥΡΙΖΑ)

Γι’ αυτό και έγινε η αύξηση της κερδοφορίας; Ο κ. Μητσοτάκης έκανε ένα πλαίσιο που κάνουμε τέτοια προϊόντα και τέτοιες υπηρεσίες που θέλει όλος ο κόσμος να τις αγοράσει; Αυτό ισχυρίζεστε; Και λέτε ότι όλοι είμαστε στην ίδια βάρκα; Πραγματικά; Τη διαβάσατε τη «ΝΑΥΤΕΜΠΟΡΙΚΗ»; Σε ποια βάρκα είμαστε όλοι μαζί;

Σκεφτείτε τα αυτά. Σκεφτείτε ότι είσαστε μια Κυβέρνηση η οποία λέει ότι συνεχίζουμε όπως αρχίσαμε, με μειώσεις φόρων για τους λίγους, για παρεμβάσεις που ευνοούν και έναν νεοφιλελευθερισμό που δεν είναι ούτε νεοφιλελεύθερος.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Είναι η τελευταία μου κουβέντα, κύριε Πρόεδρε. Σας ευχαριστώ.

Στον ανταγωνισμό έχετε τον κ. Λιανό που ήθελε να κάνει κάτι στις τηλεπικοινωνίες και τον έκοψε ο κ. Πιερρακάκης. Δεν είναι δική σας δουλεία; Τα ξέρετε αυτά; Στα δύο διυλιστήρια που έχουν 1 δισεκατομμύριο κέρδη κι αυτά βρήκαν καινούργιες τεχνικές και βγάλανε τα κέρδη; Και λέτε ότι είσαστε Κυβέρνηση όλων των Ελλήνων; Να σας χαρίσω ότι είσαστε η Κυβέρνηση του 7% των Ελλήνων, αυτών που είδαν την αύξηση του διαθέσιμου εισοδήματος. Τίποτα παραπάνω.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο. Παρακαλώ, σύντομα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Πρώτα απ’ όλα, χαίρομαι, κύριε Τσακαλώτο, γιατί επικαλεστήκατε τις δημοσκοπήσεις. Άρα πάει να πει ότι πρέπει να συζητήσουμε επί δημοσκοπήσεων. Αν, συνεπώς, επικαλείστε δημοσκοπήσεις και έναν δείκτη των δημοσκοπήσεων, υποθέτω θα πρέπει να ασχολείστε και με τους δείκτες της πρόθεσης της ψήφου, να ασχολείστε με τις δημοτικότητες και ούτω καθεξής. Άρα όταν λέτε για δημοσκοπήσεις και τι λέει ένας πίνακας στις δημοσκοπήσεις…

**ΜΑΡΙΟΣ ΚΑΤΣΗΣ:** Απαντήστε σε αυτό που σας είπε. Άλλο σας είπε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κάτση, δεν διέκοψε κανείς τον κ. Τσακαλώτο. Σας παρακαλώ.

Συνεχίστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Όπως ο κ. Τσακαλώτος λέει για εμένα ότι μπορεί σε μία έκθεση να υπάρχουν κι άλλες σελίδες που θέλει να διαβάσει, στις δημοσκοπήσεις απ’ ό,τι ξέρω υπάρχουν κι άλλες διαφάνειες που πρέπει να διαβάζετε.

Άρα συμφωνούμε συνεπώς ότι αποδέχεστε τις δημοσκοπήσεις. Άρα συμφωνείτε ότι υπάρχει μια συντριπτική διαφορά της Νέας Δημοκρατίας σε όλους τους ποσοτικούς και ποιοτικούς δείκτες. Συνεπώς, συμφωνείτε ότι αυτά που μου λέτε για το 7% δεν ισχύουν. Γιατί αν ήταν το 7%, η Νέα Δημοκρατία θα ήταν επτά μονάδες πάνω από εσάς τουλάχιστον. Άρα μόνος σας φάσκετε κι αντιφάσκετε στην επιχειρηματολογία την οποία αναπτύσσετε.

Δεύτερον, λέτε για μειώσεις φόρων για τους λίγους. Έφερα ένα παράδειγμα ενός νομού, τη Θεσπρωτία. Υποθέτω ότι εκεί είναι ζάμπλουτοι. Εκεί έχουν διυλιστήρια υποθέτω. Μάλλον υπάρχουν διυλιστήρια και μεγαλοεπιχειρηματίες στη Θεσπρωτία, που δεν το ήξερα, και πληρώνουν 2 εκατομμύρια λιγότερο ΕΝΦΙΑ.

Και μας λέτε εμάς για τη μεσαία τάξη; Μιλάτε για εμάς για τη μεσαία τάξη την οποία την υπερφορολογήσατε και κάνατε οβιδιακές μεταμορφώσεις μετά για να πείτε «ναι, πραγματικά την υπερφορολογήσαμε και θα δούμε τι θα κάνουμε στο μέλλον, στην επόμενη διακυβέρνηση»;

Άρα σας έφερα συγκεκριμένα παραδείγματα και αν θέλετε μπορώ να σας φέρω για οποιονδήποτε νομό στην Ελλάδα οποιαδήποτε φορολογική μείωση επιζητάτε.

Τρίτη παρατήρηση, μη μιλάτε για το παρελθόν γιατί το 2014 -είναι τα επίσημα στοιχεία- παραλάβατε την οικονομία με ανάπτυξη 1%. Τι είχε το 2015 και το 2016; Άρα καλά θα ήταν να είστε λίγο πιο προσεκτικός για το παρελθόν ειδικά όταν σας κυνηγούν αρκετές δηλώσεις δεσμεύσεων προς το εξωτερικό, αρκετές δηλώσεις εντός της Αιθούσης για παραιτήσεις εάν αυξάνονταν το αφορολόγητο, και το αφορολόγητο αυξήθηκε, και για μια σειρά από άλλα θέματα. Οπότε, η αξιοπιστία του καθενός, κρίνεται και συγκρίνεται.

(Χειροκροτήματα από την πτέρυγα της Νέας Δημοκρατίας)

**ΕΥΚΛΕΙΔΗΣ ΤΣΑΚΑΛΩΤΟΣ:** Καμμία απάντηση σε καμμία ερώτηση. Είναι ρεκόρ ακόμα και για εσάς, κύριε Σταϊκούρα. Δεν διαβάζετε «ΝΑΥΤΕΜΠΟΡΙΚΗ»;

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Στέργιος Γιαννάκης έχει τον λόγο. Και αμέσως μετά, εν όψει ότι η κ. Κανέλλη θα μιλήσει αύριο, θα μιλήσει ο κ. Νικόλαος Παππάς από τον ΣΥΡΙΖΑ.

**ΣΤΕΡΓΙΟΣ ΓΙΑΝΝΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η πολιτική κατάσταση στην Ελλάδα δεν ήταν ποτέ ανέφελη, όμως, η Κυβέρνηση του Κυριάκου Μητσοτάκη κλήθηκε να αντιμετωπίσει τις επιπτώσεις τριών παγκόσμιων κρίσεων, την υγειονομική, την ενεργειακή και τη γεωπολιτική. Μολαταύτα, κατάφερε να κρατήσει την κοινωνία όρθια και τριάμισι χρόνια αργότερα να ισχυριζόμαστε ότι άλλαξε την Ελλάδα. Μολονότι ζούμε μια ταραχώδη περίοδο με παρατεταμένη υψηλή αβεβαιότητα και αστάθεια, η Ελλάδα πέτυχε ισχυρή και βιώσιμη ανάκαμψη, η ανεργία μειώθηκε στο 12,7% από το 17%, που την παραλάβαμε, τα δημόσια οικονομικά έχουν βελτιωθεί, το δημόσιο χρέος μειώνεται κατά επτάμισι ποσοστιαίες μονάδες του ΑΕΠ σε σχέση με το 2022, οι καταθέσεις των νοικοκυριών και των επιχειρήσεων αυξήθηκαν κατά 46 δισεκατομμύρια ευρώ σε σαράντα μήνες, οι εξαγωγές είναι της τάξης των 74 δισεκατομμυρίων, οι ξένες επενδύσεις ξεπέρασαν τα 5 δισεκατομμύρια, έχουν υλοποιηθεί ευρείας κλίμακας μεταρρυθμίσεις και η Ελλάδα πλέον δεν είναι το μαύρο πρόβατο της παγκόσμιας κοινότητας. Ο τουριστικός τομέας, που αφορά και τον νομό μου, εμφανίζει μεγάλη δυναμικότητα και οι γενικότερες επενδύσεις, ως προστιθέμενη αξία της οικονομίας μας, στα τρία χρόνια -2020, 2021 και 2022- αυξήθηκαν κατά 30% και θα αυξηθούν το 2023 κατά 16% αφού προβλέπονται 15 δισεκατομμύρια ευρώ από το Ταμείο Ανάκαμψης και το ΕΣΠΑ. Μέχρι σήμερα έχουν ενταχθεί τετρακόσια σαράντα έργα και επενδύσεις ύψους 13,7 δισεκατομμυρίων ευρώ.

Είναι ακριβώς αυτοί οι παράμετροι που θα μας αφήσουν εκτός ύφεσης και την επόμενη χρονιά αφού η χώρα μας επιστρέφει σε πρωτογενή πλεονάσματα.

Με αυτά τα δεδομένα, συζητούμε τον κρατικό προϋπολογισμό του 2023 που είναι ο τέταρτος της Κυβέρνησής μας, αλλά ο πρώτος εκτός του πλαισίου της μνημονιακής επιτήρησης και χωρίς την ενισχυμένη εποπτεία.

Θα το πω από την αρχή ότι ο προϋπολογισμός αυτός είναι προϋπολογισμός σωφροσύνης, αξιοπιστίας και ρεαλισμού. Όλοι οι οικονομικοί δείκτες του 2022 δείχνουν την τάση αναστροφής της οικονομίας μας που παρουσιάζει σταθερότητα και δυναμικότητα. Πέρα, όμως, από τα οικονομικά νούμερα, αλλά και πίσω από αυτά, είναι ο παράγων άνθρωπος, είναι ο Έλληνας πολίτης, αλλά είναι κυρίως οι νέες γενιές των Ελλήνων που έρχονται και θα πρέπει να ζήσουν σε ένα καλύτερο και ελπιδοφόρο αύριο σε μια σύγχρονη ευρωπαϊκή δημοκρατία.

Αυτός είναι και ο στόχος της Κυβέρνησης του Κυριάκου Μητσοτάκη. Στόχος είναι ο άνθρωπος που βιώνει τις επιπτώσεις από τις παγκόσμιες κρίσεις γι’ αυτό και στον προτεινόμενο προϋπολογισμό συνεχίζεται η στήριξη των πιο αδύναμων εισοδηματικών τάξεων με τη χορήγηση των απαιτούμενων επιδομάτων, ενώ προτεραιότητα και περισσότεροι πόροι δίνονται στην κοινωνική προστασία, την υγεία, την τοπική αυτοδιοίκηση και την εκπαίδευση.

Σε ό,τι αφορά την ακρίβεια, ζούμε όλοι καθημερινά την προσπάθεια της Κυβέρνησης για την ελαχιστοποίηση των επιπτώσεων στα νοικοκυριά. Με την πρόβλεψη ότι ο πληθωρισμός την επόμενη χρονιά θα διαμορφωθεί στο 3% μεσοσταθμικά, θα δοθεί μια βαθιά ανάσα σε όσους αισθάνονται την αδυναμία να ανταποκριθούν στο σημερινό υψηλό κόστος ζωής και αισθάνονται ανασφάλεια.

Κυρίες και κύριοι, η Κυβέρνηση με τον συζητούμενο προϋπολογισμό καταργεί την εισφορά αλληλεγγύης, μειώνει ακόμη περισσότερο τις ασφαλιστικές εισφορές, αυξάνει ακόμη μια φορά τον κατώτατο μισθό, μειώνει σημαντικά τον ΕΝΦΙΑ, αυξάνει τις συντάξεις, δίνει τις επόμενες ημέρες στοχευμένα την ενίσχυση των 250 ευρώ, όπως και τα 600 ευρώ στους αστυνομικούς και τους λιμενικούς, μειώνει τους συντελεστές ΦΠΑ στις νέες οικοδομές, αυξάνει το επίδομα στέγασης των φοιτητών, επεκτείνει το επίδομα μητρότητας από τους έξι στους εννέα μήνες, επιδοτεί τα φωτοβολταϊκά, αναμορφώνεται το ειδικό μισθολόγιο των γιατρών του ΕΣΥ, εξασφαλίζει τη μισθοδοσία για ολόκληρο το 2023 του έκτακτου υγειονομικού προσωπικού, επιδοτεί στοχευμένα τους γεωργούς και τους κτηνοτρόφους για να ανταποκριθούν στο υψηλό κόστος των λιπασμάτων και των ζωοτροφών.

Αυτά τα τριάμισι χρόνια, παρά τη δυσμενή παγκόσμια συγκυρία, η μεγάλη κυβερνητική πρόκληση ήταν και είναι η εξασφάλιση της σταθερότητας, της ανθεκτικότητας και της ανταγωνιστικότητας. Με την υιοθέτηση έγκαιρων, αποτελεσματικών και δημοκρατικών πολιτικών, με συνετή διαχείριση, με αποφασιστικότητα στη συνέχιση των απαιτούμενων μεταρρυθμίσεων και τη βοήθεια του Ταμείου Ανάπτυξης θα τα καταφέρουμε ως χώρα και ως λαός.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Γιαννάκη, και ειδικά για την τήρηση του χρόνου.

Τον λόγο έχει τώρα ο κ. Νικόλαος Παππάς και αμέσως μετά η κ. Παρασκευή Βρυζίδου.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Στυλιανίδη, έφυγε ο κ. Σταϊκούρας και δεν θα έχει την ευκαιρία να μας κάνει σοφότερους. Τον ρώτησε δυο - τρία πράγματα ο Ευκλείδης Τσακαλώτος, αλλά δεν απάντησε σε τίποτα. Του είπε ότι μόνο το 7% των πολιτών είδαν αύξηση στο διαθέσιμο εισόδημά τους, του είπε ότι είκοσι μία εταιρείες υπερδιπλασίασαν τα κέρδη τους από τη μια χρονιά στην άλλη και του είπε και ότι στους δείκτες ανισότητας είναι προφανές ότι η δική σας διακυβέρνηση αυξάνει τις ανισότητες και η δική μας κυβέρνηση είχε μειώσει τις ανισότητες το 2015-2019.

Σας μιλώ ειλικρινά, την έπαρση με την οποία μιλάνε τα κυβερνητικά στελέχη για το 2015 - 2019 δεν την αντιλαμβάνομαι. Ειλικρινά, ακόμα προσπαθείτε να πείσετε τον κόσμο ότι η ελληνική οικονομία ήταν έτοιμη να απογειωθεί το 2014 με τις τράπεζες χωρίς ρευστότητα, με τα πλεονάσματα Σαμαρά, με το πρόβλημα της δανειοδότησης της χώρας να μην είναι λυμένο, με την ανεργία στο 27%; Πραγματικά δηλαδή θεωρείτε ότι το 2012 - 2014 ήταν επιτυχία; Μάλλον το θεωρείτε, διότι τέτοια μας υπόσχεστε και τα ίδια κάνετε κιόλας.

Άρα θα έλεγα στον κ. Σταϊκούρα, ο οποίος δεν είναι στην Αίθουσα, ότι δεν απάντησε σε τίποτα.

Όμως, υπάρχει μια εξήγηση, κύριε Τσακαλώτο. Είχε μια πάρα πολύ σκληρή διαπραγμάτευση με τις τράπεζες και ενδεχομένως να είχε μια παραζάλη από το μποξ που έπαιξε μαζί τους. Οι τράπεζες κοντεύουν να γράψουν κι αυτές δύο δισεκατομμύρια μέσα στη χρονιά και ο κ. Σταϊκούρας θεωρεί προφανώς ότι είναι λογικό να συμβαίνει αυτό και μας κουνάει το δάχτυλο ότι φορολογεί επαρκώς τους έχοντες και τους κατέχοντες. Επίσης, ήταν εδώ, ίσως είχε την ευκαιρία να μας ενημερώσει σχετικά με το αν είπε τίποτα στις τράπεζες για το γεγονός ότι το 96% των ελληνικών επιχειρήσεων δεν έχουν πρόσβαση στο δανεισμό. Όλα καλά κι όλα ωραία; Αδειάσαμε, παρκάραμε στα funds τα στεγαστικά δάνεια και δίνουμε νέο κύκλο στεγαστικών δανείων, χρεώνουμε και 3 - 4 ευρώ προμήθεια αν κάποιος θέλει να κάνει μεταφορά από τη μια τράπεζα στην άλλη και πανηγυρίζουμε.

Το τραπεζικό σύστημα είναι ο μεγάλος ασθενής της ελληνικής οικονομίας. Όταν 96% των ελληνικών επιχειρήσεων, διά στόματος Στουρνάρα, και δεν είναι συριζαίος ο άνθρωπος, είναι εκτός τραπεζικού δανεισμού, έχουμε ένα τραπεζικό σύστημα που δεν παίζει τον ρόλο του.

Και καλά θα κάνει ο κ. Σταϊκούρας να μην κοροϊδεύει τον ελληνικό λαό σχεδόν ότι έπαιξε καράτε με τις τράπεζες -τίποτα τέτοιο δεν συνέβη- και ότι βρήκε ένα σχήμα με τριάντα χιλιάδες ωφελούμενους. Πού; Σε μια οικονομία που έχει επτακόσιες χιλιάδες σπίτια σε ενυπόθηκα δάνεια τα οποία έχουν μεταφερθεί σε funds.

Κυρίες και κύριοι Βουλευτές, είναι σαφές ότι είναι ο τελευταίος σας προϋπολογισμός. Πέρυσι κηρύξατε το τέλος της πανδημίας. Τώρα προφανώς αποτύχατε. Συνεχίζει η χώρα να καλπάζει στους οδυνηρούς δείκτες. Φέτος έχετε κηρύξει το τέλος της ακρίβειας. Είναι ο τελευταίος προϋπολογισμός. Ευτυχώς θα τελειώσει πάρα πολύ γρήγορα η διακυβέρνησή σας.

Και επειδή ειπώθηκε κάτι για τις δημοσκοπήσεις, είμαι βέβαιος ότι από αυτήν εδώ τη μεριά της Αιθούσης ξέρουμε πολύ καλά να τις διαβάζουμε τις δημοσκοπήσεις και ξέρουμε πολύ καλά να διαβάζουμε και τις δηλώσεις του Πρωθυπουργού, του κ. Μητσοτάκη, ο οποίος λέει ότι από την επερχόμενη κάλπη δεν μπορεί να κερδίσει και να είναι αυτός ο Πρωθυπουργός. Και ξέρετε και εσείς, κύριοι της τωρινής και εφήμερης κοινοβουλευτικής Πλειοψηφίας, ότι πενήντα με εξήντα από εσάς, ακόμα και στο καλύτερο σενάριο για την παράταξή σας, δεν θα είστε εδώ μέσα.

Και κάτι άλλο που δεν είδε ο κ. Σταϊκούρας που μίλησε για τους ποιοτικούς δείκτες, ότι πλέον η δική μας πρόταση για τη μεσαία τάξη και την ακρίβεια προηγείται στις προτιμήσεις των πολιτών και είναι πιο πειστική. Και θα έπρεπε αυτά να τα θεωρεί και λίγο αυτονόητα.

Επιτρέψτε μου δύο λόγια για τον τομέα των υποδομών. Πλήρης διάλυση. Πλήρης διάλυση στα λεωφορεία, ιδιωτικοποίηση του έργου. Το 25% των αστικών συγκοινωνιών εκτελείται από τα ΚΤΕΛ. Ο σιδηρόδρομος είναι σε απόλυτη κατάρρευση. Κανένα έργο υποδομής δεν πραγματοποιείται. Φέτος το καλοκαίρι είχαμε μία μέρα κατά την οποία δεν λειτουργούσε κανένα τρένο στη χώρα, κανένα. Όλα σταματημένα. Οι δε καθυστερήσεις, αλλά δυστυχώς και οι εκτροχιασμοί είναι ένα φαινόμενο από καθημερινό έως πάρα πολύ πυκνό.

Είστε και συνταγματικώς άτακτοι, διότι έχει βγει απόφαση του Συμβουλίου της Επικρατείας που επιβάλλει η ΕΥΔΑΠ και η ΕΥΑΘ να φύγουν από το Υπερταμείο και δεν την εφαρμόζετε. Το ξαναλέω, κύριε Βεσυρόπουλε. Θα έχουν ποινικές ευθύνες όσοι επιτρέψουν και όσοι υλοποιήσουν λεηλασία του αποθεματικού της ΕΥΔΑΠ. Και να σας πάω και εκεί για το τι παραλάβατε από εμάς. Παραλάβατε ΕΥΔΑΠ με γεμάτο ταμείο 450 εκατομμύρια. Την έχετε φτάσει στα 200 τώρα και κάποιοι έχουν απλώσει τα νύχια τους για να τα φάνε κι αυτά, ενώ υπάρχει απόφαση του Συμβουλίου της Επικρατείας ότι πρέπει να φύγει από το Υπερταμείο η ΕΥΔΑΠ.

Επαίρεστε, λοιπόν, τάχα μου ότι δώσατε 50 δισεκατομμύρια στην οικονομία και συνυπολογίζετε μέσα σ’ αυτά και αναβολές φόρων. Και βεβαίως επιδοτείτε την αισχροκέρδεια, 2 δισεκατομμύρια τα κέρδη των διυλιστηρίων, 2 δισεκατομμύρια τα κέρδη των εμπόρων ενέργειας. Και μας λέτε ότι τα υπερκέρδη είναι μόνο 340 εκατομμύρια. Μάλιστα. Πολύ πειστικό. Πολύ πειστικό και νομίζω δηλωτικό των προθέσεών σας να φορολογήσετε όσους βγάζουν πάρα πολλά λεφτά.

Αναφέρεστε συνήθως στο Ταμείο Ενεργειακής Μετάβασης. Το Ταμείο Ενεργειακής Μετάβασης, κύριοι της Πλειοψηφίας, μαζεύει λεφτά από τους προηγούμενους λογαριασμούς και από τον Έλληνα φορολογούμενο. Και πού τα πάει; Ξανά στους εμπόρους. Αυτό κάνει. Τα 8 δισεκατομμύρια θα είναι 6, λοιπόν, από τις εισφορές του Ταμείου Ενεργειακής Μετάβασης που μας διαφημίζετε και 2 δισεκατομμύρια από τη φορολογία. Πού θα πάνε αυτά; Στις τεράστιες τιμές των εμπόρων ενέργειας.

Δεν σας κάνουν οι προτάσεις της Κομισιόν στις 8 του Μάρτη που έλεγε μείωση του ΦΠΑ, μείωση του ειδικού φόρου κατανάλωσης, ρύθμιση στη λιανική, ρύθμιση στη χονδρική. Και βεβαίως μην ακούσετε τίποτα για επανακρατικοποίηση της ΔΕΗ. Κάνει «τζιζ» εκεί. Η ΔΕΗ είναι για να την αρμέγουν τα golden boys, να κάνει επαναγορές των μετοχών της. Βεβαίως! Τη Δευτέρα ο κ. Στάσσης να αγοράζει μετοχές της ΔΕΗ και την Τετάρτη να έρχεται εδώ ο Μητσοτάκης να μας λέει πανηγυρίζοντας ότι πάει καλά η μετοχή, λες και τα νοικοκυριά, τα οποία έχουν δει κατά 40 δισεκατομμύρια να αυξάνονται οι υποχρεώσεις τους, 10 στην εφορία, 10 στον ΕΦΚΑ και 20 στις τράπεζες, είναι μέτοχοι της ΔΕΗ όλοι και πανηγυρίζουν επειδή ανεβαίνει η μετοχή στο ταμπλό και θα πάρουν μέρισμα!

Και εδώ τώρα -και ολοκληρώνω με αυτό- υπάρχει το ζήτημα του ιδιωτικού χρέους. Το ζήτημα του ιδιωτικού χρέους, κύριοι, δεν είναι δευτερεύον. Και έχετε πάρει θέση σαφή. Θέλετε να επιλυθεί διά της καταστροφής των νοικοκυριών και της μεσαίας τάξης, γι’ αυτό φέρατε αυτόν τον Πτωχευτικό Κώδικα, γι’ αυτό αφήνετε έξω από όλα τα χρηματοδοτικά εργαλεία τις μικρές και μεσαίες επιχειρήσεις. Η πολιτική σας είναι στον αντίποδα της δικής μας πρόταση, η οποία δεν συγκροτήθηκε σε μία κομματική σύσκεψη, αλλά σε διαβούλευση με την κοινωνία και την εκπροσώπηση των επιχειρήσεων.

Σας έχουμε πει από πέρυσι για τη διαχείριση του ιδιωτικού χρέους με κούρεμα και μεγάλο σχήμα δόσεων. Όχι μόνο καταψηφίσαμε, κάναμε και πρόταση μομφής στον κ. Σταϊκούρα που έφερε έναν Πτωχευτικό Κώδικα που δεν προστατεύει ούτε την πρώτη κατοικία ούτε τις εύλογες δαπάνες διαβίωσης. Αυτή είναι η διαιρετική τομή. Ή αυτά τα συσσωρευμένα χρέη θα λυθούν με τρόπο που θα προστατεύει την κοινωνία ή με τον τρόπο που εισηγείστε εσείς και θα είναι μία καταστροφή συνολική και γενικευμένη.

Ολοκληρώνω με το εξής. Πρώτη κατοικία. Έχετε πει εκατοντάδες φορές ψέματα, ξανά και ξανά. Η πρώτη κατοικία στη διάρκεια της δικής μας διακυβέρνησης με το μαχαίρι στο λαιμό προστατεύτηκε, και με τον νόμο Κατσέλη ο οποίος ανανεώθηκε και με την επέκταση του νόμου Κατσέλη-Σταθάκη και με τον νόμο Φλαμπουράρη. Αλλά, δεν ξέρω, φαίνεται ότι παρακολουθείτε τα πάντα και τους πάντες εκτός από αυτά.

Η πρωθυπουργία Μητσοτάκη ολοκληρώνεται με τρόπο οδυνηρό για την κοινωνία, την οικονομία και τους θεσμούς.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Ολοκληρώστε, παρακαλώ, κύριε Παππά, έχετε φτάσει τα δέκα λεπτά.

**ΝΙΚΟΛΑΟΣ ΠΑΠΠΑΣ:** Ολοκληρώνω, κύριε Πρόεδρε, και ευχαριστώ για την ανοχή.

Είναι ο πρώτος και φαντάζομαι ο μοναδικός Πρωθυπουργός στην ελληνική πολιτική ιστορία που έχει παραδεχτεί ότι δεν μπορεί να εκλεγεί από την επερχόμενη κάλπη. Μία είναι η λύση για την κοινωνία και τον προοδευτικό κόσμο, η ψήφος στον ΣΥΡΙΖΑ - Προοδευτική Συμμαχία, η συγκρότηση μιας προοδευτικής διακυβέρνησης με τον Αλέξη Τσίπρα πρωθυπουργό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τον λόγο έχει ο Υφυπουργός Οικονομικών κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Επειδή ακούω υπομονετικά από χθες και σήμερα όλη μέρα χωρίς να έχω πει ούτε λέξη αλλά δεν μπορώ να μην απαντήσω στους δύο πρώην Υπουργούς για την άσκηση φορολογικής πολιτικής.

Ακούσαμε εδώ ότι ασκούμε φορολογική πολιτική για τους λίγους. Ποια είναι η αλήθεια; Η αλήθεια, κύριοι συνάδελφοι, είναι ότι η μείωση του αρχικού φορολογικού συντελεστή από το 22% στο 9% για τα φυσικά πρόσωπα αφορά εκατομμύρια πολίτες, αφορά μισθωτούς, συνταξιούχους, ατομικές επιχειρήσεις, αγρότες. Οι ατομικές επιχειρήσεις, κύριοι συνάδελφοι, που πλήρωναν από το πρώτο ευρώ -γιατί ξέρετε πολύ καλά ότι δεν είχαν αφορολόγητο- με 22% φόρο, με αυτήν μόνο την αλλαγή μέχρι τα 10.000 ευρώ κέρδισαν 1.300 ευρώ. Κάθε ατομική επιχείρηση. Όχι οι λίγοι, όχι το 7%, αλλά χιλιάδες τέτοιες ατομικές επιχειρήσεις.

Η μείωση της προκαταβολής φόρου γι’ αυτές τις επιχειρήσεις από το 100% στο 55% δεν αφορά λίγους, αφορά πάρα πολλούς, χιλιάδες επιχειρήσεις. Η μείωση του φόρου για τα νομικά πρόσωπα από το 28% στο 22% και η μείωση προκαταβολής φόρου από το 100% στο 80% αφορά χιλιάδες επιχειρήσεις και όχι τους λίγους. Η αύξηση του αφορολογήτου ορίου 1.000 ευρώ για κάθε παιδί και ανεξαρτήτως τον αριθμό των τέκνων αφορά χιλιάδες πολίτες. Η κατάργηση της ειδικής εισφοράς αλληλεγγύης με ωφελούμενους όχι λίγους, τρία εκατομμύρια πολίτες, αφορά τους μισθωτούς του ιδιωτικού τομέα, του δημοσίου τομέα, αφορά τους αγρότες, τις επιχειρήσεις, τους ιδιοκτήτες ακινήτων. Αφορά εκατομμύρια κόσμου.

Ο ΕΝΦΙΑ, κύριοι συνάδελφοι, αυτόν που θα καταργούσατε την επόμενη μέρα και υποσχεθήκαμε να τον μειώσουμε κατά 30%, 20% τον πρώτο χρόνο της διακυβέρνησης και 10% στην υπόλοιπη θητεία, τον μειώσαμε κατά 35% και αφορά χιλιάδες πολίτες, χιλιάδες, εκατομμύρια ιδιοκτήτες ακινήτων. Το 80% των Ελλήνων πολιτών που είναι ιδιοκτήτες ακινήτων πλήρωσαν λιγότερο ΕΝΦΙΑ, 14% τον ίδιο και μόνο 7% είδε αύξηση, άρα αντίστροφα από αυτό το 7% που είπατε εσείς.

Και επειδή στον ΕΝΦΙΑ στα φυσικά πρόσωπα μειώσαμε τον φόρο κατά 920 εκατομμύρια ευρώ κοντά σχεδόν στο 1 δισεκατομμύριο μειωμένο εκκαθαριστικό. Πότε; Για πρώτη φορά μειωμένο εκκαθαριστικό στον ΕΝΦΙΑ πήραν οι πολίτες -και όπως όλα τα άλλα εκκαθαριστικά φόρου εισοδήματος- με Κυβέρνηση Κυριάκου Μητσοτάκη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Η κ. Βρυζίδου Παρασκευή από τη Νέα Δημοκρατία έχει τον λόγο και αμέσως μετά ο κ. Κωνσταντίνος Μπούμπας από την Ελληνική Λύση.

Κυρία Βρυζίδου, έχετε τον λόγο.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο προϋπολογισμός είναι ένα από τα κορυφαία θέματα που έρχεται προς συζήτηση και ψήφιση στη Βουλή γιατί παρουσιάζει το πρόγραμμα και τους στόχους σε όλους τους τομείς, τι δηλαδή πρόκειται να γίνει στην επόμενη χρονιά. Αλλά παράλληλα αποτυπώνει και τι έχει γίνει μέχρι σήμερα, ποια είναι τα θεμέλια πάνω στα οποία θα μπορέσει να στηριχθεί ο προϋπολογισμός για να μπορεί να πραγματοποιηθεί. Και ο προϋπολογισμός που έρχεται προς συζήτηση και ψήφιση είναι ένας ρεαλιστικός προϋπολογισμός, με πρόσημο αναπτυξιακό και κοινωνικό. Και βέβαια αισθανόμαστε ότι θα γίνει πράξη, νιώθουμε ασφάλεια και εμπιστοσύνη, γιατί βλέπουμε τους προϋπολογισμούς που προηγήθηκαν και έγιναν πράξη τις τρεις προηγούμενες χρονιές.

Παράλληλα, αποδεικνύεται ότι αυτή η Κυβέρνηση είναι αξιόπιστη. Μπορεί και κάνει πράξη αυτά τα οποία εξαγγέλλει, όπως έγινε με τις προεκλογικές μας δεσμεύσεις, τις εξαγγελίες του Πρωθυπουργού από τη Θεσσαλονίκη και γενικότερα όλες τις δεσμεύσεις μας, τις οποίες σε απόλυτο χρόνο τις βλέπουμε μία-μία να γίνονται πράξη.

Πριν προχωρήσω στα θέματα τα οποία, κυρίως, απασχολούν και θέλουμε να πούμε ποιος είναι ο προγραμματισμός μας, όπως είναι στην ενέργεια, στην οικονομία, στην ανεργία, θέλω να αναφερθώ σε τρεις άξονες οι οποίοι ήταν καθοριστικοί και τα τρία χρόνια που πέρασαν, αλλά και στον μελλοντικό μας προγραμματισμό.

Ο ένας αφορά το Υπουργείο Παιδείας όπου είδαμε να γίνονται σημαντικές μεταρρυθμίσεις, να εκσυγχρονίζεται τομείς και στην πρωτοβάθμια και τη δευτεροβάθμια εκπαίδευση, στην τριτοβάθμια να έχουμε γενναία βήματα, συνεργασίες με διεθνή πανεπιστήμια και βέβαια τις προσλήψεις μόνιμου εκπαιδευτικού προσωπικού είκοσι πέντε χιλιάδων εκπαιδευτικών. Μόνον αυτό αν αναλύσουμε, φαίνεται τι κάνει αυτή η Κυβέρνηση, διότι δίνει θέσεις εργασίας, στηρίζει την παιδεία με επαρκές προσωπικό και βέβαια στηρίζει την οικονομία. Νομίζω ότι είναι ένα σημείο το οποίο δεν πρέπει να το αγνοούμε και βέβαια δεν ήταν εύκολο. Αν ήταν, ας το υλοποιούσε και η προηγούμενη Κυβέρνηση.

Ο δεύτερος άξονας είναι της υγείας όπου στην περίοδο της πανδημίας οργανώθηκαν τα νοσοκομεία με κτήρια, με υποδομές, αλλά κυρίως με νοσηλευτικό και ιατρικό προσωπικό και ήδη προβλέπουμε τώρα σημαντικά κονδύλια για τις προσλήψεις των επικουρικών γιατρών και γενικότερα του προσωπικού που απαιτείται, έτσι ώστε να είναι οργανωμένα τα νοσοκομεία μας.

Ο τρίτος άξονας που θέλω να αναφερθώ είναι οι κοινωνικές υποδομές, η στήριξη στους τομείς των ατόμων με αναπηρία, των αστέγων, των νέων ζευγαριών που δεν μπορούν να αγοράσουν σπίτι, των πολλών σπιτιών που είναι εγκαταλελειμμένα γιατί δεν μπορούν οι ιδιοκτήτες τους να τα συντηρήσουν, για τα σπίτια που δεν έχει τη δυνατότητα ο καθένας να τα αναβαθμίσει ενεργειακά. Σε αυτούς τους τομείς γίνανε γενναία βήματα και η Κυβέρνηση έσκυψε ακόμη και στους ανθρώπους για τους οποίους δεν υπήρξε ενδιαφέρον τα προηγούμενα χρόνια για να βρουν όχι μια μικρή βοήθεια, αλλά για να λυθεί ουσιαστικά το πρόβλημά τους.

Δεν θέλω να επεκταθώ, στον χρόνο που έχω, για να αναφερθώ αναλυτικά στον προσωπικό βοηθό, στις θέσεις εργασίας που εξασφαλίζονται στα άτομα με αναπηρία, ούτε στα στεγαστικά δάνεια που θα έχουν την ευκαιρία να πάρουν τη νέα χρονιά τα νέα ζευγάρια.

Τώρα θέλω να μιλήσουμε για το θέμα της οικονομίας, γιατί η οικονομία είναι η βάση η οποία στηρίζει όλους τους άξονες, όλα τα υπουργεία και γενικότερα δείχνει το πρόγραμμά μας και τον σχεδιασμό μας. Έχουμε ανάπτυξη 5,4%. Η ανάπτυξη η οποία φαίνεται είναι από δικές μας δηλώσεις; Είναι από διεθνείς οργανισμούς έξω από την Ελλάδα. Είναι από φόρουμ που ανέλυσαν και είδαν ακριβώς πώς πάει η οικονομία μας, από την Παγκόσμια Τράπεζα και από την Κομισιόν, όπου αναγνωρίζουν την προσπάθεια που γίνεται στο θέμα της οικονομίας, τα γερά θεμέλια που μπαίνουν για να μπορούμε να κάνουμε τα επόμενα βήματα.

Η ανεργία καταγράφεται στο 11,6%, πέντε μονάδες λιγότερο. Και αυτό -καταγεγραμμένο επίσημα και όχι γιατί το δηλώνει ο μεν ή ο δε Βουλευτής-σημαίνει ότι έχουμε επιτυχία και έχουν γίνει πολύ σημαντικά βήματα.

Και βέβαια και οι κοινωνικά και οικονομικά ασθενέστεροι θα έχουν τη στήριξη και σε αυτή τη χρονιά όπως έγινε, αλλά με βάση τον προϋπολογισμό και στην επόμενη. Δύο εκατομμύρια τριακόσιοι συμπολίτες μας θα πάρουν τα 250 ευρώ. Επίσης διευρύνεται και το επίδομα θέρμανσης και ένα εκατομμύριο τριακόσιοι συμπολίτες μας θα μπορέσουν να έχουν αυτή την στήριξη.

Υπάρχουν πολλοί άξονες και πολλοί τομείς στους οποίους υπάρχει διευκόλυνση και βοήθεια. Θέλω να αναφερθώ και στον κατώτερο μισθό, ο οποίος δύο φορές έχει αναβαθμιστεί και βέβαια στην αύξηση των συνταξιούχων που από τις αρχές του 2023 για πρώτη φορά μετά από δώδεκα χρόνια αυξάνεται με κατά 7,7%.

Η Κυβέρνηση ασχολείται με όλους τους τομείς, από τα πολύ μεγάλα έως και τα πιο μικρά και τα πιο ασήμαντα. Δεν έχει αφήσει κανέναν τομέα. Στον αγροτικό τομέα. Διακόσιες πενήντα χιλιάδες αγρότες έχοντας τις διευκολύνσεις στο ηλεκτρικό ρεύμα, θα επιδοτηθούν και για τα λιπάσματα που έχουν αυξηθεί. Πενήντα χιλιάδες κτηνοτρόφοι θα επιδοτηθούν για τις ζωοτροφές οι οποίες έχουν αυξηθεί.

Και βέβαια σε αυτή την ενεργειακή κρίση η χώρα μας φορολογεί τα υπερκέρδη των εταιρειών, που παράγουν ηλεκτρική ενέργεια και αυτό το μοιράζει στον πολίτη και έχουμε το αντιστάθμισμα της ρήτρας αναπροσαρμογής και το τίμημα είναι περίπου ίδιο με αυτό που ήταν πριν την κρίση. Αυτό είναι ένα πολύ μεγάλο τόλμημα, αλλά και ένα πολύ μεγάλο επίτευγμα και πρέπει να επαινέσουμε γι’ αυτή την προσπάθεια, γιατί όντως τα κόστη ήταν δυσβάστακτα.

Κλείνοντας, θέλω να αναφερθώ στις δαπάνες για τα εξοπλιστικά προγράμματα. Ήταν βήματα τα οποία έπρεπε να γίνουν. Ισχυροποίησαν τη χώρα μας εθνικά και διπλωματικά. Γενικότερα δημιουργήθηκε μια αναχαίτιση των κακόβουλων γειτόνων που σκέφτονται ενάντια στη χώρα μας και αυτό το κλίμα που διαμορφώθηκε ήταν ένα κλίμα εμπιστοσύνης και ασφάλειας και προσέλκυσε επενδυτές. Έξι δισεκατομμύρια ήταν οι επενδυτές στην χώρα μας. Και αυτό τι σημαίνει; Σημαίνει οικονομική ανάπτυξη και σημαίνει θέσεις εργασίας.

Θεωρώ ότι ο προϋπολογισμός, όπως και οι προηγούμενοι προϋπολογισμοί και όπως η λειτουργία μέχρι σήμερα, είναι αξιόπιστος, είναι αναπτυξιακός, είναι κοινωνικός και καλώ τους συναδέλφους να τον ψηφίσουμε και να το στηρίξουμε, γιατί είναι για το καλό της χώρας μας, για την πρόοδο και την ανάπτυξη της Ελλάδας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Βρυζίδου.

Ο κ. Κωνσταντίνος Μπούμπας από την Ελληνική Λύση έχει τον λόγο και αμέσως μετά ετοιμάζεται η κ. Αυγερινοπούλου Διονυσία από τη Νέα Δημοκρατία.

Ορίστε, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αλλά αναφέρομαι και στον κόσμο που μας ακούει, είναι αυτό το μεγάλο οικονομικό γεγονός, ο προϋπολογισμός, ένας τακτικός προϋπολογισμός ο οποίος πρέπει να είναι στοχευμένος και να είναι κοινωνικά δίκαιος στην κατανομή του στα κονδύλια τα οποία δοθούν. Πρέπει να μην είναι ελλειμματικός θα είναι ισοσκελισμένος. Εξάλλου ο προϋπολογισμός είναι εσόδων και εξόδων σε μια κοινωνική επιχείρηση, όπως πρέπει να είναι ένα κράτος. Δεν είναι καλός όρος η επιχείρηση, αλλά μέσα από τον κρατικό κορβανά πρέπει να υπάρχει μια δίκαιη κατανομή.

Αυτό που εμείς λέμε στην Ελληνική Λύση με συγκεκριμένες προτάσεις, προκειμένου να δώσουμε τα εχέγγυα μέσω ενός προϋπολογισμού, δεν είναι μόνο να καλύψουμε κάποιες τρέχουσες λειτουργικές ανελαστικές δαπάνες. Πρέπει να δούμε στοχευμένα πώς ο νέος αγρότης ηλικίας μέχρι τριάντα εννέα-σαράντα ετών, όπως θεωρείται, θα μπορεί να πάρει ένα δάνειο χαμηλότοκο έως και άτοκο κάποτε, όπως του είχαμε υποσχεθεί, για να μπορέσει να εδραιωθεί στην ύπαιθρο, κάτι που δεν γίνεται. Τα δανειακά κεφάλαια έχουν μειωθεί τα τελευταία χρόνια μέχρι και κατά το ήμισυ.

Επίσης, δεν έχουν ενισχυθεί ορθά οι μικρές επιχειρήσεις των δέκα-δεκαπέντε ατόμων, αυτές που αποτελούν πραγματικά μια ραχοκοκαλιά για την οικονομία. Θα μπορούσε με ένα μηχανισμό, που δεν το κάνει καμμία κυβέρνηση, ο ΦΠΑ να αποδίδεται απ’ ευθείας με ένα τιμολόγιο για να μην υπάρχει το άγχος στον επιχειρηματία απόδοσης του φόρου προστιθέμενης αξίας όταν συσσωρεύονται τιμολόγια. Θα μπορούσε να βγει ένα ειδικό κονδύλιο καθαρά για να στηρίξει ανθρώπους βιοκαλλιεργητές, οι οποίοι πρέπει να πληρώσουν και την ταυτοποίηση βιολογικού προϊόντος και το λεγόμενο ISO. Δεν έχει γίνει.

Θα μπορούσε παράλληλα να στηριχθεί η κτηνοτροφία, όπως θα έπρεπε. Άκουσα προηγουμένως τη συνάδελφο να μιλάει για πενήντα χιλιάδες κτηνοτρόφους. Οι κτηνοτρόφοι στην Ελλάδα με τα στατιστικά στοιχεία είναι περίπου εκατόν εξήντα χιλιάδες. Αντιλαμβάνεστε, λοιπόν, ότι εκατόν δέκα χιλιάδες κτηνοτρόφοι είναι εκτός με βάση το εισόδημά τους.

Θα περίμενα και θα περιμέναμε ως Ελληνική Λύση η Κυβέρνηση αυτή να χρηματοδοτεί πραγματικά γενναία στον αγροτοκτηνοτροφικό τομέα, αλλά και στο θέμα της ιχθυοκαλλιέργειας, το οποίο θα αποτελέσει ένα πυλώνα μελλοντικό για την αξία της διατροφής παγκοσμίως και, δυστυχώς, δεν το έχουμε πράξει. Άλλωστε, φώναζε και ο επικεφαλής μας, ο Κυριάκος ο Βελόπουλος, για τη χάραξη αλιευτικών ζωνών για να μπορούμε να καταχωρίσουμε τα αλιευτικά μας δικαιώματα.

Θα έπρεπε τουλάχιστον μέσα από αυτόν τον προϋπολογισμό να στηριχθούν κάποιες μικρομεσαίες επιχειρήσεις σε ακριτικές παραμεθόριες δύσβατες περιοχές της χερσαίας, αλλά και της νησιωτικής Ελλάδας.

Επίσης, θα πρέπει με ειδικό κονδύλιο στον προϋπολογισμό να στηριχθούν μικροί συνεταιρισμοί και δη η γυναικεία επιχειρηματικότητα. Οι συνεταιρισμοί πληρώνουν τις αμαρτίες και τα λάθη του παρελθόντος στο συνεταιρίζεσθαι. Άρα, στους συνεταιρισμούς, που τους υπηρέτησα πέρα από τη δημοσιογραφία αρκετά χρόνια, η ισχύς εν τη ενώσει είναι ό,τι καλύτερο για να μπορέσουν να στηρίξουν τον μικρομεσαίο αγρότη, κτηνοτρόφο και αλιέα. Άλλωστε, στη Γαλλία υπάρχουν οι μεγαλύτεροι συνεταιρισμοί.

Η πρότασή μας και αυτό το οποίο πρέπει να δείτε στοχευμένα μέσω κάποιων κονδυλίων είναι να δημιουργηθούν ειδικά γραφεία αγροτικής διασύνδεσης και με τους δήμους, με τους ΟΤΑ, όπου οι ΟΤΑ με βάση τα στοιχεία, που παρουσιάστηκαν θα έχουν μεγάλες ελλείψεις το 2023. Δεν φτάνουν. Μπορείτε να κατεβάζετε τον ΦΠΑ σε κάποια προϊόντα, όπως τα μη αλκοολούχα ποτά στους κινηματογράφους, αλλά αυτή τη στιγμή ο φόρος ζύθου εκκρεμεί για τους Οργανισμούς Τοπικής Αυτοδιοίκησης -και είναι από αυτά που έχει υποσχεθεί και αυτή η Κυβέρνηση και οι προηγούμενες- και χωρίς τον δορυφόρο, χωρίς τον Οργανισμό Τοπικής Αυτοδιοίκησης, ο πυρήνας του αθηνοκεντρικού μοντέλου δεν μπορεί νομοτελειακά να λειτουργήσει. Άρα, και σε αυτό το κομμάτι δεν υπάρχει ένας προϋπολογισμός στοχευμένος να σταχυολογήσουμε πραγματικά τα προβλήματα στους Οργανισμούς Τοπικής Αυτοδιοίκησης για να υπερκεράσουμε και γραφειοκρατικά εμπόδια και να γίνει δίκαιη κατανομή των κονδυλίων.

Εγώ θα περίμενα και ένα γενναίο κονδύλι για την επικονίαση. Χωρίς την επικονίαση δεν υπάρχει η ζωή στον πλανήτη. Με το μέτρο 11 που το είχαμε συζητήσει δεν θεωρούνταν η μελισσοκομία γεωργική δραστηριότητα. Οι μελισσοκόμοι χάνουν πάρα πολλά χρήματα. Επιτέλους, έγινε μια τροπολογία εκεί, αλλά πρέπει να επενδύσουμε και στο κομμάτι της μελισσοκομίας.

Θα μπορούσαν να γίνουν πάρα πολλά στοχευμένα για τον αγροτοκτηνοτροφικό τομέα. Σήμερα ο νομός Σερρών ζει μαύρες στιγμές και μετά από αυτό το ατύχημα που είχαμε δυστυχώς εκεί με ένα αγγελούδι που χάθηκε και όλα αυτά γενικότερα που ακούγονται. Ας μη γίνεται γνωστή η περιφέρεια μόνο για μαύρα γεγονότα.

Όσον αφορά την «Ελληνική Βιομηχανία Ζάχαρης», θα περίμενε κανείς να υπάρχει σχέδιο στοχευμένο από πλευράς της Κυβέρνησης το τι θα γίνει. Τα εναπομείναντα ζαχαρουργεία είναι εγκαταλελειμμένα, ερημοποιημένα. Και δείτε τώρα το τραγελαφικό: Στο Βελιγράδι λειτουργούν με το ίδιο οικονομικό καθεστώς, τους ίδιους ορκωτούς λογιστές και εδώ όχι απλά κωλυσιεργούμε, αραχνιάσαμε με αποτέλεσμα οι τευτλοεξαγωγείς να είναι σε μεγάλη απόγνωση.

Άρα, πολλά μπορούν να γίνουν από έναν προϋπολογισμό και όχι μόνο για το αγροτικό πετρέλαιο, όχι μόνο για τις τιμές των ζωοτροφών, όπου το κόστος λειτουργίας είναι στο 60%. Θα μου επιτρέψετε να σας πω, γιατί ξέρω πολύ καλά από θηράματα και μείγματα, στα οποία ήμουν διαχειριστής μέσα σε ένωση αγροτικών συνεταιρισμών από τις μεγαλύτερες στις Σέρρες, ότι αυτή τη στιγμή από τις παραγόμενες ύλες στις ζωοτροφές το 70% είναι εισαγωγής. Άρα, η τιμή δεν μπορεί να κρατηθεί. Και τι κάνετε τώρα εσείς ως Κυβέρνηση και ως Υπουργείο Αγροτικής Ανάπτυξης; Έχετε μειώσει 6% το θέμα των ζωοτροφών, όπως και το θέμα των λιπασμάτων, όπως και το θέμα κάποιων άλλων πρώτων υλών και ενώ η ζωοτροφή, το κριθάρι, η σόγια είναι στο 6%, η παράδοση στο γάλα είναι 13% για τον κτηνοτρόφο, τον οποίο δεν τον υποστηρίζουμε σε θέματα, όπως είναι η γαγγραινώδης μαστίτιδα που το είχαμε υποσχεθεί.

Άρα, δεν έχουμε στηρίξει τα τμήματα σποροπαραγωγής. Έπρεπε ένας τακτικός προϋπολογισμός, πέρα από το εθνικό στρατηγικό πλαίσιο ανάπτυξης, πέρα από τη νέα Κοινή Αγροτική Πολιτική, να έχει στοχευμένους κωδικούς για την παραγωγή σπόρων. Κινδυνεύει η Ελλάδα να χάσει σπόρους, οι οποίοι δεν θα ευδοκιμήσουν τα επόμενα χρόνια και λόγω της κλιματικής και γεωλογικής αλλαγής.

Θα περίμενα να γίνει μια συζήτηση τη χρονιά που πέρασε για να αλλάξει ο πεπαλαιωμένος απαρχαιωμένος νόμος της γεωθερμίας, ο οποίος θεωρείται μεταλλευτική δραστηριότητα κυρίως, όσο περίεργο και αν ακούγεται, και όχι ΑΠΕ, δηλαδή όχι ανανεώσιμη πηγή ενέργειας, με αποτέλεσμα να στερείται η γεωργική παραγωγή την οργάνωση θερμοκηπίων, εκμεταλλευόμενη το πλούσιο γεωθερμικό πεδίο που έχουν πάρα πολλές περιοχές.

Διαβάζω μέσα τα κονδύλια που δίνετε για το θέμα του τουρισμού. Καλός είναι και ο αγροτουρισμός, αλλά δεν επενδύουμε σε ιαματικό τουρισμό και δεν επενδύουμε όσο θα έπρεπε στον αγροτουρισμό. Θα πρέπει να υπάρξει, επιτέλους, ένα ειδικό κονδύλιο για να αποπερατωθούν οι δασικοί χάρτες. Δεν μπορεί να συνεχιστεί αυτή η κατάσταση σε ό,τι αφορά τους δασικούς χάρτες και ό,τι αυτό συνεπάγεται για τα δικαιώματα και τα βοσκοτόπια.

Δεν μπορεί, λοιπόν, να συμβαίνουν όλα αυτά σε έναν αγροτοκτηνοτροφικό τομέα, ο οποίος δεν έχει ανάγκη -τα έχει αυτά φυσικά- από λειτουργικά έξοδα που θα μειώσουν το κόστος παραγωγής, αλλά στοχευμένα δεν μπορούμε να πάμε διότι και στις νέες καλλιέργειες δεν επιδοτείται, όπως μύρτιλα, αρώνια, κράνα. Υπάρχουν τέτοιες δυνατότητες. Εμείς δίνουμε μεγάλη βαρύτητα σε ένα εμπεριστατωμένο πρόγραμμα το οποίο το έχουμε αναλύσει και το έχουμε τεκμηριώσει, το έχουμε σταχυολογήσει στην Ελληνική Λύση, για να δούμε πώς θα βελτιώσουμε την ποιότητα των προϊόντων και τις ανταγωνιστικές τιμές.

Και, βέβαια, αυτή η Βουλή έπρεπε να έχει, για να ξεχωρίσει αν θέλετε, μια ειδική επιτροπή για τον αγροτοκτηνοτροφικό τομέα πιο παρεμβατική, πιο ουσιαστική και θα είχε νομοπαρασκευαστικό χαρακτήρα. Δεν είναι δυνατόν το μέλλον του αγροτοκτηνοτροφικού τομέα να είναι συνυφασμένο με την επιτροπή εμπορίας. Η επιτροπή εμπορίας είναι καλή στη διακίνηση. Ο αγρότης, ο κτηνοτρόφους και ο αλιέας θα έπρεπε να έχουν δική τους επιτροπή στοχευμένη για να δούμε τι θα κάνουμε.

Και, εν κατακλείδι, όταν ένας προϋπολογισμός δεν τα περιλαμβάνει όλα αυτά, με τη μείωση που έχουμε και στο εμπορικό ισοζύγιο παρακαλώ των εξαγωγών στα αγροτικά προϊόντα, επειδή το εθνικό στρατηγικό πλαίσιο ανάπτυξης θα δώσει μια βαρύτητα στο λεγόμενο πρόγραμμα αγροδιατροφή, πολύ φοβούμαι, όπως και στο προηγούμενο που ήταν στην οδοποιία, θα κωλυσιεργήσουμε. Χαρακτηριστικά καθυστερούμε. Δεν θα μπορέσουν να γίνουν όλες οι μελέτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε σας παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, ολοκληρώνω σε δευτερόλεπτα.

Αυτό το πρόγραμμα δίνει τη δυνατότητα στην Ελλάδα να πάει σε ποιοτικά χαρακτηριστικά, να κάνει μια διαφορά, για να μπορεί στην Ευρώπη να ορθοποδήσει. Δεν έχουμε βαριά βιομηχανία και αυτή που είχαμε τη διαλύσαμε. Τουλάχιστον να δείξουμε πραγματικά ένα ενδιαφέρον στον τομέα τον πρωτογενή, αν θέλουμε πραγματικά η Ελλάδα να έχει μέλλον. Εκεί πρέπει να επενδύσουμε με έναν προϋπολογισμό -επαναλαμβάνω- ισοσκελισμένο και λελογισμένο, αν θέλουμε να έχουμε απτά αποτελέσματα. Απλά είναι ένας προϋπολογισμός ακόμη για τον προϋπολογισμό που πρέπει επί του κοινοβουλευτικού Κανονισμού απλά να ψηφιστεί.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Μπούμπα.

Η κ. Διονυσία Αυγερινοπούλου από τη Νέα Δημοκρατία έχει τον λόγο και αμέσως μετά η κ. Θεανώ Φωτίου από τον ΣΥΡΙΖΑ.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, το 2022 η Ελλάδα είναι μια διαφορετική χώρα σε σχέση με την εικόνα που είχε τέσσερα χρόνια πριν. Το ΑΕΠ αναμένεται να υπερβεί τα 224 δισεκατομμύρια ευρώ το 2023 και είναι υψηλότερο κατά 25% από το αντίστοιχο ΑΕΠ του 2018. Η οικονομία μας παρουσιάζει ρυθμό ανάπτυξης διπλάσιο του μέσου όρου των οικονομιών των κρατών-μελών της Ευρωπαϊκής Ένωσης και αναμένεται να έχει τριπλάσιο ρυθμό ανάπτυξης έναντι των άλλων κρατών-μελών για το 2023.

Η Ελλάδα βρίσκεται στην πρώτη θέση μεταξύ ογδόντα δύο χωρών στη βελτίωση του επιχειρηματικού περιβάλλοντος, βρίσκεται στην πρώτη θέση ως ο καλύτερος τουριστικός προορισμός στην Ευρώπη, καταλαμβάνει την πρώτη θέση στην Ευρωπαϊκή Ένωση για τις επιχειρήσεις που έχουν επενδύσει στην καινοτομία και παρουσιάζει τη μεγαλύτερη μείωση του δημοσίου χρέους από όλα τα κράτη της Ευρωπαϊκής Ένωσης κατά την τελευταία τετραετία. Η οικονομία μας, αντιμέτωπη με διεθνείς κλυδωνισμούς, έχει επιδείξει σημαντική ανθεκτικότητα και εμπνέει πλέον σταθερότητα και ασφάλεια. Οι Έλληνες αισθανόμαστε εκ νέου και μετά λόγου εθνική αυτοπεποίθηση.

Όλα αυτά τα δεδομένα σε συνδυασμό με την ταχύτατη αξιοποίηση των κονδυλίων του Ταμείου Ανάκαμψης και Ανταγωνιστικότητας συνθέτουν τη βάση για έναν προϋπολογισμό ανάπτυξης. Ακριβώς αυτός είναι και ο προϋπολογισμός που εισάγει η Κυβέρνηση της Νέας Δημοκρατίας για το 2023.

Παρά την υψηλή αβεβαιότητα που δημιουργούν οι γεωπολιτικές συνθήκες παγκοσμίως, παρά την επίταση της ενεργειακής κρίσης και την παγκόσμια οικονομική ύφεση, παρά την πληθωριστική πίεση στα νοικοκυριά και τις επιχειρήσεις, η Ελλάδα με την παρούσα Κυβέρνηση, με τον παρόντα προϋπολογισμό καταφέρνει να διατηρήσει τη δημοσιονομική της ισορροπία και τους στόχους βιώσιμης ανάπτυξης, αλλά και να υποστηρίξει ένα ευρύ φάσμα μεταρρυθμίσεων για την προστασία των ευάλωτων συμπολιτών μας και τη βελτίωση της ποιότητας ζωής όλων μας.

Ο προϋπολογισμός του 2023 είναι ο πρώτος κρατικός προϋπολογισμός τα τελευταία δώδεκα έτη που καταρτίζεται εκτός του πλαισίου της μνημονιακής επιτήρησης και της ενισχυμένης εποπτείας. Είναι παράλληλα και ο πρώτος μετά από χρόνια πλεονασματικός προϋπολογισμός. Οι δημοσιονομικοί στόχοι που είχαν τεθεί στο Πρόγραμμα Σταθερότητας αναθεωρούνται σε πλεόνασμα 0,7% του ΑΕΠ για το 2023. Αποτελεί λοιπόν δικαιολογημένα προϋπολογισμό συνέπειας, συνέχειας και σταθερότητας.

Στον τομέα των επενδύσεων η χώρα μας κινείται και το 2023 από ό,τι φαίνεται σε επίπεδο ιστορικού ρεκόρ. Φέτος εκτιμάται ότι θα πετύχει ιστορικό υψηλό στις άμεσες ξένες επενδύσεις και στις εξαγωγές αγαθών και υπηρεσιών. Η Ευρωπαϊκή Επιτροπή εκτιμά ότι η Ελλάδα θα είναι πρωταθλήτρια σε ρυθμό ανάπτυξης επενδύσεων στην Ευρώπη για την επόμενη τριετία.

Υπολογίζεται ότι στη χώρα μας θα πραγματοποιηθούν έργα συνολικού ύψους 11,9 δισεκατομμυρίων ευρώ, ποσό που αντιστοιχεί στο 5,3% του ΑΕΠ της χώρας. Οι επενδύσεις αυτές, οι οποίες αποτελούν και ψήφο εμπιστοσύνης στο πρόσωπο του ίδιου του Πρωθυπουργού κ. Κυριάκου Μητσοτάκη, ισχυροποιούν την εθνική μας οικονομία, δημιουργούν νέες και πρόσθετες θέσεις εργασίας, μειώνουν ουσιαστικά και μόνιμα την ανεργία και ανοίγουν σαφώς νέες προοπτικές για τη χώρα στο μέλλον. Άλλωστε ο προϋπολογισμός έχει και ως βασική προτεραιότητα τη συνέχιση των μέτρων στήριξης της κοινωνίας, ιδιαίτερα αυτών που έχουν περισσότερη ανάγκη, αλλά και την ίδια τη μεσαία τάξη που χρειάζεται νέα προοπτική.

Η μείωση της ανεργίας μαζί με τη διπλή αύξηση του κατώτατου μισθού, τις μειώσεις φόρων και ασφαλιστικών εισφορών και εν γένει τα μέτρα στήριξης της κοινωνίας που εισάγει και στηρίζει ο εν λόγω προϋπολογισμός ενισχύουν το διαθέσιμο εισόδημα των νοικοκυριών. Στο κύμα ακρίβειας που σαρώνει ολόκληρη την Ευρώπη και επηρεάζει σοβαρά και τη χώρα μας, τις επιχειρήσεις μας, τα νοικοκυριά μας, η Κυβέρνηση απαντά, αγκαλιάζοντας με ισχυρό δίκτυ προστασίας κάθε πολίτη.

Επί παραδείγματι, δίνει επιδότηση στην κατανάλωση ηλεκτρικής ενέργειας και φυσικού αερίου, δίνει αύξηση στο επίδομα θέρμανσης και επιδότηση στο πετρέλαιο θέρμανσης και κίνησης, επιδοτεί το οικιακό ηλεκτρικό ρεύμα, στηρίζει γεωργούς και κτηνοτρόφους, ενώ συνεχίζεται η επιδότηση της εγκατάστασης φωτοβολταϊκών πάνελ σε νοικοκυριά, σε επιχειρήσεις και αγροτικές εκμεταλλεύσεις και η επέκταση της εφαρμογής του προγράμματος «Ανακυκλώνω - Αλλάζω Συσκευή», με στόχο την εξοικονόμηση ενέργειας, ενώ πρόσφατα ανακοινώθηκε ότι θα υπάρξει και νέο πρόγραμμα «Εξοικονομώ κατ’ οίκον», μόλις στις αρχές του 2023. Η εφαρμογή του εθνικού σχεδίου για την ενέργεια και το κλίμα βλέπουμε ότι επιτυγχάνεται με ταχείς ρυθμούς και η χώρα μας θα μπορέσει σύντομα να στηρίζεται σε μεγάλο βαθμό στις ανανεώσιμες πηγές ενέργειας.

Βλέπουμε λοιπόν ότι, μέσα από ένα συνεκτικό σχέδιο της Κυβέρνησης το οποίο υπηρετεί ο παρών προϋπολογισμός, τόσο οι φιλόδοξοι κλιματικοί και περιβαλλοντικοί στόχοι επιτυγχάνονται από κοινού με την προστασία της κοινωνίας, αλλά και το στόχο της επίρρωσης της οικονομίας μας.

Ο προϋπολογισμός λοιπόν στηρίζει το σύνολο των πολιτικών μας. Στηρίζει το σύνολο των Ελλήνων πολιτών. Το 2023 θα είναι πολύ καλύτερο από τα προηγούμενα έτη για όλους. Συνεπώς ψηφίζω τον προϋπολογισμό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Αυγερινοπούλου, ειδικά για την τήρηση του χρόνου.

Η κ. Θεανώ Φωτίου έχει τον λόγο από τον ΣΥΡΙΖΑ και αμέσως μετά ο κ. Αναστάσιος Μπαρτζώκας από τη Νέα Δημοκρατία.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Πρόκειται για τον τελευταίο αντικοινωνικό προϋπολογισμό, που ψηφίζει αυτή η Κυβέρνηση μέσα σε ένα τοξικό ζοφερό περιβάλλον, μετά το τελευταίο επεισόδιο της δημοκρατικής εκτροπής με την παρακολούθηση του κ. Χατζηδάκη από την ΕΥΠ και τον προϊστάμενό της κ. Μητσοτάκη.

Ο προϋπολογισμός συνεχίζει τη φτωχοποίηση των μεσαίων στρωμάτων και οδηγεί τα αδύναμα στρώματα σε ανθρωπιστική κρίση. Αγνοείτε επιδεικτικά ότι ένας στους τρεις πολίτες κινδυνεύει από τη φτώχεια. Οι φτωχοί είναι αόρατοι έτσι κι αλλιώς για εσάς.

Το ένα στα δύο νοικοκυριά βρίσκεται σε στεγαστική κρίση ξοδεύοντας πάνω από το 40% των εισοδημάτων του για ενοίκιο ή δάνειο, κοινόχρηστα, νερό, ρεύμα, θέρμανση, ψύξη και κόβει τις δαπάνες για υγεία, μεταφορές, παιδεία, ένδυση, ακόμη και για είδη πρώτης ανάγκης. Αυτό κι αν είναι ευρωπαϊκή πρωτιά της ντροπής με 74,6% ιδιοκατοίκηση στη χώρα μας.

Βάλατε στο μάτι την κατοικία των μεσαίων και αδύναμων στρωμάτων και νοικοκυριών που αποτελεί τα τέσσερα πέμπτα του πλούτου τους κατά την Τράπεζα της Ελλάδος και επιχειρείτε, με τον πτωχευτικό νόμο Μητσοτάκη και την κατάργηση της προστασίας της πρώτης κατοικίας, τη μεγαλύτερη αναδιανομή πλούτου στην ιστορία της Ελλάδας, δηλαδή να πάρουν οι τράπεζες, τα funds και το μεγάλο κεφάλαιο την περιουσία του ελληνικού λαού, τα σπίτια του. Γι’ αυτό εμπαίζετε νέους, φτωχούς, ευάλωτους, αλλά και όλο τον ελληνικό λαό με τα περιβόητα προγράμματα «ΣΤΕΓΗ», «ΣΠΙΤΙ ΜΟΥ» κ.λπ., τα οποία είναι καθρεφτάκια για ιθαγενείς.

Όμως μέσα στην εικονική πραγματικότητα την οποία πλάθετε, έχετε πάθει και συλλογική αμνησία. Να υπενθυμίσουμε λοιπόν ορισμένα ιστορικά δεδομένα. Οι κυβερνήσεις Νέας Δημοκρατίας και ΠΑΣΟΚ οδήγησαν το 2009 τη χώρα σε οικονομική και κοινωνική καταστροφή. Τα είπε ο κ. Τσακαλώτος πριν λίγο. Το 2010 την έβαλαν στα μνημόνια. Ο ΣΥΡΙΖΑ έβγαλε τη χώρα από τα μνημόνια το 2018, με ρυθμισμένο χρέος και με μαξιλάρι 37 δισεκατομμύρια.

Ο κ. Σκυλακάκης το πρωί ισχυρίστηκε ότι ο προϋπολογισμός είναι κοινωνικός και ότι ο προνοιακός ειδικά είναι αυξημένος. Είπε ότι ο προϋπολογισμός του 2019 ήταν 3,2 δισεκατομμύρια και του 2022 3,6 δισεκατομμύρια. Ξέχασε όμως να προσθέσει στο 2019 τα σχολικά γεύματα -γιατί ήταν από άλλο κωδικό- με τα οποία ο προϋπολογισμός γίνεται 3,3 δισεκατομμύρια, ενώ συνυπολόγισε στον προϋπολογισμό του 2023 δαπάνες που δεν είναι της πρόνοιας, όπως το πρόγραμμα «ΓΕΦΥΡΑ», ο πτωχευτικός νόμος κ.λπ. που μειώνει τον προϋπολογισμό στα 3,3 δισεκατομμύρια.

Τουτέστιν; Από το 2019 μέχρι σήμερα αφήσατε τον προϋπολογισμό της πρόνοιας στα ίδια. Δεν αυξήσατε ούτε 1 ευρώ τον προϋπολογισμό της πρόνοιας. Το μόνο είναι ότι δεν θυμάστε πόσο μας τον παραδώσατε. Η κυβέρνηση Σαμαρά- Βενιζέλου, με υπουργό τον Μητσοτάκη -να μην επαναλαμβανόμαστε- το 2015 μας παρέδωσε 789 εκατομμύρια για να τα φτάσουμε στα 3,2 δισεκατομμύρια, τα οποία κρατάτε και εσείς σήμερα. Αντίθετα με βάση την ΕΛΣΤΑΤ και τη EUROSTAT καταφέρατε να αυξήσετε τη φτώχεια, την παιδική φτώχεια και τις ανισότητες.

Πάμε πάλι. Το 2015 παραδώσατε δύο εκατομμύρια τριακόσιες χιλιάδες πολίτες σε φτώχεια, το 21,4 %. Το 2019 γλιτώσαμε τετρακόσιες έντεκα χιλιάδες εξ αυτών και μειώσαμε το ποσοστό στο 17,9%. Το 2021 το αυξήσατε στο 19,6%. Τόση ευμάρεια! Το 2015 μας παραδώσατε -ακούστε για την παιδική φτώχεια και για τον αποκλεισμό- επτακόσιες δέκα χιλιάδες παιδιά σε κίνδυνο φτώχειας και κοινωνικού αποκλεισμού, 37,8%.

Το 2019 γλιτώσαμε εκατόν πενήντα χιλιάδες παιδιά από αυτά και το ρίξαμε στο 30,5%. Το 2021 αυξήσατε το ποσοστό στο 31,8%.

Παιδί σε φτώχεια και κοινωνικό αποκλεισμό είναι και ο δεκαεξάχρονος Ρομά που δολοφονήθηκε με σφαίρα στο κεφάλι για 20 ευρώ. Τριάμισι χρόνια τώρα καταργήσατε δρομολογημένα προγράμματα για τους Ρομά 150 εκατομμυρίων ευρώ, καθώς και την ειδική γραμματέα Ρομά, η οποία ακριβώς τα συντόνιζε.

Και ενώ η φτώχεια αυξάνεται, οι δικαιούχοι των επιδομάτων μειώνονται. Πώς το κατάφερε ο νοικοκύρης κ. Σταϊκούρας αυτό το θαύμα; Πλαγιοκοπήσατε επιδόματα και μειώσατε τους δικαιούχους με κάθε τρόπο, δηλαδή χιλιάδες δικαιούχους του ελάχιστου εγγυημένου εισοδήματος, του επιδόματος στέγης, του επιδόματος παιδιού -αυτοί δεν είναι όλοι φτωχοί με τους οποίους έχετε διαζύγιο, αυτοί είναι μεσαία στρώματα- του επιδόματος αλληλεγγύης και στέγης υπερηλίκων ανασφάλιστων. Αυτοί έχασαν τα επιδόματά τους λόγω αύξησης αντικειμενικών αξιών, ή γιατί ένα παιδί της οικογένειας έχασε την τάξη λόγω απουσιών, ή γιατί το επιπλέον επίδομα παιδιού που δόθηκε το Πάσχα και που θα δοθεί και τώρα μετράει στο εισόδημα και επομένως, όλη η οικογένεια χάνει όλο το ΚΕΑ. Έτσι, καταφέρατε και υποεκτελέσατε το 2022 τον προϋπολογισμό κατά 480 εκατομμύρια ευρώ, τη στιγμή που υποτίθεται ότι προσθέσατε και δύο έκτακτα επιδόματα Πάσχα και Χριστουγέννων και καταψηφίσατε, βέβαια, όλες τις τροπολογίες.

Έρχεστε τώρα στον νέο προϋπολογισμό να μειώσετε το ΚΕΑ, ενώ η φτώχεια αυξάνεται, κατά 158 εκατομμύρια ευρώ, το επίδομα παιδιού κατά 265 εκατομμύρια ευρώ και τα αναπηρικά επιδόματα κατά 76 εκατομμύρια ευρώ από πέρυσι, από τον προηγούμενο προϋπολογισμό, δηλαδή παιδιά, φτωχοί και ανάπηροι χάνουν συνολικά από πέρυσι 0,5 δισεκατομμύριο ευρώ σε περίοδο ακρίβειας, ενεργειακής φτώχειας και πληθωρισμού. Αποδεικνύεται η υποκρισία σας για τους ανάπηρους που τους αντιμετωπίζετε μόνο επικοινωνιακά και ακόμα περιμένουν τον «Προσωπικό Βοηθό», την προσβασιμότητα, ενώ δεν βλέπουν, βεβαίως, καμμία αύξηση.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Δεν πιστεύετε στο προνοιακό κράτος, τη μόνη ασπίδα ασφάλειας για την κοινωνική πλειοψηφία κατά των ανισοτήτων, που ενισχύει το λεηλατημένο εισόδημα και προσφέρει δωρεάν παροχές και υπηρεσίες που αλλιώς οι πολίτες θα τις πλήρωναν από την τσέπη τους.

Τις ανισότητες τις θεωρείτε, εξάλλου, φυσική κατάσταση. Γι’ αυτό, μας παραδώσατε το 2015 το δίχτυ των ανισοτήτων στο 34,2%, το φτάσαμε το 2019 στο 31% και τώρα το 2021 το αυξήσατε στο 32,4%. Δεν δώσατε ούτε έναν χρόνο συνολικά μέσα σε τριάμισι χρόνια σχολικά γεύματα. Αφήσατε ογδόντα χιλιάδες εκτός ΚΔΑΠ.

Σας παραδώσαμε ένα ψηφιακό διαφανές, δίκαιο προνοιακό κράτος που έγινε βάση για όλες τις εφαρμογές του gov.gr. Το ΚΕΑ είναι το emvolio.gr. Έναν ψηφιακό νόμο για την αναδοχή και υιοθεσία, που πέρα από το ότι τον εγκαινίασε δύο φορές ο Πρωθυπουργός, αφού ο νόμος ήταν ήδη εγκαινιασμένος και έτρεχε, καταφέρατε να τον αφήσετε μαζί με την αποϊδρυματοποίηση να βαλτώνει. Δεν υλοποιήσατε την επαγγελματική αναδοχή, αφήσατε 52 εκατομμύρια ευρώ ανεκμετάλλευτα για εκατόν εξήντα στέγες υποστηριζόμενης διαβίωσης. Οι νόμοι σας για την παιδική κακοποίηση αποδείχτηκαν ανεφάρμοστοι και αναποτελεσματικοί με όλα τα τελευταία γεγονότα της «Κιβωτού του Κόσμου», του Κέντρου Κοινωνικής Πρόνοιας Κεντρικής Μακεδονίας και πάει λέγοντας.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ολοκληρώστε, κυρία συνάδελφε.

**ΘΕΑΝΩ ΦΩΤΙΟΥ:** Ευτυχώς, κύριε Πρόεδρε -τελείωσα- ξέρουμε ότι πολύ σύντομα θα κληθούμε να αναμορφώσουμε αυτό τον ανάλγητο, αντικοινωνικό προϋπολογισμό.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ωραία, σας ευχαριστώ πολύ.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ο Κοινοβουλευτικός Εκπρόσωπος της Νέας Δημοκρατίας ζήτησε τον λόγο για δύο λεπτά.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, διαχρονικά, όταν γίνονται οι συζητήσεις του προϋπολογισμού, το πιο επίμαχο σημείο που διασταυρώνουν τις πολιτικές τους διαφοροποιήσεις τα κόμματα είναι το ζήτημα της κοινωνικής πολιτικής, της κοινωνικής ευαισθησίας, του κοινωνικού αποκλεισμού, της φτώχειας, της κοινωνικής σύγκλισης. Πάνω σε αυτό το μείζον ζήτημα, που είναι ένα ζήτημα που αφορά όλους -και εγώ πιστεύω ότι κανείς δεν είναι λιγότερο ή περισσότερο ευαίσθητος πάνω στους αδύναμους και στις ευάλωτες κοινωνικές ομάδες- το κρίσιμο δεν είναι μόνο η ποσοτική καταγραφή. Το πλέον κρίσιμο για εμένα -έτσι τουλάχιστον όπως η κοινοβουλευτική εμπειρία με έχει διδάξει- είναι το ποιος με πράξεις κάνει θεσμικές μεταρρυθμίσεις και δημιουργεί πυλώνες σύγχρονους για το κοινωνικό κράτος.

Και επειδή αυτή η συζήτηση εξελίσσεται και ακούω συνεχώς τον ΣΥΡΙΖΑ -και λίγο πριν την ομιλήτρια, την κ. Φωτίου, καλοπροαίρετα, κυρία Φωτίου, το λέω- να τοποθετείται για τη μεγάλη κοινωνική ευαισθησία του ΣΥΡΙΖΑ, θέλω να θυμίσω σε αυτή την Αίθουσα ότι οι μεγαλύτερες κοινωνικές, θεσμικές μεταρρυθμίσεις για το κοινωνικό κράτος, το σύγχρονο κοινωνικό κράτος, έγιναν επί κυβερνήσεων της Νέας Δημοκρατίας.

Και εξηγούμαι: Πρώτον, προστασία ευάλωτων κοινωνικών ομάδων, μεγαλύτερη κοινωνική μεταρρύθμιση, ελάχιστο εγγυημένο εισόδημα, κυβέρνηση Σαμαρά, Νέα Δημοκρατία.

**ΘΕΑΝΩ ΦΩΤΙΟΥ:** Κοινωνική ευαισθησία πουθενά! Έλεος!

**ΙΩΑΝΝΗΣ ΒΡΟΥΤΣΗΣ:** Ελάχιστο εγγυημένο εισόδημα, συνταγματική κατοχύρωση, Κυβέρνηση Νέας Δημοκρατίας, Κυριάκος Μητσοτάκης.

**ΘΕΑΝΩ ΦΩΤΙΟΥ:** Ντροπή! Τα 200 ευρώ είναι ελάχιστο εγγυημένο εισόδημα!

**ΙΩΑΝΝΗΣ ΒΡΟΥΤΣΗΣ:** Δεύτερον, «Προσωπικός Βοηθός», μια μεγάλη κοινωνική παρέμβαση για τα άτομα με ειδικές ανάγκες, Νέα Δημοκρατία, Κυβέρνηση Μητσοτάκη.

Τρίτον, Α21, το ονομαζόμενο «Προστασία για τα παιδιά των ευάλωτων κοινωνικών ομάδων», το ονομαζόμενο επίδομα παιδιών, για τις οικογένειες, κυβέρνηση Σαμαρά, Νέα Δημοκρατία.

Στήριξη των οικογενειών που αποκτούν παιδί, θεσμική παρέμβαση, 2.000 ευρώ για κάθε παιδί που γεννιέται, Κυβέρνηση Νέας Δημοκρατίας, Μητσοτάκης.

Παρεμβάσεις απέναντι σε αυτό το απαράδεκτο φαινόμενο της αδήλωτης εργασίας, κυβέρνηση Σαμαρά, Νέα Δημοκρατία, 10.500 ευρώ.

Ήμουν Υπουργός, κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Όχι, απλώς ρωτάω αν ήταν ο Μητσοτάκης Πρωθυπουργός.

**ΙΩΑΝΝΗΣ ΒΡΟΥΤΣΗΣ:** Παρέμβαση για το ζήτημα της προστασίας των εργαζομένων, των ωρών εργασίας τους απέναντι σε καταχρηστικές συμπεριφορές εργοδοτών, σύστημα «ΕΡΓΑΝΗ», το πιο καινοτόμο σύστημα σε ευρωπαϊκό τουλάχιστον επίπεδο, Κυβέρνηση Σαμαρά, Νέα Δημοκρατία.

Αυτές είναι θεσμικές παρεμβάσεις, κυρίες και κύριοι συνάδελφοι.

Αυτές οι παρεμβάσεις τι αποδεικνύουν, κύριε Πρόεδρε; Αποδεικνύουν στην πράξη ποιος εννοεί και πιστεύει την κοινωνική πολιτική, ποιος δημιουργεί πυλώνες πάνω στους οποίους στηρίζεται μία κοινωνική πολιτική. Οι ποσοτικές μετρήσεις είναι ένα δεύτερο ζήτημα το οποίο θα το δούμε. Ο προϋπολογισμός δείχνει άλλα στοιχεία και η ίδια η κοινωνία μέσα από τις δημοσκοπήσεις που επικαλέστηκε και ο κ. Τσακαλώτος δείχνει άλλα πράγματα.

Όμως, μη λέτε και μην αυτοπροσδιορίζεστε ως οι πλέον ευαίσθητοι, διότι στην πράξη έχουν αποδειχθεί ότι οι ευαίσθητοι και αυτοί που πραγματικά έχουν μέσα τους το στοιχείο των παρεμβάσεων ήταν οι κυβερνήσεις της Νέας Δημοκρατίας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και εγώ.

Ο κ. Μπαρτζώκας έχει τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Για ένα λεπτό έχει τον λόγο ο Κοινοβουλευτικός Εκπρόσωπος του ΣΥΡΙΖΑ, ο κ. Τσακαλώτος, για μία διευκρίνιση.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Βρούτση, δεν αμφιβάλλω ότι όλες οι κυβερνήσεις έχουν προσπαθήσει να κάνουν πράγματα και μερικά από αυτά που είπατε θεωρώ ότι ήταν πράγματα που έπρεπε να γίνουν.

Η αλήθεια είναι -και έχετε τον κ. Τσακλόγλου εδώ πέρα που είναι ειδικός στο θέμα των ανισοτήτων, της φτώχειας όχι μόνο για την Ελλάδα και για την Ευρώπη- ότι το κρυφό μυστικό του συστήματος είναι ότι το 2009, πριν από την κρίση δηλαδή, είχαμε το μεγαλύτερο ποσοστό παιδικής φτώχειας και ανισότητας στην Ευρωπαϊκή Ένωση. Και η αλήθεια είναι ότι μετά από το 2019, εκτός αν μπορείτε να ισχυριστείτε το αντίθετο, αυξήθηκε. Άρα, μην μας λέτε για μια σειρά από παρεμβάσεις, να μας πείτε αν αυτές οι παρεμβάσεις ήταν αποτελεσματικές.

Εγώ έβαλα τρία ερωτήματα στον κ. Σταϊκούρα, μου απάντησε για τις δημοσκοπήσεις. Δεν μου απάντησε αν είναι αλήθεια ότι δεν αυξήθηκε το διαθέσιμο εισόδημα για τους πιο πολλούς, μόνο για το 7%. Είναι αλήθεια ότι ο δείκτης Gini και το «ογδόντα-είκοσι» για τους πιο φτωχούς και πιο πλούσιους χειροτέρεψε μετά το 2019; Από τα δικά σας στοιχεία είναι αυτά.

Και τέλος, είναι αλήθεια ότι η παιδική φτώχεια έχει χειροτερέψει; Αυτή είναι τα βασικά.

Δεν μετράμε μόνο τι κάνουμε, αλλά τι αποτελέσματα έχει αυτό. Και τα αποτελέσματα μετά το 2019 δεν είναι καλά για την κοινωνική πολιτική για την Ελλάδα. Τόσο απλά.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει ο κ. Μπαρτζώκας. Αμέσως μετά θα πάρει τον λόγο ο κ. Λαμπρόπουλος Ιωάννης.

Ορίστε, κύριε Μπαρτζώκα, έχετε τον λόγο.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμοι κύριοι Υπουργοί, αγαπητές και αγαπητοί συνάδελφοι, η συζήτηση για το νομοθέτημα του προϋπολογισμού, του τέταρτου κατά σειρά που καταρτίζει η Κυβέρνηση της Νέας Δημοκρατίας λαμβάνει χώρα για άλλη μια φορά σε συνθήκες αβεβαιότητας και μιας γενικότερα κρίσιμης συγκυρίας. Θα μπορούσε κάποιος να πει ότι η κρίση είναι πλέον η νέα μας κανονικότητα.

Η Κυβέρνησή μας κλήθηκε το 2019 να αντιμετωπίσει αρχικά τα μεγάλα ζητήματα του μεταναστευτικού και τις ταραχές στα σύνορά εν μέσω μιας αυξημένης τουρκικής προκλητικότητας, η οποία παραμένει όχι απλώς αμείωτη αλλά αντίθετα διαρκώς οξύνεται. Το 2020 η χώρα μας, όπως ο υπόλοιπος πλανήτης, ήρθε αντιμέτωπη με την πανδημική κρίση, από την οποία δυστυχώς ακόμα δεν έχουμε αναρρώσει. Οι πληγές της συνεχίζουν να αποτυπώνονται πάνω στις δυσμενείς οικονομικές επιδράσεις, πάνω στο ταλαιπωρημένο δημόσιο σύστημα υγείας, στο δημόσιο σύστημα εκπαίδευσης και σε όλες τις πτυχές της κοινωνικής ζωής. Και πάνω σε αυτές τις συνθήκες προστίθεται και η αβεβαιότητα που προκαλείται από τις γεωπολιτικές εξελίξεις του πολέμου μεταξύ Ρωσίας - Ουκρανίας, ο οποίος συνοδεύεται από τις ενεργειακές αναταραχές, από την αύξηση των τιμών αλλά και από την ανασφάλεια που προκαλεί σε όλους μας σχετικά με την επόμενη μέρα.

Ωστόσο ακόμα και υπό όλη αυτή την αβεβαιότητα και την ασάφεια, υπό όλες αυτές τις αντιθέσεις της συγκυρίας ο προϋπολογισμός για το 2023 παραμένει ρεαλιστικός, σαφής και συνεπής. Και υπό αυτές τις συνθήκες αποκτά χαρακτήρα ετήσιας συνάντησης με την αλήθεια, την αλήθεια της νέας Ελλάδας που χτίζουμε από το 2019. Αποκτά επίσης και την όψη της ανανέωσης της υπόσχεσης που δώσαμε στους πολίτες αυτής της χώρας. Γιατί αν ο προϋπολογισμός του 2019 έγραφε τους τίτλους τέλους της αποτυχημένης πολιτικής του ΣΥΡΙΖΑ, ο τέταρτος προϋπολογισμός του 2023 έχει τίτλο «Συνεχίζουμε».

Οι κεντρικές μας προτεραιότητες παραμένουν ίδιες, κοινωνική φροντίδα μαζί με οικονομική πρόοδο, ρεαλισμός που συναντά την προοπτική και την αισιοδοξία, μια αισιοδοξία χτισμένη πάνω στις δυνάμεις της παραγωγής και της προκοπής και όχι πάνω στη ματαιοδοξία του λεφτόδεντρου. Ο προϋπολογισμός του 2023 περιλαμβάνει μέτρα 8 δισεκατομμυρίων ευρώ για την ενίσχυση των νοικοκυριών και των επιχειρήσεων μέσω της επιδότησης στην κατανάλωση ενέργειας, προκειμένου να συνεχίσουν να αντεπεξέρχονται στην ενεργειακή κρίση. Η πολιτική μας για την αντιμετώπιση των αυξημένων τιμών στην ενέργεια δεν περιορίζεται βέβαια μόνο στην επιδότηση για την κατανάλωση ενέργειας. Εντοπίζεται και σε πολιτικές όπως της αύξηση του επιδόματος θέρμανσης, της επιδότησης των αγροτών μας για την αγορά λιπασμάτων, της επιδότησης των κτηνοτρόφων και της επιστροφής του ειδικού φόρου κατανάλωσης στο πετρέλαιο κίνησης των αγροτών.

Το προστατευτικό δίχτυ για την αντιμετώπιση της ακρίβειας και του ενεργειακού πληθωρισμού είναι πιο επιτακτικό για τους ευάλωτους συμπολίτες μας. Συνολικά οι αυξημένες δαπάνες για το 2023 για την κοινωνική πολιτική και τη δημόσια υγεία αποδεικνύουν ότι έχουμε ως προτεραιότητα αυτούς που έχουν τη μεγαλύτερη ανάγκη. Εξυπακούεται ότι το 2023 θα συνεχίσουμε βέβαια να στηρίζουμε την εργασία, όπως κάναμε μέχρι σήμερα.

Προβλέπουμε και νέα αύξηση στον κατώτατο μισθό, ενώ έχουμε μονιμοποιήσει τη μείωση των ασφαλιστικών εισφορών. Και με ένα συνεκτικό πλέγμα πολιτικών που περιλαμβάνουν μειώσεις ή αναστολές φόρων, αυξάνουμε συνεχώς το διαθέσιμο εισόδημα των πολιτών. Την ίδια στιγμή σχεδιάζουμε νέα προγράμματα εργασίας από την ΔΥΠΑ. Έχουμε προϋπολογίσει αυξημένες δαπάνες για επιμόρφωση και κατάρτιση των πολιτών, ώστε να βγουν με καλύτερα όπλα στην αγορά εργασίας, ενώ το πρόγραμμα δημοσίων επενδύσεων αναμένεται να έχει τη μεγαλύτερη προστιθέμενη αξία.

Όλα αυτά τα μεγέθη που περιλαμβάνει ο προϋπολογισμός του 2023 δεν είναι κενοί αριθμοί ή προβλέψεις επί χάρτου. Είναι ένα ανοικτό παράθυρο στο μέλλον που χτίσαμε δημιουργώντας μια οικονομία ανθεκτική. Για αυτό και έχουμε την εθνική ευθύνη όχι μόνο να χρησιμοποιήσουμε αυτή την ανθεκτικότητα ως διαβατήριο για την πρόσβαση στις αγορές, αλλά κυρίως να κρατήσουμε αυτό το παράθυρο ανοιχτό για τις νέες γενιές.

Ο προϋπολογισμός του 2023 έχει καταφέρει να αρθρώσει τα αιτήματα της ελληνικής κοινωνίας. Έχει καταφέρει να τους δώσει υπόσταση και να τα κάνει πυκνές πολιτικές που απαντούν σε πυκνά προβλήματα. Και υπό αυτή την οπτική -γιατί το κυριότερο μέλημα της πολιτικής είναι ακριβώς αυτό, να εκφράζουμε τα θέλω της κοινωνίας- επιτρέψτε μου να εκφράσω κάποια από τα αιτήματα των πολιτών της Ημαθίας ξεκινώντας πρώτα από όλα τα αιτήματα του αγροτικού κόσμου.

Κύριοι Υπουργοί, οι αγρότες της Ημαθίας βασίζονται στην αξιοπιστία αυτής της Κυβέρνησης ότι θα αποζημιώνονται ταχύτατα και δίκαια. Αυτό το διάστημα περιμένουν τις ανακοινώσεις για τις αποζημιώσεις τους από τον φετινό παγετό, από το χαλάζι, από διάφορες ζημιές που προκλήθηκαν από την κλιματική αλλαγή και κυρίως από τις καταστροφές από τις βροχοπτώσεις. Περιμένουν καιρό αλλά οι υποχρεώσεις τους δεν περιμένουν. Πρέπει να τους φροντίσουμε. Οφείλουμε να το φροντίσουμε.

Επίσης θέλω να θέσω το ζήτημα με τις επιχειρήσεις που έχουν κατανάλωση μεγαλύτερη από 2.000 KWh το μήνα. Όπως γνωρίζουμε το κλιμακωτό σύστημα επιδοτήσεων μια επιχείρηση που μπορεί να έχει ισχύ έως 35 Kilovolt-Ampere αλλά καταναλώνει πάνω από 2.000 KWh, επιβαρύνεται υπέρμετρα από το κόστος για την ενέργεια. Τέτοιες επιχειρήσεις δεν είναι οι βιομηχανίες, είναι ένα αρτοποιείο, είναι ένα κρεοπωλείο, είναι οικογενειακές επιχειρήσεις. Πρέπει λοιπόν να ξαναδούμε το ζήτημα της κλιμακωτής επιδότησής τους, ακριβώς για να προστατεύσουμε τη ραχοκοκαλιά της μικρομεσαίας επιχείρησης.

Τελειώνοντας για ακόμη μια φορά επανέρχομαι στο καίριο ζήτημα των τραπεζών. Αυτή τη φορά όμως όχι μόνο υπό το πρίσμα της χορήγησης ρευστότητας προς τις επιχειρήσεις, που αποδεδειγμένα βρίσκει πολλά εμπόδια από τις ίδιες τις τράπεζες. Αυτή τη φορά θέλω να θίξω το ζήτημα της προστασίας των δανειοληπτών, οι οποίοι υπό την σκιά των δυσμενών εξελίξεων δημιούργησαν χρέη προς τις τράπεζες είτε είναι νοικοκυριά είτε επιχειρήσεις στην προσπάθειά τους να τα βγάλουν πέρα.

Πρέπει λοιπόν η πολιτεία σε συνεργασία με τις τράπεζες να μεριμνήσει για τους ανθρώπους, για τους δανειολήπτες οι οποίοι δεν είναι μπαταχτσήδες. Είναι ιδιαίτερα επιβαρυμένοι από την πανδημία, ιδιαίτερα επιβαρυμένοι από την αύξηση των επιτοκίων. Και αυτή τη στιγμή βρίσκονται μέσα σε μια δίνη. Και δεν πρέπει να επιτρέψουμε σε αυτή τη δίνη να είναι η χαριστική τους βολή.

Με αυτές τις καταληκτικές σκέψεις υπερψηφίζω τον προϋπολογισμό του 2023, ο οποίος όντας ο πρώτος προϋπολογισμός εκτός ενισχυμένης εποπτείας, είναι ένα νομοθέτημα ορόσημο. Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε.

Είπαμε σήμερα ότι η συζήτηση θα τελειώσει όταν ολοκληρωθεί ο έκτος κύκλος. Δηλαδή τώρα θα μιλήσει ο κ. Γιάννης Λαμπρόπουλος, Βουλευτής Μεσσηνίας. Μετά ο κ. Ευάγγελος Αποστόλου, Βουλευτής Ευβοίας. Μετά είναι ο κ. Περικλής Μαντάς, Βουλευτής Μεσσηνίας, ο κ. Μάξιμος Σενετάκης Βουλευτής Ηρακλείου και θα κλείσουμε με τον κ. Γεώργιο Βλάχο, Βουλευτή Α΄ Ανατολικής Αττικής.

Ορίστε, κύριε Λαμπρόπουλε, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, συμπληρώνονται τριάμισι χρόνια διακυβέρνησης της χώρας από τη Νέα Δημοκρατία και τον Κυριάκο Μητσοτάκη. Στη θητεία μας αυτή κληθήκαμε να αντιμετωπίσουμε απρόβλεπτες, πρωτοφανείς και δύσκολες καταστάσεις, τόσες όσες καμία ποτέ κυβέρνηση από τη μεταπολίτευση και μετά.

Λίγους μήνες αφότου αναλάβαμε, ξέσπασε η φοβερή πανδημία. Αντέξαμε, μείναμε όρθιοι και οργανώσαμε κατά τρόπο άψογο το εμβολιαστικό μας πρόγραμμα. Αναρωτιέμαι, τι θα γινόταν αν ήταν στην κυβέρνηση ο ΣΥΡΙΖΑ με τις ασυναρτησίες που ακούγαμε καθημερινά από πολλά στελέχη του; Η Κυβέρνηση στήριξε το σύστημα υγείας. Διέθεσε περίπου 50 δισεκατομμύρια ευρώ και κράτησε όρθια την οικονομία μας, τις επιχειρήσεις, τους πολίτες, τα ευάλωτα νοικοκυριά, την εργασία, τους αγρότες μας.

Την ίδια χρονική περίοδο αποκρούσαμε με επιτυχία την οργανωμένη από την Τουρκία έφοδο των παράνομων μεταναστών στον Έβρο. Τότε ο ΣΥΡΙΖΑ μας κατηγορούσε γιατί δεν αφήναμε ελεύθερα τα σύνορα για να μπουν όλοι μέσα.

Το καλοκαίρι του 2020 με αποφασιστικότητα αντιμετωπίσαμε επίσης επιτυχώς τις προκλήσεις της Τουρκίας στο Αιγαίο και την Ανατολική Μεσόγειο. Οι ένοπλες δυνάμεις μας έπρεπε άμεσα να ενισχυθούν. Εμείς δεν είμαστε της λογικής του ΣΥΡΙΖΑ, που έλεγε να ρισκάρουμε με την Τουρκία. Ξεκινήσαμε μια τεράστια προσπάθεια ενίσχυσης και ανασυγκρότησης με προμήθειες ανταλλακτικών και σύγχρονων οπλικών συστημάτων. Παράλληλα υπογράψαμε στρατιωτικές συμφωνίες και συμμαχίες με ισχυρές χώρες, όπως τη Γαλλία και τις ΗΠΑ, το Ισραήλ, την Αίγυπτο, τη Σαουδική Αραβία, τα Εμιράτα.

Αυτές τις συμφωνίες ο ΣΥΡΙΖΑ δεν τις ψήφισε στη Βουλή σε μια περίοδο μάλιστα που οι Τούρκοι ασύστολα απειλούν ότι θα έρθουν νύχτα. Πρόσφατα ο κ. Τσίπρας είπε στον Γάλλο πρέσβη ότι θα επαναδιαπραγματευτεί τη στρατιωτική συμφωνία με τη Γαλλία. Είναι αυτά εθνικά ωφέλιμα και χρήσιμα; Η Τουρκία εξοργίζεται για τα εξοπλιστικά προγράμματα, αλλά δυστυχώς εδώ αντιδρά και ο ΣΥΡΙΖΑ για τις αγορές που κάνουμε.

Διεθνοποιήσαμε την επιθετικότητα και τον αναθεωρητισμό της Τουρκίας. Ποτέ η Ελλάδα δεν είχε σημειώσει τέτοια διπλωματική επιτυχία και δεν είχε τέτοια κατανόηση και στήριξη στις εθνικές της θέσεις. Ισχυροποιήσουμε και αναβαθμίσαμε τη γεωστρατηγική θέση της χώρας μας. Η Ελλάδα απέκτησε κύρος και σεβασμό σε όλο τον κόσμο. Ο Έλληνας Πρωθυπουργός καλείται, μιλάει και χειροκροτείται στη Γερουσία από όλους τους Βουλευτές και Γερουσιαστές των Ηνωμένων Πολιτειών.

Ο πόλεμος έφερε και μεγάλη ενεργειακή κρίση σε όλο τον κόσμο. Πράττουμε ό,τι είναι δυνατόν και εξαντλούμε τα οικονομικά περιθώρια της χώρας μας για την αντιμετώπιση της εισαγόμενης ακρίβειας και του πληθωρισμού. Η Κυβέρνηση έχει διαθέσει μέχρι τώρα περίπου 12 δισεκατομμύρια ευρώ για τη στήριξη των πολιτών, των επιχειρήσεων, των επαγγελματιών, των ευάλωτων νοικοκυριών και θα συνεχίσουμε να στηρίζουμε για όσο χρόνο ακόμα χρειαστεί.

Παρά τις δυσκολίες η Ελλάδα αναμένεται να αναπτυχθεί με διπλάσιο ρυθμό έναντι του ευρωπαϊκού μέσου όρου το 2022 και τριπλάσιο το 2023. Οι επενδύσεις την τριετία αυξήθηκαν θεαματικά. Η ανεργία παρά τις πρωτοφανείς κρίσεις μειώθηκε περισσότερο από πέντε μονάδες. Ο πληθωρισμός στην Ελλάδα σήμερα βρίσκεται μία μονάδα κάτω από τον μέσο όρο της Ευρωζώνης και χαμηλότερα από χώρες, όπως η Πορτογαλία, το Βέλγιο, η Γερμανία, η Ολλανδία και η Αυστρία.

Μειώσαμε τη φορολογία, τις εισφορές και τον ΕΝΦΙΑ. Καταργούμε την εισφορά αλληλεγγύης, αυξάνουμε τον κατώτατο μισθό, τους μισθούς στο δημόσιο και τις συντάξεις. Ο ψηφιακός μετασχηματισμός στη χώρα μας σημείωσε πραγματική επανάσταση. Το 2018 οι ψηφιακές συναλλαγές των πολιτών με το ελληνικό δημόσιο ήταν μόλις 8,8 εκατομμύρια. Το 2022 θα προσεγγίσουν το 1 δισεκατομμύριο οι συναλλαγές των πολιτών με το δημόσιο, δηλαδή όσες ψηφιακές συναλλαγές έγιναν το 2018 σήμερα γίνονται σε περίπου τέσσερις ημέρες. Ο πολίτης πλέον δεν χρειάζεται να τρέχει σε γκισέ δημοσίων υπηρεσιών.

Τριάμισι χρόνια η χώρα εμπνέει εμπιστοσύνη και σταθερότητα στην οικονομία, στις διεθνείς σχέσεις και υποχρεώσεις, στην Ευρωπαϊκή Ένωση. Αυτά που με κόπο και πολλή προσπάθεια καταφέραμε δεν πρέπει να τα χάσουμε. Η Ελλάδα πρέπει να προχωρήσει μόνο μπροστά, να συνεχίσει τις μεταρρυθμίσεις και την οικονομική ανάπτυξη. Τυχόν πισωγύρισμα θα ήταν καταστροφικό. Η Ελλάδα τώρα όσο ποτέ άλλοτε χρειάζεται πολιτική σταθερότητα, ισχυρή και αυτοδύναμη κυβέρνηση, για να μπορεί άμεσα και υπεύθυνα να αντιμετωπίσει τις σύγχρονες και επικίνδυνες προκλήσεις.

Οι κραυγές, η οξύτητα, ο ακραίος πολιτικός λόγος, ο διχασμός δεν περνάνε σήμερα. Οι κ. κ. Τσίπρας και Καμμένος υποσχέθηκαν, κυβέρνησαν πέντε χρόνια, δοκιμάστηκαν και απέτυχαν. Οι πολίτες δεν διανοούνται να ξανάρθουν στην εξουσία. Το δείχνουν άλλωστε όλες οι δημοσκοπήσεις. Τα ψέματά τους πλέον δεν γίνονται απίστευτα.

Σήμερα η χώρα μας απειλείται ευθέως με πόλεμο. Η τουρκική ηγεσία ζήλεψε τον Βορειοκορεάτη κόκκινο δικτάτορα. Αν το αποφασίσουν, εμείς θα πράξουμε αυτό που η ιστορία μάς προστάζει. Οι προσεχείς εκλογές δεν πρέπει να μας διχάσουν γιατί τους διχασμούς τους πληρώσαμε με καταστροφές και εθνικούς ακρωτηριασμούς. Αν κάποιες στιγμές δυσανασχετούμε από μικρά και ασήμαντα, όταν φτάσουμε μπροστά στην κάλπη θα πρέπει να σκεφτούμε τα μεγάλα, τα σημαντικά, τα εθνικά, αυτά που αποφύγαμε, αυτά που δεν πρέπει να ζήσουμε. Οι καιροί είναι δύσκολοι και απρόβλεπτοι. Η ώρα του λαού πλησιάζει. Στις ακόμα πιο δύσκολες στιγμές που μπορεί να προκύψουν θα χρειαστούμε ενότητα και ισχυρή Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Υγείας, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Εργασίας και Κοινωνικών Υποθέσεων, Παιδείας και Θρησκευμάτων, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών, Υγείας και Εσωτερικών καθώς και οι Υφυπουργοί στον Πρωθυπουργό και Πολιτισμού και Αθλητισμού κατέθεσαν στις 14 Δεκεμβρίου 2022 σχέδιο νόμου με τίτλο: «Ολοκληρωμένο Σύστημα Παροχής Ανακουφιστικής Φροντίδας - Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες ρυθμίσεις». Παραπέμπεται στην αρμόδια Διαρκή Επιτροπή.

Κύριε Αποστόλου, έχετε τον λόγο.

Αμέσως μετά, όπως έχω προαναγγείλει, τον λόγο θα έχει ο κ. Περικλής Μαντάς.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Στον περσινό σας προϋπολογισμό, κύριοι της Κυβέρνησης, διακηρύσσατε με μεγαλοστομίες ότι καταθέτετε τον πρώτο προϋπολογισμό μετά το τέλος της πανδημίας. Την ίδια στιγμή βέβαια περικόπτατε περισσότερο από 800 εκατομμύρια από τον τακτικό προϋπολογισμό του Υπουργείου Υγείας. Τελικά όχι μόνο το τέλος δεν ήταν, αλλά η κορυφή της πανδημίας, με ένα υγειονομικό σύστημα παντελώς εξαντλημένο τόσο από προσωπικό όσο και από πόρους.

Το 2022 φεύγει βρίσκοντας όμως την Ελλάδα με το τρίτο υψηλότερο κόστος ενέργειας στην Ευρωπαϊκή Ένωση μετά τις επιδοτήσεις σε όρους αγοραστικής δύναμης των πολιτών -να το τονίζουμε αυτό- και πρώτη στην Ευρώπη στην τιμή ηλεκτρικής ενέργειας προ φόρων και επιδοτήσεων στο πρώτο εξάμηνο με την πιο ακριβή βενζίνη σε ολόκληρη την Ευρωπαϊκή Ένωση.

Το κατά κεφαλήν ΑΕΠ της Ελλάδας είναι το δεύτερο χαμηλότερο στην Ευρωπαϊκή Ένωση ενώ η χώρα μας είναι πέμπτη από το τέλος στην αγοραστική δύναμη των πολιτών. Επιπλέον η κατάσταση διαρκώς θα επιδεινώνεται δεδομένου ότι φέτος τα νοικοκυριά με μηνιαίο εισόδημα μέχρι 750 ευρώ έχουν χάσει έως και το 40% της αγοραστικής τους δύναμης. Από τον Απρίλιο 2022 και μετά ο κατώτατος μισθός έχει χάσει το 19% της αγοραστικής του δύναμης. Ο πραγματικός μισθός μειώθηκε κατά 12% μόνο το πρώτο τρίμηνο. Δυστυχώς για το 2023, σε ακραίες συνθήκες ενεργειακής κρίσης και πληθωρισμού πάνω από 12%, ο προϋπολογισμός προβλέπει αύξηση των φορολογικών εσόδων. Θα εκτιναχθούν από τα 45 δισεκατομμύρια το 2022 στα 55 δισεκατομμύρια το 2023. Ποια είναι η κύρια πηγή αυτής της αύξησης; Ασφαλώς οι έμμεσοι φόροι. Δηλαδή, οι φόροι που εισπράττονται κυρίως από τους μη έχοντες.

Οι ονομαστικές δαπάνες για την υγεία και την παιδεία είναι ελαφρώς αυξημένες στον προϋπολογισμό του 2023 σε σχέση με το 2022. Οι πραγματικές όμως δαπάνες αν λάβουμε υπ’ όψιν μας και τον πληθωρισμό του τρέχοντος αλλά και του επόμενου έτους είναι πολύ μικρότερες συγκρινόμενες με αυτές του 2022 που επίσης είχαν κουρευτεί, όπως σας προανέφερα. Ο συνδυασμός της υψηλής έμμεσης φορολογίας και της ταυτόχρονης περικοπής των κοινωνικών δαπανών κάνει τον προϋπολογισμό σας εργαλείο αφαίμαξης των ασθενέστερων.

Δεν περιλαμβάνει, επίσης και κανένα ουσιαστικό μέτρο για την αντιμετώπιση του κύματος ακρίβειας πέραν από πιστώσεις ύψους 1 δισεκατομμυρίου ευρώ ως αποθεματικό, κυρίως όμως για την επιδότηση λογαριασμών ηλεκτρικού ρεύματος που και αυτά θα πάνε στην τσέπη των καρτέλ.

Κυρίες και κύριοι συνάδελφοι, ένας προϋπολογισμός που βασίζει τις βασικές του παραδοχές, δηλαδή την ανάπτυξη και την οικονομία σε συνθήκες ρευστότητας σε πολλούς τομείς, όπως το ενεργειακό και η ακρίβεια, είναι σίγουρο ότι θα έχει πρόβλημα με τις προβλέψεις του. Αν, δε, προσθέσουμε και το ιδιαίτερο βάρος που ασκούν οι οδηγίες της Ευρωπαϊκής Ένωσης σχετικά με τη διαχείριση των κοινοτικών πόρων του ΕΣΠΑ και του Ταμείου Ανάκαμψης και Ανθεκτικότητας, τότε οι δυσκολίες πολλαπλασιάζονται. Γι’ αυτό και απαιτούνται καλύτερες επεξεργασίες και αποτελεσματικότερη εφαρμογή των οδηγιών.

Ένα από τα βασικά ερωτήματα για την ελληνική οικονομία είναι αν η αναπτυξιακή της στόχευση από τους πόρους του Ταμείου Ανάκαμψης είναι αυτή, που θα υπηρετήσει ,που θα συμβάλλει στην παραγωγική ανασυγκρότηση της χώρας πράγμα που, βέβαια, καθίσταται δύσκολο με τις συνθήκες ακρίβειας που σαρώνουν αυτή την ώρα οποιαδήποτε πρόβλεψη.

Όμως όταν μιλάμε για παραγωγή στη χώρα μας εννοούμε βασικά τον αγροτοδιατροφικό τομέα, έναν τομέα που βρίσκεται μπροστά στις δραματικές επιπτώσεις της ουκρανικής κρίσης, δηλαδή στην ακρίβεια στην ενέργεια, ρεύμα πετρέλαιο και στις εισροές, λιπάσματα, φάρμακα, σπόροι, ζωοτροφές, πρώτες ύλες κ.α.. Γι’ αυτό και χρειάζεται στήριξη που δεν πρέπει να εξαντλείται μόνο σε επιδοματικού και περιστασιακού χαρακτήρα ενισχύσεις αλλά και να περιλαμβάνει ταυτόχρονα αξιόπιστα ολοκληρωμένα και με μεσομακροπρόθεσμο ορίζοντα μέτρα και δράσεις πολιτικής.

Σε αυτή την κατεύθυνση ο προϋπολογισμός δείχνει ανεπαρκής, καθώς αδυνατεί να παρακολουθήσει τις ανάγκες προσφέροντας χαλαρά αντανακλαστικά στην ουσιαστική και έμπρακτη στήριξη των παραγωγών που εύλογα διαμαρτύρονταν για τις μεγάλες καθυστερήσεις σε όλα τα επίπεδα, από την έγκριση του στρατηγικού σχεδίου της νέας ΚΑΠ και την έγκαιρη ενημέρωσή τους σχετικά με τις αλλαγές που επιφέρει, μέχρι την καταβολή των αποζημιώσεων από τον ΕΛΓΑ και των ενισχύσεων. Παρ’ όλα αυτά υπήρχε χρόνος αφού τα εκκρεμή ζητήματα, που είχαν σχέση με το στρατηγικό σχέδιο για τον αγροτικό χώρο, την περιβαλλοντική συμμόρφωση και τη σύνταξη των διαχειριστικών σχεδίων βόσκησης ήταν υποχρεώσεις γνωστές στη σημερινή Κυβέρνηση από την ανάληψη των καθηκόντων της. Γι’ αυτό και θεωρούμε ότι η μονομερής επενδυτική δραστηριότητα σήμερα σε ενεργειακούς μόνο τομείς και ειδικά στις ανεμογεννήτριες και τα φωτοβολταϊκά αποτελεί μιας άλλης μορφής κερδοσκοπία υπέρ των μεγάλων συμφερόντων των χωρών του ευρωπαϊκού βορρά, που κατέχουν τις σχετικές τεχνολογίες και την απαραίτητη τεχνογνωσία, πόσω μάλλον όταν γίνονται χωρίς την μελετημένη χωροταξική κατανομή.

Ο προϋπολογισμός που κατέθεσε, κυρίες και κύριοι συνάδελφοι, η Κυβέρνηση της Νέας Δημοκρατίας είναι ο τελευταίος της διακυβέρνησης με Πρωθυπουργό τον κ. Μητσοτάκη και αποτελεί την καθαρή απεικόνιση των βασικών στοιχείων της πολιτικής της. Μια πολιτική αδικιών και πολλαπλασιασμού των αδιεξόδων για την πλειονότητα των πολιτών. Γι’ αυτό, όπως αντιλαμβάνεστε καταψηφίζουμε τον προϋπολογισμό σας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ο κ. Περικλής Μαντάς από τη Νέα Δημοκρατία έχει τον λόγο και αμέσως μετά ο κ. Μάξιμος Σενετάκης από τη Νέα Δημοκρατία.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το 2019 υποσχεθήκαμε στους Έλληνες πολίτες ότι θα αποκαταστήσουμε το κύρος της πατρίδας μας στην Ευρώπη αλλά και σε ολόκληρο τον κόσμο. Και το κάναμε πράξη με τις διεθνείς συμμαχίες τις οποίες συνάψαμε με την Γαλλία, με τις Ηνωμένες Πολιτείες της Αμερικής, με τα Ηνωμένα Αραβικά Εμιράτα, με τη Σαουδική Αραβία, με την Αίγυπτο, την οριοθέτηση της ΑΟΖ με την Ιταλία που μεγάλωσε την πατρίδα μας μετά από πάρα πολλά χρόνια. Αποκαταστήσαμε την Ελλάδα και δώσαμε την αίγλη της πατρίδας μας που είχε χάσει τα τελευταία χρόνια σε ολόκληρο τον κόσμο.

Το 2019 υποσχεθήκαμε στους Έλληνες πολίτες ότι θα αποκλιμακώσουμε το μεταναστευτικό. Το κάναμε και αυτό πράξη με ένα σχέδιο φύλαξης των συνόρων μας, χερσαίων και θαλάσσιων, με μια νομοθεσία πολύ σωστή και πολύ ισχυρή για να αποκλιμακώσουμε τις διαδικασίες, που ορίζει το Διεθνές Δίκαιο για τους πρόσφυγες και τους μετανάστες. Αποσυμφορήσαμε τα νησιά μας και δημιουργήσαμε τις συνθήκες αυτές έτσι ώστε να επιτρέψουμε ξανά στην πατρίδα μας να ξαναζήσουμε περιόδους με εγκαταστάσεις και δομές όπως τη Μόρια.

Το 2019 υποσχεθήκαμε, επίσης, στους πολίτες ότι θα τους ελαφρύνουμε από τους φόρους. Και αυτό το κάναμε πράξη. Πάνω από είκοσι εννέα φόροι μειώθηκαν στα τελευταία τέσσερα χρόνια. Μειώσαμε τον εισαγωγικό συντελεστή φορολογίας για τις ατομικές επιχειρήσεις. Μειώσαμε τη φορολογία εισοδήματος. Μειώσαμε τη φορολογία των μερισμάτων. Μειώσαμε την προκαταβολή φόρου. Μειώσαμε το ΦΠΑ στην εστίαση. Μειώσαμε τις ασφαλιστικές εισφορές. Αποδεσμεύσαμε τις ασφαλιστικές εισφορές από το εισόδημα με εκείνο τον παρανοϊκό νόμο Κατρούγκαλου. Και ταυτόχρονα καταργούμε την εισφορά αλληλεγγύης και μειώνουμε τον ΕΝΦΙΑ για όλους τους πολίτες.

Το 2019 υποσχεθήκαμε ακόμη στους πολίτες ότι θα κάνουμε και πάλι ισχυρές και αξιόμαχες τις Ένοπλες Δυνάμεις της πατρίδας μας και υλοποιούμε ένα από τα μεγαλύτερα εξοπλιστικά προγράμματα που έχουν γίνει ποτέ τις τελευταίες δεκαετίες στη χώρα μας. Με τα Ραφάλ και τις Μπελαρά αλλά και την αναβάθμιση και τη βελτίωση των αμυντικών μας συστημάτων η Ελλάδα θα είναι αξιόμαχη, θα είναι όρθια, δυνατή να μπορεί να προστατεύσει τα κυριαρχικά δικαιώματα των Ελλήνων πολιτών.

Υποσχεθήκαμε στους Έλληνες πολίτες το 2019 ότι θα εκσυγχρονίσουμε το κράτος, θα μειώσουμε τη γραφειοκρατία και υλοποιήσαμε ένα σχέδιο για τριάμισι χρόνια, έτσι ώστε να φτάσουμε στο μοναδικό ρεκόρ ένα δισεκατομμύριο ηλεκτρονικές συναλλαγές να έχουν γίνει από τους Έλληνες πολίτες τα τελευταία δύο χρόνια. Ένα δισεκατομμύριο ηλεκτρονικές συναλλαγές! Φανταστείτε πόσο έχει βελτιωθεί η ζωή των πολιτών, η γραφειοκρατία, με όλη αυτή τη διαδικασία.

Υποσχεθήκαμε το 2019 στους πολίτες ότι θα καταστήσουμε την Ελλάδα πόλο έλξης ξένων επενδύσεων. To κάναμε και αυτό πράξη. Όλες οι παγκόσμιες μεγάλες εταιρείες έχουν επιλέξει την πατρίδα μας να επενδύσουν. Η «GOOGLE», η «PFIZER», η «AMAZON», η «MICRTOSOFT» και πολλές άλλες έχουν ήδη προχωρήσει και υλοποιούν τεράστιες επενδύσεις στην πατρίδα μας, προσφέροντας καλές θέσεις εργασίας για τα νέα παιδιά, για το ανθρώπινο δυναμικό, τους επιστήμονες της Ελλάδας για τους οποίους μέχρι τώρα η μόνη επιλογή ήταν να φύγουν στο εξωτερικό. Και βεβαίως, η εγκατάσταση και οι επενδύσεις αυτές έχουν παίξει σημαντικό ρόλο και στην τοπική μας οικονομική ανάπτυξη, αλλά και στην μεγάλη βελτίωση της ανεργίας που έχει επιτευχθεί τα τελευταία χρόνια.

Υποσχεθήκαμε ακόμη ότι θα ξαναπαραδώσουμε τα ελληνικά πανεπιστήμια στην ακαδημαϊκή κοινότητα, στους φοιτητές και στους καθηγητές και νομοθετήσαμε αυστηρούς κανόνες. Σπάσαμε καταλήψεις, μπήκαμε μέσα στα πανεπιστήμια και μειώσαμε την μικροπαραβατικότητα έτσι ώστε να υπάρχει πραγματικά ελευθερία ιδεών και οι γονείς να μη φοβούνται να στέλνουν τα παιδιά τους στα μεγάλα πανεπιστήμια των Αθηνών να σπουδάσουν.

Υποσχεθήκαμε πως ό,τι και να γίνει δεν θα αφήσουμε κανέναν πίσω αβοήθητο και μέσα σε όλες αυτές τις κρίσεις στις οποίες βιώσαμε απλώσαμε ένα δίχτυ προστασίας, κυρίως, για όλους αυτούς που έχουν πραγματικά ανάγκη κι έτσι καταφέραμε να ξεπεράσουμε -έστω με δυσκολίες, αλλά να ξεπεράσουμε- όλες αυτές τις δύσκολες καταστάσεις που ζήσαμε με την πανδημία και βεβαίως τώρα που συνεχίζουν να βιώνουν οι Έλληνες πολίτες με την ενεργειακή κρίση και την ακρίβεια.

Ακόμη και για τον τόπο μου, τη Μεσσηνία, υποσχεθήκαμε στους Μεσσήνιους πολίτες ότι θα αποτελέσει το κέντρο της ανάπτυξης για ολόκληρη την Πελοπόννησο. Κι αυτό το κάνουμε πράξη. Τα μεγάλα εμβληματικά έργα του τόπου μας είναι σε τροχιά υλοποίησης. Αύριο λήγει η πρώτη φάση του διαγωνισμού για την παραχώρηση του αεροδρομίου της Καλαμάτας. Το πρώτο τρίμηνο του 2023 θα ξεκινήσει η κατασκευή του οδικού άξονα Καλαμάτα – Πύλος - Μεθώνη. Ήδη έχει δοθεί η εντολή για την επικαιροποίηση των μελετών για τη συνέχεια της Ολυμπίας Οδού από τον Πύργο μέχρι το Καλό Νερό και την Τσακώνα.

Και στον πρωτογενή τομέα, όμως, η κατασκευή δύο εμβληματικών έργων, δύο μεγάλων φραγμάτων, του Φιλιατρινού και του Μιναγιώτικου, μαζί με δίκτυα έχουν δρομολογηθεί να δημοπρατηθούν το επόμενο διάστημα. Αυτό σημαίνει ότι πάνω από εβδομήντα χιλιάδες στρέμματα γης στη Μεσσηνία με ωφελούμενους πάνω από δέκα χιλιάδες αγρότες σε πολύ λίγα χρόνια από σήμερα θα έχουν τεράστια ωφέλεια από τη λειτουργία των φραγμάτων.

Έτσι, λοιπόν, σε όλα αυτά τα κοσμογονικά, που έχουν γίνει τα τελευταία τέσσερα χρόνια, αντιλαμβάνομαι τη δυσκολία της αντιπολίτευσης να αρθρώσει έναν σημαντικό πολιτικό λόγο, να απαντήσει έστω στο παραμικρό για όλα αυτά. Γι’ αυτό ζούμε και σήμερα και αυτή την απαξίωση που βλέπουμε εδώ από τον ΣΥΡΙΖΑ, από το ΠΑΣΟΚ – ΚΙΝΑΛ, να μην υπάρχει ούτε ένας Βουλευτής, ούτε ο εισηγητής, ούτε ο Κοινοβουλευτικός Εκπρόσωπος να είναι εδώ να στηρίζουν τις υποτιθέμενες θέσεις τους, που θέλουν και διάλογο. Το μόνο που ήξεραν ήταν να έρθει ο κ. Ραγκούσης και να κάνει αυτή την αήθη επίθεση στον κ. Πικραμένο την οποία ζήσαμε όλοι το πρωί. Δυστυχώς, αυτό δείχνει και την αξιοπιστία τους, αλλά και το πώς αντιλαμβάνονται τις δημοκρατικές διαδικασίες.

Κυρίες και κύριοι συνάδελφοι, οι προοπτικές και οι προτεραιότητες όπως αποτυπώνονται στον φετινό προϋπολογισμό δείχνουν με τον καλύτερο τρόπο ότι αντιλαμβανόμαστε και τις δυσκολίες και τις αγωνίες και τους προβληματισμούς και τις ανησυχίες που έχουν οι Έλληνες πολίτες μπροστά στο κύμα ακρίβειας που σαρώνει ολόκληρη την Ευρώπη.

Συνεχίζουμε, λοιπόν, όλες αυτές τις επιτυχημένες παρεμβάσεις, τις επιδοτήσεις στην ενέργεια, το φυσικό αέριο και τα καύσιμα, τη στήριξη των αγροτών στον πρωτογενή τομέα, την επιστροφή του ειδικού φόρου κατανάλωσης στο αγροτικό πετρέλαιο, τη μείωση του ΦΠΑ στα λιπάσματα και στις ζωοτροφές, την εφάπαξ ενίσχυση των πιο ευάλωτων και πιο αδικημένων. Συνεχίζουμε τη μείωση των φόρων και των επιβαρύνσεων, την κατάργηση της ειδικής εισφοράς αλληλεγγύης, τη μονιμοποίηση των ασφαλιστικών ελαφρύνσεων και όλων αυτών των μέτρων που κράτησαν όρθια την πραγματική οικονομία στην πατρίδα μας. Συνεχίζουμε τη στήριξη των εισοδημάτων για όλους τους πολίτες, τη νέα αύξηση του κατώτατου μισθού, την πρώτη μετά από χρόνια μόνιμη αύξηση των συντάξεων. Συνεχίζουμε όλα αυτά τα μέτρα που θα δώσουν τη δυνατότητα στον Έλληνα πολίτη με ψηλά το κεφάλι να μπορεί να αντιμετωπίσει όλες αυτές τις κρίσεις που βιώνει όλος ο πλανήτης.

Κλείνοντας, κυρίες και κύριοι συνάδελφοι, σε όλα αυτά η Αντιπολίτευση λέει ξερά «όχι». Σε όλα αυτά η Αντιπολίτευση αντιπροτείνει την προοδευτική διακυβέρνηση, που κανείς δεν έχει καταλάβει τελικά τι ακριβώς περιλαμβάνει.

Η Κυβέρνηση πλέον έχει απτό και συγκεκριμένο έργο, το οποίο με προσήλωση υλοποίησε και για το οποίο σύντομα πρόκειται να κριθεί. Και τότε θα κληθούμε όλοι να αποφασίσουμε αν θέλουμε τον τυχοδιωκτισμό και την ασάφεια που η αντιπολίτευση κομίζει ή αν προτιμούμε τα αληθινά αποτελέσματα που η Νέα Δημοκρατία κάνει πράξη. Και σε αυτό το ξεκάθαρο δίλημμα νιώθω και νομίζω ότι η απάντηση είναι εξίσου ξεκάθαρη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Οκ. Μάξιμος Σενετάκης έχει τον λόγο και θα κλείσουμε με τον κ. Βλάχο ο οποίος έχει την υπομονή να περιμένει τόση ώρα.

Κύριε Σενετάκη, έχετε τον λόγο.

**ΜΑΞΙΜΟΣ ΣΕΝΕΤΑΚΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, όταν πριν ένα χρόνο ψηφίζαμε τον προϋπολογισμό του 2022 δεν γνωρίζαμε ότι η Ρωσία θα εισβάλει στην Ουκρανία για να προκαλέσει την πρωτοφανή ενεργειακή κρίση που βιώνουμε σήμερα. Δεν γνωρίζαμε ότι το κράτος θα αναγκαζόταν, για δεύτερη συνεχόμενη φορά μετά την υγειονομική κρίση, να βάλει πλάτη για να στηρίξει οικονομία και ευάλωτα νοικοκυριά στην ενεργειακή κρίση. Εκείνο που γνωρίζαμε ήταν πως είχαμε ξεπεράσει επιτυχημένα τον κάβο της πανδημίας και πως το οικονομικό θαύμα που είχε συμβεί θα γινόταν αισθητό και στον πλέον καχύποπτο Έλληνα πολίτη.

Αντ’ αυτού, όμως, η Κυβέρνηση κλήθηκε να διαχειριστεί μία νέα κρίση, επιτυχημένα και πάλι όπως αποδεικνύεται. Γιατί η οικονομία δεν κατέρρευσε, όπως κάποιοι προεξοφλούσαν και κάποιοι άλλοι θα επιθυμούσαν. Κι όχι μόνο δεν κατέρρευσε, αλλά η Ελλάδα αναπτύχθηκε με διπλάσιο ρυθμό του αντίστοιχου ευρωπαϊκού μέσου όρου. Θυμάστε από ποτέ να έχει ξανασυμβεί κάτι τέτοιο, η Ελλάδα να αναπτύσσεται πιο πολύ από την υπόλοιπη Ευρώπη; Στην πρόσφατη ιστορία μας ποτέ.

Γνωρίζουμε, λοιπόν, πολύ καλά τι πρέπει να κάνουμε. Να παραμείνουμε δηλαδή συνετοί, προσεκτικοί, μεθοδικοί, μεταρρυθμιστικοί. Σχεδιασμός - προγραμματισμός - υλοποίηση είναι το ισχυρό χαρτί μας για τη νέα χρονιά όπου η αβεβαιότητα φαντάζει ως η μόνη βεβαιότητα. Συνέπεια - συνέχεια - σταθερότητα είναι ο λόγος που παρά το αχαρτογράφητα τοπίο οι ειδικοί προεξοφλούν ότι ο ρυθμός ανάπτυξης το 2023 θα είναι τριπλάσιος του ευρωπαϊκού μέσου όρου.

Και πώς να μην το προεξοφλούν αυτό όταν η Ελλάδα διαθέτει μια Κυβέρνηση που καταφέρνει να είναι πλέον τρίτη σε απορρόφηση κονδυλίων του ΕΣΠΑ και η πρώτη που εκταμιεύει χρήματα του Ταμείου Ανάκαμψης και Ανθεκτικότητας, όταν η ελληνική οικονομία έχει αναβαθμιστεί έντεκα φορές την τελευταία τριετία και μάλιστα μέσα σε τόσο πρωτοφανώς αντίξοες συνθήκες, όταν οι άμεσες ξένες επενδύσεις σπάνε το ένα ρεκόρ πίσω από το άλλο, όταν τρεις στους τέσσερις επενδυτές εκτιμούν ότι η Ελλάδα θα γίνει ακόμα πιο ελκυστική επενδυτικά την επόμενη τριετία.

Κυρίες και κύριοι Βουλευτές, όλα αυτά συγκλίνουν σε μία λέξη, εμπιστοσύνη. Εμπιστοσύνη σε έναν Πρωθυπουργό που έχει μέθοδο, τη μέθοδο Μητσοτάκη, εμπιστοσύνη σε μια Κυβέρνηση ικανών ανθρώπων που το δυστύχημα οι οποίοι βάζουν στόχους και τους πετυχαίνουν, εμπιστοσύνη σε μια Κυβέρνηση που ό,τι υπόσχεται το κάνει, εμπιστοσύνη σε μια Κυβέρνηση που μιλάει με το μετρήσιμο έργο της και όχι με λόγια του αέρα. Άρα, λοιπόν, η εμπιστοσύνη είναι ο λόγος που προσελκύουμε επενδύσεις και επιχειρηματικούς κολοσσούς.

Αυτός είναι και ο λόγος που δεν χρειάζεται να έχουμε τους ξένους πάνω από το κεφάλι μας για να μας επιτηρούν όπως ο δάσκαλος τον κακό μαθητή. Έχουν εμπιστοσύνη σε ό,τι κάνουμε και εμπιστοσύνη ότι το κάνουμε σωστά και για τον σωστό λόγο.

Κυρίες και κύριοι συνάδελφοι, όταν την περίοδο της πανδημίας η Κυβέρνηση του Κυριάκου Μητσοτάκη αποφάσισε να στηρίξει περισσότερο από κάθε άλλη ευρωπαϊκή χώρα την οικονομία και την κοινωνία δεν υπήρξε αρνητική αντίδραση. Εταίροι και αγορές πείστηκαν ότι δεν πρόκειται για φθηνό λαϊκισμό τύπου «δώσ’ τα όλα», αλλά για πολιτική ουσιαστικής ενίσχυσης με συγκεκριμένο και ρεαλιστικό στόχο να μείνει όρθια η κοινωνία και η οικονομία σε μια δύσκολη κατάσταση για να μπορέσει να ανακάμψει γρήγορα. Και αυτό έγινε. Όταν η Κυβέρνηση του Κυριάκου Μητσοτάκη αποφάσισε να κάνει το ίδιο και για την ενεργειακή κρίση, πάλι δεν υπήρξε αρνητική αντίδραση. Και όχι μόνο αυτό, αλλά τώρα και άλλες ευρωπαϊκές χώρες ακολουθούν το ελληνικό παράδειγμα.

Κατανοώ τους συναδέλφους της Αριστεράς, που αισθάνονται ότι χάνουν το μονοπώλιο της κοινωνικής ευαισθησίας. Κατανοώ ότι αναγκάζονται να απολογούνται με φθηνές δικαιολογίες ότι επί ημερών τους δεν πρόλαβαν ή ότι είχαν μνημόνια. Κατανοώ που δυσκολεύονται να παραδεχτούν ότι ήθελαν μεν αλλά δεν μπόρεσαν δε. Διότι, κυρίες και κύριοι Βουλευτές της Αντιπολίτευσης, δεν αρκεί μόνο να θες να είσαι κοινωνικά αρεστός, πρέπει και να μπορείς. Και η Κυβέρνηση Μητσοτάκη μπορεί.

Καταφέρνει να μειώνει την ανεργία κατά πέντε ποσοστιαίες μονάδες σε σχέση με το 2019. Καταφέρνει να μειώνει συνεχώς φόρους και ασφαλιστικές εισφορές. Κατάφερε τα κόκκινα δάνεια να αποτελούν το 10% του συνόλου των δανείων από το 44% που αποτελούσαν το 2019. Κατάφερε να μειώσει το δημόσιο χρέος ως ποσοστό του ΑΕΠ κατά σαράντα επτά μονάδες από το 2020 και κατά είκοσι μία μονάδες από το 2019 καταγράφοντας τη μεγαλύτερη μείωση δημοσίου χρέους σε ολόκληρη την Ευρώπη. Και καταφέρνει να ασκεί κοινωνική, όχι επιδοματική, πολιτική με δίκαιη αναδιανομή του νέου πλούτου, όχι με νέα δανεικά κι αγύριστα. Γι’ αυτό και υπερψηφίζω τον προϋπολογισμό του 2023.

Και επειδή, κυρίες και κύριοι Βουλευτές, αυτός ο προϋπολογισμός είναι ο τελευταίος αυτής της κυβερνητικής θητείας και οδεύουμε προς εκλογές και επειδή αυτές οι εκλογές είναι κρίσιμες, όχι μόνο γιατί ο ΣΥΡΙΖΑ με τη Χρυσή Αυγή τότε έβαλαν την ωρολογιακή βόμβα της απλής αναλογικής στα θεμέλια της δημοκρατίας μας, αλλά κυρίως γιατί υπάρχει διεθνής αβεβαιότητα, περιφερειακή αστάθεια και κλιμακούμενη τουρκική απειλή.

Οι πολίτες λοιπόν μπροστά στην κάλπη θα αναλογιστούν: Επανάληψη του πειραματισμού ή εδραίωση του ορθολογισμού; Επικίνδυνο ερασιτεχνισμό ή υπεύθυνο επαγγελματισμό; Κυβέρνηση ηττημένων που πολιτεύεται με αφροσύνη ή αυτοδύναμη κυβέρνηση της Νέας Δημοκρατίας που εμπνέει εμπιστοσύνη; Ηγέτη που κυβερνά με μέθοδο ή αρχηγό που κάθε λίγο και λιγάκι κηρύσσει ανένδοτο που καταλήγει ανέκδοτο; Πραγματικό κυβερνήτη ή πολιτικό κομπογιαννίτη; Κυριάκο Μητσοτάκη ή Αλέξη Τσίπρα;

Οι πολίτες, κυρίες και κύριοι συνάδελφοι, συγκρίνουν και κρίνουν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε, κύριε συνάδελφε, και για την τήρηση του χρόνου.

Τον λόγο έχει τώρα ο κ. Γεώργιος Βλάχος, Βουλευτής Α΄ Ανατολικής Αττικής, ο οποίος είναι και ο τελευταίος ομιλητής για απόψε.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το 2023 θα είναι ένα έτος πολλαπλών προκλήσεων. Θα καταφέρει η ελληνική οικονομία να διατηρήσει την αναπτυξιακή της τροχιά; Θα συνεχίσει να καλύπτει το επενδυτικό κοινό; Θα μειωθεί ο πληθωρισμός; Θα γυρίσουν τα δημόσια οικονομικά σε πρωτογενή πλεονάσματα; Θα πάρει την επενδυτική βαθμίδα;

Αν και κανείς δεν γνωρίζει τι μας επιφυλάσσει το μέλλον, υπάρχουν ωστόσο δεδομένα και στοιχεία, που μπορούν να δώσουν εκτιμήσεις στα ερωτήματα αυτά. Οι εκτιμήσεις αυτές περιλαμβάνονται στον προϋπολογισμό, ο οποίος αποτελεί τον υπέρτατο νόμο του κράτους, καθώς ξεδιπλώνει όλη την οικονομική πολιτική της χρονιάς.

Ένας σωστά διαμορφωμένος προϋπολογισμός πρέπει να ικανοποιεί τέσσερις στόχους:

Πρώτον, την οικονομική μεγέθυνση. Μέσα από τον προϋπολογισμό των δημοσίων επενδύσεων πρέπει να χρηματοδοτούνται οι επενδύσεις σε έργα υποδομής, να χορηγούνται επιδοτήσεις σε ιδιωτικές επιχειρήσεις, να παρέχονται οι απαιτούμενες φορολογικές απαλλαγές και επιδοτήσεις επιτοκίου.

Δεύτερον, τη σταθεροποίηση της οικονομίας. Μέσα από τον προϋπολογισμό και δια της μεταβολής των φόρων και των δημοσίων δαπανών, πρέπει να αντιμετωπίζονται οι διαταραχές της ζήτησης και της προσφοράς με στόχο τη σταθεροποίηση της οικονομίας.

Τρίτον, την άριστη κατανομή των παραγωγικών μέσων. Το κράτος δηλαδή πρέπει να προσπαθεί, μέσω του κρατικού προϋπολογισμού, να διοχετεύει επαρκείς πόρους στους κλάδους παραγωγής δημοσίων αγαθών.

Και τέταρτον, τη δίκαιη κατανομή του εισοδήματος. Ένας από τους βασικούς στόχους του προϋπολογισμού είναι ο περιορισμός των εισοδηματικών ανισοτήτων μέσα από την οικονομική ενίσχυση των χαμηλότερων εισοδηματικών τάξεων, όπως είναι οι άνεργοι, οι ανασφάλιστοι, οι υπερήλικες.

Κυρίες και κύριοι συνάδελφοι, το 2023 θα δούμε την επιβράδυνση της ελληνικής οικονομίας στο 1% με 2% περίπου από το 6% που ήταν το 2022. Η εξέλιξη αυτή είναι αναμενόμενη ακριβώς επειδή επιδεινώνεται το διεθνές και ευρωπαϊκό οικονομικό περιβάλλον. Και οι επενδύσεις θα επιβαρυνθούν λόγω της αύξησης των επιτοκίων. Τα αντίβαρα που διαθέτει η οικονομική πολιτική για την ανάσχεση των αρνητικών διαταραχών είναι οι πόροι του Ταμείου Ανάκαμψης και το ΕΣΠΑ. Η αποτελεσματική αξιοποίηση αυτών των πόρων αναμένεται να συντηρήσει την επενδυτική δυναμική με το ακαθάριστο σχηματισμό παγίου κεφαλαίου να αυξάνεται κατά 15,5% το 2023, από 10% που ήταν το 2022.

Το 2022 ήταν χρονιά επιστροφής στην κανονικότητα για την οικονομία και μάλιστα με εντυπωσιακό τρόπο για τη χώρα η οποία αναμένεται να καταγράψει ρυθμό διπλάσιο από τον ευρωπαϊκό μέσο όρο, περίπου στο 6%. Η δυναμική και οι αντοχές που έχει αποκτήσει η ελληνική οικονομία δείχνουν πως θα επιβραδυνθεί το 2023, αλλά δεν θα ανακοπεί. Όλα δείχνουν ότι θα καταφέρει να βγει σχετικά άνετα από μια δύσκολη και κυρίως υφεσιακή περίοδο στην οποία θα εισέλθει η Ευρωζώνη, αλλά και κραταιές χώρες όπως είναι η Γερμανία και η Ιταλία.

Η πρόβλεψη για ρυθμό ανάπτυξης στο 1,8% το 2023 είναι τρεις φορές πάνω από τον ευρωπαϊκό μέσο όρο. Προφανώς, η επιβράδυνση της οικονομίας θα είναι σημαντική, όπως και στην υπόλοιπη Ευρώπη, όμως, διατηρείται μια σημαντική απόσταση ασφαλείας από το υφεσιακό επίπεδο. Κυρίως όμως αποδεικνύεται ότι η ελληνική οικονομία έχει ισχυρές αντιστάσεις απέναντι στις σφοδρές διεθνείς αναταράξεις που προκάλεσε η ενεργειακή κρίση και η σύρραξη στην Ουκρανία.

Στη χρονιά που φεύγει σημειώθηκε μια αξιόλογη επενδυτική και εξαγωγική δραστηριότητα με χαρακτηριστικά καινοτομίας σε επιχειρήσεις και κλάδους. Πρόκειται για εξέλιξη που τείνει να αμβλύνει ένα ιδιαίτερα προβληματικό χαρακτηριστικό της οικονομίας μας. Οι επενδύσεις και οι εξαγωγές ενισχύθηκαν σημαντικά. Η Ελλάδα προσελκύει πλέον παγκόσμιους επενδυτικούς κολοσσούς, επεκτείνεται σε νέες αγορές, γίνεται ολοένα και πιο εξωστρεφής, η δε εξαγωγική της βάση διαφοροποιείται σημαντικά καταγράφοντας εντυπωσιακή αύξηση στις εξαγωγές αγαθών υψηλής τεχνολογίας.

Επιπλέον, μέσα στις δύσκολες συνθήκες κρίσης, τα δημόσια οικονομικά διατήρησαν την ισορροπία τους. Το πρωτογενές έλλειμμα μειώθηκε σημαντικά φέτος στο 1,6% του ΑΕΠ ανοίγοντας τον δρόμο για την επιστροφή σε πρωτογενή πλεονάσματα. Αναμένεται το 2023 0,7 περίπου. Το δημόσιο χρέος, μέσα σε μια τριετία, προβλέπεται ότι θα έχει υποχωρήσει κατά πενήντα ποσοστιαίες μονάδες και αναμένεται να πέσει κάτω από το 160% του ΑΕΠ το 2023.

Κυρίες και κύριοι συνάδελφοι, η πιο σκοτεινή πτυχή στα χρόνια των μνημονίων, η ανεργία, συρρικνώθηκε σημαντικά. Έχει ήδη υποχωρήσει περισσότερο από πέντε μονάδες σε σχέση με το 2019. Παράλληλα, ο αριθμός των εργαζομένων ξεπέρασε τα τέσσερα εκατομμύρια εκατό χιλιάδες πολίτες. Βέβαια, τα παραπάνω καλά νέα δεν σημαίνουν ότι δεν υπάρχουν ρίσκα και αβεβαιότητες. Η ιδιωτική κατανάλωση, οι επενδύσεις και οι εξαγωγές μπορεί να επηρεαστούν αρνητικά από την ενδεχόμενη συρρίκνωση του διαθέσιμου εισοδήματος, την περαιτέρω αύξηση των επιτοκίων δανεισμού και τις πιθανές απώλειες της αγοραστικής δύναμης στους εμπορικούς εταίρους είτε λόγω επιβράδυνσης είτε λόγω πληθωρισμού.

Υπαρκτός είναι ο κίνδυνος από υψηλότερες του αναμενόμενου αυξήσεις στις τιμές των καυσίμων και του ηλεκτρικού ρεύματος, που θα εντείνουν τις ανάγκες εισοδηματικών ενισχύσεων σε νοικοκυριά και επιχειρήσεις. Μια τέτοια εξέλιξη θα μπορούσε να ανατρέψει τις σχετικές προβλέψεις δαπανών και να επιδεινώσει το δημοσιονομικό αποτέλεσμα. Θα πρέπει, συνεπώς, να υπάρχει ετοιμότητα ώστε εάν προκύψουν πρόσθετες ανάγκες δαπανών πλέον του ενός δισεκατομμυρίου του ειδικού αποθεματικού, να ληφθούν αντισταθμιστικά μέτρα που θα διασφαλίζουν τον δημοσιονομικό στόχο. Τέτοια μέτρα μπορούν είτε να είναι γενικά, είτε μια μείωση δαπανών, είτε αύξηση εσόδων σε άλλες κατηγορίες, είτε ειδικά στην αγορά ενέργειας. Την ίδια ώρα τα σύννεφα πάνω από τον ουρανό είναι γκρίζα με την επιμονή του πληθωρισμού, την επιβράδυνση της παγκόσμιας και ευρωπαϊκής οικονομίας και τη συνεχιζόμενη αντιπαράθεση με την Τουρκία.

Προκύπτει, λοιπόν, το εξής ερώτημα, κυρίες και κύριοι συνάδελφοι: Θα τα καταφέρουμε; Πιστεύω πως ναι, αρκεί να διδασκόμαστε από τα λάθη μας. Η ιστορία της χώρας μας έχει δείξει ότι οι Έλληνες τα καταφέρνουμε και ξεπερνάμε εμπόδια όταν είμαστε ενωμένοι. Μόνο που η ενότητα είναι μια συλλογική υπόθεση και ποτέ δεν επιβάλλεται μονομερώς. Αυτό είναι ευθύνη όλων μας.

Κυρίες και κύριοι συνάδελφοι, δεν ασχολήθηκα με αριθμούς που πολλοί συνάδελφοι ανέφεραν εδώ και δεν ήθελα να επαναληφθώ. Έκανα μια πολιτική προσέγγιση του προϋπολογισμού και είναι η πραγματική εικόνα η οποία με οδηγεί να ψηφίσω τον προϋπολογισμό του 2023 που κατέθεσε η Κυβέρνηση. Συγχρόνως, θέλω να συγχαρώ πραγματικά την πολιτική ηγεσία του Υπουργείου και προσωπικά τον Υπουργό, τον Χρήστο Σταϊκούρα, για την αποτελεσματική αντιμετώπιση της οικονομικής κρίσης που έφερε η πανδημία και η ενεργειακή κρίση και όλα αυτά στηρίζοντας με κάθε τρόπο την ελληνική κοινωνία και χωρίς να τεθεί σε κίνδυνο η πορεία της ελληνικής οικονομίας. Οι συμπολίτες μας αναγνωρίζουν την προσπάθεια και απαντούν στις μετρήσεις που γίνονται αυτήν την περίοδο με διψήφια διαφορά, καθώς θεωρούν καλύτερη να διαχειριστεί τα θέματα της οικονομίας τη Νέα Δημοκρατία. Είμαι σίγουρος ότι αυτό θα αποτυπωθεί και στο αποτέλεσμα των εκλογών, γιατί είναι λογικό να μην θέλει κανείς να ρισκάρει το μέλλον της πατρίδας και της οικογένειάς του.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Βλάχο.

Κυρίες και κύριοι συνάδελφοι, δέχεστε στο σημείο αυτό να κλείσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 22.43΄ λύεται η συνεδρίαση για αύριο, ημέρα Πέμπτη 15 Δεκεμβρίου 2022 και ώρα 9.00΄ με αντικείμενο εργασιών του Σώματος, νομοθετική εργασία: συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2023».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**